
Pe 28 august 2006, la maternitatea spitalului Ringerike, în 
Hønefoss, s-a născut o fetiță. Mama acesteia, o educatoare de 
grădiniță în vârstă de douăzeci și cinci de ani, pe nume Katarina 
Olsen, suferea de hemofilie și a murit în timpul nașterii. Ulterior, 
moașa și câteva infirmiere care fuseseră prezente la naștere au 
spus că fetița era deosebit de frumoasă. Au spus că era liniștită 
și foarte atentă, și că privirea ei îi invita pe cei care lucrau în 
maternitate să stabilească o relație cu totul deosebită cu ea. La 
internare, Katarina Olsen declarase că tatăl era necunoscut. 
După naștere, conducerea spitalului Ringerike, în colaborare cu 
serviciul pentru protecția copilului din municipiul Ringerike, 
reușise să o localizeze pe bunica fetiţei, care locuia în Bergen. 
Femeia, care nu știa că fiica ei fusese însărcinată, venise la 
spital, dar aflase că fetita nou-născută dispăruse din 
maternitate. În următoarele săptămâni, s-au făcut căutări 
amănunțite, sub îndrumarea poliției locale, dar fără niciun 
rezultat. Două luni mai târziu, un infirmier suedez pe nume 
Joachim Wicklund a fost găsit mort în camera lui, în centrul 
orașului Hønefoss. Se spânzurase. Pe podea, sub Wicklund, a 
fost descoperit un bilet dactilografiat pe care scria: „Imi pare 
rău”. 

Fetița nu a fost găsită niciodată. 

„Lisa s-a dus la școală. La lala, lala. 
Cu haina ei cea nouă. Ce fericită era!” 
Cântec popular norvegian 

PARTEA ÎNTÂI 


1. 


Walter Henriksen stătea la masa din bucătărie și încerca în 
zadar să mănânce măcar o parte din micul dejun pe care i-l 
pregătise soția lui. Ouă cu bacon. Hering, salam și pâine 
proaspăt scoasă din cuptor. Un ceai de ierburi din grădina ei, 
grădină pe care ea voise să o aibă încă de când cumpăraseră 
casă, departe de centrul orașului Oslo, lângă provincia 
Østmarka. Tocmai ca să se poată dedica unor astfel de activități 
sănătoase. Să se plimbe prin pădure. Să aibă o grădină mică. Să 
culeagă fructe de pădure și ciuperci și, mai ales, să-i ofere mai 
multă libertate cățelușei. Era o femelă de cocker Spaniei, iar 
Walter Henriksen nu o suporta, dar își iubea soţia, motiv pentru 
care fusese de acord cu toate acestea. 

Mușcă din pâine și hering și se împotrivi impulsului de a-l 
scuipa imediat. Luă o gură mare de suc de portocale și încercă, 
pe cât posibil, să zâmbească, chiar dacă se simţea de parcă 
cineva l-ar fi lovit cu un ciocan în cap. Cina de afaceri din seara 
trecută nu se sfârșise cum se așteptase el; nici de data aceasta 
nu reușise să nu bea. 

Pe fundal se auzea murmurul ştirilor, în timp ce Walter 
încerca să deslușească expresia de pe chipul soției lui. Starea ei 
sufletească. 

Se întreba dacă ea rămăsese cumva trează după ce el se 
prăbușise dimineaţa devreme în pat. Nu mai știa exact când, 
dar ajunsese acasă târziu, mult prea târziu. Își amintea că își 
dăduse jos hainele, ca avusese vag impresia că ea dormea și că 
se gândise: „Doamne ajută”, după care picase inconștient pe 
salteaua mult prea tare pe care ea insistase să o cumpere, 
întrucât în ultima vreme avusese multe probleme cu spatele. 

Walter tuși puţin, se șterse la gură cu un șerveţel și își trecu 
mâna peste burtă, mormăind, de parcă i-ar fi plăcut foarte mult 
micul dejun și voia să arate că nu mai putea mânca nimic. 

— Mă gândeam să o scot pe Lady la plimbare, murmură el, 

schițând ceva ce, spera el, să aducă măcar a zâmbet. 

— Ah, ce bine! răspunse soţia lui, puţin surprinsă. 

Nu prea vorbeau despre asta, dar știa foarte bine că, de fapt, 
lui Walter nu îi plăcea căţelușa aceea, în vârstă de trei ani. 

— De data asta, ai putea să o duci puţin mai departe, nu doar 
să dai o tură în jurul casei. 

Walter ascultă atent, să vadă dacă putea observa cumva 
tonul acela pasiv-agresiv pe care obișnuia să îl folosească soția 
lui când nu era mulțumită de el, și căută să zărească zâmbetul 
acela care numai zâmbet nu era, ci ceva cu totul diferit; dar nu 
observă nimic. Părea bucuroasă. Nu își dăduse seama de nimic. 
Din fericire, scăpase basma curată. Își promise în sinea lui să se 
lase cu adevărat de asta. Incepând de acum, avea să trăiască 
sănătos. Gata, va pune punct cinelor de serviciu. 

— Da, mă gândeam să o duc pe valea Maridalen, poate pe 
drumul care duce la lac. 

— Genial, îi răspunse soţia lui zâmbind. 

Mângâie cățelușa pe cap, o sărută pe frunte și apoi o scărpină 
după ureche. 

— Tu și tati o să ieșiţi la plimbare, nu-i așa? O să-ţi placă, o să 
fii încântată. Bineînţeles că o să-i placă micuţței mele Lady, așa 
zic eu. Nu-i așa că-ţi va plăcea, micuța mea? 

e 

Plimbarea pe vale decurgea mereu la fel, ori de câte ori, 
arareori, ce-i drept, o scotea pe cățelușă la plimbare. Lui Walter 
Henriksen nu îi plăcuseră niciodată câinii și nu știa nimic despre 
ei. Dacă ar fi fost după el, lumea s-ar fi putut lipsi de câini. ÎI irita 
tot mai tare când căţelușa cea proastă trăgea de lesă și voia să 
înainteze mai repede. Sau când voia să aștepte. Sau când o lua 
în altă direcție decât cea aleasă de Walter. 

În cele din urmă, ajunse la cărarea care ducea spre lac. Acolo, 
cel puţin, îi putea da drumul din lesă. Se puse în genunchi și se 
forță să o mângâie pe cap și să o trateze cât de cât amabil în 
timp ce îi desfăcea lesa. 

— Haide, acum poţi fugi puţin. 

Căţelușa, cu limba scoasă, îl privi cu ochii ei proști. Walter își 
aprinse o ţigară și, preț de o clipă, simţi un fel de afecțiune 
pentru căţelușă. Nu era vina ei. Nu era o căţelușă rea. In plus, 
nu îl mai durea capul chiar atât de tare, iar aerul proaspăt îl mai 
alina. De-acum înainte, avea să-i placă de căţea. Uite ce 

căţelușă bună! Ba chiar îi plăcea și să se plimbe puţin prin 
pădure. Mai că se împrieteniseră. Și ce ascultătoare era! Fără 
îndoială că era o căţelușă bună. Chiar dacă nu alerga, mergea 
liniștită lângă el, pe cărare. 

Tocmai atunci, cockerul Spaniei o zbughi de pe cărare și intră 
în pădure. 

La naiba. 

— Lady! 

O vreme, Walter Henriksen o strigă de pe cărare, dar în zadar. 
Aruncă ţigara, înjură încet și o apucă în direcţia în care 
dispăruse cățelușa. După aproximativ o sută de metri, se opri 
brusc. Cățeaua era culcată la pământ, liniștită, în mijlocul unui 
mic luminiș. Atunci o văzu pe fetița spânzurată de copac, care 
se legăna deasupra solului. Cu ghiozdanul de școală în spate. Și 
cu un bilet la gât: „Călătoresc singură”. 

Walter Henriksen căzu pe genunchi și făcu ceea ce își dorise 
să facă încă de când se dăduse jos din pat. 

Vomită și izbucni în plâns. 


2. 


Zgomotul pescărușilor o trezi pe Mia Kruger. Ar fi trebuit să se 
fi obișnuit deja, întrucât, la urma urmei, trecuseră patru luni de 
când își cumpărase casa aceea în mijlocul mării, dar se părea că 
orașul nu voia să-i dea drumul. In apartamentul din Torshov, de 
pe strada Vogtsgate, mereu se auzeau zgomote - autobuze, 
tramvaie, sirene de la mașini de poliţie, ambulanţe - și niciodată 
nu o treziseră din somn. Ci mai degrabă o tranchilizau. Dar nu 
era în stare să facă abstracţie de zgomotul pe care îl făceau 
pescărușii. Poate și pentru că era singurul sunet care se auzea? 

Intinse mâna, pipăind pe măsuţă după ceas, dar nu reuși să 
vadă ora. | se părea că vedea acele ca prin ceață. Ar fi putut fi 
zece și un sfert sau unu și jumătate, sau orice altă oră și treizeci 
și cinci de minute. Pastilele pe care le înghiţise în noaptea 
precedentă încă își făceau efectul. Creau dependenţă, 
încetineau gândirea, anesteziau simţurile. „Nu se iau cu alcool.” 
Cui îi păsa? Oricum mai avea doar douăsprezece zile de trăit. 
Crucile de pe calendarul din bucătărie o demonstrau: mai erau 

douăsprezece pătrate netăiate. 

„Douăsprezece zile. 18 aprilie.” 

Se ridică în șezut pe pat, își luă pe ea un pulover și cobori cu 
pași greoi în sufragerie. Un coleg îi scrisese o rețetă pentru 
pastile. Un amic forţos, care avea să o ajute să uite, să 
proceseze totul, să meargă înainte. Era psiholog în cadrul 
poliţiei... Sau oare psihiatru? 

Poate că era obligatoriu să aibă o astfel de meserie ca să 
poată prescrie pastile. Indiferent ce era, îi dădea ce voia. Chiar 
și aici, chiar dacă îi era mai greu să ridice medicamentele. Să se 
îmbrace. Să pornească motorul din spatele bărcii. Să tremure de 
frig în cele cincisprezece minute cât dura să ajungă la doc. Să 
pornească mașina. Să conducă pe șosea patruzeci de minute 
până la Fillan, principalul oraș din zonă. Nu era foarte mare, dar, 
la urma urmei, acolo era farmacia, în centrul comercial Hjorten. 
Apoi dădea o raită prin magazinul de stat cu băuturi alcoolice, 
din același loc. Reţetele erau deja pregătite, și medicamentele 
fuseseră trimise din Oslo. Apodorm, Vival, Citalopram. Unele 
erau prescrise de psihiatru, dar mai erau și altele, prescrise de 
medic. Toţi erau hotărâți, amabili: „Nu luaţi prea multe, trebuie 
să fiți cu băgare de seama”. Bineînţeles, Mia Krüger nu avea nici 
cea mai mică intenţie să se poarte cu băgare de seamă. Nu 
venise aici ca să se simtă mai bine. Venise ca să dispară. 

„Au mai rămas douăsprezece zile. 18 aprilie”. 

Mia Kruger scoase o sticlă de apă minerală din frigider, se 
îmbrăcă și cobori spre mare. Se așeză pe stânci, își încheie 
jacheta și înghiţi primele pastile pe ziua aceea. Își vâri mâna în 
buzunarul pantalonilor. Diverse culori. Nu știa ce pastile 
înghiţea, întrucât încă era ameţită; dar nu conta. Le înghiţi cu 
niște apă din sticla pe care o luase din frigider și își întinse 
picioarele spre valuri. Işi privi cizmele de cauciuc. Nu avea sens, 
era ca și cum picioarele nu erau ale ei, ci ale altcuiva și aflate 
undeva la distanţă. Își ridică privirea spre mare. Nici asta nu 
avea sens, dar se forță să își ridice privirea spre orizont și să se 
uite spre insulița al cărei nume nu îl cunoștea. 

Alesese locul la întâmplare. Hitra. O insulă în Trøndelag. Ar fi 
putut fi oricare alt loc, cu condiţia să fie singură. Lăsase totul pe 
seama agentului imobiliar. „Vinde-mi apartamentul și fă-mi rost 
de o altă casă”. Agentul o privise neîncrezător, ca și cum ar fi 
fost nebună sau pur și simplu imbecilă, dar, întrucât voia să 

câștige bani, lui îi era totuna; de fapt, n-avea decât. Îi zâmbise, 
dându-și la iveală dinţii albi și strălucitori, și îi spuse amabil că 
avea să se ocupe de asta. „Voia să îl vândă imediat? Căuta ceva 
anume?” o întrebase acesta, încercând să pară amabil, dar Mia 
văzuse ce se ascundea în spatele privirii lui. | se făcea rău 
numai gândindu-se la asta. Ochi prefăcuţi și antipatici. Din cine 
știe ce motiv, mereu văzuse în sufletul persoanelor din jurul ei. 
Și acum fiinţa aceasta impecabilă, la costum și cravată. Nu îi 
plăcuse ce văzuse. 

„Trebuie să foloseşti talentul care ţi-a fost dăruit. Nu îţi dai 
seama? Trebuie să îl folosești la ceva, trebuie să îl folosești la 
asta!” 

Ba pe naiba, nu avea să îl folosească la nimic. Nu. Niciodată. 
O mângâia gândul acesta. In general, fusese foarte liniștită de 
când ajunsese aici. Hitra. Agentul imobiliar făcuse treabă bună. 
Aproape că îi era recunoscătoare. 

Mia Krüger se ridică de pe stânci și o apucă pe cărarea ce 
ducea spre casă. Venise vremea pentru prima băutură de pe 
ziua aceea. Nu știa ce oră era, dar era momentul. Făcuse 
cumpărături scumpe, lucruri comandate. Poate că era o 
contradicţie faptul că își cumpărase lucruri scumpe pentru 
timpul scurt care îi mai rămăsese? Pe de altă parte, de ce nu? 
De ce era nevoie de vreun motiv pentru orice? De ce nu? Nu se 
mai gândise de mult la astfel de lucruri. Deschise o sticlă de 
armagnac Domaine de Pantagnan 1965 Labeyrie și umplu pe 
trei sferturi o ceașcă de ceai, fără să o mai curețe. Să bea un 
armagnac de opt sute de coroane dintr-o ceașcă, fără să o 
curețe. „Chiar crezi că îmi pasă? la uite cât de tare mă 
preocupă!” Zâmbi ușor în sinea ei, scoase niște pastile din 
buzunarul pantalonilor și cobori din nou la stânci. 

Fu pe punctul de a se gândi din nou cu recunoștință la agentul 
imobiliar cu dinţii mult prea albi. Dacă și-ar fi cumpărat o casă în 
care să trăiască, ar fi putut fi foarte bine asta. Aerul, priveliștea 
spre mare, liniștea de sub norii albi. Inainte, nu auzise niciodată 
vorbindu-se de Trøndelag, dar îi plăcuse insula de cum o văzuse. 
Avea cerbi, într-un număr enorm; ceea ce o fascina. | se părea 
că cerbii făceau parte din alte teritorii, din Alaska, din filme. Un 
animal frumos pe care oamenii îl ucideau. Mia Krüger învățase 
să tragă cu arma la academie, dar nu îi plăcuseră niciodată 
armele. Nu erau de joacă, ci erau folosite doar când era absolut 


VP-9 


necesar, și chiar și atunci ar fi fost mai bine să nu se facă uz de 
ele. În Hitra, sezonul vânătorii de cerbi începea în septembrie și 
se încheia în noiembrie. Într-o zi, pe când se întorcea de la 
farmacie, dăduse de un grup de adolescenţi care legau un cerb 
de portbagajul de pe mașina lor. În februarie, în afara sezonului. 
Primul lucru care îi trecu prin minte fu să se oprească, să își 
noteze numele lor, să îi denunțe și să se asigure că aveau să fie 
pedepsiți așa cum meritau; dar se abţinu și îi lăsă în pace. 

Odată ce devii poliţist, rămâi poliţist pentru totdeauna? 

„Nu. În niciun caz”. 

„Mai sunt douăsprezece zile. 18 aprilie”. 

Înghiţi ultima gură de armagnac, își lăsă capul pe spate 
sprijinindu-se de stâncă și închise ochii. 


3. 


Holger Munch transpira în terminalul de  sosiri din 
Værnes, în timp ce aștepta la coadă la biroul de închiriat mașini. 
Avionul, așa cum se întâmpla întotdeauna, aterizase cu mare 
întârziere, din pricina ceţii din Gardemoen. Holger își aminti din 
nou de omul de știință Jan Fredrik Wiborg, care cică se 
sinucisese în Copenhaga, după ce criticase planurile de 
extindere a aeroportului principal din pricina condiţiilor 
meteorologice de acolo. Nici măcar acum, după optsprezece ani, 
nu putea să nu se gândească la asta. Oare de ce trupul lui 
trecuse prin fereastra mult prea mică a unui hotel, fără vreun 
motiv aparent, chiar înainte ca acest subiect să fie dezbătut în 
parlament? De ce nici poliția norvegiană, nici cea daneză nu se 
sinchisiseră să investigheze cazul în mod corespunzător? 

Holger Munch nu se mai gândi la asta când tipa blondă de la 
tejgheaua Europcar își drese glasul ca să îl anunţe că era rândul 
lui. 

— Munch, spuse el sec. Ar trebui să am o mașină rezervată. 

— Deci dumneavoastră veţi avea un muzeu nou în Oslo, glumi 
fata în uniformă verde. 

Munch nu se prinse de glumă din prima. 

— Sau nu sunteți dumneavoastră pictorul? întrebă fata 
zâmbind, continuând să tasteze la calculator. 

— Poftim? Nu, nu sunt pictorul, spuse Munch sec. Nici măcar 
nu suntem rude. 

„Dacă am fi fost, cu o asemenea moștenire, nu aș mai fi fost 
acum aici”, se gândi Munch în timp ce fata îi întindea o hârtie pe 
care să o semneze. 

Lui Holger Munch nu îi plăcea deloc să zboare cu avionul, de 
aceea era atât de prost dispus. Nu pentru că s-ar fi temut că 
avionul avea să se prăbușească, întrucât Holger Munch era un 
împătimit al matematicilor și știa că probabilitatea unui accident 
era mai mică decât probabilitatea de a fi lovit de fulger de două 
ori în aceeași zi. De fapt, lui Holger Munch nu îi plăcea să zboare 
pentru că aproape că nu mai încăpea în scaun. 

— Gata, îi spuse fata în uniformă verde, zâmbind amabil și 
înmânându-i cheile. Un Volvo V70 foarte mare, cu toate 
cheltuielile plătite, fără limită de timp sau kilometraj. ÎI puteţi 
lăsa unde doriţi și când doriţi. Vă doresc o călătorie plăcută. 

Mare? Oare glumise din nou sau o spusese că să nu își facă el 
griji? „Poftim, o mașină mare ca să încapi, ţinând cont că ești 
atât de gras, că nici măcar nu îţi mai poţi vedea picioarele”. 

Holger Munch se privi cu coada ochiului în ferestrele mari 
care despărţeau terminalul de sosiri de parcare. Poate că era 
timpul să înceapă să facă ceva sport. Să mănânce puţin mai 
sănătos. Să mai dea jos niște kilograme. In ultima vreme, 
începuse să se gândească mai des la asta, din diverse motive. 
Nu mai urmărea delincvenţi pe stradă, întrucât avea deja 
subalterni care să se ocupe de asta; deci nu era vorba despre 
așa ceva. Nu, ci Holger Munch devenise puţin mai arogant în 
ultimele săptămâni. „la te uită, Holger, un pulover nou?” „la te 
uită, Holger, o haină nouă?” „la te uită, Holger, ţi-ai tuns 
barba?” i 

Deschise Volvo-ul, așeză telefonul în suport și îl porni. Işi puse 
centura de siguranţă, porni motorul și se îndreptă spre centrul 
Trondheimului, în timp ce primea mai multe mesaje. Oftă. O oră 
cu telefonul oprit, iar acum o lua de la capăt. Nu puteai scăpa 
niciodată pe de-a întregul de lume. De fapt, nu era prost dispus 
doar din pricina zborului. Se întâmplaseră multe în ultima 
vreme. Și la serviciu, și acasă. Holger își trecu degetele peste 
ecranul smartphoneului pe care îl obligaseră să îl cumpere. 
Acum, totul trebuia să fie de o tehnologie de ultimă oră; poliţia 
trebuia să fie la curent și în Hønefoss, unde își petrecuse 

ultimele optsprezece luni. În districtul de poliţie Ringerike. Acolo 
își începuse cariera, iar acum se întorsese acolo. Pentru cele 
întâmplate în Tryvann. 

Șapte apeluri de la comisariatul central din Granland. Două de 
la fosta lui soţie. Unul de la fiica lui. Două de la el de acasă. ȘI, 
în plus, o grămadă de mesaje. 

Holger Munch lăsă lumea să se învârtească și fără el preț de o 
clipă și porni radioul. Găsi canalul de muzică clasică al NRK, 
deschise geamul și își aprinse o ţigară. Fumatul era singurul lui 
viciu; în afară de mâncat, bineînţeles, dar erau două lucruri 
complet diferite. Holger Munch nu se gândea deloc să se lase de 
fumat, indiferent câte legi aveau să mai inventeze politicienii și 
câte semne cu „Fumatul interzis” aveau să se pună peste tot, 
cum ar fi, de exemplu, pe bordul mașinii pe care tocmai o 
închiriase. 

Dacă nu fuma, nu putea gândi, iar lui Holger Munch îi plăcea 
foarte mult să gândească. Să își folosească mintea. Nu-i păsa de 
corpul lui, atâta timp cât creierul îi funcţiona. La radio cânta 
Messiah de Händel. Nu era muzica lui preferată, dar nu conta. li 
plăcea mai mult Bach. li plăcea aspectul matematic al muzicii 
acestuia, mai mult decât al celorlalţi compozitori, care făceau 
apel mai degrabă la sentimente. Ariile care incită la război a lui 
Wagner, lumea emoţională impresionistă a lui Ravel. Munch 
asculta muzică clasică pentru a se detașa de astfel de 
sentimente omenești. Dacă fiinţa umană ar fi fost o ecuație 
matematică, totul ar fi fost mult mai ușor. Atinse ușor verigheta 
pe care o purta pe deget și se gândi la Marianne, fosta lui soţie. 
Trecuseră deja zece ani și tot nu reușise să își dea jos inelul. 
Oare de ce îl sunase? Ce voia să-i spună? 

Sigur era din pricina nunţii. Sunase ca să vorbească despre 
nuntă. Aveau o fiică împreună. Miriam urma să se căsătorească. 
Aveau de rezolvat chestiuni practice. Nu de vorbit despre alte 
cele. Holger Munch aruncă mucul de ţigară pe geam și își 
aprinse alta. 

„Nu beau cafea și nu mă ating de alcool. La naiba, îmi pot 
permite măcar să fumez puţin”. 

Holger Munch se îmbătase o singură dată, pe la paisprezece 
ani. Băuse în cabana din Larvik un lichior de cireșe pe care îl 
făcuse tatăl lui. După aceea nu se mai atinsese de alcool. Nu 
avea de ce. Nu îi plăcea. Să își deterioreze neuronii? Nici prin 

cap nu-i trecea așa ceva. Dar fumatul îi plăcea. Și hamburgerii. 

Intră în benzinăria Shell de lângă hotelul Stavy și ceru un 
hamburger cu bacon, pe care îl mâncă pe o bancă având vedere 
spre fiordul Trondheim. Dacă cineva le-ar fi cerut colegilor lui de 
serviciu să îl descrie în trei cuvinte, unul dintre ele ar fi fost 
„amuzant”. Probabil că „inteligent” ar fi un altul sau poate „de 
treabă”. Dar „amuzant” sigur. Un tip amuzant gras și de treabă, 
care nu bea niciodată alcool și era un împătimit al matematicii, 
al muzicii clasice, al integramelor și al șahului. Poate puţin 
plictisitor, dar un anchetator foarte bun. Și un șef corect. Așa că 
îi era totuna că nu ieșea niciodată la bere cu colegii lui sau că nu 
mai ieșise cu nicio femeie de când fosta lui soție îl părăsise 
pentru un profesor din Hurum, care avea două luni de concediu 
pe an și nu trebuia să se scoale în miez de noapte fără să fi 
poată spune unde se ducea. Toată lumea știa că Holger Munch 
avea cel mai ridicat procentaj de cazuri rezolvate. Holger Munch 
se înţelegea bine cu toți. Chiar și așa, îl trimiseseră din nou la 
Hanefoss. 

„Nu e o pedeapsă, ci un transfer. Din punctul meu de vedere, 
ar trebui să te bucuri că încă mai ai de lucru”. 

În ziua aceea, în faţa ușii biroului lui Mikkelson, din cadrul 
comisariatului din Grønland, se gândise să demisioneze; dar se 
abţinuse. Ce avea să facă atunci? Să lucreze pe post de agent 
de pază? 

Holger Munch se urcă din nou în mașină și o luă pe E6 spre 
Trondheim. Își aprinse încă o ţigară și o luă pe centura care 
mărginea orașul, spre sud. Mașina închiriată era dotată cu un 
GPS, dar nu îl porni. Știa drumul. 

„Mia Kruger”. 

Se gândea la fosta lui colegă de serviciu, când telefonul sună 
din nou. 

— Munch la telefon. 

— Unde naiba ești? 

Mikkelson era nervos, pe punctul de-a face un infarct, ca 
întotdeauna. Era un mister pentru mulți cum de reușise să 
supraviețuiască șapte ani în postul de comisar-șef. 

— Sunt în mașină. Și tu unde naiba ești? îl întrebă Munch sec. 

— Unde în mașină? Ai ajuns deja? 

— Nu, n-am ajuns; tocmai ce-am aterizat. Ar fi trebuit să știi 
asta. Ce vrei? 


VP - 13 


— Voiam doar să verific dacă te ţii de ce-am vorbit. 

— Am dosarul aici și intenţionez să îl predau, dacă la asta te 
referi, îi răspunse Munch oftând. Chiar trebuia să mă trimiţi aici 
pentru atâta lucru? Nu puteai trimite un mesaj? Nu puteam lăsa 
poliția locală să se ocupe de asta? 

— Ştii foarte bine de ce trebuie să mergi tu, îi răspunse 
Mikkelson. lar de data asta vreau să faci ce ţi s-a spus. 

— În primul rând, spuse Munch oftând chiar când aruncă 
mucul de ţigară pe geam, nu îţi datorez nimic. În al doilea rând, 
nu îţi datorez nimic. lar în al treilea rând, tu ești răspunzător 
pentru faptul că nu îmi mai folosesc creierul pentru ce-ar trebui 
să o fac. Așa că poţi să-ți ţii pliscul. Știi cu ce mă ocup acum? 
Vrei să știi, Mikkelson? Vrei să știi cu ce mă ocup? 

Urmă un moment de tăcere la celălalt capăt al liniei. Munch 
zâmbi fără să scoată vreun sunet. Lui Mikkelson nu îi plăcea 
deloc să ceară favoruri. Era sigur că Mikkelson era nervos și îi 
plăcea că fostul lui șef trebuia să se abţină, că nu putea spune 
tot ce voia să-i spună. 

— Fă-o și gata. 

— Da, domnule, spuse ironic Munch, ducându-și mâna la 
frunte, făcându-se că salută. 

— Nu fi ironic, Munch. Sună-mă când ai vești. 

— Așa voi face. Ah, da... ar mai fi ceva. 

— Ce? mârâi Mikkelson. 

— Dacă se bagă ea, mă întorc. S-a terminat cu Hønefoss. Și 
îmi vreau fostul birou înapoi. Cel de pe strada Mariboesgate. 
Vreau să lucrez în afara comisariatului. Și îmi vreau înapoi fosta 
echipă. De acord? 

Urmă o clipă de tăcere, după care primi răspuns. 

— E exclus total. Nici vorbă. Munch, îmi ceri... 

Munch zâmbi și închise înainte ca Mikkelson să îi poată 
explica, își aprinse încă o ţigară, dădu din nou tare radioul și se 
îndreptă spre Orkanger. 


4. 


Mia Kruger adormise pe canapea, lipită de șemineu, acoperită 
cu pătura. O visase pe Sigrid și se trezise cu impresia că sora ei 

geamănă era în continuare acolo. Cu ea. Vie. Că erau împreună, 
ca întotdeauna. Sigrid și Mia. Mia și Sigrid. Cele două fetițe de 
nedespărţit din Åsgårdstrand, născute la o diferenţă de două 
minute. Una blondă, cealaltă brunetă; atât de diferite, și totuși 
foarte asemănătoare. 

Mia voia doar să se întoarcă la visul ei, să fie din nou cu 
Sigrid, dar se forţă să se ridice și să se ducă în bucătărie. Să ia 
micul dejun. Să o lase mai moale cu alcoolul. Dacă avea să o 
țină tot așa, avea să moară înainte de vreme și nu-și putea 
permite așa ceva. 

„18 aprilie. Au mai rămas zece zile”. 

Avea să reușească, avea să mai reziste zece zile. Mia se sili să 
mănânce două felii de pâine uscată și se gândi să bea un pahar 
cu lapte, dar, în cele din urmă, optă pentru apă. Două pahare cu 
apă și două pastile. Și le scoase din buzunarul pantalonilor. Nu-i 
păsă care. Nimeri una albă și una de un albastru-deschis. 


Sigrid Kruger, 
soră, prietenă și fiică. 


Născută la 11 noiembrie 1979. Decedată la 18 aprilie 2002. 
Preaiubită. Nu te vom uita niciodată. 


Mia Kruger se așeză din nou pe canapea și simţi primele 
efecte ale pastilelor. O amorțeau, creând ca un văl între ea și 
lumea din jur. Chiar că avea nevoie de asta. Se făceau deja 
aproape trei săptămâni de când nu se mai privise într-o oglindă, 
așa că trebuia să se uite acum. Un duș. Baia era la etaj. 
Încercase să o evite cu orice preţ, pentru că nu voia să se 
privească în oglinda mare pe care fostul proprietar o atârnase 
lângă ușă. Se gândise să facă rost de o șurubelniță. Ca să scape 
de prostia aia nenorocită. Se simţea îndeajuns de rău și fără să 
aibă nevoie de o confirmare în acest sens, dar nu avusese 
putere să o facă. Nu avusese putere să facă nimic. Doar să 
înghită pastile. Şi să bea. Valium lichid prin vene, mici zâmbete 
în sânge, o protecţie minunată împotriva tuturor cuielor mici 
care circulau de atâta timp prin interiorul ei. Işi făcu curaj și urcă 
scările. Deschise ușa de la baie și se îngrozi când văzu imaginea 
surprinzătoare din oglindă. Nu era ea. Era altă persoană. Mia 
Kruger fusese mereu slabă, dar acum părea bolnavă. Fusese 

mereu o tipă sănătoasă. Fusese mereu puternică. Acum aproape 
că devenise piele și os. Işi dădu jos puloverul și blugii și rămase 
doar în lenjerie în fața oglinzii. Chiloţii atârnau pe ea. Toată 
grăsimea din jurul burţii și de pe șolduri dispăruse. Pipăi cu grijă 
deasupra coastelor, care îi ieșeau în relief. Le putea simţi cu 
degetele, le putea număra pe toate, una câte una. Se forţă să se 
apropie de oglindă și se opri chiar în faţa ei. Işi văzu privirea 
reflectată de suprafaţa deteriorată a acelei oglinzi vechi. Inainte, 
se lăudase mereu cu ochii ei albaștri. „Mia, nimeni nu are ochi 
atât de norvegieni că ai tăi”, i se spusese o dată și încă își 
amintea ce mândră se simţise. „Ochi norvegieni”; îi sunase bine 
la vremea respectivă, când voia să fie ca toţi ceilalți, nu diferită. 
Sigrid era cea mai frumoasă dintre ele două. Oare de aceea o 
bucurase atât de mult comentariul acela? Ochi albaștri plini de 
viaţă. Acum nu mai rămăsese mare lucru din ei. Păreau morți. 
Fără strălucire sau viaţă, roșii unde ar fi trebuit să fie albi. Se 
aplecă să își ridice pantalonii și mai găsi două pastile în buzunar. 
Le înghiţi și se apropie cu gura de robinet. După aceea se duse 
din nou în faţa oglinzii și încercă să își îndrepte spatele. 

„Mica mea indiancă”, așa îi spunea bunica ei. Cu excepţia 
ochilor albaștri, chiar că ar fi putut fi. O indiancă. Kiowa, sioux 
sau apașă. Mereu o fascinaseră indienii în copilărie. Nu se 
îndoise niciodată de preferinţele ei. Cowboy-i erau cei răi. 
Indienii erau cei buni. „Cum te simţi astăzi, Mia, Rază de luna?” 
Mia puse mâna pe reflexia feței ei din oglindă și se gândi cu 
mult drag la bunica sa. Işi privi părul lung. Părul ei moale, negru 
ca pana corbului, care i se revărsa pe umerii fini. De mult nu 
mai avusese părul atât de lung. Incepuse să îl poarte scurt pe 
când era studentă la academia de poliție. Nu mergea la coafor, 
pentru că și-l tundea singură în casă. Apuca foarfecă și și-l tăia 
pur și simplu. Ca să demonstreze că frumusețea nu conta 
pentru ea. li era indiferent dacă era frumoasă sau nu. Nici nu se 
machia. „Ai o frumuseţe naturală, mica mea indiancă”, îi 
spusese bunica ei într-o noapte, după ce îi împletise părul lângă 
șemineu, în casa din Åsgårdstrand. „Vezi ce pleoape frumoase 
ai, și ce gene lungi? Știi că natura te-a machiat deja? Nu ai de ce 
să-i acorzi mai multă importanţă de-atât. Nu ne facem frumoase 
pentru băieţi. Vor veni ei la momentul potrivit”. Cu bunica ei, 
băieţii erau indieni. lar la școală, norvegieni. În realitate, era 
perfect. Brusc, Mia se simţi puţin amețită de la pastile. Tabletele 

acelea micuţe nu îi aduceau doar pace și o stare de bine. Asta 
se întâmpla uneori, dar nu se sinchisea niciodată să se uite ce 
pastile amesteca. Se sprijini ușor cu o mână de perete, până 
trecu ce fu mai rău, după care își ridică din nou privirea și se sili 
să mai rămână puţin în faţa oglinzii. Să se mai privească. Pentru 
ultima oară. 

„Au mai rămas zece zile. 18 aprilie”. 

Nu se gândise prea mult la cum avea să fie acel ultim 
moment. Dacă avea să o doară. Dacă avea să-i fie greu să își 
dea drumul. Nu credea toate acele povești cum că, într-un 
minut, când ești pe punctul de-a muri, ţi se derulează toată 
viața prin fața ochilor. Oare era adevărat? Nu prea conta. Mia 
Krüger își purta povestea inscripționată pe corp. Își putea vedea 
viața în oglindă. O indiancă având ochi norvegieni. Păr lung și 
negru pe care înainte îl purta pur și simplu scurt, dar care acum 
i se revărsa ondulat peste umerii albi slabi. Işi dădu părul după 
urechea stângă și se uită la cicatricea de lângă ochi. O tăietură 
de trei centimetri, un semn care nu voia să dispară. Arestaseră 
un suspect de crimă. Găsiseră în râul Akerselva o tânără letonă. 
Mia dăduse dovadă de slăbiciune, nu fusese atentă. Nu văzuse 
cuțitul. Din fericire, reușise să se tragă la o parte îndeajuns cât 
să nu rămână cu un singur ochi. Purtase un petic pe ochi timp 
de câteva luni. Mulțumită doctorilor din Ullevål, încă vedea cu 
ambii ochi. Ridică mâna stângă în fața oglinzii și văzu degetul 
din care lipsea o bucăţică: Un alt suspect, o fermă la periferia 
orașului Moss, „câine rău”. Rottweilerul îi sărise la gât, așa că 
avusese timp doar să ridice un braţ. Încă îi simţea colții strânși 
în jurul degetelor, cum panica pusese stăpânire peste ea în 
clipele scurte care trecuseră până să scoată pistolul din teacă și 
să îl împuște pe câine drept în faţă. Își coborî privirea spre 
fluturele mic pe care și-l tatuase lângă marginea chiloţilor, pe 
șold. Avea nouăsprezece ani pe atunci și ducea o viață nebună 
în Praga. Cunoscuse un spaniol, o dragoste de-o vară. Băuseră 
prea multă Becherovka și se treziseră amândoi cu câte un 
tatuaj. Al ei era un fluture mic pe șold, în culori mov pal, galben 
și verde. Mia aproape că zâmbi. Fusese de mai multe ori pe 
punctul de a-și îndepărta tatuajul, rușinată de nebunia aceea 
juvenilă, dar până la urmă nu o făcuse, iar acum deja îi era 
indiferent. Pipăi ușor brățara subţire de argint pe care o purta 
pe încheietura dreaptă. Ea și Sigrid primiseră fiecare câte una la 

Confirmare. Era o brățară copilărească, cu o inimă, o ancoră și o 
literă. „M” la a ei. „S” la a lui Sigrid. In noaptea aceea, după 
terminarea petrecerii, când invitaţii plecaseră deja, se aflau în 
camera pe care o împărțeau în casa din Åsgårdstrand. Deodată, 
Sigrid îi propuse să își schimbe între ele brăţările. 

„Dacă îmi dai brăţara ta, ţi-o dau și eu pe a mea”. 

De atunci, Mia nu își mai dăduse jos brăţara de argint. 

Pastilele începeau să o izoleze și mai tare; abia dacă mai 
reușea să se vadă în oglindă. Corpul îi părea ca o fantomă 
îndepărtată. O cicatrice lângă ochiul stâng. Degetul mic căruia îi 
lipseau ultimele două falange. Un fluture ceh chiar lângă betelia 
chiloţilor. Picioare și braţe slabe. O indiancă având ochi albaștri 
trişti, aproape morți. Brusc, nu mai putu să îndure și își mută 
privirea de la oglindă, intră împleticindu-se la duș și rămase atât 
de mult timp sub apa fierbinte, încât, în cele din urmă, aceasta 
se răci. 

Nu se uită în oglindă când ieși din baie. Cobori în sufragerie și 
se uscă în faţa șemineului pe care nimeni nu îl pornise. Intră în 
bucătărie și își pregăti încă o băutură. Mai găsi niște pastile într- 
un sertar. Le mestecă în timp ce se îmbrăcă. Acum era și mai 
somnoroasă. Era curată pe dinafară și, în scurt timp, avea să fie 
și pe dinăuntru. 

Mia își puse o șapcă pe cap și o haină pe ea și ieși din casă. 
Cobori din nou spre mare. Se așeză pe stânci și privi către 
orizont. Sentimentalism pe coastă. De unde o mai scosese și pe 
asta? De la un festival, da, un festival de film antinorvegian 
organizat de persoane faimoase care erau de părere că filmele 
norvegiene trebuiau să fie diferite. Miei Kruger îi plăceau filmele, 
dar, din punctul ei de vedere, filmele norvegiene nu se 
îmbunătăţiseră doar pentru că evitaseră sentimentalismul. 
Suferea de fiecare dată când un biet actor încerca să 
interpreteze un agent de poliţie în vreun film. De obicei, ieșea 
din sală compătimindu-l pe actor, care trebuia să urmeze 
îndrumările și instrucţiunile regizorului și să facă una sau alta; 
devenea prea sufocant. Gata, era nevoie de mai mult 
sentimentalism. Mia Krüger zâmbi un pic în sinea ei și luă o 
înghiţitură din sticla pe care o scosese. De fapt, dacă nu ar fi 
venit aici ca să moară, nu ar fi fost un loc rău în care să trăiască. 

„18 aprilie”. 

Ideea îi venise brusc, ca un fel de revelaţie, și de atunci nu se 

mai îndoise de ea. Pe Sigrid o găsiseră moartă în 18 aprilie 
2002. Într-un subsol din Toyen, în Oslo, pe o saltea murdară, cu 
seringa încă atârnându-i de braţ. Nici măcar nu își dăduse jos 
elasticul. Supradoza intrase ca o săgeată. In zece zile trecuseră 
de fapt zece ani. Mica Sigrid, frumoasă și minunată, decedată în 
urma unei supradoze de heroină într-un subsol murdar. La doar 
o săptămână după ce Mia o scosese de la clinica de 
dezintoxicare din Valdres. 

Sigrid arătase atât de bine atunci, după patru săptămâni 
petrecute în clinică... Avea obrajii rozalii și zâmbea din nou. In 
mașină, la întoarcere spre Oslo, aproape că era ca înainte, când 
ele două zâmbeau și se jucau împreună, așa cum obișnuiau să o 
facă în grădina casei din Asgârdstrand. 

— Tu ești Albă ca Zăpada, iar eu sunt Frumoasa din Pădurea 
Adormită. 

— Dar eu vreau să fiu Frumoasa din Pădurea Adormită. De ce 
trebuie să fiu eu întotdeauna Albă ca Zăpada? 

— Pentru că ai părul negru, Mia. 

— Ah, de-aia? 

— Da, de-aia. Nu te-ai prins până acum? 

— Nu. 

— Ce prostuţă ești! 

— Nu sunt prostuţă. 

— Așa e, nu ești. 

— De ce trebuie să ne jucăm de-a Albă ca Zăpada și 
Frumoasa din Pădurea Adormită? Amândouă trebuie să dormim 
o sută de ani în timp ce așteptăm nu știu ce prinţ care să ne 
salveze. Nu e deloc amuzant și, în plus, suntem singure aici. 

— O să vezi că va veni într-o zi, Mia. O să vină. 

În cazul lui Sigrid, prinţul fusese un idiot pe nume Horten, care 
cică era cântăreţ, ba chiar avea și o trupă, deși nu cântau 
niciodată. Stăteau doar prin parc ca să fumeze marijuana sau să 
ia speed, ori ca să se înțepe. El. Tipul acela slab, încrezut, 
ratatul naibii. Mia Kruger nici măcar nu îi putea pronunţa 
numele; i se făcu rău doar gândindu-se la el, așa că trebui să se 
ridice ca să respire adânc. Străbătu cărarea care traversa 
stâncile, trecu de cabană și se așeză pe debarcader. Zărea 
activitate pe țărm, în depărtare. Persoane care își vedeau de 
treburile lor omenești. Oare cât era ceasul? Își duse o mână la 
frunte și se uită la cer. Ar fi putut fi ora douăsprezece sau unu, 


VP-19 


dacă era să se ia după soare. Mai luă o gură din sticlă și observă 
că pastilele începeau să își facă efectul, să o priveze de simţuri, 
să o facă indiferentă. Işi lăsă picioarele să îi atârne peste 
marginea debarcaderului și își întoarse faţa spre soare. 

„Markus Skog”. 

Sigrid avea optsprezece ani, iar idiotul douăzeci și doi. El se 
dusese să locuiască la Oslo și începuse să își petreacă timpul 
prin parcul Plata. Câteva luni mai târziu, Sigrid îl urmase. 

Patru săptămâni de dezintoxicare. Nu era pentru prima dată 
când Mia își scotea sora dintr-o clinică, dar, de data aceasta, 
totul părea diferit. O motivaţie cu totul diferită. Nu doar un 
zâmbet de drogată după o astfel de ședere, și minciuni peste 
minciuni, abia așteptând să iasă de acolo ca să își injecteze o 
doză; ci, de data aceasta, văzuse ceva diferit în privirea ei. 
Părea mai sigură, aproape ca înainte. 

De-a lungul anilor, Mia se gândise atât de mult la sora ei, 
încât aproape că își pierduse minţile. De ce tocmai Sigrid? De ce 
se lăsase prinsă? Din pricina mamei și a tatălui lor? Sau doar 
pentru un nenorocit de idiot slăbănog? Doar din dragoste? 

Poate că mama lor era cam severă, dar doar atât nu era 
suficient. Poate că tatăl lor era prea bun, dar ce conta asta? Eva 
și Kyrre Kruger le adoptaseră pe gemene după naștere. Așa se 
înțeleseseră înainte cu mama lor. Aceasta era tânără, singură, 
nu putea, nu voia, nu era în stare să le ţină. Pentru cei doi, care 
nu aveau copii, a fost ca un dar picat din cer; fetiţele erau exact 
ce își doriseră; un adevărat noroc. 

Ea, mama lor, Eva, era învăţătoare la clasele primare în 
Asgârden. El, tatăl lor, Kyrre, vindea vopsele; era proprietarul 
magazinului Vopsele Ole Kruger, din centrul Hortenului. Mia 
căutase cu stăruinţă în mediul familial o explicaţie pentru faptul 
că Sigrid devenise o drogată, dar nu reușise să o găsească. 

„Markus Skog”. Era vina lui. 

Trecuse doar o săptămână de când se întorsese acasă după 
șederea în Valdres. Se simţiseră atât de bine împreună în 
apartamentul de pe strada Vogts... Sigrid și Mia. Mia și Sigrid. 
Albă ca Zăpada și Frumoasa din Pădurea Adormită. Ca două 
picături de apă, din nou. Ba Mia chiar își luase și câteva zile de 
concediu, deși nu o mai făcuse de Dumnezeu știe cât timp. Apoi, 
într-o noapte, găsi bileţelul pe ușa frigiderului: 


VP - 20 


Am ieșit să vorbesc puţin cu M. 
Mă întorc imediat. 
S. 


Mia Krüger se ridică de pe marginea debarcaderului și porni 
spre casă. Deja i se împleticeau picioarele. Era timpul să mai ia 
niște pastile. Și să mai bea un pahar. 


5. 


Holger Munch era obosit de cât șofase. leși de pe șosea ca să 
se odihnească puţin. Găsi o zonă de repaus și cobori din mașină 
ca să își dezmorțească picioarele. Nu mai avea mult; mai erau 
doar câţiva kilometri până la tunelul din Hitra, dar nu avea de ce 
să se grăbească. Din cine știe ce motiv, bărbatul care avea să îl 
ducă pe insulă cu barca lui putea să plece doar după ora două. 
Holger Munch nu avusese putere să întrebe de ce. Ofiţerul de 
poliţie cu care vorbise nu i se păruse prea isteț. Nu avea 
prejudecăţi când venea vorba de polițiștii districtuali, dar 
Holger era obișnuit cu un alt ritm de pe vremea când lucrase în 
Oslo. Aceste fiind zise, era clar că districtul Ringerike nu se 
număra printre cele mai active din ţară. Munch înjură pe sub 
mustață și se gândi cu ură la Mikkelson, dar se răzgândi 
numaidecât. Nu era vina lui Mikkelson. O investigaţie internă ar 
fi avut consecințe asupra celor ai casei; o știa foarte bine, dar 
chiar și așa... 

Munch se așeză pe o bancă și își aprinse o altă ţigară. În anul 
acela, primăvara sosise devreme în Trøndelag. Unii arbori aveau 
deja frunze verzi, iar zăpada aproape că dispăruse complet. Nu 
că ar fi știut el multe despre când se făcea de obicei primăvară 
în Trandelag, dar ascultase o discuţie pe tema aceasta la postul 
de radio local. Făcuse o pauză de la muzică, pentru ca să 
asculte știrile. Voise să știe dacă reușiseră să păstreze secretul 
sau dacă vreun imbecil din cadrul comisariatului din Grønland îi 
dezvăluise povestea vreunui ziarist aflat în căutare de noutăţi, 
dar, din fericire, nu auzise nimic. Nimic despre fetița pe care o 
găsiseră spânzurată de un copac în valea Maridalen. 

Telefonul îi sunase de mai multe ori pe drum, dar Holger nu 

răspunsese. Nu voia nici să sune, nici să trimită mesaje din 
mașină. Văzuse suficiente cazuri cu persoane care ieșiseră de 
pe șosea sau dăduseră cu mașina peste cineva din cauza unui 
moment de neatenţie. In plus, nu se grăbea. Și îi prindea bine 
puţină libertate. De fapt, nu îi plăcea să recunoască nici măcar 
faţă de sine însuși, dar uneori viaţa lui era prea intensă. Munca. 
Și micile chestiuni de familie. Nu îl deranja să își viziteze mama 
la casa de bătrâni. Nu îl deranja să o ajute pe fiica lui cu 
pregătirile de nuntă. Oricum, momentele petrecute cu Marion, 
nepoata lui, care tocmai împlinise șase ani, nu îl deranjau deloc. 
Și totuși, ceva nu mergea cum trebuie. 

El și Marianne. Nu își imaginase niciodată că nu aveau să 
rămână împreună pentru totdeauna. Chiar și acum, după zece 
ani, încă avea senzaţia că s-a rupt ceva în interiorul lui, ceva 
care nu mai putea fi reparat. 

Işi alungă gândurile și se uită la telefon. Alte două apeluri 
pierdute de la Mikkelson. Știa ce voia, așa că nu avea de ce să îl 
sune înapoi. Incă un mesaj de la Miriam, fiica lui; scurt și formal, 
ca întotdeauna. Câteva apeluri de la Marianne, fosta lui soţie. La 
naiba, uitase să sune la casa de bătrâni. La urma urmei, era 
miercuri. De fapt, ar fi trebuit să fi sunat înainte să se urce în 
mașină. Căută numărul, se ridică și își dezmorți puţin picioarele. 

— Casa Havikveien, Karen la telefon. 

— Bună, Karen. Sunt Holger Munch. 

— Bună, Holger. Ce mai faci? răspunse vocea suavă de la 
celălalt capăt al firului. 

Munch aproape că își simţi obrajii încălzindu-i-se. Se 
așteptase să răspundă vreuna din infirmierele mai în vârstă, așa 
cum se întâmpla de obicei. 

„Măi să fie, Holger, un pulover nou?” „Măi să fie, Holger, o 
haină nouă?” „Măi să fie, Holger, ţi-ai tuns barba?” 

— E totul bine, răspunse Munch. Din nefericire, trebuie să îţi 
cer un mic favor. 

— Cere orice vrei, Holger, răspunse femeia râzând. 

Se înțelegeau bine de câţiva ani, deja. Karen, una dintre 
angajatele casei de bătrâni în care mama lui refuzase la început 
să trăiască, dar unde părea să se simtă bine acum. 

— E din nou miercuri, spuse Munch oftând. 

— Nu vei reuși? 

— Mă tem că nu, răspunse Munch. Nu sunt în oraș. 

— Înţeleg, spuse Karen și mai râse puţin. Să văd dacă o poate 
duce cineva și, dacă nu, chem un taxi. 

— Plătesc eu, normal, răspunse grăbit Munch. 

— Nu-i problemă. 

— Mulţumesc, Karen. 

— N-ai pentru ce, Holger. Miercurea care vine presupun că vei 
reuși. 

— Cred că da. 

— Foarte bine. Ne vedem atunci? 

— Se prea poate, spuse Munch pe un ton fără vlagă. 
Mulţumesc și salut-o din partea mea. 

— Așa voi face. 

Munch închise apelul și se așeză din nou pe bancă. 

„De ce nu o inviţi în oraș? Ce-ar putea ieși rău din asta? La o 
cafea? La cinema?” 

Își alungă rapid ideea din cap când primi un alt mesaj pe 
telefonul mobil. Se opusese tuturor lucrurilor de felul ăsta, cum 
ar fi noile telefoane, în care totul se concentra într-un singur 
dispozitiv. Nu aveau să îi mai dea deloc pace? Deși, chiar acum, 
nu îi pica rău. Zâmbi când accesă mesajul și descoperi o nouă 
problemă trimisă de Yuri, un rus pe care îl cunoscuse pe internet 
cu câţiva ani în urmă. Pe forumul math2.org, toți ciudații din 
lume strânși la un loc. Yuri era profesor în Minsk și avea șaizeci 
și ceva de ani. Nu îl considera un amic, întrucât, la urma urmei, 
nu se văzuseră niciodată, dar măcar făcuseră schimb de adrese 
de e-mail și ţinuseră sporadic legătura. Dezbătuseră din când în 
când subiecte despre șah și, uneori, mai făceau și niște exerciţii 
pentru creier, ca acum. 


Apa curge într-un rezervor. Cu fiecare minut ce trece, cantitatea se 
dublează. intr-o oră s-a umplut rezervorul. Cât durează până se umple 
jumătate din rezervor? 

Y. 


Munch își mai aprinse o țigară și se gândi puţin înainte să 
răspundă. Era amuzant. Îi plăcea de Yuri. La un moment dat 
luase în calcul posibilitatea de a se duce să îl vadă. De ce nu? 
Nu fusese niciodată în Rusia. De ce să nu aranjeze o întâlnire cu 
cei pe care îi cunoscuse pe internet? Deja avea mai mulți 
cunoscuţi în rețea: mrmischigan40 din Statele Unite, 
margrete_08 din Suedia, Birrrdman din Africa de Sud. Fanatici ai 

șahului și ai matematicii, dar, în primul rând, erau persoane, la 
fel ca el, așa că, de ce nu? Nu putea fi prea rău să se plimbe și 
să cunoască oameni noi. La urma urmei, nu era chiar așa 
bătrân. Și când călătorise ultima dată? Își văzu reflexia în telefon 
și îl așeză pe bancă, în faţa lui. 

Cincizeci și patru de ani. | se păru că vârsta nu i se potrivește. 
Se simţea mult mai în vârstă. Îmbătrânise cu zece ani de când 
Marianne îi povestise despre profesorul de la Hurum. Încercase 
să își păstreze calmul. De fapt, în sinea lui, bănuia cum stăteau 
lucrurile. Programul de lucru lung și aroganţa de care dădea 
dovadă de puţinele ori în care era acasă. În cele din urmă avea 
să aibă consecinţe, dar chiar atunci și chiar așa? Ea era foarte 
liniștită, ca și cum și-ar fi pregătit deja de ceva vreme discursul. 
Se cunoscuseră la un curs. Apoi păstraseră legătura. Începuseră 
să aibă sentimente unul pentru celălalt. Se întâlniseră de câteva 
ori în secret, dar ea nu voia să ducă o viaţă dublă. Până la urmă, 
Munch nu reușise să își păstreze calmul. El, care nu ridicase 
niciodată mâna împotriva nimănui. Ridicase tonul și dăduse de 
perete cu farfuria pe care se aflase cina lui. Țipase la ea și o 
urmărise prin toată casa. Incă îi era rușine de cum se 
comportase. Miriam coborâse din camera ei, plângând. Pe 
atunci avea cincisprezece ani; acum avea douăzeci și cinci și era 
pe punctul de-a se căsători. Avea cincisprezece ani și îi luase 
partea mamei ei. Nu era de mirare. Cât timp petrecuse el în 
casă, cu oricare dintre ele, în toţi acei ani? 

li era cam greu să-i răspundă la mesaj lui Miriam; era scurt și 
rece, un fel de simbol al relaţiei lor. O grijă în plus, de parcă nu îi 
era îndeajuns dosarul pe care îl avea în mașină. 


Ai putea să mai pui câteva mii? 
Am hotărât să-i invităm și pe nepoți. 
M. 


Nunta. „Bineînţeles”, răspunse el, și adăugă un emoticon 
zâmbitor, dar apoi îl șterse. Trimise mesajul gândindu-se la 
Marion, nepoata lui. După naștere, Miriam îi spusese efectiv că 
nu era sigură că el merita să aibă vreo legătură cu micuța. Din 
fericire, se răzgândise. Acum acestea erau momentele care îi 
plăceau cel mai mult. Orele petrecute cu Marion cea minunată și 
sinceră, o lumină în fiecare zi, zile care, dacă era să fie sincer, 
fuseseră destul de întunecoase de când se întorsese la 

Hanefoss. 

După divorţ, o lăsase pe Marianne să păstreze casa. Așa i se 
păruse corect. În felul acesta, Miriam nu era obligată să se mute 
departe de prietenii ei și de handbal. El își cumpărase un 
apartament în Bislett, nici prea departe, nici prea aproape de 
serviciu. Nu vânduse apartamentul după mutare însă acum 
locuia într-o cameră închiriată pe strada Ringveien, nu foarte 
departe de comisariatul din Hønefoss. Incă nu își scosese 
lucrurile din cutii. Nu își luase multe, întrucât se bazase pe 
faptul că avea să se întoarcă rapid în capitală, după ce aveau să 
uite toată treaba; dar acum, după aproape doi ani, ședea în 
același loc și încă nu își despachetase lucrurile. Nu se simțea 
acasă în niciuna din cele două locuinţe. 

„Nu-ţi mai plânge de milă. Sunt oameni care o duc mult mai 
rău ca tine”. 

Munch stinse mucul și se gândi la dosarul pe care îl avea în 
mașină. O fetiță de șase ani fusese găsită întâmplător, de un 
excursionist, atârnând de un copac în valea Maridalen. Nu mai 
văzuse de mult astfel de lucruri. Nu era deloc de mirare că cei 
din Grønland erau neliniștiţi. 

Apucă din nou telefonul și îi trimise un mesaj lui Yuri cu 
răspunsul: 


59 minute 
H. M. 


Lui Munch nu îi plăcea să o recunoască, dar dosarul de pe 
scaunul din față îi dădea fiori de-a dreptul. Porni mașina, se 
întoarse pe șoseaua națională și își continuă drumul spre est, în 
direcţia Hitra. 


6. 


Bărbatul cu tatuaj în formă de vultur pe gât se îmbrăcase cu 
un pulover pe gât, ca să și-l ascundă. Cândva, îi plăcuse gara 
centrală din Oslo. Aglomeraţia de acolo era perfectă pentru cei 
cu o profesie ca a lui, dar acum erau atâtea camere de filmat 
prin toate părţile, încât era aproape imposibil să treci 

neobservat. De ceva vreme, începuse să stabilească alte locuri 
în care să își desfășoare tranzacţiile - săli de cinema, 
restaurante de chebap, locuri în care nu era așa ușor să fie 
descoperit - mai importante, ceea ce se întâmpla destul de rar. 
Nu mai opera la scară atât de mare, dar chiar și așa, era mai 
bine să fie precaut. 

Bărbatul cu tatuaj în formă de vultur își trase mai bine pălăria 
pe ochi și intră în gară. Nu alesese el locul, dar suma de bani de 
care discutau era îndeajuns de ridicată, încât să execute 
ordinele. Nu știa cum dăduse clientul de el. Intr-o zi primise pur 
și simplu un MMS cu o imagine, o misiune și o sumă. lar el 
făcuse ca de obicei: acceptase fără să pună întrebări. Fără 
îndoială, era o misiune ciudată; nu fusese niciodată implicat în 
ceva asemănător. În definitiv, în toți acești ani, învățase să nu 
pună întrebări, ci să se limiteze la a acţiona și a încasa. Așa 
reușise să supravieţuiască și acesta era motivul pentru care încă 
se bucura de credibilitate în rândul infractorilor. Misiunile erau 
din ce în ce mai puţine, și sumele scădeau tot mai mult, dar din 
când în când îi mai ieșea o afacere bună și avea posibilitatea să 
câștige niște bani frumoși. Ca acum. Era o cerere absurdă - da, 
foarte ciudată - dar bine plătită și acum trebuia să încaseze. 

Era îmbrăcat cu un sacou și pantaloni eleganţi, pantofi 
strălucitori, avea o servietă, un pulover pe gât și își pusese chiar 
și ochelari fără dioptrii. Bărbatul cu tatuajul în formă de vultur 
părea opusul a ceea ce era de fapt, dar tocmai asta și voia. In 
profesia lui, era imposibil să prevadă momentul în care poliţia 
avea să revizuiască filmările camerelor de supraveghere, așa că 
mai bine își lua niște măsuri de precauție. Părea un contabil sau 
un om de afaceri obișnuit. Poate că era mai greu de crezut, dar 
bărbatul cu tatuaj în formă de vultur pe gât era destul de 
vanitos. Nu îi plăcea să pară un snob, cineva care făcea parte 
din elită. Prefera înfățișarea lui neglijentă și dură, cu tatuajele și 
haina lui de piele. Pantalonii ăia nenorociţi îl strângeau când se 
mișca și îl făceau să se simtă ca un idiot. Haina pe talie și 
pantofii ăia maro stupizi, din piele. În fond, suma care îl aștepta 
într-unul dintre dulăpioare o merita. Fără îndoială. Nu mai avea 
un sfant de ceva timp și avea nevoie de bani. Avea să petreacă 
de minune, clar. Zâmbi ușor în spatele ochelarilor incomozi și 
traversă gara cu calm și precauţie. 

Primul mesaj îl primise cu aproximativ un an în urmă, iar 

ulterior primise și altele. Un MMS cu o imagine și o sumă. La 
început, se gândi că poate era o glumă, întrucât cererea era una 
cu totul deosebită și ciudată. Cu toate acestea, o dusese la bun 
sfârșit. Şi îl plătiseră. Și următoarea dată. Și următoarea. Ținând 
cont de asta, nu mai conta că erau chestiuni ciudate. 

Se opri la chioșcul Narvesen și cumpără un ziar și un pachet 
de ţigări. Era o zi normală și se întorcea acasă de la muncă. 
Contabilul acesta nu avea nimic ciudat. Işi puse ziarul sub braţ și 
se îndreptă spre dulăpioare. Se opri la intrare și trimise un 
mesaj text: 


Am ajuns. 


Așteptă răspunsul. Îl primi aproape instantaneu, ca de obicei. 
Numărul dulăpiorului și codul ca să îl deschidă. Privi cu atenţie 
în jur de câteva ori, după care se îndreptă spre dulăpioare și îl 
căută pe cel indicat. Măcar ăsta era un avantaj la gara centrală 
din Oslo. Nu mai era nevoie să care după el o grămadă de chei 
pe care să le dea din mână în mână pe străduţe dosnice sau pe 
ascuns. Acum avea nevoie doar de un cod. Bărbatul cu tatuaj în 
formă de vultur introduse numerele și auzi un clic, semn că 
dulăpiorul se deschisese. Același plic maro ca întotdeauna. 
Scoase plicul din dulăpior și, de data asta, încercă să nu se uite 
în jur; cu toate camerele alea de luat vederi montate peste tot, 
trebuia să acţioneze fără să trezească nici cea mai mică 
bănuială. Deschise servieta și puse rapid plicul în ea. Zâmbi 
când observă că, de data aceasta, plicul era mult mai gros. 
Ultima misiune. În sfârșit, venise vremea să pună punct. Se 
îndepărtă de dulăpioare, urcă scările, traversă gara, intră în 
Burger King și se încuie în baie. Deschise servieta și scoase 
plicul; nu mai avea răbdare. Zâmbi larg când văzu ce era în el. 
Nu conținea doar suma convenită în bancnote de două sute, așa 
cum cerea întotdeauna, ci, în plus, mai avea și o pungă mică cu 
un praf alb. Bărbatul cu tatuaj în formă de vultur deschise 
punguţa transparentă și testă cu grijă conţinutul. Zâmbi și mai 
larg. Nu avea nici cea mai vagă idee cine anume îi solicita 
serviciile, dar era clar că persoana respectivă dispunea și de 
contacte, și de informaţii. Oricine îl cunoștea știa că îi plăcea 
mult praful alb. 

Își scoase telefonul și trimise un răspuns, așa cum făcea 

întotdeauna; 
În regulă. Multumesc. 


În mod normal, nu trimitea cuvântul „mulțumesc”, pentru că 
era vorba de afaceri, nu de chestiuni personale; dar de data 
aceasta nu putu să nu mulţumească pentru conţinutul plicului, 
mai ales că avea și un supliment. După câteva secunde, primi 
răspuns: 


Să te bucuri de el. 


Bărbatul cu tatuaj în formă de vultur pe gât zâmbi și puse 
plicul și punguţa înapoi în servietă. Apoi o porni din nou spre 
sala de sosire. 


7. 


Mia Kruger stătea pe stâncă, cu o pălărie albă udă leoarcă 
peste părul lung, negru ca abanosul, și o pătură înfășurată în 
jurul corpului. Era miezul zilei. 

La farmacie auzise pe cineva spunând că anul acesta 
primăvara sosise devreme în Trøndelag, dar Miei Krüger îi era 
aproape întotdeauna frig și nu observase așa-zisa căldură. 

Mai rămăseseră șase zile. Șase pătrăţele în calendarul din 
bucătărie și o cuprinse un sentiment de așteptare. 

„Moartea nu e un lucru chiar atât de rău”. 

ÎI simţise tot mai mult în ultimele zile. Calmul. Liniştea pe care 
i-o aducea faptul că știa că în curând avea să poată uita totul. 
Găsi vreo două pastile în buzunarul hanoracului și le înghiţi cu 
ajutorul conţinutului unei sticle pe care o luase cu ea. Mia zâmbi 
în sinea ei și se uită spre mare. O barcă de pescuit trecu 
aproape de orizont. Soarele de aprilie colora cerul, iar apa 
scânteia la baza stâncilor. Se gândise mult în ultimele câteva 
zile. La cei apropiaţi ei, sau, mai bine spus, la cei care îi fuseseră 
cândva apropiaţi. Acum mai rămăsese doar ea, iar în scurt timp 
nu avea să nu mai fie nici ea. Pe această planetă. „In această 
realitate”, cum ar fi spus bunica ei. Mia zâmbi și mai sorbi o 
dată din sticlă. 

Sigrid fusese mereu preferata tuturor. Sigrid, cu părul ei lung 
și blond. O studentă foarte bună. Cânta la flaut, juca handbal și 
era foarte sociabilă. Pe Mia nu o deranjase niciodată că Sigrid 
era în centrul atenţiei. Sigrid nu folosea niciodată acest lucru în 
scopuri rele: nu spunea niciodată ceva rău cuiva și nu vorbea 
niciodată de rău pe cineva. Sigrid era pur și simplu Sigrid cea 
fantastică. Cu toate acestea, Mia se simţea foarte bine când 
bunica ei o îmbrăţișa și îi spunea că era deosebită. 

„Ştii că ești cu totul deosebită? Și ceilalți copii sunt, dar, știi 
ce, Mia? Tu poţi vedea lucruri pe care ceilalţi nu le pricep întru 
totul”. 

Chiar dacă în realitate nu era bunica ei adevărată, mereu 
avusese sentimentul că le unea ceva aparte. Un fel de legătură, 
un fel de relaţie. Poate faptul că semănau fizic. Sau poate faptul 
că se purta cu Mia de parcă ar fi fost prietena ei, ca o altă 
persoană vinovată de faptul că era diferită. Bunica ei îi 
povestise mereu Miei o mulţime de detalii despre viața ei și nu îi 
ascunsese nimic. Îi spusese că fusese cu mulţi bărbaţi și că nu 
trebuia să se teamă așa tare de ei, întrucât în realitate erau 
doar ca niște iepuri inofensivi. li mai spusese și că putea prezice 
viitorul și că existau mai multe realităţi în afară de aceasta, așa 
că nu trebuia să se teamă așa de tare de moarte. 

— Creștinismul, îi spusese bunica ei, a inventat ideea că 
moartea ar fi ceva negativ, ca să ne temem de Dumnezeul lui. 
Moartea înseamnă iad sau cer, sau cel puţin sfârșitul tuturor 
lucrurilor, se spune, dar știi ce, Mia? Bunica ta nu e așa sigură 
că moartea înseamnă sfârșitul tuturor lucrurilor. Eu, cel puţin, 
nu mă tem de ea. 

În Åsgårdstrand, gurile rele spuneau că bunica ei era o 
vrăjitoare, dar asta nu o îngrijora prea tare. Pe Mia nu o 
surprindea faptul că lumea spunea astfel de lucruri, despre 
bunica ei cu părul său cărunt sălbatic, care îi cădea peste ochii-i 
strălucitori de un negru albăstrui. Bunica ei nu era ca toți 
ceilalți. Vorbea tare în supermarket, despre lucruri foarte 
ciudate, și deseori stătea toată noaptea în grădină și se uita la 
lună, zâmbitoare. Știa lucruri pe care adulţii cu siguranţă le-ar fi 
catalogat drept vrăjitorii și se înţelesese cu Mia de parcă 
aceasta ar fi fost ucenica ei. 

Mia se simţea norocoasă. Crescuse într-un mediu protejat. Cu 
o mamă bună și un tată fantastic cu și bunica ei, care locuia la 

doar câteva case mai încolo. O bunică ce văzuse în ea ceva, 
văzuse cine era, îi spusese că era deosebită. 

„Calcă ușor. Ţine minte, Mia, ușor”. 

Fuseseră ultimele cuvinte ale bunicii ei, pe patul de moarte, 
după care aceasta îi făcuse cu ochiul prietenei sale atât de 
deosebite. Mia ridică sticla spre cer. 

„Moartea nu e ceva rău. Au mai rămas șase zile”. 

Pastilele pe care le scosese din hanorac îi provocau 
somnolenţă. Mia Krüger mai luă două pastile și se lăsă pe spate, 
pe stânci. 

„Mia, ești cu totul deosebită. Știi?” 

Oare de aceea să se fi decis să dea la academia de poliţie? Ca 
să facă ceva complet diferit? În ultimele zile se gândise și la 
asta. De ce luase această decizie? Nu mai reușea să unească 
toate piesele puzzle-ului. Timpul se schimbase, iar mintea ei nu 
mai funcţiona cum trebuia. Sigrid nu mai era Sigrid cea mică și 
blondă, ci Sigrid cea drogată, chinuită de coșmaruri. Mama și 
tatăl ei erau morţi, se îndepărtaseră de lume, și unul de celălalt, 
și de ea. Mia se mutase la oraș, încercase să studieze diverse 
materii la universitate, dar fără prea mult entuziasm; nici măcar 
nu avusese forța necesară ca să se prezinte la examen. Poate 
că academia de poliţie o alesese de fapt pe ea? Ca să curețe 
lumea de oameni ca Markus Skog? 

Mia se ridică și începu să coboare, împleticindu-se, spre 
debarcader. Goli sticla și și-o vâri în buzunarul hanoracului. Mai 
găsi vreo două pastile și le înghiţi fără lichid. Pescărușii o 
părăsiseră pentru bărcile de pescuit și singurul sunet care se 
mai auzea era clipocitul blând al valurilor care se loveau de 
stâncile netede. 

II împușcase. 

Pe Markus Skog. 

De două ori. Direct în piept. 

Fusese o întâmplare. Se duseseră acolo din alt motiv. 
Dispăruse o fetiță și chemaseră Unitatea de Operaţiuni Speciale 
doar ca să adulmece și să arunce o privire, după cum le 
explicase Holger. 

— Mia, pentru moment nu prea avem ce face. Dăm o tură și 
adulmecăm niţel. 

Holger Munch. Mia Krüger se gândi cu drag la fostul ei coleg și 
se așeză pe marginea debarcaderului, cu picioarele atârnând. 

Fusese un moment foarte ciudat. Luase viaţa altei ființe umane, 
dar nu își simţea conștiința încărcată. Se simţea mai vinovată 
pentru tot ce se întâmplase după aceea. Pentru tot ce se 
scrisese în ziare și pentru nebunia din Grønland. Holger Munch 
era cel care conducea unitatea. El, care o alesese încă de când 
era studentă la academia de poliţie, fu transferat, iar Unitatea 
de Operaţiuni Speciale fu desființată. Pentru asta, Miei îi părea 
foarte rău, și o durea că Holger îndurase consecinţele unui act 
săvârșit de ea. Dar nu îi părea rău pentru că îl ucisese pe tip, 
oricât de ciudat ar fi putut părea acest lucru. Urmăriseră o pistă 
care îi dusese în Tryvann; la un fel de drogat sau un hippy, 
întrucât oamenilor le era deseori greu să facă diferenţa între 
cele două noţiuni când sunau ca să facă un denunţ. În orice caz, 
cineva parcase o rulotă prin apropiere și erau unii care beau și 
făceau scandal. Holger se gândi că puteau să o caute pe fătuca 
aceea care dispăruse. Ce-i drept, găsiseră o fată cu privirea 
pierdută; nu cea care dispăruse, ci alta, care își injectase o doză 
stând în rulota aceea insalubră. Împreună cu ea, apărut parcă 
de nicăieri, era Markus Skog. Așa cum trăsese concluzia și 
investigația internă a poliţiei, Mia „acţionase iresponsabil și cu o 
violenţă disproporţionată”. 

Mia clătină din cap, amintindu-și de lipsa ei de etică. Holger 
Munch o susţinuse, afirmând că Skog o atacase, întrucât, ce-i 
drept, avusese un cuțit și un topor, dar bineînţeles că Mia știa ce 
se petrecuse. Primise instruirea necesară ca să se apere cu 
ușurință de un atac cu un cuţit sau cu un topor venit din partea 
unui drogat slăbănog. Ar fi putut să îl împuște în picior. Sau în 
braţ. Dar nu o făcuse; în schimb, îl ucisese. Pur și simplu, o 
izbucnire de ură, în timpul căreia restul lumii dispăruse. Două 
gloanţe direct în piept. 

Dacă nu ar fi fost Holger Munch, ar fi ajuns la închisoare. 

Mia scoase sticla goală din hanorac, linse ultimele picături și o 
ridică din nou spre cer. Deja nu îi mai păsa. Se terminase totul. 

„in sfârșit. Au mai rămas șase zile”. 

Işi îndoi picioarele, se lăsă pe spate, își puse obrazul pe 
scândurile aspre ale debarcaderului și închise ochii. 

8. 


Tobias Iversen îi acoperi urechile fratelui mai mic ca să nu 
audă discuţia care avea loc cu un etaj mai jos. De obicei începea 
pe la ora aceea din zi, când mama lor se întorcea de la serviciu 
și își dădea seama că tatăl lor vitreg nu făcuse nimic din ce-ar fi 
trebuit să facă. Să le pregătească mâncarea băieţilor. Să 
strângă puţin prin casă. Să își găsească de lucru. Tobias nu voia 
ca fratele lui să audă toate acestea, așa că inventase un joc. 

— Îți acopăr urechile, iar tu îmi spui ce vezi în capul tău, bine? 

— Un camion roșu cu flăcări pictate pe el, spuse fratele lui 
zâmbind. 

Tobias consimţi dând din cap, zâmbindu-i la rândul lui. 

— Un cavaler care luptă împotriva unui dragon, mai zise 
fratele lui râzând. 

Tobias dădu din nou din cap. 

Cearta de la parter crescu în intensitate. Voci agitate care 
urcau și treceau prin pereţi, pătrunzându-i pe sub piele. Tobias 
nu suporta ceea ce avea să se petreacă în scurt timp: lucrurile 
trântite de pereţi, vocile care se transformau în strigăte sau 
poate în lucruri și mai rele, așa că hotărî să îl scoată din casă pe 
fratele lui. Îi puse mâna la gură copilului și îi șopti la ureche: 

— Vrei să ieșim să vânăm bizoni? 

Fratele lui mai mic zâmbi și dădu din cap că da, entuziasmat. 
să vâneze bizoni. Să alerge prin pădure ca indienii. Chiar că voia 
să o facă. Nu prea mai erau copii prin zonă, așa că Tobias și 
fratele lui erau obișnuiți să se joace împreună, chiar dacă Tobias 
avea treisprezece ani, iar fratele lui mai mic doar șapte. Cum nu 
se putea sta prea mult prin casă, petreceau destul de mult timp 
afară. 

Tobias își ajută frăţiorul să își îmbrace jacheta și să se încalțe, 
fredonă puţin și ieși apăsat pe scările din spatele casei. Fratele 
lui îl privi cu ochii mari, așa cum o făcea de obicei. Era obișnuit 
ca fratele lui mai mare să glumească, scoțând tot felul de 
sunete ascuţite și ciudate. | se părea amuzant. Era fericit cu 
fratele lui; îi plăcea să ia parte la toate acele aventuri fascinante 
și ciudate pe care le inventa acesta. 

Tobias intră în magazia de lemne, luă o sfoară subțire și un 
cuțit, și îl încurajă pe fratele lui să fugă înspre pădurea care se 

afla în faţa lor. Aveau un loc secret, așa că nu era periculos: 
fratele lui putea să alerge în voie. Exista un luminiș între brazi, 
unde improvizaseră o cabană mică, o căsuţă în afara casei. 

Când ajunse la cabană, îl găsise pe fratele lui stând deja pe 
salteaua veche, cu o revistă de benzi desenate în mână. Era 
absorbit de desene și de toate acele litere și cuvinte noi 
fascinante pe care începea în sfârșit să le priceapă, după multă 
muncă, atât la școală, cât și acasă, cu fratele lui mai mare. 

Tobias scoase cuțitul și alese un cimișir potrivit. Tăie planta 
de la rădăcină și o decoji la mijloc. Avea să fie mânerul. Se 
prindea mai bine așa, fără coajă, după ce lemnul se usca puțin. 
Indoi băţul pe genunchi și fixă sfoara de cele două capete. Gata 
arcul cel nou. Așeză arcul la pământ și se duse să caute material 
potrivit pentru săgeți. Nu trebuia să fie musai cimișir. De fapt, ar 
fi funcţionat cu orice creangă, mai puţin cea de brad. Ramurile 
de brad nu erau destul de tari. Se întoarse cu mai multe crengi 
drepte și subţiri și se puse să le decojească. În scurtă vreme, 
avea patru săgeți noi lângă buturuga pe care stătea. 

— Tobias, ce scrie aici? întrebă fratele lui mai mic, ieșind din 
cabană cu revista în mână. 

— Kriptonită, răspunse Tobias. 

— Superman nu o suportă, comentă copilul. 

— Așa e, spuse Tobias și-i șterse fratelui său un muc din nară 
cu mâneca puloverului. Ce zici de asta? 

Tobias se ridică și puse o săgeată în coardă. Tensionă arcul și 
trase săgeata printre ramurile copacilor. 

— Fantastic! strigă fratele lui. Îmi faci și mie unul? 

— Asta e pentru tine, spuse Tobias și îi făcu cu ochiul. 

Fratele lui se îmbujoră și îl privi recunoscător. Încordă din nou 
arcul cât putu de bine și reuși să facă săgeata să zboare câţiva 
metri. 

Se uită la Tobias, care încuviinţă din cap, confirmându-i că 
trăsese bine și plecă să caute săgeata. 

— O să tragem în fetele creștine? spuse fratele lui mai mic 
când se întoarse. 

— Ce vrei să spui? întrebă Tobias puţin surprins. 

— Fetele creștine care au mers să locuiască în casa din 
pădure. O să tragem în ele? 

— Nu putem trage în oameni, spuse Tobias și îl prinse ferm pe 
fratele lui mai mic de braț. Și ce știi tu despre fetele creștine? 

— Așa ziceau la școală, spuse cel mic. Că niște fete creștine 
locuiesc în pădurea noastră și că mănâncă oameni. 

Tobias se amuză puţin în sinea lui. 

— Este adevărat că în pădure mai stau acum și alţii, spuse el 
zâmbind, dar nu sunt periculoși și sigur nu mănâncă oameni. 

— Și de ce nu merg la școala noastră? întrebă fratele lui cu 
ochii cât cepele. Dacă locuiesc aici... 

— Nu știu sigur, răspunse Tobias. Cred că au școala lor. 

Cel mic deveni serios. 

— Probabil că e foarte bună și de aceea nu vor să vină la a 
noastră. 

— Probabil. Tobias îi făcu cu ochiul. Bine, vrei să mergem să 
vânăm bizoni sau nu? Își trecu mâna prin părul fratelui lui mai 
mic. Urcăm la lac? 

— Probabil, încuviinţă cel mic, care voia să îi semene fratelui 
lui mai mare, probabil că vreau să merg. 

— Atunci, spre lac. Poţi să te duci să cauţi săgeata pe care am 
tras-o mai înainte? Crezi că o vei găsi? 

Copilul dădu din cap că da. 

— Probabil că da, spuse el zâmbind atotcunoscător și o luă la 
fugă printre copaci. 


9. 


Holger Munch se simțea foarte rău. Stătea în bărcuța cu 
motor care plecase din Hitra spre o insulă și mai mică, aflată 
aproape de coastă. Nu avea rău de mare, întrucât lui Holger 
Munch îi plăcea foarte mult să navigheze; dar tocmai ce vorbise 
cu Mikkelson la telefon. De data aceasta, Mikkelson fusese 
foarte amabil, nu irascibil cum era de obicei. li păruse aproape 
smerit: îi urase noroc lui Munch, îi spusese că se aștepta să facă 
tot posibilul. Afirmase că acum era important ca anchetatorii din 
corpul de poliţie să fie uniţi și o mulţime de alte clișee 
sentimentale. 

Nu semăna deloc cu Mikkelson pe care îl știa el și asta nu îi 
plăcea deloc. Era clar că se întâmplase ceva. lar Mikkelson nu 
voia să-i împărtășească și lui Munch ce anume. 

Munch își strânse mai tare haina pe el și încercă să își aprindă 

o țigară, în timp ce barca înainta lent tot mai în larg. Tânărul cu 
părul încâlcit care o pilota nu era poliţist, ci un fel de voluntar. 
Motivul pentru care nu îl putuse duce pe Munch la insulă înainte 
de ora două după-amiaza era în continuare un mister, dar 
Munch nu avusese chef să pună întrebări. Se limitase să-l salute 
scurt pe debarcader și să îl întrebe dacă știa unde se afla insula. 
Tânărul cu părul încâlcit dăduse din cap că da și îi arătase 
direcția cu degetul. Se găsea la doar cincisprezece minute 
depărtare. Era vechea casă a lui Rigmor, care locuise acolo 
împreună cu fiul lui, dar acesta din urmă plecase în Australia - 
se părea că pentru o femeie, iar Rigmor nu mai avu altă opţiune, 
decât să se ducă să locuiască pe insula principală. Vânduse casa 
cuiva din estul ţării, o fată; nimeni nu știa prea multe despre ea. 
O văzuseră îndreptându-se spre Fillan de câteva ori. Era o fată 
frumoasă, de vreo treizeci de ani, cu părul negru și lung și purta 
mereu ochelari de soare. Într-acolo se îndrepta? Se întâmplase 
ceva? 

Tânărul îi strigase practic ultimele întrebări, ca să se facă 
auzit peste zgomotul motorului bărcii, dar Holger Munch, care 
nu scosese nici măcar un cuvânt de când ajunsese la 
debarcader, nu îi răspunse. ÎI lăsă pe flăcău să vorbească, 
încercând pentru a treia oară să își protejeze de curent ţigara, 
cu mâna, ca să o poată aprinde, dar nu reuși. 

În timp ce se apropiau de insulă, senzaţia ușoară de ametţeală 
pe care o simţise după ce vorbise cu Mikkelson începu să 
dispară. În scurt timp avea să o vadă din nou pe Mia. Îi fusese 
dor de ea. Trecuse aproape un an de când nu o mai văzuse. În 
spitalul de recuperare. Sau la nebuni, cum îi spuneau acum. 
Fusese o cu totul altă persoană; abia de reușise să stabilească 
un contact cu ea. După aceea, mai încercase să o găsească de 
câteva ori, și pe telefon, și pe e-mail, dar nu îi răspunsese. 
Acum, că vedea insula mică și frumoasă din fața lui, înţelegea 
de ce. Nu voia să vorbească cu nimeni. Voia să fie singură. 

Ambarcaţiunea cu motor ajunse la un mic debarcader și 
Munch coborî pe uscat. Nu mai era așa de sprinten ca în urmă 
cu zece ani, dar nu era nici într-o condiţie atât de proastă 
precum insinuau oamenii. 

— Te aștept sau preferi să mă suni când vrei să vin să te iau? 
întrebă tânărul cu părul încâlcit, fiind sigur că putea rămâne și 
asista la o scenă emoţionantă. Probabil că nu se întâmplau prea 

multe lucruri emoţionante în partea aceasta de lume. 

— Te sun eu, spuse Munch laconic și își duse mâna la frunte, 
în semn de la revedere. 

Se răsuci și se uită la casa. Rămase puţin așa, auzind cum 
barca se îndepărta în larg, în spatele lui. Era un loc frumos. Mia 
avea gusturi bune, cu siguranţă. Alesese locul perfect în care să 
se ascundă. O insulă doar pentru ea, aproape în punctul extrem 
al arhipelagului. De la debarcader pleca o cărare îngustă, ce 
urca spre o căsuţă albă idilică. Munch nu era expert, dar casa 
părea să fi fost construită prin anii '50. Probabil fusese o 
cabană, transformată ulterior într-o casă. Mia Kruger. Abia 
aștepta să o vadă. 

Își aminti de prima dată când o întâlnise. La scurt timp după 
ce se crease Unitatea de Operaţiuni Speciale. Magnar Yttre, un 
vechi coleg de-al lui, care acum era rector al academiei de 
poliţie, îi dăduse un număr de telefon. Nu mai vorbiseră de ani 
de zile, dar vechiul lui coleg Yttre nu pierduse timpul cu 
politețuri. 

— Cred că am găsit o candidată pentru tine, îi spusese acesta 
pe un ton aproape mândru, ca un copil care le arătă părinţilor lui 
un desen. 

— Bună, Magnar. A trecut ceva timp! Ce ai pentru mine? 

— Am găsit o candidată pentru tine. Ar trebui să te duci să o 
vezi. 

Yttre vorbise așa de repede, că Munch nu reţinuse toate 
detaliile, dar, în mare, toată povestea ar fi putut fi rezumată 
cam așa: în timpul celui de-al doilea an la academie, studenții 
trebuiau să susţină un test desfășurat de anchetatorii institutului 
de psihologie al UCLA!, din Statele Unite. Testul, care avea o 
denumire clinică pe care Munch nu și-o amintea, consta în a le 
arăta studenţilor o fotografie a victimei unei crime, împreună cu 
diverse imagini de la locul faptei. Sarcina studenţilor era să 
vorbească liber despre imagini, pentru a verifica pe ce se 
concentrau, ce gândeau. Testul le era prezentat într-un stil 
foarte informal, aproape ca un joc, pentru ca studenţii să nu se 
simtă forțați în vreun fel, și nici să nu își dea seama că luau 
parte la ceva important. 

— Nu am ţinut socoteala tuturor celor care au dat acest test, 
dar nu am mai văzut niciodată un rezultat ca acesta. Fata asta 

este un caz cu totul ieșit din comun, îi explicase Yttre, în 
continuare pe un ton mândru și entuziasmat. 

Holger Munch stabilise să se vadă cu ea într-o cafenea, o 
întâlnire neoficială, în apropierea comisariatului. Mia Krüger. 
Douăzeci și ceva de ani, îmbrăcată cu un pulover alb și 
pantaloni negri strâmţi, cu părul închis la culoare tuns puţin 
asimetric și cu ochi de un albastru-deschis cum nu mai văzuse 
vreodată. Rămăsese fascinat de ea din prima clipă. De felul în 
care se mișca și vorbea. De modul în care ochii ei răspundeau la 
întrebările pe care i le punea. 

Părea să știe că venise ca să o testeze, dar chiar și așa, nu 
făcuse decât să-i răspundă la întrebări într-un mod politicos, cu 
o licărire ușoară în ochi. „Mă crezi cumva prostuță?” 

Câteva săptămâni mai târziu se dusese să o ia de la 
academie, cu permisiunea lui Yttre cel mândru, care se Ocupase 
de toată hârțogăraia. Nu avea rost să mai piardă timp în școală. 
Fata era mai mult decât pregătită. 

Munch zâmbi în sinea lui și urcă spre casă. Ușa era 
întredeschisă, dar nici urmă de ea pe nicăieri. 

— Bună. Mia? 

Bătu la ușă și înaintă cu grijă câţiva pași de la intrare. Brusc, 
își dădu seama că, în pofida faptului că lucrase cu ea mulţi ani, 
ba chiar se considerase într-un fel un prieten apropiat ei, nu 
fusese niciodată în casa ei. Dintr-odată, se simţea ca un intrus și 
rămase o clipă la intrare, după care mai făcu, șovăitor, câţiva 
pași. Mai bătu la o ușă, care era tot întredeschisă, și intră în 
salon. Nu văzu aproape niciun obiect decorativ. O masă, o 
canapea veche, câteva scaune de lemn și un șemineu într-un 
colț. De fapt, arăta cam ciudat; nu era un cămin, ci părea mai 
degrabă un loc de trecere. Nu văzu pe nicăieri fotografii sau 
obiecte personale. 

Oare se înșelase? Nu era acolo? Poate că stătuse doar o 
vreme în casa aceea, după care se ascunsese în alt loc? 

— Bună! Mia? 

Munch își continuă drumul spre bucătărie și oftă ușurat. Pe 
tejghea, sub una dintre ferestre, văzu o cafetieră, o 
monstruozitate din aceea mare, modernă, pe care o vedeai în 
mod normal prin cafenele, nu într-o casă. Zâmbi ușor. Acum știa 
că era acolo. Mia Kruger nu avea multe vicii, dar nu se putea 
lipsi nicicum de o cafea bună. Holger nici nu mai știa de câte ori 

Mia se apropiase de ceașca lui de cafea, strâmbând din nas. 
„Cum poţi să bei apa aia murdară? Nu ţi se face rău?” 

Munch se apropie de blatul din bucătărie și atinse mașinăria. 
Era rece. Nu mai fusese folosită de ceva vreme. Asta nu 
însemna neapărat ceva. Putea în continuare să mai fie pe acolo. 
Dar ceva nu se potrivea. Nu își dădea seama exact ce, dar sigur 
era ceva. Nu reuși să reziste ispitei și începu să se uite prin 
dulapuri și sertare. 

— Bună! Mia? Ești aici? 


10. 


Mia Krüger se trezi brusc și se ridică în capul oaselor pe pat. 
„E cineva în casă”. 

Nu știa cum ajunsese la etaj, nu își amintea când se culcase, 
nici când se dezbrăcase, dar nu conta. „E cineva în casă”. 
Auzise zgomote în bucătărie. Sticle căzând dintr-un dulap și 
spărgându-se de podea. Se ridică din pat dintr-o mișcare, își 
trase niște blugi și o cămașă pe ea, vâri mâna în sertarul cu 
lenjerie și scoase pistolul, un Glock17 
mic. Miei Krüger nu îi plăceau pistoalele, dar nu era proastă. 
Traversă dormitorul pe vârfuri, deschise fereastra balconului și 
ieși pe acoperiș. 
Simţi vântul rece pe umerii-i goi și își dădu brusc seama că era 
trează. _ 

Fusese foarte departe. Se visase cu Sigrid. Intr-un câmp de grâu 
auriu. 

Străbătuseră lanul de grâu în fugă. Părul lui Sigrid se ondula, 
parcă filmat în faţa ei cu încetinitorul. 

„Haide, Mia, haide”. 

Mia alungă și ultimele rămășițe ale visului, își puse pistolul în 
pantaloni, sări de pe acoperiș și ateriză ușor pe iarbă. Cine naiba 
putea să fie? Aici? În casa ei? Era cât se poate de departe de 
civilizaţie. Se aplecă ușor pe după colț și aruncă o privire rapidă 
pe fereastra cabanei. Nu văzu pe nimeni. Inaintă cu grijă spre 
ușa din spate, care avea de asemenea o fereastră. De cealaltă 
parte nu era nimeni. Deschise încet ușa și rămase câteva 
secunde în picioare pe prag, după care intră în casă pe vârfuri, 

desculță. Se opri lângă intrarea în cabană, ca să își tragă 
suflarea, înainte să continue să înainteze, ţinând în continuare 
pistolul ridicat în faţa ei. 

— Așa îţi saluţi tu un vechi amic? 

Holger Munch stătea pe canapea, cu picioarele pe masă și 
zâmbind. 

— Idiotul naibii, spuse Mia și oftă. Te-aș fi putut ucide. 

— Nu, nu cred, răspunse Munch râzând și ridicându-se de pe 
canapea. Sunt o ţintă mult prea mică. 

Se pocni peste burtă, râzând puţin. Mia puse pistolul pe 
pervaz și îl îmbrăţișă pe fostul ei coleg. Abia atunci își dădu 
seama că îi era frig - cu picioarele goale, aproape dezbrăcată - 
și că pastilele pe care le luase noaptea trecută încă își făceau 
efectul. Instinctul ei preluase controlul. li dăduse o energie pe 
care în realitate nu o avea. Se lăsă pe canapea și se acoperi cu 
o pătură. 

— Te simţi bine? 

Mia dădu din cap că da. 

— Nu voiam să te sperii. Te-am speriat? 

— Puțin, recunoscu Mia. 

— lartă-mă, își ceru scuze Munch. Am făcut niște ceai. Vrei? 
Voiam să fac cafea, dar nu știu cum funcţionează nava aia 
spaţială a ta. 

Mia zâmbi. Nu își văzuse de multă vreme colegul, dar acesta îi 
vorbea pe același ton ca întotdeauna. 

— Mi-ar plăcea foarte mult o ceașcă de ceai, spuse ea 
zâmbind. 

— Două secunde. Munch zâmbi și dispăru în bucătărie. 

Mia aruncă o privire la dosarul gros de pe masă. Nu avea 
telefon, nici internet, nici acces la presă, dar deduse cu ușurință 
că se întâmplase ceva în lumea de afară. Ceva important. Atât 
de important, că Holger Munch se suise într-un avion, condusese 
o mașină și, la sfârșit, se urcase într-o barcă în încercarea de a o 
găsi. 

— Trecem direct la subiect sau vrei să facem conversaţie 
înainte? 

Munch zâmbi și așeză ceașca de ceai pe masă, în faţa ei. 

— M-am lăsat de asta, Holger. 

Mia clătină din cap și luă o gură de ceai. 

— Da, sigur, sigur, spuse Munch oftând și se așeză pe unul 

dintre scaunele de lemn. De aceea te ascunzi aici, am înţeles. 
Nici măcar telefon nu ai? E mai greu să dea de tine cineva. 

— Asta era și ideea! spuse Mia sec. 

— Pricep, pricep, răspunse Munch oftând. Preferi să plec? 

— Nu, poţi să rămâi puţin. 

Dintr-odată, Mia se simțea obosită. Slăbită. Ea, care fusese 
atât de sigură și de liniștită. Își vârî o mână în buzunar, dar nu 
mai găsi pastile. De fapt, nu voia să mai ia pastile, acum că 
Holger Munch era acolo, dar i-ar fi prins bine. La fel de bine i-ar 
fi prins și o gură de băutură. 

— Ce zici, atunci? întrebă Munch înclinând ușor din cap. 

— Ce să zic despre ce anume? 

— O să arunci o privire sau nu? 

Făcu un semn din cap spre dosarul care se afla pe masă, între 
ei. 

— Cred că voi zice pas, răspunse Mia și își strânse mai tare 
pătura în jurul ei. 

— Bine, spuse Munch și scoase telefonul. Formă numărul 
tânărului cu păr încâlcit. Sunt Munch. Poţi să vii să mă iei? Am 
terminat aici. 

Mia Kruger clătină din cap. Holger nu se schimbase deloc. Știa 
perfect cum să obţină ce voia. 

— Eşti un idiot. 

Munch acoperi telefonul mobil cu mâna. 

— Ce-ai spus? 

— Da, bine. O să arunc o privire rapidă, dar numai atât. De 
acord? 

— Ignoră ce ţi-am spus. Te sun mai târziu. 

Munch închise telefonul și se apropie de masă. 

— De ce ai nevoie? întrebă, punând mâna pe dosar. 

— Vreau niște șosete și un pulover gros. Le găsești sus, în 
camera mea. Şi vreau ceva de băut. E o sticlă de coniac în 
dulapul din bucătărie, sub blat. 

— Te-ai apucat de băut? întrebă Munch în timp ce se ridica. 
Nu e stilul tău, nu-i așa? 

— Și dacă ai putea să taci din gură, și mai bine, spuse Mia și 
deschise dosarul care se afla pe masă, în faţa ei. 

În plic se aflau în jur de douăzeci și cinci de fotografii și un 
raport de expertiză privind locul crimei. Mia Krüger răsfiră 
imaginile pe masă. 

— Ce zici? Care este prima ta impresie? spuse Munch din 
bucătărie. 

— Înţeleg de ce ai venit, răspunse Mia cu voce joasă. 

Munch se întoarse în salon, așeză paharul cu băutură lângă 
ea, pe jos, după care ieși din nou. 

— Nu te grăbi. Îţi aduc ce mi-ai cerut, după care mă voi așeza 
pe stânci să privesc marea. 

Mia nu auzi nimic. Se închisese deja în sinea ei. Luă o gură 
mare din pahar, respiră adânc și începu să studieze imaginile. 


11. 


Munch stătea pe stânci, privind soarele care cobora spre 
orizont. Crezuse că Hanefoss era un loc liniștit; aproape că nu se 
auzea niciun zgomot când se culca în camera lui, peste noapte, 
dar nici măcar nu se compara cu asta. Locul acesta chiar că era 
liniștit. Și frumos. Munch nu mai văzuse de mult timp ceva 
asemănător. Înţelegea perfect de ce Mia alesese acest loc. Ca să 
aibă pace. Și ca să aibă parte de aer curat. Inspiră adânc. Era cu 
adevărat un loc deosebit. Se uită la ceasul afișat pe telefon. 
Două ore. Dura, dar avea tot timpul la dispoziţie. El nu trebuia 
să meargă nicăieri. De fapt, nici nu avea unde să meargă. Poate 
că ar fi trebuit să rămână acolo? Să îi urmeze exemplul? Să 
arunce telefonul mobil și să închidă lumea? Să se elibereze de 
tot. Nu, mai era și micuța Marion; nu o putea abandona. În rest, 
nu conta. Dar nu, deja avea mustrări de conștiință. Și-o imagină 
pe mama lui în scaunul cu rotile, ajungând la întâlnire. Spera că 
totul ieșise bine. El ar fi trebuit să o însoțească. Miercuri la 
parohie. Nu știa de ce ţinea cu orice preț să meargă, întrucât nu 
fusese niciodată prea credincioasă; dar nu era treaba lui. Era 
îndeajuns de în vârstă ca să spună ce voia să facă, chiar dacă lui 
Munch nu îi convenea ce avea ea în program. 

— Holger? se auzi vocea Miei din casă, întrerupându-i lui 
Munch șirul gândurilor. 

— Ai terminat deja? 

— Cred că da. 

Munch se ridică rapid și se întinse, ca să-și mai dezmorţească 
încheieturile înțepenite. Se duse degrabă spre casă. 

— Ce crezi? 

— Cred că trebuie să mâncăm ceva, spuse Mia. Am făcut 
supă. 

Munch intră în cabană și se așeză din nou pe scaunul de 
lemn. Fotografiile nu mai erau pe masă, ci puse la loc în dosar. 

Mia intră în cabană și, fără să spună ceva, așeză pe masă, în 
fața lui, o farfurie adâncă, plină de supă. Era evident că se 
gândea la ceva. Holger recunoștea acea privire: Mia era într-un 
loc profund din interiorul ei și, de fapt, nu voia să fie deranjată. 
Mâncă supa fără să spună ceva și o lăsă și pe ea să-și termine 
cina, după care își drese discret glasul, ca și cum ar fi vrut s-o 
trezească. 

— Pauline Olsen. Este un nume vechi pentru o fată de șase 
ani, spuse Mia. 

— Line, preciză Munch. 

— Ce? 

— Au botezat-o așa după bunica ei, dar o strigau doar Line. 

Mia Krüger îl privi cu o expresie pe care nu reuși să o 
descifreze în întregime. Era în continuare pierdută în lăuntrul ei. 

— Line Olsen, continuă Munch. Avea șase ani și urma să 
înceapă clasa întâi la toamnă. Un excursionist a găsit-o în 
Maridalen, atârnând de un copac. Nu prezenta semne de abuz 
sexual. Ucisă cu o supradoză de methohexital. Un bilet la gât, 
de la linia aeriană Norwegian: „Călătoresc singură”. Un ghiozdan 
în spate. Ghiozdanul era plin de cărți. Nu erau ale ei; cum ţi-am 
spus mai înainte, încă nu începuse școala. Penar, linie, toate 
cărţile învelite în hârtie. Totul făcut manual, dar fără amprente. 
Din cine știe ce motiv, pe toate cărțile scria „Rikke J.W.” în loc 
de numele ei. Hainele erau curate, călcate de curând, și, din ce 
spune mama ei, nu erau ale ei, ci toate erau noi. 

— E o păpușă, explică Mia. 

— Poftim? întrebă Munch. 

Mia își umplu încet paharul, privind în gol cu ochii sticloși. Se 
dusese în bucătărie după sticla de coniac și aproape că o golise 
deja. 

— Sunt haine pentru o păpușă, continuă Mia. Toate hainele. 
De unde provin? 

Munch ridică din umeri, parcă cerându-și scuze. 

— Îmi pare rău, dar nu știu mai mult decât scrie în raport. Nu 
mă ocup eu de caz. 

— Te-a trimis Mikkelson? 

Munch încuviinţă din cap. 

— Vor mai fi și altele, spuse Mia încet. 

— Ce vrei să spui? 

— Vor mai fi și altele. E doar prima. 

— Eşti sigură? 

Mia ÎI privi ciudat. 

— lartă-mă, se scuză Munch. 

— Are un număr pe unghia de la degetul mic, spuse Mia 
laconic și scoase una dintre fotografii din dosar. Un prim-plan cu 
mâna stângă a fetiţei. O așeză în fața lui Munch și arătă cu 
degetul. || vezi? Are scris un număr pe unghia degetului mic de 
la mâna stângă. Pare a fi o linie, dar nu e așa. E un număr, un 
unu. Vor mai fi și altele. 

Munch se scărpină în barbă. Lui i se părea a fi o linie mică, 
fără importanţă, și același lucru se menţiona și în raport, dar nu 
spuse nimic. 

— Câte? întrebă el și așteptă răspunsul. 

— Poate câte degete sunt. 

— Zece? 

— Cine știe! Poate. 

— Atunci, ești sigură că vor mai fi și altele? 

Mia îl privi din nou de parcă ar fi fost prost și mai luă o gură 
din pahar. 

— E o chestie clinică. Ucigașul nu s-a grăbit. Deși, nu sunt 
deloc sigură că e vorba despre un bărbat. Să vedem, ar putea fi, 
dar oricum nu e... în fine... 

— Ce? 

— Nu știu. Normal. Dacă e bărbat, nu e normal. 

— Te referi la orientarea lui sexuală? 

— Nu se potrivește întru totul, dar totuși se potrivește. Nu știu 
dacă mă înţelegi. Sau se potrivește perfect, dar îi lipsește ceva. 
Ceva nu se potrivește, dar chiar și așa se potrivește totul. Intr- 
un fel. 

Mia îl părăsise din nou. Deja nu mai era în cameră cu el, ci în 
mintea ei. Munch o lăsă să continue fără să o întrerupă. 

— Ce este methohexitalul? 

Munch deschise dosarul și răsfoi puţin raportul de expertiză 
de la locul crimei până să găsească răspunsul. Era clar că ea nu 
îl citise. Se uitase doar la imagini, așa cum făcea întotdeauna. 

— Se comercializează sub numele de Brevital Sodiu. E un 
anestezic. Îl folosesc anesteziștii. 

— Anestezic, spuse Mia și dispăru din nou în sinea ei. 

Munch avea un chef nebun să fumeze o ţigară, dar rămase 
așezat. Nu voia să fumeze în casă, dar nu voia nici să o lase 
singură. Nu acum. 

— Nu voia să îi facă rău, spuse ea brusc. 

— Ce vrei să spui? 

— Ucigașul nu voia să îi facă rău. A făcut-o frumoasă, a 
spălat-o. Un anestezic. Nu voia ca ea să sufere. li plăcea de ea. 

— Îi plăcea de ea? 

Mia Kruger dădu din cap, fără să spună ceva. 

— De ce a legat-o cu coarda de sărit? 

— Pentru că urma să înceapă clasa întâi. 

— De ce ghiozdanul cu cărți? 

Îl privi ca și cum l-ar fi crezut un prost. 

— Același răspuns. 

— De ce pe cărţi scrie „Rikke J.W.” în loc de „Pauline”? 

— Nu știu, spuse Mia și oftă. Asta nu se potrivește. Restul da, 
dar tocmai asta nu se potrivește. Nu ești de acord? 

Munch nu răspunse. 

— Eticheta brodată pe spatele rochiței. „M 10:14”. Asta chiar 
că se potrivește, continuă Mia. 

— Marcu 10:14, din Biblie? „Lăsaţi copiii să vină la Mine”? 

Munch reţinuse acest detaliu din raport, care, de fapt, era 
destul de riguros, dar le scăpase semnificaţia liniei de pe 
unghie. 

Mia încuviinţă din cap. 

— Dar nu e așa important. „M 10:14”. E doar un joc. Există 
ceva mai important. 

— Mai important ca numele de pe cărți? 

— Nu știu, spuse Mia. 

— Mikkelson vrea să te întorci. 

— Pentru cazul acesta? 

— Nu, să te întorci. 

— Uită de asta. Nu mă voi întoarce. 

— Eşti sigură? 

— Nu mă voi întoarce! strigă ea brusc. Nu m-ai auzit? Nu mă 
voi întoarce acolo. 

Munch nu o mai văzuse niciodată așa. Tremura și era pe 

punctul de-a izbucni în plâns. Se ridică și se apropie de canapea. 
Se așeză lângă ea și o cuprinse cu braţul pe după umeri. li 
cuprinse capul și își trecu mâna prin părul ei. 

— De acord, Mia. S-o lăsăm baltă. Mii de mulțumiri. 

Mia nu îi răspunse. Holger îi simţi trupul slab tremurând sub 
brațul lui. Părea complet schimbată. De fapt, nu o mai văzuse 
nicicând așa. O ajută să se ridice și să urce scările. O conduse în 
camera ei, până la pat, și o acoperi cu pătura. 

— Vrei să rămân în noaptea asta? Așezat aici? Să dorm pe 
canapeaua de jos? Să îţi pregătesc micul dejun? Aș putea 
încerca să pornesc nava spaţială și să te trezesc cu o ceașcă de 
cafea. 

Mia Kruger nu îi răspunse. Fata frumoasă cu care se înțelegea 
așa de bine zăcea inertă sub pătură. Holger Munch se așeză pe 
un scaun lângă pat, iar câteva minute mai târziu îi auzi 
respiraţia greoaie căpătând un ritm mai lent. Dormea. 

„Mia. Ea era oare?” 

O mai văzuse și altă dată obosită și deprimată, dar niciodată 
așa. Lucrurile stăteau cu totul altfel acum. O privi cu drag, o 
înveli mai bine ca să nu îi fie frig și cobori scările. Găsi cărarea 
care ducea la debarcader și scoase telefonul din buzunarul 
hainei. 

— Mikkelson. 

— Sunt Munch. 

— Spune-mi. 

— Nu vrea. 

Urmă un moment de tăcere la celălalt capăt al firului. 

— La naiba, se auzi în cele din urmă. Ţi-a spus ceva util? Ceva 
ce ne-a scăpat? 

— Vor mai fi și altele. 

— Ce vrei să spui? 

— Ce ţi-am zis: vor mai fi și altele. Are un număr scris pe 
unghia de la degetul mic. Nu ne-am dat seama. 

— Fir-ar să fie, spuse Mikkelson și tăcu din nou. 

— Îmi ascunzi ceva? întrebă Munch în cele din urmă. 

— Mai bine te întorci, spuse Mikkelson. 

— Rămân aici până mâine. Are nevoie de mine. 

— Nu mă refer la asta, ci să te întorci cu adevărat. 

— Să mă întorc ca să pun în mișcare unitatea? 

— Da, poţi să vii aici și gata. Mâine voi da câteva telefoane. 

— Bine, ne vedem mâine-seară, răspunse Munch. 

— Grozav, spuse Mikkelson și apoi tăcu din nou. 

— Nu. Mia nu va veni, spuse Munch, răspunzând întrebării 
care plutea în aer. 

— Ești sigur? 

— Absolut, răspunse Munch. Strada Mariboesgate, aceleași 
birouri? 

— Deja am organizat totul, spuse Mikkelson. Unitatea 
funcționează deja neoficial. Când vii, îţi vei alege echipa. 

— În regulă, răspunse Munch și închise rapid. 

Era bucuros, dar nu voia ca Mikkelson să o știe. Avea să se 
întoarcă la casa lui adevărată. La Oslo. Unitatea funcţiona din 
nou. Își primise înapoi postul, dar, în pofida acestui lucru, nu era 
pe deplin fericit. Nu o mai văzuse niciodată pe Mia Krüger în 
starea aceasta, atât de deprimată. Și nu reușea să o convingă 
să se întoarcă cu el. În plus, imaginea fetiţei spânzurate de 
copac încă îi dădea fiori anchetatorului care, în mod normal, era 
foarte liniștit. 

Munch privi spre cer. Se întunecase deja. Stelele scăldau 
tăcerea cu lumina lor rece. Aruncă ţigara în apă și se întoarse 
încet spre casă. 


12. 


Tobias Iversen găsi o altă creangă și rămase așezat, ca să mai 
facă o săgeată, în timp ce îl aștepta pe fratele lui să se întoarcă. 
Îi plăcea să se folosească de cuţit. Îi plăcea cum tăia lama, îi 
plăcea să îl treacă cu grijă printre scoarță și lemn, ca să nu lase 
urme pe săgeată. Tobias Iversen era priceput; la orele de 
educaţie plastică și lucru manual mereu primea laude. La restul 
materiilor era doar mediocru, mai ales la matematică, dar la 
activităţi manuale se pricepea. Și la limba norvegiană. Lui 
Tobias Iversen îi plăcea foarte mult să citească. Până acum, 
citise cu precădere literatură fantastică și știinţifico-fantastică, 
dar anul acesta avea o profesoară nouă de norvegiană, Emilie, 
care îi plăcea mult. Avea pistrui și râdea tare; nu părea deloc a fi 
profesoară, ci o fată mai mare, simpatică ale cărei ore erau cum 
nu se putea mai distractive. Exact opusul fostului profesor, care 

doar... ei bine, adevărul este că nu ar fi știut să spună ce făcuse 
fostul lor profesor. Emilie îi dăduse o listă întreagă cu cărți de 
citit. Aproape terminase deja Împăratul muștelor, unul dintre 
romanele de pe listă, așa că avea chef să se întoarcă acasă și să 
continue să citească în pat. De fapt, avea chef să citească în 
continuare, nu să se întoarcă acasă. 

În realitate, Tobias Iversen avea doar treisprezece ani, dar în 
sinea lui era mult mai în vârstă. Trecuse prin lucruri pe care un 
copil n-ar fi trebuit să le trăiască. De mai multe ori se gândise să 
fugă, să își adune cele câteva lucrușoare pe care le avea într-un 
ghiozdan şi să exploreze lumea, departe de casa lui 
întunecoasă; dar nu putea face așa ceva. Unde să se ducă? 
Strânsese niște bani, de la zilele de naștere, de Crăciun și alte 
evenimente asemănătoare, dar nu îi ajungeau ca să se ducă 
undeva și, în plus, nu își putea abandona fratele mai mic. Cine s- 
ar fi ocupat de el în lipsa lui Tobias? Incercă să se gândească la 
alte lucruri și lăsă ca lama cuţitului să alunece încet pe sub 
scoarța crengii de cimișir. Zâmbi în sinea lui, mulțumit că 
reușise să decojească o fâșie întreagă fără să o rupă. 

Fratele lui mai mic întârzia. Tobias se uită spre pădure fără să 
îi acorde prea multă importanţă. Micuţul era un copil curios; cu 
siguranţă găsise vreo ciupercă ciudată sau un mușuroi de 
furnici. 

„Putem să tragem în fetele creștine”. 

Tobias zâmbi puţin în sinea lui. Tipic pentru copii: erau 
inocenți și nu știau nimic, spuneau primul lucru care le trecea 
prin cap. Lucrurile stăteau altfel în clasa lui Tobias și în curtea 
școlii, unde trebuia să ai grijă ce spui sau insinuezi, pentru că 
altfel bandele urmau să clarifice situaţia. Tobias văzuse de 
câteva ori ce se întâmpla. La fel ca în Împăratul muștelor. Dacă 
păreai slab, deveneai numaidecât victimă. Acum era la modă 
sportul și, din fericire, Tobias era atletic, alerga rapid, se 
descurca bine la săritura în lungime și la cea în înălțime și știa 
destul de bine să joace fotbal. Problema era felul în care se 
îmbrăca. Câţiva dintre tipii noi care veniseră de la oraș 
aduseseră cu ei alte obiceiuri și mai mulţi bani. Acum trebuia să 
ai Adidas, Nike, Puma sau Reebok, iar lui Tobias deja îi 
atrăseseră atenţia asupra pantofilor lui ponosiţi și îi spuseseră 
că pantalonii de sport, treningul și tricourile pe care le purta nu 
aveau stil și nici nu erau de marcă. Din fericire, exista un lucru 

mai important ca orice altceva, și anume să le placă fetelor. 
Dacă fetele te plăceau, nu mai conta restul: sportul, orele, 
muzica pe care o ascultai și toate celelalte, iar fetele îl plăceau 
pe Tobias Iversen. Nu doar pentru că arăta bine, ci și pentru că 
era un băiat de treabă. Atunci nu mai conta că pantofii lui de 
sport aveau o singură linie și șireturile uzate. 

Fetele creștine. Se dusese numaidecât zvonul că se mutase 
cineva în casa mare de lângă lacul Litjanna, în care nu mai 
locuise nimeni de multă vreme. Și că reparaseră casă, care 
acum arăta cu totul altfel. Tuturor li se părea suspect. Oamenii 
își spuneau Prietenii lui Smith, deși, din câte se părea, nu era 
așa. Persoanele respective fuseseră membre ale sectei Prietenii 
lui Smith, dar, în cele din urmă, socotiseră că Prietenii lui Smith 
nu erau îndeajuns de buni și își formaseră propria religie, sau 
ce-o fi fost ea. Toată lumea avea o părere cu privire la asta, dar 
nimeni nu știa ce se întâmpla cu adevărat în locul acela; doar că 
niciunul dintre copiii care locuiau acolo nu mergea la școală și 
că vieţile lor aveau mult de-a face cu Dumnezeu, chestiuni 
creștine și altele de felul ăsta. În realitate, nu prea conta. Lui 
Tobias îi picase foarte bine. Işi dăduse seama că imediat ce 
auzea un comentariu despre hainele sau părinţii lui fără bani, 
trebuia doar să dirijeze discuţia spre subiectul fetelor creștine și 
dintr-odată toată lumea uita ce vorbise despre mărci. Ba chiar 
minţise o dată, după ora de educaţie fizică, asigurându-i că le 
văzuse pe acestea, doar pentru ca tipii noi de la oraș să tacă din 
gură; și funcţionase. lInventase o poveste cum că erau 
îmbrăcate ciudat, că ochii lor păreau aproape morți și că îl 
urmăriseră când îl văzuseră. Desigur, nu le făcuse niciun bine 
fetelor din pădure, pe care nu le cunoștea defel. Dar ce să facă? 

Tobias lăsă cuțitul și se uită la ceas. Nu își mai văzuse frățiorul 
de ceva vreme și începea să se îngrijoreze puţin. Nu pentru că 
ar fi trebuit să se întoarcă acasă, întrucât nu trebuiau să fie 
acasă la o oră anume; nimeni nu își dădea seama când plecau 
sau veneau. Tobias spera doar să fie ceva comestibil în frigider, 
ca să-i poată da ceva să mănânce frăţiorului lui. Invățase să 
facă singur toate celelalte lucruri. Știa să schimbe așternutul de 
pat, să pună haine la spălat, să îi pregătească ghiozdanul 
fratelui lui; aproape tot, mai puţin partea cu mâncarea. Nu voia 
să își cheltuiască banii pe mâncare, nu i se părea corect, și 
aproape întotdeauna găsea ceva în dulapurile din bucătărie. 

Putea fi vorba de un plic de supă sau niște pâine și gem. În mod 
normal, le era suficient. 

Înfipse creanga lângă butuc și se ridică. Dacă voiau să vâneze 
bizoni în apropiere de Rundvann, trebuiau să se pornească deja. 
Trebuia să își culce frățiorul înainte de ora nouă, cel puţin în 
zilele lucrătoare. Era valabil atât pentru fratele lui, cât și pentru 
el; împărțeau camera din pod și, când dormea fratele lui, el se 
bucura de cele câteva ore pe care le avea pentru sine citind. 

— Torben? 

Tobias se porni spre pădure, în aceeași direcţie în care 
dispăruseră săgeata și fratele lui. Vântul începuse să bată mai 
tare și mișca frunzele din jurul lui. Nu îi era frică, întrucât 
petrecuse mult timp singur prin zona aceea, cu vânt puternic și 
vreme urâtă. li plăcea foarte mult când natura punea stăpânire 
pe mediu, clătinând totul. Dar fratele lui se speria destul de 
uşor. 


— Torben? Unde ești? 

Dintr-odată se simți din nou vinovat pentru că spusese 
lucrurile acelea despre fetele creștine. Minţise, inventase niște 
povești în vestiarele băieţilor. Se hotărî ca într-o zi să facă o 
expediție. Ca băieţii din /Impăratul mustelor, cei care nu erau 
înconjurați de adulți. Să iasă pe ascuns, să își ia provizii și o 
lanternă și să urce până la Litjanna. Cunoștea drumul. Voia să 
vadă dacă era adevărat ce spunea lumea, că au renovat casă, 
că au pus garduri noi și alte cele. Ar fi putut fi incitant și 
interesant. Acum își amintea ce le spunea fostul lor profesor de 
norvegiană. Mereu le promitea că aveau să vadă lucruri 
incitante și interesante și că de aceea trebuiau să stea cuminţi 
și să asculte cu atenţie ce le zicea el. Dar pe urmă nu era așa; 
cu siguranţă nu fusese nici incitant, nici foarte interesant, ţinând 
cont că nu își amintea ce făcuseră la oră. Apoi își aminti ce îi 
spusese bunicul lui într-o zi, pe când se plimbau cu Volvo-ul lui 
roșu. „Nu toată lumea ar trebui să aibă copii; unele persoane n- 
ar trebui să devină părinţi”. Îi rămăsese întipărit în minte. Poate 
că era valabil și pentru profesori? Unii n-ar fi trebuit să fie 
profesori și de aceea intrau în clasă triști? 

Șirul gândurilor îi fu întrerupt de un zgomot care se auzi din 
tufele din faţa lui. Brusc, apăru fratele lui, ieșit parcă de nicăieri, 
cu o expresie ciudată pe faţă și o pată umedă în partea din faţă 

a pantalonilor. 

— Torben, ce-ai păţit? 

Fratele lui îl privi cu ochi goi. 

— E un înger spânzurat în pădure. 

— Ce vrei să spui? 

— E un înger spânzurat în pădure. 

Tobias îl cuprinse cu braţul și simţi că acesta tremura. 

— Torben, inventezi? 

— Nu. E spânzurat acolo, în spate. 

— Îmi poți arăta unde? 

Micuțul își ridică privirea spre el. 

— Nu are aripi, dar sunt destul de sigur că e un înger. 

— Arată-mi-l, îi ceru Tobias pe un ton serios și își împinse ușor 
fratele, care se urni în fața lui, printre brazi. 


13. 


Mia Kruger stătea pe stânci și privea pentru ultima dată 
apusul de soare de pe Hitra. ` 

Era 17 aprilie. Mai rămăsese o singură zi. In ziua următoare 
avea să se întâlnească cu Sigrid. 

Era obosită. Nu pentru că ar fi avut nevoie să doarmă, ci era 
obosită de toate lucrurile. De viață. De omenire. De tot ce se 
întâmplase. Fusese oarecum împăcată până când Holger îi 
arătase fotografiile din dosar, dar, după plecarea lui, o cuprinse 
treptat sentimentul acela simplu. 

„Răul”. 

Sorbi din sticla pe care o scosese și își trase mai bine căciula 
pe urechi. Intrase un front de aer rece. Până la urmă, primăvara 
nu avea să sosească prea curând. Doar îi păcălise, pentru ca 
toată lumea să creadă că sosea. Mia se bucura că avea la 
îndemână o sticlă, pentru ca să se încălzească. Nu era chiar cum 
își imaginase că avea să fie ultima ei zi. De fapt, ar fi vrut să 
profite la maximum. Ultimele douăzeci și patru de ore din viaţa 
ei. Păsările, copacii, marea, lumina soarelui. Să își ia o zi liberă 
de la auto-medicaţie, doar ca să simtă lucrurile, să se simtă pe 
sine, pentru ultima dată. Lucrurile nu se petrecuseră așa. 

După plecarea lui Holger, nevoia de a-și amorți simțurile 

devenise și mai acută. Băuse și mai mult. Luase și mai multe 
pastile. Se trezise fără să își dea seama că dormise. Dormise 
fără să își dea seama că înainte fusese trează. Își promisese 
singură să nu se mai gândească la conţinutul dosarului. Ceea 
ce, normal, era absurd: reușise oare vreodată să se protejeze de 
astfel de lucruri? Munca. Poate că pentru ceilalţi era doar o 
muncă, dar nu și pentru Mia Kruger. Prea punea toate lucrurile 
la suflet. li mergeau direct la inimă, ca și cum ar fi fost realitatea 
ei, ca și cum ea ar fi fost victima. Răpită, violată, lovită cu bare 
de fier, arsă cu mucuri de ţigară sau ucisă cu o supradoză de 
anestezic la doar șase ani și spânzurată apoi de un copac cu o 
coardă de sărit. 

„De ce nu pusese numele ei pe manuale, dacă planificase cu 
atâta minuţiozitate toate celelalte lucruri? La naiba!” 

Încercase să uite fotografiile cu fetiţa din copac, dar nu 
reușise să și le scoată din minte. Totul părea foarte orchestrat... 
Foarte teatral... Aproape ca un joc. Un hobby. Un fel de mesaj. 
Un mesaj pentru cine? Pentru cine avea să o găsească? Pentru 
poliţie? Se gândise la amintiri care aveau de-a face cu numele 
de Rikke, dar nu găsise nimic. Tocmai la astfel de lucruri se 
pricepea Mia, dar se părea că nu mai funcţiona. Chiar și așa, era 
ceva cu toată treaba asta, ceva ce nu reușea să identifice întru 
totul, și asta o enerva. Mia văzu soarele apunând peste mare și 
încercă să se concentreze. Un mesaj? Pentru poliţie? Să fi avut 
legătură cu ceva din trecut? Ceva care nu fusese rezolvat? Ea 
nu avusese multe cazuri nerezolvate de-a lungul carierei. Din 
fericire. 

Cu toate astea, existau câteva chestiuni rămase într-o zonă 
întunecoasă. O găsiseră moartă pe o bătrână bogată în 
apartamentul acesteia de pe strada Bogstadveien, dar nu 
găsiseră dovezi cum că ar fi fost o crimă, chiar dacă Mia bănuia 
că unul dintre moștenitori era vinovat de moartea femeii. Dar 
numele Rikke nu fusese asociat cu cazul respectiv. Mai 
ajutaseră și poliţia locală din Ringerike într-un caz de dispariţie 
cu câţiva ani în urmă. Un bebeluș dispăruse din maternitatea 
spitalului, un suedez se autoînvinovăţise și se sinucisese, dar nu 
o găsiseră niciodată pe fetiţă. Inchiseseră cazul, chiar dacă Mia 
insistase să îl ţină deschis. Nici acolo nu apăruse niciun Rikke, 
din câte își amintea ea. Pauline. Șase ani. Oare nu trecuseră 
șase ani de când dispăruse bebelușul acela? Mia goli sticla, 

privind spre orizont, încercând să se cerceteze pe sine. Să 
privească în trecut. Cu șase ani în urmă. Era ceva acolo. li stătea 
pe vârful limbii. Dar nu voia să iasă. 

„La naiba!” 

Mia se căută prin buzunar, după alte pastile, dar nu găsi 
niciuna. Uitase să le ia. 

Erau toate pe masa din cabană. Toate care îi mai rămăseseră. 
Erau suficiente. Pregătite să le ia. De fapt, plănuise să aștepte 
până în dimineaţa următoare, până se lumina din nou. Se 
gândise că mai bine călătorea pe lumină. „Dacă voi călători pe 
întuneric, poate că voi sfârși în întuneric”. Dar acum nu mai 
dădea doi bani pe asta. Trebuia doar să aștepte să treacă 
miezul nopţii. Când 17 avea să devină 18 aprilie. 

„Vino, Mia, vino”. 

Nu așa își imaginase sfârșitul. Se ridică și aruncă furioasă 
sticla goală în mare. Îi păru rău; n-ar fi trebuit să arunce acolo 
gunoaie, lucru care îi fusese inoculat încă din copilărie. Grădina 
frumoasă. Mama și tatăl ei. Bunica. Ar fi trebuit, în schimb, să 
lase un mesaj în sticlă. Să se folosească de ultimele ei ore ca să 
facă ceva frumos. Să ajute pe cineva aflat în nevoie. Să rezolve 
ceva. Voia să urce din nou spre casă, dar nu reușea să își facă 
picioarele să o asculte. Rămase în picioare pe stânci, 
îmbrăţișându-se singură ca să reziste frigului. 

„Rikke J.W. Rikke J.W. Rikke J.W. Rikke J.W. Pauline. Nu, nu era 
Pauline. Rikke. Rikke?. La naiba!” 

Mia Krüger se trezi brusc. Capul, picioarele, brațele, sângele, 
respirația, simțurile. 

Rikke J.W. 

Bineînțeles. Bineînțeles. Bineînțeles. Pentru numele lui 
Dumnezeu, cum de nu își dăduse seama mai devreme? Doar era 
evident. La fel de limpede ca apa. Mia o luă la fugă spre casă. 
Se împiedică din pricina întunericului, dar se ridică și intră în 
fugă în cabană, lăsând ușa deschisă în urma ei. Intră în 
bucătărie. Se puse pe genunchi în fața dulăpiorului de sub 
chiuvetă și începu să caute în coșul de gunoi. Acolo îl aruncase, 
nu? Telefonul pe care i-l lăsase. 

„In caz că te răzgândești”. 

Găsi telefonul mobil în gunoi și continuă să caute în coș după 
bileţelul care îl însoţise: un post-it galben cu codul pin și 

numărul lui Holger. leși nerăbdătoare din cabană și porni 
telefonul. Apăsă tastele micuţe cu degetele-i tremurânde, 
introducând codul. Bineînţeles. Nu era de mirare că i se păruse 
că lipsea ceva. Trebuia să se potrivească totul. Și totul se 
potrivea. Rikke J.W. Bineînţeles. Fusese o proastă. 

Mia formă numărul lui Holger și așteptă răbdătoare ca acesta 
să răspundă. Îi intră căsuţa vocală, așa că formă din nou. Încă o 
dată. Și apoi încă o dată, până când, într-un final, auzi vocea 
obosită al lui Holger la celălalt capăt al firului. 

— Mia? spuse Holger căscând. 

— Mi-am amintit, spuse Mia nerăbdătoare. 

— Ce ţi-ai amintit? Cât e ora? 

— Lasă naibii ceasul, mi-am amintit. 

— Ce ţi-ai amintit? 

— Ce-i cu Rikke J.W. 

— Serios? la spune. 

— Cred că J.W. Înseamnă Joachim Wicklund. Suedezul din 
cazul de acum câţiva ani din Hønefoss. Îți amintești de el? 

— Bineînţeles că da, bombăni Munch. 

— lar Rikke, continuă Mia, cred că înseamnă „nu a fost”: „Nu 
a fost Joachim Wicklund”. E aceeași persoană, Holger. Aceea din 
cazul din Hanefoss. 

Munch rămase tăcut vreme îndelungată. Mia aproape că 
auzea rotițele din capul lui învârtindu-se. Era aproape prea 
exagerat ca să fie adevărat, dar, cu toate acestea, așa trebuia 
să fie. 

— Ce crezi? întrebă Mia. 

— Mi se pare de-a dreptul bolnav, spuse Munch în cele din 
urmă. Și cel mai rău e că vei avea dreptate. Vii? 

— Da, răspunse Mia. Dar doar pentru cazul acesta. Apoi mă 
las. Trebuie să mă ocup de alte lucruri. 

— Bineînţeles, bineînțeles. E alegerea ta, spuse Munch. 

— Ne-am întors pe strada Mariboesgate? 

— Da. 

— Mâine iau avionul. 

— Perfect. Ne vedem atunci. 

— Da. 

— Să conduci cu grijă, bine? 

— Mereu am grijă, Holger. 

— Niciodată nu ai grijă, Mia. 


VP-53 


— Du-te naibii, Holger. 

— Și eu ţin la tine, Mia. Mă bucur că te întorci. Ne vedem 
mâine. 

Mia închise și rămase o clipă în picioare, zâmbind. Intră încet 
în cabana și aruncă o privire la pastilele pe care le răsfirase pe 
masa din sufragerie. 

„Vino, Mia, vino”. 

Îi ceru iertare surorii ei gemene. Sigrid trebuia să mai aștepte 
puţin. Mia Kruger avea ceva de făcut mai întâi. 

PARTEA A DOUA 


14. 


Gabriel Mark era puţin agitat. Stătea pe trotuarul străzii 
Mariboesgate și aștepta să vină cineva după el. Crezuse că 
trebuia să se ducă în Grønland, deoarece comisariatul se afla 
acolo, dar se părea că nu era așa. li trimiseseră un mesaj scurt: 
„Vino pe strada Mariboesgate. Te luăm la unsprezece”. Fără 
expeditor. Nimic. De fapt, era cam ciudat. Ultima săptămână în 
general fusese destul de ciudată. Intr-o oarecare măsură, era 
amuzant, dar Gabriel Mark încă nu își imagina cu exactitate ce 
anume acceptase. 

Un loc de muncă. Era prima dată când avea unul. Trebuia să 
relaţioneze cu un șef. Cu alţi colegi. Toate astea. Realitatea. Să 
se trezească dimineaţa. Să facă parte dintr-o echipă. La cei 
douăzeci și patru de ani ai lui, nu erau genul lui de activități. 

Lui Gabriel Mark îi plăcea să stea treaz noaptea, când toți 
ceilalți dormeau. Îi era mai ușor să gândească atunci. Cu 
întunericul nopţii de partea cealaltă a ferestrei și camera casei 
lui luminată doar de monitor. Ce-i drept, nu era chiar casa lui. 
Lui Gabriel Mark nu îi plăcea că trebuia să locuiască în casa în 
care crescuse. E-adevărat, avea intrarea lui separată și o baie 
doar pentru el, dar mama lui încă locuia în aceeași casă. Nu era 
prea grozav și încerca să nu vorbească despre asta în timpul 
puţinelor ocazii în care își dădea întâlnire cu cineva sau se 
vedea cu prieteni vechi de la institut. Fără supărare. Cunoștea 
mulţi hackeri în aceeași situaţie, care locuiau tot cu părinţii. Dar 
chiar și așa. 

Acum, dintr-odată, totul avea să se schimbe. Se întâmplase 
prea rapid. Sau oare asta așteptase toată viaţa? Trecuseră doar 
șapte luni de când o cunoscuse în rețea și deja era însărcinată. 
Acum aveau să locuiască împreună într-un apartament micut, 
așa că iată-l, pe stradă, cu un loc de muncă în cadrul poliţiei. 
Gabriel Mørk nu se gândise niciodată că avea să aibă prea mult 
succes în viaţă, cu excepţia calculatoarelor. In domeniul acesta, 

doar câțiva erau mai buni ca el. Dar în ceea ce privea viața în 
general, nu. Fusese un singuratic în timpul școlii. Se simţea 
stânjenit când fetele îl întrebau dacă voia să iasă în oraș. În 
liceu, rămăsese în casă, în timp ce toţi colegii lui se îmbătau în 
Tryvann. In anul următor se înscrisese la niște cursuri de 
informatică, dar nu se dusese la nicio oră. Ce să caute el acolo? 
Și-așa știa deja totul. 

Se uită agitat pe stradă, dar se părea că încă nu venise 
nimeni după el. Să fi fost oare o glumă? Un loc de muncă în 
cadrul poliției? La început crezuse că vreunul dintre prietenii lui 
informaticieni își bătea joc de el. Ştia câţiva care credeau că 
astfel de lucruri erau amuzante. Să își bată joc de viața 
oamenilor. Să se bage în istoricul lor medical. În dosarele 
cabinetelor de avocatură. Să trimită mesaje femeilor, spunându- 
le că sunt însărcinate. Să falsifice informaţii privind paternitatea. 
Să creeze cât mai multă agitaţie. Gabriel Mark nu era un astfel 
de hacker, dar cunoștea destui care erau. Poate că cineva 
încerca să-i facă o farsă, deși nu prea credea asta. Lucrurile pe 
care i le spusese tipul care îl sunase îi păruseră foarte 
verosimile. Găsiseră numele lui în GCHQ, din Marea Britanie. MI- 
6. Serviciul secret. Gabriel Mark făcuse la fel ca mai mulți 
cunoscuţi de-ai lui: se înscrisese la provocarea publicată în reţea 
anul trecut. „O poţi hacka?” Pentru oamenii obișnuiți, era un cod 
aparent indescifrabil. O sută șaizeci de combinaţii de numere și 
litere și un cronometru cu numărătoare inversă, pentru a crește 
suspansul. Nu fusese primul care descifrase codul, dar fusese 
pe-aproape. Primul fusese un rus, un spărgător de coduri care 
descifrase codul la doar câteva ore după ce fusese încărcat pe 
web. Gabriel Mark știa că, în realitate, rusul nu descifrase codul, 
ci doar îl hackase. Intrase pe pagina web canyoucrackit.co.uk și 
găsise adresa html cu răspunsul. Era amuzant, dar, în realitate, 
nu rezolva provocarea. 

Gabriel Mark își dăduse seama că era un cod mașină, X86, 
care folosea algoritmul RC4. Nu fusese chiar floare la ureche, 
pentru că acei care gândiseră codul introduseseră o serie de 
obstacole, cum ar fi să ascundă un director cu date în fișierul 
PNG, adică în propria imagine a codului, așa că nu era suficient 
să descifrezi doar numerele. În orice caz, muncise câteva nopţi 
la asta. O provocare distractivă. Mesajul codificat nu fusese 
chiar atât de distractiv, dar fusese bun. Era vorba de o 

campanie de imagine a GCHQ - unul dintre serviciile secrete 
britanice - o ofertă de muncă. „Dacă ai reușit să descifrezi 
codul, ești îndeajuns de bun ca să lucrezi cu noi”. 

Işi trimisese numele, împreună cu o descriere a modului în 
care găsise soluţia, doar așa. li răspunseră politicos că da, 
descifrase codul în mod corespunzător, dar că puteau angaja 
doar cetăţeni britanici. 

Gabriel Mørk nu se mai gândise la asta. Până vinerea trecută, 
când primise apelul acela. Acum era joi și deja era aici, cu 
laptopul sub braț, gata să întâlnească pe cineva și să facă ceva. 
Să lucreze pentru poliţie. 

— Gabriel Mark? 

Gabriel tresări puţin și se răsuci. 

— Da. 

— Bună, sunt Kim. 

Bărbatul care îi rostise numele îi strânse mâna. 

Gabriel nu știa de unde apăruse. Poate din cauză că părea un 
om obișnuit. Din cine știe ce motiv, se așteptase să audă sirene, 
sau la o uniformă, sau măcar o atitudine puţin mai repezită sau 
orice mai deosebit, dar bărbatul din faţa lui ar fi putut fi un 
oarecare. Era aproape invizibil. Pantaloni obișnuiți, pantofi 
obișnuiți, un pulover obișnuit, în culori care nu ieșeau deloc în 
evidenţă. Gabriel se gândi că mai mult ca sigur că hainele 
fuseseră gândite pentru asta. Un agent civil. Fusese instruit în 
arta de a fi invizibil. De a nu atrage atenţia. Ca să poată apărea 
dintr-odată, de nicăieri. 

— Urmează-mă, pe aici, spuse bărbatul pe nume Kim și 
traversă strada în faţa lui Gabriel, spre un bloc de apartamente 
cu faţadă galbenă. 

Agentul trecu cartela printr-un aparat de lângă ușa de la 
intrare și tastă un cod. Ușa se deschise. Gabriel îl urmă până la 
ascensor, unde acesta repetă acţiunea: era nevoie de o cartelă 
și ca să urci în lift. Gabriel îl privi pe bărbat cu coada ochiului, în 
timp ce acesta tasta codul de la ascensor. Nu știa ce să spună, 
sau dacă ar fi trebuit să spună ceva. Nu mai fusese niciodată 
într-o clădire a poliţiei. Nici nu mai urcase vreodată într-un 
ascensor care necesita un cod ca să intri în el. Polițistul pe nume 
Kim părea foarte liniștit, ca și cum ar fi fost un lucru obișnuit. Să 
ia un necunoscut de pe stradă. Să introducă un cod la lift. Erau 
cam de aceeași statură, dar polițistul era mai bine făcut; sub 

înfățișarea lui obișnuită, părea să se ascundă un trup destul de 
atletic. Avea părul negru și scurt și un început de barbă. Gabriel 
nu știa dacă și-o lăsase intenţionat sau dacă pur și simplu nu 
avusese timp să se bărbierească. Nu îndrăzni să se holbeze prea 
tare, dar văzu cu coada ochiului că polițistul cască pe ascuns, 
așa că probabil era din al doilea motiv. Zile lungi. Poate 
chestiuni stringente. 

Ascensorul se opri la etajul patru și polițistul ieși primul. 
Gabriel îl urmă de-a lungul unui coridor lung înspre o altă ușă, 
care avea la rândul ei un cititor de cartele și o încuietoare cu 
tastatură. Nu erau semne pe nicăieri. Nu scria nici „Poliţia”, nici 
vreo denumire de firmă pe undeva. Locul era complet anonim. 
Bărbatul deschise o ultimă ușă și atunci ajunseră la destinaţie. 
Nu era o încăpere foarte mare, dar era curată și luminoasă. 
Unele birouri erau chiar în mijlocul camerei, apoi mai erau 
câteva birouri individuale pe ici-colo, majoritatea despărțite de 
pereţi de sticlă, unii cu jaluzelele trase. Nimeni nu îi observă pe 
cei doi nou-sosiţi, fiecare era ocupat cu treburile lui. 

Gabriel îl urmă pe poliţist, străbătură spaţiul central spre un 
birou micuț, unul dintre cele cu pereţi de sticlă. Avea să fie 
expus privirilor tuturor, dar măcar avea spaţiul lui propriu. 

— Acesta este biroul tău, spuse Kim, făcându-i semn lui 
Gabriel să intre în încăpere. 

Camera era mobilată într-un mod spartan. Un birou, o lampă, 
un scaun. Totul părea nou. 

— Ne-ai trimis o listă cu lucrurile de care aveai nevoie? 

Gabriel încuviinţă din cap. 

— Un birou și o lampă de la IKEA? 

Polițistul Kim dădu dovadă, pentru prima dată, de oarecare 
sentimente. Îi făcu cu ochiul lui Gabriel și îl bătu cu palma peste 
umăr. 

— Eh... nu, mai erau câteva lucruri, spuse Gabriel. 

— Te tachinam doar. Tehnicianul e pe drum; vor instala totul 
în cursul zilei, ca să te apuci de treabă. Mă gândeam să îţi arăt 
biroul, să te prezint tuturor, dar avem o ședință în cinci minute, 
așa că nu avem timp. Fumezi? 

— Dacă fumez? 

— Da, știi tu, ţigări. 

— Ah... păi, nu. 

— Mai bine așa. Nu există prea multe reguli aici, dar e una 

destul de importantă. Când Holger Munch iese la fumat, vrea să 
fie singur. Atunci gândește Holger Munch. Și când gândește 
Holger Munch, nu vrea să fie deranjat de nimeni. Ai înţeles? 

Polițistul îl împinse ușor pe Gabriel înspre ușă și îi arătă cu 
degetul terasa. Gabriel văzu acolo un bărbat, probabil Holger 
Munch, șeful. Cel care îl sunase și după doar zece minute îi 
propusese, pe un ton foarte firesc, să înceapă să lucreze cu ei. 
Cu poliţia. Șeful nu trebuie deranjat când fumează. Bine. Gabriel 
nu se gândise să deranjeze pe nimeni, nici să facă ceva ce nu Îi 
cereau. 

Dintr-odată, văzu o fată lângă Holger pe terasă. 

— Pentru numele lui Dumnezeu! exclamă el. 

Crezu că i se păruse, dar Kim se întoarse oricum. 

— Ce? 

— E Mia Kruger? 

— O cunoști? 

— Cum? Nu, nu o cunosc, dar... în fine, am auzit despre ea. 

— Da, cine nu a auzit de ea? spuse Kim zâmbind ușor. Mia e 
bună, fără îndoială. E cu totul deosebită. 

— E adevărat că se îmbracă doar în alb sau în negru? 

Gabriel întrebase fără să se gândească, împins de curiozitate, 
dar îi păru numaidecât rău. Nu era deloc un comentariu 
profesional. Ci unul de fan. Uitase că acum avea un loc de 
muncă. Kim avea să creadă că era vreun fan de-al ei sau ceva 
de genul ăsta, ceea ce, într-o oarecare măsură, era adevărat; 
dar asta nu era imaginea pe care Gabriel Mark voia să i-o lase 
unui coleg în prima lui zi de muncă. 

Kim îl măsură o vreme din priviri, apoi îi răspunse: 

— Ei bine, nu îmi amintesc să o fi văzut îmbrăcată altfel. De 
ce întrebi? 

Gabriel se îmbujoră puţin și își plecă ochii în pământ preţ de o 
clipă. 

— Eh... nimic, am citit și eu pe internet. 

— N-ar trebui să crezi tot ce scrie acolo, spuse Kim zâmbind. 

Apoi scoase un plic din buzunarul pantalonilor. 

— Poftim cartela ta; parola e data ta de naștere. Sala de 
ședințe se află la capătul coridorului. Incepem în cinci sau zece 
minute, să nu vii înainte, dar nici nu întârzia. 

Kim îi făcu din nou cu ochiul, îl mai bătu odată cu palma pe 
umăr și îl lăsă singur în biroul acela mic. 

Gabriel nu știa ce să facă. Să rămână în picioare sau să se 
așeze, sau poate să iasă în fugă și să uite de toată treaba asta. 
Să își găsească un alt loc de muncă, sau altceva de făcut. Se 
simţea ca un pește pe uscat. Și cum să nu ajungă nici înainte, 
nici să nu întârzie la o ședință care începea în cinci sau zece 
minute? 

Deschise plicul și fu surprins când văzu o fotografie a lui pe 
cartelă. 


Gabriel Mark 
Departamentul de Omucideri 


Dintr-odată, se simţi mândru. Uşi secrete. Coduri secrete. 
Unităţi speciale. Făcea parte din toate astea? Și oare nu era 
chiar Mia Krüger afară, pe terasă? Se hotărî să se îndrepte spre 
sala de ședințe după câteva minute. In orice caz, mai bine 
ajungea mai repede, decât la fix, ţinând cont că nu știa ce 
însemna asta în acest loc misterios. 


15. 


Tom Lauritz Larsen, crescător de porci din Tangen, fusese 
mereu împotriva internetului. Dar când tânărul lui înlocuitor, 
Jonas, se mutase în casa de oaspeți, îi ceruse fermierului de 
vreo șaizeci de ani să îl instaleze. Altfel, nu voia să mai lucreze 
la fermă. Tom Lauritz Larsen se înfuriase, bineînțeles; mereu era 
mai mult sau mai puţin supărat, întrucât, ca să fie sincer, nu 
prea avea de ce să se bucure în viața lui, și acum mai 
contractase și boala asta la plămâni. Să își ia concediu? Ce 
prostie! Nimeni din familia lui nu își luase vreodată concediu. Ce 
voia să zică imbecilul ăla de doctor? Poate credea că nu mai 
poate să se descurce cu ferma? Trei generaţii de crescători de 
porci din Tangen și, până acum, nimeni nu își luase concediu. Să 
primească ajutor de la stat, haide, era o idee absurdă. Dar 
atunci începu să leșine, fără preaviz. Ba chiar destul de des, 
peste tot. Ultima dată leșinase în cocină, cu poarta deschisă. 
Când își revenise în simţiri, era înconjurat de vecini. Porcii 
mișunau liberi prin jurul fermei, iar Tom Lauritz Larsen se simţi 

atât de rușinat, încât în ziua următoare ascultase de sfatul 
medicului. Se dusese să își facă niște analize la spitalul din 
Hamar. Își luase concediu. Și îi trimiseseră un înlocuitor prin 
intermediul agenţiei naţionale pentru ocuparea forței de muncă. 

inlocuitorul lui, un tip de nouăsprezece ani din Strânge, era un 
muncitor grozav. Îi plăcuse băiatul de la bun început. Nu era un 
fermier din aceia micuţi și prăpădiţi, care nu erau în stare să 
muncească pe brânci. Din contră, avea tot ce-i trebuia. Apoi mai 
era treaba asta cu internetul, o chestie în care Tom Lauritz 
Larsen nu credea. Il instalase oricum, pentru tipul din casa de 
oaspeți. Avea o cunoscută în Vestlandet și ieșea scump dacă 
vorbea la telefon, dar pe internet era gratis. Ba chiar puteai să 
vezi persoana cu care vorbeai și pe mama care i-a dat viaţă. 
Oricum, compania telefonică trimisese pe un tip din Hamar și se 
făceau deja câteva luni de când aveau internet la fermă. 

Tom Lauritz Larsen își mai puse o ceașcă de cafea și intră pe 
pagina asociaţiei de agricultori și fermieri. Noaptea trecută 
aruncase un ochi la un articol foarte interesant, dar voia să îl 
mai citească o dată. Articolul vorbea despre niște statistici care 
fuseseră publicate de firma Norsvin. Din 2007, unul din patru 
crescători de porci fusese nevoit să închidă ferma, întrucât 
afacerile nu mai erau rentabile. Cei rămași aveau în medie 53,2 
porci, în timp ce în anul precedent cifra medie fusese de 51,1 
porci. Nu trebuia să fii un geniu ca să îţi dai seama ce se 
întâmpla. Cei mari creșteau constant, iar cei mici dispăreau. 

Tom Lauritz Larsen se ridică și se duse să își umple din nou 
ceașca, dar rămase lângă fereastra de la bucătărie, cu ea în 
mână. Jonas ieșea în fugă din cocină, de parcă l-ar fi urmărit 
însuși Scaraoţchi. Ce mai avea acum? Larsen se îndreptă spre 
ușă și avu timp exact cât să iasă pe scări, înainte ca tânărul să 
ajungă la el. Era leoarcă de sudoare, alb ca varul la față și în 
ochi i se citea groaza, de parcă ar fi văzut o fantomă. 

— Ce naiba se întâmplă? întrebă Larsen. 

— E-e-e... Krist-i-kristi... 

Tânărul nici măcar nu putea vorbi. Dădu din mâini și din brațe 
ca un nebun. În cele din urmă, îl trase pe Larsen prin curte, chiar 
dacă acesta era încălţat cu papucii de casă și ținea în continuare 
ceașca de cafea în mână. O scăpă doar când ajunseră lângă 
peretele unuia dintre coteţele din cocină. Ceea ce văzu Tom 
Lauritz Larsen, crescătorul de porci, avu un efect atât de mare 

asupra lui, încât și câteva luni mai târziu încă îi era greu să le 
povestească oamenilor despre asta. Nu mai ţinu bine ceașca de 
cafea și nici măcar nu își dădu seama că lichidul fierbinte îi 
ardea coapsa. 

Pe jos, în cocină, era una dintre scroafele lui, Kristine, moartă. 
Nu toată scroafa. Doar corpul ei. Cineva îi tăiase capul. Cu un 
fierăstrău electric. Tăindu-i gâtul. Scroafa își pierduse capul. 
Rămăsese doar corpul. 

— Sună la poliţie, reuși Tom Lauritz Larsen să-i spună 
băiatului. 

Era ultimul lucru pe care și-l amintea, după care leșinase din 
nou. 

De data aceasta, nu fusese din pricina plămânilor. 


16. 


Sarah Kiese se afla în sala de așteptare a cabinetului de 
avocatură din Toyen. Era tare supărată. Îi spusese foarte clar 
avocatului că nu voia să aibă nimic de-a face cu moștenirea 
lăsată de soţul ei. In orice caz, ce fel de moștenire să fi fost? Alţi 
copii cu alte femei? Mai multe scrisori de la firme de recuperare 
care cereau bani și voiau să îi ia lucrurile? Sarah Kiese nu era 
perfectă, chiar deloc, dar în comparaţie cu soţul ei decedat de 
curând era de-a dreptul un înger. Fusese proastă că avusese o 
fată cu imbecilul ăla. Pusese botul atunci și continuase să pună 
botul și după aceea. Nu numai că avusese un copil cu el, ci și 
rămăsese cu el, ba chiar se și căsătoriseră. Pentru Dumnezeu, 
ce idioată! O fascinase. Își amintea de prima dată când îl văzuse 
în pub în Grønland; nici măcar nu îi plăcuse de el, dar fusese 
slabă. O invitase la o bere și apoi la alte băuturi. Fir-ar să fie, 
fusese o cretină, dar asta era, se terminase. În plus, își iubea 
nespus de mult fiica, și ea nu semăna deloc cu prostul ăla. De 
fapt, când fusese el pe acasă? Când venea să îi ceară bani. Un 
împrumut pentru cine știe ce proiect. Se presupunea că lucra în 
construcţii, dar avea vreodată de lucru? Sau o firmă proprie? Nu, 
nici vorbă de așa ceva; nu avea nici planuri, nici ambiţii, doar 
câte ceva sporadic de lucru pe ici, pe colo, ca să mai câștige 
câţiva gologani din când în când. Și mereu se întorcea acasă 

mirosind a alta. Mirosind a alte femei. Se vâra sub cuvertura ei 
curată, proaspăt spălată, fără să facă duș. Lui Sarah Kiese i se 
făcea rău numai gândindu-se la asta, dar acum, din fericire, se 
terminase. Căzuse de la etajul zece al unei clădiri dintr-acelea 
noi care se construiau la Operă. li dăduseră ceva nesemnificativ 
de făcut, mai mult ca sigur plătit la negru, cum se întâmpla de 
obicei; ceva temporar, de noapte. Sarah Kiese se simţea bine 
gândindu-se la căderea de la etajul zece al unei clădiri aflate în 
construcție și nu reușise să nu se bucure când aflase. Cincizeci 
de metri de cădere liberă spre moarte; era fantastic, cu 
siguranţă că avusese timp să simtă o spaimă crâncenă în timpul 
căzăturii. Oare câte secunde dura o astfel de cădere? Opt sau 
zece? Minunat. 

Se uită iritată la ceasul din sala de așteptare și apoi spre ușa 
biroului avocatului. „Nu, nu, nu, îi spusese ea când o sunase, nu 
vreau să am nimic de-a face cu idiotul ăla”. Cu toate astea, 
avocatul acela lugubru insistase. Erau toţi niște hoţi nenorociţi. 
Nu avea să se mai cupleze vreodată cu vreun bărbat în afară de 
prinţul moștenitor. Ba nici măcar așa; nu-i păsa. Nu mai voia să 
aibă a face cu bărbaţi. Doar ea și fiica ei în apartamentul nou 
micuț din piața Carl Berner. Era perfect. Doar mirosul ei sub 
așternuturi, nu alte cincizeci de parfumuri ieftine amestecate cu 
mirosul urât. De ce venise acolo? Oare nu refuzase? Doar așa 
învățase la cursul pe care îl făcuse împreună cu serviciile 
sociale? Să spună nu, să traseze niște limite în jurul ei; „tu ești 
cea mai bună amică a ta însăţi”, „nu ai nevoie de nimeni 
altcineva”. Nu, nu, nu, nu. 

— Sarah? Bună. Mulţumesc că ai venit. 

Avocatul lugubru, care avea părul pieptănat într-o parte, ca să 
îi acopere chelia, scoase capul pe ușă și îi făcu semn să intre în 
birou. Semăna cu un șoarece. Ochi mici și neliniștiți și umeri 
înguști. Nu, nu cu un șoarece, ci cu un șobolan. Un șobolan 
scârbos și laș de canal. 

— Ti-am spus deja că nu... insistă Sarah. 

— Știu, răspunse șobolanul de canal cu o voce mieroasă. De 
aceea vă mulțumesc mult că aţi venit. Și acum să vă spun de 
ce. Își drese glasul, apoi adăugă: E vorba de ceva ce mi-a scăpat 
la momentul predării moștenirii. Un mic detaliu, din vina mea. 

— Alte notificări de plată? Alte acţionări în judecată? 

— Ha, ha. Nu, nu este vorba despre așa ceva, ha, ha, bâigui 

șobolanul de canal și își uni vârfurile degetelor de la mâini. Ci 
despre asta. Deschise un sertar al biroului și îi puse în faţă un 
stick de memorie USB. 

— Ce e asta? 

— E pentru dumneavoastră, spuse șobolanul de canal. Mi l-a 
dat cu ceva timp în urmă și m-a rugat să vi-l transmit. 

— Și de ce nu mi l-a dat chiar el? 

Șobolanul de canal zâmbi ușor. 

— Poate din pricină că ultima dată când a trecut pe la 
dumneavoastră aţi aruncat cu fierul de călcat încins după el? 

Sarah zâmbi în sinea ei. Se ascunsese în apartament. Il 
surprinsese. Apăruse deodată în sufragerie. Voia să fie cu ea, să 
o trateze cu amabilitate, exact cum făcea întotdeauna înainte să 
îi ceară vreo favoare. Fierul de călcat îl nimeri drept în față, cu 
multă forţă. ÎI luase prin surprindere, așa că se prăbușise la 
pământ. De atunci, nu mai primise nicio veste de la imbecilul 
ăla. 

— M-am gândit de ceva vreme să vi-l dau, dar am fost ocupat, 
spuse șobolanul, aproape cerându-și iertare. 

— Te referi la faptul că ţi-a promis să îţi dea bani în schimb, 
dar banii nu și-au mai făcut apariţia? întrebă Sarah. 

Avocatul zâmbi. 

— Bine, am terminat. 

Sarah Kiese luă stickul de memorie USB, îl puse în geantă și o 
porni spre ușă. Șobolanul se ridică pe jumătate din scaunul 
prăfuit și își drese glasul. 

— Bine, bine. În rest, ce mai faci, Sarah? E totul bine cu...? 

— Să te ia naiba, spuse Sarah Kiese și ieși din biroul 
avocatului fără să închidă ușa după ea. 

Pe drumul de întoarcere spre apartamentul nou din piața Carl 
Berner, fusese de mai multe ori pe punctul de-a arunca stickul. 
La gunoi, să termine odată cu tot ce-avea legătură cu el. Dar nu 
o făcu. Nici ea nu știa de ce. Nu pentru că ar fi fost curioasă; 
Sarah Kiese nu dădea doi bani pe ce s-ar fi putut găsi pe el. 
Poate mai degrabă pentru că era o femeie de treabă. Celălalt, 
chiar dacă era un șobolan, era totuși avocat. Chiar dacă era 
idiot, trebuia să îndeplinească o ultimă dorinţă. Să îi dea lui 
Sarah, și numai ei, un stick de memorie. 

Intră în apartament și porni calculatorul. Mai bine să scape cât 
mai repede de asta. Laptopul negru prinse lent viaţă. Conectă 

stickul de memorie și copie conţinutul pe desktop. Avea un 
singur fișier, cu denumirea Sarah. Mov. Un video. La naiba. 
Trebuia să-i mai vadă o dată mutra urâtă? Chiar și din mormânt, 
tot reușea să o chinuiască? Dădu dublu click pe fișier, ca să 
pornească filmulețul. 

Se înregistrase singur. Cu o cameră micuță. Poate cu 
telefonul; Sarah nu știa precis. Faţa lui urâtă apăru în mijlocul 
ecranului, dar cu o privire pe care nu o mai văzuse până atunci. 
Părea de-a dreptul uluit. 

— Sarah, nu am mult timp la dispoziţie, dar trebuie să o fac: 
trebuie să îi povestesc cuiva, întrucât s-ar părea că se întâmplă 
ceva. Filmă de jur-împrejur încăperea în care se afla. Mi-au dat 
de lucru și am construit asta. Sunt departe, în mijlocul... 

Era întrerupt de niște zgomote care aduceau a râcâituri, ca și 
cum ar fi acoperit microfonul cu mâna, așa că, pentru o vreme, 
nu putu auzi ce zicea. Fostul ei soț continuă să filmeze în jurul 
lui cu mâinile tremurânde. Nu se auzea bine ce spunea. 
Construise ceva. Ce anume? 

— Mă tem că, ei bine, ce am construit mai exact... la privește 
aici. Mă aflu destul de mult sub pământ. Mă gândeam că ar 
putea fi un refugiu, dar nu e așa; uite aici, o ușiţă... 

Vocea nu i se mai auzi din nou, dar filmă în continuare. Un fel 
de refugiu sub pământ. 

— Pur și simplu am o senzaţie de rău, că se întâmplă ceva 
ciudat aici, înţelegi? Uită-te aici, de exemplu. Uite aici. Poţi 
trimite lucruri cu ascensorul acesta. Ca un fel de lift pentru 
mâncare de demult sau... 

Brusc, fostul ei soț tresări și privi în jurul lui. Scena îi aminti de 
un film pe care îl văzuse cu ani în urmă, Proiectul Blairwitch, 
despre niște adolescenţi care se plimbau printr-o pădure și se 
filmau pe ei înșiși, căcaţi pe ei de frică. 

— Nu știu de ce, dar am senzația că voi păţi ceva. Totuși, e 
doar o senzație. Ai idee ce departe sunt de tot? Ai putea să îţi 
notezi ce spun, Sarah? Unde sunt, cum de mi-au dat slujba asta 
și, ei bine, atunci ai putea merge la poliţie dacă pățesc ceva. Cel 
care mi-a dat de lucru se numește... 

Din nou zgomot de fond. Sarah Kiese nu auzi niciun nenorocit 
de cuvânt din ce spunea fostul ei soț, ci îi vedea doar privirea 
speriată și gura care îi tremura și se mișca fără oprire. Asta dură 
un minut. După care se termină filmulețul. 

„Pe cine ai păcălit ca să îţi dea de lucru? Sau ai primit de lucru 
ca să păcălești pe cineva? In orice caz, n-am văzut niciun ban de 
pe urma lui. Să-și vadă fiecare de viața lui”. 

Nu îi plăcuse deloc filmuleţul, dar nu avea forța necesară ca 
să se implice. Poate că era vorba de un joc, de un fel de glumă 
proastă. Nu mai credea de foarte mult timp în ce-ar fi putut face 
idiotul ăla. 

Sarah mută filmuleţul în coșul de gunoi al calculatorului, 

scoase stickul de memorie și îl aruncă la gunoi, ieși pe scări și 
aruncă sacul de gunoi la tomberon. Gata. Casa era din nou 
curată. Doar ea. Fără urmă de el. 
__ Fiica ei avea să vină curând de la școală. Viaţa era minunată. 
In apartamentul acela micuț ea conducea. leși pe balcon și își 
aprinse o ţigară. Işi așeză picioarele pe masă și zâmbi în sinea 
ei. Inchise ochii și se bucură de soarele de primăvară, care, în 
sfârșit, ieșise și el preţ de o clipă. 

Viaţa ei îi aparținea. Doar ei. În sfârșit. 


17. 


Gabriel Mørk era pe punctul de-a se îndrepta spre ceea ce ei 
numeau sala de ședințe, când cineva bătu la ușă. 

— Da? întrebă Gabriel. 

— Bună, Gabriel. 

Holger Munch intră în încăpere și închise ușa după el. Gabriel 
salută cu un gest din cap și îi strânse mâna mare și caldă. 

— Bun, spuse Holger și se scărpină puţin în cap. Incă nu ţi-au 
dat tot ce îţi trebuie? 

— Nu, răspunse Gabriel. Dar bărbatul acela, acel... 

— Kim? 

— Da, el, Kim. Mi-a spus că echipamentul e pe drum. 

— Bine, bine, spuse Holger Munch și se scărpină ușor în 
barbă, înainte am avut un alt tip care se ocupa de asta, dara 
cedat ispitei. Ce păcat! Dar asta e viaţa. 

Gabriel se gândi să întrebe la ce ispită se referea, dar o lăsă 
baltă. Era ceva în privirea lui Munch. Văzuse aceeași privire și la 
alți, la Kim. Parcă o privire insistentă, de parcă ar fi fost cu 
mintea la alte lucruri. 

— Îmi cer iertare pentru formula de interviu mai puţin 
obișnuită, în mod normal, mă întâlnesc personal cu cei pe care îi 
angajez, dar de data aceasta, din nefericire, n-a mai fost timp. 

— Nu face nimic, răspunse Gabriel. 

— Aveai recomandări foarte bune, spuse Munch și îl bătu ușor 
cu palma peste umăr. Oricum, îmi pare rău pentru tot stresul. E 
puţin, nu știu... Ţi-a spus Kim ceva? 

Gabriel dădu din cap că nu. 

— Bun, te vei deprinde cu rutina în timp. Ai citit ziarele de azi? 

— Da, pe internet, încuviinţă Gabriel. 

— Ţi-a atras atenţia vreun articol anume? 

— Cel despre cele două fetițe pe care le caută toată lumea? 

Munch dădu din cap că da. 

— Eu și cu Mia vă vom informa în scurt timp pe toţi, dar voiam 
să știi despre ce e vorba. Nu ai mai lucrat cu poliţia? 

Gabriel dădu din cap că nu. 

— Nu îţi face griji; te-am ales pentru ceea ce știi să faci, 
continuă Munch. Cum ţi-am spus, dacă am fi avut timp, te-am fi 
trimis la un curs, un fel de versiune restrânsă a academiei de 
poliţie; dar nu avem timp. Așa că va trebui să înveți din mers. 
Dacă ai nelămuriri, trebuie doar să întrebi, bine? 

— Nicio problemă, spuse Gabriel. 

— Bine, murmură Munch, cu mintea din nou în altă parte. 
Chiar, ce ai crezut? 

— In legătură cu ce anume? întrebă Gabriel. 

— Când ai citit știrile de azi, continuă Munch. 

— Ah, răspunse Gabriel. Simţi cum i se încălzesc puţin obrajii; 
ar fi trebuit să își dea seama la ce se referea noului lui șef. Nu 
știu, cred că am gândit la fel ca toată lumea. Prea violent. 

Urmărise cazul celor două fetițe dispărute. Era încrezător că 
aveau să le găsească în viaţă. 

Gabriel se gândi la titlurile din ziar. 

„Pauline și Johanne au fost găsite moarte. 

„Spânzurate ca două păpuși în copaci. 

„Familiile în stare de șoc. 

„A fost văzut un Citroen alb. 

„Dacă ai văzut aceste haine...” 

— La asta te refereai? 

— Poftim? 

Munch devenise din nou puţin absent preţ de o clipă. 

— Ar fi trebuit să mai spun ceva? 

— Nu, e bine, răspunse Munch, punându-i o mână pe umăr. 
Făcu câțiva pași spre ușă. De fapt, mai spune-mi ceva. 

Munch îi făcu semn lui Gabriel să ia loc, iar el rămase sprijinit 
de peretele de sticlă, lângă ușă. 

— Păi, nu știu, spuse Gabriel. Azi-dimineaţă, când m-am trezit, 
eram... ei bine, un tip normal; nu știam că era vorba despre un 
caz la care, ei bine, aveam să lucrez. 

Cuvintele îi lăsară un gust ciudat în gură. Să lucreze. La un 
caz. Un caz de crimă. Ziarele acordaseră multă atenţie acestui 
subiect, la fel și rețelele de televiziune, toată lumea vorbea 
despre cele două fetițe care dispăruseră de câteva săptămâni și 
pe care le căuta toată lumea. Era clar că poliția deţinea mai 
multe informaţii decât era dispusă să dezvăluie, dar căutau pe 
cineva care mai văzuse hainele respective. Hainele cu care 
fuseseră îmbrăcate fetiţele. Haine de păpuși. Era un termen 
care se putea citi printre rânduri, o denumire care încă nu 
fusese folosită, pentru că se aflau în Norvegia, nu în Statele 
Unite sau în alte țări unde se întâmplau astfel de lucruri. Un 
criminal în serie. Erau cuvinte pe care nu le vedeai pe nicăieri, 
dar, cu toate acestea, asta gândea toată lumea. 

— Cred că e vorba de același ucigaș, spuse Gabriel. 

— Da, continuă. 

— Cred că nu mi se pare prea norvegian. 

— Da, și mai ce? 

— M-am gândit că slavă Domnului că nu erau fiicele vreunui 
cunoscut de-al meu, continuă Gabriel. 

Munch îi făcu semn să continue să vorbească. 

— Mi se pare ciudat că ambele urmau să înceapă clasa întâi. 
Primul lucru la care m-am gândit a fost că poate era implicat 
vreun profesor. După care m-am gândit că poate vor mai 
dispărea și alte fetițe. Apoi m-am mai gândit că, dacă aș fi avut 
o fetiță de șase ani, aș avea mult mai multă grijă de ea în 
perioada asta. 

— Ce ai spus? întrebă Munch, trezindu-se puţin din letargie. 

— Că, dacă aș avea o fiică de șase ani, aș fi foarte atent la ea. 

— Nu, înainte de asta. 

— Că poate vor mai dispărea și alte fetițe? 

— Inainte de asta. 

— Că m-am gândit că ar putea fi implicat vreun profesor. 

— Hm, spuse Munch, scărpinându-se ușor în barbă. Se 
îndreptă spre ușă. Păi, chiar, te pricepi la descifrat coduri? 

Gabriel zâmbi ușor. 

— Credeam că pentru asta m-aţi angajat. 

— Da, bineînţeles, spuse Munch zâmbind. Își vâri mâna în 
buzunarul de la pantaloni și scoase un bileţel pe care notase 
ceva. Nu este prioritar, e o chestiune personală, dar mă 
gândeam că m-ai putea ajuta. 

Munch îi dădu bilețelul lui Gabriel. 

— Am niște prieteni mai ciudaţi cărora le place să mă 
provoace. Unul dintre ei mi-a trimis asta, dar nu sunt în stare să 
îl descifrez. 

Gabriel se uită la bileţelul pe care tocmai i-l dăduse Munch. 

— Ştii ce e? întrebă Munch, curios. 

— Momentan, nu, murmură Gabriel. 

— Mi-a dat termen câteva zile ca să îl rezolv, spuse Munch 
oftând, dar cred că mă voi da bătut. Vezi dacă reușești ceva, 
bine? Mă enervează tare când mă prind prietenii așa. 

Munch zâmbi ușor și îl mai bătu o dată ușor pe umăr. 

— Dar nu este o prioritate, e o chestiune privată, în regulă? 

— Nu-ţi face griji, încuviinţă Gabriel. 

Munch se îndreptă din nou spre ușă și de data aceasta reuși 
să iasă pe coridor înainte să își vâre din nou capul înăuntru. 

— Toate informaţiile în mai puţin de o oră, bine? 

— Perfect, spuse Gabriel și rămase privind la codul de pe 
bileţelul pe care tocmai îl primise de la Munch. 


18. 


Benjamin Bache nu își putu înfrâna indignarea în timp ce 
răsfoia cotidianul VG fără să își găsească numele. Ziarul îi 
alesese pe cei mai renumiţi bărbaţi ai anului. Anul trecut îl 
aleseseră pe locul al treilea, după Morten Harket și Ari Behn, dar 
anul acesta nici măcar nu apărea pe listă. „La naiba”. Actorul 
lovi cu putere peretele garderobei, dar îi păru numaidecât rău. 

Se rănise și, în plus, făcuse gălăgie. La scurt timp după aceea, 
cineva bătu la ușă și Susanne, asistenta regizorului, își vârî 
capul în cabină. 

— E totul bine, Benjamin? Am auzit zgomote pe aici? 

Benjamin Bache își vâri mâna care încă îl durea în buzunar și 
adoptă cea mai simpatică expresie a lui. Doar era actor, la urma 
urmei. 

— E totul grozav, poate că a fost pe unde e Trond-Espen. 

— Bine, spuse Susanne zâmbind. Repetăm în cincisprezece 
minute, al treilea act, de la început. 

— A fi sau a nu fi punctual, aceasta-i întrebarea, spuse 
Benjamin făcându-i cu ochiul. 

Asistenta regizorului chicoti ușor și dispăru din nou. Da, clar, 
încă era în formă, dar la naiba cu asta. Fusese pe listă anul 
trecut; ce s-a întâmplat anul acesta? Fusese foarte mulțumit de 
îmbrăcăminte. Ba chiar angajase un agent de relaţii publice și 
un stilist care să îl ajute cu astfel de lucruri. Să fie frumos. Să fie 
fotografiat în ocaziile importante. Din unghiurile corecte. 
Benjamin oftă și se așeză în faţa oglinzii de machiaj. Nu se 
schimbase chiar atât de mult într-un an. Câteva riduri lângă 
ochi. Poate și păr puţin mai rar. Se apropie de oglindă și își privi 
mai atent scalpul. Nu arăta prea bine, parcă se retrăsese cu 
câțiva milimetri în sus de când se uitase ultima dată. Işi 
pieptănă părul într-o parte; așa era mai bine. Făcu niște vocalize 
ca să își încălzească gâtlejul și își țţuguie buzele în fața oglinzii, 
ca și când s-ar fi pregătit să sărute pe cineva. 

Începuse să lucreze la Teatrul Naţional cu vreo opt ani în 
urmă. „S-a născut o stea”, scriseseră în Dagbladet după ce îl 
interpretase pe Estragon în Așteptându-l pe Godot, de Samuel 
Beckett. Din ziua aceea îi oferiseră rolurile principale, cel puţin 
în primii ani. Îl interpretase pe Romeo. Îl interpretase pe Peer 
Gynt. Acum aveau să pună în scenă o premieră a lui Hamlet, de 
Shakespeare, și se așteptase să primească și de data aceasta 
rolul principal. Hamlet. „A fi sau a nu fi”. Dar primise în schimb 
rolul lui Horaţiu. Rolul lui Hamlet îl primise Trond-Espen, 
bineînţeles. De fapt, nu înțelegea de ce! Ținând cont că el era 
un actor mult mai bun! 

„Doamne, dă-mi putere...” 

Îi pica foarte rău. Să joace în umbra lui Trond-Espen. La naiba 
cu Horaţiu. Nimeni nu îl recunoștea; practic, doar Hamlet 

vorbea. Să stea acolo, cu capul plecat, și să îl trateze pe Trond- 
Espen ca pe un rege. Nu, nu îi plăcea. 

Benjamin Bache se ridică și se uită în oglindă. Arăta fantastic, 
începu să îi mai revină din buna dispoziţie. Toate exerciţiile 
fizice pe care le făcuse în ultima vreme dăduseră rezultate. Și 
yoga. Ajutase și tratamentul pentru piele; nu îi rămăseseră 
deloc urme. 

Se așeză din nou pe scaun și continuă cu exerciţiile ca să își 
încălzească vocea. Vocea regizorului pârâi în interfon. 

— E totul gata pentru repetiţia actului al treilea. Hamlet. 
Hamlet, actul al treilea, de la început. Îi dăm drumul în cinci 
minute. 

Benjamin Bache își termină vocalizele, ieși din garderobă și se 
îndreptă spre scena principală. 


19. 


Gabriel Mark se afla în spatele încăperii, așteptând să înceapă 
ședința informativă. Îi salutase pe toţi, strângându-le mâna, 
înclinând din cap sau spunând „Bună, bună”, dar deja nu își mai 
amintea numele celor mai mulţi dintre ei. Doar al lui Kim, cel 
care coborâse să îl caute, și cel al unei femei blonde pe care o 
chema Anette. Mai erau trei bărbaţi tineri, dar nu le reţinuse 
numele, și încă un bărbat mai în vârstă. Parcă îl chema Ludvig... 

Holger Munch intră în încăpere, urmat îndeaproape de Mia 
Kruger. Ea se așeză pe un scaun în faţa tuturor, în timp ce 
Holger pornea proiectorul și își conecta laptopul. 

— Bună ziua, astăzi este prima ședință la care suntem 
prezenţi toţi. Echipa este acum completă, și era nevoie de asta. 
Bun, sunt câteva fețe noi, bine ați venit. Cei care aţi mai lucrat 
aici, să încercaţi să îi ajutaţi să se acomodeze cât mai bine, ca 
să profităm cât mai mult unii de alţii. Astăzi se împlinesc zece 
zile de când a fost găsită Pauline Olsen și opt de când a fost 
găsită Johanne Lange. Am încercat să ţinem la distanţă mass- 
media, dar acum am hotărât să le folosim în avantajul nostru. 
Probabil că v-aţi dat deja seama că azi am publicat imaginile cu 
rochiile purtate de fetițe. 

Holger făcu o pauză scurtă și îi privi pe cei prezenţi. Lui 

Gabriel Mark i se păru că vede un zâmbet ușor în spatele 
aparenţei serioase pe care o afișa acesta. 

— De fapt, ar fi trebuit să sărbătorim că ne-am întors pe 
strada Mariboesgate, spuse Munch, cum bine știți, avem lucruri 
mai importante de făcut, așa că o lăsăm pe mai târziu. 

Gabriel se uită prin încăpere. Chiar dacă era un mediu serios, 
vedea în jurul lui câteva zâmbete și chipuri satisfăcute. Fără 
îndoială că erau fericiţi să se revadă. 

— Unii dintre voi aţi fost aici de la bun început, dar alţii 
sunteți noi, așa că vreau să vă informez pe toţi. Vreau să vă mai 
spun că toate informaţiile vor fi pe server, într-un PDF pe care îl 
vom încărca în cursul zilei de azi. Vă cer tuturor să plasați 
informaţiile acolo; adică, dacă aflaţi ceva, orice, intraţi pe 
server, unde vom avea toţi acces la tot. Așa, totul va funcţiona 
mai rapid și va presupune mai puţină muncă atunci când va 
trebui să redactăm rapoartele. 

Munch apăsă o tastă a laptopului și apăru prima imagine 
PowerPoint pe ecran. Nu erau aceleași fotografii care apăruseră 
pe prima pagină în presă, cele două rochii de păpușă. Erau 
imagini cu fetiţele ucise, îmbrăcate în aceleași haine, fiecare 
atârnând de un copac. Gabriel Mark nu mai văzuse niciodată așa 
ceva și își dădu seama de amploarea chestiunii cu care aveau 
de-a face. Nu era un film. Nu era o emisiune de televiziune. Era 
realitatea. Cele două fetițe nu mai erau acolo. Cineva le luase 
viaţa. Cu adevărat. Nu mai respirau. Nu aveau să mai vorbească 
vreodată. Nu aveau să mai zâmbească vreodată. Nu aveau să 
înceapă clasa întâi la școală. Gabriel Mark încercă să își păstreze 
calmul, se strădui să se uite la fotografii, chiar dacă i se întoarse 
stomacul pe dos. Deja se simţea altfel decât ceilalţi. Avea să 
pară un neserios dacă leșina în timpul primei ședințe 
informative. 

— Pauline Olsen și Johanne Lange, spuse Munch. Șase ani. Ar 
fi început clasa întâi anul acesta. Dispariţia Paulinei a fost 
anunţată cu patru săptămâni în urmă. Cea a lui Johanne, cu trei. 

Alte imagini, o hartă. 

— Pauline a dispărut din grădiniţa de la biserica din Skoyen și 
a fost găsită în Maridalen. Johanne a dispărut de la grădiniţa din 
Lille Ekeberg și a fost găsită în pădurea din Krokskogen, la mică 
distanţă de șoseaua Hadeland. A fost puţin cam greu de 
determinat data exactă a deceselor, dar totul pare să indice 

faptul că fetiţele au fost ţinute în viaţă o bucată de timp, apoi 
îmbrăcate așa și lăsate în locurile respective ca să le găsim. 

Munch apăsă din nou o tastă și apărură alte imagini. Gabriel 
nu reuși să le vadă pe toate, întrucât din când în când își plecă 
privirea în pământ. 

„Pentru numele lui Dumnezeu! Ce post am acceptat? Fetiţele 
astea sunt moarte. Moarte cu adevărat. Victimele unui fel de joc 
grotesc”. 

Își dorea să se întoarcă în pat; avea impresia că viaţa lui luase 
o întorsătură de o sută optzeci de grade în doar câteva minute. 
Își dorea să nu fi văzut vreodată acele fotografii. Să nu știe că 
existau și astfel de oameni. Oameni capabili de astfel de lucruri. 
Simţi brusc o apăsare foarte mare. O tristeţe mai profundă ca 
niciodată. Știa că se întâmplau astfel de lucruri, dar, în același 
timp, nu le conștientiza. Era prea ireal sau, mai bine spus, prea 
real, al naibii de real, asta era problema. Gabriel respiră adânc 
și trebui să își impună cu greu să stea locului în scaun. 

— Nu există indicii de abuz sexual, continuă Munch. Fetițele 
fuseseră spălate de curând, unghiile tăiate și curate, părul 
pieptănat. Ambele aveau la gât un bilet al companiei aeriene 
Norwegian. „Călătoresc singură”. Ambele aveau un ghiozdan de 
școală în spate. Ambele au murit în urma unei supradoze de 
anestezice. Fără îndoială că este vorba de același autor și că 
atât răpirile, cât și crimele au fost planificate cu minuţiozitate. 
Pauline a fost găsită de un bărbat pe nume Walter Henriksen. 
Avea cazier, dar nu pentru așa ceva: a fost reținut de două ori 
pentru conducere în stare de ebrietate, cu câţiva ani în urmă. 
Nu există motive să credem că ar fi implicat. Johanne a fost 
găsită de doi fraţi, Tobias și Torben Iversen, de treisprezece și, 
respectiv, șapte ani. Băieţii au un tată vitreg, Mikael Frank, un 
alt cunoscut de-al nostru. A făcut șase luni de închisoare pentru 
ceva fleacuri, dar nici în cazul lui nu există fapte care să ne facă 
să suspectăm că vreunul dintre ei ar fi implicat. Informaţiile 
strânse din zonele în care au fost găsite nu ne-au dezvăluit 
mare lucru până acum, dar, așa cum știți, a fost văzută o 
mașină care ar putea fi interesantă, un Citroen alb, nu se știe 
din ce an. 

Munch mai apăsă o tastă de la laptop și acum apărură într- 
adevăr fotografiile care se publicaseră și în ziare. Munch luă o 
gură din sticla cu apă minerală Farris care se afla pe birou și 

continuă: 

— Rochiile sunt replici de rochițe pentru păpuși, făcute pe 
măsură pentru fiecare dintre fetiţe. Dacă le-a confecţionat chiar 
ucigașul, probabil că nu vom ajunge nicăieri, dar poate că le-a 
făcut pe comandă la cineva care nu știa la ce aveau să fie 
utilizate. Am publicat fotografiile în ziarele de astăzi, sperând că 
poate cineva le recunoaște. Momentan, nu am primit nicio 
veste, așa-i, Anette? 

Munch se întoarse spre fata blondă. 

— Nimic, spuse Anette. Dar e încă devreme. 

— Bineînţeles, încuviinţă Munch. Pentru cei care nu o 
cunoașteţi, Anette este omul nostru de legătură cu Grønland, 
toată comunicarea se face prin ea, nu ne permitem scurgeri de 
informaţii. De aceea ne-am ascuns aici, nu-i așa, Kim? 

— Nu ca să poţi fuma tu pe balcon? 

Incăperea răsună de râsete. 

— Mulţumesc, Kim. Ai grijă la ușă când ieși. Serios acum, 
vreau să subliniez acest lucru. Nu vom vorbi cu nimeni. Nici cu 
ziariști, nici cu colegii din Grønland. Nu vom vorbi nici cu 
cunoscuți, nici cu prieteni, soți, iubiţi, perechi sau, în cazul lui 
Kim, câinele. 

Oamenii râseră din nou puţin. Gabriel Mørk se uită în jurul lui; 
nu înțelegea deloc cum de putea cineva să râdă într-o astfel de 
situaţie, dar atunci își dădu seama că era singurul lucru pe care 
îl puteau face. Să se distanțeze. Trebuiau să se distanțeze 
emoțional. Dacă nu o făceau, nu puteau gândi limpede și nu 
puteau să își facă bine meseria. 

„Nu simţi prea mult. Nu te implica emoțional”. 

Respiră adânc și încercă și el să râdă puţin, dar nu reuși. 

— Noi știm, continuă Munch. Și păstrăm secret ceea ce știm. 
Ne vor acorda tot ajutorul de care avem nevoie; trebuie doar ca 
Anette să dea un telefon. Orice ar fi, vorbiţi cu Anette; ne-au 
alocat resurse nelimitate pentru cazul acesta. 

— Ce vrei să spui prin „nelimitate”? întrebă Kim. 

— Mă refer că nu există niciun fel de limite, spuse Munch. Ore 
suplimentare, mașini, tehnologie, personal. Cazul acesta nu 
numai că este de maximă prioritate pentru noi și Granland, dar 
este și o chestiune de importanţă naţională. Ordinele sunt 
primite de la cele mai înalte instanţe, și nu mă refer la 
Mikkelson. 

— Ministrul de justiție? întrebă unul dintre bărbaţi, al cărui 
nume Gabriel nu și-l amintea prea bine. 

Avea capul ras și o înfățișare puţin mai dubioasă. Ar fi putut 
juca rolul ticălosului într-un film. 

— Printre alţii, încuviinţă Munch. 

— Prim-ministrul? continuă același bărbat. 

— Da, cabinetul prim-ministrului este informat, bineînţeles, 
explică Munch. 

— Nu sunt alegeri anul acesta, nu? glumi bărbatul cu capul 
ras. 

— Mereu e perioadă electorală, Curry, spuse Kim râzând. 

Curry, așa îl chema. Gabriel crezuse că spusese „Kari”. 

— Nu dau doi bani pe ce credeţi voi despre prim-ministru, 
continuă Munch, pe un ton mai tăios. Cele două fetițe ar fi putut 
fi fiicele noastre, și nu suntem singurii care gândim așa, ci toată 
țara crede asta. Uitaţi-vă pe internet, la știri, suntem o ţară în 
doliu, în stare de șoc. Nu lucrăm la cazul acesta doar ca să 
încercăm să le facem dreptate familiilor fetițelor. Ţara e într-o 
stare de urgenţă, toți sunt morți de frică, așa că mă doare 
undeva de părerea ta despre politică, Curry. Ne sprijină un 
guvern unit și ne oferă, așa cum am spus, resurse nelimitate. Nu 
e treaba noastră să investigăm chestiuni de motivații politice, ci 
să găsim autorul crimei. Asta este treaba noastră. De acord? 

Urmă un moment de consternare în încăpere. Bărbatul pe 
nume Curry nu mai spuse nimic, plecă ușor capul și își mișcă 
degetele în poală. Gabriel nu îl mai văzuse pe Munch așa. La 
telefon și înainte, în birou, îi păruse un bărbat cu adevărat 
amabil și liniștit, ca un urs mare de pluș. Acum părea mai 
degrabă un urs adevărat. Privirea și vocea i se întunecaseră. 
Incetul cu încetul, începu să își dea seama de ce Munch era 
șeful, și nu unul dintre ceilalți. 

— Știţi deja foarte bine că s-a întors Mia, continuă Munch, 
revenind la tonul lui obișnuit. 

— Bună, din nou, spuse Mia Kruger. 

Rămase nemișcată pe durata ședinței, dar acum se ridică și 
se apropie de ecran. În încăpere se auziră aplauze și fluierături. 

— Vă mulţumesc tuturor, mă bucur că m-am întors. 

Gabriel o privi cu coada ochiului pe Mia, aproape fără să 
îndrăznească să se uite prea mult la ea, de teamă să nu se lase 
hipnotizat. Ședinţa era aproape prea mult pentru el. Mai întâi 

Pauline și Johanne, moarte, în copaci, și acum însăși Mia Krüger, 
la doar câţiva metri distanţă de el. Gabriel Mark nu era singurul 
care fusese îndrăgostit de ea pe vremuri. Existau pagini de 
Facebook dedicate Miei Kruger. Poate că acum nu mai era, nu 
era nici el sigur, dar pe atunci fusese. Ba chiar se gândise să 
urmărească vreuna dintre pagini, dar ca hacker, pentru că 
Gabriel Mark știa că toate navigările în reţea puteau fi 
identificate până în cel mai mic detaliu, așa că era foarte 
precaut cu ce făcea când era conectat. Se zvonea că Mia Kruger 
îl împușcase pe iubitul surorii ei, un drogat, și că nu fusese un 
accident. Ziarele urmăriseră cazul timp de câteva săptămâni, 
până când apăruseră alte știri, de mai mare actualitate, iar 
subiectul Miei ajunse de domeniul trecutului. În singurul raport 
care se publicase se constata că nu acţionase greșit, dar chiar și 
așa, se părea că stătea de foarte mult timp pe tușă. 

Fata aceea slabă, cu părul negru ca pana corbului, era 
îmbrăcată cu un pulover alb și negru, pe gât, și pantaloni mulaţi 
cu fermoar pe coapse. Era mică, avea o privire obosită și părea 
mult mai slabă ca în ziare. Mia, Rază de Lună. Așa îi spuneau pe 
internet. După o revistă de benzi desenate pe care Gabriel nu o 
știa - se părea că era mult prea tânăr - care se numea Săgeată 
de argint. Unul dintre personajele din revista de benzi desenate 
era o indiancă foarte frumoasă, Rază de Lună, de care cică 
fuseseră îndrăgostiţi în secret toţi puștii din anii '80. Și totuși, nu 
reușea să își ia privirea de la ea. Mia Krüger. Poate pentru că nu 
existau prea mulţi inspectori de la Omucideri cunoscuţi în 
Norvegia. O norvegiană tânără, frumoasă, cu ochi albaștri și 
mult talent, care părea indiancă, implicată într-un mare scandal. 
Era perfect pentru presă. li părea puţin rău de ea. Părea sincer 
extenuată. Picioarele slabe îi dispăreau în niște cizme de 
motociclist cu catarame care zăngăneau puţin când se mișca. La 
o mână purta o brățară de argint, iar la cealaltă, o bucată de 
piele. Se vorbise despre ambele pe forumurile de pe internet. 
Brăţara de argint fusese un cadou de la sora ei, care murise în 
urma unei supradoze. Zvonurile despre brăţara de piele 
spuneau că o luase de la un leton bănuit că ar fi ucis o tânără pe 
care o adusese în Norvegia ca să o prostitueze. Fusese la 
începutul carierei ei și letonul reușise să o facă pe Mia să-i fie 
milă de el. Permisese să fie interogat fără cătușe. O atacase cu 
un cuter pe care și-l ascunsese într-o cizmă. Cu faţa plină de 

sânge, Mia reușise să îl imobilizeze și folosise chiar acel cutter 
ca să îi taie brăţara de piele. Oamenii spuneau că o purta ca să 
îi amintească să nu mai dea niciodată dovadă de slăbiciune. 
Fusese cât pe ce să-și piardă un ochi atunci. Gabriel putea să 
vadă cicatricea. Povești și zvonuri. Nu știa dacă exista vreun 
sâmbure de adevăr în ele, dar chiar și așa, erau fascinante. Și 
acum era aici, în faţa lui. Aveau să lucreze împreună. 

Mia Krüger se ţinea de un braț și vorbea încet și cu grijă. 
Gabriel aproape că trebui să se forțeze ca să audă ce spunea. 

— Bun, deja sunteți cu toţii la curent cu aproape totul. Vom 
trece acum peste câteva lucruri pe care nu le știți și pe care le 
considerăm importante. 

Mia apăsă o tastă de la laptopul lui Holger și pe ecran apăru o 
altă fotografie. 

— Cele două fetițe aveau câte un ghiozdan de școală în spate 
când au fost găsite. In ghiozdane erau manuale școlare, iar pe 
prima pagină a cărţilor era scris un nume. Pe cărţile lui Johanne 
Lange scria „Johanne”. Dar, pe cărțile Paulinei scria „Rikke J.W”. 

O altă fotografie își făcu apariţia pe ecran. 

— De ce? 

Mia Krüger zâmbi ușor. 

— Mulţumesc, Curry. La fel de răbdător ca întotdeauna, din 
câte constat. Mă bucur să te văd. 

— Las-o pe Mia să termine de vorbit, spuse Munch iritat. 

— Cum spuneam, pe cărțile lui Johanne scria „Johanne”. lar pe 
cărțile Paulinei scria „Rikke J.W.”. Cum deja știți, nimic nu e 
întâmplător în astfel de lucruri. Totul pare planificat până în cel 
mai mic detaliu. Criminalul știa ce face, știa cum le cheamă pe 
fete, ceea ce ne face să credem că le-a urmărit o bună perioadă 
de timp înainte să le răpească. Vom reveni la asta, dar... 

Mia Kruger se opri o clipă, tuși puţin și se strânse mai tare în 
braţe. Munch se ridică și îi oferi sticla lui de Farris. Mia clătină 
din cap și continuă încet: 

— Ştiţi deja foarte bine că există o legătură clară între cele 
două crime, dar avem motive să credem că toate acestea au 
legătură cu un alt caz, pe care nu l-am putut soluţiona cu câţiva 
ani în urmă. 

Apăsă din nou tasta. 

— In 2006, a dispărut un bebeluș din spitalul din Hønefoss. 
Câteva săptămâni mai târziu, un infirmier suedez pe nume 

Joachim Wicklund a fost găsit spânzurat în camera lui. Pe jos, 
sub el, era un bilet scris la mașină în care se învinovăţea singur 
pentru răpire. Bebelușul nu a fost găsit niciodată. Cazul a fost 
clasat. 

Mia Kruger făcu din nou o pauză. De data aceasta luă o gură 
din sticla de apă. Nu era în formă. Era evident pentru toată 
lumea. Fata care de obicei își ţinea capul sus, acum tremura 
puțin și părea să aibă probleme în a se concentra cum trebuie. 

— Eu și Holger, continuă ea după ce își trase suflarea, credem 
că numele de pe cartea Paulinei, „Rikke J.W.”, este un mesaj al 
criminalului. Încă nu știm exact ce ar vrea să însemne, dar 
credem că „J.W”. Înseamnă „Joachim Wicklund”, iar „Rikke” 
înseamnă chiar „nu a fost”. 

Se auziră murmure în încăpere. Era clar că toată lumea o 
respecta pe Mia Krüger și raţionamentele ei. 

Munch luă din nou cuvântul. 

— inseamnă că trebuie să redeschidem cazul din Hønefoss, 
trebuie să trecem din nou în revistă toate informaţiile pe care le 
deținem, să scoatem toate interogatoriile, toate rapoartele, 
toate numele care au legătură cu cazul acesta. Aș vrea să te 
ocupi tu de asta, Ludvig, ţinând cont că ai făcut parte din echipă 
atunci, și să te ajute Curry, fiindcă el nu a făcut parte din echipă. 
Cred că ar trebui să analizăm totul cu o pereche de ochi vechi și 
o pereche de ochi noi. 

Atât bărbatul mai în vârstă, pe care îl chema Ludvig, cât și cel 
ras în cap, Curry, care avusese atât de mult chef să vorbească 
despre politică, încuviinţară din cap. 

— Deci, asta e prima pistă, Hanefoss 2006, Ludvig și Curry. A 
doua, hainele. Anette se va ocupa de coordonarea informațiilor 
pe care le trimit oamenii la Grønland și ni le va comunica Miei și 
mie. Posibili suspecți cu antecedente... 

Holger se uită la cei strânși acolo. 

— Kyrre? 

Un bărbat înalt și slab, cu părul scurt și negru și cu ochelari 
mari pe ochi, ridică privirea din notițe. 

— Da. Trond și cu mine ne ocupăm de asta, dar lista nu e 
foarte lungă. Până acum avem delincvenţi sexuali, cazuri de 
abuz sexual. Sincer să fiu, nu știu exact ce căutăm. Am mai 
văzut așa ceva înainte? Vorbesc serios. Eu sigur nu. Am 
comparat informaţiile cu prietenii noștri de pe continent, mai 

ales cu cei din Belgia, unde au tot ce are legătură cu Marc 
Dutroux, dar și acela a fost un caz cu abuzuri sexuale, nu ca 
acesta. Adevărul e că nu există nimic asemănător pe nicăieri. 
Sincer să fiu, oamenilor de acolo nu le vine să creadă, dar vom 
căuta în continuare. 

— Bine, spuse Munch. Bun, am uitat ceva. Ne-au dat o 
unealtă nouă pentru baze de date care se va instala în cursul 
zilei. Tot ce vom introduce, nume, observații, orice ar fi, va fi 
comparat imediat cu toate fișierele disponibile, ale noastre și ale 
terţelor părți. Dacă aveţi probleme cu funcționarea acesteia, 
puteţi vorbi cu Gabriel Mark, noul nostru freaky. Il știți deja pe 
Gabriel? 

Gabriel tresări când își auzi numele. Își ridică privirea și văzu 
că toți se întorseseră spre el. 

— Ce mai faci, Gabriel? spuse cineva. 

— Bună, răspunse el, puţin agitat. Avea impresia că se 
întorsese la școală. Că ar fi trebuit să se ridice și să spună ceva, 
dar, din fericire, nu trebui să facă nimic. Nu avea nici cea mai 
vagă idee despre ce bază de date vorbea. Munch se uită la el și 
îi făcu cu ochiul. 

— N-am avut timp să-ţi spun despre asta mai devreme. 
Vorbim mai târziu, bine? 

— Bine, spuse Gabriel, care se bucură că Mia Krüger luă din 
nou cuvântul. 

— Nu știu câţi dintre voi știați despre asta. 

Apăsă o tastă de la laptop. 

— În timpul autopsiei Paulinei, am descoperit un număr pe 
unghia de la degetul mic stâng. Numărul unu. Cum vedeți... 

O altă fotografie își făcu apariţia pe ecran. 

— La fel e și în cazul lui Johanne, doar că numărul doi, două 
linii pe inelarul stâng. 

— La naiba! strigă pe neașteptate bărbatul pe nume Ludvig, 
cel cu ochelarii rotunzi, care era puţin mai în vârstă. 

— Așa e, nu? încuviință Mia, privindu-l. 

— Ce vreţi să spuneţi? întrebă Curry. 

— Că vor mai fi și altele, spuse femeia pe nume Anette. 

În încăpere se lăsă tăcerea. 

— Avem motive să credem că Pauline și Johanne sunt doar 
primele două. Că s-ar putea să fie și altele. Din nefericire. 

Munch luă din nou cuvântul. 

— Așa că vom acorda o atenţie deosebită cazurilor de 
dispariţie. Fetitele de șase ani, chiar dacă au dispărut doar de 
jumătate de oră, sunt prioritatea noastră maximă. De acord? 

Cei din încăpere încuviinţară din cap. 

— Cred că am nevoie de o ţigară acum, așa că facem o pauză 
și ne vedem din nou aici în zece minute. 

Munch scoase un pachet de ţigări din buzunar și ieși pe 
balcon să fumeze, cu Mia în urma lui. Gabriel nu știa ce să facă. 
Fusese și-așa prea șocant să vadă fotografiile cu cele două 
fetițe. Și mai urmau și altele? Respiră adânc, din abdomen, ca 
să își încetinească bătăile inimii și ieși pe coridor să își ia o 
cafea. 


20. 


Lukas se afla în parohie, stând pe scaunul lui obișnuit, un pic 
mai înalt decât celelalte și lipit de perete, de unde se vedeau și 
amvonul, și enoriașii. Simon, pastorul, se așezase în faţa 
altarului, dar încă nu începuse să vorbească. Părea să se 
gândească la ceva important. Lukas și ceilalți membri ai 
congregației rămaseră tăcuţi; în încăperea mare și albă nu se 
auzea niciun zgomot. Toţi așteptau cu nerăbdare să asculte ce 
avea să spună pastorul Simon. Se știa că pastorul, cu părul său 
cărunt, nu se grăbea să înceapă, întrucât trebuia să intre în 
legătură cu 
Dumnezeu, să deschidă liniile de comunicare între Dumnezeu, el 
și enoriași, să curețe încăperea de orice s-ar fi putut intercala în 
dialogul cu cerul. Punerea în scenă era frumoasă, angelică, chiar 
întrucâtva meditativă, se gândi Lukas liniștit, pe scaunul lui, cu 
mâinile împreunate a rugăciune. _ 

Lui Lukas îi plăcea să îl asculte pe pastorul Simon. Il auzise 
prima dată din întâmplare, cu mai bine de doisprezece ani în 
urmă, într-o tabără din regiunea Sørlandet. Familia lui adoptivă 
îl trimisese în vacanţă cu vecinii. Nu aveau bani sau chef să îl ia 
cu ei în concediul lor. Lukas nu își mai amintea unde trebuiau să 
meargă; poate în Syden, sau în alt loc, dar oricum nu conta. La 
început, Lukas, care pe atunci avea cincisprezece ani, se simţise 
foarte nelalocul lui în tabără; oamenii i se păruseră foarte 

ciudați. Nu era prima dată când se simţea astfel; toată viaţa se 
simţise nelalocul lui. De când serviciul pentru protecţia minorilor 
îl scosese din familia lui iniţială, trecuse de la o familie la alta și 
nu își găsise locul nicăieri. Nici la școală. Problema nu erau 
materiile, ci ceilalţi elevi. Și profesorii. Sau poate oamenii în 
general. Lukas îl privi cu admiraţie pe pastorul Simon, care își 
ținea în continuare ochii închiși și palmele întoarse spre cer. 
Lukas simţi căldura. Căldura incandescentă și lumina limpede 
care îi umplea corpul și îi ofereau siguranţă. Își amintea când o 
simţise prima dată, în tabăra aceea din Sørlandet, cu 
doisprezece ani în urmă. Nu de la bun început, pentru că se 
simţise ca un pește pe uscat, ca și cum toată lumea din jurul lui 
avea un secret pe care nu i-l împărtășea și lui. Nesiguranţa și 
neliniștea puseseră stăpânire pe el cu toată forța, și aduseră cu 
ele, așa cum se întâmpla mereu în astfel de situaţii, toate vocile 
din mintea lui care îi cereau să facă tot felul de lucruri, lucruri pe 
care nu ar fi trebuit să le spună cu voce tare. Dar după aceea, 
ca și cum însuși Dumnezeu i-ar fi luminat drumul, găsise 
deodată o cărare care ducea spre un cort mai micuţț spre 
marginea taberei. Un coridor de lumină care arăta spre pânza 
mică și albă, dar și un susur, una din vocile acelea nu foarte 
puternice, care nu striga. Cele care ţipau nu îi plăceau, dar 
vocea aceasta era diferită, ca o șoaptă joasă, blândă, într-o 
limbă străină. Sequere via ad Caelum. Vocea acea blajină din 
mintea lui și lumina irezistibilă care îi cerea să se apropie. 
Sequere via ad Caelum, „Urmează drumul ce duce spre cer”. La 
scurtă vreme după aceea se afla în cort, posedat de voci, de 
căldură și de lumină. Și acolo, pe podea, în centrul tuturor 
lucrurilor, se aflau ochii sclipitori și vocea puternică a pastorului 
Simon. Din ziua aceea, Lukas deveni credincios. 

Lukas ridică privirea spre enoriași, care stăteau în continuare 
tăcuţi, așteptând ca pastorul să înceapă să vorbească. 
Recunoștea toate chipurile. Majoritatea făceau parte din parohie 
de mulţi ani, dar Lukas era cel mai vechi. In vara aceea nu se 
mai întorsese acasă. Nu îi păsase nimănui. Acum, doisprezece 
ani mai târziu, urcase în ierarhie: la numai douăzeci și șapte de 
ani, era mâna dreaptă a pastorului Simon. Un fel de adjunct care 
îl ajuta pe pastorul Simon în orice lucru, atât în chestiunile 
private, cât și în cele care aveau legătură cu parohia. Pentru 
Lukas, munca alături de pastorul Simon era însăși raţiunea sa de 

a fi. Era dispus să facă orice dacă îi cerea. Viaţa lui nu avea 
valoare în comparație cu cea a pastorului Simon, și dacă într-o zi 
i s-ar fi ivit ocazia, și-ar fi dat viaţa pentru pastor și ar fi fost 
chiar încântat să o facă. Pentru că moartea nu era de fapt 
moarte, nu pentru cei care îl urmau pe pastorul Simon. Moartea 
era doar un alt pas spre cer. Lukas își stăpâni un zâmbet ușor 
când simţi căldura și lumina minunată inundându-l din nou pe 
dinăuntru. 

Trecuse deja multă vreme de când nu mai auzea vocile în 
mintea lui. Bine, mai apăreau din când în când, dar nu puternice 
și insistente ca în adolescenţă, când vocile, în special ţipetele, îi 
ceruseră să facă lucruri pe care nu trebuia să le facă. Încercase 
să se opună, dar nu avusese de ales, o știa prea bine, pentru că 
urletele nu încetau. Pur și simplu, trebuia să o facă. Să scape de 
asta. Să spere la mai bine. La un moment dat, Lukas se gândi că 
urletele și șoaptele veneau de la diavol și de la Dumnezeu. 
Pastorul Simon îi spusese că cei doi nu puteau exista unul fără 
celălalt. Că universul și cei doi poli opuși ai eternității erau 
inseparabili. Că nu trebuia să se teamă de asta, întrucât drumul 
luminii avea să îi călăuzească orice s-ar fi întâmplat. Dacă 
uneori mai cazi în ispitele diavolului, asta nu înseamnă că ești 
un păcătos pentru veșnicie, ci doar demonstra existenţa lui 
Dumnezeu, ba chiar uneori vocile diavolului proveneau în 
realitate de la Dumnezeu, ca o încercare. Chiar și așa, lui Lukas 
îi părea o alinare faptul că vocile, în special urletele, nu mai 
răsunau atât de des în mintea lui. 

Deo sic per diabolum. „Drumul spre Dumnezeu trece pe la 
diavol”. 

Lukas știa foarte bine că nu era poziţia oficială adoptată de 
congregație. Novicii nu o înțelegeau. Trebuia să te numeri 
printre cei iluminati ca să înţelegi asta. În orice caz, novicii erau 
folosiți ca niște instrumente, la fel și enoriașii, care stăteau 
acum în faţa lui, cufundaţi într-o tăcere plină de respect. 
lluminaţii erau cei importanţi. Cei care înțeleseseră ce voia să 
spună de fapt pastorul Simon despre drumul spre lumină. Și 
Lukas se număra printre ei. 

Noaptea novicilor. Lukas aștepta cu nerăbdare sfârșitul de 
săptămână. Aveau să meargă din nou în pădure. Impreună cu 
ceilalți iluminațţi. De fapt, Lukas nu înțelegea de ce pastorul 
Simon insista să organizeze acele întâlniri pentru novici; la urma 

urmei, aveau lucruri mai importante de făcut, dar nu i-ar fi 
trecut niciodată prin cap să pună la îndoială ordinele pastorului, 
care era în legătură cu Dumnezeu și știa exact ce să facă și de 
ce. Lux Domus. În weekendul acesta. Lukas închise gura, ca să 
nu ofteze ușor când simţi din nou căldura și lumina trecând prin 
el. 

În cele din urmă, pastorul Simon începu să vorbească și 
atunci Dumnezeu intră în încăpere. Membrii congregaţiei erau 
țintuiţi pe scaunele lor și se lăsară umpluţi de fericire. Lukas mai 
auzise predica; era gândită pentru novici; era frumoasă și 
simplă. De fapt, abia aștepta să vină sfârșitul de săptămână. 
Lux Domus. Încă un pas spre cer. Închise ochii și se lăsă inundat 
de cuvintele pastorului, apoi, la scurt timp după aceea, se 
termină totul. Pastorul se afla deja la ieșire. Oamenii îi 
strângeau mâna recunoscători și își plecau capetele în timp ce 
treceau pe lângă el să iasă din încăpere, după care rămaseră 
din nou singuri, doar ei doi în încăperea mare și albă. 

Lukas îl urmă pe pastor în birou și îl ajută să își dea jos 
sutana. Se întoarse, ca să nu îl vadă pe pastor în lenjerie, și îl 
ajută să își îmbrace costumul, cel de fiecare zi. Aduse o ceașcă 
plină cu cafea proaspăt făcută. Nu spuse nimic până când 
pastorul nu se așeză pe scaunul lui, în spatele biroului mare și îi 
făcu semn că Dumnezeu ieșise din încăpere și că acum puteau 
vorbi din nou. 

— A venit un bărbat nou, spuse Lukas încet, după ce își drese 
glasul și scoase plicul pe care îl ţinuse în buzunarul interior al 
vestei pe toată durata ceremoniei. 

— Ah, da? 

Pastorul îl privi și luă plicul. Înăuntru avea o foaie de hârtie 
albă obișnuită. Lukas nu știa ce scria pe hârtie, ci doar că era 
vorba de un nume. Nu avea nici cea mai vagă idee ce nume; 
asta era doar pentru ochii pastorului. Sarcina lui consta în a lua 
plicul și a i-l da pastorului. Să nu îl deschidă, ci să se limiteze la 
a fi un mesager, ca un înger. 

Pastorul nu spuse nimic, ca întotdeauna. Citi numele, împături 
foaia și puse plicul în seiful de sub masa mică de lângă 
fereastră. 

— Mulţumesc, Lukas. Mai e ceva? 

Pastorul îl privi. Lukas zâmbi când îi văzu privirea luminoasă și 
plină de bunătate. 

— Nu, nimic. Ah, ba da, fratele dumneavoastră e aici. 

— Nils? Aici? Acum? 

Lukas dădu din cap că da. 

— A venit chiar înainte de slujbă. L-am rugat să aștepte în 
curtea din spate. 

— Foarte bine, Lukas. Îi poţi spune să intre. 

Lukas își lăsă capul în jos și ieși să îl caute pe vizitator. 

— De ce a durat atât? Ti-am spus că era important. 

Fratele lui Simon, Nils, deţinea de asemenea un rol însemnat 
în rândul congregaţiei. Lukas îl cunoscuse prima dată în ziua 
aceea, în cortul din tabăra din Sørlandet, dar, chiar dacă Nils 
avea aceeași vechime ca Lukas, nu ajunsese la fel de departe ca 
el. Știa că se iscase zarvă și voci indignate când Lukas primise 
funcţia de adjunct. Mulţi credeau că Nils ar fi trebuit să 
primească această funcţie, dar, în cele din urmă, se întâmplase 
ca de obicei: nimeni nu pusese la îndoială deciziile pastorului. La 
urma urmei, el primise cheia către cer. 

— Ştii deja că este important pentru pastor să îi ajute pe 
novici. E pregătit să te primească. 

— Lux Domus, murmură fratele pastorului, care avea părul 
tuns foarte scurt. 

— Lux Domus, răspunse Lukas zâmbind și îl duse la pastor. 

Când cei doi intrară, pastorul se ridică. Vizitatorul își înclină 
capul și se apropie de fratele lui mai mare. Îi sărută mâna și 
obrajii. 

— la loc, ia loc, fratele meu, spuse pastorul și se așeză pe 
scaunul aflat de cealaltă parte a biroului. 

Nils se uită cu coada ochiului la Lukas. 

— Vreţi să ies? întrebă Lukas numaidecât. 

— Nu, nu, rămâi. 

Pastorul făcu un gest nonșalant cu mâna, semn ca Lukas să 
se așeze. Era unul dintre iluminaţi, nu avea de ce să iasă din 
încăpere. 

Lukas își dădu seama că hotărârea părea să îl enerveze pe 
fratele pastorului, dar acesta nu spuse nimic. 

— Cum vă merge acolo sus? întrebă pastorul după ce se 
așezară toți trei. 

— E totul bine, răspunse fratele lui. 

— Și gardul? 

— Am făcut mai mult de jumătate din el. 

— Va avea înălțimea pe care am hotărât-o? 

— Da, răspunse fratele. 

— Și de ce nu ești acolo? 

— Ce vrei să spui? 

— De ce ești aici, când este de lucru acolo? 

Nils se uită din nou la Lukas. Părea că avea ceva de spus, dar 
nu îndrăznea să o facă atâta timp cât Lukas era în încăpere. 

— Am pierdut un membru al turmei, șopti el în cele din urmă, 
cu capul plecat. Părea rușinat. 

— Ce vrei să spui? 

— Un accident cu una dintre cele mai tinere. 

— Ce fel de accident? 

— Un simplu accident. O scăpare. S-a rezolvat. 

— Cine era? 

— Rakel. 

— Rakel cea bună? Rakel a mea? 

Fratele dădu din cap că da, cu toate că și-l ținea foarte 
aplecat. 

— A dispărut într-o noapte. Dar deja s-a întors. 

— Aşa că acum e totul în ordine? 

— Da, e totul în ordine. 

— Atunci, te voi întreba din nou, fratele meu: de ce ești aici, 
când ai de lucru acolo? 

Nils își ridică privirea spre pastor, spre fratele lui mai mare. 
Nils avea cincizeci și ceva de ani, dar, chiar și așa, părea un 
copil mic certat de tatăl lui. 

— Mi-ai cerut să te ţin informat. 

— Dacă totul merge bine, nu avem ce comenta, nu? 

Nils încuviinţă din cap, supus. 

— Ar fi fost mai simplu dacă am fi avut un telefon, spuse el cu 
grijă, după o mică pauză. 

Pastorul se lăsă pe spate în scaun și își împreună degetele. 

— Ai păreri și în ceea ce privește alte chestiuni? Multe păreri? 
Nu ești mulţumit cu ce ţi-a dat Dumnezeu? 

— Nu, nu... nu e vorba de asta. Eu doar... 

Nils se înroși în timp ce își căuta cuvintele potrivite. 

Pastorul clătină puţin din cap și în încăpere se lăsă o tăcere 
stânjenitoare. Nu era stânjenitoare pentru Lukas, care era 
mereu de partea pastorului, dar era astfel pentru Nils, și pe 
bună dreptate. Cum îndrăznea să pună la îndoială ordinele 

pastorului? Fratele se ridică, ţinându-și în continuare privirea în 
podea. 

— Veniţi sâmbătă? 

— Da, vom veni sâmbătă. 

— Bine, atunci ne vedem acolo, spuse Nils și ieși din încăpere. 

— Lux Domus, spuse Lukas când rămaseră singuri. Asta le 
plăcea cel mai mult, să fie ei doi singuri. 

Pastorul zâmbi și îl privi. 

— Crezi că am făcut ce trebuia? 

— Bineînţeles, încuviință Lukas. 

— Uneori mă îndoiesc, spuse pastorul și își împreună din nou 
degetele. 

— Trebuie să vă spun ceva, începu Lukas. 

— Da? 

— Știţi deja că sarcina mea este să am grijă de 
dumneavoastră. 

— Și o faci din plin, Lukas. Din plin, spuse pastorul zâmbind. 
Lukas se îmbujoră puţin. Îl cunoștea foarte bine pe pastor. Îi 
cunoștea tonul vocii. Știa când îl flata. 

— Nu știu dacă o știți sau nu, dar s-ar putea să fie o problemă 
în cadrul congregaţiei. 

— Printre cei de astăzi? 

— Da, printre novici. 

— Și care ar fi problema? 

— Ei bine, dumneavoastră veţi decide dacă este sau nu o 
problemă, eu doar vă spun ce am observat, ca să am grijă de 
dumneavoastră. 

— Da, așa este, Lukas, și apreciez mult. Despre ce este 
vorba? Lukas își drese glasul și apoi continuă: 

— Una dintre enoriașele obișnuite are o legătură de familie 
cam nefericită. 

Pastorul clătină din cap. 

— Ceea ce spui tu e oarecum enigmatic, Lukas. Vorbește clar. 
Spune-mi despre ce e vorba. 

— Despre doamna în vârstă care e în scaunul cu rotile și 
poartă ochelari; de obicei stă pe ultimul rând. 

— Hildur? 

Lukas dădu din cap că da. 

— Ce-i cu ea? 

— E mama lui Holger Munch. 

— A cui? 

— A lui Holger Munch, polițistul. 

— Măi să fie! Nu știam că e poliţist. 

Lukas fu puţin surprins, dar nu spuse nimic. Știa sigur că 
pastorul era la curent cu cine era Holger Munch. 

— Hildur e mama lui, repetă el. 

— Și de ce ar fi asta o problemă pentru noi? 

— Voiam doar să știți. 

— Te gândești la ce era în plic de data asta? 

Lukas încuviinţă cu grijă din cap. 

— Mulţumesc, Lukas. Dar nu cred că este cazul să ne facem 
griji din pricina lui Hildur Munch. În momentul de faţă, avem 
lucruri mai importante la care să ne gândim, nu-i așa? 

— Da, bineînțeles, spuse Lukas și se ridică. 

— Lux Domus, prietenul meu, spuse pastorul zâmbindu-i cu 
amabilitate. 

— Lux Domus. 

Lukas zâmbi la rândul lui, își plecă adânc capul și ieși din 
biroul pastorului fără să mai spună ceva. 


21. 


Mia Kruger stătea la biroul ei, atingând pastilele pe care le 
ținea în buzunarul de la pantaloni. De fapt, își promisese că nu 
avea să își ia niciuna la ea, că urma să le lase pe toate în casa 
de pe Hitra până la terminarea cazului, până avea să aibă din 
nou nevoie de ele, dar nu îi reușise în întregime. și pusese 
întâmplător câteva pastile în buzunar, își imagină cum ar fi fost 
dacă ar fi înghiţit acum una. Simţea furnicături în tot corpul. 
Uitase cum funcționau lucrurile în lumea reală. O alungase 
departe de ea. La urma urmei, ideea fusese să nu mai fie 
nevoită să mai aibă vreodată vreun contact cu lumea, dar apoi 
apăruse Munch și stricase totul. 

Mia Kruger nu mai băuse de patru zile, nu mai băuse deloc de 
când ajunsese în Oslo. De câteva ori fusese pe punctul de-a 
căuta în minibar, dar reușise să se stăpânească. Holger îi oferise 
găzduire într-unul dintre apartamentele poliţiei, dar ea insistase 
pentru o cameră de hotel, și nu o deranja să plătească din banii 

ei. Nu voia să se întoarcă. De fapt, nu avea să se întoarcă. Avea 
nevoie doar de o cameră de hotel impersonală. Un loc 
provizoriu. O sală de așteptare. Nu voia să fie prea aproape de 
rutină. Doar cazul acesta. După care avea să se întoarcă. Pe 
Hitra. Cu Sigrid. Căutase o altă dată simbolică. 18 aprilie, a 
zecea aniversare, trecuse deja. Următoarea era ziua ei de 
naștere. 11 noiembrie. Ambele ar împlini treizeci și trei de ani. 
Ar fi împlinit treizeci și trei de ani. Luna noiembrie i se părea 
incredibil de îndepărtată. Prea îndepărtată. Trebuia să găsească 
altă dată. Poate că nu avea nevoie de o dată fixă. S-ar fi putut 
întâmpla în orice clipă. Cel mai important era să o facă. Și să nu 
fie nevoită să treacă prin asta. Oamenii ăștia. Vâri mâna în 
buzunar și își puse o pastilă pe limbă. Se răzgândi. O scuipă și o 
puse înapoi în buzunar. 

— Am descoperit ceva despre haine. 

Anette apăru dintr-odată în biroul ei. 

— Poftim? 

— Avem o pistă în legătură cu rochiile de păpușă. 

— Deja? 

— Da, spuse fata blondă zâmbind, în timp ce flutura o foaie. A 
sunat o anume Jenny, de la Confecţiile Jenny, din Sandvika. A 
spus că îi pare rău că nu a sunat mai devreme, dar abia acum a 
citit ziarele. Mergem amândouă? 

— Da, bineînţeles. Unde e Munch? 

— S-a dus să își ia nepoata de la grădiniţă. Se pare că mama 
ei trebuia să probeze rochia de mireasă. 

— Ca să vezi! Unii încă se mai căsătoresc. 

— Nu-i așa? zâmbi Anette, aparent de acord cu ea. Sinceră să 
fiu, mă bucur că nu e vorba de mine. Nunti. Nu e o chestie puţin 
cam demodată? 

— Nu întrebi pe cine trebuie, răspunse Mia râzând. Nu știu 
nimic despre asta. 

Se ridică și își puse haina neagră de piele. 

— Vrei să conduci tu sau conduc eu? întrebă Anette 
scuturându-i prin față cheile de la mașină. 

— Mai bine conduci tu, spuse Mia făcându-i cu ochiul și o 
urmă pe colega ei spre parcare. Ce a zis doamna aceea? întrebă 
ea când ieșiră din centru spre Drammen. 

Lucrase de mai multe ori cu Anette fără să aibă însă o relaţie 
apropiată cu ea. Mia nu știa prea bine de ce, întrucât Anette nu 

era deloc ciudată. Era foarte inteligentă și mereu plăcută. Își 
luase licenţa în drept, era o bună profesionistă și o colegă 
perfectă în cadrul Unităţii de Operaţiuni Speciale. Mai degrabă 
Mia nu avea o relație apropiată cu niciunul dintre colegii ei de 
serviciu. În afară de Holger, bineînţeles, dar asta nu se punea. 
Nu, deja nu mai avea niciun prieten apropiat. Trecuseră ani de 
zile de când nu mai vorbise cu prietenii ei din Asgârdstrand și, 
după moartea lui Sigrid, se închisese și mai mult în sine. Poate 
că nu ar fi fost atât de greu... Poate că s-ar fi putut bucura de 
viaţă în afara serviciului... În fine, nu mai conta. Acum trebuia să 
rezolve cazul și apoi avea să se întoarcă pe Hitra. La Sigrid. Işi 
trecu degetele peste litera „S” care îi atârna de brățară. Se simţi 
în siguranţă. 

— Am vorbit foarte puţin cu ea, mi-a făcut legătura unul 
dintre oamenii noștri din Grønland. Dar cred că am găsit 
persoana care trebuie. 

— Știa despre numerele de la gât? 

Anette dădu din cap că da și schimbă banda. 

— M 10:14. „Lăsaţi copiii să vină la mine”. Crezi că ar putea 
exista motive religioase? 

— E prea devreme să știm, spuse Mia și își puse ochelarii de 
soare. 

Afară, soarele strălucea puternic; ar fi putut fi un soare 
primăvăratic slab pentru alții, dar nu și pentru ea. Era ca și cum 
corpul ei n-ar fi suportat niciun fel de stimuli. Incercase să se 
uite la televizor noaptea trecută, dar începuse să o doară capul. 
Ba chiar trebuise să îl roage pe Holger să dea mai încet radioul 
din biroul lui. Continuară să meargă în tăcere pe șoseaua 
Drammen. Mia era conștientă de faptul că Anette era curioasă, 
dar făcu pe proasta. La fel se întâmplase și cu ceilalți. li 
zâmbeau amabili, dar o priveau curioși. Bineînţeles, nu cei care 
o cunoșteau mai bine, precum Curry, Kim și Ludvig. Sau ba da, 
și ei. „Ce mai faci?” „Ce-ai mai făcut?” „Ţi-ai revenit deja, Mia?” 
„Am auzit că ţi-ai pierdut minţile”. „Că te-ai tuns”. „Că ai 
încercat să îţi iei viaţa pe o insulă din arhipelag”. Văzu cu coada 
ochiului că Anette o privea. Mașina era plină de întrebări 
nepuse, la fel și clădirea de pe strada Mariboesgate, dar Mia nu 
era în stare să răspundă acum. Hotări să se ocupe de asta mai 
încolo. Se înțelegea bine cu Anette. Poate că ar fi putut ieși la o 
bere împreună. Sau poate că nu. De ce una, de ce cealaltă. 

„Vino, Mia, vino. Ce faci acolo singură?” 

Când ieșiră spre Sandvika, începu ploaia, lovindu-se de 
parbrizul mașinii, dar Mia nu își dădu jos ochelarii de soare. 
Închise ochii și ascultă sunetele. Picăturile de apă care se izbeau 
de parbriz. Zgomotul motorului. Preţ de o clipă, avu din nou 
unsprezece ani, era din nou pe bancheta din spate a mașinii 
tatălui ei, era sâmbătă și se întorcea de la Horten după ce 
fusese cu el la magazinul de vopsele, îi simţea mirosul, îi auzea 
vocea în timp ce fredona, iar mănușa de piele ţinea de volan, în 
timp ce conducea cu o singură mână, acum că mama ei nu era 
în mașină. 

„— Cântăm ceva, Mia? 

— Da, cântecul cu mașina! 

— «Și merg cu mașina, merg într-acolo, la fel ca tine, ca și 
tine, nu-i nicio diferenţă între noi doi.» 

— Încă o dată! 

— Incă o dată? 

— Da!” 

Mia zâmbi în sinea ei, în spatele ochelarilor de soare, și îi păru 
rău de fetița dinlăuntrul ei, cea căreia i se făcuseră pielea de 
găină și obrajii roșii. Pe atunci, toate lucrurile fuseseră foarte 
simple. Se duseseră cu toţii. Mai rămăsese doar ea. 

Șirul gândurilor îi fu întrerupt brusc, când mașina se opri. 

— Am ajuns, spuse Anette și cobori din mașină. 

Mia lăsă ochelarii de soare pe bord și o urmă. 

Ploaia se oprise; fusese doar o ploaie scurtă locală, iar soarele 
de primăvară își făcu din nou apariţia din spatele norilor și le 
arătă drumul spre o scundă clădire comercială vopsită în galben 
la periferia centrului orașului Sandvika. 

Pe vitrină scria „Confecţii Jenny”. De partea cealaltă a ușii era 
agăţat un cartonaș demodat pe care scria „Inchis”. Mia bătu la 
ușă și, în scurt timp, în spatele draperiilor apăru un chip bătrân 
și blând, dar îngrijorat. 

— Da? întrebă doamna fără să deschidă ușa. 

— Mia Kruger, de la poliţia din Oslo, Departamentul de 
Omucideri, spuse ea, și se apropie de geam, ca să o liniștească 
pe doamnă. 

— Poliţia? întrebă doamna și le privi agitată pe cele două. 

— Da, răspunse Mia cu voce suavă. Putem intra? 

Era evident că doamna în vârstă fusese afectată de titlurile 

din presă, și dură o vreme până să răsucească cheia în 
încuietoare. Degetele ei bătrâne tremurau în timp ce încerca să 
deschidă, dar în cele din urmă reuși să o facă. Mia intră liniștită 
în magazin și îi arătă din nou doamnei insigna. Aceasta închise 
ușa după ea și încuie din nou rapid. Rămase în mijlocul 
magazinului mic și colorat, fără să știe prea bine unde să stea. 

— Dumneavoastră sunteţi Jenny? întrebă Mia. 

— Da. Îmi pare rău, nu știu ce-i cu mine. Doamne, ce zi, sunt 
de-a dreptul uluită. Jenny Midthun, spuse doamna și întinse 
mâna către Mia. 

— Magazinul vă aparține? întrebă Anette, privind în jur. 

În vitrine erau manechine cu haine confecţionate în magazin. 
Pereții și rafturile erau pline de lucruri pe care Jenny, din câte se 
părea, le cususe. Fețe de masă, fuste... unul dintre pereţi era 
plin de cuverturi. Tot magazinul mirosea a produse artizanale 
făcute de-a lungul unei vieți întregi. 

— Din 1972, spuse doamna cea în vârstă. L-am pornit cu soţul 
meu, dar el nu mai e printre noi. A murit în '89. A fost ideea lui 
să îi spunem Confecţii Jenny; eu aș fi vrut să îi spunem Confectii 
Jenny și Arild, dar el a insistat, așa că, ei bine... 

Doamna în vârstă rămase din nou fără cuvinte. 

— Dumneavoastră ați făcut acele rochiţe? 

Mia scoase fotografiile pe care le purta în buzunarul interior și 
le lăsă pe tejghea. Jenny își puse ochelarii, care îi atârnau de un 
șnur în jurul gâtului, și se uită repede la fotografii, după care 
încuviinţă scurt din cap. 

— Da, le-am făcut pe ambele. Ce înseamnă asta? M-am băgat 
într-o încurcătură? Am făcut ceva rău? 

— Nici vorbă, Jenny, nu avem motive să credem că aţi făcut 
ceva rău. Pentru cine le-aţi lucrat? întrebă Mia. 

Bătrâna se întoarse spre tejghea și scoase un dosar de pe un 
raft. 

— Aici am toate datele, spuse ea, și bătu cu degetele pe 
dosar. 

— Ce conţine? 

— Toate comenzile. Îmi notez totul. Măsuri, material, preţ, 
data de predare, e totul scris aici. 

— Vă deranjează dacă luăm dosarul? întrebă Mia. 

— Nu, bineînţeles că nu, luaţi tot ce vă trebuie. Doamne, ce 
îngrozitor! Adevărul este că nici măcar nu știu ce... Am rămas 

complet uluită când am aflat... Unul dintre vecini mi-a adus 
ziarele să văd... 

— Cine a comandat rochițele? întrebă Mia. 

— Un bărbat. 

— Știţi cum îl cheamă? 

— Nu, nu mi-a spus cum îl cheamă. A venit cu niște fotografii. 
De păpuși. Voia să îi confecţionez aceleași rochii, dar de 
mărimea unei fetiţe. 

— V-a spus pentru ce le voia? 

— Nu, iar eu nu am întrebat. Dacă aflu... Nu aveam nici cea 
mai vagă idee că... 

Jenny Midthun își duse o mână la cap. Trebui să se așeze. 
Anette se duse în încăperea din spate și se întoarse cu un pahar 
de apă. 

— Mulţumesc, spuse bătrâna încet. 

— Când a fost făcută comanda? 

— Cu aproximativ un an în urmă. În vara anului trecut. Prima. 

— Au existat mai multe comenzi? 

— Da, bineînţeles, răspunse Jenny. Au fost mai multe. A plătit 
de fiecare dată. Mereu în numerar, fără probleme. Plătea bine. 
Nu au existat niciodată discuţii pe tema banilor. 

— Câte rochiţe aţi făcut? 

— Zece. 

Bătrâna își plecă privirea. Anette se uită la Mia și ridică din 
sprâncene. 

„Vor fi mai multe. Zece rochiţe”. 

— Când l-aţi văzut ultima dată? 

— Nu demult, de fapt, destul de recent. Cam cu o lună în 
urmă. Da, cred că da. Pe la mijlocul lui martie. Când a venit 
după ultimele două. 

— NI-I puteţi descrie? Aţi putea să o faceți? întrebă Anette cu 
amabilitate. 

— Era un bărbat obișnuit. 

— Ce înseamnă obișnuit pentru dumneavoastră? 

— Păi, era îmbrăcat bine. Avea haine frumoase. Costum și 
pălărie. Nu era prea înalt, era cam de aceeași statură ca Arild, 
adică soţul meu, cam la 1,75 în sau cam așa. Nu era nici slab, 
nici gras, ci destul de obișnuit. 

— Avea accent? 

— Poftim? Nu. 

— Adică era din zonă? Vorbea ca noi? întrebă Anette. 

— Ah, da, era norvegian. Din Oslo, da. Avea în jur de patruzeci 
și cinci de ani. Un bărbat cu totul obișnuit. Foarte plăcut. Și era 
îmbrăcat foarte elegant. Nu aveam de unde să știu că... Vreau 
să spun că... Dacă voi afla că... 

— Sunteţi foarte amabilă, doamna Jenny, spuse Mia și îi 
mângâie blând mâna bătrânei. Ne ajutaţi foarte mult. Aș mai 
vrea doar să încercaţi să vă amintiţi dacă aţi observat ceva 
aparte la el. Vreun detaliu care v-a atras atenţia? 

— Nu, poate doar... Te referi la tatuaj? 

Anette se uită din nou la Mia și zâmbi ușor. 

— Avea un tatuaj? 

Bătrâna dădu din cap că da. 

— Aici, spuse ea, și își duse mâna la gât. De obicei purta un 
pulover pe gât și de aceea nu i se vedea, dar o dată nu era 
îmbrăcat cu el, sau nu l-a acoperit de tot; i s-a lăsat puţin în jos, 
nu știu dacă mă înţelegi. 

Bătrâna își atinse gâtul bluzei ca să le arate până unde îi 
ajungea puloverul. 

— Era un tatuaj mare? întrebă Anette. 

— Da, era foarte mare. Se întindea de aici până aici, mai jos, 
și îl acoperea în întregime. 

— Aţi văzut despre ce era vorba? 

— Da, bineînţeles, era un vultur. 

— Avea tatuat un vultur pe gât? 

Prudentă, Jenny dădu din cap că da. 

— Sună-i și spune-le imediat, spuse Mia. 

Anette încuviință din cap și își scoase telefonul. Apoi ieși în 
stradă, ca să sune. 

— Am făcut bine? Bătrâna cea blândă se uită la Mia cu o 
privire temătoare. Mă veţi băga la închisoare? 

Mia o mângâie pe umăr. 

— Nu, bineînţeles că nu. Dar va trebui să vă cer să veniți la 
oraș într-o zi, ca să daţi o declaraţie oficială despre ce ne-ați 
povestit. Nu trebuie să fie astăzi, dar în scurt timp. Aveţi ceva 
împotrivă? 

Bătrâna dădu din cap că nu și o însoți pe Mia la ușă. Mia 
scoase o carte de vizită din buzunarul de la spate al blugilor și i- 
o înmână bătrânei. 

— Dacă vă mai amintiţi ceva, să mă sunaţi. De acord? 

— Așa voi face. Nu m-am băgat în vreo încurcătură, nu-i așa? 

— Nu, nici vorbă, răspunse Mia zâmbind. Vă mulţumim pentru 
ajutorul pe care ni l-aţi dat. 

leși în stradă și auzi ușa încuindu-se în urma ei. Biata de ea. 
Chiar îi mersese la suflet. Mia văzu chipul bătrânei în spatele 
draperiei. Spera să nu fie nevoită să își petreacă restul zilei 
singură, că avea pe cine să sune. 

Mia se întoarse din nou, chiar când Anette închise telefonul. 

— Ai reușit să vorbești cu Holger? 

— Nu, nu am reușit. Dar am vorbit cu Kim. O să-i spună el. 

— Perfect, răspunse Mia zâmbind. 

Cele două agente de poliție se urcară în mașină și se 
întoarseră rapid în oraș. 


22. 


Holger Munch stătea în Pizzeria Peppes, de pe strada 
Stortingsgata, primind instrucţiuni referitoare la modul în care 
trebuie pieptănată o păpușă. El și Marion tocmai ce mâncaseră; 
adică el mâncase. Marion doar băuse un suc și se jucase. 
Evident, nici astăzi nu rezistase; nu era în stare să spună „nu” 
când îl privea dulce și îl implora cu vocea ei rugătoare. Nu 
fusese niciodată în stare să reziste, spre disperarea fiicei lui. O 
potopise pe Marion cu cadouri de când se născuse, ursuleţi de 
pluș, păpuși, camera ei părea un magazin de jucării. Intr-un 
final, Miriam îl oprise și îl informase că era de ajuns cu cadourile. 
Încercau să își educe fiica să fie o persoană independentă și 
raţională, nu să devină o fetiţă snoabă și răsfăţată. 

— Oh, bunicule, uite, Monster High! 

— Monster ce? 

— Monster High. Merg la școala aia. El e Jackson Jekyll. Un 
băiat. Uite ce cămașă galbenă frumoasă are! E din cauză că e 
un monstru, îl putem cumpăra? 

— Cred că nu ar trebui să cumpărăm nimic astăzi, Marion. Ştii 
ce ţi-a spus mama ta. Trebuie să aștepți până vine ziua ta. 

— Dar până atunci mai sunt câteva trilioane de zile! In plus, 
regulile mamei nu se pun când sunt cu tine. 

— Nu? Cine spune asta? 

— O spun eu. Tocmai ce-am zis-o. 

— Serios? 

— Și eu pot să hotărăsc, pentru că deja am șase ani și voi 
începe clasa întâi la școala din Lilleborg, și atunci nimeni nu va 
putea hotărî pentru mine, pentru că voi hotărî eu. 

Oare de cine îi aducea aminte? Dulce și simpatică, dar 
incredibil de încăpăţânată și cu totul deosebită. 

— Oh, aia e DraculLaura! Uită-te, bunicule, DracuLaura! ȘI 
Frankie Stein! Frankie Stein, bunicule! Nu îl putem cumpăra pe 
niciunul? Te rog, bunicule. 

Bineînţeles, Marion reuși din nou să capete ce voia. Două 
păpuși. Jackson Jekyll și Frankie Stein. Doi adolescenţi de la o 
școală de monștri pe care Holger Munch nu o cunoștea deloc, 
dar nu prea conta. Văzu zâmbetul din ochii ei și îi simţi corpul 
moale și cald când îl prinsese de după gât. Cui îi păsa la ce 
școală mergeau păpușile alea sau că mama ei s-ar fi putut 
enerva puţin? 

— Jackson Jekyll vrea să fie iubitul lui Frankie Stein, dar ea nu 
vrea, pentru că e o fetiță independentistă, care poartă oase în 
nas și știe ce vrea. 

— Cred că vrei să spui „independentă”. 

Marion își ridică ușor capul spre el și îl privi cu ochii ei de un 
albastru intens. 

— Da, așa. 

Holger zâmbi în sinea sa. | se părea că o aude pe fiica lui. 
Fără îndoială, micuța Marion era o copie fidelă a lui Miriam. 
Holger Munch își amintea prima zi în care o însoţise pe Miriam la 
școală. Cât de mândru se simțea. Micuța lui crescuse și ieșea să 
exploreze lumea pentru prima oară. Era foarte frumoasă, cu 
cosiţele și hainele ei noi, și cu ghiozdanul în spate. Era foarte 
nerăbdătoare, dar era și puţin agitată din pricina tuturor acelor 
lucruri noi. El și Marianne rămaseră în curtea școlii, să o vadă 
intrând în clădire. Nu li se permisese să o însoţească până în 
interior, așa era regula; era mai bine să îi lase pe copii singuri în 
prima zi. Miriam îl strânsese tare de mână; nu voia să îi dea 
drumul. Încă era fetiţa tatei. Cum de se transformase brusc într- 
o adolescentă de cincisprezece ani, machiată și care asculta 
muzica tare cu ușile închise, și renunţase la a mai fi fata tatei? 
Ca să nu mai vorbim de următorul salt, când deja avea douăzeci 
și cinci de ani. Cum se întâmplase asta? Fetița care se prinsese 

de mâna lui pentru că îi era frică de ceilalți copii încerca acum 
rochia de mireasă și avea să se mărite cu un medic proaspăt 
licenţiat din Fredrikstad, Johannes, un tip pe care Holger Munch 
abia dacă îl cunoștea. Își schimbă perspectiva și o schimbă pe 
fiica lui cu nepoata. Fetiţa care încă credea că el era cel mai bun 
din lume și căreia îi plăcea să stea pe genunchii lui și să îl 
îmbrățișeze. 

— Acum tu ești Jackson Jekyll, spuse Marion. 

— Ce-ai spus, draga mea? 

— Acum tu ești Jackson Jekyll și eu sunt Frankie Stein. 

— Nu mai vrei niște pizza? 

— Frankie Stein nu mai mănâncă nimic, pentru că e la dietă. 
Haide, bunicule, ia păpușa. 

Holger luă reticent păpușa și încercă să nu se lase distras de 
mesajele pe care le primea fără oprire pe telefon. Se hotărâse 
să facă ori una, ori alta; nu voia să facă de două ori aceeași 
greșeală. Dacă era cu Marion, trebuia să îi acorde atenţie lui 
Marion, și punct. Restul lumii trebuia să aștepte. 

— Povestește-mi ceva, bunicule, spuse Marion nerăbdătoare, 
în timp ce o făcea pe păpușă să umble pe masă, printre resturile 
de pizza. 

— Ce vrei să îţi povestesc? 

— Asta trebuie să hotărăști tu. Nu știi să te joci, bunicule? 

— Bună, bună, spuse Holger Munch modificându-și vocea, 
încercând să îl interpreteze pe Jackson Jekyll, sperând să nu îl 
audă cei de la masa alăturată. 

— Bună, Jackson. Ce vrei? spuse Marion cu voce de păpușă. 

— Vrei să vii la cinema? 

— Da, de ce nu? Ce film e? 

— Unul cu Pippi Langstrumpf, răspunse Holger Munch. 

— Dar ăla e pentru copii, spuse Frankie Stein și oftă. Și, în 
plus, nu ai spus-o cu aceeași voce ca mai înainte, bunicule. 

— Îmi pare rău, își ceru Holger iertare, mângâind-o pe 
nepoata lui pe păr. 

— Nu-i bai, spuse fetița. Ești bătrân, bunicule. Nu prea știi ce 
fac adolescenţii. 

Luă amândouă păpușile și îi arătă cum ar fi trebuit să decurgă 
conversaţia, dacă ar fi interpretat mai bine. 

— Bună, Frankie. 

— Bună, Jackson. 

— Vrei să vii la bal vinerea asta? 

— Bine, dar nu e o întâlnire, suntem doar prieteni. 

— Asta înseamnă că nu te pot săruta? 

— Nu, fără săruturi, doar îmbrăţișări. 

— Mă îmbrăţișezi acum? 

— Bine. 

Marion uni cele două păpuși. Holger profită de ocazie și 
aruncă discret o privire la telefon. Anette îl sunase și îi trimisese 
un mesaj. Kim îi trimisese două mesaje. lar Kurt Eriksen, care 
era de multă vreme avocatul familiei, îl sunase de mai multe ori. 
Ce voia? Marion era foarte preocupată cu joaca, așa că văzu în 
asta o ocazie ca să își citească mesajele. 


Am aflat cine a făcut rochiţele. Și cine le-a cumpărat. 
Un bărbat cu un tatuaj în formă de vultur pe gât. 
Am vorbit cu Kim. Sună-mă. 


Deja? Holger Munch simţi cum inima lui de poliţist începe să 
bată mai repede. Până la urmă, se părea că mass-media aveau 
să le fie de folos. Găsiseră ceea ce căutau din prima încercare. 
Aruncă rapid un ochi peste mesajele lui Kim. 


Cred că avem o pistă în legătură cu tatuajul. 
S-ar părea că știe Curry cine e. Sună. 


Și apoi: 
Ești acolo? 


— Bună, unde e Marion? 

Holger își veni brusc în fire și o văzu pe fiica lui în picioare, în 
fața lui. Părea ușor iritată. 

— Bună, Miriam. Marion? E... 

Marion nu mai era la locul ei. 

— Era chiar aici... 


Nu apucă să termine fraza. Miriam plecase deja să o caute pe 
Marion, care își văzuse de joaca ei și le dusese pe păpuși spre 
interiorul localului. 

— Nu am vorbit să nu îi mai cumperi atâtea lucruri? spuse 
Miriam când reveni la masă. 


VP - 97 


— Da, dar... 

— Strânge-ţi jucăriile, Marion. Plecăm acasă. 

— Deja? Dar bunicul a spus că îmi ia o îngheţată. 

— Altă dată. Să mergem. 

Miriam începu să îi strângă lucrurile lui Marion. 

Holger se ridică repede să o ajute. 

— Cum e cu rochia? E bună? 

— Nu era chiar ce îmi închipuisem eu, spuse Miriam oftând. 
Dar au croitorese, așa că o putem modifica puţin. Sper să 
termine la timp. 

— Da, nu mai e mult până pe 12 mai. 

— Tu ai spus-o. Haide, Marion, trebuie să plecăm, că tati a 
parcat unde nu trebuie. la-ţi la revedere de la bunicul. 

— Pa, bunicule, spuse fetița zâmbind, îmbrăţișându-l tare. 
Exersează puţin joaca pentru data viitoare, bine? 

— Îţi promit, răspunse Holger zâmbind. 

— Vii singur? întrebă Miriam. 

— Poftim? 

— La nuntă. Vii singur sau cu cineva? 

Să se ducă la nuntă cu cineva? Nici măcar nu se gândise la 
această posibilitate. Nu știa prea bine de ce, dar Karen îi apăru 
brusc în minte. Cea de la casa de bătrâni. Cea care se bucura ori 
de câte ori trecea el pe acolo. O nuntă ca primă întâlnire? Nu, ar 
fi fost o greșeală. 

— Voi veni singur, răspunse Holger. 

— Nu poţi veni cu Mia? Nu s-a întors? Mi-ar plăcea să vină. Am 
încercat să o sun, dar s-ar părea că are telefonul închis. 

Nu îi trecuse prin cap să meargă cu Mia. Ştia că Miriam și Mia 
se înțelegeau foarte bine. 

— Are un număr nou, spuse el. Dar, dacă vrei, o întreb. Ce-i 
drept, nu e o idee rea. 

— Bine, atunci o pun pe listă, spuse Miriam zâmbind ușor, 
apoi reveni la seriozitatea ei obișnuită. Bun, încă ceva, e posibil 
ca eu și Johannes să mergem la Fredrikstad în weekendul care 
vine. Crezi că ai putea să stai tu cu Marion? 

— Bineînţeles. 

— Te-ai întors în apartament? Ai renunţat la camera pe care o 
închiriai în Hanefoss? 

— Da, m-am întors. Mi-ar plăcea să stea tot weekendul la 
mine acasă. 

— Bine, atunci te sun eu. 

Miriam o duse pe Marion spre ieșire. 

— Pa, bunicule. 

— Pa, Marion. 

Holger Munch continuă să îi facă din mână până când ușa se 
închise de tot în urma lor, după care se duse să plătească nota. 
Când ieși în stradă, hotărî să se ocupe imediat de apeluri. Își 
luase o pauză suficient de mare de la lume. Aveau o pistă în 
legătură cu rochiţele. Kim îi răspunse la telefon de la primul 
țârâit. 

— Da? 

— Ce știm? întrebă Munch rapid. 

— Anette și Mia au găsit-o pe cea care a confecţionat 
rochițele. O croitoreasă din Sandvika. 

— ȘI? 

— Cumpărătorul are patruzeci și ceva de ani și un vultur 
tatuat pe gât. Zece rochițe. 

— Zece rochițe? 

— Da. 

„La naiba”. 

— Știm cine ar putea fi? 

— Curry crede că știe. Nu e absolut sigur, bineînţeles, dar câţi 
oameni de patruzeci și ceva de ani au un vultur tatuat pe gât? În 
plus, se potrivește profilului. Roger Bakken. Nu avem nimic 
despre el în fișierele noastre, dar Curry a avut de-a face cuelo 
dată, pe când lucra la narcotice. 

— Ce fel de individ e? 

— Lucrează pe post de curier. la și duce pachete, știi tu. 

— S-ar potrivi perfect. 

— Eu aș zice că da. 

— Avem vreo adresă? 

— Ultima cunoscută e la un motel din Grønland. Bineînţeles, 
dacă e vorba de același Roger Bakken. 

— Se îndreaptă careva spre el? 

— Mia și Anette sunt deja acolo. 

— Ajung în cinci minute, spuse Holger și închise. 

23. 


Mia tinu ușa deschisă pentru Anette și o urmă spre recepţia 
întunecoasă. Mia Krüger văzuse câteva moteluri de-a lungul 
carierei și acesta era ca toate celelalte. Pereţii musteau de o 
senzație neplăcută de deznădejde. Ultima oprire înainte de 
capătul de linie. Aici sfârșești când nimeni nu vrea să se ocupe 
de tine. 

— Bună! spuse Anette tare spre tejghea, dar nu era nimeni 
acolo. 

— De ce nu intrăm pur și simplu? 

Mia se apropie de o ușă ce părea să ducă spre scări. Răsuci 
mânerul și văzu că era încuiată. 

— Cred că se deschide de la recepţie, spuse Anette și se uită 
spre tejghea. Așa funcţionează acum astfel de locuri, nu? 
Trebuie să controleze cine vine și cine pleacă. 

Mia Kruger se uită în jurul ei. Holul de la intrare era mobilat. O 
masă mică. Două scaune de lemn. Un palmier uscat într-un 
ghiveci. 

— Bună! spuse Anette a doua oară. Suntem de la poliţie. E 
cineva pe-aici? 

În cele din urmă, se deschise o ușă din spatele tejghelei și un 
bătrân slab își iți capul. 

— Ce vreţi? 

— Suntem de la poliţie. Departamentul de Omucideri, spuse 
Mia și își puse insigna pe tejghea. 

Bătrânul slab o privi sceptic. Se uită la fotografia Miei, în timp 
ce îmbuca ultima gură din pâinea pe care o ţinea în mână. 

— Și? întrebă bărbatul, trecându-și un deget peste dinţi, ca să 
și-i curețe. Cu ce vă pot ajuta? 

— Căutăm un bărbat pe nume Roger Bakken, spuse Anette. 

— Bakken, hm, spuse bărbatul și deschise un caiet din faţa 
lui. 

— Roger Bakken, repetă Mia nerăbdătoare. Patruzeci și ceva 
de ani, cu un vultur mare tatuat pe gât. 

— Ah, el, spuse bărbatul slab, trecându-și limba peste dinţi. 
Atunci ați întârziat. 

— Ce vreţi să spuneţi? 

Bărbatul slab le privi cu un zâmbet strâmb. Parcă se bucura 

să le pună bețe în roate. Nu părea un prieten de-al poliţiei. 

— S-a mutat în alt cartier cu mai bine de o lună în urmă. 

— În alt cartier? 

— A dat colțul. Sinucidere, spuse bărbatul slab așezându-se 
pe un scaun după tejghea. 

— Îţi baţi joc de noi? întrebă Mia iritată. Chiar, îţi merge bine? 
N-ai pe nimeni cu lucruri pe care n-ar trebui să le aibă prin 
camere? Pentru că e un loc în care alcoolul e interzis, nu-i așa? 

Bărbatul slab se ridică din nou, cu o atitudine mai serviabilă și 
un zâmbet mai larg. 

— Vorbesc serios. S-a sinucis, direct de pe acoperiș pe asfalt. 
Presupunând că vorbim despre același bărbat. 

— Roger Bakken. Patruzeci și ceva. Tatuaj pe gât. 

— E vorba de același Roger, da, spuse bărbatul încuviinţând 
din cap. O poveste tragică. Din nefericire, nu e prima dată când 
se întâmplă. Așa e viața. Cel puţin pentru tipii ăștia. 

— Unde s-a întâmplat? întrebă Anette. 

— A sărit de pe balconul salonului, de la etajul nouă. 

— Aveţi un balcon acolo? Ce structură mai e și asta? 

Bărbatul slab ridică din umeri. 

— Ce vreţi să fac? Să zidesc ferestrele? Oamenii au dreptul să 
facă ce vor cu viaţa lor, chiar dacă nu se numără printre cei mai 
nobili din societate, nu crezi? 

Mia nu luă în seamă sarcasmul. 

— Putem vedea camera în care stătea? 

— Imi pare rău, deja e ocupată de altcineva. Se stă la coadă 
ca să intri aici, avem o listă de așteptare de mai multe luni. 

— Avea familie? A venit cineva după lucrurile lui? 

— Păi, nu, spuse bărbatul slab. Am anunţat poliţia și a venit 
cineva după el. Foarte puţini dintre locatari au familie. Și când 
au, nu vor să știe nimic de ea. 

— Mai ai lucrurile lui aici? 

— Cred că sunt într-o cutie la subsol. 

— Mulţumesc, spuse Mia nerăbdătoare. 

— N-ai pentru ce, răspunse bărbatul slab. 

Mia bătu cu degetele în tejghea. Uitase cum era. Să fii poliţist 
în capitală. Să faci parte din lumea reală. li era dor de casa ei. 
De insulă. De priveliștile spre mare. 

„Vino, Mia, vino”. 

— Îți mulțumim anticipat, spuse ea în cele din urmă. 

— Poftim? 

— Pentru că ne aduci lucrurile lui fără să fim nevoite să ne 
irosim toată ziua aici. 

Bărbatul slab încuviinţă din cap, deranjat, și se întoarse 
târșâindu-și picioarele în încăperea din spate. 

— Ce idiot! murmură Mia. 

— Nu prea ești în formă, nu-i așa? spuse Anette. 

— Ce vrei să spui? 

— În mod normal, nu te lași afectată de astfel de oameni. 

— N-am dormit bine azi-noapte, se justifică Mia. 

Chiar atunci se deschise ușa și apăru Holger Munch. 

— Ce știm? întrebă el gâfâind în timp ce se apropia de 
tejghea. 

— Veşti proaste. 

— De ce? 

— Roger Bakken s-a sinucis cu mai bine de o lună în urmă, 
explică Anette oftând. 

— Înainte să dispară Pauline? 

Mia încuviinţă din cap. 

— La naiba! spuse Holger. 

Îi sună telefonul. Se holbă o clipă la ecran, după care hotărî că 
trebuia să răspundă. Bărbatul slab ieși din încăperea din spate 
cu o cutie în brațe. 

— Asta-i tot ce avea. 

Puse cutia pe tejghea, în fata lor. 

— E vreun telefon pe aici? Sau un laptop? 

Bărbatul slab ridică din umeri. 

— Nu m-am uitat. 

Mia scoase o carte de vizită din buzunarul din spate și o puse 
pe tejghea spunând: 

— O luăm cu noi. Sună-mă dacă afli ceva. 

— Ce tupeu! 

Anette și Mia se răsuciră în același timp, surprinse de 
afirmaţia bruscă a lui Holger, care vorbea la telefon. Acesta 
închise și se întoarse spre ele, consternat. 

— Asta-i tot? întrebă el, dând din cap spre cutie. 

— Da. 

— O luăm. 

— Cu cine vorbeai? întrebă Mia curioasă. 

— Cu avocatul familiei. 

— Probleme? 

— Trebuie să plec, ne vedem la birou. 

Holger Munch își puse telefonul în buzunarul hainei și ținu ușa 
pentru colegele lui. 


24. 


Lukas era pe bicicletă și simţea pe față aerul minunat de 
primăvară. Astăzi se simţea foarte bine; se trezise devreme, ca 
să se ocupe rapid de obligaţii. Rugăciunea de dimineață și 
treburile prin casă. Era sarcina lui să ţină sediul parohiei curat și 
ordonat, o slujbă importantă, care conta mult. Deși nu era chiar 
adevărat când spunea că rugăciunea de dimineaţă era o 
obligaţie. Era o bucurie pentru el și de obicei începea să se 
roage imediat ce se trezea, când încă era întins în pat, chiar 
dacă știa că ar fi trebuit să se ocupe mai întâi de curăţenia de 
dimineaţă și de micul dejun. Pur și simplu nu avea ce să facă. 
Era ceva firesc pentru el. Să stea de vorbă cu Dumnezeu. 
Imediat ce deschidea ochii. Își începea mereu rugăciunile 
multțumindu-l lui Dumnezeu că avusese grijă de seamănul lui. 
De pastorul Simon. De toți cei din casa din pădure. Din când în 
când se gândea să îi includă în mulţumirile lui și pe membrii 
fostei lui familii, dar adevărul era că deja nu își mai amintea 
chipurile lor. Nici pe cele ale membrilor familiei lui biologice, 
care îl dăduseră spre adopţie, nici pe cele ale membrilor familiei 
adoptive cărora nu le păsase de el. Nu era mânios pe niciuna 
dintre familii, de ce să fi fost? 

„lartă-i, Doamne, că nu știu ce fac”. 

Pentru Lukas, era foarte simplu: dacă nu ar fi crescut așa cum 
o făcuse, nu ar fi ajuns niciodată într-o tabără de vară în 
Sarlandet și nu ar fi avut ocazia să încheie un pact de fericire 
absolută cu Dumnezeu și cu pastorul Simon. Lukas zâmbi larg și 
începu să pedaleze mai tare. De ce să aibă resentimente? Nu 
avea de ce. Viața lui era completă. Perfectă. Zâmbi puţin în 
sinea lui și se rugă încet, cu gura întredeschisă. O mulţumire. 

„Mulţumescu-Ți Tie, Doamne, pentru păsările din copaci și 
pentru șoseaua aceasta frumoasă. Mulțumescu-Ți Ție, Doamne, 
pentru primăvară și pentru celelalte anotimpuri. Mulţumescu-Ți 

Tie, Doamne, că am devenit o persoană importantă și că mi l-ai 
scos în cale pe pastorul Simon, ca să mă pot trezi și culca în 
fiecare zi cu bucurie”. 

Ultima frază o spuse cu voce tare și simţi din nou cum căldura 
și lumina îl inundau pe dinăuntru. Îl depăși o mașină pe șoseaua 
Maridal, trecând prea aproape de el; un biet ateu fără direcţie în 
viaţa lui și cu prea puţin timp la dispoziţie. Lukas aproape căzu 
de pe bicicletă, dar nu lăsă ca asta să îl supere. De ceva vreme 
nu își mai irosea puterile pe păgâni. Pe cei din categoriile de jos. 
Nu avea de ce să o facă. La început îi fusese milă de ei, pentru 
că nu erau la fel de sfinţi ca el, dar acum nu mai simţea nici 
măcar asta. Toată lumea putea să aleagă. „Cheia fericirii se află 
în mâinile tale; trebuie doar să îţi dai seama de asta”, obișnuia 
să spună pastorul Simon. Era unul dintre citatele preferate ale 
lui Lukas; nu se sătura niciodată să asculte predicile pastorului. 

„Nimeni nu te poate răni dacă nu îl lași. Mereu trebuie să faci 
lucrurile pe care crezi că nu le poţi face. Durerea este o plantă 
ce nu poate trăi dacă nu o uzi; tu alegi dacă să o lași să se 
ofilească sau nu”. Lukas zâmbi din nou în sinea lui. Pastorul 
avea multe fraze de genul acesta. Era în legătură directă cu 
Dumnezeu; Lukas o văzuse cu ochii lui, nu era o minciună. O 
văzuse de mai multe ori. II văzuse pe Dumnezeu în încăpere. 

„Mulțumescu-Ți ie, Doamne, că m-ai purificat. Multumesc, 
Doamne, pentru florile sălbatice frumoase din șanț. 
Mulţumescu-Ți Tie, Doamne, pentru șoapte. Mulţumescu-Ţi Tie, 
Doamne, pentru urlete. Mulţumescu-Ți Tie, Doamne, pentru că 
mi-ai împlinit viața”. 

Lukas se dădu jos de pe bicicletă, lăsă cricul și se așeză pe o 
piatră. De obicei se întâlneau în diverse locuri, iar acest mic 
popas era unul dintre ele. Nu se întâlniseră de multe ori; era 
cam a opta oară. A opta să fi fost? Doamna din mașină. Ultima 
dată se văzuseră cu doar câteva săptămâni în urmă. De obicei 
apărea brusc, cobora geamul, îi dădea plicul și pleca din nou 
aproape fără să vorbească. Ultima dată fusese puţin altfel, 
pentru că se dăduse jos din mașină, își aprinsese o ţigară și 
vorbise o vreme cu el. Despre nimic important, doar despre 
vreme și astfel de lucruri. Nu știa exact câţi ani ar fi putut să 
aibă, poate vreo treizeci și cinci. Mereu se îmbrăca destul de 
elegant: niște ghete și o haină sau o jachetă bună. Se dădea cu 
un ruj foarte roșu și avea un zâmbet frumos. Avea părul lung și 


VP - 104 


negru și un nas foarte drept, și mereu purta ochelari de soare, 
indiferent că era sau nu soare. Doamna nu se număra printre cei 
iluminați. Lukas o știa foarte bine. Era de ajuns să se uite cum 
era îmbrăcată. Ruj de buze, ghete și ochelari de soare, și chiar și 
țigările. Conform Bibliei, era o curvă, dar era așa cum spunea 
pastorul Simon: „Uneori, drumul spre lumină trece prin cel mai 
de nepătruns întuneric”. 

Lukas simţea că el și doamna aceea aveau ceva în comun, 
fiecare în felul lui. Ambii erau mesageri. Uniţi de Dumnezeu, 
pentru Dumnezeu. Se ridică și întinse braţele spre cer. Lovi cu 
piciorul o piatră din parcare, care se rostogoli spre niște arbuști. 
Fredonă puţin în sinea lui. În ultima vreme, începuse să 
fredoneze. Nu cu voce tare, ci încet, ca o litanie melodioasă. 
Hummm. Ridică privirea spre soare, care tocmai ieșise. Văzu o 
veveriță sărind din copac în copac. „Mulţumescu-Ți Tie, 
Doamne, pentru veveriță și pentru toate celelalte animale pe 
care ni le-ai dăruit”. 

Lukas avea să împlinească douăzeci și șapte de ani la 
toamnă, dar, în sinea lui, se simțea mult mai tânăr. Ca și cum 
timpul n-ar fi existat. Nu avea vârstă. Dumnezeu nu avea vârstă. 
Timpul nu avea nici început, nici sfârșit. Asta era pentru novici. 
Pentru cei care se foloseau de ceasuri și telefoane și trebuiau să 
își facă griji ca să înainteze. „Eternitatea a început deja”. Işi 
amintea de prima dată când o spusese pastorul Simon, în a treia 
zi din tabăra din Sørlandet, după ce se convertise și îl 
descoperise pe Dumnezeu. „Eternitatea a început deja”. 

Mai fredonă puţin și se uită din nou la copaci. Într-unul din ei 
văzu o gaiţă care își umfla pieptul. Mai încolo auzi o ciocănitoare 
care bocănea continuu într-un copac. Sâmbătă văzuse o bufniţă 
în casa din pădure. Lux Domus. Multora nu le plăceau bufniţele, 
le considerau un semn prevestitor de rău, dar Lukas știa că nu 
era așa. Sfârșitul de săptămână fusese la fel de plăcut pe cât se 
așteptase, ba poate chiar mai agreabil. Nils făcuse treabă bună 
în pădure. Locul acela devenise un paradis. 

O mașină intră în zona de popas și se opri la câţiva metri mai 
încolo. Nu era aceeași mașină ca data trecută, dar era ea: o 
recunoscu prin geam. Părul lung și închis la culoare, prins în 
coadă, rujul de buze, dar, de data asta, fără ochelari de soare. 
Părea că nu avea de gând să coboare din mașină, ci îi făcu semn 
cu mâna să se apropie. Cobori geamul și scoase plicul. Se uită 

nervoasă în jur, ca și cum avea să se întâmple ceva. Ca și cum 
se grăbea și trebuia să scape cât mai repede de asta. Lukas 
întinse mâna după plic, iar ea se răsuci preț de o clipă spre el, 
după care își întoarse din nou capul. 

Inima lui Lukas tresări ușor. Avea ochii de culori diferite. Unul 
era căprui, celălalt albastru. Lukas nu mai văzuse așa ceva în 
viața lui. Rămase cu plicul în mână, fără să poată spune ceva și, 
pentru prima oară după multă, multă vreme, simţi un fel de 
teamă punând stăpânire pe el, niște picături de ceva întunecat 
amestecându-se cu sângele lui luminos. Doamna cu ochi de 
culori diferite ridică geamul de la mașină, ieși liniștită pe 
șoseaua spre Maridal și dispăru la fel de repede precum sosise. 


25. 


Mia Kruger intră în birou ţinând în braţe cutia mare de carton 

și închise ușa după ea. Clădirea în care de obicei era multă 
agitaţie era acum cufundată în tăcere. Nu mai era nimeni. 
Anette rămăsese pe drum, pentru că trebuia să o ajute pe fiica 
ei cu ceva; se oferise să vină mai târziu. Mia îi spusese că nu era 
nevoie, că se putea uita ea peste lucruri. Anette se simţise 
vinovată, așa cum se întâmpla cu toţi cei care trebuiau să 
aleagă între muncă și familie, dar Mia o liniștise spunându-i că 
nu era nicio problemă. Avea să o sune dacă găsea ceva 
important. 
Adevărul era că Mia prefera să lucreze singură. Așa îi era mai 
ușor să gândească. Să aprofundeze lucrurile. Să vadă legăturile. 
Nu avea nimic personal cu Anette, nici cu vreun alt coleg. Toți 
erau grozavi în ceea ce făceau, dar uneori era înconjurată de 
prea multă lume și creierul nu îi mai funcţiona cum trebuia. 

Mia duse cutia în sala de ședințe și o așeză pe o masă. Se 
așeză și se uită la perete. Așa cum făcea întotdeauna, Ludvig 
pusese fotografii și biletele cu săgeți care uneau nume cu 
întrebări referitoare la cele două cazuri. Pauline și Johanne. 
„Rochiţele? Cine?” Măcar aflaseră răspunsul la întrebarea 
respectivă, chiar dacă se aleseseră doar cu o cutie de carton cu 
lucrurile care îi aparținuseră unui bărbat mort, cu un vultur 
tatuat pe gât. Deschise cutia și începu să organizeze conţinutul 

acesteia pe masa mare. Nu erau prea multe lucruri în ea. Câteva 
fotografii. Una cu un câine. Un golden retriever. Un tip la 
pescuit, dar nu i se vedea fața, ci doar mâinile, în care ţinea un 
somon mare. O mașină. „Cine naiba păstrează o fotografie cu 
mașina lui?” se gândi Mia și căută în cutie. Sub o grămadă de 
chitante găsi ce căuta. Un laptop și un iphone. Încercă să 
pornească iPhone-ul. Avea bateria descărcată. Vâri din nou 
mâna în cutie, să caute încărcătorul, dar nu găsi niciunul, nici pe 
cel de la calculator, încercă să îl pornească, dar și acesta 
rămăsese fără baterie. 

Mia intră în biroul ei să își caute încărcătorul și atunci auzi un 
zgomot într-unul din birourile aflate puţin mai încolo pe coridor. 
Deci, până la urmă, nu plecaseră toţi acasă. Noul informatician 
era încă acolo; cum îl chema? Gabriel. Gabriel, da, așa îl chema. 
Pe Mia o durea capul; încă nu funcţiona cum ar fi trebuit. O 
afectase dieta de pe insulă, pe bază de pastile și alcool. Îi era 
greață și avea amețeli, își pierduse pofta de mâncare și nu era 
în stare să facă legătura între gânduri așa cum trebuia. Parcurse 
coridorul spre biroul lui Gabriel și se gândi că ar fi trebuit să 
înceapă să facă sport. Inainte fusese foarte în formă. Dar 
trecuse deja ceva vreme de atunci. Se întrebă dacă Chen mai 
era în oraș. Probabil că da. Dar era supărat pe ea. Sau ea se 
supărase pe el? Nu îşi amintea prea bine. Își notă în gând să îl 
sune pe Chen. Să facă mai mult sport. Să facă astfel încât 
sângele să îi curgă prin mușchi. Să facă astfel încât creierul să îi 
funcţioneze din nou. 

— Bună, tot aici ești? 

Mia își vâri capul fără să bată la ușă. Tipul blond tresări. 

— Fir-ar nu te-am auzit, spuse el cerându-și scuze. 

Miei i se păru că îl vede îmbujorându-se ușor. 

— Imi cer scuze, mea culpa, spuse ea zâmbind. Mă întrebam 
dacă m-ai putea ajuta cu ceva. 

— Bineînţeles, spuse Gabriel. Dar trebuie mai întâi să instalez 
astea. Arătă spre niște cabluri de pe podea. 

— Nu te grăbi, spuse Mia. 

— Credeam că sunt specialiști în poliţie, comentă Gabriel 
râzând, în timp ce se vâri sub masă, cu cablurile în mână. Cei 
care au montat astea sigur nu știau ce fac. 

— Nu-mi spune mie, că n-am nici cea mai vagă idee despre 
astfel de lucruri. Voi fi în sala cu cazul Hanefoss. 

— Bine, vin imediat. 

La întoarcere, Mia trecu prin biroul ei și luă încărcătoarele de 
la laptop și de la iPhone. „Cine ţine fotografii cu mașina și cu 
câinele lui?” Mia nu avea nicio fotografie în biroul ei. Când 
plecase pe insulă își dusese toate lucrurile într-un depozit. 
Plătise pe trei ani înainte. Acum nu voia să se gândească la 
toate lucrurile ei. La toate fotografiile, mama ei, tatăl ei și Sigrid. 
Alungă acele gânduri și se îndreptă spre sala de ședințe. Puse 
laptopul și telefonul lui Roger Bakken la încărcat și ieși pe 
balconul unde fuma Munch, ca să ia o gură de aer proaspăt. 
Peste oraș începea să se lase întunericul, iar temperatura 
scăzuse. Își încheie haina de piele. l-ar fi prins bine șapca. De ce 
era așa? Ca o fetiţă plângăcioasă. Acum, brusc, își plângea de 
milă? Ea, care nu se plânsese niciodată de ceva? Nu știa de ce, 
dar avea chef să fumeze. Nu fumase niciodată, dar aici i se 
părea un lucru foarte natural. Să fumeze ca să gândească, așa 
făcea Holger. Chiar, oare el pe unde era? Se uită la ora afișată 
de telefon: trecuseră două ore de când se dusese la avocatul lui. 
Spera că nu se întâmplase nimic grav, că și-așa aveau destule 
griji pe cap. 

— Ăăă, Mia. 

Gabriel își făcu apariţia în sala de ședințe. Mia intră din nou în 
încăpere. Brusc, se simţi vinovată. Tipul era nou acolo, în poliţie. 
Oare îl ajutase careva să își găsească locul? Oare îi explicase 
cineva ce avea de făcut? 

— Ce mai faci, Gabriel? spuse ea, așezându-se lângă masa 
mare. 

Hackerul cel tânăr își întoarse încet privirea și își lăsă capul; i 
se păru că se îmbujorează din nou. „Clar, e o persoană 
deosebită”, gândi Mia și scoase o pastilă din buzunar. 

— Păi, e totul în regulă, răspunse Gabriel. 

— Te-ai instalat deja? Ai tot ce îţi trebuie? 

— Tocmai am instalat ultimele chestii. Mi se pare în regulă. 
Mâine am o întâlnire în Grønland. Un curs. Cu un tip pe nume 
Moller. 

— Coadă-de-cal, spuse Mia. E bun. 

— Mai bine așa, spuse Gabriel. Nu m-am băgat în bazele 
astea de date înainte, așa că va fi interesat să văd cum 
funcționează. 

Mia zâmbi ușor. 

— Ești hacker și nu te-ai băgat în bazele noastre de date? Nu 
prea cred. Nici măcar în cele ale Interpolului? Haide, în alea 
sigur te-ai băgat. 

Gabriel se îmbujoră puţin din nou. Nu prea știa cum să 
reacționeze. 

— Nu știu ce să-ți spun... 

— Relaxează-te, te iau peste picior. Nu mă interesează. Ți se 
pare ţie că aș fi îngrijorată? 

Mia îi făcu cu ochiul și îi oferi o pastilă. Gabriel o luă și se 
așeză pe un scaun. Miei îi plăcea tipul. Era simpatic și inteligent. 
Politicos și rușinos. Îi făcea bine să fie în preajma unor astfel de 
oameni. De fapt, deja se simţea puţin mai bine. Creierul începea 
să îi funcționeze din nou. 

— Pentru ce aveai nevoie de ajutor? 

— Pentru aparatele astea, spuse Mia și arătă spre laptop și 
spre mobilul care se încărcau. 

— Ale cui sunt? 

— Ale lui Roger Bakken. Cel care a comandat rochitele pe 
care le purtau fetiţele. 

— Cel cu tatuajul? întrebă Gabriel. 

— Da, te-au informat deja? 

Gabriel zâmbi. 

— Am toate apelurile, mesajele text și conversațiile voastre, 
toate ajung pe calculatorul meu. 

Mia mai luă o pastilă. 

— Serios? E ceva nou? 

Gabriel o privi surprins. 

— Pe mine mă întrebi? Tocmai ce-am ajuns aici, spuse el 
zâmbind. 

— Și eu am lipsit o perioadă, răspunse Mia și îi făcu cu ochiul. 
Serios, acum, chiar ajunge la tine tot ce spunem și scriem? 

— Păi, da, îi confirmă Gabriel. Pe lângă asta, fiecare telefon 
are instalat un dispozitiv de localizare, așa că pot să văd unde e 
fiecare persoană în orice moment. Securitate și 
hipercomunicare. 

— Pentru numele lui Dumnezeu, ce practic! 

— Bineînţeles. 

— Deci, când Curry sună la linia erotică pentru homosexuali, 
în miez de noapte, l-am putea asculta în ziua următoare? 

Gabriel o privi surprins. Nu știa sigur dacă glumea sau nu. 

— Teoretic, da, spuse el din nou ușor îmbujorat. 

— Glumesc. 

Mia se ridică și îi trase ușor o palmă peste umăr. Gabriel se 
apropie de laptop și de telefon, se așeză pe podea și le porni. Le 
privi în timp ce intrau în funcţie. 

iPhone-ul fu primul care porni, cerând un cod PIN. Imediat 
după aceea se porni și laptopul, care era de asemenea protejat 
cu o parolă. 

— E simplu să intri în ele? 

— Da. 

— Poţi să o faci? 

— Acum? 

— Da, dacă nu te deranjează. 

— Bine. 

Gabriel se ridică și se duse în biroul lui, de unde se întoarse cu 
un stick de memorie USB. Mia îl privi, în timp ce tânărul hacker 
începu să se ocupe de laptop. 

— Am un program care se cheamă Ophcrack, spuse Gabriel, 
introducând stickul de memorie USB în laptop. 

Apăsă butonul de pornire până se stinse laptopul. Apoi îl porni 
din nou. 

— Trebuie doar să modific secvenţa de început, ca să citească 
mai întâi stickul de memorie USB și apoi hardul. Inţelegi? 

Mia dădu din cap că da. Nu era specialistă în calculatoare, dar 
înțelegea chestiunile de bază. 

— Așa, când pornește acum, va citi mai întâi stickul USB și va 
descărca Ophcrack. 

Mia rămase pe scaun, privindu-l pe Gabriel la lucru. 

— Așa, o să vezi acum. Calculatorul are doi utilizatori, Roger și 
Randi. 

— Cine e Randi? 

Gabriel ridică din umeri. 

— Poate iubita lui? 

— Amintește-mi să încercăm să aflăm cine e Randi. 

— Bine, încuviință Gabriel. Pe care dintre parole vrei să o 
sparg? 

— Incepe cu a lui Roger. 

— Bine, spuse Gabriel și făcu semn spre ecran. Aruncă o 
privire la asta. La coloanele astea; aici scrie „LM Pwd 1” și „LM 
Pwd 2”. Dacă parola are mai mult de șapte litere, cum este 

evident cazul aici, primele șapte caractere apar în coloana cu 
„LM Pwd 1”, iar celelalte în „LM Pwd 2”. Acum trebuie doar să 
aleg utilizatorul. 

Gabriel selectă utilizatorul pe nume Roger și dădu click pe o 
pictogramă a programului unde scria „Crack”. 

— Se ocupă singur de restul. 

Mia așteptă încordată câteva secunde, în timp ce programul 
se pregătea să ruleze. La scurt timp după aceea, pe ecranul din 
faţa lor apăru parola. 

„Fordmustang67”. 

Fotografia mașinii. Și dacă nu ar fi ajutat-o tânărul geniu din 
fața ei, cu siguranță că și-ar fi dat seama și singură. Nu în 
câteva secunde, bineînțeles, dar și-ar fi dat seama. 

— Și oricine ar putea să facă asta? întrebă Mia curioasă. 

— Ophcrack este un software gratuit, e încărcat în rețea, așa 
că, dacă știi ce cauţi, oricine ar putea să o facă, da, încuviinţă 
Gabriel, în timp ce stinse și aprinse laptopul din nou. 

li apăru ecranul de pornire și Gabriel era pe punctul de-a 
introduce parola, când sună telefonul Miei. Scria „Holger Munch” 
pe ecran. Mia ieși pe balcon ca să răspundă. 

— Da, Mia la telefon. 

— Bună, Mia. Sunt Holger. 

— Unde ești? 

— In mașină. Auzi, trebuie să vorbesc ceva cu tine. 

— Continuă. 

— Nu la telefon. Vrei să mergem la o bere? 

— Tu o să bei bere? 

— Nu, n-o să beau bere, dar trebuie să vorbesc cu tine. E ceva 
personal. Nu ţine de serviciu. Tu poţi să bei o bere, iar eu un 
Farris. 

— Bine, spuse Mia. Unde vrei să ne vedem? 

— Ești la lucru? 

— Da. 


— Ce zici de Justisen, în câteva minute? 

— Nicio problemă, Holger. Ne vedem acolo. 

— Perfect, spuse el, și închise. 

Miei i se păru ciudat: pentru Holger nu fusese niciodată o 
problemă să-i spună ceva la telefon. Apoi își aminti ce-i 
povestise Gabriel. Telefoanele lor erau ascultate pentru binele 

lor; din cauza asta. Speră din nou că nu se întâmplase nimic 
grav. 

— Din nefericire, trebuie să plec, îi spuse Mia lui Gabriel, după 
ce intră din nou în cameră. 

— In regulă, spuse hackerul. Laptopul funcţionează deja. Vrei 
să mă ocup și de iPhone? 

— Ar fi minunat, răspunse Mia zâmbind. Rămâi astăzi până 
târziu? 

— Da, mai rămân puţin, spuse Gabriel. În orice caz, prefer să 
lucrez noaptea și trebuie să mă pun la curent cu multe lucruri. 

— Sună-mă dacă descoperi ceva spectaculos, bine? Dacă nu, 
ne uităm mâine. 

— Perfect, răspunse Gabriel. 

— Mulţumesc de ajutor, spuse Mia. 

Cobori pe scări, își încheie haina și se îndreptă spre strada 
Mollergata. 


26. 


Holger Munch stătea în curtea din spate, sub un încălzitor cu 
gaz. Tocmai își aprinse o ţigară și se uita îngrijorat la ecranul 
telefonului, în timp ce scria un mesaj. Când ajunse Mia, îl lăsă pe 
masă. 

— Bună, Mia. 

— Bună, Holger. 

— Ţi se pare în regulă dacă rămânem afară? Am dat deja 
comanda. 

— Sigur, spuse Mia și își trase un scaun. 

Era o noapte de sfârșit de aprilie și încă era prea frig la Oslo 
ca să bei bere afară, ce-i drept, dar încălzitorul cu gaz era de 
ajutor. Mia știa oricum că era imposibil să stai înăuntru cu 
Holger, pentru că trebuia să fumeze încontinuu, așa că mai bine 
se făcea comodă pe terasă de la bun început. Găsi o pătură și își 
acoperi picioarele. 

— Ce-ai cerut? 

— Doar o Farris, un sandvici și o bere pentru tine; nu știam 
dacă mai vrei și altceva. 

— Nu, mulțumesc, o bere e de ajuns, spuse Mia. 

Holger aruncă o privire la curtea rustică încântătoare. 

— N-am mai trecut de mult pe aici. 

— Nici eu, spuse Mia zâmbind. 

Amândoi știau când fuseseră ultima dată acolo, dar niciunul 
nu voia să vorbească despre asta. Fu de ajuns o privire și un 
gest din cap. Fuseseră acolo, chiar la masa aceea, cu câţiva ani 
în urmă, când Mia era investigată pentru malpraxis. Mia fusese 
foarte deprimată, iar Holger era singura persoană cu care putea 
vorbi. Un fotograf de la ziarul Dagb/adet reușise să îi găsească, 
începuse să le facă fotografii și nu voise nicicum să îi lase în 
pace. Holger îl însoţise pe fotograf până la ieșire, într-un mod 
politicos, dar și foarte ferm. Mia zâmbi când își aminti. De fapt, 
fusese foarte curtenitor. Avusese nevoie de el la momentul 
respectiv. Acum el îi ceruse ei să vină acolo. 

— N-am vrut să par dramatic, dar nu cred că aveam forţa 
necesară ca să vorbesc despre asta la telefon. Nu e ceva foarte 
grav. Adică nu e la fel de important precum cazul, voiam doar să 
îți cer sfatul, îi explică Holger. 

leşi una dintre ospătăriţe, cu comanda lui. O Farris și un 
sandvici cu creveţi pentru Holger, o bere pentru Mia. 

— Bine aţi venit. Dacă mai vreţi ceva, să mă chemaţi, spuse 
fata zâmbind și dispăru din nou. 

— În plus, încă n-am sărbătorit că ne-am întors, spuse Holger 
zâmbind și ridică paharul. Noroc! 

— Noroc! răspunse Mia și luă o gură de bere. 

Nu îi plăcea să recunoască, dar avea un gust divin. Exact ce-i 
trebuia. Trebuia să aibă grijă de ea însăși, bineînțeles, dar nu 
prea avea chef acum. Merita un moment de relaxare. Holger 
mâncă sandviciul cu creveţi fără să spună prea multe. Când 
termină, îndepărtă farfuria și își mai aprinse o ţigară. 

— Aţi reușit să scoateţi ceva din lucrurile lui Bakken? 

— Un laptop și un iPhone, spuse Mia. 

— Bun. Ceva interesant? 

— Încă nu știu. Gabriel se ocupă de asta. 

— Ce părere ai despre el? 

Mia ridică din umeri și mai luă o gură de bere. 

— N-am vorbit prea mult cu el, dar pare un tip de treabă. Cam 
necopt, ce-i drept, dar asta nu e neapărat un lucru rău. 

— Mie mi-a lăsat o impresie foarte bună, spuse Holger și suflă 
fumul spre cer. De fapt, era logic să recruteze pe cineva aflat la 

polul opus. Un mod diferit de-a vedea lucrurile, un punct de 
vedere încă necontaminat de gânduri de polițist. Ne-am cam 
blocat, nu crezi? 

— Posibil, încuviinţă Mia. În orice caz, s-ar părea că știe ce 
face. 

Holger zâmbi. 

— Ha, ha, da, stă bine la etajul superior, ca să spun așa. MI6 
din Londra mi-a dat numele lui; a descifrat codul acela. Știi de 
care zic? Provocarea pe care au pus-o pe rețea anul trecut. 

Mia ridică din umeri. 

— Da, clar, te-ai deconectat de lume de prea multă vreme. 
Știi cine e prim-ministru? 

Mia ridică din umeri. 

— Contează? 

Holger Munch zâmbi ușor și îi făcu un semn ospătăriței. 

— Vă mai aduc ceva? întrebă fata zâmbind. 

— Vreau o tartă cu mere și îngheţată. Încă o bere? 

Mia dădu din cap că da. 

— O tartă cu mere și bere să fie, spuse fata și dispăru din nou. 

— In orice caz, e bun, profesional vorbind. Nu știu însă dacă 
va suporta meseria asta. 

— O suportă cineva? întrebă Mia. 

— Da, ce-i drept. Holger încuviinţă din cap. Bun, în orice caz, 
mă bucur tare că m-am întors la oraș și că ești și tu aici. Am 
vorbit mai înainte cu Mikkelson. Cazul acesta înnebunește pe 
toată lumea. Securitatea naţiunii, reputaţia poliţiei, în fine, se 
exercită destul de multă presiune de sus ca să îl rezolvăm cât 
mai repede. Se pare că cei de la Departamentul de Informaţii 
sună zilnic. 

— Mai bine, măcar așa nu se vor plictisi, spuse Mia. 

Goli halba de bere, se căută în buzunar și scoase o pastilă. 
Ospătăriţa le aduse tarta cu mere și încă o bere. Mia aşteptă ca 
Holger să mănânce puţin și abia după aceea bău din ea. Nu voia 
să pară obsedată de alcool. La urma urmei, nu venise acolo să 
se îmbete, ci ca să îl asculte pe Holger. 

— Bun, ce ziceai despre avocatul familiei? 

— Da, asta, spuse Holger și oftă. Nu prea știu de unde să 
încep. Cum ţi-am spus deja, nu e nimic grav, dar, în fine, s-ar 
părea că nu mai ţin pasul în ultima vreme. Miriam se mărită... 

— la auzi, ce bine! Nu știam. 

Mia se bucură sincer. Îi plăcea de Miriam. Existase o simpatie 
între ele încă de când se cunoscuseră. Știa că nu se înţelegea 
bine cu tatăl ei, dar mereu crezuse că problema avea să se 
rezolve în timp. 

— Da, bineînțeles, e fantastic, încuviinţă Holger. 

— Presupun că e tot cu Johannes. A terminat deja medicina? 

Holger dădu din cap afirmativ. 

— Da, își face practica. Un an în Ullevål. 

— Hristoase, ce noroc! Credeam că majoritatea sfârșesc în 
mijlocul pustietăţii. 

— E un tip norocos, spuse Holger zâmbind strâmb. Ce-i drept, 
e bine. E un tip de treabă. Să sperăm că o să-i poarte noroc și lui 
Miriam. 

— Ce vrei să spui? 

Holger Munch întârzie puţin cu răspunsul. 

— Păi, nu știu. A început engleza, dar n-a vrut să continue. 
Apoi literatura, dar se pare că nici asta nu a fost ceea ce căuta. 

— N-a început jurnalismul? 

Holger încuviinţă și mai luă o bucată din tartă. 

— Aproape că a terminat facultatea, dar acum se pare că și-a 
întrerupt studiile pentru un an. Nu știu prea bine ce face acum. 

— Cred că ar trebui să o lași în pace, spuse Mia și mai luă o 
gură de bere. Tu și Marianne v-aţi despărţit când ea avea 
cincisprezece ani. La nouăsprezece ani era mamă. Ce vrei de la 
ea? Acordă-i puţin timp. 

— Da, probabil că așa e. Sigur ai dreptate, răspunse Holger 
oftând și își mai aprinse o ţigară. 

— A păţit ceva sau... 

— Poftim? Nu, de ce întrebi? 

— Nu știu. Ce-i asta, jucăm jocul cu douăzeci de întrebări? 
spuse Mia zâmbind. 

— Ce vrei să spui? 

— Trebuie să ghicesc ce vrei să îmi povestești? Despre asta e 
vorba? 

Holger zâmbi strâmb. 

— Nu te-ai schimbat prea mult, așa-i? Mereu cu gura mare, 
fără pic de respect, nu? Nu ţi-ai dat seama că sunt șeful tău? De 
fapt, ar trebui să taci din gură și să faci ce îţi spun eu. 

— Asta chiar că ar fi un spectacol pe cinste, răspunse Mia 
zâmbind. 

— Ba nu, o să vezi, treaba e mai delicată, nu știu cum să o 
spun. De fapt, sunt al naibii de supărat. 

— Haide, spune-o și gata, îl încuraja Mia. 

— Bine, spuse Holger și mai trase un fum. O știi pe mama, 
nu? 

— Da, ce-a păţit? 

— Ştii că am dus-o la o casă de bătrâni cu câţiva ani în urmă? 

— Da, și? Nu se simte bine? 

— Ba da, ba da, n-are nimic. Picioarele îi sunt puţin slăbite și 
uneori trebuie cărată într-un scaun cu rotile, dar nu despre asta 
e vorba. 

— Nu îi place acolo? 

— La început nu i-a plăcut, dar i-a trecut repede. A descoperit 
că sunt și alţii în aceeași situaţie ca ea, și-a făcut prietene acolo, 
cred, o asociaţie de croitorie în toată regula, așa că nu, nu e 
asta. Chestia e că i s-a năzărit că e creștină. 

— Ce vrei să spui? Creștină, creștină? A început dintr-odată să 
creadă în Dumnezeu? 

Holger consimți. 

— Înţeleg. Credeam că v-a educat în spiritul ateismului. 

— Da, de aceea mi se pare atât de ciudat; nu am auzit-o 
vorbind despre... ei bine, despre religie și lucruri din astea, dar 
într-o zi, dintr-odată, s-a schimbat. A început să meargă la niște 
întâlniri săptămânale într-o parohie, împreună cu câteva dintre 
amicele ei din asociaţia de croitorie. 

— Poate că e din cauza vârstei, se aventură Mia. Ce știm noi 
despre astfel de lucruri? Adică e o femeie puternică și așa mai 
departe, dar să nu uităm că nu mai are mulţi ani de trăit. N-o să 
păţească nimic dacă crede în ceva, nu? 

— Bineînţeles, bineînțeles. Mi se părea ceva complet 
inofensiv. La urma urmei, are aproape optzeci de ani și artrebui 
să aibă dreptul să ia propriile decizii, dar... 

Holger ezită puțin. 

— Dar ce? 

— S-ar părea că treaba e ceva mai serioasă decât am crezut 
la început. De-asta m-a sunat Kurt. 

— Kurt e avocatul? 

Holger făcu un gest aprobator. 

— Și care e problema? 

Holger stinse ţigara și își aprinse alta. 

— S-a hotărât să își lase averea parohiei. 

— La naiba! 

— Nu-i așa? Holger făcu un gest de neputinţă. Ce pot să fac? 

— Sunt bani mulţi sau...? 

— Da’ de unde, nu-s chiar așa mulţi, dar chiar și-așa. 
Apartamentul din Majorstua. Cabana din Larvik. Și mai are ceva 
în bancă, n-a cheltuit nimic din ce i-a lăsat tata. Doar că... ei 
bine, nu e ca și cum banii ar însemna așa mult, dar mereu am 
crezut că vor fi ai noștri. Știi tu, Marion, mă gândeam că era o 
siguranţă în plus pentru ea. Moștenirea de familie și așa mai 
departe. 

Mia încuviinţă din cap. 

Holger avea o relaţie frumoasă și aproape exagerat de 
apropiată cu nepoata lui. Mia era sigură că, de i-ar fi cerut 
cineva să își taie un braţ pentru ea, ar fi făcut-o fără să stea pe 
gânduri. Și fără anestezie. Poftim, un braţ, mai ai nevoie de 
ceva? 

— Fir-ar să fie! 

— Așa e. Dar ce pot să fac? 

— Nu, nu e ușor, la naiba! 

— Știu că sunt doar bani și, în plus, avem lucruri mai 
importante pe cap. Două fetițe de șase ani sunt moarte și mai 
sunt opt rochiţe. De fapt, e un nenorocit de coșmar, de nici nu- 
mi vine să mă gândesc la asta. Nu fac decât să o întorc pe toate 
părţile și abia de mai dorm, așteptând să sune telefonul și să mi 
se spună că a mai dispărut o fetiță. Mă înţelegi? 

Mia confirmă. La fel păţea și ea. 

— De-asta n-am vrut să vorbim la telefon. De fapt, e doar o 
prostie, ținând cont de situație. Nu voiam ca toţi ceilalți să 
creadă că îmi irosesc timpul cu alte chestiuni care n-au nimic a 
face cu prinderea nenorocitului ăluia. 

— Dacă e unul singur, spuse Mia. 

— Crezi că ar putea fi mai mulţi? 

— Nu știu, dar ar trebui să luăm în calcul și posibilitatea asta, 
nu? 

— Da, bineînțeles. 

Holger rămase nemișcat o clipă, gândindu-se la ce spusese 
Mia. 

— De ce nu vorbești pur și simplu cu ea? 

— Poftim? 

— Cu mama ta. Spune-i ce mi-ai zis și mie. Despre Marion și 
așa mai departe. 

— Da, presupun că ai dreptate, zise Holger oftând. Doar că e 
al naibii de încăpăţânată... Uneori cred că vrea să se răzbune că 
n-a putut să aleagă ea să se ducă la casa de bătrâni. 

— Aproape că a dat foc clădirii, Holger. A trebuit s-o faci. 

— Da, știu, dar totuși... 

Miei îi părea puţin rău. Holger era înconjurat de femei 
puternice de toate vârstele, iar el era prea bun. Nici măcar nu își 
dădea seama, dar încă avea mustrări de conștiință din pricina 
divorțului. Mia încercase de mai multe ori să îi spună că nu era 
vina lui, că fusese decizia lui Marianne, dar nu îi intra în cap și 
gata. 

— Crezi că sunt mai mulți? 

— În spatele crimelor? 

Holger încuviinţă din cap. 

— Nu, sincer, nu. 

— De acord cu tine. Dar ar trebui să nu excludem de tot 
această posibilitate. 

— Am fost puţin... începu Mia să spună, dar se opri imediat. 

— Puțin cum? 

— Nimic, nu știu, puțin absentă. Nu-mi sunt clare lucrurile. Nu 
înţeleg tot contextul, știu că e ceva în spatele întregii chestiuni 
și strigă după mine. În realitate, e foarte limpede, dar nu pricep 
eu; nu știu dacă mă înţelegi. 

— Vei înțelege, încercă Munch să o liniștească. Ai fost plecată 
o vreme. Doar atât. 

— Probabil. Mia dădu încet din cap. Așa sper. Mă simt puţin 
inutilă, sinceră să fiu. Îmi plâng singură de milă. Devin prostuţă. 
De obicei nu mi se întâmplă. Și nu îmi place când e așa. Dacă nu 
mă ridic la înălţimea situaţiei, trebuie să mă concediezi. 
Promite-mi. 

— Am nevoie de tine, Mia, spuse Munch. E unul dintre 
motivele pentru care ţi-am cerut să vii. 

— Să te ajut cu problemele tale familiale? 

— Lua-te-ar naiba, Mia. 

— Ba pe tine. Eu eram bine mersi unde eram. 

Cei doi colegi zâmbiră și se priviră cu drag. Nu mai aveau 
nevoie de cuvinte. 

Holger își mai aprinse o ţigară, iar Mia mai luă o gură de bere 

și se înfofoli mai tare cu pătura. 

— Treaba aia din Hanefoss s-a întâmplat în 2006, nu-i așa? 

— Da, în septembrie, îi confirmă Holger. De ce? 

— Dacă fetița ar mai fi fost în viaţă, ar fi început clasa întâi 
anul acesta. Te-ai gândit la asta? 

— Da, mi-a trecut prin cap, răspunse Holger. Gabriel a spus 
ceva care m-a făcut să mă gândesc la asta. 

— Ce-a spus? 

— Ceva cu un profesor. Că poate a fost implicat un profesor 
sau ceva de genul ăsta. 

— Nu e o idee rea; poate că totuși are puţin stofa de poliţist. 

— Nu crezi că mai e în viață? întrebă Holger. 

— Ce vrei să spui? 

— Ai spus că dacă ar mai fi fost în viaţă. Fetiţa care a 
dispărut. N-am găsit-o. E posibil să mai fie în viață. 

— Nu, spuse Mia. 

— De ce ești atât de sigură? 

— Nu mai e în viață. 

— Da, nici eu nu cred că mai e, dar există totuși această 
posibilitate, nu-i așa? 

— Nu mai e în viață, repetă Mia. 

— Și ce crezi despre teoria cu profesorul? 

— Nu e rea deloc, să o avem în vedere. 

Holger încuviinţă din cap și aruncă o privire către telefonul lui. 

— Trebuie să plec; mai am ceva treabă înainte să mă duc la 
culcare. Mikkelson mă tot bate la cap. 

— Credeam că Anette avea să se ocupe de asta. 

— Face și ea ce poate. 

Holger se ridică și scoase portofelul din haină. 

— Plătesc eu, spuse Mia. 

— Eşti sigură? 

— Bineînțeles. Oricum familia ta aproape că a rămas fără 
bani. Măcar atât să fac și eu. 

— Ha, ha, râse Holger și îi făcu cu ochiul. 

— Mâine ne pui la curent cu totul? 

— Nu era în program; să vedem ce aflăm de pe calculator și 
iPhone. 

— Te ţin la curent, îl asigură Mia. 

— Perfect. Pe curând. 

După ce plecă Munch, Mia rămase pe scaun, cu paharul de 

bere gol pe masă, în faţa ei. Avea chef să mai bea una, dar nu 
știa dacă ar fi trebuit să o facă. Cel mai bine ar fi fost să se 
întoarcă la hotel, să se ducă la culcare devreme, în niște 
așternuturi curate. Bătu cu degetele pe gura paharului, 
gândindu-se la toate detaliile cazului, încercând să își trezească 
creierul. 

— Te mai servesc cu ceva? 

Ospătăriţa se întorsese, tot zâmbitoare. 

— Da, mai vreau o bere. Și pune-mi și un shot de Ratzeputz. 

— Imediat, spuse fata și plecă. 

— Mia? 

O față cunoscută, dar nu știa cine era, își făcu apariţia în 
curte, în spatele unei ţigări incandescente. O fată de vârsta ei se 
apropia de masă. 

— Nu mă mai ţii minte? Susanne. Din Åsgårdstrand. 

Fata se aplecă și o îmbrăţișă lung pe Mia. Pentru numele lui 
Dumnezeu, cum de nu își dăduse seama? Susanne Hval. Locuise 
la câteva case distanță de ea, pe aceeași stradă. Era cu un an 
mai mică decât Sigrid și ea. Pe atunci, fuseseră prietene bune 
toate trei. Cu mult timp în urmă. 

— Bună, Susanne. Îmi pare rău, mă gândeam la treburi de 
serviciu. 

— Înţeleg. Sper că nu te deranjez. Mă pot așeza? 

— Da, bineînțeles. 

— Nu mi-aş fi imaginat niciodată, spuse Susanne râzând. De 
cât timp nu ne-am văzut? 

— De prea mult. 

Vechea ei prietenă o privi pe Mia cu un zâmbet larg pe buze. 

— Nu te-am mai văzut de când... Ei bine, te-am văzut în ziar... 
Te deranjează că îţi spun asta? 

— Deloc, nu-ţi face griji, răspunse Mia zâmbind. 

— Ce s-a întâmplat până la urmă? Cu cazul și cu treaba aia? 

— M-au trimis în concediu. 

— Sigur nu te deranjează să vorbești despre asta? 

— Nu-i nicio problemă, pentru numele lui Dumnezeu, 
răspunse Mia și îi făcu semn spre scaunul de pe care tocmai se 
ridicase Holger. 

De-a lungul anilor, se gândise de mai multe ori la Susanne, 
mai ales după moartea lui Sigrid. Venise la înmormântare, dar 
după aceea nu o mai văzuse și nici nu luase legătura cu ea, 

întrucât trebuise să se ocupe de prea multe lucruri. Acum se 
bucură să o vadă pe vechea ei prietenă. 

Ospătăriţa se întoarse cu berea și shotul de Ratzeputz. 

— Te servesc cu ceva? 

Susanne dădu din cap că nu. 

— Am o bere la bar. Am venit cu câţiva colegi de serviciu. 

Ultima parte o spusese cu mândrie în voce. 

— Deci te-ai mutat la oraș? întrebă Mia. 

— Da, de patru ani deja. 

— Ce bine! Unde ce lucrezi? 

— La Teatrul Naţional, spuse Susanne zâmbind. 

— Măiculiţă, felicitări! 

Mia își amintea vag de o trupă de teatru de amatori în Horten. 

Susanne încercase să o convingă să se înscrie și ea, dar, din 
fericire, reușise să se ţină la distanţă. Nu era deloc genul ei să 
facă parte dintr-o trupă; o treceau fiorii doar gândindu-se la 
asta. 
_ — Sunt doar regizor asistent, dar, ei bine, e foarte distractiv. 
In scurt timp vom pune în scenă Hamlet. Stein Minge e 
regizorul. Cred că va avea un succes răsunător. Ar trebui să vii. 
Am câteva bilete la premieră. Ce zici? 

Mia zâmbi ușor. Acum și-o amintea foarte bine pe Susanne. 
Fata energică și dulce cu care se înțelegeau bine toţi. Privirea 
aceea caldă din pricina căreia îţi era întotdeauna greu să o 
refuzi. 

— Poate că da, spuse ea. Am mult de lucru în ultima vreme, 
dar poate reușesc să mă desprind puţin. 

— Pentru numele lui Dumnezeu, mă bucur mult să te văd, 
spuse Susanne zâmbind. Auzi, îmi aduc berea aici, în regulă? 
Oricum, actorii ăia sunt atât de egocentrici, că nici măcar nu își 
vor da seama că am plecat. 

— Haide, îi spuse Mia. 

— Atunci, așteaptă-mă aici. Să nu pleci. 

Susanne își stinse ţigara dintr-o mișcare rapidă și se duse cu 
pași grăbiţi spre interiorul localului, să își caute halba cu bere. 

27. 


Tobias Iversen își setase alarma pentru ora șase și se trezi de 
la primul ţărâit. Se întoarse rapid spre noptieră și opri 
deșteptătorul, nevrând ca sunetul acela strident să mai 
trezească și pe altcineva din casă. Fratele lui mai mic, Torben, 
nu era acasă. Rămăsese peste noapte la un coleg de clasă. 
Tobias se ridică din pat dintr-un salt și se îmbrăcă, încercând să 
nu facă prea mult zgomot. Își pregătise totul din timp; plănuia 
de câteva zile această ieșire. Ghiozdanul mic îl aștepta gata 
făcut la piciorul patului. 
Nu știa cât timp avea să lipsească, dar pusese câteva lucruri în 
plus, pentru orice eventualitate. Avea cortul mic de două 
persoane, un sac de dormit, un arzător și ceva de mâncare, 
cuțitul, niște șosete de rezervă, celălalt pulover în caz că se 
făcea frig, busola și o hartă veche pe care o găsise în magazie. 
Avea chef de o excursie și se bucura mult că avea să iasă din 
casă. 

In primele zile după ce el și fratele lui o găsiseră pe fetiţa 
spânzurată de copac în pădure, nu suferise chiar atât de mult 
stând în casă. Mama și tatăl lui vitreg primiseră foarte multe 
vizite, mai ales de la polițiști, care puneau întrebări și 
investigau, și atât mama, cât și tatăl lui vitreg fuseseră foarte 
amabili și chiar făcuseră curat în casă. Acum, salonul arăta altfel 
și casa mirosea aproape întotdeauna bine. Cei de la poliţie se 
purtaseră foarte frumos cu ei. Adevărul e că îl trataseră ca pe 
un erou, îi spuseseră cât de inteligent fusese și că făcuse exact 
ce trebuia. Tobias aproape că se simţise puţin împovărat, pentru 
că nu era obișnuit cu atâtea complimente. Poliţiștii petrecuseră 
mai multe zile în casă. Nu rămăseseră peste noapte, dar 
veniseră mereu la prima oră și plecaseră târziu. Înconjuraseră 
zona cu o bandă de plastic cu roșu și alb pe care scria „Poliţia”, 
ca să îi ţină departe pe curioși. Și erau mulți curioși, atât din 
regiune, cât și din alte părţi. Puțin mai în jos, pe șosea, 
parcaseră mașini de la multe canale de televiziune, cu 
elicoptere în aer și o mulțime de jurnaliști și fotografi, dintre 
care mai mulţi încercaseră să stea de vorbă cu Tobias. În zilele 
care urmaseră descoperirii, telefonul sunase întruna și o auzise 
pe mama lui vorbind cu cineva despre bani, că ar fi putut primi 

bani mulţi dacă băieţii le-ar fi acordat un interviu, dar poliţia nu 
îi lăsase să o facă, le interzisese, și, de fapt, Tobias se bucura de 
asta. Cei de la școală își schimbaseră atitudinea în timpul 
pauzelor. Celor mai mulţi dintre ei, mai ales fetelor, li se păruse 
amuzant. Tobias devenise un fel de celebritate, dar nu era deloc 
în regulă, pentru că unii băieţi, mai ales cei doi colegi noi care 
veneau de la oraș, erau invidioși și începuseră să vorbească urât 
despre el. Tobias o întrebase pe mama lui dacă ar fi putut să 
rămână acasă câteva zile, pentru că ziariștii mergeau și pe la 
școala lui ca să îi facă fotografii în timp ce juca fotbal și îi 
chemau să se apropie de gard. Bineînţeles, nu o făcuse, pentru 
că polițiștii îl avertizaseră să nu spună nimănui ce văzuse și voia 
să le dea ascultare. Agenţii cotrobăiseră în toată pădurea, în 
costume de plastic albe. Tobias urmărise totul de pe un scaun 
din grădină. Nimeni altcineva nu avea permisiunea să o facă. 
Inclusiv televiziunea de stat NRK, TV2 și toate celelalte trebuiau 
să rămână pe șosea, în afara zonei împrejmuite, și nu puteau 
decât să își strige întrebările când se întâmpla ceva chiar în fața 
lor. Dar el o găsise pe fetiţă și cunoștea fiecare colţișor al zonei, 
și, în plus, se împrietenise puțin cu polițiștii. Pe unul îl chema 
Kim, pe celălalt Curry și pe polițistă o chema Anette. Apoi mai 
era șeful lor, care avea barbă și se numea Holger. El, șeful, nu 
petrecuse prea mult timp acolo, ci fusese o singură dată, dar el 
vorbise cu Tobias și tot el hotărâse că nu aveau voie să 
povestească nimănui ce văzuseră. Cel mai mult Tobias vorbise 
cu polițistul pe nume Kim și destul de mult cu cel pe nume 
Curry. Lui Tobias îi plăcea de ei. În general, nu îl tratau ca pe un 
copil, ci aproape ca pe un adult. leșeau des din pădure și 
veneau spre casă ca să îl întrebe ba una, ba alta. Dacă se 
plimba multă lume prin pădure. Dacă el construise cabana 
aceea micuță. Câte ceva despre vecini. Dacă își amintea că 
văzuse ceva ciudat în ultima vreme. Lucruri din astea. În prima 
seară venise și o psihologă și îi spusese că putea discuta cu ea 
dacă avea nevoie, așa că vorbise puţin cu ea și fusese foarte 
bine, dar, sincer să fie, pe atunci încă nu îl afectase faptul că 
găsise fetița, și abia după câteva zile își dăduse seama ce se 
întâmplase de fapt. Atunci îi trecuse prin cap. Stătea pe scări și 
își dădu seama. Da, așa, dintr-odată. Ce se întâmplase de fapt. 
Că fetița din copac, pe care o chema Johanne, avea o mamă și 
un tată, și o soră, și mătuși și unchi, și bunici, și prietene și 

vecini și că acum nu mai era în viaţă și că aceștia nu aveau să o 
mai vadă vreodată. Și că cineva o făcuse intenţionat, ba chiar 
lângă casa lui. Tobias simţise un fior rece când se gândise la 
asta; ar fi putut să atârne el spânzurat de copac. Sau fratele lui 
mai mic. Atunci simţise o durere ascuţită înăuntrul lui și trebuise 
să se urce în pat, și în noaptea aceea avusese și niște coșmaruri 
îngrozitoare. Se făcea că cineva îi punea o coardă de sărit în 
jurul gâtului. ÎI spânzurase și trăgea în el cu săgeți din lemn de 
salcie, dar cu vârf adevărat. Îl auzea și pe Torben strigând după 
ajutor, dar nu reușea să se dezlege, era spânzurat și încerca să 
își elibereze gâtul și nu reușea să respire. Tobias se trezise 
transpirat tot, cu capul lipit de pernă. 

Cei de la poliţie fuseseră prin casa lor câteva zile la rând. 
Apoi, din câte se părea, își terminaseră treaba și plecaseră din 
nou. Acum, nu mai erau benzile de pe șosea care opriseră 
trecerea și unii ziariști bătuseră la ușă, dar mama lor nu îi lăsa 
să intre. Tobias bănuia că, în realitate, ea ar fi vrut să le dea 
drumul în casă, mai ales că unii dintre ei erau dispuși să 
plătească destul de mulţi bani, dar șeful poliţiei, Holger, 
bărbatul acela gras cu barbă și ochi blânzi, fusese foarte 
categoric în privinţa aceasta. 

Tobias plănuia deja de ceva vreme excursia asta și acum era 
momentul perfect. Avea liber de la școală și, pentru prima dată, 
fratele lui mai mic nu era acasă. Se îmbrăcă în liniște, își puse 
ghiozdanul în spate și ieși pe furiș pe ușa din spate. 

Mai ajunsese înainte până la lacul Litjanna, așa că știa 
drumul. Își luă cu el harta și busola doar așa, pentru orice 
eventualitate. În caz că avea să se plimbe pe-acolo. Chibriturile! 
Oare luase chibriturile? Işi dădu jos ghiozdanul și pipăi 
buzunarele laterale. Da, erau acolo. Chibriturile erau importante. 
Noaptea era foarte rece dacă nu aveai un foc la care să te 
încălzești. Nu că ar fi plănuit să rămână afară peste noapte, dar 
s-ar fi putut întâmpla oricând. Așa cum se putea la fel de bine să 
nu se mai întoarcă. Poate că avea să rămână în pădure și să nu 
se mai întoarcă niciodată în casa aceea tristă. Chiar că ar fi fost 
ceva. Și să fie sănătoși. Bineînţeles, nu vorbea serios. Frăţiorul 
lui se întorcea în ziua următoare. Lui Tobias îi plăcea foarte mult 
să stea cu fratele lui, dar era bine și să aibă puţin timp pentru el 
însuși. 

Tobias își puse din nou ghiozdanul în spate și închise încet ușa 

după el. Când ieși din casă, simţi aerul proaspăt de primăvară. 
Străbătu cu pași grăbiţi curtea și intră în pădure. Tobias o apucă 
pe un alt drum decât cel obișnuit și nu se îndreptă spre cabana 
pe care o construise, locul unde o găsise pe fetiță. Nu voia să se 
gândească la asta acum; nu avea chef să i se facă din nou frică. 
Acum trebuia să fie puternic; avea liber și, la urma urmei, pleca 
în excursie, așa că nu era un moment bun ca să își facă griji. 
Tobias înaintă de-a lungul pârâiașului până ajunse la un 
drumușor cu urme de vite pe care merse mult spre interior. 
După o oră ieși de pe potecă, își dădu jos ghiozdanul și luă micul 
dejun. Era important să își hrănească trupul și nu voise să facă 
zgomot prin bucătărie acasă. Pădurea era uscată și plăcută; nu 
mai plouase de multă vreme. Se așeză pe un butuc și se bucură 
de priveliști, timp în care înfulecă două felii de pâine și bău puţin 
suc din sticla pe care o luase la el. Lui Tobias îi plăcea foarte 
mult primăvara. Să vadă cum se retrăgea iarna era ca și cum... 
Ei bine, îl umplea de speranţă. Aducea cu sine noi posibilităţi, un 
nou prilej să se întâmple și ceva bun, ca lumea să se schimbe. 
Se gândise de multe ori că Anul Nou ar fi trebuit să pice 
primăvara, nu în toiul iernii. În ziua de după 31 decembrie nu se 
vedea nicio schimbare, dar primăvara totul era altfel. Frunzulițe 
proaspăt apărute în copaci, de un verde delicios, flori și alte 
plante în pădure, păsări care se întorceau și ciripeau printre 
ramuri. Tobias își termină micul dejun și o apucă din nou pe 
pantă, fredonând. Își promisese că avea să descopere mai multe 
lucruri despre fetele creștine. Nu avea să mai spună minciuni, ci 
avea să afle exact ce se întâmpla de fapt acolo. li părea puţin 
rău că nu își luase cartea; i-ar fi prins bine în caz că avea să fie 
obligat să înnopteze departe de casă. Ar fi putut citi lângă foc, în 
mijlocul pădurii. Ajunsese deja la al doilea titlu de pe lista lui 
Emilie; terminase Împăratul muștelor, pe care îl citise dintr-o 
suflare, devorând fiecare cuvânt. Nu era sigur că înţelesese 
totul, dar nu conta. Fusese o carte bună. Il făcuse fericit. Noua 
carte, Zbor deasupra unui cuib de cuci, nu era chiar așa de ușor 
de citit, limbajul era mai mult pentru adulți și Emilie îi spusese 
că, dacă nu reușea să o citească, o putea schimba cu alta, dar 
intenţiona să încerce să o citească pe toată. Până acum i se 
părea fascinantă. Cartea era despre un indian, chief Bromden, 
care era internat într-un spital din care nu îi dădeau drumul. 
Șefa spitalului era o doamnă incredibil de severă, o adevărată 

vrăjitoare. Chief Bromden se dădea drept surdomut, adică se 
făcea că nu poate nici să vorbească, nici să audă, pentru că... ei 
bine, Tobias nu era prea sigur de ce o făcea, dar, chiar și așa, 
cartea tot te captiva. Ar fi trebuit să o ia la el. Fusese un prost 
că nu o făcuse. 

Din vârful dealului se vedea bine terenul din faţa lui. Putea 
vedea lacul Litjanna în depărtare. Avea cam o oră sau două de 
mers până acolo. Tobias se bucura de asta, dar simţi și un gol în 
stomac. Toată lumea vorbise mult despre creștinii aceia, dar 
nimeni nu știa nimic despre ei. Și dacă erau periculoși? Păi, 
periculoși sau nu, poate că oricum nu voiau să primească vizite. 
Pe de altă parte, ar fi putut foarte bine să fie simpatici foc. Poate 
că aveau să îl întâmpine cu braţele deschise și să îl invite la pui 
și suc și avea să își facă o mulţime de prieteni noi. Poate că 
aveau să îi ofere posibilitatea să stea cu ei, și poate și lui Torben 
și așa avea să se rezolve totul dintr-odată. 

Cel mai bine ar fi să nu se apropie de ei de la început. Nu se 
știa niciodată. Ar fi putut să-și pună cortul la o anumită distanţă, 
într-un loc de unde să-i poată observa. Ar fi putut să se culce la 
pământ, cu binoclul, să se camufleze și să spioneze puţin. Să 
aștepte momentul potrivit. 

Zâmbi în sinea lui. Era o idee bună. Avea să-și instaleze cortul 
astfel încât să-i vadă. Să-i spioneze puţin. Chiar ar fi trebuit să 
își ia cartea la el, dar acum era deja prea târziu ca să se 
întoarcă. Avea în schimb să facă pe indianul. Chief Tobias 
Bromden, cu o misiune secretă. 

Se mai încălzise deja puţin; soarele se ivea dintre nori și 
aproape că îi lumina drumul; era un semn bun. Tobias își dădu 
jos haina, o puse în ghiozdan și intră și mai adânc în pădure. 

Descoperi gardul doar când fu la numai câţiva centimetri 
distanță, gata să se lovească de el. Visase cu ochii deschişi. 
Camuflaj și un loc pentru cort, la asta se gândise. Mai fusese pe 
acolo, așa că știa un loc bun de unde putea spiona. Din câte 
vedea el, primăria vânduse ferma cea veche și pământurile 
adiacente. Înainte, fusese un loc de reabilitare a drogaţilor, o 
fermă veche unde puteau veni ca să fugă de oraș și să se dedice 
agriculturii și plimbărilor prin pădure și altor astfel de lucruri; se 
zicea că ar fi fost un adăpost pentru ei. Dar după aceea, 
primăria nu a mai avut atâţia bani și se hotărâse să Îi 
cheltuiască pe alte lucruri. Tobias nu era prea sigur de ce, dar 

ideea era că centrul pentru dependenţii de droguri fusese închis. 
Acum, îl cumpăraseră niște creștini. Tobias mai fusese de două 
ori acolo, o dată pe când erau acolo dependenţii de droguri și 
încă o dată când nu era nimeni. Mersese cu Jon-Marius, care 
fusese cel mai bun prieten al lui, dar care, din păcate, se mutase 
în Suedia cu mama lui la jumătatea clasei a șasea. În orice caz, 
găsiseră un loc perfect pentru spionaj, un dâmb aflat nu foarte 
departe de fermă, de unde se vedea bine aproape tot ce se 
întâmpla acolo. 

Cu toate acestea, nu își amintea de gard și acum fusese cât 
pe ce să se lovească de el. Era făcut dintr-o plasă de metal, de 
genul celor care de obicei aveau sârmă ghimpată în partea de 
sus. Tobias se dădu repede câţiva pași înapoi și se ascunse 
printre niște copaci, privind curios noul obstacol. Gardul nu avea 
sârmă ghimpată în partea de sus, dar era înalt. Mult mai înalt ca 
el, cam de două ori mai înalt. Gardul părea complet nou. Ca și 
cum tocmai ce fusese montat. Tobias aruncă o privire la partea 
mai înaltă a gardului și se gândi puţin. Poate că ar fi reușit să îl 
sară, dar nu fără să fie văzut. Acum vedea ferma mai în faţă, în 
depărtare. Și acolo se petrecuse ceva ciudat: clădirea principală 
nu mai arăta ca înainte, ci fusese renovată. Din câte se părea, 
adăugaseră structuri pe dinafară și deasupra, și nu mai aducea 
a fermă, ci semăna mai degrabă cu o bisericuţă sau ceva 
asemănător. Avea un turn și ce era chestia aia? O seră alături? 
Se uită la pământ, dar nu reuși să vadă de la o asemenea 
distanţă. Spaţiul dintre gard și clădiri era destul de deschis. Nu 
ar fi avut multe locuri în care să se ascundă. Dâmbul la care se 
gândise el ca loc de spionaj se afla de cealaltă parte. Ca să 
ajungă până la el, trebuia să înconjoare gardul. Ar fi fost mult 
mai rapid să îl sară, dar după ce se mai gândi de câteva ori, se 
hotărî că nu merita să riște. Nu că ar fi crezut că cei de dincolo 
de gard ar fi fost oameni răi, chiar deloc, dar chiar și așa... Ce-ar 
fi spus dacă l-ar fi descoperit? La urma urmei, aproape de locul 
acela găsise o fetiță în rochiță, spânzurată de un arbore, cu un 
semn la gât, așa că era mai bine să fie prudent. 

Ar fi putut oricând să se întoarcă și să se ducă acasă; era și 
asta o posibilitate. Deja văzuse puţin din ce se întâmpla pe- 
acolo. Construiseră case noi și ridicaseră un gard. Un fel de 
tabără creștină sau ceva de genul ăsta. Bineînţeles, avea deja 
destule lucruri de povestit. Preţ de o clipă, Tobias se gândi să se 

întoarcă acasă, dar, în final, curiozitatea învinse teama. Ar fi fost 
interesant să aibă și altceva de povestit. Poate dacă ar fi reușit 
să-i vadă pe câţiva dintre cei care locuiau acolo... Tobias se 
retrase puţin în spate, în pădure, îndeajuns cât arborii să îl 
ascundă, dar să poată vedea în continuare gardul. Se părea că 
drumul era mai scurt dacă înconjura gardul prin partea stângă. 
Acolo putea vedea capătul îndepărtat al gardului, în timp ce în 
partea dreaptă nu vedea capătul și nu știa cât avea de mers 
dacă o apuca în direcţia aceea. Tobias își trase pe cap gluga de 
la hanorac și se gândi. Se simţea bine ascuns de hanorac. În 
plus, creștea suspansul operaţiunii. Era un agent care îndeplinea 
o misiune secretă. Cu un cuţit și o lanternă în ghiozdan, și o 
enigmă de rezolvat. Se aplecă ușor în față, făcându-se cât mai 
mic posibil și înconjură gardul prin pădure. Tobias se mișcă pe 
furiș, înaintând pe porțiuni scurte. Pe vine, parcurse aproximativ 
o sută de metri, după care se aruncă la pământ, ca să observe. 
Nu era nimeni. Cineva făcuse o gaură de partea cealaltă a 
gardului. Acum se vedea un vehicul, un tractor parcat în 
depărtare. Repetă manevra. Se aplecă, o porni în fugă, găsi un 
loc potrivit și se aruncă în iarba neagră. De data aceasta putea 
vedea și mai bine. 

Da, chiar erau sere, de sticlă. Erau două și destul de mari. 
Tobias știa că niciun copil din cei care locuiau acolo nu mergea 
la școală. Oare nu coborau nici la supermarket? Poate că 
mâncau ceea ce cultivau, ca să nu trebuiască să iasă de acolo? 
Işi scoase cu grijă binoclul din ghiozdan. Acum vedea foarte bine 
serele. Și tractorul. Un Massey Ferguson verde, vechi. 

Brusc, Tobias își simţi inima cum începe să-i bată mai 
puternic, când văzu o persoană prin binoclu. Un bărbat. Ba nu, o 
femeie. Cu o fustă cenușie și ceva alb pe cap. Se îndrepta spre 
seră. Dispăru. Tobias observă din nou zona prin binoclu, 
încercând să mai găsească și alte persoane, dar nu văzu nicio 
mișcare. Dădu drumul binoclului și îl lăsă să îi atârne la gât. Apoi 
se ridică. De data aceasta riscă și parcurse o distanţă mai lungă; 
voia să urce puţin mai mult pe deal. Acum sentimentul de 
teamă dispăruse complet, învins pe deplin de cel de curiozitate. 
Se aruncă din nou pe iarba neagră chiar în momentul în care 
poarta serei se deschise și ieși cineva. Aceeași femeie și... 
Răsuci puţin lentila binocilului, ca să focalizeze mai bine. Un 
bărbat. O femeie și un bărbat. Bărbatul era îmbrăcat tot cu 

haine cenușii, dar capul îi era descoperit. Oare doar femeile 
trebuiau să poarte ceva pe cap? Asta chiar că ar fi fost o 
poveste bună. „Toate femeile poartă ceva alb pe cap, dar 
bărbaţii nu poartă nimic”. Sau poate că nu. Oare ce însemna 
asta? Trebuia să se mai apropie puţin. Nu era îndeajuns. 

Tobias tocmai ce se ridica din nou, pregătit să străbată 
următoarea porțiune, când, dintr-odată, o văzu pe fata aflată de 
cealaltă parte a gardului. Fu atât de surprins, încât uită cu 
desăvârșire să se trântească la pământ. Rămase în picioare 
chiar în faţa ei, fără să se poată mișca. Era cam de-o vârstă cu 
el, sau poate un pic mai mică. Era îmbrăcată la fel ca femeia din 
seră: o fustă de lână cenușie, groasă, și ceva alb pe cap. Stătea 
în genunchi într-o grădină de legume. Părea că scoate 
buruienile. Legumele semănate ar fi putut fi morcovi sau salată, 
sau altceva, era greu de știut. Tobias se ghemui, ca să se 
ascundă puţin. Fata se ridică și își întinse spatele. Işi trecu 
mâinile peste genunchi. Părea obosită. Nu era foarte departe de 
el, poate doar la vreo zece metri. Tobias își ținu respiraţia în 
timp ce fata se așeză din nou în grădină și continuă să scoată 
buruieni. Își atinse gâtul și își șterse sudoarea de pe frunte. 
Tobias uită cu totul că era spion și că trebuia să aibă grijă. Fata 
părea obosită și însetată. Nu avea să se întâmple nimic dacă o 
întreba de voia cumva niște apă. Avea o sticlă mare în ghiozdan. 

Tobias își drese puţin glasul. Fata își văzu de treabă fără să 
reacționeze. Tobias aruncă rapid o privire în jurul lui și găsi pe 
jos câteva conuri vechi de pin. Aruncă unul cu grijă, dar acesta 
nu ajunse nici măcar până la gard. Se ridică pe jumătate și 
aruncă celălalt con de brad cu ceva mai multă forţă, iar de data 
aceasta își atinse ţinta. Conul nimeri drept în gard, cu un 
zgomot ascuţit, mult prea puternic. Îi păru numaidecât rău și se 
aruncă în iarba neagră, unde rămase cât mai tăcut posibil. 

Când își ridică din nou privirea, fata mai că ajunsese lângă 
gard. Auzise zgomotul și acum îl văzu. El îi văzu ochii. Fata îi 
privea ţintă. Tobias își duse un deget la gură. „Șșșt”. Fata părea 
foarte surprinsă, dar, chiar și așa, luă seama la gestul lui și nu 
spuse nimic. Se uită în jurul ei. Mai întâi într-o parte. Apoi în 
cealaltă. După care încuviinţă încet din cap. Tobias se uită în 
jurul lui și se îndepărtă de gard. Deschise ghiozdanul, scoase 
sticla cu apă, veni și o puse sub gard, după care se târî repede 
înapoi spre ascunzătoarea lui. Fata cu fustă cenușie se uită din 

nou în jurul ei. Nu era nimeni prin apropiere. Se ridică iute, se 
apropie dintr-un salt de sticla de apă și o apucă rapid. O 
ascunse în fustă și se întoarse direct spre locul în care smulsese 
buruienile. Tobias o văzu desfăcând capacul și bând apă. Goli 
aproape toată sticla. Probabil că îi fusese îngrozitor de sete. 
Fata cu chestia aia albă pe cap se tot uita în jurul ei. Părea 
nervoasă, îngrijorată să nu vină cineva. Tobias prinse puţin curaj 
și se apropie din nou de gard. Fata se mișcă și ea puţin, încet și 
uitându-se mereu peste umăr. Acum îi vedea mult mai bine 
chipul. Avea ochii albaștri și mulţi pistrui. Pălăria aceea ciudată 
și fusta cenușie aproape că o făceau să pară mai în vârstă, dar 
nu era așa. Dacă s-ar fi îmbrăcat normal, ar fi semănat perfect 
cu colegele lui de clasă. Fata ridică ușor sticla spre el, gest prin 
care îl întreba dacă voia să i-o înapoieze. Tobias dădu din cap că 
nu. Fata se puse în genunchi și scoase ceva din buzunarul fustei. 
Era un carnețel și un creion micuţ. Scrise ceva pe o foaie, apoi o 
îndoi cu grijă. Se ridică brusc, se apropie în fugă de gard și trecu 
bileţelul prin grilaj. Se uită agitată în jur, se întoarse la fel de 
repede în punctul de unde plecase și își văzu de treabă în 
grădină. Tobias se târî până la gard și luă bileţelul. Se întoarse 
în patru labe la ascunzătoarea lui și îl desfăcu. Scria: 
„Mulţumesc”. Își ridică privirea spre fată și zâmbi. Încercă să își 
dea seama cum să spună „Cu plăcere” fără să deschidă gura, 
dar nu era chiar așa de ușor. Fata se uită peste umăr și mai 
scrise ceva. După aceea se apropie rapid de gard, dar de data 
asta nu mai îndoi foaia, ci lăsă carneţelul și creionul pe jos, 
lângă gard. Tobias se târî din nou într-acolo, luă carnețelul și 
creionul și se întoarse grabnic, în același fel, la ascunzătoarea 
lui. „Mă numesc Rakel, scria în carnețel. Nu am voie să vorbesc. 
Cum te cheamă?” Tobias se uită la fată. Nu avea voie să 
vorbească? Ce fel de regulă mai era și asta? Și de ce era atât de 
însetată? Și de ce era singură afară? Tobias se gândi puţin, apoi 
scrise un răspuns: „Pe mine mă cheamă Tobias. Locuiești aici? 
De ce nu poţi vorbi?” Se întoarse de-a bușilea la gard cu 
carnețelul, după care reveni la locul lui. Locuiești aici? Poate că 
era o întrebare prostească, era destul de evident că așa era, 
dar, în sfârșit, nu-i venise în minte altceva. Fata zâmbi puțin 
când se uită la carneţel și îi scrise repede un răspuns. Continuă 
să fie la fel de prudentă ca înainte. Se uită de câteva ori peste 
umăr, înainte să riște și să treacă prin gard caietul. „Locuiesc 

aici. Lux Domus. Nu îţi pot spune de ce (nu pot să vorbesc)”. 
Când el citi bileţelul, fata încercă să-i mai comunice ceva prin 
gesturi. Ca și cum ar fi vrut să-i mai explice ceva, dar nu se 
hotăra dacă să o facă sau nu. Tobias îi zâmbi și îi scrise un 
răspuns: „Locuiesc în apropiere, în pădure. Suntem vecini”. 
Desenă un smiley mic. Apoi adăugă: „Ce înseamnă Lux 
Domus?” îi înapoie fetei carneţelul, iar aceasta schiță din nou un 
zâmbet. După ce se uită iarăși în jur, ca să fie sigură că nu o 
vede nimeni, scrise un alt răspuns și se apropie iute de gard cu 
carnețelul, apoi se întoarse la fel de iute în locul în care plivea 
buruieni. „Lux Domus = Casa Luminii. Ești foarte amabil că mă 
ajuţi. Mulţumesc”. Pe Tobias îl șocă puţin ultimul lucru pe care îl 
scrisese fata. Nu o ajutase cu aproape nimic! Doar îi dăduse 
niște apă. Se gândi puţin la ce să scrie. Cuvintele i se păreau 
foarte importante, acum că nu le putea rosti cu voce tare. 
Trebuia să se gândească foarte bine. Mestecă puţin creionul, 
apoi se hotărî ce să scrie. Intrebă: „Ai nevoie să te ajut și cu 
altceva?” După care trecu din nou caietul prin gard. 

Dintr-odată, lângă casă se întâmplă ceva. Fata se uită agitată 
peste umăr și scrise repede un răspuns. De data aceasta rupse 
foaia din carneţel și o îndoi, așa cum făcuse cu primul bilețel. 
Acum era lume pe drum, cineva ieșise din casă; de fapt, din 
casă ieșiseră mai multe persoane. Se părea că tocmai ce 
terminaseră de făcut ceva în biserică. Fata se ridică repede și 
aruncă bilețelul prin gard, spre el. Acum Tobias auzi și voci. O 
strigau. 

— Rakel! 

Fata se ridică încet și își trecu mâinile peste fusta cenușie. 
Tobias nu îi mai putea vedea ochii, întrucât avea capul plecat. 
Fata luă săpăliga de jos și se îndreptă încet spre cei care o 
strigaseră. Tobias rămase nemișcat și nu îndrăzni să se miște 
până nu dispăru grupul de persoane aflat de cealaltă parte a 
gardului. Fata se apropie de ei și intrară cu toţii într-una dintre 
sere. Peste fermă se lăsă din nou liniștea. Tobias ieși cu grijă din 
ascunzătoarea lui și luă ultimul bilet. Îl puse în buzunar și îl 
scoase din nou doar după ce se ascunse mai bine, puţin mai 
departe de gard. Desfăcu bilețelul cu mâinile tremurând. Simţi 
un junghi de durere în sinea lui când văzu ce scria pe bileţel. 

„Da. Ajută-mă, te rog”. 

Se întoarse încet, în patru labe, la gard. De partea cealaltă nu 

se vedea încă nicio mișcare. Tobias nu prea știa ce să facă. 
Pornise într-o misiune secretă care, în realitate, fusese doar un 
joc în mintea lui. 

Acesta nu era un joc. 

Era real. 

Fata cu fustă cenușie exista cu adevărat. Cea care era foarte 
însetată și nu putea vorbi. Și acum îi ceruse să o ajute. 

Tobias își puse ghiozdanul în spate și o porni spre dealul cu 
vedere spre fermă. 


28. 


Mia Kruger se trezi cu senzaţia că mai era cineva în camera ei 
de hotel. Nu reuși să deschidă de tot ochii, așa că rămase ca 
într-o ceaţă, pe jumătate adormită, pe jumătate trează. Se 
chinui să deschidă ochii îndeajuns ca să vadă că era singură. Era 
doar ea în cameră. De fapt, era chiar deprimant. Așa era viaţa ei 
acum. O cameră de hotel și un caz. La urma urmei, toate astea 
erau temporare. 

„Vino, Mia, vino”. 

În orice caz, în scurt timp avea să dispară și ea. De ce să se 
lase copleșită? De ce să se gândească la astfel de lucruri? De ce 
una? De ce cealaltă? 

Din cine știe ce motiv, pe Mia o durea capul. După ce în 
ultimele șase luni ingerase diverse substanțe narcotice, crezuse 
că devenise imună la dureri infantile de genul acesta. Noaptea 
trecută rămăsese cu Susanne mai mult decât prevăzuse. Ei 
bine, „prevăzuse” nu era chiar cuvântul potrivit, întrucât se 
întâlniseră din întâmplare. În orice caz, băuse mai mult. inchise 
ochii și încercă să își amintească visul. Il visase pe Roger 
Bakken. Era gol, pe acoperișul motelului din oraș. Tatuajul în 
formă de vultur se extinsese dincolo de gât și îi acoperise 
aproape tot corpul. Încerca să îi spună ceva; striga, dar nu îl 
putea auzi din pricina zgomotului puternic de trafic și a faptului 
că cineva insista să îi vorbească direct în ureche. Incercase să 
se întoarcă, să vadă cine îi vorbea, cine îi șoptea acele fraze 
ciudate pe care nu le înțelegea, dar nu era nimeni acolo. Roger 
Bakken gesticula cu brațele, voia cu orice preț ca ea să îl 

înțeleagă, dar ea nu reușea să audă nimic. „Vino aici, îi striga el. 
Coboară”. Și atunci Roger Bakken se arunca. Plutea încet prin 
aer spre ea. Tatuajul se extinsese și mai mult, îi acoperise acum 
tot corpul și se rotea în jurul lui în aer. Braţele i se 
transformaseră în aripi și picioarele în labe cu gheare. Din cap îi 
ieșea un cioc. Chiar înainte să se lovească de pământ, Roger 
Bakken frâna din aripi și scăpa. Mia nu își amintea ce îi spusese. 
O imagine a cimitirului. Piatra de mormânt a lui Sigrid. Cineva îi 
șoptea din nou ceva la ureche, o voce invizibilă. Undeva în 
depărtare băteau clopotele. Pe o insulă. Clopotele băteau pe 
Hitra. Un sunet metalic al eternității care se auzea de la 
telefonul ei mobil, din buzunarul pantalonilor de lângă patul de 
hotel. Întinse somnoroasă braţul, căutând sursa zgomotului, 
apăsă pe ecran și începu să vorbească înainte să se fi trezit de 
tot. 

— Alo? 

— Scuze, te-am trezit? 

Era Gabriel Mark. Tipul cel nou. Frumușelul care se îmbujora. 
Hackerul. 

— Nu, spuse Mia și se ridică în șezut în pat. Cât e ora? 

— Nouă. 

— Pentru Dumnezeu, ce devreme mergi la serviciu. 

Mia era acum trează de-a binelea. Visul dispăruse. Dintr- 
odată, era în camera de hotel. 

— Nu m-am dus acasă. 

— La naiba, te-ai mutat la birou, sau ce? 

Gabriel râse puţin. 

— Eh, nu. În fine, poate, puţin. Am multe de învăţat. Simt că 
am o anumită răspundere. 

— Da, știu cum e, spuse Mia. 

Se dădu jos din pat și ridică jaluzelele. O altă zi primăvăratică 
în centrul orașului Oslo. Copii care se învârteau în jurul fântânii 
din Spikersuppa. Pensionari pe bulevardul Karl-Johan. Regele în 
palat. Politicienii în parlament. Toţi văzându-și de treburile lor 
zilnice, iar ea trebuia să garanteze că ei puteau face asta în 
continuare. Înțelegea foarte bine despre ce vorbea tânărul 
hacker angajat de curând. 

— Ar trebui să mai și dormi puţin din când în când. 

— Nu-i problemă, continuă Gabriel. Sunt obișnuit să lucrez 
noaptea. Mă gândeam că s-ar putea să te intereseze ce am 


VP - 133 


găsit. 

— Bineînţeles, spuse Mia și cobori din nou jaluzelele. 

Nu era deloc pregătită să înfrunte ziua. De fapt, voia doar să 
își reia visul. Oare ce îi strigase Roger Bakken? 

— Bun, de fapt nu sunt poliţist, se scuză Gabriel. Așa că nu 
prea știu ce e important și ce nu. 

— Nu-i nimic, glumi Mia. Spune-mi ce-ai aflat și cu asta basta. 

— Bine, continuă Gabriel. Îţi amintești că laptopul avea doi 
utilizatori? 

— Roger și Randi. 

— Da, Roger și Randi. E ceva ciudat în asta. 

— Ce? 

— Bun, să-începem cu Roger. Acolo nu prea sunt surprize. Nu 
a prea folosit laptopul, nu e un PC aude. 

— Cum i-ai spus? 

— Ştii tu, nu a folosit calculatorul mai mult decât o fac 
bărbaţii în general. 

— Cum ar fi? 

— E-mail. Mașini și motociclete. Chestiile tipice, de fapt. 

— Cui i-a scris? Ceva interesant? 

— Sincer, nu. Mai că nu avea mesaje private, adică de la 
cunoscuţi și dintr-astea. A comandat câteva reviste despre 
motociclete. Facturi în format PDF. Publicitate. O viaţă puţin cam 
plictisitoare, cel puţin dacă e să ne luăm după conţinutul adresei 
lui de e-mail. 

— Nu toată lumea trăiește în rețea, Gabriel, spuse Mia. _ 

— Nu, clar, dar chiar și așa. E ciudat că nu există nimic. In 
orice caz, nu asta e cel mai interesant. 

— Poţi să aștepți o clipă? 

— Bine. 

Mia puse apelul în așteptare și se duse spre telefonul hotelului 
care se afla pe noptieră. Formă numărul de la recepţie și ceru să 
i se aducă micul dejun. În ziua precedentă încercase să meargă 
la bufet și nu se simţea în stare să repete experienţa. Prea 
multă lume. 

— Gata. 

— Bine, spuse Gabriel. Voi continua să verific utilizatorul 
Roger, dar voiam să îţi spun mai întâi ce am găsit în celălalt. 

— În Randi? 

— Da. 


VP - 134 


— Cine e? 

— Asta mi se pare atât de ciudat. 

— Ce anume? 

Gabriel rămase tăcut preţ de o clipă. 

— Cred că ar trebui să o vezi cu ochii tăi, dar sunt destul de 
sigur că sunt una și aceeași persoană. 

— Ce vrei să spui? 

— Roger și Randi. Sunt aceeași persoană. 

— Roger Bakken era două persoane diferite? 

— Da, sau nu. Sau da. li plăcea să fie femeie. 

— Îți baţi joc de mine? 

— Nu, e adevărat. 

— Și cum de știi asta? 

— În utilizatorul Roger e bărbat. Are fotografii cu motociclete 
și mașini. lese la pescuit și la băut. În utilizatorul Randi e cu 
totul diferit. E femeie. Paginile preferate marcate în navigator 
sunt de la bloguri despre menstruaţie și decoraţii de interior. Are 
fotografii cu el îmbrăcat ca femeie. S-ar părea că a dus două 
vieţi diferite. 

— Eşti sigur de asta? 

Îl auzi pe Gabriel oftând la celălalt capăt al liniei. 

— Știu că nu sunt poliţist, dă sunt în stare să recunosc un 
bărbat îmbrăcat cu haine de femeie. 

— lartă-mă, își ceru Mia scuze. Doar că părea foarte ciudat. 

— Perfect de acord, încuviință Gabriel. Dar el e. Sunt absolut 
sigur. Vei vedea tu singură când vii. 

— Vin imediat, promise Mia. lar telefonul? 

— La fel de ciudat. 

— Ce vrei să spui? 

— Aproape toate mesajele au fost șterse și nu are niciun 
număr salvat. N-am nici cea mai vagă idee cu ce se ocupa tipul 
ăsta, dar a făcut tot posibilul ca să rămână ascuns și să își 
șteargă urmele, asta-i clar. 

— În afară de fotografiile în care e îmbrăcat cu haine de 
femeie. 

— Da, dar astea erau pe calculator. 

— Ai spus că aproape toate mesajele au fost eliminate. 
Înseamnă că au mai rămas câteva? 

— Puţine, ciudate, dar există. 

— Povestește-mi. 

— Acum? 

— Da, acum. 

Mia zâmbi ușor. 

— În regulă. 

Gabriel își drese glasul și le citi. 

— Sunt trei mesaje. Toate din 20 martie. 

— Ziua în care a murit. 

— Da? 

— Da, citește-mi-le. 

O bătaie în ușă. Mia se îmbrăcă cu un halat de-al hotelului și 
luă tava cu micul dejun, în timp ce Gabriel căuta mesajele. 

— Bun, primul e scurt. 

— De la cine e? 

— De la un expeditor anonim. 

— Cum se poate așa ceva? Se poate ascunde numărul când 
trimiți mesaje? 

— Da, nu e greu, răspunse Gabriel. 

— Poate mă crezi demodată, dar cum se face asta? întrebă 
Mia și luă o gură de cafea. 

Era amară. O scuipă. Înjură încet. Chiar așa de greu era să 
înveţi să faci cafea? Nici farfuria cu ouă jumări și bacon nu o 
ispitea prea tare. 

— ÎI trimiţi de pe internet. De exemplu, prin txtemnow.com. 
Sau astfel de site-uri. Sunt multe pe care nu trebuie să te 
înregistrezi. Tastezi pur și simplu numărul și mesajul și se 
trimite, sigur cu niște publicitate; așa se finanţează astfel de 
pagini. 

— Și ce scria în mesaj? 

— Sunt trei. 

— Dă-i drumul. 

— „Nu trebuie să zbori prea aproape de soare”. 

— Ce-ai spus? 

Mia nu reuși să mănânce nimic. Lăsă din nou tava pe pervaz. 

— „Nu trebuie să zbori prea aproape de soare”. E primul 
mesaj. 

— Și ce-a răspuns? 

— Nu a răspuns nimic. Nu poţi răspunde la un mesaj fără 
numărul expeditorului. 

Mia se așeză pe pat și își sprijini capul de perete. Durerea de 
cap cedă puţin. Să zboare prea aproape de soare. Tatuajul în 

formă de vultur. Aripi. Icar cu aripi. Aripile lui s-au topit pentru 
că a zburat prea aproape de soare. Orgoliu excesiv. Mândria. 
Roger Bakken făcuse ceva ce n-ar fi trebuit să facă. 

— Mai ești acolo? 

— Da. Scuze, Gabriel, a trebuit să mă gândesc puţin. 

— ȚI-I citesc pe al doilea? 

— Haide. 

— Who's there? 

— Așa scrie în mesaj? „Cine-i acolo?” în engleză? 

— Da. Vrei să ţi-l citesc și pe ultimul? 

— Da. 

— Bye, bye, birdie. 

Mia închise ochii, dar nu reuși să se gândească la ceva. „Cine- 
i acolo?” „La revedere, păsărică”. Nu îi venea nimic în minte. Se 
ridică din pat și intră în baie. Își zări imaginea în oglindă și nu îi 
plăcu ce văzu. Părea istovită. De parcă mai avea doar un strop 
de vlagă în ea. Ca un fel de stafie. Se aplecă peste cadă și dădu 
drumul la apă, să o umple. 

— Mia? Ești acolo? 

— Da, scuze, Gabriel. Încercam doar să văd dacă reușesc să 
pricep ceva din ultimele două mesaje. 

— Și? 

— Nu, momentan nimic. Vin mai încolo la birou, în regulă? 

— Perfect, mă găsești aici. 

— Super, Gabriel, până acum ai făcut treabă bună. 

Închise și se duse din nou în cameră. Așeză telefonul pe 
pervaz și încercă să ia o gură din micul dejun. Nu reuși să 
înghită. Tot aia. Avea să servească o cafea și o chiflă în 
Kaffebrenneriet. 

„Cine-i acolo?” „La revedere, păsărică”. 

Mia se dezbrăcă și intră în cadă. Apa caldă îi cuprinse tot 
corpul și o linişti puţin. Se bucurase să o vadă din nou pe 
Susanne. Adevărul este că se bucurase mult. Hotărâseră să se 
mai vadă... sau nu? Mia nu își amintea prea bine; la urma urmei, 
se îmbătase puţin. 

Își puse capul pe marginea căzii de baie și închise ochii. 

„Cine-i acolo?” 

„La revedere, păsărică”. 

Nu era mult, dar măcar era ceva. 


VP - 137 


29 


Cecilie Mykle dormise atât de adânc, că era aproape dureros 
să se trezească. Din inerție, întinse mâna după ceasul 
deșteptător, dar, din cine știe ce motiv, acesta nu suna. Cecilie 
încercă să deschidă ochii, dar nu reuși. Își simţea trupul greu, 
relaxat și cald, ca și cum s-ar fi culcat pe un nor ușor și s-ar fi 
acoperit cu un alt nor minunat. Se înfășură mai bine în cuvertură 
și se răsuci, ca să se întoarcă pe burtă. Își afundă capul în pernă. 
Incercă să asculte de corpul ei. „Continuă să dormi, continuă să 
dormi. Uită de ce îţi spun mintea și conștiința ta. Acum ai nevoie 
să dormi; dormi, dormi, Cecilie, dormi”. Tocmai de aceea îi 
prescrisese medicul atâtea pastile. Cecilie se împotrivise; nu 
luase în viaţa ei pastile ca să doarmă. Nu îi plăceau pastilele. Îi 
plăcea să fie conștientă. Nu îi plăcea ideea ca o substanţă să 
pună stăpânire pe corpul ei. Pe Cecilie Mykle o obseda foarte 
tare să-și păstreze controlul. Mai scoase o dată mâna pe sub 
cuvertură, o altă mișcare inconștientă ca să oprească ceasul 
deșteptător. Ora șase și un sfert, ca întotdeauna. Totuși, nu 
suna. O parte mică din creierul ei vru să știe de ce, dar fu 
numaidecât copleșită de restul creierului, care se afla sub 
efectul somniferelor și refuza cu îndârjire. Se înfășură din nou în 
cuvertură, cu capul sprijinit comod pe perna moale. 

— Nu e o propunere, ci un ordin, îi spusese medicul ei. Vei lua 
pastilele pentru că trebuie să te odihnești. Trebuie să te 
odihnești. De câte ori trebuie să îţi spun, ca să îţi intre în cap? 

Cel mai bun medic din lume. Știa de ce avea nevoie și insista 
cu o oarecare severitate. „Trebuie să ai grijă de tine”. Cecilie 
Mykle nu se prea pricepea la asta. Să aibă grijă de ea însăși. 
„Trebuie să ai grijă de tine”, asta îi spunea toată lumea în 
repetate rânduri, dar lui Cecilie Mykle nu i se părea ușor s-o 
facă. Crescuse alături de o mamă care nu avea niciodată grijă 
de ea însăși și mereu se ocupa mai întâi de nevoile celorlalţi. Era 
o rutină de care nu era chiar așa simplu să scapi. 

Probleme, probleme. De aceea nu reușea să doarmă. Nu știa 
de cât timp nu mai dormise o noapte întreagă. Nopțile îi erau 
dominate de neliniște. Un pic de odihnă, apoi se învârtea prin 
casă, se uita la emisiuni de televiziune în toiul nopţii, în timp ce 
bea o cană cu ceai, și apoi poate reușea să se mai odihnească 

vreo câteva minute, după care suna deșteptătorul, dându-i de 
știre că se făcuse din nou ora șase și un sfert. Mereu avusese 
multe griji pe cap, iar Cecilie era o persoană care se îngrijora 
mai mult ca altele. 

— Te îngrijorezi fără motiv, îi spunea deseori soțul ei, de 
exemplu, când cumpăraseră duplexul din Skullerud. 

— Nu e prea scump? 

— O rezolvăm noi, îi spusese soțul ei și avusese dreptate: se 
descurcau bine, mai ales de când începuse să lucreze pe Marea 
Nordului. 

Șase săptămâni la muncă, șase săptămâni acasă. li era dor de 
soțul ei cât timp era plecat, bineînţeles, dar banii le picau cum 
nu se putea mai bine. Și când se întorcea, stătea mereu în casă. 
Cecilie Mykle își iubea soţul. Era perfect; n-ar fi putut găsi un soț 
sau un iubit mai bun. Nu era ca mulţi prieteni de-ai lui care 
lucrau tot pe Marea Nordului și se întorceau cu portofelul plin și 
o ţineau numai în petreceri. Șase săptămâni de muncă, șase 
săptămâni de beţie. Nu, chiar deloc. Când soţul ei era acasă, 
stătea în casă. 

Cecilie Mykle își întinse brațele spre tavan și, în cele din urmă, 
reuși să deschidă ochii. Stătu puţin să se dezmeticească. Era 
somnoroasă, dar chiar și așa se simţea foarte bine; ar fi putut 
dormi toată noaptea; avea pielea fierbinte, trupul moale și 
relaxat. Nici nu mai visase ca în ultima vreme. Vise violente, 
aproape coşmaruri, dar în noaptea aceasta, nimic. Doar odihnă 
completă. 

Acum se trezi și își veni brusc în fire, în camera întunecoasă, 
și se simţi din nou îngrijorată. Oare cât să fi fost ora? întinse 
brațul ca să aprindă veioza de pe noptieră. Aceasta nu se 
aprinse. De ce era atât de întuneric? Și de ce era așa de frig? 
Oare se luase curentul? Cecilie Mykle apăsă pe butonul care 
ilumina ecranul deșteptătorului și rămase împietrită când văzu 
cât era ora. Zece fără un sfert? Pentru Dumnezeu, ar fi trebuit 
să se trezească deja de mult timp. Ar fi trebuit să o ducă de 
mult pe Karoline la grădiniță. Cecilie își cobori picioarele peste 
marginea patului și rămase așezată, cu capul între mâini. Părea 
o bucată de plumb. Abia de fu în stare să își ţină ochii deschiși. 
Se ridică, simţindu-și picioarele slăbite, și se apropie de 
întrerupătorul de lângă ușă. Încercă să aprindă lumina, dar nu 
funcţionă. Era frig și casa era cuprinsă de o tăcere ciudată. 

Cecilie se împletici spre fereastră și trase draperiile. Lumina de 
primăvară intră în cameră, îndeajuns cât să vadă ceva. 

Cecilie ieși încet pe coridor. Trebuia să o trezească pe 
Karoline. Înaintă pe holul întunecos simţindu-și picioarele grele, 
de parcă nu mai voiau să o susțină. Uitase să își pună șosete, iar 
podeaua era rece. Cecilie își trecu o mână peste perete, ca să se 
orienteze înspre camera Karolinei. 

— Karoline! 

Vocea Îi părea slabă, de parcă nici ea nu voia să se trezească. 

— Karoline, te-ai trezit? 

Nu primi niciun răspuns din camera fetiţei. Zece fără un sfert? 
Karoline nu dormise niciodată atât de mult. În mod normal, se 
ridica din pat la ora șapte sau cel puțin era trează la ora aceea. 
Deseori venea în patul lor, cu jucăria ei de pluș. De fapt, era cel 
mai frumos moment din zi. Un moment de linişte în pat, 
dimineața, împreună cu Karoline și jucăria de pluș. 

— Karoline? 

Cecilie înaintă bâjbâind, obișnuindu-se treptat cu întunericul. 
Dintr-odată, simţi ceva umed și lipicios sub picioare. Ce mai era 
acum? Se opri și ridică un picior. Işi trecu cu grijă mâna peste 
talpa piciorului. Podeaua era mânjită cu ceva scârbos. Și tocmai 
ce o spălase! Cecilie continuă să înainteze pe podeaua lipicioasă 
spre camera Karolinei. Întinse mâna spre întrerupător, dar nici 
aici nu era curent. 

— Karoline? 

Străbătu repede camera și trase draperiile. Camera se umplu 
de lumină și atunci Cecilie Mykle începu să se îngrijoreze cu 
adevărat. 

— Karoline? 

Nu-i venea să-și creadă ochilor. Karoline nu era în patul ei. 
Podeaua era acoperită de sânge. Cu siguranţă nu era trează. 
Călcase în sânge. Așa că totuși visa. Incă dormea. Nu ar fi 
trebuit să ia somniferul, dar medicul insistase. Cecilie Mykle 
rămase în picioare, în mijlocul camerei fetiţei, încercând să se 
trezească. Nu îi plăcea visul. Karoline nu era în patul ei. Era ora 
zece fără un sfert dimineaţa. Podeaua era plină de sânge. Se 
luase curentul. Casa era întunecoasă. Pe sub pulover, pe brațe i 
se făcuse pielea de găină. Acum voia să se trezească. „Alarma 
va suna imediat”, se gândi ea, mușcându-și buza. 

„E doar un vis”. 

Cecilie Mykle era uluită. Nici măcar nu auzi că în depărtare 
suna telefonul. 


30 


Mia Kruger stătea lângă fereastra cafenelei Kaffebrenneriet, 
pe strada Storgata, servind a doua cafea cu lapte pe ziua aceea. 
Mâncase deja o chiflă și băuse un pahar de suc de portocale; 
avea o mahmureală surprinzătoare, dar simțea cum corpul ei 
începea să se trezească după noaptea petrecută cu Susanne. In 
mod normal, nu prea citea ziarele, dar, din cine știe ce motiv, 
azi le citise, chiar dacă primele pagini i se păruseră 
respingătoare. Aparent, se puseseră de acord să îl numească 
„ucigașul de fetiţe”. Miei nu îi plăcea deloc când presa le punea 
nume și etichete cazurilor de crime și dispariţii, sau încăierări 
sau războaie, sau ce-or mai fi fost. Nu își dădeau seama că așa 
își influenţau cititorii? Nu își dădeau seama că îi speriau pe 
oameni, generând un climat plin de teamă? La naiba cu ei! De 
ce nu existau legi împotriva unor astfel de chestiuni? Pedepse. 
Și, mai ales, imbecilii ăia nu își dădeau seama că îi ofereau 
criminalului exact ce își dorea acesta: atenţie. Nu își dădeau 
seama? Nu știau că aproape întotdeauna, astfel de oameni 
căutau atenţie? Pagini întregi în toate ziarele. „Asasinul de 
fetițe”. Uneori, se întreba de unde le scoteau ziariștii. Erau 
interviuri cu vecini și prieteni și angajaţi de la grădiniţă. „Poliţia 
nu are nicio pistă”. Se întrebă de unde scoseseră una ca asta. 
Fotografii cu Pauline pe plajă, de ziua ei, cu familia. Fotografii cu 
Johanne patinând și în piscină cu bunicul ei. Mia clătină din cap, 
dar nu reuși să lase ziarele din mână. „Nu există suspecți”. „O 
țară întreagă  jelește”. Fotografii de la înmormântare. 
Fotografii cu flori și lumânări de la locul crimei. Scrisori și 
mesaje pentru fetiţe. Copii plângând. Adulţi plângând. 

Puse ziarele la o parte și își termină cafeaua cu lapte. Chiar 
atunci sună telefonul. 

— Alo? 

— Sunt Holger. Unde ești? 

— În Kaffebrenneriet, pe strada Storgata. Ce s-a întâmplat? 

— A mai dispărut una. 

Mia își simţi cum pe braţe i se făcea pielea de găină. Își puse 
haina de piele pe ea și ieși din local în câteva secunde. 

— Ești la birou? 

— Acum plec. 

— la-mă de la 7-Eleven de pe strada Plgen. 

— În regulă. 

Mia închise telefonul și urcă rapid strada spre piaţa 
Youngstorget. La naiba. A treia. „Trei linii pe degetul mijlociu”. 
Nu, nu și de data aceasta. De data aceasta porniseră mai 
repede. O altă dispariţie și deja se puseseră în mișcare. Nu 
aveau să mai fie și alte linii. Mia nu știa cine era fetița cea nouă, 
dar hotărâse deja în sinea ei, în timp ce cobora pe strada 
Torggata, făcându-și loc prin mulţime. „O vom găsi pe fetiță 
înainte să fie prea târziu”. 

Ajunse în colţul pieţei Youngstorget în același moment în care 
Audi-ul negru al lui Holger își făcu brusc apariţia de pe strada 
Plaen. Se așeză pe scaunul din faţă și închise în grabă ușa. 

— Unde mergem? spuse ea, încercând să își recapete suflul. 

— La Disen, răspunse Munch laconic. Strada Disen. Ne-au 
anunţat cu zece minute în urmă. Andrea Lyng. Şase ani. Nu era 
în pat când s-a trezit tatăl ei. 

Munch puse alarma pe acoperișul mașinii și călcă pe 
accelerație. 

— Acum s-a trezit? 

Se uită la ora afișată pe telefon. 

— Așa se pare, murmură Munch. 

— Cine e acolo? 

— Kim și Anette. Curry e pe drum. 

Munch claxonă enervat la un tramvai și la câţiva pietoni care 
nu se mișcau îndeajuns de repede. 

— Idioţii naibii. 

— A dispărut din casă? 

Munch încuviinţă din cap. 

— Ce ciudat! Celelalte două au dispărut de la grădiniță. 

— Daţi-vă din drum. Pentru Dumnezeu. 

Munch claxonă din nou. În cele din urmă, reuși să iasă din 
aglomeraţie și se îndreptă spre Sinsen. 

— Doar tatăl era acasă? Unde e mama? 

— N-am idee, murmură Munch. 

Sună telefonul și răspunse pe un ton nerăbdător. Nu era într- 

una dintre cele mai bune zile ale sale. 

— Da? La naiba. Da, trebuie împrejmuită zona. Şi tehnicienii 
să plece deja într-acolo. Poftim? Nu mă interesează, asta este 
prioritatea noastră acum. Da, bineînțeles că îl considerăm locul 
crimei. Ajungem în cinci minute. 

Închise și clătină din cap. 

— Anette? 

— Kim. 

— Ce-a găsit? 

— Sânge. 

— Sânge? 

Munch încuviinţă din cap, contrariat. 

— S-ar putea să nu fie vorba de omul nostru, spuse Mia. E un 
mod de operare complet diferit. 

— Așa crezi? spuse el fără să se uite la ea. 

O fetiță de șase ani dispăruse din camera ei în Disen. Mia 
scoase o pastilă din buzunarul hainei. Încă spera că dispariţiile 
nu aveau legătură una cu cealaltă. „Trei linii pe degetul mijlociu 
stâng. Nu, de data aceasta nu. De data aceasta trebuiau să 
anticipeze”. 

Munch mai claxonă o dată și mai că nu călcă niște punkiști 
care aveau impresia că nu trebuiau să se miște mai repede pe 
zebră când venea o mașină de poliţie. 

— Sângele e al fetiţei? întrebă Mia. 

— E prea devreme ca să știm, tehnicienii sunt pe drum. 

— Ai aflat ultimele noutăţi despre Bakken? 

— Cel cu tatuajul în formă de vultur? Da. Roger sau Randi? 
Același personaj. 

Era un travestit sau cum? 

— Așa se pare. 

— Nu am nevoie de așa ceva acum. Sincer, nu am. 

Nu rostise ultima frază către Mia, ci mai degrabă o spusese 
printre dinţi. leși apoi spre Trondheim și merse până în Disen pe 
strada Disenveien. Avea să fie o zi cu totul neobișnuită pentru 
cei din micile duplexuri roșii. 

— Ce avem? întrebă Munch când coborâră din mașină. 

— Andrea Lyng. Șase ani. Dispărută din camera ei. O urmă de 
sânge de la scări până în camera ei. Sânge în pat. 

Kim se scărpină în cap, cu o expresie serioasă pe chip. 

— Unde e tatăl? 

— În sufragerie, spuse Kim arătându-i cu degetul. E copleșit 
de-a dreptul. 

— Medicul legist a ajuns? 

Kim dădu din cap că da și îi conduse spre intrare. Ajunseră la 
poteca de pietriș care ducea spre ușă, când își făcu apariţia 
Anette. Avea telefonul în mână și părea îngrijorată. 

— Încă una. 

— Ce? întrebă Munch. Încă o dispariţie? 

Anette confirmă. 

— Tocmai ce ne-au anunţat. Karoline Mykle. Șase ani. 
Dispărută din camera ei în Skullerud. 

— La naiba! exclamă Munch. 

— Sânge? întrebă Mia. 

Anette încuviinţă. 

— În regulă, spuse Munch. Voi două vă ocupați de Skullerud, 
eu și Kim rămânem aici. Trimite un alt grup de tehnicieni și 
acolo. 

— Sunt deja pe drum, răspunse Anette. 

Munch îi aruncă o privire rapidă Miei. Nu spuse nimic, dar știa 
ce gândea. 

„Două într-o zi? Două în același timp?” 

— Mergem cu mașina mea, propuse Anette și o luă la fugă în 
fața Miei spre Peugeotul roșu parcat lângă trotuar. 


31. 


Ziaristul de la Aftenposten, Mikkel Wold, tocmai ce încărcase 
unul dintre articolele lui și era destul de mulţumit de rezultat. În 
ziua de astăzi, totul mergea foarte repede: abia de avusese timp 
să îl revizuiască înainte să îl trimită. Reciti de câteva ori articolul 
așa cum fusese publicat. Din fericire, nu conţinea erori, totul 
părea în ordine. „Un ultim rămas-bun de la Pauline”. Scrisese 
despre înmormântare în ziua dinainte, împreună cu alți doi 
colegi. Ei se ocupau de pagina întăi a ediţiei tipărite a ziarului, în 
timp ce Mikkel trebuise să găsească un alt punct de vedere. In 
mod normal, lucrau separat, cei de la versiunea tipărită și cei de 
la ediţia digitală, dar nu și de data aceasta. Acum, laitmotivul 
era „Toţi lucrăm pentru toţi”, iar Mikkel își dăduse seama că și 

concurența proceda la fel. 

Biserica din Skayen fusese plină până la refuz de oameni. Din 
dorința explicită a familiei, toți ziariștii trebuiseră să aștepte 
afară, dar nu toţi înţeleseseră asta. Mikkel Wold își văzuse mai 
mulți colegi de la alte ziare strecurându-se în biserică, printre 
rude, vecini și prieteni. Ce-i drept, lucrau într-un sector cu o 
concurență foarte dură, dar existau și limite. Aftenposten 
alcătuise o echipă bună care să se ocupe de caz. Oameni buni. 
Ziariști profesioniști. Nu o menţionaseră în mod explicit, dar cei 
de la redacţie se puseseră cumva de acord că era necesar să nu 
iasă în evidenţă. Să nu exagereze dacă nu era nevoie. Să dea 
dovadă de respect. Să nu își våre nasul murdar și curios pe unde 
nu trebuia. Spre deosebire de unii dintre rivalii lor. 

Lui Mikkel Wold îi oferiseră un alt post cu luni de zile înainte. 
Se apropia de patruzeci de ani și de doisprezece ani lucra la 
Aftenposten. Ar fi fost distractiv să mai schimbe atmosfera, și 
cine știe când avea să i se mai ofere o astfel de ocazie, dar se 
bucura că refuzase. „Un ultim rămas-bun de la Pauline”. Îi luase 
interviu unei prietene de-a Paulinei de la grădiniţă și părinţilor 
ei. Poate că perspectiva aceasta era chiar la limită, dar în cele 
din urmă hotărâse că era potrivită. Era relevantă. Durere 
adâncă pricinuită de pierdere. O fotografiaseră pe fetiţă 
plângând, cu un buchet de flori într-o mână și un desen pentru 
Pauline în cealaltă. Frumos și emoţionant. Se încadra în limitele 
„Acţionează cu respect”, fără îndoială. Sau nu? Mikkel Wold oftă 
ușor și își întinse braţele. Nu dormise prea mult de când o 
găsiseră pe fetiţă. Oare își pierdea minţile? Ar fi scris așa ceva 
cu zece ani în urmă? Sau cu cinci? Hotărî să nu se mai 
gândească la asta și se duse la bucătărie să își pună o ceașcă 
de cafea. Exista un murmur general în redacţie. Trecuse ceva 
vreme de când nu mai avuseseră parte de un astfel de caz. 
Oare întâlniseră vreodată ceva asemănător? Un criminal în serie 
care le îmbrăca pe fetiţe ca pe păpuși și le spânzura în arbori cu 
un ghiozdan în spate? Clătină din cap și luă o gură de cafea. 
Totul i se părea oarecum ireal. Ar fi putut să se întâmple în 
Statele Unite sau poate la televizor, dar nu aici. Lui Mikkel Wold 
îi fusese greu să își păstreze calmul când văzu câtă lume ieșea 
din biserică. Sicriul mic și alb. Toate chipurile triste. Durerea. 
„Un ultim rămas-bun de la Pauline”. Sperase că nu întrecuse 
măsura. Nu, nu o făcuse. Articolul ieșise bine. 

— Pleacă din nou. 

Silje își vârâse capul în bucătărie. 

— Încotro? 

Mikkel lăsă ceașca pe masă și o urmă pe tânăra ziaristă spre 
biroul de alături. Făceau cu rândul la ascultat radioul poliţiei 
douăzeci și patru de ore pe zi. Nu voiau să rateze nimic. 

— Skullerud. 

— Altă fetiță? 

— Să vedem, spuse Silje și dădu volumul radioului mai tare. 

— Ce avem? 

Grung intră în cameră, nebărbierit și cu faţa ușor înroșită, ca 
întotdeauna. Se părea că nici redactorul nu dormise prea mult în 
ultima vreme. 

— Mai multe unităţi se deplasează spre Skullerud. 

— Skullerud? Nu era vorba de strada Disenveien? 

— În ambele locuri. 

— Disen? întrebă Mikkel Wold, care nu știuse nimic despre 
asta. 

— De câteva minute, confirmă Grung. Erik și Toveya sunt 
acolo. 

Se întoarse din nou spre Silje. 

— Avem o adresă exactă în Skullerud? 

— Strada Welding Olsens. Relativ aproape de școala din 
Skullerud. 

— Mă ocup eu, se oferi Mikkel. 

— Perfect, răspunse Grung. Ne ţii constant la curent, bine? 

Mikkel Wold se întoarse rapid la biroul lui și își strânse 
echipamentul. 

— Avem vreun fotograf? 

Grung spuse tare, peste murmurul din birou: 

— Cred că Espen e liber. 

— Nu, și el s-a dus în Disen. 

— Sun-o pe Nina, spuse Mikkel Wold și o luă la fugă spre ușă. 
Spune-i că ne vedem acolo. 

Cobori cu ascensorul în stradă, ieși în staţia de taxi și găsi 
unul liber. Scoase telefonul și formă numărul lui Erik Ranning, 
colegul lui care se dusese în Disen. 

— Alo! 

— Ce se întâmplă acolo? 

— Ne-au interzis accesul. Totul e puţin haotic. S-ar părea că 

nimeni nu știe prea bine ce se întâmplă. 

— Doar noi suntem acolo? 

— Am vrea noi, râse colegul lui. Sunt toţi aici. Mia! Mia! 

Erik dispăru pentru o clipă. Apoi reluă conversaţia. 

— Ce se întâmplă? întrebă Mikkel Wold. 

Colegul lui dispăru din nou și de data aceasta nu mai reveni la 
telefon. Mikkel Wold se uită la taximetrist și îi ceru să calce pe 
acceleraţie. Spera să fie printre primii care ajungeau la locul 
respectiv, că restul colegilor de breaslă nu aflaseră despre 
ultima notificare de pe frecvențele poliției. Mikkel încercă să își 
sune din nou colegul, dar intră căsuţa vocală. Holger Munch și 
Mia Kruger erau acolo. Se întâmpla ceva grav. 

Mikkel Wold ajunse pe strada Welding Olsen din Skullerud și 
descoperi că poliția  împrejmuise deja zona. li plăti 
taximetristului, ieși din mașină și își croi drum prin grupul nu 
prea mare de oameni care se strânseseră deja acolo. Deja 
împrejmuiau zona? Se întâmpla tot mai des în ultima vreme. 
Chiar dacă ascultau frecvenţa poliţiei, mereu ajungeau puţin 
cam târziu. Îi auzise și pe alţii vorbind despre asta. „De ce 
ajungem mereu târziu?” Se zvonea că poliția folosea modalităţi 
noi de comunicare, dar, momentan, nu își dăduseră seama care 
erau acestea. 

Mikkel Wold își croi drum până la banda întinsă de poliţie, 
unde îl găsi pe un coleg de la ziarul VG. 

— Ce se întâmplă? 

— Încă nu știm. 

Ziaristul de la VG aprinse o ţigară și arătă cu degetul spre 
stradă. 

— Cred că e numărul trei sau cinci. Unul dintre duplexurile 
galbene. Momentan, nu a venit nimeni de la categoria grea, 
doar soldații. Nu știu ce se întâmplă. 

Mikkel Wold aruncă o privire în jur. Se strângeau tot mai mulţi 
oameni. Îi văzu pe cei de la televiziune, NRK ȘI TV2. Îi salută din 
cap pe ziariștii de la Dagsavisen, și apoi îi sună telefonul. 

— Mikkel. 

— Sunt Grung. Ce se întâmplă? 

— Momentan nimic, dar sunt toți aici. 

— De ce ajungem mereu târziu? întrebă Grung nervos. 

— Așa e. Trebuie să găsim pe cineva să se ocupe de asta, 
propuse Wold. La celălalt capăt al liniei, Grung tăcu preț de o 

clipă. Redactorului nu îi plăcea să i se spună ce trebuia să facă. 

— Munch și Krüger au ajuns la Disen, îl informă Mikkel, ca să 
schimbe subiectul. Nu voia să se pună rău cu Grung; văzuse ce 
se putea întâmpla în astfel de cazuri și nu era deloc plăcut. Nu 
avea chef să scrie despre expoziţii de pisici în Sandvika. 

— Krüger tocmai ce-a plecat de acolo, îi răspunse Grung. Cred 
că va ajunge curând la tine. 

— Ai reușit să vorbești cu Nina? 

— Da, vine și ea imediat. Vorbesc cu Erik pe cealaltă linie, așa 
că te sun înapoi. 

— În regulă, spuse Mikkel și închise. 

Se apropie din nou de banda pusă de poliţie și încercă să își 
facă o idee generală despre ce se întâmpla. Poliţia interzise 
accesul pe întreaga stradă, nu doar spre una dintre case. Munch 
și Kruger erau în Disen, dar poate că Kruger era în drum spre el. 
Probabil că era ceva grav. Mai multe fetițe. Două concomitent? 
Vestea avea să ajungă pe prima pagină în ziua următoare. 
Absolut. Se uită în jur, să vadă dacă era vreun loc pe unde să se 
strecoare. Trebuia să mai fie o cale de acces. Ziaristul se 
întoarse în locul unde coborâse din taxi. Oare să rămână acolo 
sau mai bine să încerce să înconjoare zona? Il întrerupse 
telefonul, care sună din nou; de data aceasta un număr ascuns. 

— Da? 

Tăcere absolută la capătul celălalt al firului. 

— Sunt Mikkel Wold, cine m-a sunat? 

Işi acoperi cealaltă ureche cu mâna, ca să audă mai bine. 
Deja sosise multă lume, iar zona era invadată de mașini și de 
trecători curioși. 

— Nu ţi se pare nedrept? 

Auzi o voce ciudată. Aspră și cumva distorsionată; nu știa cine 
era. 

— Cine e la telefon? întrebă el din nou. 

— Nu ţi se pare nedrept? repetă vocea. 

Wold se îndepărtă și mai mult de mulţime, trecu strada și găsi 
un loc puţin mai liniștit. 

— Ce e nedrept? întrebă el. Din nou tăcere la celălalt capăt. 
Alo? Wold se simți tot mai iritat. Alo? în fine, oricine ai fi, nu am 
timp acum. 

— Nu ţi se pare nedrept? repetă vocea aceea ciudată. 

— Ce e nedrept? Cine ești? 

— E foarte nedrept că trebuie să fii atât de departe, spuse 
vocea. 

Chiar atunci ajunse un Peugeot roșu. Mikkel o văzu pe Mia 
Krüger și pe una dintre colegele ei. Peugeotul ajunse până la 
bandă și unul dintre polițiștii care păzeau îl lăsă să treacă. 

— La naiba, spuse Mikkel. 

„Unde e fotograful? Trebuie să fotografiem asta”. 

— Va trebui să deranjezi pe altcineva, spuse el îndată în 
telefon. Sunt ocupat. 

Era pe punctul de-a închide, când vocea aspră vorbi din nou. 

— E în numărul trei, spuse vocea. 

— Ce vrei să spui? 

— E în numărul trei, repetă vocea. Numele ei e Karoline. Mai 
vrei să închizi? 

Mikkel Wold îi acordă brusc atenţie. 

— Cine ești? 

— Răţoiul Donald. Cine credeai că e? spuse vocea. 

— Nu, vreau să spun... 

Vocea râse puţin. 

— Ar trebui să sun pe altcineva? Pe Tonning de la Dagb/adet? 
Pe Ruud de la VG? Mai bine pe unul dintre ei? 

— Nu, nu, nu... Aăă, nu, nu, se bâlbâi Mikkel Wold. Te ascult. 

Se îndepărtă și mai mult de mulţime. 

— Mă bucur, spuse vocea. 

Mikkel scoase carneţelul și creionul din ghiozdan. 

— Vrei să fii prietenul meu? întrebă vocea aspră. 

— Poate că da, răspunse ziaristul. 

— Poate că da? 

— Da, vreau să fiu prietenul tău, spuse Mikkel. Cine e 
Karoline? 

— Cine crezi că e Karoline? 

— E... numărul trei? 

— Nu, Karoline e numărul patru. Andrea e numărul trei. Nu te- 
au informat? Nu ai fost pe strada Disen? 

Se întâmpla ceva lângă banda întinsă de poliţie. O altă 
mașină. Tehnicienii. 

— De unde știu că...? 

— De unde știi ce anume? răspunse vocea. 

— Că... 

Mikkel nu reuși să termine fraza. Capul îi ardea și mâinile îi 

transpirau. 

— Nu ţi se par frumoase când dorm? întrebă vocea. 

— Cine? 

— Micuţele. 

— De unde știu că nu îţi baţi joc de mine? 

— Vrei să îţi trimit un plic cu un deget? 

Mikkel Wold simţi un fior pe șira spinării. Încercă să își 
păstreze calmul, dar îi era foarte greu să o facă. 

— Nu, bineînţeles că nu, bolborosi el. 

Vocea râse din nou înfundat. 

— Trebuie să puneţi întrebările corecte, spuse vocea. 

— La ce te referi? 

— La conferințele de presă, de ce nu puneţi întrebările 
corecte? 

— Care sunt întrebările corecte? întrebă Wold. 

— De ce a sângerat atâta porcul pe jos? spuse vocea. 

— De ce, ce anume...? Ce ai spus? 

Mikkel încercă cu disperare să scoată din nou carneţelul fără 
să îi cadă telefonul. 

— Cioc, cioc, spuse vocea răgușită și închise. 


32. 


Holger Munch își dădu jos mănuşile subțiri de cauciuc și ieși 
pe balcon să fumeze. Fir-ar al naibii să fie, ce mod de a începe 
ziua. Dormise prost în noaptea dinainte, se tot răsucise pe-o 
parte și pe cealaltă în pat. Încă nu vorbise cu mama lui despre 
treaba cu moștenirea și, în plus, faptul că nu reușise să doarmă 
din cauza asta îi lăsase un gust amar în gură, pentru că, la urma 
urmei, aveau lucruri mai importante de făcut. „Două în aceeași 
zi?” Își aprinse ţigara și aruncă o privire pe fereastră. Tehnicienii 
își strângeau lucrurile și îl duseseră pe tatăl fetiţei la 
comisariatul din Granland. Încă nu o găsiseră pe mamă, iar tatăl 
era în stare de șoc și de-abia putea vorbi. Din câte se părea, nu 
mai erau împreună, erau despărțiți, iar mama avea liber 
săptămâna aceea. Se dusese cu câteva prietene la o cabană 
unde nu aveau semnal. 
Geamul ușii din sticlă era spart. Era o urmă de sânge la parter, 

pe scări și în camera fetiţei. Andrea. Cineva o scosese din 
camera ei. 
Munch trase adânc din ţigară și încercă să se împotrivească 
durerii de cap care se apropia. Formă numărul Miei. După 
câteva secunde, aceasta îi răspunse. 

— Ce știți? întrebă Munch. 

— Karoline Mykle, șase ani, a dispărut din camera ei. 

— Vreun semn de intrare forțată? 

— Nu, cheia era sub preș. 

Pentru Dumnezeu. Munch oftă. Sub preș. Cum se putea așa 
ceva? 

— Sânge? 

— O urmă de sânge, din holul de la parter, până în cameră. 

— Și părinţii? 

— Cecilie și John-Erik Mykle. Nu știm nimic despre ei. Tatăl 
lucrează pe Marea Nordului; încercăm să luăm legătura cu el. Ea 
e profesoară. 

— Profesoară? 

— Da, dar nu e ea. E în stare de șoc total. Am trimis-o la 
Ullevål. Femeia nici măcar nu știa unde era. Spunea că nu are 
timp să stea de vorbă cu noi, pentru că trebuia să o ducă pe 
Karoline la grădiniță. 

— Înţeleg, spuse Munch. 

— Dăm o tură prin împrejurimi, să vedem dacă a văzut careva 
ceva. 

— Da, și noi, spuse Munch. 

— E un Alfa 1 sau nu? 

Munch încuviinţă din cap. 

— Holger? 

— Ce-i? Da, îi vreau pe toți în stradă. Pe toţi. Peste tot. Și când 
zic toți, mă refer chiar la toţi. La toate nenorocitele de ieșiri. Pe 
fiecare nenorocită de alee, de acord? 

— De acord, spuse Mia și închise. 

Holger mai trase o dată adânc din ţigară. Durerea de cap se 
apropia de el cu pași apăsaţi. Puţină apă. Trebuia să bea puţin. 
Și să mănânce. Telefonul îi sună din nou. 

— Da? 

— Sunt Gabriel Mark. Te-am prins într-un moment prost? 

— Depinde despre ce e vorba, spuse Munch laconic. 

— Îți amintești de treaba aia personală pe care mi-ai dat-o de 

făcut? 

Munch se frecă pe frunte cu mâna. 

— Problema aceea, continuă Gabriel. 

Munch se gândi puţin, apoi își aminti. Problema de 
matematică pe care nu reușise să o rezolve. Cea pe care i-o 
trimisese tipa suedeză de pe net. 

— Ai găsit rezolvarea? 

Munch intră din nou în casă. Avu grijă să nu calce pe urma de 
sânge și să nu atingă nimic. Tehnicienii încă nu terminaseră. 

— Cred că știu ce e, dar am nevoie de mai multe date. 

— Cum adică, mai multe date? 

— Ar fi mai bine să vorbim mai târziu? 

Munch ieși pe ușa de intrare în casă și își mai aprinse o ţigară. 
Mutaseră deja benzile de poliţie mai departe, ca să 
împrejmuiască o zonă mai amplă a străzii. Trebuiau să îi ţină pe 
ziariști departe, cât se mai putea. Îl neliniștea ideea că trebuia 
să îl anunţe pe Mikkelson. Două decese. Niciun suspect. Și acum 
mai dispăruseră două fete. Avea să se lase cu agitaţie mare în 
Granland. 

— Cred că e un Groenfeld, spuse Gabriel la celălalt capăt de 
linie. 

— Un ce? 

— Un cod Groenfeld. Un mesaj cifrat. Este o variaţie a cifrului 
Vigenere, dar folosește numere în loc de litere. Am nevoie de 
mai multe date. Ţi-a mai dat ceva? 

Munch nu reuși să gândească limpede. 

— Mai multe, păi, nu știu. Ce-ar putea fi? 

— Litere și numere. La Groenfeld, ambele părți, atât 
expeditorul, cât și destinatarul utilizează aceeași cheie. Din 
litere și numere. Pentru o terță persoană e imposibil de 
descifrat. 

— Nu îmi vine nimic în minte, spuse Munch, chiar pe când Kim 
intra pe ușă. Vorbim mai târziu. 

— De acord, răspunse Gabriel și închise. 

— Ai aflat ceva? întrebă Munch. 

Kim neagă cu un gest. 

— Majoritatea vecinilor sunt la lucru, așa că va trebui să mai 
facem un rond după-amiază. 

— Nimic? La naiba, cineva trebuie să fi văzut ceva, nu? 

— Momentan, n-am descoperit nimic. 

— Mai fă un rond, spuse Munch. 

— Dar tocmai ce-am... 

— Am zis să mai faci un rond. 

Polițistul cel tânăr încuviință din cap și ieși din nou pe ușă. 
Munch era pe punctul de-a se întoarce în casă, când Mia îl sună 
din nou. 

— Da? 

Își dădu seama doar când îi auzi vocea: aflaseră ceva. 

— O femeie, spuse ea simplu. 

— Sunt martori? 

— Un pensionar care locuiește vizavi. Are probleme cu 
insomnia. S-a uitat pe fereastră, crede că pe la patru dimineaţa. 
A văzut pe cineva cotrobăind într-o cutie poștală. A ieșit să vadă 
ce se întâmplă. 

— Un pensionar dur. 

— Bineînţeles. 

— Ce-a spus? 

— l-a atras atenţia femeii. Ea a plecat. 

— Și e sigur că era o femeie? 

— Foarte sigur. A văzut-o de la câţiva metri. 

— La naiba. 

— Ți-am spus eu, nu-i așa? comentă Mia, entuziasmată. Ştiam 
eu. 

— Da, mi-ai spus tu. Martorul e cu tine? 

— Îl ducem la comisariat. 

— Ne vedem la birou în zece minute? 

— Perfect, spuse Mia și închise. 

Munch aproape că o luă la fugă. „O femeie”. Se urcă rapid în 
mașină și o porni spre benzile poliţiei. Când trecu pe lângă 
mulțimea de ziariști, îl întâmpină o ploaie de bliţ-uri. Acum, 
măcar, aveau ceva pentru vulturii ăia. 

„O femeie”. 

Munch puse sirena pe mașină și conduse rapid înapoi spre 
centrul orașului. 

PARTEA A TREIA 


33. 


Veteranul războiului din Afganistan, Tom-Erik Sørlie, 
norvegian, era lângă fereastra sufrageriei, când două mașini de 
poliţie opriră în faţa casei lui și începură să împrejmuiască 
strada. Apucă binoclul de pe masa din sufragerie și roti lentila 
până reuși să-i focalizeze pe polițiști. Ascultase toată ziua 
frecvenţa poliţiei, așa cum făcea întotdeauna, și știa că se 
întâmpla ceva. Avea de-a face cu cele două fetițe care fuseseră 
ucise și se părea că mai dispăruseră două, iar poliţia hotărâse să 
controleze ieșirile. Ajustă din nou binoclul. Poliţiști cu căşti, 
înarmați cu 
MP-5. Cunoștea arma, întrucât o folosise de multe ori. Heckler & 
Koch MP-5. Poliţiștii instalară un punct de control și începură să 
oprească mașinile. Din fericire pentru șoferi, era încă devreme. 
Coada se forma pe direcţia spre centru, nu invers. 

Lăsă la o parte binoclul și dădu mai tare la știri. Tinea 
televizorul pornit mereu. Și calculatorul. Și radioul pe frecvența 
poliţiei. Știrile, îi plăcea să fie informat. Să știe ce se întâmpla în 
lume. Așa se simţea viu, acum că nu se mai afla în miezul 
acțiunii. 

Lex, câinele lui, se trezi în coș și se apropie de Tom-Erik. Se 
așeză la picioarele lui, cu capul într-o parte și cu limba afară. 
Ciobănescul german voia să iasă. Tom-Erik Sorlie îl mângâie pe 
căteluș pe cap și se concentră pe ecrane. TV2. Un ziarist cu un 
microfon în mână, în faţa camerei de luat vederi. Pe fundal, 
străzi din Skullerud. Zona împrejmuită de poliţie. Una dintre 
fetițe dispăruse acolo. Auzise despre asta în urmă cu o oră. Se 
ridică și îl prinse pe căţeluș de zgardă. Îl duse pe scări spre 
grădină și îl legă de o sârmă întinsă între doi copaci, ca să poată 
alerga. Nu avea chef să iasă la plimbare acum. Il durea capul. 

Se lăsase deja seara când polițiștii strânseseră cordonul de pe 
strada principală. Fuseseră acolo toată ziua. In cele din urmă, 
cineva din cadrul departamentului hotărâse să-i retragă. Cină în 

faţa televizorului. Pe ecran apăru un desen. O femeie. Un martor 
o văzuse în Skullerud. „Noroc”, se gândi Tom-Erik Sorlie. Din 
câte se vedea, ar fi putut fi oricine. Urmară scene de lao 
conferință de presă. Procurorul. Fetitele erau în continuare 
dispărute. Nu existau piste. Doi anchetatori de la Criminalistică 
urcând într-o mașină. Un bărbat cu barbă, îmbrăcat cu un trenci 
bej și o tipă brunetă, cu părul lung. Amândoi cu o privire 
pătrunzătoare. Bărbatul în trenci îi împingea la o parte pe 
ziariști. Fără comentarii. 

Tom-Erik dădu mai încet televizorul și se ridică să își mai pună 
o ceașcă de cafea. | se părea că auzise ceva afară? Să fi fost 
cineva în grădină? Se încălţă și ieși în curte. Ciobănescul german 
nu mai era legat de sârmă. 

— Lex! 

Înconjură casa și ajunse în grădina din spate. Rămase 
înmărmurit când văzu mărul. 

Cineva îi ucisese câinele și îl spânzurase cu o coardă de sărit. 


34. 


Mia Krüger traversă strada și o porni pe strada Toyengata. 
Găsi o pastilă într-un buzunar și încercă să nu se uite la tabloide. 
Trecu prin faţa altui chioșc care îi expunea viaţa în mod public. 
„Încă nu există piste în legătură cu femeia misterioasă”. 
Portretul-robot pe prima pagină. Femeia pe care o văzuse 
pensionarul. Portretul nu era rău. Descrierea nu era rea. 
Problema era că ar fi putut fi oricine. Primiseră o mie nouă sute 
de apeluri doar în prima zi. Lumea spunea că era vecina, o 
colegă de la muncă, nepoata, o persoană pe care o văzuseră la 
coadă la feribot în ziua dinainte. Liniile telefonice ale poliţiei 
căzuseră, așa că fuseseră nevoiţi să le închidă și să ia o pauză. 
Se zvonea că timpul de așteptare era de până la două ore. „Le-a 
văzut cineva pe Karoline și Andrea?” O altă primă pagină de 
ziar, fotografii cu fetiţele, mari, mărite la maximum, ca și când 
ar fi vrut să o umilească. „Nu știi să îţi faci treaba. E 
raspunderea ta. Dacă fetiţele mor, va fi vina ta”. 

Ce naiba era cu tot sângele ăla, dintr-odată? Mia Krüger nu 
înţelegea. Nu avea sens. Nu se potrivea cu restul. Analizaseră 

sângele, nu era al fetițelor. Nici măcar nu era sânge de om. Era 
de porc. Criminalul îi umilea, și atâta tot. Sau poate că era o 
femeie. Mia Krüger nu mai era atât de sigură. Ceva nu se 
potrivea. Femeia aceea din Skullerud. Portretul-robot. Avea 
impresia că era doar un joc. „Uite ce ușor e. Pot să fac ce vreau. 
Eu câștig. Voi pierdeţi”. 

Mia își închise jacheta și traversă din nou. Nimic despre 
Citroenul alb. Nimic despre lista de candidaţi după modus 
operandi. Ludvig și Curry munciseră zi și noapte la cazul din 
Hønefoss; unul dintre birourile de pe strada Mariboesgate era 
complet acoperit cu fotografii și notițe, dar nu descoperiseră 
nimic. La urma urmei, erau opt sute șaizeci de angajaţi. Aproape 
nouă sute de persoane care munceau în spital. Ca să nu mai 
vorbim despre toţi cei care aveau acces liber la el: pacienţi, 
vizitatori, rude. În total, mii de persoane. Nu descoperiseră nimic 
nici pe înregistrări. Pe atunci, nu erau camere de luat vederi la 
maternitate, decât doar la ieșire. Mia însăși revizuise ore întregi 
de filmări fără vreun succes. Nimic. Dosare întregi de 
interogatorii şi interviuri. Medici, infirmieri, pacienți, 
fizioterapeuți, asistente sociale, rude, recepționere, personalul 
de la curățenie. Vorbise chiar ea cu aproape o sută de persoane. 
Toți păruseră la fel de dezolați. Cum se putea întâmpla așa 
ceva? Puteai să intri într-o maternitate și să ieși de acolo cu un 
bebeluș pe braţe fără ca nimeni să își dea seama? Își amintea că 
unii dintre șefii de la comisariatul central oftaseră ușuraţi când 
tânărul suedez se sinucisese, „recunoscându-și vina”. Clasaseră 
rapid cazul. Ascunzându-l. Era o rușine pentru echipă. In fine, 
viața merge înainte. 

Mia Krüger traversă din nou strada și intră într-o curte 
dosnică. Nu mai fusese de mult, dar sala de jocuri era tot acolo. 
Poarta verde fără vreun semn, ascunsă într-un colț invizibil al 
orașului. Bătu la poartă și așteptă să îi deschidă cineva. 
Hotărâseră să ofere o recompensă. Familiile și cei care îi 
sprijineau. Munch și Mia nu erau de acord, întrucât avea să 
crească numărul apelurilor nefondate, saturând liniile telefonice 
și împiedicându-i pe cei care deţineau într-adevăr informaţii 
importante să li le comunice; cu toate acestea, hotărâseră să o 
facă, după ce se consultaseră cu avocaţii. In cele din urmă, 
trebuiau să aștepte să vadă ce avea să se întâmple. Poate că 
reușeau să afle ceva. Poate că o sumă îndeajuns de mare avea 

să scoată la lumină persoana potrivită. 

În poartă se deschise o fantă și apăru chipul unui bărbat. 

— Da? 

— Mia Kruger. Charlie e aici? spuse Mia. 

Fanta se închise la loc. Bărbatul se întoarse după câteva 
minute. Îi deschise poarta și o lăsă să intre. Era un portar nou, 
nu îl mai văzuse până atunci. Alegerea tipică pentru Charlie: un 
ditamai culturistul, plin de tatuaje pe bicepși, care erau mai mari 
decât pulpele Miei. 

— E înăuntru, spuse bărbatul și făcu un semn spre interiorul 
localului. 

Charlie Brun era în spatele barului. Îi zâmbi larg când o văzu. 
Arăta la fel. Poate părea puţin mai în vârstă și cu privirea ceva 
mai obosită, dar la fel de colorat ca întotdeauna. Era machiat 
strident, îmbrăcat cu o fustă de culoarea merelor verzi, cu 
paiete, și o eșarfă de pene la gât. 

— Mia Rază de Lună, spuse Charlie zâmbind și ieși de după 
bar, ca să o îmbrăţișeze. A trecut multă vreme, fată. Ce mai 
faci? 

— Bine, răspunse Mia și se așeză. 

Era puţină lume în local, doar vreo șase sau șapte persoane, 
majoritatea îmbrăcaţi în haine de femeie. Pantaloni de leopard și 
tocuri înalte. Fuste albe și mănuși lungi de mătase. In casa lui 
Charlie puteai fi tu însuţi, nimănui nu-i păsa. Lumina era slabă. 
Atmosfera liniștită. Într-un colţ era un tonomat care cânta o 
piesă de-a lui Edith Piaf. 

— Arăţi îngrozitor, spuse Charlie Brun, clătinând din cap. Vrei 
o bere? 

— Ți-au dat deja voie să vinzi alcool, sau cum? 

— Pentru Dumnezeu, fată, ce cuvinte urâte folosești! Charlie îi 
făcu din ochi și îi umplu un pahar cu bere la draught. Vrei și un 
shot? 

— Ce înseamnă acum „un shot” în locul ăsta? răspunse Mia 
zâmbind și luă o gură de bere. 

— Poate însemna orice vrei tu, îi explică Charlie făcându-i cu 
ochiul, și șterse barul cu o cârpă. Nimic, continuă el. Nu mai e 
un loc atât de antrenant ca înainte. Știi și tu, suntem tot mai 
bătrâni, sau cel puţin Charlie e. 

Își azvârli eșarfa de pene verzi în jurul gâtului și întinse braţul 
după o sticlă de pe raft. 


VP - 157 


— Deci, un Jägermeister? 

Mia încuviinţă din cap și își dădu jos căciula și jacheta. Se 
bucura că scăpase de frig. Și ajunsese la căldură. Că se putea 
ascunde de lume preț de o clipă. Petrecuse mult timp în localul 
lui Charlie când cazul pe care îl ancheta apărea în presă. Mia îl 
găsise din întâmplare și se simţise ca acasă de la bun început. 
Fără priviri curioase. Liniște și siguranță absolută, se simţea ca 
în sânul familiei. Părea desprins dintr-un trecut îndepărtat, 
aparținând parcă unei alte vieţi. Acum, nu îl recunoștea pe 
niciunul dintre bărbaţii care stăteau în separeuri, îmbrăcaţi în 
haine de femeie, lângă peretele roșu. 

Charlie găsi două pahare și le umplu cu Jägermeister. 

— Noroc, iubita. Mă bucur să te revăd. 

— Și eu, spuse Mia zâmbind. 

— Bineînţeles că nu te-ai schimbat deloc, spuse Charlie. O 
prinse pe Mia de bărbie și îi privi cu atenţie faţa. Ce pomeţi, 
fată! Dacă nu ai fi polițistă, ai fi fotomodel. Serios, acum: nu 
crezi că ar trebui să ai puţin mai multă grijă de tine, să mai 
ameliorezi tenul? Adu-ţi aminte că te poţi machia puţin din când 
în când, chiar dacă ești fată. Gata, am spus-o. Mama Charlie e 
mereu sinceră, doar știi. 

Charlie îi făcu cu ochiul și zâmbi ușor. 

— Mulţumesc, spuse Mia zâmbind și bău shotul de 
Jägermeister. 

Îi încălzi gâtlejul într-un mod plăcut. 

— Auzi, Charlie, ne mai aduci o sticlă de şampanie? 

— Nu ţi-am spus să nu strigi, Linda? 

Charlie se întoarse spre unul dintre bărbaţii aflaţi la o masă. 
Era îmbrăcat cu o fustă mini roz, ghete, mănuși și avea un colier 
de perle la gât. Avea vreo patruzeci și ceva de ani, dar își mișca 
trupul și braţele ca o fată de cincisprezece ani. 

— Haide, hai odată, Charlie. Ești un scump. 

— Te afli într-un local respectabil, nu într-un bordel din 
Amsterdam. Mai vrei și altceva de băut? 

— Nu, e bine, spuse bărbatul pe nume Linda și râse. 

— Nu are deloc clasă, comentă Charlie oftând și dându-și ochii 
peste cap. g 

Aduse o sticlă de șampanie din spate și o duse la masă. li 
scoase dopul, ceea ce îi bucură pe travestiti, care aplaudară și 
râseră. 

— Gata, spuse Charlie când se întoarse. Credeam că te-am 
pierdut. 

— Zvonurile despre moartea mea au fost foarte exagerate, 
spuse Mia și îi făcu cu ochiul. 

— Nişte pudră și un fond de ten și o să fiu de acord cu tine, 
spuse Charlie și râse. lartă-mă, a fost prea mult. Am întrecut 
măsura. 

Charlie Brun se aplecă peste bar și o îmbrăţișă lung. Mia 
zâmbi în sinea ei. Trecuse ceva vreme de când nu mai fusese 
îmbrăţișată de bărbaţi îmbrăcaţi în haine de femeie. Se simţi 
bine. 

— Am întrecut măsura? Arăţi foarte bine, copila mea. Valorezi 
un milion de coroane. 

— De acord, din partea mea, răspunse Mia râzând. 

— Două milioane. 

— Ajunge, Charlie. 

— Zece milioane. Mai bem un shot? 

Mia încuviinţă din cap. 

— Bun, atunci, povestește-mi ceva, spuse Charlie, după ce 
goliseră amândoi păhărelele. 

— Am nevoie de ajutor, spuse Mia și scoase o fotografie din 
buzunarul interior. 

Lăsă fotografia pe bar. Charlie își căută ochelarii și apropie 
fotografia de lumânare. 

— Da, Randi, spuse Charlie. Mă gândeam eu că avea ceva a 
face cu tine. O poveste tragică. 

— Bărbatul acesta obișnuia să vină pe-aici? Pardon, adică 
femeia aceasta. 

Charlie își dădu jos ochelarii și îi înapoie fotografia, 
împingând-o pe tejgheaua barului. 

— Da, Randi venea uneori pe aici, îi confirmă el. Periodic. 
Uneori venea des, apoi treceau luni de zile până să vină din nou. 
Roger era una dintre acele persoane care... cum să-ţi spun eu, 
care nu era întru totul împăcat cu sine însuși. Cred că încerca 
din răsputeri să nu fie Randi, dar știi cum funcţionează treburile 
astea: nu se putea abţine. Trebuia să bea destul de mult înainte 
să se lase dus de val. Uneori trebuia să îi cerem să plece, pentru 
că îi deranja pe oameni, înţelegi? 

— Ai idee de ce a făcut-o? 

— Ce anume? De ce s-a aruncat de pe acoperiș? 

Mia încuviinţă din cap. Charlie ridică din umeri. 

— N-am nici cea mai vagă idee. Pot doar să spun că lumea de 
afară e dată naibii. Nu trebuie să fii anormal ca să îţi dai seama 
de asta. E complicat când societatea vrea să fii într-un fel, iar 
corpul tău îţi cere altceva. 

— Nu e nimic anormal la tine, Charlie, spuse Mia și luă berea 
de pe bar. 

Charlie râse. 

— Eu? Pentru Dumnezeu, m-am lăsat de treizeci de ani, dar 
nu toţi sunt ca mine, să știi. Vină, rușine, mustrări de conștiință. 
Avem internet pe mobil și trimitem navete spaţiale pe Marie, 
dar, mintal și emoţional, trăim tot în Evul Mediu. Deși o știi prea 
bine. 

— O știu prea bine? repetă Mia. 

— Da, ești isteaţă; de aceea îmi place de tine. Și ești 
frumoasă, bineînţeles, și asta ajută, dar, mai presus de orice, 
ești isteaţă, nu trebuie să îţi explic totul. Mia, de ce nu candidezi 
pentru postul de prim-ministru? Ca să îi înveţi câte ceva pe cei 
din ţara asta. 

— Nu cred că e o idee prea grozavă. 

— Da, poate că așa e. Ești prea bună. 

Charlie râse puţin și mai puse două shoturi de Jägermeister. 

— Venea tot timpul singură? 

— Cine? Randi? 

Mia încuviinţă din cap. 

— Aproape întotdeauna. A venit de câteva ori cu o amică, dar 
n-am vorbit niciodată cu ea. 

— Un bărbat? 

— Nu, o femeie. 

— Cum arăta? 

— Serioasă. Înaltă. Păr închis la culoare, prins în coadă de cal. 
O privire mai ciudată. 

— De ce zici asta? 

— Avea ochi de culori diferite. 

— Nu mai spune. 

Charlie încuviință din cap. 

— Unul era albastru și celălalt căprui. Părea mai ciudăţică. 
Rece. Foarte serioasă. Adevărul e că m-am bucurat puţin când 
n-a mai venit cu el. Mă neliniștea. 

— Când venea? 

— Ah, nu știu. Charlie scoase o cârpă și începu din nou să 
curețe barul. La vreo câteva luni după ce nu ai mai venit tu. 
Chiar, pe unde ai umblat? 

— În afara lumii, pentru o vreme. 

— Mă bucur că te-ai întors. Mi-a fost dor de tine. 

Charlie îi făcu din nou cu ochiul și ridică păhărelul. 

— li scoatem afară pe toţi și ne punem pe băut pe bune, ca pe 
vremuri? 

— Altă dată, Charlie. Mia își luă haina pe ea. Acum am prea 
multe lucruri pe cap. 

Găsi un pix în buzunar și își scrise numărul de telefon pe un 
șervețel. 

— Dacă îţi mai aduci aminte de ceva, să mă suni, bine? 

Charlie se aplecă peste bar și o sărută pe ambii obraji, în 
semn de rămas-bun. 

— Să mai vii. 

— Îţi promit, îl asigură Mia zâmbind. 

Își puse căciula și ieși în seara ploioasă din Oslo. Se uită pe 
stradă după un taxi, dar nu văzu niciunul. Nu conta, oricum nu 
se grăbea. Nu o aștepta nimeni în camera de la hotel. Işi puse 
gluga pe cap și o apucă spre centrul orașului, când îi sună 
telefonul. Gabriel Mark. 

— Bună, spuse Mia. 

— Bună, sunt Gabriel. Poţi vorbi? 

— Sigur, răspunse Mia. Ești tot la birou? 

— Da. 

— Nu e nevoie să stai douăzeci și patru de ore acolo, nu ţi-a 
explicat deja Holger? 

— Da, da, știu, dar, ei bine, trebuie să mă pun la zi. 

Gabriel părea obosit. 

— Ai noutăți? 

— Da, adevărul e că da. M-am gândit că trebuia să existe un 
mod de-a recupera mesajele șterse, așa că l-am sunat pe un 
prieten de-al meu, un ciudat de la Apple. 

— Și? 

— Relaxează-te. Le-am găsit. 

— Tot ce era pe mobil? 

— Da. 

— La naiba, ce bine! spuse Mia. Ce știm? 

— Avem vești bune și vești rele. Am găsit mesajele șterse, dar 

nu erau prea multe. Probabil că e un telefon destul de nou. Am 
ochii obosiţi acum, așa că aș prefera să nu ţi le citesc. Poate 
aștepta până mâine? 

— Bineînţeles. Nici astea nu au expeditor? 

— Ba da, am un număr. 

— Și cui îi aparține? 

— Astfel de date nu sunt publice. De-asta te sun. Chestia e că 
trebuie să intru în câteva baze de date ca să văd cui îi aparţine. 

— De câte baze de date vorbim? 

Urmă un moment de tăcere la celălalt capăt al liniei. 

— De oricâte va fi nevoie. 

— Și? 

— Păi, e interzis. De fapt, ar trebui să cerem permisiunea. Tu 
ce zici? 

— Ai vorbit cu Holger? 

— Nu răspunde la telefon. 

— Nu putem aștepta, spuse Mia. Continuă. 

— Eşti sigură? 

— Da. 

— Bine, spuse Gabriel. 

— Te ocupi acum de asta? 

— Sincer, mă gândeam să mă duc la culcare. 

— Faci cum vrei, sunt sigură că e de ajuns să știm și mâine 
dimineață. 

— O pot face și acum. 

— Acum ar fi extraordinar. Voi fi disponibilă. 

— De acord. 

Mia închise și continuă să se îndrepte spre centru. Străzile 
erau practic pustii. Vedea oameni la ferestrele luminate de 
ecranele televizoarelor. Dintr-odată, ideea de a se întoarce în 
camera ei de hotel i se părea și mai puţin tentantă ca în urmă 
cu câteva minute. Nu avea de ce să se întoarcă. Oricum nu avea 
să poată dormi. Ar fi putut să mai bea o bere. Să încerce să își 
pună în ordine ideile. 

Din fericire, nu era multă lume în Justisen. Mia ceru o bere și 
găsi o masă într-un colţ liniștit. Scoase o bucată de hârtie și un 
pix și rămase cu ochii aţintiţi pe foaia de hârtie goală pe care o 
avea în față. Patru fetițe. Cu vârste de aproape șase ani. 
Pauline. Johanne. Karoline. Andrea. Le scrise numele pe foaie. 
Pauline. Dispărută de la grădiniţă. Găsită în Maridalen. Johanne. 

Dispărută de la grădiniţă. Găsită lângă șoseaua din Hadeland. 
Karoline și Andrea. Răpite din casa lor. Unde aveau să le 
găsească? Mia nu depistă nicio legătură. Probabil că răspunsul 
era în altă parte. Roger Bakken-Randi. Mesaje text. „Să nu zbori 
prea aproape de soare”. „Cine-i acolo?” „La revedere, păsărico”. 

Primul mesaj. Icar. Nu făcuse ce trebuia să facă. Al doilea 
mesaj. „Cine-i acolo?” Oare nu erau și bancuri care începeau 
așa? Bancuri cu cioc, cioc. „Cioc, cioc. Cine-i acolo? Dora. Care 
Dora? Dora «încuiată», de-aia bat la ușă”.5 

Nu avea niciun sens. Bye, bye, birdie: „La revedere, 
păsărico”. Asta era simplu. Bye, bye, birdie era un muzical 
foarte îndrăgit printre homosexuali. Un tatuaj în formă de vultur. 
La revedere, păsărico. 

Mia avea un gust amar în gură și ceru un alt shot de 
Jägermeister ca să scape de el. Alcoolul îi pria. Acum că începea 
să se îmbete puţin, i se părea mai ușor să gândească. Găsi o 
altă foaie și o puse lângă prima. Ghiozdane. Cărţi. Hârtii. Nume 
pe prima pagină. Rochiţe de păpușă. Călătoresc singură. „Astea 
sunt la fel, scrise ea rapid. Astea se potrivesc”. Sânge de porc. 
Cine-i acolo? „Asta nu se potrivește”, scrise ea dedesubt. Două 
de la grădiniţă. Două din casele lor. Zece rochiţe. O femeie. Mia 
mai ceru o bere. Acum începea să înțeleagă. Avea mintea mai 
limpede. Un travestit. O femeie. Sexul. Un joc de sexe? îndoieli 
în legătură cu sexul? Rușine. Vină. Călătoresc singură. Primele 
simboluri formau un tipar clar. Ghiozdan. Semn. Rochiţe de 
păpușă. Celelalte nu se potriveau cu restul, erau doar, ei bine, o 
glumă? Sânge de porc? Cine-i acolo? Mai scoase o foaie și o 
puse peste celelalte două. Işi termină berea și mai ceru una. Era 
ceva acolo. Era aproape. Scrise „Femeie” pe a treia foaie. 
Hønefoss. Maternitate. Spălatul și îngrijitul fetițelor. Anestezie. 
Îngrijiri.  „Infirmier?”  Portretul-robot. Seamănă cu oricine. 
„Invizibilă?” Unde se poate ascunde cineva în mijlocul unei 
mulţimi de oameni? Lăsă o parte din foaie albă și scrise mai jos. 
Rece. Serioasă. Ochi de culori diferite. Unul căprui, altul 
albastru. „Schizofrenie?” Una în Maridalen. Alta lângă șoseaua 
din Hadeland. Pădure. Ascunzători. Trebuie să cauţi. Trebuie să 


3 Joc de cuvinte în limba engleză, intraductibil. În original: Knock, knock. Who's there? 
Doris. Doris, who? Doris locked, that's why I'm knocking. Cuvintele Doris locked 
(„Doris încuiată”) se pot rosti ca door is locked („ușa e încuiată”), de unde și jocul de 


cuvinte. (n.tr.). 

muncești. Trebuie să vânezi. Erau expuse, dar ascunse. Vrea să 
arate ce-a făcut, dar nu atât de limpede încât să nu fie nevoie să 
cauţi. Sânge de porc? Cine-i acolo? De ce atât de curată înainte? 
Serioasă? Și de ce atât de murdară după aceea? Nu prea 
serioasă? Mia mai ceru încă o bere și mai scoase o foaie de 
hârtie. Acum începea să aibă sens, era ceva acolo. li stătea pe 
vârful limbii, dar nu reușea să o verbalizeze. Orgoliu. Privește- 
mă. Uite ce-am făcut. Rikke J.W. Nu știți să faceți nimic și vă voi 
demonstra. Voi împotriva mea. Un joc. De ce atât de curată 
înainte și atât de murdară după aceea? Sânge? Sânge de porc? 
De parcă ar fi fost un film. Părea teatral. Fals. Uită de asta. 
Acum se lăsa dusă de val. Un șir de idei care îi curgeau prin 
minte. „lată-l. Falsul. Uită de asta”. Mia își nota ideile tot mai 
rapid de fiecare dată, încât aproape că uita să bea. Uită de asta. 
Nu contează chiar totul. Lucrurile cinematografice nu. Lucrurile 
teatrale nu. Asta nu e sincer. E fals. Nu se potrivește. Privește 
doar lucrurile care se potrivesc. Cele genuine. Care simboluri 
duc încotro? De cine trebuie să ţii cont și de cine nu? În asta 
constă oare jocul? 

„In asta constă jocul”. 

Mia zâmbea strâmb fără să își dea seama de asta. Era 
departe. Foarte adânc în lăuntrul ei. Orașul nu exista. Justisen 
nu exista. Masa nu exista. Berea nu exista. Coardă de sărit, da. 
Ghiozdane, da. Rochite de păpuși, da. Călătoresc singură, da. 
Anestezie, da. Sânge de porc, nu, era fals. La revedere, 
păsărico, nu, era irelevant. Zburat prea aproape de soare, nu, 
nu era important. Cine-i acolo? 

— Mia? 

Mia tresări atât de tare, încât se cutremură cu tot cu scaun. 
Se uită confuză în jurul ei, fără să își dea seama unde se afla. 

— lartă-mă, te deranjez? 

Realitatea începu să se cearnă încet peste Mia. Berea se 
întoarse. Camera se întoarse. lar Susanne era lângă masa ei, cu 
părul umed, haina leoarcă și o privire tristă. 

— Bună, ce-ai păţit? 

— Te superi dacă mă așez? Văd că lucrezi. Nu vreau să 
deranjez. Mia nu apucă să răspundă. Susanne își dădu jos haina 
și se lăsă pe scaun, ca o pisică udă. 

— la loc, spuse Mia. Nu face nimic. Plouă afară? 

— Afară și înăuntru, răspunse Susanne oftând și își acoperi 

faţa cu mâinile. Nu știam unde să mă duc și mă gândeam că s- 
ar putea să dau de tine aici. 

— Da, uite-mă, spuse Mia. Vrei o bere? 

Susanne încuviință din cap. Mia se ridică și se apropie de bar. 
Aduse două beri și două shoturi de Jâger. 

— Scrii o carte? întrebă Susanne zâmbind ușor pe sub breton. 

— Nu, sunt doar chestii de la lucru, spuse Mia. 

— Bun, pentru că fraza aceea e copiată, spuse Susanne, 
arătând spre una dintre foi. „Cine-i acolo?” 

— Copiată? La ce te referi? De unde? 

— E prima frază din Hamlet. 

Susanne își dădu părul după ureche și luă o gură de bere. 

— Eşti sigură? 

Susanne zâmbi. 

— Da, ar trebui să fiu. La urma urmei, sunt asistenta 
regizorului. Trebuie să știu aproape toată piesa pe de rost. 

— Nu la asta mă refeream, se scuză Mia. Serios acum, e un 
citat? Susanne își drese ușor glasul și, într-o clipă, deveni 
Susanne cea din trupa de teatru din Åsgårdstrand. 

— Who's there? Nay, answer me, stand and unfold yourself. 
Long live the king!* 

Mai luă o gură de bere și păru dintr-odată jenată. 

— Nu e autentic. Putem uita de asta, spuse Mia încet. 

— Ce? se miră Susanne. 

— Nu, nimic. Ce s-a întâmplat? De ce ești atât de tristă? 

Susanne oftă din nou. Işi scoase părul de după ureche și își 
acoperi puțin faţa. 

— Nu-i nimic, mereu aceeași poveste. Sunt o toantă. 

Până în clipa aceea, Mia nu își dăduse seama că prietena ei 
băuse suficient. Își trăgea nasul și îi era destul de greu să își 
ducă berea direct la gură. 

— Actorii. Cum să ai încredere în actori? continuă aceasta. 
Spun că te iubesc și în ziua următoare au și uitat de asta, apoi îţi 
spun iarăși că te iubesc și, dacă îi crezi, se duc brusc și se culcă 
cu o tipă din echipa de luminiști. Care-i problema lor? 

— Au două fete, comentă Mia. Nu e ușor să știi care e 
adevărată și care nu. 

„Două feţe? Joc de sexe? Un actor?” 


4 „Cine-i acolo? A, nu, răspunde-mi tu: stai și te-arată. Trăiască regele!”. (în limba 
engleză în original) (n.tr.). 

— Gunoaie! Falși! strigă Susanne tare. 

Vocea ei se ridică deasupra murmurului din bar, așa că își 
atrase câteva priviri. 

— Îți va trece, o consolă Mia, punându-și o mână pe braţul 
prietenei ei. 

— Mereu îmi trece. Și apoi revin la același lucru. E ca un dans 
care nu se mai termină, ca în Peer Gynt, de Ibsen. Dăm roată și 
iar roată, și viața se termină brusc, fără să cunoaștem 
dragostea. 

— Ai băut, spuse Mia și o mângâie din nou pe braţ. Spui doar 
prostii. Ce zici dacă te duc acasă? 

Mia începea să simtă la rândul ei efectele alcoolului. Goli 
paharul cu bere și se uită la Susanne care încerca să o bea pe-a 
ei. 

— Mereu mă duc acasă singură, spuse Susanne ștergându-și 
lacrimile. 

Telefonul Miei sună. Din nou Gabriel Mark. Mia se uită la 
Susanne. 

— Răspunde, spuse Susanne. Pentru Dumnezeu, nu e chiar 
așa grav, doar mă smiorcăi și eu puţin. 

— Eşti sigură? 

— Bineînțeles, pentru Dumnezeu. 

— Mă întorc imediat. Mia răspunse și se îndreptă spre curtea 
din spate. Da? 

— Sunt Gabriel. 

— Ce-ai aflat? 

— Altă fundătură. 

— Nu ai găsit nimic? 

— Ba da, numărul îi aparţine unei anume Veronica Bache. 

— Perfect, Gabriel. Cine e? 

— Mai bine spus, cine a fost? Veronica Bache a murit în 2010, 
la nouăzeci și patru de ani. 

— Cum se poate așa ceva? 

— Era foarte în vârstă. 

— Da, am priceput asta, dar cum se poate ca telefonul ei să fi 
fost folosit cu două luni în urmă, dacă ea a murit în 20107? 

— N-am idee, Mia. Sunt obosit deja. Mi se închid ochii. Sunt 
treaz de aproape treizeci de ore. 

— Du-te la culcare. Vorbim mâine. 

Închise și se întoarse în bar. Susanne plecase de la masă și se 

împleticea lângă bar. Încerca să îi demonstreze barmanului că 
era în stare să mai ceară un rând de băutură, dar acesta nu se 
lăsă convins. Mia își strânse foile, își puse haina de piele și o 
duse pe Susanne spre ieșirea din local. 

— Nu sunt beată, mormăi Susanne. 

— Cred că în noaptea asta vei dormi la mine acasă, spuse 
Mia. Își cuprinse prietena cu braţul și o conduse pe străzile ude 
înspre hotel. 


35. 


Femeia cu un ochi căprui și unul albastru stătea în fața uneia 
dintre oglinzile ei. Deschise dulapul și își scoase lentilele. Astăzi 
era rândul culorii albastre. Ochi albaştri la serviciu. Nu ochi de 
culoare diferită. Nu la serviciu. La serviciu nu era ea însăși. „La 
serviciu, nimeni nu știe cine sunt”. În plus, acesta nu era 
serviciul ei adevărat. Doar aparent. Doar de văzul lumii. Işi 
prinse părul într-o coadă de cal strânsă și se aplecă spre 
oglindă. Își puse cu grijă lentilele și clipi puţin. Zâmbi fals și se 
uită în oglindă. „Bună, sunt Malin. Sunt Malin Stoltz. Lucrez aici. 
Credeţi că mă cunoaștetți, dar de fapt nu aveţi nici cea mai vagă 
idee cine sunt. Bună, uite ce bine mă pricep să mint. Ce bine mă 
pricep să zâmbesc. Să mă prefac că îmi pasă de ce îmi 
povestești. Aoleu, ţi-e bolnav câinele? Sper să își revină repede. 
Un pahar cu limonadă? 
Bineînțeles că vă pot aduce unul, doamnă Olsen. Voi schimba 
imediat și așternuturile; veți simți diferența: nimic nu se 
compară cu nişte aşternuturi curate”. Femeia cu un ochi căprui 
și altul albastru ieși din baie și intră în cameră. Deschise dulapul 
și scoase hainele de lucru. Haine albe, era o regulă frumoasă. 
„Dacă ne îmbrăcăm toți la fel, suntem invizibili”. Atâta timp cât 
ochii noștri sunt de aceeași culoare. Și așa stau lucrurile. Sunt 
albaștri. Albastru marin. Ochi norvegieni. Ochi frumoși”. „Niște 
felii de pâine în sala de mese?” „Pentru Dumnezeu, da, perfect 
de-acord”. „Ar fi trebuit să rămână eliminată; bineînţeles că nu 
am votat-o, dacă nu știe să danseze!” Chipuri moarte. Golul. 
Golul. Cuvintele goale. Guri care zâmbeau sub niște priviri 
moarte. „Chiar a spus asta? Fostul tău soț? Pentru Dumnezeu”. 

„Da, bineînţeles că am cont pe Facebook”. Cafeaua. La ora opt. 
Uneori în tura de noapte. Să parchez mașina în garaj. Nu asta 
lucraţi de fapt, nu-i așa? Nu e realitatea? Nu, realitatea e cu 
totul alta. 

Femeia cu un ochi căprui și celălalt albastru ieși pe hol, își luă 
geanta și haina și cobori scările spre mașină. Porni motorul și 
radioul. Au dispărut, dar nimeni nu avea să le găsească, nu-i 
așa? Nu toţi pot avea copii. Cine hotărăşte? Cine hotărăște cine 
poate avea copii? Cineva pierde un copil. Cine hotărăște cine 
pierde un copil? Nu e serviciul ei real. Nu acesta. Nu, nimeni nu 
știe ce face ea cu adevărat. Ba da, o știe cineva, dar nu o va 
dezvălui nimănui. 

Femeia cu un ochi căprui și celălalt albastru schimbă canalul. 
Același lucru peste tot. Fetitele dispăruseră și nimeni nu știe 
unde sunt. Unde sunt fetiţele? Trăiesc? Le-a închis cineva pe 
undeva? De câte fetițe e nevoie? De câţi copii e nevoie? Doi 
virgulă trei, nu așa e normal? Normal? Nu ești normal dacă nu ai 
copii? Dacă nu poți avea copii. Femeia cu un ochi căprui și 
celălalt albastru conduse încet spre centrul orașului. E important 
să conduci încet dacă vrei să fii invizibil. Dacă oprește cineva 
mașina, își poate da seama că nu e ata. Că numele tău nu e 
Malin Stoltz. Că numele tău este cu totul altul. Și nu e bine. 
Trebuie să mergi încet. Uneori te poţi ascunde în mijlocul 
mulţimii, ca la serviciu, de exemplu. Unii cred că ai nevoie de 
studii universitare ca să obţii un loc de muncă. Nu este 
adevărat. Ai nevoie doar de diplome. Diplomele nu sunt greu de 
falsificat. Ai nevoie doar de recomandări. Recomandările nu sunt 
greu de falsificat. Femeia cu un ochi căprui și unul albastru ieși 
de pe strada Drammensveien și se îndreptă spre clădirea de 
cărămidă albă. Parcă mașina și se îndreptă spre intrare. Opt fără 
zece. Dacă nu întârzii și îţi faci treaba, nimeni nu întreabă nimic. 

Intră pe ușă și se duse spre vestiarul personalului. Își puse 
haina și geanta în dulăpior și se mai uită o dată în oglindă. 

„Am doi ochi albaștri. Sunt o escroacă cu ochi albaștri. E doar 
o minciună. Adevăratul meu serviciu este foarte diferit. Cât timp 
nimeni nu îmi spune nimic, totul va fi bine”. Uneori, te poţi 
ascunde în mijlocul mulțimii. Femeia cu un ochi căprui și celălalt 
albastru își strânse mai tare coada de cal și intră în sala de 
gardă. 

— Bună, Malin. 

— Bună, Eva. 
— Ce mai faci? 


— Foarte bine. Tu? 

— A fost o noapte lungă. Helen Olsen a mai avut un atac. A 
trebuit să chemăm ambulanta. 

— Of, sper că se simte mai bine. 

— Da, acum e mai bine. Se întoarce astăzi, în cursul zilei. 

— Bine. Foarte bine. Ce îţi mai face câinele? 

— Mai bine. Se pare că n-a fost chiar așa grav. 

„Nu sunt bolnavă. Tu ești bolnavă”. 

— Cine e de gardă astăzi? 

— Birgitte, Karen și cu tine. 

„Tu ești bolnavă. Nu eu”. 

— Asta ce e? 

Femeia cu un ochi albastru și celălalt căprui se uită la un 
semn de deasupra cafetierei. 


Casa de bătrâni din Havikveien sărbătorește a 10-a 
aniversare. 


— Ah, da, va fi distractiv. O petrecere mare vinerea asta. 

— Ce frumos, pentru Dumnezeu. 

— Da, vii? 

— Da, bineînțeles. Bineînţeles că voi veni. 

„Sunteţi toți bolnavi. Aceasta nu e realitatea”. 

— Fetele spuneau că am putea să continuăm petrecerea după 
aceea, te bagi și tu? 

— Bineînţeles că da, ce grozav! Aduc ceva? 

— Vorbește cu Birgitte, ea o organizează. 

— Grozav, așa voi face. 

— Mă bucur! 

— Și eu. 

— Să ai o tură ușoară, Malin. 

— Mulţumesc, drum bun spre casă. Salută-l pe soțul tău. 

— Din partea ta. Mulţumesc, așa voi face. 

Femeia cu ochi căprui și celălalt albastru își puse o ceașcă de 
cafea și se așeză prefăcându-se că citește ziarul. 

36. 


Mia Kruger stătea jos, cu ochelarii de soare pe ochi, la ultimul 
etaj al hotelului, unde se servea micul dejun în stil bufet. O 
durea capul foarte tare și nu își amintea prea bine cum se 
terminase noaptea trecută. O lăsase pe Susanne să se sprijine 
de ea pe drum spre casă, deși se părea că intraseră în toate 
barurile pe care le prinseseră pe drum. Pe unde fuseseră? Mia 
bău paharul cu suc de portocale și se sili să mănânce câteva felii 
de bacon. Era mahmură ca o adolescentă și îi părea puţin rău. 
Oare îl sunase pe Holger cât fusese beată? Ceva din interiorul ei 
îi spunea că da, că îl sunase ca să îi povestească ce 
descoperise, întrucât nu mai putea aștepta. In fine, nu mai 
conta. Susanne ieși de la baie și efectiv se târî până la masă. 
Arăta și mai rău ca Mia; din câte se părea, era din nou sobră. 

— Trebuie să nu mai facem lucruri din astea, spuse Susanne 
oftând, de parcă i-ar fi citit gândurile Miei. 

Se lăsă pe scaun, cu mâinile pe cap. 

— Clar, încuviinţă Mia. Anturajul prost. 

— Sunt un anturaj prost? întrebă Susanne. 

— Nu, nu, nu asta voiam să spun. Amândouă ne învârtim într- 
un anturaj prost, nu e vina noastră, explică Mia zâmbind. 

— Actorii. Nişte nenorociţi de clovni egocentrici. Cui îi pasă de 
ei? Un grup de incestuoși care se culcă între ei și bârfesc mereu 
despre alte trupe, deoarece cred că pe oameni îi interesează 
cine a obţinut nu știu care rol sau ce crede cineva despre ce 
crede altcineva despre ce crede cutărică despre faptul că 
regizorul s-a culcat cu una în loc de cealaltă. 

— Așa, descarcă-te, o încurajă Mia, zâmbind ușor pe sub 
ochelarii de soare. 

— Da, e grozav! Dacă nu, uită-te la mine, zici că încă sunt în 
generală. 

Mia fusese atât de aproape să descopere ceva noaptea 
trecută, fusese foarte aproape... De fapt, avea chef doar să se 
închidă în cameră și să se cufunde din nou în caz. 

Acolo se simțea cel mai bine. Concentrată pe caz. Acolo era 
locul ei. Era un loc bun. 

— La naiba, avem costume și machiaj la douăsprezece. Am 
uitat complet, spuse Susanne. 

— Costume și machiaj? 

— Prima repetiţie cu costume, recuzită și toate cele. 

Mia încuviinţă din cap și se uită la ceas. 

— O să ajungi la timp, e doar unsprezece și jumătate. 

— De ce ai scris prima frază din Hamlet pe foile tale, ieri? 

— O chestie de la serviciu, îi răspunse Mia. Nu îţi pot explica. 

— Da, înţeleg, încuviinţă Susanne. Doar că mi s-a părut puţin 
ciudat. 

— S-ar putea, spuse Mia. 

— Are a face cu fetiţele dispărute? 

— Nu îţi pot spune nimic, Susanne. 

— Le-am povestit câtorva colegi de la teatru că te cunosc, 
mărturisi Susanne. Am dat-o în bară? 

— Nu, da de unde. De ce spui asta? 

— Una dintre fetele cu care lucrez, Pernille Lyng. O joacă pe 
Ofelia. E mătușa uneia dintre fetiţele care au dispărut. E 
complet distrusă. 

— Of, spuse Mia. 

— Da, Andrea, știi de care zic? 

— Nu pot vorbi despre asta, Susanne. 

— Da, bineînțeles. Dar mi se pare atât de ciudat... 

— La ce te referi? 

— Că a dispărut chiar înainte de premieră și că tu ai scris 
prima frază din piesă pe foile tale. Mă gândeam că poate eo 
legătură între ele. 

Mia zâmbi ușor și își puse mâna peste a prietenei ei. 

— Să nu mai vorbim despre asta, că deja ai parte de 
suficientă dramă, nu-i așa? E doar o întâmplare, două lucruri 
care nu au nicio legătură unul cu celălalt, bine? 

— Bine, acceptă Susanne. Nenorocita aia de băutură îmi 
provoacă doar neliniște. 

— Ai dreptate, încuviinţă Mia zâmbind. Nu mai beau niciodată. 

— Așa zic și eu de fiecare dată în ziua următoare, spuse 
Susanne și zâmbi ușor. Și totuși, când îmi revin, uit de asta. Nu 
e ciudat? 

— Ba da, foarte ciudat, răspunse Mia zâmbind. 

— Haide, că trebuie să plec, spuse Susanne și se ridică. 
Trebuie să mă duc acasă să mă schimb înainte de repetiţie. Se 
uită la mine foarte ciudat dacă mă duc îmbrăcată la fel două zile 
la rând. Toată lumea începe imediat să se uite în jur, să vadă 

dacă mai e cineva care nu și-a petrecut noaptea acasă, înţelegi? 

— Inţeleg, spuse Mia. 

Se ridică și o îmbrăţișă pe Susanne. 

— Mulţumesc că m-ai ajutat, încheie Susanne. Ne mai vedem 
curând? 

— Din partea mea, aș fi încântată, spuse Mia. Dar nu ca să 
bem o bere. Mai bine ceai sau altceva. 

— În regulă, încuviinţă Susanne zâmbind. 

Prietena ei blondă își luă geanta și îi făcu cu mâna în timp ce 
ieșea din restaurant, făcând tot posibilul să pară sobră. 


37. 


Holger Munch stătea pe scaun pe coridor, în fața biroului lui 
Mikkelson, în Grønland. Era ușor iritat, îi părea rău că acceptase 
să li se asculte telefoanele. 

Acum, brusc, toată lumea voia să se întâlnească personal cu 
el, ca să vorbească față în față. Nu avea timp pentru asta. 
Fetițele erau în viață, dar peste puțin timp aveau să moară. Așa 
stăteau lucrurile. 
Dacă era vorba de aceeași persoană. Și era aceeași persoană. 
Modul de operare varia puţin, metoda diferea puţin, dar era 
aceeași persoană care săvârșise crimele. O femeie care nu 
lăsase nici cea mai mică urmă. Mii de apeluri telefonice, care nu 
duseseră nicăieri. Absolut nimic. Cu condiţia ca descrierea 
martorului să fie corectă. Declaraţia pensionarului părea 
credibilă. O femeie. Pe la treizeci, treizeci și cinci de ani. În jur 
de 1,70 m. Avea părul prins și pălărie pe cap. Nasul drept. Ochii 
albaștri. Gură subţire. Ar fi putut fi oricine. Unde le ţinea 
închise? Erau deja moarte? 

Munch scoase o gumă de mestecat din buzunar și bătu din 
degete pe scaun. Stabilise cu Mia că aveau să treacă pe la casa 
de bătrâni, să stea puţin de vorbă cu mama lui, doar ca să scape 
odată de treaba asta, dar acum se gândea să anuleze vizita. De 
fapt, nu avea timp de asta. Mai ales dacă trebuia să își dedice 
jumătate din zi unor întâlniri inutile ca aceasta. Avea să treacă 
pentru un moment pe la casa de bătrâni, să o întrebe pe mama 
lui cum se simţea, și apoi să plece repede de acolo. Asta putea 

să facă. Dar trebuia să scape de grija asta înainte să fie prea 
târziu. Înainte ca moștenirea de familie să ajungă pe mâinile 
unui şarlatan care promitea viață veșnică în cer dacă îi dădeau 
lui tot ce aveau. Se uită la ora afișată pe telefon și se enervă tot 
mai tare. 

Andrea și Karoline dispăruseră. Dispăruseră după ce preluase 
el cazul. În scurt timp, aveau să fie anesteziate. Spălate. 
Îmbrăcate cu haine de păpușă. Și spânzurate de un copac, cu un 
ghiozdan în spate. Dacă nu le găsea el mai întâi. Holger se 
simțea de parcă s-ar fi pierdut într-o ceaţă. Nu știa încotro s-o 
apuce. Care avea să fie pasul următor. Aveau doar o femeie pe 
care nimeni nu reușea să o identifice. Travestitul Roger Bakken. 
Pista asta se estompa. Mia îl sunase în toiul nopţii, beată, cu un 
chef imperios de a-i povesti ceva, descoperise ceva important, 
dar bolborosea întruna, așa că fusese nevoit să îi ceară să se 
ducă la culcare. Telefoane ascultate. Clar, nu era doar spre 
binele lor. Trebuia să vorbească neapărat cu Gabriel. Trebuiau 
să poată fi blocate cumva apelurile strict personale. Să nu 
ajungă în rapoarte. Cum ar fi cel primit de la Mia în timpul nopții. 

— Holger, intră. 

Mikkelson părea îngrijorat. Munch își dădea seama după 
fruntea-i încrețită. 

— Cum merge? întrebă acesta, după ce Munch se așeză. 

— La fel ca ieri, răspunse Munch. Nu avem nicio pistă în 
legătură cu femeia din portretul-robot. Continuăm verificările, 
dar, din păcate, pare o pistă înfundată. 

— Avem un Alfa 1 și tot nu avem piste în legătură cu fetiţele? 
Cum se poate așa ceva? 

Brusc, Munch se simţi ca un elev trimis în biroul directorului 
ca să fie tras de urechi. Nu îi plăcea deloc, dar, momentan, nu 
prea avea ce să facă. 

— Da, nici eu nu înţeleg. Totul pare foarte bine planificat, asta 
e tot ce pot să spun momentan. Dacă ar fi acţionat într-un mod 
improvizat, am fi prins-o cu mult timp în urmă. 

— Nu e suficient, pur și simplu nu e suficient, i-o trânti 
Mikkelson. 

— M-ai chemat aici doar ca să îmi spui asta? răspunse Munch 
sec. Puteai să mă tragi de urechi la telefon. 

— Așa e. Bine, îmi pare rău. 

Mikkelson își dădu jos ochelarii și se frecă la ochi. Nu era un 

semn bun. Se întâmpla ceva. 

— Mă strâng cu ușa de mai sus, continuă el și își puse la loc 
ochelarii. 

— Cine? Departamentul de Justiţie? 

— Nu contează. 

— Facem tot ce putem. 

— Da, le-am explicat deja, dar nu e din cauza asta. 

— Care-i problema? întrebă Munch. Incepea deja să își piardă 
răbdarea. Avea treburi mult mai importante de care să se 
ocupe. 

— E vorba de Mia, spuse Mikkelson și se uită la Munch. 

— Ce-i cu Mia? 

— Păi, spuse Mikkelson și își scoase din nou ochelarii, spun că 
e un risc. Mi-au cerut să o retrag din cazul acesta. 

— Să o retragi din caz? Ești prost sau ce? Abia dacă am reușit 
să o aduc. Iți amintești că nu voia să vină? Nu voia să vină și noi 
am convins-o. Pentru că suntem niște egoiști nenorociți. Și acum 
o dăm afară din nou? Nici gând. 

— Bine, bine, Munch. Nu asta voiam să zic. 

— Dar ce voiai să zici? 

— Voiam să zic... Mikkelson își puse iarăși ochelarii. Ridurile 
de pe fruntea lui păreau și mai adânci. Păi, s-a... în fine, s-a 
recuperat complet? 

— Nu am timp de astfel de prostii, spuse Munch și se ridică. 
Undeva, acolo, există două fetiţe sechestrate, iar Departamentul 
de Justiţie are tupeul să dezgroape chestia asta! Chiar nu avem 
alte priorităţi? 

— Ai grijă ce spui, Munch, ești în timpul serviciului. 

— Ține-ţi fleanca, Mikkelson. Te referi la echipă? Vorbești 
serios? Echipa? Reputația echipei? Asta e prioritatea noastră 
acum? Asta îi îngrijorează pe cei din departament? Și ce zic cei 
din departament de toate dăţile în care Mia a reușit să facă 
echipa să fie cea mai tare? Despre diplomatul rus care se distra 
de minune omorând curve? Cine ne-a reprezentat atunci 
pozitiv? Tu, Mikkelson? Erai acolo? Și cei doi pensionari jefuiţi și 
uciși în casa lor din Kolsås? Te-ai ocupat tu de soluţionarea 
cazului, Mikkelson? Ce părere a avut departamentul atunci? 

Munch se îndreptă spre ușă. 

— Știu foarte bine ce-a făcut Mia pentru noi, afirmă Mikkelson. 
Națiunea îi mulțumește; asta vrei să auzi? Mulţumiri, mii de 

multumiri, Norvegia îi aduce mulțumiri. Dar vremurile se 
schimbă, nu-i așa? Bjørn Dæhlie și Vegard Ulvang. Nişte schiori 
cross-country grozavi. O grămadă de medalii de aur. Dar acum 
s-a terminat cu asta, nu-i așa? Nu i-am mai putea pune la linia 
de start astăzi. Înţelegi ce vreau să zic? 

— Pentru Dumnezeu, spuse Munch și oftă. Nu, nu înțeleg chiar 
deloc ce încerci să spui. Ce naiba are asta a face cu niște schiori 
cross-country? Ti-ai pierdut minţile de tot? Vorbim despre 
moarte, Mikkelson, nu de bărbaţi în pantaloni strâmţi care 
încearcă să ajungă primii la linia de sosire, cu niște scânduri 
legate de picioare. Moarte, Mikkelson. Două fetițe de șase ani. Iți 
dai seama? 

Munch puse mâna pe clanţă. Își ieșise complet din fire. 

— Bine, bine, spuse Mikkelson. Nu trebuie să te înfurii în halul 
ăsta. Poate să rămână, dar când se clasează cazul acesta, 
pleacă. Ai înțeles, Munch? Atunci va fi terminat-o cu noi, orice-ar 
fi. Nu pot să fac nimic în privinţa asta. În plus - Mikkelson 
deschise un sertar și scoase o carte de vizită -, trebuie să 
meargă la el. 

Mikkelson îi dădu lui Munch cartea de vizită. 

— La un psihiatru? 

Mikkelson încuviinţă din cap. 

— Așa cere departamentul. 

— Să te ia naiba, Mikkelson. De ce nu mi-ai spus-o înainte să 
o iau de pe insulă? 

Mikkelson făcu un gest de neputinţă. 

— Politica. 

— Nu-ţi bate joc de mine. 

Lăsă cartea de vizită pe biroul lui Mikkelson. 

— N-o să meargă la niciun psiholog. 

— Psihiatru. 

— Haide, taci. Sunt din același aluat. Mia are de făcut o 
treabă. Ti-am spus deja că eu sunt răspunzător de asta. 

— Nu depinde de tine, spuse Mikkelson. 

Șeful poliţiei își porni laptopul și deschise un fișier audio. 
Munch recunoscu imediat vocile. Era conversaţia telefonică pe 
care o purtase cu Mia noaptea trecută: 

„— Da. 

— Holger. Holger, dragul meu Holger. 

— Tu ești, Mia? Cât e ora? 

— Nu e autentic. E doar un joc. Roger Bakken avea un ochi 
albastru și altul căprui. Pe aici, Susanne. Da, vino aici. Te ajut eu 
să te dezbraci. Mă auzi, Holger?” 

Mia  bolborosind ceva. Munch oftă, iar Mikkelson opri 
înregistrarea. 

— Vrei să mai auzi? întrebă Mikkelson. 

— Era beată, bine? 

— Și dacă mass-media reușesc să pună mâna pe asta? 

Mikkelson se lăsă în spate pe scaun. 

— Bine, spuse Munch. De acord, va trece pe la psihiatrul ăla. 
Asta e tot? 

— Asta e tot, spuse Mikkelson. 

Munch luă cartea de vizită de pe birou și ieși din încăpere fără 
să mai spună ceva. 


38. 


Mia se afla pe trotuarul din fața hotelului și îi părea rău că 
fusese de acord să îl însoțească pe Munch la casa de bătrâni din 
Havikveien. După ce luase micul dejun cu Susanne, se întorsese 
imediat în pat. Cu mustrări de conștiință, clar, dar se simţea 
epuizată, iar automedicaţia de pe Hitra îi făcuse rău. În plus, 
continuă să lucreze, să întoarcă chestiunea pe toate părţile în 
mintea ei, indiferent că era sub cuvertură, într-o mașină sau în 
birou. Lucra constant. Mintea ei nu îi dădea niciodată pace. Preţ 
de o clipă, visă că se întorsese pe insulă. Răsărituri de soare și 
marea. Trebuia să doarmă mai mult. Se culcase mult prea 
târziu. Holger ar fi trebuit să fie în stare să discute cu propria lui 
mamă, nu? Găsi o pastilă în buzunar și, preț de o clipă, se gândi 
să îl sune și să inventeze o scuză, dar era deja prea târziu. Injură 
printre dinţi și se urcă în Audi-ul care opri lângă trotuar. 

Holger Munch nu părea prea bucuros, dar Mia nu se simţea în 
stare să îl întrebe ce se întâmplase. 

— Va trebui să îţi faci rost de alt telefon, spuse Munch. 

— De ce? întrebă Mia și mai găsi o pastilă în buzunar. 

— M-ai sunat azi-noapte. 

— Fir-ar să fie, am știut eu. 

— O beţie cruntă? 

— O prietenă veche din Åsgårdstrand. 

— Înţeleg, spuse Munch. Ştii că ne înregistrează convorbirile 
telefonice, da? 

Mia nu răspunse. Încercă să își amintească ce spusese la 
telefon, dar nu reuși. Nu conta. 

— Deci, ce-ai aflat? întrebă Munch. 

— Roger Bakken avea o amică. Cu care petrecea timpul când 
se transforma în Randi. 

— O cunoaștem? 

Mia dădu din cap că nu. 

— Nu, dar are ochii de culoare diferită. 

— Ce vrei să spui? întrebă Munch, curios. Se poate așa ceva? 

— Da, unul albastru și altul căprui. S-ar părea că e o trăsătură 
ereditară. 

— Crezi că ne va duce la ceva? 

— Nu crezi că ar trebui să analizăm toate variantele? 

— Ba da, bineînțeles. 

Munch cobori geamul și își aprinse o ţigară. Mia nu suporta 
mirosul de tutun în mașină, și mai ales acum, la mahmureală, 
dar nu spuse nimic. Munch părea obosit. Absent. 

— Altceva? 

— Da, răspunse Mia. Gabriel a reușit să scoată un număr de 
pe mobilul lui Bakken. 

— Da, am aflat, spuse Munch. Veronica Bache. Decedată în 
2010. 

— Aţi mai aflat ceva despre ea? 

— Nu prea multe, pentru moment. Ultima adresă cunoscută 
era în Vika, unde locuia cu nepotul ei, un anume Benjamin 
Bache, actor. Îl cunoști? 

— Nu. 

— Lucrează la Teatrul Naţional. Mai apare în ziarele de 
scandal. Știi tu, o celebritate. 

Mia încercă să se gândească. Azi era proastă. Avea creierul 
făcut terci. Se hotărî din nou să nu mai bea. Până nu termina cu 
cazul acesta. Dacă avea să termine vreodată. Acum își dădea 
seama că era obosită. Preţ de o clipă, se enervă că se lăsase 
distrasă de Susanne. În schimb, ar fi trebuit să gândească și mai 
adânc lucrurile. Era pe drumul cel bun. Dăduse de ceva, un lucru 
pe care nu reușise să îl vadă clar. 

— Cineva i-a folosit telefonul în ultimii doi ani. A plătit toate 

facturile, ca să nu îl deconecteze. Asta trebuie să se fi întâmplat, 
nu-i așa? spuse Mia. 

— Da, e singura opţiune, încuviință Munch. 

— La ce te gândești? Nepotul, care avea acces la facturi? 
Actorul acela? 

— E posibil. Am încercat să mă văd azi cu el, dar avea o 
repetiție deosebită. Trebuie să vorbim cât mai repede cu el. 

— Cum stai cu capacitatea pulmonară? întrebă Mia și cobori 
geamul. 

— Nu începe cu asta, răspunse Munch defensiv. Nu beau 
alcool și nici... 

— Nici cafea, așa că ar trebui să ai naibii voie să fumezi o 
țigară, știu, adăugă Mia râzând. 

— Și ce-i cu ţine de ești așa bine dispusă? 

— Fără motiv, spuse Mia. Cred că am descoperit ceva. Poate. 

— Ce? 

Munch ieși de pe strada Drammensveien și intră pe 
Havikveien. 

— Toată treaba asta cu simbolurile, știi tu, continuă Mia. 

— Da. 

— Nu ţi se pare că are niște lacune? 

— S-ar putea, spuse Munch. E specialitatea ta. 

— Nu, serios, Holger, vorbesc serios. 

— Mi-am dat seama, dar nu pot să urmăresc tot ce îţi trece 
prin cap. Mi se face rău, bombăni el, în timp ce parca în faţa 
casei de bătrâni din Havikveien. 

— Să mergem, oftă el și opri motorul. 

Dacă ar fi fost creștin, Mia era sigură că și-ar fi făcut și cruce. 
Evident, Holger Munch nu avea deloc chef de acea conversaţie. 

— Va fi bine, îl liniști Mia. Relaxează-te. 

— Simt nevoia să mai fumez o ţigară, spuse Munch și cobori 
din mașină. 

Mia îl urmă și își dădu jos ochelarii de soare. Se simţea ceva 
mai bine. lar zona Høvik era frumoasă. In cele din urmă, se 
bucura că îl însoţise. 

— Încearcă pe mine, atunci, spuse Munch și își aprinse o 
țigară. 

— Acum? 

— Da, de ce nu? Lasă-mă să pătrund în mintea ta. 

— Bine, spuse Mia și se așeză pe capota mașinii. Care a fost 

primul mesaj pe care ni l-a lăsat criminalul? 

— Nu căutăm o femeie? 

— Momentan nu contează, care a fost primul mesaj? 

Munch ridică din umeri. 

— Rochiţele? 

— Nu. 

— Ghiozdanele? 

— Nu. 

— M 10:14, „Lăsaţi copiii să vină la Mine”? 

— Nu. 

— Atunci, zi-mi tu. 

Munch oftă și mai trase un fum. 

— Rikke J.W., îi explică Mia. 

— Și de ce e acesta primul? 

— Pentru că nu se potrivește, spre deosebire de toate 
celelalte, nu-i așa? Face parte dintr-un profil global, dar nu 
trebuie să căutăm acolo. Trebuie să ne uităm în altă parte. 

— Deci? întrebă Munch cu un interes fățiș. 

— Primul lucru care nu se potrivește, atunci? 

— Numele de pe carte? 

— Efectiv. Un semnal clar, nu-i așa? 

— Semnal pentru ce anume? 

— De conștiință, Holger. Pentru Dumnezeu, haide odată. 

— Conștiinţă? 

— Acum chiar că mă dau bătută, spuse Mia și oftă. Holger mai 
trase o dată adânc din ţigară și expiră fumul înspre soarele 
primăvăratic. 

— Bine, conștiință, recunoscu Munch. Toate celelalte semne 
sunt artificiale. Spălatul. Rochiţele. Rechizitele școlare. O 
persoană conștientă a scris numele Rikke J.W? A făcut-o cu un 
motiv anume? L-a scris cineva conștient de ceea ce făcea? 

— Bine, Holger. 

Mia aplaudă ironică. 

— Haide, că nu sunt chiar complet pe lângă. 

— Și ce înseamnă Rikke J.W? 

— Hanefoss. 

— Exact. Și care a fost al doilea semn? 

— Sângele de porc? 

— Nu, acesta a fost al treilea. 

— Care a fost al doilea, atunci? 

— Îți amintești de cele trei mesaje text ale lui Roger Bakken? 

— Da? 

— Care din ele nu se potrivea? 

— Se potrivea careva? 

— Da, pentru Dumnezeu. Haide odată, Holger. „Icar zbură 
prea aproape de soare”, aripi de vultur. Bye, bye, birdie, un 
muzical pentru homosexuali. Bakken era homosexual și avea un 
tatuaj în formă de vultur. Totul se potrivește, mai puţin „Cine-i 
acolo?” Asta e o chestie independentă, nu are legătură cu 
restul. 

— Acesta a fost al doilea semn? „Cine-i acolo?” 

Mia încuviinţă din cap. 

— Și ce înseamnă asta? 

— Nu sunt sigură, dar ieri am aflat că e prima frază din 
Hamlet. 

Munch își mai aprinse încă o ţigară și se uită neliniștit spre 
ușa de la intrare. Mia zâmbi puţin. Un bărbat în vârstă, șeful 
Unităţii de Operaţiuni Speciale, și totuși îi era greu să își înfrunte 
propria mamă. 

— lar Hamlet se pune în curând în scenă la Teatrul Naţional? 
Telefonul Veronicăi Bache? Nepotul ei? Acolo trebuie să căutăm? 

— Nu sunt sigură, spuse Mia și se gândi puţin. Mi-am dat 
seama ce trebuie să căutăm, dar nu și de ce. Până acolo am 
ajuns. 

— Și sângele de porc era al treilea semn? 

Mia încuviinţă din cap. 

— Și el ce înseamnă? 

— Ti-am spus deja că n-am ajuns încă până acolo, insistă Mia, 
în timp ce mai găsi o pastilă în buzunar. Dacă ne plictisim, 
putem oricând să dăm o tură pe la terenul de golf din Ballerud. 

Mia arătă spre un semn de partea cealaltă a străzii. 

— Ce vrei să spui? zise Munch. 

—E un nume amuzant, nu ți se pare? Terenul de golf 
Ballerud?. 

Munch clătină din cap. Nu știa de ce Mia era atât de bine 
dispusă, nu înţelegea gluma și nici nu i se părea momentul 
potrivit ca să glumească, ţinând cont de ceea ce îl aștepta. 
Stinse ţigara pe care tocmai o aprinsese, urcă scările din faţa 


5 Joc de cuvinte intraductibil. Ball e o expresie colocvială care înseamnă „amuzant” 
(n.tr.). 


VP - 180 


Miei și intră în casa de bătrâni. 


39. 


Casa de bătrâni din Høvikveien era, fără îndoială, una pentru 
oameni cu bani. „Un loc tipic pentru zona de vest a oraşului”, se 
gândi Mia când intrară în recepţia elegantă și luminoasă. La o 
primă vedere, locul părea imaculat. Suprafeţe curate, mobile 
noi, tavane moderne, picturi originale pe pereţi. Mia îi 
recunoștea pe mai mulţi dintre artiști. Mama ei, Eva, era 
pasionată de arte și le dusese pe fete la toate expoziţiile 
posibile, ori de câte ori avusese ocazia să o facă. Pe pereți erau 
expuse și fotografii cu diverse activităţi. O vitrină era plină de 
trofee. Excursii în ţară și în străinătate. Turnee de bridge și 
bowling. Chiar dacă locul acela ar fi putut fi considerat un ultim 
refugiu, nu exista niciun indiciu în acest sens. În casa de bătrâni 
din Havikveien, viața se termina doar după ce te îmbăiai în 
Marea Moartă sau primeai un premiu pentru că ai cultivat cel 
mai bun dovleac. 

— Urează-mi noroc, spuse Holger oftând și dispăru pe unul 
dintre coridoare. 

O cameră privată, presupunea Mia. Cu propria baie, cu 
televizor, radio și atenţie personală non-stop. Acolo nimeni nu 
trebuia să stea mai multe zile cu aceleași scutece, fără mâncare 
sau apă. Se așeză într-un fotoliu și luă o revistă. 60 Plus. Revista 
pentru cei mai frumoși ani ai tăi. „Sportul cu moderație previne 
dementa. Toppen Bech îţi oferă un ruj de buze asortat cu 
mașina ta”. Mia se gândi la ce ar fi spus bunica ei despre locul 
acela și despre genul acela de reviste și zâmbi ușor în sinea ei. 
Lăsă la o parte revista și era pe punctul de a lua alta, când văzu 
una dintre diplomele de pe perete. „Turneul de Crăciun de 
canastă al casei de bătrâni din Havikveien 2009. Câștigătoare: 
Veronica Bache”. Mia se ridică repede și o privi îndeaproape. 
Chiar așa, scria „Veronica Bache”. Sigur era una și aceeași 
persoană. Se apropie de masa de sticlă din colţul îndepărtat al 
încăperii și sună dintr-un clopoțel. După câteva secunde, o 
infirmieră ieși dintr-una din camerele dosnice. 

— Bună ziua, vă pot ajuta cu ceva? 

Infirmiera se potrivea cu restul casei de bătrâni. Simpatică, 
frumoasă și cu obrajii rozalii. „Poate că angajează persoane care 
se potrivesc cu decorul”, se gândi Mia. Aici, în Høvik, nu existau 
bătrâni aduși de spate, care să fumeze ţigară după ţigară. Fata 
trebuie să fi fost de vârsta ei, mai mult sau mai puţin. Era înaltă 
și elegantă, cu ochii de un albastru intens și părul negru prins 
într-o coadă dreaptă și strâns împletită. 

— Sunt Mia Krüger, se prezentă Mia. 

Se gândi să își scoată insigna, dar până la urmă nu o făcu. 

— Eu sunt Malin. Pe cine vizitezi? întrebă fata cea simpatică. 

— Am venit cu un prieten, Holger Munch. A venit să își vadă 
mama. 

— Pe Hildur, spuse fata cu ochi albaștri zâmbind. Este o 
femeie cu multă personalitate. 

— Fără îndoială, încuviinţă Mia. Mi-a atras atenţia faptul că 
amica lui Hildur, Veronica, a câștigat un turneu de canastă. Am 
văzut pe una dintre diplome. 

— Așa este, confirmă fata zâmbind. Organizăm un turneu în 
fiecare an, de Crăciun, și cred că Veronica le-a câștigat pe 
ultimele trei înainte să moară. 

— Nu am jucat niciodată canastă, spuse Mia. 

— Nici eu, îi spuse fata cea simpatică și îi făcu cu ochiul. Dar 
celor în vârstă le place. 

— Asta contează, zise Mia. Auzi, m-am gândit la ceva, și iartă- 
mă că te întreb, pentru că sigur nu poţi răspunde la astfel de 
lucruri, dar Bache? Nu cumva e rudă cu... știi tu, cu actorul 
acela atât de atrăgător? 

— Benjamin Bache? 

— Da, el. 

Fata cu ochi albaștri o privi atent preț de o clipă. 

— Hm, de fapt, nu pot vorbi despre astfel de lucruri, spuse ea 
zâmbind. 

— Înţeleg, zise Mia încuviinţând din cap. O vizita des? L-ai 
văzut? E la fel de arătos și în realitate? 

Fata cu părul prins în coadă zâmbi. 

— Nu venea prea des, doar de câteva ori pe an. Să rămână 
între noi, dar arată mai bine la televizor, zise fata și râse puţin. 

— Înţeleg, spuse Mia și îi făcu cu ochiul. 

— Vrei să bei un ceai cât aștepți? Sunt pe punctul de-a începe 
vizita de la prânz, așa că îţi pot pregăti o cană dacă vrei. 

— Nu, nu îţi face griji. Mulţumesc, spuse Mia și se întoarse pe 
scaunul ei. 

Fata cu ochi albaștri îi zâmbi din nou, apoi dispăru în camera 
din spate. Într-un colţ era un televizor. Mia căută telecomanda și 
o găsi lângă ecran. 

Convocaseră o nouă conferinţă de presă pentru astăzi, la 
prânz. Mia Kruger se bucura mult că nu trebuia să se ocupe de 
partea aceea. Mass-media. Relaţiile ei cu ziariștii erau încordate, 
nu se simţea niciodată relaxată în apropierea lor. Trebuia să fie 
un om cu două feţe. Nu putea spune niciodată ce gândea cu 
adevărat, ci doar ceea ce era de cuviință. Nu i se potrivea. li 
plăcea să fie sinceră. Presupunea că tocmai de aceea nu i se 
potrivea nici teatrul. Pe unii îi încânta să fie în centrul atenţiei, 
alții preferau să evite asta. Dădu puţin mai tare televizorul și 
schimbă pe NRK. „Criminalul de fetițe”. Literele nu erau la fel de 
țipătoare, dar aceleași cuvinte apăreau pe ecran. Mia Kruger 
clătină din cap și dădu volumul mai tare. Doi prezentatori din 
studio și un reporter pe scările din Grønland. Se părea că se 
amâna conferința de presă. Mia stinse televizorul, ieși pe scări și 
formă numărul lui Gabriel. 

— Da? 

— De ce s-a amânat? S-a întâmplat ceva? 

— Nu, începem imediat. 

— Bine. Azi se ocupă Anette? 

— Da, cred că da. Ea și cealaltă avocată a poliţiei. Cea cu 
părul scurt. 

— Hilde. 

— Probabil. 

— Ai mai găsit ceva despre Veronica Bache? 

— Ar trebui? 

— Nu, dar am aflat ceva, continuă Mia. Ai putea să verifici 
ceva pentru mine? 

Gabriel oftă uşor. 

— Sigur. 

— Ce-ai pățit? 

— Nu, nu, doar că... sunt atâtea lucruri... Și, ei bine... 

— Da, ce? 

— Nimic deosebit. lubita mea e însărcinată. 

— la auzi, felicitări! 

— Da, mulţumesc. În fine... ce vrei să verific? 

— Nu sunt foarte sigură, e doar o senzaţie. Mi-ar plăcea să am 
acces la chestia aia de la casa de bătrâni din Havikveien, cum îi 
spune... 

— Lista de așteptare? Ai nevoie de un loc? 

— Măi să fie, dar repede ţi-ai revenit. Câtă încredere în noi, 
nu-i așa? răspunse Mia râzând. 

— lartă-mă, își ceru scuze Gabriel. Astăzi sunt puţin irascibil. 

— Nu te lua de mine pentru că iubita ta e însărcinată, i-o tăie 
Mia. Ti-ai făcut-o cu mâna ta. 

— Da, presupun că da. Chiar, e normal să aibă nevoie de 
anumite lucruri în toiul nopţii? 

— Ce fel de lucruri? 

— Ingheţată Sundae, de exemplu. 

— Păi, am auzit zvonuri cum că gravidele ar avea capricii 
ciudate, spuse Mia. 

— Ştii ce greu e să găsești o îngheţată Sundae în toiul nopţii? 

Mia râse. 

— Ha, ha, ha, spuse Gabriel sarcastic. 

Era clar că era prost dispus. 

— Ştii tu, angajaţi și dintr-astea. Oaspeți și ceilalţi. 

— Oaspeți? 

— Sau cum se numesc cei din casa de bătrâni. Rezidenţi? 
Interni? 

— Da, am înţeles. Cred că li se spune angajaţi și utilizatori. 

— Bine, îmi poţi face rost de ea? 

— E legal sau nu? 

— Nu. 

— Presupun că mă acoperi dacă mă iau de urechi. 

— Din ce zici tu, se vede că ai făcut cursul cu Codiţă. 

— Da, așa e, răspunse Gabriel oftând. 

— Imi asum eu răspunderea pentru asta, bineînţeles, îl 
asigură Mia. Casa de bătrâni din Havikveien. Ai nevoie de adresă 
sau ceva? 

— Nu, am găsit-o deja. Caut ceva anume? 

— Nu știu. Ti-am mai spus, e doar o senzaţie. Mama lui Munch 
și Veronica Bache au fost la aceeași casă de bătrâni; adică 
merită să verificăm. 

— Mama lui Munch? 

— Am spus-o cu voce tare? 

— Fir-ar acum trebuie să îl mint și pe Munch? spuse Gabriel. 


VP - 184 


Pentru că presupun că el nu trebuie să afle nimic despre asta, 
nu-i așa? 

— Ce băiat isteț! spuse Mia. Bun, trebuie să închid. Când e 
următoarea sesiune informativă? 

— La ora trei. 

— Bine, vorbim. 

Mia închise chiar când Munch ieși pe scări. Fu pe punctul de-a 
se duce spre el, dar se opri când văzu că nu era singur. Lângă el 
era o infirmieră îmbrăcată cu o uniformă albă la fel cu cea a 
fetei cu ochi albaștri. Era frumoasă și slabă, cu părul lung și 
ondulat, cu nuanţe blonde și roșcate. Infirmiera râse tare și îl 
atinse pe Munch cu mâna, care, la rândul lui, părea un 
adolescent cu obrajii ca para focului și mâinile în buzunare. Mia 
mai luă o pastilă și se îndepărtă puţin. Munch și infirmiera 
roșcată își mai spuseră ceva, după care aceasta îl atinse din nou 
cu mâna și dispăru pe ușă, zâmbind. 

— Cum ţi-a mers? întrebă Mia când Munch ajunse la mașină. 

— Mai bine nu întreba, spuse Munch și își aprinse o ţigară. 

— Cine era tipa? 

— Cine? întrebă Munch. 

— Cine crezi? 

Munch urcă în mașină fără să stingă ţigara. 

— Ah, ea. Păi, ei bine, cred că o cheamă Karen. Lucrează cu 
mama mea. Trebuie doar să... 

Munch porni mașina și o luă pe strada Havikveien. 

— Da? Ce trebuie să faci? 

— Avem noutăţi? întrebă Munch, schimbând subiectul. 

— Avem o conferinţă de presă chiar acum. 

Munch porni radioul. Mia auzi vocea lui Anette. „Nu există 
noutăți, continuăm căutările. Mulţumim pentru orice informaţii”. 
Nu aveau ce povesti. Chiar și așa, lumea cerea conferinţe de 
presă. Mia îl privi cu coada ochiului pe Munch, care era pierdut 
în gânduri. Se întreba dacă ar fi trebuit să îi povestească despre 
faptul că Veronica Bache fusese la aceeași casă de bătrâni ca 
mama lui, dar hotărî să nu îi spună nimic, momentan. Gabriel 
investiga deja asta, iar, din câte se părea, Munch avea destule 
lucruri la care să se gândească. 

— Trebuie să mergi la psiholog, spuse Munch brusc, când 
ajunseră din nou pe strada Drammensveien. 

— Ce vrei să spui? 


VP-185 


Munch scoase o carte de vizită din buzunarul hainei și i-o 
înmână. 

— Trebuie să mergi la psiholog. 

— Cine spune asta? 

— Mikkelson. 

— Îți baţi joc de mine. 

— Nu te uita așa la mine. Au ascultat apelul tău de azi-noapte. 
Cred că nu ești în deplinătatea facultăţilor mentale. 

— Să uite de asta, i-o întoarse Mia. 

— Asta le-am zis și eu. 

— Deci suntem de acord. 

Mia deschise torpedoul și aruncă acolo cartea de vizită fără să 
se uite măcar la ea. 

— Deștepţii lumii. 

— La ce te așteptai? 

— Un pic de respect, fir-ar să fie. 

— Noroc cu asta, îi răspunse Munch și oftă. Bun, mâncăm un 
hamburger înainte să mergem la birou? 

— Perfect, în ceea ce mă privește, spuse Mia. 

Munch găsi o ieșire și intră într-o benzinărie chiar când începu 
să plouă. 


40. 


Ploua cu găleata de cealaltă parte a ferestrei sediului 
Aftenposten, fosta clădire a Poștei. Se strânseseră în biroul lui 
Grung, pentru a urmări conferința de presă, care fusese 
convocată pentru ora douăsprezece, dar se amânase cu zece 
minute. Erau prezenţi Mikkel Wold, Silje Olsen și Erik Rønning, 
precum și redactorul-șef, Grung. Chiar dacă nu voia să se 
gândească prea mult la asta, Mikkel Wold era conștient că 
primise cel mai bun loc, pe scaunul din piele de lângă Grung. Se 
întâmplase ceva după apelurile din Skullerud. Urcase într-o altă 
categorie. Brusc, Mikkel se afla în centrul tuturor lucrurilor. 
Grung dădu mai încet televizorul și le ceru celorlalți părerea. 

Păstraseră secret faptul că criminalul îi contactase. Nu 
scriseseră nimic în ziar. Încă. Asta dezbăteau acum. Să se 
folosească de acest lucru? Și dacă da, cum anume? 

— Eu zic să așteptăm, spuse Silje, mușcând dintr-un măr. 

— De ce? întrebă Grung. 

— Pentru că nu știm dacă el sau ea nu va dispărea dacă o 
dăm publicităţii. 

— Eu zic să scriem despre asta, ce naiba! spuse Erik. 

Ziaristul de douăzeci și șase de ani era deosebit de talentat și 
fusese mâna dreaptă a lui Grung de când fusese angajat. În mod 
normal, el stătea pe scaunul pe care ședea acum Mikkel. Dacă 
tânărul simţea cumva invidie și resentimente, le ascundea bine. 
Stătea liniștit, cu picioarele depărtate, strângând ușor în mână o 
minge de cauciuc antistres. 

— Cine știe dacă mâine nu va suna la VG? Sau la Dagbladet, 
în seara asta? continuă el. Avem șansa să obţinem exclusivitate, 
dar pentru asta trebuie să acţionăm rapid. 

Mikkel Wold zâmbi ușor. Erik începuse să folosească des 
cuvântul „exclusivitate” după ce anul trecut câștigase premiul 
pentru cea mai bună știre în exclusivitate pentru o serie de 
articole despre vagabonzii din Oslo. 

— Atunci, de ce nu i-a sunat pe ceilalţi? ripostă Silje. 

Silje și Erik erau ca ziua și noaptea. Ea avea douăzeci și ceva 
de ani, era zgomotoasă, cu un piercing în buză și o tendinţă 
foarte vizibilă spre liberalismul de stânga, cel puţin pentru cei 
din Aftenposten. El era liniștit, echilibrat, se îmbrăca des la 
costum și se pieptăna umezindu-și părul. Era visul oricărei 
soacre, cu un zâmbet simpatic și ochi strălucitori. Când erau 
discuţii la birou, cei doi erau de obicei în tabere opuse. 

Mikkel Wold era mai degrabă un ziarist de modă veche. 
Carneţel și pix și cunoștință de cauză. Înainte, nu scrisese 
niciodată despre vreun lucru sau vreo persoană pe care să nu le 
cunoască bine. În ziua de astăzi, trebuia să se bazeze deseori pe 
conferințe de presă și pe câteva apeluri rapide, sau nici măcar 
pe apeluri. In ceea ce privește felul lui de-a se îmbrăca, nu 
semăna nici cu Silje, nici cu Erik. Era mai degrabă neutru. Un pic 
plictisitor? Se gândise la asta de câteva ori. Poate că trebuia să 
se pună pe treabă și să își cumpere niște haine care, în fine, să fi 
scoată în evidență personalitatea. Aşa scria în revistele pe care 
sora lui le tot lăsa prin casă. Nu se însufleţise niciodată în sensul 
acesta. In dulap avea aceleași haine de aproape zece ani. Nu 
știa prea bine cum să o spună, dar parcă o înfățișare ţipătoare și 
vanitoasă, indiferent de stil, nu prea se potrivea cu seriozitatea 

profesiei. Indiferent. Criminalul îl sunase pe el. Nu pe ceilalţi. 

— Bineînţeles, spuse Erik. Atunci, va trebui să riscăm. 

— Haide, Erik, tipul acesta de argumentaţie pasivă, dar 
agresivă, ne e rezervat nouă, femeilor, nu-i așa? 

— Acum am fost pasiv, dar agresiv? 

— Gata cu asta, pentru Dumnezeu, răspunse Silje râzând. 

— Tu ce crezi, Mikkel? întrebă Grung și se întoarse spre el. 

Ceilalţi doi tăcură și ei. În sfârșit. Acum, toată lumea voia să 
știe părerea lui. Nu îi plăcea asta, dar, într-o oarecare măsură, 
persoana misterioasă care îl sunase îi făcuse un favor. 

— Nu sunt foarte sigur de asta, spuse Mikkel și își drese 
glasul. Pe de-o parte, cred că am putea publica știrea, sigur că 
da. 

— Un interviu exclusiv, îl întrerupse Erik, rotind mingea 
antistres pe masă. Doar noi. Nimeni altcineva. Eu zic să o 
facem. 

— Dar, pe de altă parte, continuă Mikkel, ar fi o prostie să 
scoatem câteva numere și să pierdem contactul. La urma urmei, 
s-ar putea să fim de ajutor. 

În jurul mesei se lăsă din nou tăcerea. 

— Să fim de ajutor? întrebă Silje. Adică să le spunem 
gaborilor? 

— Poliţiei, îl corectă Grung oftând. Nu lucrezi la 
Klassekampen. Ci la Aftenposten. 

— Deci nu se poate spune „gabor”? 

Silje își dădu ochii peste cap și mai mușcă odată din măr. 

— În orice caz, spuse Grung, ar trebui să luăm asta în 
considerare. 

— Ce anume? întrebă Erik. 

— Să informăm poliţia despre ce știm. 

— Și la ce ar ajuta? răspunse Erik. În primul rând, nu știm 
nimic. Nimic sigur. Nimic care să le fie de folos. Dar noi chiar că 
ne-am putea folosi de asta, nu sunteţi de acord cu mine? 

— E ciudat să spun așa ceva, dar, pentru prima dată, sunt de 
acord cu Erik. Și nu mă refer la faptul că nu ar trebui să le 
spunem gaborilor, explică Silje. 

— Poliţiei, spuse Grung. ` 

— Ideea este că nu știm nimic ce le-ar fi de folos. Incă nu. 

— Așa este, încuviinţă Erik. 

— Dar asta nu înseamnă că ar trebui să publicăm. Dacă 

publicăm acum, cine știe ce vom pierde? Apoi ar însemna să 
publicăm știrea după trei zile. Știri vechi? 

— Nu ar fi o știre veche, o întrerupse Erik. E o știre nouă dată 
naibii. 

— Tăceţi din gură, că începe deja, îi avertiză Grung și dădu 
mai tare televizorul. 

Astăzi, Anette Goli ţinea conferinţa de presă, împreună cu 
avocata poliţiei, Hilde Simonsen. 

— Goli și Simonsen, spuse Erik oftând și strânse din nou 
mingea de cauciuc. Când îi vor trimite pe Munch sau pe Kruger? 
Aș vrea să fac ceva despre Kruger. 

— Ha, râse Silje batjocoritor. Știm cu toţii ce vrei tu să îi faci 
lui Kruger. Un articol? Nu prea cred. 

— Șșșt, spuse Grung și dădu și mai tare televizorul. 

Anette Goli tocmai îi salutase pe cei prezenţi acolo, ca să dea 
drumul la conferinţa de presă, când sună telefonul lui Mikkel 
Wold. În birou se lăsă o tăcere adâncă. 

„Număr necunoscut”. 

— Lasă-l să sune de două ori! 

— Răspunde! spuseră Erik și Silje în același timp. 

Grung dădu televizorul mai încet și îi șopti lui Mikkel Wold să 
activeze difuzorul telefonului. Mikkel se îndreptă în scaun, își 
drese glasul și răspunse: 

— Mikkel Wold, de la Aftenposten. 

Se auzi un pârâit pe difuzor. La celălalt capăt al liniei nu se 
auzea nicio voce. 

— Wold, de la Aftenposten, repetă Mikkel, puţin mai agitat de 
data aceasta. 

Tot nimic. Doar părâitul liniei. 

— E cineva? întrebă Erik nerăbdător. 

Grung și Silje își dădură ochii peste cap. 

— Taci din gură, șopti Grung pe deasupra mesei. 

Mai trecură câteva secunde. Apoi se auzi vocea metalică 
difuză: 

— Deci nu suntem singuri. 

Acum, Erik tăcea din gură, ba chiar se oprise și din strâns 
mingea de cauciuc. Avea ochii ieșiţi din orbite și gura căscată. 
Într-o oarecare măsură, crezuseră că era doar o glumă. Dar 
suna chiar criminalul. Era visul oricărui ziarist, iar acum această 
onoare îi revenea lui Wold. Nu mai încăpea îndoială. Era 

adevărat. Silje scuipă bucata de măr și o așeză pe masă, fără 
zgomot. 

— Nu, explică Wold. Am activat difuzorul. 

— Măi să fie, ce onoare! comentă vocea metalică cu dispreț. 
Aftenposten își ascultă cititorii, ce bine! Asta înseamnă că 
sunteţi mai mulţi care vă puteți asuma răspunderea. 

— Pentru ce anume? pufni Mikkel Wold. 

— Ajungem și acolo, continuă vocea. Chiar, credeam că vei fi 
la conferinţa de presă. Nu trebuia să pui o întrebare? 

— De ce era sânge de porc pe jos? întrebă Wold agitat. 

— Eşti un tip isteţ, ţi-ai amintit, spuse vocea. 

— Îmi cunosc meseria. Pun doar întrebări la care m-am gândit 
eu și pentru care îmi pot asuma răspunderea, clarifică Wold. 

Se uită la Grung, care clătina energic din cap, semn că 
răspunsese greșit. Trebuiau să îi facă pe plac, nu să adopte 
poziții contrare; se puseseră de acord dinainte. Tăcere la celălalt 
capăt. 

— Integritate jurnalistică, spuse vocea ca o sentinţă, râzând, 
după o pauză lungă. 

— Da, răspunse Mikkel. 

— Eşti un scump, spuse vocea batjocoritor. Toată lumea știe 
că nu există integritate jurnalistică. Doar voi, jurnaliștii, credeți 
în asta. Aţi aflat și voi că jurnaliștii au fost pe ultimul loc într-un 
sondaj de credibilitate anul trecut? Cu privire la fiabilitatea 
profesioniștilor. V-au întrecut avocații, agenţii de publicitate și 
vânzătorii de mașini. Nu aţi remarcat acest mic detaliu? 

Vocea metalică râse din nou, de data aceasta aproape sincer. 
Erik Ranning clătină din cap și făcu un semn de „luate-ar naiba” 
spre telefon. Grung îl privi dezaprobator. 

— Dar nu de aceea suntem aici, spuse vocea pe un ton rece. 

— Dar de ce suntem aici, atunci? întrebă Mikkel Wold. 

— Pentru Dumnezeu, chiar că ești pe fază astăzi. Te-ai gândit 
singur la această întrebare? 

— Nu mai face pe amuzantul, sări Erik, care nu mai reuși să 
se stăpânească. De unde știm că nu ești un oarecare cu chef de 
joacă? 

Grung era deja roșu ca focul. Nu se putu abtine și îi trase un 
picior lui Erik pe sub masă. Urmă încă un moment lung de 
tăcere, dar vocea nu dispăru. 

— E o întrebare bună, răspunse vocea sec. Cu cine am 

onoarea să vorbesc? 

— Cu Erik Ranning, spuse Erik. 

— Măi să fie, cu Erik Ranning însuși. Câștigătorul premiului 
pentru cea mai bună știre în exclusivitate pe 2011. Felicitări! 

— Mulţumesc, spuse Erik. 

— După ce ai scris despre vagabonzi, cum te simţi când te 
întorci în cartierul tău select să bei Chardonnay în jacuzzi? Ti se 
pare integritate jurnalistică? 

Erik era gata să spună ceva, dar tăcu din gură. 

— Dar ai dreptate, Ranning, bineînţeles. Cum poţi ști că sunt 
cine spun că sunt? Poate că ţi-ar plăcea să iei parte la un joc. 

— Ce fel de joc? întrebă Erik gâfâind. 

— Eu l-am numit „să apari la știri”, vă bagaţi? 

Toţi cei din jurul mesei tăcură. Nimeni nu îndrăznea să mai 
spună ceva. 

— Poate ar fi mai bine să vă explic regulile, înainte să 
răspundeţi, nu-i așa? spuse vocea metalică. Voi comunicaţi 
știrile și m-am gândit că probabil vi se pare destul de plictisitor. 
De ce să nu fiti voi subiectul știrilor de data aceasta? Câtă 
adrenalină, nu-i așa? 

— Ce înseamnă asta? întrebă Mikkel Wold cu o voce slabă. 

— Voi veţi hotărî, răspunse vocea. 

— Ce vom hotărî? 

— Cine trăiește și cine moare. 

Cei patru jurnaliști se priviră unul pe altul. 

— Ce vrei să spui? 

Se auzi un râs ușor la celălalt capăt al liniei. 

— Ce credeți că vreau să zic? încă nu m-am hotărât. Andrea 
sau Karoline? Vă las pe voi să decideți. Câtă generozitate din 
partea mea, nu-i așa? Vă las să participaţi. 

— D-doar nu vorbești serios, interveni Silje. 

— la te uită, sunt și femei în sală, ce bine! Cine ești? 

— S-S-Silje Olsen, se bâlbâi Silje. 

Deja conștientizase pe deplin gravitatea situaţiei. 

— Și ce părere ai despre toate acestea, Silje Olsen? întrebă 
vocea. 

— Ce părere am despre ce anume? 

Se auzi din nou un râs. 

— E vorba de o femeie? Crezi asta? 

— Da, răspunse Silje cu grijă. 

Din nou râsul. 

— Sunteţi atât de naivi... Totul e foarte simplu. E prea simplu. 
Adevărul este că mă plictisesc. Mă plictisesc. E plictisitor, mă 
așteptam la mai multă rezistenţă. Haide, Mikkel, și tu ai crezut 
asta? 

— Da, răspunse Mikkel după ce se gândi puţin. 

— Haide, te rog, trebuie să fiu mai bun ca toţi la un loc? O 
femeie. Un pensionar vede o femeie. Și dacă era un travestit? V- 
ați gândit careva la asta? Și vagabondă? Erik, nu era cumva 
specialitatea ta? Ce crezi că ar fi dispusă să facă o vagabondă 
pentru două mii de coroane? Și-ar pune un pulover cu glugă și 
și-ar face apariţia pe o stradă din Skullerud, în toiul nopții, cu 
transport dus-întors inclus? Crezi că ar accepta? Tu ai fi 
acceptat, dacă ai fi fost vagabond, Erik? 

— Te pomenești că nu ești femeie. Asta încerci să zici? întrebă 
Erik intimidat. 

— Pentru Dumnezeu, sunteţi mai proști decât credeam, 
conchise vocea cu indiferență. Mă așteptam la mai mult de la 
voi. Dar nu contează. Uite cum facem: aveţi un minut la 
dispoziţie ca să spuneţi un nume. Andrea sau Karoline. Cea pe 
care o alegeţi va muri în noaptea aceasta. Cealaltă va trăi. Și se 
va întoarce acasă în mai puţin de douăzeci și patru de ore. Dacă 
nu hotărâți nimic, mor amândouă. Mie mi-e indiferent. Una 
moare. Cealaltă trăiește. Voi alegeți. Aţi înțeles bine regulile 
jocului? 

— Nu poţi face asta! strigă Grung. 

— Vă sun înapoi într-un minut. Succes! 

— N-n-nu, se bâlbâi Silje. 

— Tic-tac, spuse vocea și închise. 


41. 


Lukas era în al nouălea cer. Sau cel puţin se simţea de parcă 
era în al nouălea cer. Aștepta de multe zile momentul în care 
avea să meargă pentru a treia oară la casa din pădure. Lux 
Domus (Casa Luminii) sau, cum îi plăcea pastorului Simon să o 
numească, Porta Caeli (Poarta Cerului). Oare putea exista ceva 
atât de frumos? Porta Caeli? Poarta Cerului. Se simţise amorțit 

dis-de-dimineaţă; acum, că în sfârșit ajunseseră și erau atât de 
aproape de cer, abia de putea sta liniștit, dar se forţă să o facă. 
Stătea calm pe un scaun de lemn, lângă fereastră, în timp ce 
pastorul le citea copiilor. 

Însuși pastorul primise această misiune de la Dumnezeu. 
Trebuia să construiască acest loc. O nouă arcă. De data aceasta, 
nu pentru animale, ci pentru cei aleși. Pentru iniţiaţi. Casa 
Luminii. Poarta Cerului. Când avea să vină ziua Judecăţii de 
Apoi, ei aveau să călătorească. Nimeni altcineva. Doar ei. 
Patruzeci de persoane, niciuna în plus. Mai existau și alte arce în 
lume, din câte îi spusese Dumnezeu pastorului, dar nu voise să 
îi spună unde erau. Doar că existau, atât era de-ajuns; aveau să 
se întâlnească și cu ceilalți aleși în cer, așa că, mai devreme sau 
mai târziu, aveau să-i reîntâlnească, în cer. Impărăţia lui 
Dumnezeu. Unde apa limpede a râurilor era de un albastru- 
verzui, și totul era făcut din aur, pe un covor de nori albi 
strălucitori. Eternitatea. Cei aleși. Pentru totdeauna. 

Lukas închise ochii și se lăsă pătruns de vocea pastorului. De 
fapt, era vocea lui Dumnezeu. Copiii, ei erau cei mai importanți, 
așa spusese Dumnezeu. Copii puri, asta era important, copii 
care erau purificaţi și pregătiţi, curaţi, așa cum fuseseră și în 
uterul mamei lor, nu murdari ca după ani de zile de trăit în 
această lume. Trebuiau să fie curaţi, trebuiau purificaţi. Prin foc, 
la nevoie. Flăcările iadului. Pastorul vorbea cu voce suavă și 
liniștită, dar cu hotărâre, ca însăși mâna lui Dumnezeu, dură pe 
dinafară și blândă pe dinăuntru. Acum, mintea lui Lukas era 
plină de apă. Râuri de apă dulce și pură care treceau prin păduri 
verzi și câmpuri albe prin fața caselor aurii. 

— Copiii mei, vreau să mă dezvălui vouă ca să scot lumea din 
întuneric la lumină, spuse pastorul cu voce blândă. Vă voi arăta 
realitatea iadului, ca să vă puteţi căi și îndepărta de căile răului 
înainte să fie prea târziu. Eu, lisus Hristos, Domnul Vostru, vă voi 
scoate sufletele din trupurile voastre și la voi trimite în iad. De 
asemenea, vă voi da viziuni despre cer și multe descoperiri. 

Pastorul tăcu preţ de o clipă și se uită la enoriașii lui. li plăcea 
să facă asta. Să îi privească pe toți în ochi. Era important. Pentru 
ca toată lumea să vadă că în spatele ochilor lui erau ochii lui 
Dumnezeu. Lukas îi deschise pe ai lui și zâmbi. Casa lui avea să 
fie lângă cea a pastorului, însuși Dumnezeu o spusese. Nu erau 
foarte mulţi copii prezenţi, ci doar opt. Pastorul îi alesese 

personal pe cei opt. Cinci fete și trei băieţi. Toţi erau aproape 
purificaţi, mai era nevoie doar de câteva ședințe cu vocea 
plăcută a pastorului și aveau să fie pregătiţi. 

Lukas se uită în jurul lui, încercând să o vadă pe fetița 
deosebită care se numea Rakel. Copiii semănau mult între ei, 
intenţionat. „Toţi suntem egali în faţa lui Dumnezeu”. În cele din 
urmă, o văzu. Ochi albaștri și mulţi pistrui. Le făcuse probleme. 
Lukas nu înțelegea de ce se agita pastorul atâta doar pentru 
fetița aceea. De ce era atât de specială? Dacă ea voia să scape 
din Casa Luminii și să își petreacă restul vieţii în iad, treaba ei. 
De ce își pierdea timpul cu ea? Chiar nu existau candidaţi 
potriviţi care să o înlocuiască, în parohie? 

Bineînţeles, nu își exprimase părerea cu voce tare. Pastorul 
avea mereu dreptate. De fapt, cum de îndrăznea să gândească 
altceva? Lukas clătină din cap în fața propriei prostii și închise 
iarăși ochii. Vocea pastorului îl pătrunse din nou. Strânse tare 
buzele, ca întotdeauna, ca să nu îi scape vreun mârâit. 

— Într-o noapte, în timp ce mă rugam în casa mea, lisus 
Hristos, Domnul nostru, a venit la mine, continuă pastorul. 
Trecuseră câteva zile de când mă rugam la Duhul Sfânt, și am 
simţit brusc cum Dumnezeu intra în mine. Puterea și gloria Lui 
au umplut toată casa. O lumină puternică a strălucit în 
încăperea în care eram și am avut o senzaţie plăcută, de fericire 
deplină. Lumina strălucea în valuri care se rupeau și se 
amestecau unele cu celelalte. A fost o viziune unică. Și Domnul 
a început să îmi vorbească. Mi-a spus: „Eu sunt lisus Hristos, 
Domnul tău, și vreau să îţi ofer o descoperire ca să îi pregătești 
pe sfinţi pentru a doua Mea venire și ca să îi ajuţi pe mulţi să 
aleagă drumul bun. Puterile întunericului sunt reale și judecăţile 
Mele sunt adevărate. Fiul Meu, vreau să te duc în iad prin Duhul 
Meu și vreau să îţi arăt multe alte lucruri pe care vreau să le 
cunoască lumea. Vreau să mă descopăr ţie de multe ori, vreau 
să îți scot sufletul, ca să te duc în iad”. „Domnul meu iubit, ce 
vrei să fac?”, m-am oferit eu. Întreaga mea fiinţă dorea să 
invoce numele lui lisus cu voce tare, ca să îmi arăt multumirea 
pentru prezenţa Lui. Era cea mai frumoasă, mai liniștitoare, mai 
plăcută și mai puternică dragoste pe care am simţit-o vreodată. 
Am început să îl laud pe Dumnezeu. Voiam să îi dăruiesc toată 
viața, ca să se folosească de ea pentru a mântui pe alţii de 
păcatele lor. Ştiam, prin Duhul Lui, că, într-adevăr, lisus, Fiul lui 

Dumnezeu, era cu mine în încăpere. lisus mi-a spus: „Privește, 
fiul Meu, Duhul Meu te va duce în iad, ca să îl poţi descrie după 
aceea și să îi scoţi astfel pe cei condamnați din întuneric și să îi 
duci la lumina Evangheliei lui lisus Hristos”. Imediat, sufletul mi- 
a ieșit din trup. Și așa mi-am părăsit casă, împreună cu lisus, și 
am călătorit cu El spre cer. 

Pastorul se ridică, iar copilașii făcură la fel. Se așezară într-un 
cerc pe podea. Pastorul îi făcu semn lui Lukas să li se alăture. 
Lukas se ridică ascultător de pe scaun și îi luă pe doi dintre copii 
de mâini. 

— Să ne rugăm, spuse pastorul plecându-și capul. 

La scurt timp după aceea, întreaga încăpere se umplu de 
murmure. 

— Tatăl nostru, care ești în ceruri, sfințească-Se numele Tău. 
Vie împărăţia Ta. Facă-Se voia Ta, precum în cer, așa și pe 
pământ. Pâinea noastră cea de toate zilele dă-ne-o nouă astăzi 
și ne iartă nouă greșelile noastre, precum și noi iertăm greșiţilor 
noștri. Și nu ne duce pe noi în ispită, ci ne izbăvește de cel rău. 
Că a Ta este împărăţia, puterea și slava, în numele Tatălui, al 
Fiului, al Sfântului Duh. Amin. 

— Amin, strigă Lukas. Din nou, nu se putu abţine. Porta Caeli, 
Poarta Cerului. Și acum erau aici. Acum trebuiau doar să se 
pregătească pentru ziua care avea să vină curând. 

Pastorul deschise ușa și îi lăsă pe toţi copiii să iasă. Mai puțin 
pe Rakel. Mereu voia să mai stea puţin de vorbă cu Rakel. 
Probabil avea de-a face cu mielul care se îndepărtase de turma 
lui? Bineînţeles, asta era. Mielul și turma. Lukas se simţi din nou 
vinovat pentru că se îndoise de hotărârea pastorului. 

— Cred că Rakel are nevoie de puţin timp cu Dumnezeu și cu 
mine, îi explică pastorul, făcându-i semn lui Lukas să iasă din 
încăpere. 

Lukas încuviinţă din cap, zâmbind, și se îndreptă spre ușă. 

— Lukas, te rog, ocupă-te să nu ne deranjeze nimeni. 

— Bineînţeles, răspunse Lukas și făcu o plecăciune cu capul. 

Închise încet ușa după el. Afară se întuneca deja; se vedeau 
stele pe cer. Zâmbi larg și simţi din nou căldura curgându-i prin 
vine. Într-acolo se îndreptau. Spre cer. Aproape că nu mai putea 
aștepta să vină clipa. i-o dorea atât de mult, încât îi era 
aproape imposibil să o explice. O senzaţie ascuţită, constantă, 
puternică și minunată, care îi cuprindea tot corpul, de la firele 

de păr până la vârfurile degetelor și apoi spre picioare. Râuri cu 
apă de un albastru-verzui și case de aur. Chiar putea cineva să 
fie atât de norocos ca el? 

Lukas își încrucișă mâinile peste piept, zâmbi din nou cu gura 
până la urechi, și începu să fredoneze un psalm nou pe care 
tocmai îl învățase. 


42. 


A fost, fără îndoială, cel mai lung minut din viaţa lui Mikkel 
Wold. Și cel mai scurt. Minutul cel mai scurt și cel mai lung. Ca și 
când timpul s-ar fi oprit în loc. Și, în același timp, de parcă i s-ar 
fi scurs printre degete. Timpul intrase într-o altă dimensiune. 
Timpul nu avea sens. În primele cinci secunde doar se uitaseră 
unii la ceilalţi. Mikkel se uită la Silje, care avea gura deschisă și 
ochii atât de ieșiţi din orbite, încât părea să fi văzut un OZN. 
Silje, un membru tânăr al haitei, care căuta sfatul celor mai în 
vârstă, îl privea cu disperare pe Grung, dar acesta nu o putea 
ajuta. Redactorul-șef, de obicei foarte categoric, se uita când la 
telefon, care se afla pe masă, în centru, când la Mikkel Wold, 
care, la rândul lui, îl privea pe Erik Ranning. 

Erik se stinsese complet. Nu mai funcționa. Nu mai făcea nicio 
mișcare și nu mai afișa nicio expresie. Strângea tare mingea de 
cauciuc într-o mână. Avea gura întredeschisă; vreun comentariu 
glumet sau batjocoritor fusese pe punctul de a-i ieși din gură, iar 
acum se întorcea în mintea lui. Niciunul dintre cei patru nu 
mișca nici măcar un deget. Împietriseră. Erau în stare de șoc. 
Asta se întâmplă în primele cinci secunde. 

În următoarele cincisprezece secunde se întâmplă exact 
opusul. Toţi începură să vorbească în același timp. Ca patru 
copii într-un tunel, care tocmai își dăduseră seama că se 
îndrepta un tren spre ei și nu se puteau da la o parte de pe șine. 
Era o singură cale și toţi știau că lucrurile aveau să se 
sfârșească rău, dar o luară la fugă din instinct. Vorbiră repede, 
împrăștiind cuvinte la întâmplare în încăperea goală. 

— Pentru Dumnezeu. 

— Trebuie să o alegem pe una. 

— Pentru Dumnezeu. 

— Și dacă nu e o cacealma? 

— Cred c-o să vomit. 

— La naiba, asta nu se poate face așa, fără alte... 

— Și dacă nu o alegem pe una din ele? 

— Pentru Dumnezeu. 

— Trebuie să o alegem. 

— Nu putem să alegem pe una din ele. 

— Nu pot să cred. 

— Grung? 

— Mikkel? 

— Ce facem? 

— Nu putem să luăm viaţa cuiva. 

— Cred că trebuie să vărs. Mi-e foarte rău. 

— Putem să o salvăm pe una din ele. 

— Erik? 

— Silje? 

— Şi ce se întâmplă dacă nu facem nimic? 

— Mor amândouă. 

— Nu putem să îi luăm viața unei fetițe. 

— Pentru Dumnezeu. 

— Putem să salvăm o fetiță. 

— Pentru Dumnezeu. 

— Ce facem? 

— Pentru Dumnezeu. 

Trecuseră deja douăzeci de secunde. Ceasul din birou nu 
arăta secundele. Arăta în continuare ora douăsprezece și 
șaisprezece minute. Ceasul nu era de ajutor. Nu arăta 
secundele. Doar de asta aveau nevoie acum. Nu de ore, nici de 
minute, ci doar de secunde. Următoarele zece secunde le 
petrecură încercând să își dea seama cât timp trecuse. Panica 
începu să se întindă prin mica încăpere. 

— Cât a trecut? Silje era albă ca varul la faţă. Cât timp mai 
avem? Grung se ridicase și stătea cu mâinile pe masă. 

— Ştie cineva cât timp mai avem? 

Mikkel Wold se uită la telefon, apoi la ceasul de perete, cel 
care nu arăta secundele și nu le folosea la nimic; ar fi putut fi 
puse orice numere pe perete. Patru copii pe șine, în tunel, și 
simțeau deja vibraţiile trenului care se apropia de ei cu o viteză 
extrem de mare. 

— Nu putem să pierdem timpul încercând să ne dăm seama 

cât timp a trecut! 

Erik se ridicase și lovi în masă cu pumnul. O dată. De două ori. 
De trei ori. 

— Nu putem să pierdem vremea încercând să ne dăm seama 
cât timp a trecut! repetă el. 

Grung își luase mâinile de pe masă și le pusese pe cap. 

— Cât a trecut? 

Partea aceasta dură zece secunde. Trecuseră deja treizeci. 

— Trebuie să ne gândim, strigă Erik. Nu ajută la nimic să 
vorbim toţi odată. 

— Nu putem vorbi toți odată, strigă Silje. 

— Trebuie să luăm o decizie! exclamă Mikkel Wold. 

— Ce facem? strigă Grung, cu mâinile tot pe cap. 

— Calmaţi-vă toți, porunci Erik. 

— Acum ne calmăm, repetă Silje. 

Trecuseră deja patruzeci de secunde. Ultimele douăzeci de 
secunde păruseră un minut. O oră. Un an întreg. Limbile 
ceasului se opriseră și, în același timp, o luaseră la fugă în mod 
necontrolat. 

Erik fu primul care spuse ceva raţional: 

— Să votăm. 

— Ce? 

— Nu spuneți nimic. Cei care vreţi să facem ceva ridicați 
mâna. 

Erik ridică mâna. Grung ridică mâna. Mikkel Wold ridică mâna, 
fără să știe prea bine de ce; o ridicase instinctiv. Silje își puse 
mâna pe masă. 

Trecuseră patruzeci și nouă de secunde. 

— Trei la unu. 

— Dar... obiectă Silje, însă Erik nu o băgă în seamă. 

— Ridicaţi mâna cei care votaţi să o salvaţi pe Karoline. 

— Vrei să spui că o ucideţi pe Andrea, urlă Silje. 

— Ridicaţi mâna, strigă Erik. Trecuseră cincizeci și trei de 
secunde. Ridicaţi mâna dacă credeți că ar trebui să o salvăm pe 
Karoline, strigă el din nou, de data aceasta pe un ton disperat. 

Trenul era chiar în spatele lor și era singurul mod în care se 
puteau salva. Trebuiau să îl oprească sau să îl facă să deraieze. 

Ridică mâna și se uită la Grung. Acesta îi urmă exemplul și o 
privi cu disperare pe Silje. 

— Nu, spuse Silje plângând. Nu, nu, nu. 

Trecuseră cincizeci și șapte de secunde. Grung și Erik erau în 
picioare, cu mâinile ridicate. Ambii îl priveau pe Mikkel Wold. 

— Da sau nu? întrebă Erik strigând. 

Mikkel Wold încercă să își ridice mâna din poală, dar nu reuși. 
Era atât de grea... Nu mai avusese nicicând un braţ atât de 
greu. Nu voia să îl asculte. Mintea lui nu știa de ce. 

Trecuseră deja cincizeci și nouă de secunde. 

— Haide, strigă Erik. O salvăm pe Karoline? Da sau nu? 

— Ar însemna să o ucidem pe Andrea, spuse Silje printre 
lacrimi. Nu putem s-o facem. 

— O ridici sau nu? strigă Grung. 

Mâna pe care o flutura prin aer avea fire de păr între degete. 

Mikkel Wold încercă din nou să ridice mâna, dar îi rămăsese 
înțepenită. 

Atunci sună telefonul de pe masă. 

Toţi tăcură. Trecuse un minut. Telefonul sună din nou. Mikkel 
Wold înlemni privindu-l. Nu știa unde era. Nu îl vedea limpede. 
Ar fi putut fi în altă încăpere. Sau pe lună. Nu știa ce să facă. În 
cele din urmă, Erik Ranning se aplecă și atinse ecranul. 

— Bună din nou, spuse vocea metalică. Nu se mișca nimeni în 
jurul mesei rotunde. Ce atmosferă tensionată! spuse vocea. La 
ce concluzie ați ajuns? 

Nimeni nu spuse nimic. 

— Sunteţi acolo? întrebă vocea. 

Silje se uită la Grung, care se uită la Erik, care se uită la 
Mikkel Wold, care își privi degetele. Vocea metalică râse rece. 

— V-a mâncat pisica limba? Aştept un răspuns. Timpul trece. 
Tic-tac. 

Erik Ranning își drese glasul. 

— Am... 

— Andrea? întrebă vocea rece. Sau Karoline? Care vreţi să se 
întoarcă? O fetiță moare, cealaltă trăiește. E chiar atât de greu? 

— Ambele rămân în viaţă, spuse Silje brusc. 

Vocea metalică râse din nou. 

— Nu, nu, domnişoară Olsen. Nu astea sunt regulile. Una 
rămâne în viață, una moare. Voi alegeţi cine trăiește și cine 
moare. Destul de drăguţ, nu-i așa? Să poți alege cine trăiește și 
cine moare. Nu vă simţiţi ca Dumnezeu? Nu e minunat să fii 
Dumnezeu, Ranning? 

În cameră se lăsă o tăcere absolută. Secundele se scurseră 

lent. Creierul lui Mikkel Wold nu mai funcţiona. Silje se strângea 
singură în braţe. Grung era cu ambele mâini în aer. Erik Ranning 
deschise gura și fu pe punctul de a spune ceva. 

— Bun, rosti vocea cea rece, atunci amândouă. Ce păcat, 
normal, dar dacă așa vreţi, nu vă voi strica planul. Mi-a plăcut să 
mă joc cu voi. 

— Nu! strigă Silje. 

Incercă să apuce telefonul cu o mână, într-o ultimă încercare 
disperată de a o face pe fiinţa aceea metalică să își vină în fire, 
dar era prea târziu. 

Vocea dispăruse deja. 


43. 


Mia Kruger era pe balconul de la birou, privindu-l pe Munch 
cum își distruge plămânii. Tocmai terminaseră sesiunea 
informativă de dimineaţă și Munch era incredibil de prost dispus. 

— Să fie oare posibil așa ceva? repetă el de mai multe ori, 
frecându-se la ochi. 

Niciun membru al echipei nu dormise prea mult în ultima 
săptămână, iar Munch părea să fie cel care dormise cel mai 
puţin dintre ei. Mia așteptase momentul oportun ca să îi spună 
ce avea de spus. Avea îndoieli. Nu era sigură. Era doar o 
senzație. O senzaţie care se întărise pe parcursul zilei. 

— Să fie oare posibil așa ceva? repetă Munch și își mai 
aprinse o ţigară, imediat ce o terminase pe cea dinainte. 

— La ce te gândești? întrebă Mia și scoase o pastilă din 
buzunarul hainei. 

— Ce vrei să spui? zise Munch, pironind-o cu privirea. Îşi veni 
imediat în fire și își dădu seama că vorbea cu Mia. Privirea îi 
deveni mai blândă. La toate, spuse el, și se frecă din nou la ochi. 
Trebuie să le fi văzut cineva, nu? Două fetiţe de șase ani nu pot 
dispărea așa, fără urmă. 

— Nici recompensa nu a dat rezultate? 

— De niciun fel. Cincizeci de mii de coroane. Cineva ar fi 
trebuit să furnizeze vreo informaţie. 

— Și o vor dubla? 

Munch încuviinţă din cap. 

— Mâine se va da publicităţii. Așa că trebuie să sperăm că va 
funcţiona. 

— Și că nu ni se vor bloca liniile de la toţi ciudaţii care umblă 
liberi, spuse Mia. 

— E un risc pe care trebuie să ni-l asumăm, răspunse Munch. 
Oftă și trase adânc din ţigară. Ai reușit să vorbești cu Benjamin 
Bache? 

Mia confirmă. 

— Mă întâlnesc cu el azi, la patru și jumătate, la teatru. Avea 
doar jumătate de oră la dispoziţie. Din câte se pare, pe lângă 
repetițiile pentru Hamlet, mai joacă și într-o piesă pentru copii, 
Karius și Baktus. Vii și tu? 

Munch dădu din cap că nu. 

— Nu. Ocupă-te tu de asta. Locuiește în apartamentul bunicii 
lui? Facturile la telefon i se trimit acasă? De fapt, știi tu 
protocolul. 

— Da, stai liniștit, răspunse Mia. 

— Cum să nu te enervezi? se plânse Munch. Cineva trebuie să 
fi văzut ceva. Trebuiau să urce și să coboare dintr-o mașină. Sau 
poate să intre și să iasă dintr-o cabană. Sau dintr-un subsol. 
Trebuie să le hrănească pe fetițe, nu? Cineva trebuie să fi 
cumpărat cantităţi mari de mâncare. Cineva trebuie să... 

Munch rămase locului, cu ochii la țigară. 

— Dacă e bine planificat, depindem de noroc. Ştii deja asta, 
spuse Mia încet, ca o sentinţă. 

— Și totul pare al naibii de bine planificat, nu? răspunse 
Munch oftând. 

— Din nefericire, da, spuse Mia. Poate că de mulți ani chiar. 

— Și știm ce înseamnă asta, concluzionă Munch. Fetiţele vor 
supravieţui doar dacă le găsim acum. 

Mia nu spuse nimic. Se uită spre stradă. Uneori, îi invidia pe 
cei de acolo, de sub ei. Pe oamenii obișnuiți care își vedeau de 
chioșcul lor sau le cumpărau pantofi copiilor lor. Cei care nu 
trebuiau să se ocupe de astfel de lucruri. Mai găsi o pastilă în 
buzunar și își făcu curaj. 

— Trebuie să îţi povestesc ceva, îi zise ea lui Munch. 

— Spune, o încurajă Holger. 

Mia făcu o pauză scurtă, încercând să își găsească vorbele 
potrivite. 

— Ce se întâmplă? întrebă Munch curios. 

— Cred că ești implicat, îi spuse Mia dintr-odată. 

— Cum adică, sunt implicat? 

— Cred că faci parte din plan. 

— Ce naiba spui acolo, Mia? 

li întrerupse Gabriel Mark, care își vâri agitat capul pe ușa de 
la balcon. 

— Scuze, nu vreau să deranjez, dar... 

— Ce vrei? întrebă Munch grosolan. 

— Nimic, doar că... în fine, Mia, am găsit ce mi-ai cerut. Ce fac 
cu informaţiile respective? 

— Dă-le toate numele lui Kim și lui Ludvig și spune-le să le 
compare cu cele din cazul Hønefoss. Am senzaţia că vom găsi 
ceva acolo. 

— Imediat, răspunse tânărul și închise numaidecât ușa, fără 
să se uite măcar la Munch. 

— Ce naiba voiai să spui? Cum adică fac parte din plan? 
întrebă Munch. 

— Așa cred, răspunse Mia. Că are de-a face cu tine. 

— Cu mine? 

Mia încuviinţă din cap. 

— Așa cred. 

Fură întrerupţi din nou, de data aceasta de Anette Goli, care 
era entuziasmată, și nici măcar nu se deranjase să bată la ușă. 

— Trebuie să vii, îi spuse ea lui Munch. 

— Ce se întâmplă? 

— Avem noutăţi importante. Ne-a sunat un anume... Se uită la 
un post-it din mână, pe care scrisese ceva. ...Livold. E avocat și 
reprezintă ziarul Aftenposten. Au vorbit cu criminalul. 

— La naiba! spuse Munch. Se ridică și stinse ţigara. Când? 

— S-ar părea că de mai multe ori. Cu câteva zile în urmă. 
Ultima dată azi-dimineaţă. 

— Și abia acum ne spun? Munch era furios. Acum? ldioţii 
naibii! 

— S-ar părea că au dezbătut subiectul cu câțiva avocați. 

— Ce măscărici! Unde sunt? 

— In clădirea Poștei. Ne așteaptă. Am o mașină pregătită. 

Munch se întoarse spre Mia. 

— Vii? 

Mia le făcu semn că nu. 

— Trebuie să mă întâlnesc cu Benjamin Bache. 

— Da, bineînțeles. 

O privi ciudat. 

— Trebuie să vorbim despre asta mai târziu, cât mai repede 
posibil. N-am nici cea mai vagă idee la ce te referi. 

— Ne vedem la Justisen după aceea, îi propuse Mia. 

— Perfect, răspunse Munch și o urmă pe Anette cu pași mari 
prin birou. 


44. 


Când Mia ajunse, Benjamin Bache stătea pe scările Teatrului 
Naţional. Părea agitat. Se tot uita la ceas și la mobil. Își aprinse 
o țigară, bătu cu degetele pe picior și se uită în jurul lui. Mia se 
gândi că părea să își dorească să nu îl vadă nimeni. Se opri după 
statuia lui Ibsen, ca să îl urmărească puţin. 

ÎI mai văzuse cândva, într-un loc, dar nu își aminti imediat 
unde. Evident, nu în revistele de scandal, pentru că nu le citea; 
nici măcar când se ducea la dentist nu avea starea necesară ca 
să răsfoiască astfel de publicaţii. Nu că ar fi avut ceva anume 
împotriva lor, ci pur și simplu nu o interesa ce scria în ele. O 
ispitiseră de câteva ori când toată lumea vorbea despre ea, ca 
protagonistă a acelui scandal, dar îi refuzase, bineînțeles. 
„Adevărata poveste a Miei Krüger”. Cam așa îi spusese ziaristul 
care o sunase. Dacă îi putea numi ziariști pe astfel de oameni. 
Cum venea asta? Te numeai ziarist pentru că scriai despre 
țâţele altora sau despre unde și-au petrecut concediul de Paști? 
Nu existau reguli care să reglementeze treaba asta? În orice 
caz, îi refuzase într-un mod politicos, în pofida ofertei lor: „Un 
concediu pe plajă pentru tine și partenerul tău. leși cu cineva 
momentan?” Mia zâmbi în sinea ei și mușcă din mărul pe care 
și-l cumpărase pe drum de la o tarabă. Concediu pe plajă, haide, 
măi! Asta fusese cea mai bună idee care le venise? Asta era 
momeala? Un concediu pe plajă, ca să își expună viaţa privată? 

Benjamin Bache avea ţigara în gură și un ochi închis în timp 
ce tasta ceva pe mobil. Puse telefonul în buzunar, apucă ţigara 
cu mâna, bătu din nou cu degetele pe picior, după care scoase 
din nou mobilul și mai tastă ceva. Își aminti brusc. Festival de 
cinematografie. Sentimentalism pe coastă. Acolo îl văzuse. Îi 

văzuse într-un film. Într-un rol de agent de poliţie. Cică ar fi 
jucat-o pe ea, bine, poate nu pe ea, dar pe Kim sau Curry, un 
agent de poliţie care nu era șeful, ci un membru al echipei. | se 
păruse că nu se simţea în largul lui în rolul acela. Mia mâncă 
restul mărului, azvârli cotorul într-un coș de gunoi și se apropie 
de scări. 

Benjamin Bache o văzu, se ridică și îi ieși înainte zâmbind 
larg. 

— Bună, Mia, îmi pare bine să te văd, o salută el, strângându-i 
tare mâna. 

— Ce mai faci? spuse Mia, oarecum surprinsă de faptul că se 
comporta de parcă ar fi cunoscut-o. 

Poate că așa se purtau oamenii în cercurile sociale prin care 
se învârtea el. „Noi, cei care apărem la televizor și în presă, 
facem parte din aceeași echipă, formăm o comunitate și ne 
sprijinim reciproc”. Nu era deloc stilul Miei, dar se purtă ca și 
cum nu s-ar fi întâmplat nimic. 

— Am rezervat o masă la Theatercafeen. E în regulă? spuse 
Benjamin și stinse ţigara. 

— De fapt, răspunse Mia zâmbind, nu cred că va dura prea 
mult. 

— Atunci, pentru mine. Benjamin îi făcu cu ochiul și o lovi ușor 
peste braț. Trebuie să mănânc ceva. Am avut repetiţii toată 
dimineaţa, apoi trebuie să fiu la o piesă pentru copii și diseară 
am iarăşi repetiţii. 

— Bine, răspunse Mia. Eu am mâncat deja, dar îţi pot ţine 
companie cât iei tu prânzul. 

— Grozav, spuse Benjamin zâmbind și îi făcu semn să îl 
însoțească de cealaltă parte a străzii. 

Evident, Benjamin Bache știa cum o cheamă pe ospătărița de 
la Theatercafeen și vorbi cu ea tot drumul până la masa de 
lângă fereastră pe care o rezervase. Ba chiar i-o prezentă Miei. 
Era evident că fata se simţea jenată că trebuia să dea mâna cu 
Mia și să îi spună cum o cheamă. Mia zâmbi din nou în sinea ei: 
un nume aici, un nume acolo. Era o tehnică de intimidare, 
normal, dar nu era sigură că Benjamin Bache era îndeajuns de 
isteţ ca să își dea seama de asta. Poate că așa era normal să 
procedeze în domeniul lui. Totul este personal, super, „deja ne 
cunoaștem”, „suntem în aceeași echipă”, „alege-mă pentru rolul 
acesta”, „asta-i meseria mea”. 

Era un bărbat cu adevărat sufocant. Mia spera că Susanne nu 
fusese atât de proastă încât să-i cadă în mreje. Era sigură că nu 
din pricina lui plânsese. Era destul de greu de crezut. Susanne 
avea o înclinaţie către bărbaţii mai în vârstă, care se purtau mai 
respectuos cu ea. Nu pentru genul acesta de tinerei. Nu de alta, 
dar Mia era convinsă că, dacă trebuia, Benjamin Bache putea 
interpreta rolul unui bărbat sigur și atent. In momentul de față 
interpreta rolul de - cum să-i spună - tip ingenuu. 

— Ce-i drept, trebuie să recunosc că m-a surprins că m-ai 
sunat, spuse Benjamin după ce dădu comanda. Despre ce e 
vorba? 

Mia își ascunse zâmbetul: spusese aproape exact același lucru 
în filmul pe care îl văzuse cu el. 

— E doar o chestiune de protocol, nimic mai mult, îi explică 
Mia și bău puţină apă. 

— Dă-i drumul, îi ceru Benjamin Bache. 

Își trecu o mână prin păr și îi făcu cu ochiul. Chiar că era 
sufocant. 

Își promise în sinea ei ca data viitoare când avea să o vadă pe 
Susanne să îi ceară să stea departe de el. 

— E vorba de bunica ta, Veronica Bache. 

— Ce-i cu ea? întrebă Benjamin, ridicând din sprâncene. 

— A fost bunica ta, nu-i așa? Veronica Bache, strada 
Hansteensgate nr. 20. A murit cu doi ani în urmă. 

— Corect, îi confirmă Benjamin. 

— A locuit la adresa aceasta până a decedat? 

— Nu, nu, răspunse Benjamin. A locuit mulţi ani într-o casă de 
bătrâni. 

— Casa de bătrâni din Havikveien? 

— Da, acolo. Despre ce e vorba? 

— Cine locuiește pe strada Hansteensgate nr. 20? 

— E apartamentul meu. Eu locuiesc acolo de șapte ani. 

— De când bunica ta s-a mutat la casa de bătrâni? 

— Da. 

— Ai moștenit apartamentul? E pe numele tău? 

— Nu, e pe numele tatălui meu. Ce s-a întâmplat? De ce mă 
întrebi toate astea, Mia? 

Insista să îi spună pe numele mic. Aproape că îi venea să se 
poarte și ea la fel de familiar și să-i spună ce gândea de fapt 
despre el. Era o tehnică bună, trebuia să o ţină minte. 

— Ti-am mai spus, e doar o chestiune de protocol, rosti Mia și 
mai luă o înghiţitură de apă. În ce piesă joci? 

— Poftim? Ăăă, Hamlet, spuse Benjamin Bache. Încă repetăm. 
Acum joc într-o piesă pentru copii, dar repetăm și pentru un 
proiect mult mai interesant. Un dramaturg norvegian nou, o 
femeie cu foarte mult talent. Ne-am strâns câţiva ca să o ajutăm 
cu puţină bunăvoință, dacă mă înţelegi. E o piesă crudă, 
realistă, direct de pe stradă. 

— Înţeleg, spuse Mia și încuviinţă din cap. La ce adresă îi 
venea corespondenţa? 

— Cui? 

— Veronicăi Bache. 

— De ce întrebi de corespondenţa ei? 

— Aș vrea să știu dacă primea corespondenţa la casa de 
bătrâni sau la tine acasă. 

Benjamin Bache păru puţin încurcat. 

— Aăă... cea mai mare parte îi ajungea la casa de bătrâni. La 
ce fel de corespondenţă te referi? O parte îi venea la mine 
acasă, dar o trimiteam la casa de bătrâni sau i-o duceam când o 
vizitam. Despre ce fel de corespondenţă vorbim? 

Mia scoase un bileţel din buzunarul hainei și i-l împinse peste 
masă. 

— Acesta era numărul ei de mobil? 

Benjamin se uită la bileţel și păru și mai încurcat, în caz că se 
putea așa ceva. 

— Acum chiar că nu știu la ce te referi. 

— Numărul acesta îi aparținea? 

— Bunica nu avea telefon, răspunse Benjamin. Ura mobilele. 
În plus, de ce să vrea un mobil? Cei de la casa de bătrâni aveau 
toţi linia lor privată. 

Mia luă înapoi bilețelul și îl puse în buzunar. 

— Mulţumesc, spuse ea, și se ridică. Asta era tot ce trebuia să 
știu. Mulţumesc pentru timpul acordat. 

— Asta a fost tot? întrebă Benjamin Bache, care parcă părea 
puţin dezamăgit. 

— Păi, ar mai fi ceva, spuse Mia și se așeză la loc. Cine a 
primit moștenirea bunicii tale? 

— Tatăl meu, răspunse Benjamin. 

— Nu s-a pus niciodată problema, ei bine, cum să spun eu... O 
parte din bunurile ei nu au ajuns cumva la o parohie? 

Benjamin Bache rămase un moment fără cuvinte. Își vâri o 
scobitoare în gură și se uită pe fereastră. 

— Trebuie să îţi răspund? întrebă el în cele din urmă. 

— Nu ești obligat să o faci, normal, răspunse Mia bătându-l 
ușor peste mână. Doar că investighez un caz important și, ei 
bine, a apărut și numele ei, și nu ar trebui să îţi spun asta, 
Benjamin, dar... - se aplecă spre el - suntem atât de aproape de 
a rezolva cazul acesta, încât, dacă mă ajuţi, poate că îi dăm de 
cap chiar în seara asta. 

— Un caz important? 

Benjamin se aplecase la rândul lui spre ea și vorbea în șoaptă. 

Mia dădu din cap că da și își duse un deget la gură. 

Benjamin încuviință. Se îndreptă de spate și, ca un actor ce 
era, simulă că nu se întâmplase nimic. 

— Rămâne între noi, da? spuse el, uitându-se în jur. 

— Bineînţeles că da, șopti Mia. 

Benjamin își drese puţin glasul. 

— Tatăl meu e foarte mândru, așa că, dacă s-ar afla... 

— Rămâne între noi doi, îl asigură Mia făcându-i cu ochiul. 

— Am ajuns la o înţelegere, îi explică Benjamin rapid. 

— Ce fel de înţelegere? 

— Ea modificase testamentul chiar înainte să moară. 

— Cât avea să primească parohia? 

— Totul, pufni Benjamin. 

— Dar aţi reușit să o opriţi? 

El încuviinţă din cap. 

— Tatăl meu s-a dus să vorbească cu cei de la parohie. A 
ameninţat că avea să-i denunțe. Le-a propus o sumă și așa s-a 
soluționat totul. 

— Cât? 

— Suficient, murmură Benjamin. 

Preţ de o clipă, Mia se uită cu atenţie la chipului tânărului 
actor. Părea sincer și inocent, dar, la urma urmelor, era actor. 
Avusese acces la telefonul Veronicăi Bache și tocmai ce spusese 
că repeta pentru Hamlet. 

„Cine-i acolo?” 

Se gândi să îl ducă la comisariat pentru mai multe 
interogatorii, dar se hotărî că mai bine punea o echipă să Îi 
supravegheze. Așa aveau să afle numaidecât cine era Benjamin 
Bache cu adevărat. 


VP - 207 


— Mii de mulţumiri, spuse Mia întinzându-i din nou mâna. Mi- 
ai fost de mare ajutor. 

Se ridică și își închise fermoarul hainei de piele. 

— Gata? Nu vrei să mănânci ceva? 

— Nu, mulțumesc. Ne mai vedem, Benjamin. 

— Bineînţeles, Mia. Bineînțeles. 

Mia își puse căciula și ieși din Theatercafeen zâmbind. 


45. 


Tobias Iversen încercă să se facă mic de tot, în timp ce se târa 
spre marginea movilei. De acolo vedea bine ferma din pădure. 
Își instalase cortul între copaci, ascuns, unde nu îl putea zări 
nimeni, și acolo își petrecuse noaptea. De fapt, ar fi vrut să se 
întoarcă acasă, dar, după ce se întâlnise cu fata cu fustă 
cenușie, trebuia să rămână acolo. Rakel. Așa o chema. li 
scrisese un bileţel prin care îi cerea ajutorul. In aceste condiţii, 
mai bine rămânea în pădure, decât să se întoarcă la casa 
întunecoasă în care nimeni nu zâmbea. Tobias avea doar 
treisprezece ani, dar se simţea mult mai mare. Fusese mai mare 
mult timp. Trăise lucruri pe care nu ar fi trebuit să le trăiască un 
copil, dar acum nu mai conta, aici era stăpân pe propriul destin. 

Tobias se târî spre margine și își puse binoclul la ochi. Nu se 
vedea mișcare între clădiri. Nu știa prea bine cât era ora, dar nu 
putea fi prea târziu, pentru că încă nu răsărise de tot soarele. 
Acum vedea totul mai bine, lucruri pe care noaptea trecută doar 
le zărise. Era clar că se construia ceva. Erau materiale de 
construcții peste tot, scânduri de diferite mărimi și saci care ar fi 
putut conţine ciment, pentru că era și o betonieră acolo, un 
tractoraș și un excavator mic. In total, la fermă erau șapte 
clădiri, toate vopsite în alb. Exista o clădire principală, o biserică 
mică având o cruce în vârful acoperișului și două construcţii din 
sticlă - sere, cel mai probabil - și apoi alte trei case și o 
magazie. Tobias fusese în același loc și noaptea trecută, culcat, 
cu binoclul la ochi, până se întunecase de tot și nu mai reușise 
să vadă nimic. Desenase o hartă a zonei, indicând poziţia 
tuturor caselor și a ogoarelor, munţii de nisip, depozitele mai 
mari de scânduri și poarta. Gardul înalt prin care făcuseră 

schimb de bilețele înconjura toată zona și era o singură poartă 
de intrare, din câte vedea el. Cea din fier forjat. Nu știa dacă era 
încuiată sau nu, dar era închisă, asta vedea și el. Noaptea 
trecută îl văzuse pe un bărbat deschizând-o. Venise o mașină 
chiar înainte să se întunece. O mașină mare, poate un Land- 
Rover sau o Honda CR. Tobias știa câte ceva despre mașini. Nu 
îi plăceau foarte mult; prefera motocicletele de diverse 
capacităţi cilindrice, mai ales cele cu roţi de cross pentru off- 
road. Dar știa câte ceva. 

În mașină erau două persoane și fuseseră primite de parcă 
una dintre ele ar fi fost regele sau prim-ministrul, sau ceva de 
genul acesta. Un tânăr cu părul scurt și blond - se pare un 
servitor, un fel de gardă de corp - se dăduse primul jos din 
mașină ca să îi deschidă ușa celuilalt - un bărbat în vârstă cu 
păr des și în întregime alb, cu un fel de toiag în mână, ca un fel 
de Gandalf din Stăpânul Inelelor. 

Toţi cei de la fermă ieșiseră din casele lor ca să îi primească 
pe nou-sosiţi cu tot felul de plecăciuni și unii se apropiaseră și îl 
salutaseră personal pe bărbatul cu păr alb și des. După aceea, 
intraseră toți în clădirea mare cu cruce în vârf. Intre timp se 
lăsase noaptea și Tobias nu mai reușise să vadă mare lucru. 
Ferestrele caselor erau luminate, însă era ceva în dreptul lor, un 
fel de sticlă, dar care nu era de fapt sticlă și care nu te lăsa să 
vezi ce se întâmpla de partea cealaltă. Tobias nu știa cum se 
numea acel ceva. După aceea își luase feliile de pâine și își 
încălzise puţină supă pe lampa de gătit, în cort. Avusese mare 
grijă; știa că, de fapt, nu ar fi trebuit să folosească arzătoare cu 
gaz în interiorul cortului, dar nu voia să aprindă niciun fel de 
lumină afară, ca să nu fie zărit. Văzuse odată, la televizor, că 
unul dintre exploratorii de la Pol, Borge Ousland, aprinsese 
lampa de gătit în cort, pentru că era prea frig afară sau poate 
din pricina urșilor polari sau ceva de genul ăsta. In orice caz, se 
putea. 

La început nu reușise să doarmă. Se gândise întruna la fată. 
Era foarte diferită de toate fetele de la el din clasă. In ziua de 
astăzi, nu era așa ușor să fii fată. Așa spusese Emilie, profesoara 
de limba norvegiană, când discutaseră o dată, în clasă, despre 
cum unele dintre fete se îmbrăcau prea sumar. Toată ora aceea, 
Emilie nu vorbise despre limbă sau despre cărţi, ci despre faptul 
că fetele se machiază prea tare, că își arătau prea mult din talie 

și că purtau pantaloni scurți mult prea scurți. Emilie le spusese 
că era important să ţină minte că aveau doar treisprezece ani, 
dar că le înțelegea perfect, ţinând cont că toate fetele de la 
televizor pe care le admirau purtau deseori când cântau doar 
chiloţi și sutien și un fel de colanti. După aceea, impuseseră 
niște reguli care stabileau ce era bine și ce era rău, și lucrurile 
se îmbunătăţiseră, dar tot se îmbrăcau foarte diferit de Rakel. 

„Ajută-mă, te rog!” 

Părea foarte speriată. Speriată cu adevărat. Nu ca atunci când 
el și fratele lui se jucau de-a indienii și trebuiau să vâneze bivoli. 
Bivolii nu existau și nici ei nu erau indieni cu adevărat. Asta se 
întâmpla în realitate. El era Tobias și ea era Rakel. Îi era teamă 
cu adevărat, iar el venise să o ajute. Tobias Iversen își puse o 
crenguţă în gură și o mestecă puţin în timp ce supraveghea 
zona prin binoclu, să vadă dacă uitase cumva să pună vreun 
detaliu pe harta pe care o confecționase noaptea trecută. 

Tobias îndreptă binoclul spre poarta din fier forjat și focaliză 
cât mai mult. Poarta era mare și era făcută din același material 
ca gardul, dintr-o plasă de oţel sau cum se numea. Era împărţită 
în două și se deschidea spre interior. Se părea că avea un lanţ în 
centru și probabil și o încuietoare. Tobias lăsă binoclul în iarbă și 
desfăcu pacheţelul cu mâncare pe care îl avea în haină. Mai 
rămăseseră două felii de pâine, pe care le păstrase de noaptea 
trecută. Una cu brânză de capră și alta cu salam. O mâncă pe 
cea cu brânză de capră și bău puţin din sticla de apă pe care o 
umpluse dintr-un pârâu când urcase pe deal. Acum trebuia să își 
facă un plan, era important. Mai întâi trebuia să își facă o idee 
generală despre zonă. Văzuse el într-un film că cineva care avea 
de gând să jefuiască o bancă sau un cazinou, în Las Vegas, avea 
o grămadă de hărți și planuri și își stabilea multe întâlniri ca să 
discute despre tot. El avea harta. li mai lipsea planul. 

Tobias era pe punctul de a mânca felia de pâine cu salam, 
când la fermă îi atrase atenţia ceva. Întinse mâna după binoclu. 
Dintr-odată se deschise o ușă și cineva ieși în fugă. O fată cu 
fustă cenușie. Îi tresări inima în piept. „E Rakel”. Fugea cât 
putea de repede spre gard, spre locul în care vorbiseră în ziua 
dinainte. Sări, se împiedică în fustă și se ridică din nou în 
picioare. Își ridică fusta, ca să se miște mai ușor, dar tot nu 
înainta prea rapid. În urma ei alergau patru, ba nu, cinci bărbaţi 
care ieșiseră pe aceeași ușă. Tobias își simţi inima bătându-i tot 

mai tare, încât abia reuși să își ţină binoclul la ochi. Rakel se 
întoarse, privi în urmă și căzu din nou. Bărbaţii se apropiau tot 
mai mult de ea. Tobias văzu că dădeau din mâini și strigau ceva. 
Rakel reuși să ajungă la gard. Sări și începu să se caţăre, dar nu 
era chiar așa ușor precum părea. Ochiurile plasei erau mici, iar 
fusta grea nu o ajuta. Bărbaţii se apropiară cu pași uriași. 
Imediat, unul dintre ei ajunse lângă gard și o prinse de gleznă. O 
traseră în jos, în timp ce ea dădea din picioare și urla, după care 
o duseră înapoi în casă. Apoi, se lăsă din nou tăcerea. 

Dintr-odată, Tobias simţi că îl cuprinde senzaţia de frig. Nu pe 
dinafară, ci pe dinăuntru. Era ameţit și respira greoi, deși doar 
stătuse culcat. „Ce naiba se întâmpla la ferma aceea?” Se ridică 
rapid în picioare. Nu avea timp de făcut planuri. Nu avea timp 
nici să își strângă lucrurile. O luă la fugă spre cort, unde apucă 
în grabă cuțitul și harta pe care o desenase. După care începu 
să se apropie pe furiș de fermă. 


46. 


Mia era în Justisen și se gândea să ia o bere, dar, în cele din 
urmă, se hotărî să ceară o sticlă de apă Farris. După câteva 
minute ajunse Holger. Se așeză pe scaunul din faţa ei, încercând 
să își recapete suflul. 

— Ce s-a întâmplat? întrebă Mia. 

— Criminalul i-a contactat pe cei de la Aftenposten cu câteva 
zile în urmă. L-a sunat pe un ziarist pe nume Mikkel Wold. Avea 
vocea distorsionată. l-a dat informaţii despre Karoline. 

— De ce n-au venit să vorbească și cu noi? 

— Pentru că sunt niște idioţi egoiști care vor doar să vândă 
ziare. 

Munch era vădit nervos. 

— Și ce facem atunci? 

— Nu știu sigur, murmură el. Avocatul ne-a comunicat că nu 
au comis nicio imprudenţă ilegală și că nu îi putem acuza de 
nimic. 

— La naiba. Dar putem măcar să îi aducem la secție să 
vorbim cu ei? spuse Mia. 

— Mikkelson a spus că se va gândi la asta, dar că el consideră 

că interogatoriul la care i-am supus e suficient. 

— Serios? 

— Politicienii naibii, înjură Munch. Se gândesc doar să își 
acopere spatele ca să nu își prejudicieze cariera. 

Comandă un sandvici cu creveţi și o coca-cola, după care își 
dădu jos haina. 

— Și ce ţi-au dat? 

— Conversaţia relatată oral. Mâine ne vor trimite o 
transcriere. 

— Nimic util? 

— Nimic care să ne ajute să tragem niște concluzii relevante, 
spuse Munch resemnat, clătinând din cap. Ție ce ţi-a spus 
Bache? 

— Bingo, răspunse Mia. 

— Ce vrei să spui? 

— Cred că ești implicat. 

Munch o privi curios. 

— Da, am aflat deja, dar ce vrei să spui cu asta? 

— Cred că are de-a face cu tine. 

Ospătăriţa îi aduse comanda lui Munch, iar acesta luă o gură 
de coca-cola. 

— E puţin mai greu de explicat. Ti-am spus deja, e doar o 
senzație, continuă Mia. 

— Încearcă, o încurajă Munch. 

— Bine, răspunse Mia. Criminalul ne tot trimite la cazul 
Hønefoss, cel cu fetița dispărută. Cine a răspuns de cazul acela? 

— Eu, răspunse Munch. 

— Corect. lar Hamlet, adăugă Mia. Despre ce e vorba în 
Hamlet? 

— Despre iubirea adevărată? se aventură Munch. 

— In Romeo și Julieta, da. Haide, Holger. Hamlet? 

— Tu ai studiat literatura, Mia. 

— Cu trei cursuri împărţite între două semestre și niciun 
examen susținut, nu aș zice că am studiat-o, murmură Mia. 

— Shakespeare nu e specialitatea mea, insistă Munch. 

— Bine, nu contează. Răzbunare. Hamlet e despre răzbunare. 
Și despre alte lucruri, evident, dar aceasta este tema principală. 

— Bine.  Bebelușul dispare. Răspunderea îmi aparține. 
Suedezul se spânzură. Caz clasat. Bebelușul e în continuare 
dispărut. Probabil mort. Criminalul ne spune că nu suedezul a 

fost de vină. 

— Rikke J.W. 

— Așa, iar ulterior ne trimite la Hamlet. Vrei să spui că e un fel 
de răzbunare? 

— Cam aşa ceva. 

— Bun, și ce? Bine, o parte din ce spui are sens. Bebelușul 
dispărut, corect. Răspunderea mea, corect. Hamlet și răzbunare, 
corect. Dar de ce să omoare zece fetițe? Ce are asta de-a face 
cu mine? Nu ţi se pare cam neclar, Mia? 

Mia luă o gură din Farris și se gândi puțin. 

— Bunica lui Benjamin Bache. 

— Veronica Bache, ce-i cu ea? 

— A fost în aceeași casă de bătrâni ca mama ta. Ce părere ai 
despre asta? 

Munch făcu ochii mari. 

— A fost acolo? De unde știi? 

— Am descoperit mai devreme. Ludvig verifică numele tuturor 
rezidenţilor și ale tuturor persoanelor care au legătură cu casa 
de bătrâni să vadă dacă există vreo legătură cu cazul Hanefoss. 
Nu cred că Benjamin Bache e omul nostru, dar să nu uităm că 
telefonul Veronicăi Bache a fost folosit pentru a trimite 
mesajele. A făcut-o cineva de la casa de bătrâni? Sau vor pur și 
simplu să ne ameţească de cap? Mărturisesc că nu sunt foarte 
sigură în momentul de faţă. l-am cerut lui Ludvig să verifice și 
asta. 

— Și? 

— Momentan, nimic. În plus, casa de bătrâni nu este singura 
legătură între mama ta și Veronica Bache. 

— Ce mai e? 

— Parohia. 

— Bache făcea parte dintr-o parohie? 

— Nu doar asta. Voia să le doneze toată moștenirea de 
familie. 

— Ce? 

— Îți dai seama? Înţelegi ce vreau să zic? 

— Bine lucrat, Mia, murmură Munch. E o pistă bună. 

Rămase pe gânduri, încercând să mediteze la cele auzite. 

— De ce? întrebă Mia. 

— Da, de ce? 

— Nu, nu știu, dar nu ţi se pare că sunt prea multe 

coincidențe? Ce au toate acestea în comun? 

— Parohia. 

— Așa e. 

— Dar... începu Munch tulburat. 

— Știu, nici eu nu înţeleg în totalitate. Sunt multe lucruri care 
nu se leagă. Aproape că cred că sunt făcute intenţionat ca să ne 
pierdem pe drum. Un miliard de fundături. Știu că sună rău, dar 
adevărul este că a făcut treabă bună. Mă refer la criminal. Și eu 
aș fi procedat la fel. 

Munch o privi cu coada ochiului. 

— Ştii ce vreau să spun. Dacă aș fi fost în locul lui. Simboluri 
peste tot, modul de operare schimbător, noi pierduţi în ceaţă, 
alergând dintr-o parte în alta. Așa se joacă tenis, nu-i așa? 

— Tenis? 

— Cine e la serviciu are mereu un avantaj. Atâta timp cât îţi 
forțezi adversarul să reușească doar să scoată mingea, tu ești la 
conducere. Dacă nu greșești, câștigi. 

— Deci criminalul e la serviciu? 

— Da. 

— Nu sunt sigur că văd legătura, spuse Munch și oftă. Tenis și 
crime? 

— Ah, ba sigur te-ai prins, nemernicule. Doar că nu vrei să 
recunoști că ideea mi-a venit mie. Preferi să îţi vină ţie toate 
ideile. 

— Da, cam așa sunt eu. Munch îi făcu cu ochiul, mâncă ultima 
bucată de sandvici cu creveţi și își șterse cu șerveţelul puţină 
maioneză de pe barbă. Trebuie să fumez. 

— Ar trebui să mă apuc și eu, spuse Mia oftând. Serios, m-am 
săturat să fiu nevoită să adaptez toate conversațiile la 
dependența ta de tutun. 

— lartă-mă, spuse Munch mecanic, și se îndreptă spre curtea 
din faţa ei. 

— Știu, turui întruna, orbecăind, se gândi Mia după ce se 
așezară sub soba pe gaz. Dar, fir-ar să fie, trebuie să facem 
ceva. 

— Am putea să ne jucăm puţin cu mingea, îi sugeră Munch 
făcându-i cu ochiul. 

— Taci din gură, i-o reteză Mia. Bine, să lăsăm baltă analogiile 
din sport, dar știi la ce mă refer. 

— La haos. 

— Exact. 

— Haosul e o descriere mai bună ca tenisul. 

— Bine, în regulă, spuse Mia. Cum vrei tu, poţi să-i spui haos. 

— Haosul și tenisul sunt foarte diferite. Tenisul este un sport 
de precizie. 

— Și treaba asta nu e? 

Munch își mai aprinse o ţigară. 

— Hm, ce-i drept, așa e. 

— Vezi? Atunci aveam oarecum dreptate, nu-i așa? 

— Haosul e un termen mai bun. 

— Pentru Dumnezeu, parcă ai fi un copil. 

— Cum jefuiești o bancă fără ca să își dea seama cineva? 

— Arunci în aer o clădire de la celălalt capăt al străzii, știu, 
știu, răspunse Mia și oftă. 

— lartă-mă, spuse Munch zâmbind și frecându-se la ochi. A 
fost o săptămână foarte lungă. Azi m-am enervat la culme cu 
nenorocitul ăla de avocat. E îngrozitor! Oamenii nu își asumă 
niciodată răspunderea pentru acţiunile lor. Bun, ce facem în 
continuare? 

— Asta voiam să te întreb eu. 

— Parohia? 

— Evident. 

— Ne întâlnim noi doi mâine-dimineaţă? 

— S-a făcut. 

— Gabriel e la birou? 

— Cred că da. 

— Trimite-i un mesaj. Spune-i să arunce o privire la ei, ca să 
avem ceva la mână înainte să mergem acolo. Nu îmi amintesc 
cum îi cheamă, dar se întâlnesc pe strada Bogerudveien de 
Bøler. 

— În regulă, spuse Mia și îşi scoase telefonul. 

— Încă ceva, adăugă Munch și își mai aprinse o ţigară imediat 
după ce o stinsese pe cea dinainte, ce-ai spus mai devreme? 

— Treaba cu tenisul? 

— Da, treaba aia cu cine e la serviciu câștigă. 

— Dacă nu greșești... 

Cei doi tăcură și se priviră reciproc. 

— Teoria e bună, nu-i așa? spuse Munch. 

— Fără îndoială, încuviință Mia. 

— Trebuie să exercităm la rândul nostru presiune asupra 

criminalului, îi propuse Munch. 

— Să văd dacă îmi vine ceva în minte, răspunse Mia. 

— Așa să faci. Eu voi încerca să aflu cine sunt blestemaţții 
ăștia de nebuni care vor să mă jefuiască de bani. 

Munch se ridică. 

— Pleci deja? 

— În noaptea asta am grijă de Marion. Cu nunta și toate cele. 
Au multe pregătiri de făcut. 

— Bineînţeles, spuse Mia. Salut-o pe Miriam din partea mea. 

— Așa voi face. 

Munch stinse ţigara și plecă. Mia se gândi să comande o bere, 
dar reuși să se stăpânească și mai ceru o Farris. Scoase un pix și 
foile de hârtie pe care le întinse pe masă, așa cum făcea când 
trebuia să își facă ordine în idei. Mai demult, mereu văzuse totul 
foarte limpede și mult mai rapid. În cel mai bun moment al ei, 
trebuia doar să închidă ochii și vedea totul în mintea ei, dar 
trecuse ceva timp de atunci. Incidentul din Tryvann. Lunile 
petrecute pe Hitra. Era ca și cum ar fi avut un văl peste ochi. Un 
fel de ceaţă care îi învăluia neuronii. l-au spus să se odihnească. 
Trebuia să se odihnească mult și pentru mult timp. Să nu se 
supună niciunui fel de presiune. lar ea se anesteziase. Aproape 
letal. lar acum plătea pentru asta. Incepu să scrie pe foile din 
faţa ei. Încercă să facă pixul să lucreze în locul său. Trebuia să 
găsească un tipar în toate acestea. Aproape că o durea simplul 
fapt de a gândi. Două fetițe muriseră. Alte două erau date 
dispărute. Era răspunderea ei. Munch. Fără îndoială că avea 
ceva de-a face cu Munch. Era sigură de asta. Sau nu era? Ceea 
ce înainte fusese ușor de făcut, acum i se părea imposibil. Nu ar 
fi trebuit să accepte oferta de a pleca de pe insulă. Ar fi trebuit 
să își vadă de planul ei. 

„Vino, Mia, vino”. 

Scrise din nou numele pe foaie. Pauline. Johanne. Karoline. 
Andrea. Şase ani. Ar fi început clasa întâi anul viitor. Marcu 
10:14. „Lăsaţi copiii să vină la Mine”. „Călătoresc singură”. 
Coardă de sărit, în copaci. Haine curate. Trupuri spălate de 
curând. Shakespeare. Hamlet. Ghiozdane. Începea să își dea 
seama. Rikke J.W. Hønefoss. Fetiţa care nu a mai fost găsită. 
„Călătoresc singură”. 

„Vino, Pauline, vino. 

Vino, Johanne, vino. 

Vino, Karoline, vino. 

Vino, Andrea, vino”. 

Pe Mia o trezi brusc ospătărița care apăru dintr-odată în faţa 
ei. „La naiba”. Fusese foarte aproape. Aproape de locul în care 
trebuia să intre. De locul pe care nu îl mai vizitase de mult timp. 

— Îți mai aduc ceva? 

— Da, adu-mi o bere, bombăni Mia nervoasă. Și un Ratzeputz. 
Două Ratzeputz. 

Avea nevoie de puţin ajutor. Ca să intre din nou în locul în 
care trebuia să fie. 


47. 


Mia Kruger era beată, dar nu reușea să adoarmă. Băuse prea 
mult. Băuse prea puţin. Camera aceea de hotel părea mai rece 
și mai impersonală ca de obicei. Așternuturile de pat curate, 
care înainte îi fuseseră un aliat, se transformaseră acum într-un 
dușman. Alesese camera respectivă pentru că nu îi aducea 
aminte de nimeni cunoscut, dar acum îi era dor de casa ei. De 
un cămin. Ceva care să aibă legătură cu ea. Ceva sigur. Ceva 
care să se potrivească cu personalitatea ei. Poate că 
Mikkelson avea totuși dreptate. La urma urmei, poate că avea 
nevoie să vorbească cu un psiholog. Poate că avea nevoie de 
tratament. 

Fusese mult timp chiar pe marginea prăpastiei, după care starea 
ei se ameliorase puţin, iar acum o luase din nou în jos. 

Se răsucea pe toate părţile în patul mare. Trebuia să își 
revină. Nu ar trebui să bea. Bineînţeles că nu ar trebui să bea. 
De fapt, nimeni nu ar trebui să bea. Fusese pe drumul cel bun, 
nu? Fusese aproape de locul în care obișnuia să fie. In interior, 
dincolo de aparențe. Era specialitatea ei. Să vadă ce nu mai 
vedea nimeni altcineva. „Nu te forţa. Odihnește-te doar. 
Călătorește. Ascunde-te pe o insulă. Rupe contactul cu lumea. Ai 
terminat ce aveai de făcut”. Dar nu, realitatea venise și îi bătuse 
la ușă. Răul venise și o tulburase orice ar fi făcut. Acum 
pescărușii fuseseră înlocuiţi de mașini. Felinare stradale și 
lumini de neon luaseră locul stelelor. Acum era sensibilă. Avea 
pielea aproape transparentă. Ea, care fusese o tipă atât de dură. 

Nu ar trebui să bea. Nu artrebui să bea chiar deloc. Nimeni nu 
ar trebui să bea. 

Mia străbătu camera desculţă și își găsi pantalonii pe un 
scaun, încă avea pastilele în buzunar. Luă una, se întoarse la 
fereastră și o înghiţi cu o gură de apă. Se uită la semafoare 
până nu mai reuși să vadă sursa culorilor. Se împletici înapoi 
spre patul rece și își puse capul pe pernă. 

Tocmai adormise, când îi sună telefonul. Încercă din răsputeri 
să îl ignore. Să se odihnească. Să se comporte de parcă nu se 
întâmpla nimic. Telefonul se opri din sunat. Nimeni nu voia să 
vorbească cu ea. Telefonul sună din nou. Telefonul se opri din 
sunat. Îşi simțea trupul greu peste așternuturile de pat albe. 
Telefonul sună a treia oară și nu îl putu ignora. 

— Mia? 

La celălalt capăt al liniei era Munch. 

— Cât e ora? murmură Mia. 

— Cinci, răspunse Munch. 

— Ce se întâmplă? 

— Le-au găsit pe fetiţe. 

— Poftim? 

— Te iau de la intrarea hotelului. Poţi să fii gata în zece 
minute? Ne așteaptă drum lung. 

— La naiba, îi scăpă Miei. Sunt gata imediat. 


48. 


Tobias Iversen stătea culcat după un copac, așteptând să se 
lase noaptea. Trecuse ceva vreme de când mâncase ultima felie 
de pâine și începea să i se facă foame, dar acum nu se putea 
întoarce acasă, avea lucruri mai importante de făcut. Plănuise 
să încerce să forțeze poarta din fier forjat, dar se dovedise a fi 
imposibil. Era închisă cu un lanţ și, în plus, era prea expusă. 
Bărbaţii o duseseră pe Rakel într-una din casele mici și de atunci 
nu prea mai fusese mișcare la fermă. De câteva ori ieșise lume 
din biserică și se dusese la sere, dar, în rest, nu mai văzuse pe 
nimeni. Locul părea ca și părăsit. Aducea a cimitir. Vântul sufla 
printre copaci pe deasupra lui. Tobias își strânse mai tare haina 
și scoase din nou binocilul. Poate că ar fi trebuit să se ducă totuși 

acasă? 

Să anunțe poliția. Văzuse cum o luaseră. Nu era permis aşa 
ceva, nu? 
Sau da? Nu îi făcuseră rău, doar o duseseră de acolo. O fetiță 
prost educată, care nu voia să asculte. Poliția avea nevoie de un 
mandat ca să intervină în astfel de cazuri? În filmele americane 
aşa se întâmpla. 
Dacă nu îl aveau, nu puteau intra în casă și nu puteau căuta 
nimic. 

Tobias nu știa prea bine cum funcționau lucrurile astea în 
Norvegia, dar ar fi putut fi la fel. Nu se mai simţea atât de 
curajos. Totul începuse ca un joc. Voia doar să arunce o privire. 
O mică expediţie. Nu își imaginase nicicând că avea să dea 
peste cineva care avea nevoie de ajutor. Se gândi la frăţiorul lui, 
care trebuie să se fi întors deja acasă și se întreba pe unde era 
el. Se gândi la mama lui și la tatăl lui vitreg, care nu aveau să 
știe ce să-i răspundă. Nu îi plăcea ideea ca fratele lui să fie în 
casă fără el. Se gândi să se întoarcă. Nu o cunoștea pe fată. 
Poate că era doar o fată rea. Ca Elin, fata care fusese în clasă cu 
el anul trecut, cea care intrase în biroul directorului ca să fure 
bani și îl mușcase de mână pe unul dintre profesori când o 
prinsese fumând în curte, în timpul pauzei. Și ea i se păruse 
cuminte, cel puțin lui, dar o exmatriculaseră și de atunci nu o 
mai văzuse nimeni. Poate că la fel stăteau lucrurile și acum. 
Poate că își imagina el tot felul de filme. Mama lui îi spunea 
deseori că trebuia să nu mai fie cu capul în nori. Nu era bine. Nu 
era bine să viseze cu ochii deschiși. Temperatura începea să 
scadă. Se presupunea că sosise primăvara, dar nu era adevărat, 
sau, cel puţin, nu pe timp de noapte. li părea rău că nu își luase 
toate lucrurile. Cortul, sacul de dormit și ghiozdanul erau în 
continuare pe deal, unde campase. Nu își luase nici lanterna. Ce 
prostie! „Unde ţi-e capul? îi spunea deseori mama lui. Ai ceva în 
el?” li era puţin rușine de el însuși. Ce prostie! In curând avea să 
fie prea întuneric ca să se mai ducă după lucrurile lui. Prea 
întuneric ca să mai găsească drumul prin pădure. Dacă pleca 
acum, ar mai fi avut timp. Măcar ca să își strângă lucrurile. Și-ar 
găsi drumul spre casă la lumina lanternei. Da, așa ar fi mai bine. 
Să își ia lucrurile. Să se întoarcă acasă. La frăţiorul lui. Tobias se 
ridică și își scoase capul din ascunzătoare chiar când se 
deschise o ușă. Işi duse binoclul la ochi și rămase nemișcat. Doi 

bărbaţi ieșeau dintr-una dintre case, cu cineva între ei. „Rakel”. 
Ea era. Avea ceva pe cap. li puseseră o glugă. Cei doi bărbaţi o 
țineau de brațe, unul de-o parte și altul de cealaltă, și o târau 
după ei. Trecură prin spatele bisericii și ieșiră puţin mai în față. 
Tobias își simţi inima bătându-i mai tare. Nu îi venea să își 
creadă ochilor. Era ca și cum s-ar fi uitat la un film. O tratau ca 
pe o prizonieră. O legaseră de mâini și îi puseseră o glugă pe 
cap. Cei doi bărbaţi continuară să o târască spre locul în care se 
ascunsese el înainte. Trecură de tractor și de magazia mică. Și 
acum? Tobias își luă inima în dinţi și se apropie și mai tare de 
gard. Cei doi bărbaţi se opriseră. Unul dintre ei se aplecă în faţă 
și făcu ceva, dar Tobias nu reuși să vadă prea bine ce anume. 
Brusc, ea nu mai fu cu ei. Dispăruse. Rămăseseră doar cei doi 
bărbaţi, care se întorceau deja spre casă. 

Tobias se hotărî rapid. De fapt, se gândise să aștepte până se 
întuneca de tot, dar nu avea timp de pierdut. Se apropie pe furiș 
de gard și începu să se caţăre. Nu puteai să le faci astfel de 
lucruri oamenilor. Nu era permis să fii rău, indiferent de ce a 
făcut ea. Niciun adult nu avea voie să facă așa ceva. Işi făcuse 
curaj din nou. Era nervos. Se agaţă de plasă, vârându-și 
degetele în ochiuri. Reuși să își introducă vârfurile degetelor și, 
aproape fără să își dea seama, sărise deja gardul înalt și se afla 
de cealaltă parte. Rămase așezat, încercând să își tragă 
suflarea, privind în jurul lui. Curtea era din nou liniștită. Simţi 
pământul rece și umed sub el. Oare ce se alesese de Rakel? O 
duseseră într-un loc din mijlocul curții și dispăruse. Lui Tobias ar 
fi trebuit să îi fie teamă, dar nu mai simţea nimic. Era doar 
furios. Era furios pe toţi oamenii mari care ridicau mâna asupra 
copiilor lor. Copiii ar fi trebuit să fie liberi. Să se joace. Nu să le 
fie teamă. Nu să stea în bucătărie cu capul plecat. Durea să auzi 
că ești prost. Durea când te strângeau de braț. Durea când nu 
puteai răspunde, de teamă că fratele tău mai mic ar fi putut păți 
ceva dacă spuneai un lucru nepotrivit. Tobias se târî prin curte. 
Unul dintre bărbaţi se aplecase în faţă la aproximativ o sută de 
metri de unde era el acum. După care ea dispăruse. De ce 
făceau oamenii mari copii, dacă nu voiau să se poarte frumos cu 
ei? Într-o zi, după ora de limbă norvegiană, Emilie îl întrebase 
cum se alesese cu urmele de pe gât. De ce avea braţele 
albăstrui. „Mie poţi să îmi povestești”, îi spusese ea. Se purtase 
foarte frumos cu el, îl mângâiase pe umăr. „Imi poţi povesti, nu 

e periculos”. Dar nu îi spusese nimic. Nu era vina profesoarei. Ea 
voia doar să îl ajute. Dar ce știa ea despre viața lui? Avea să fie 
lângă el când ajungea acasă? Avea să fie acolo când aveau să 
afle că îi pârâse? Nu, ar fi reușit doar să înrăutățească situaţia. 
Totul ar fi fost și mai rău, știa foarte bine ce avea să se 
întâmple. Trebuia să îndure. Să reziste. Să se asigure că nu 
aveau să se poarte la fel și cu frăţiorul lui. Să le accepte 
insultele. „Ai ceva în căpăţână? Eşti dus cu capul?” 

Tobias se aplecă în iarba umedă, făcându-se cât mai mic 
posibil. Se uda pe genunchi, dar nu conta. Putea să îndure. Era 
un băiat dur. Mai trebuia doar să tacă din gură, și atât. Să nu 
riposteze, pentru că așa nu făcea decât să înrăutăţească 
lucrurile. Trebuia să încuviinţeze. Să plece capul. Să spună că 
da. Nu îi era teamă. Acum nu îi mai era teamă. li puseseră o 
glugă pe cap. Era interzis. Adulții nu aveau voie să le facă astfel 
de lucruri copiilor. Înaintă de-a bușilea, pe furiș, oprindu-se din 
când în când ca să se asigure că totul era liniștit, că nu se 
deschidea nicio ușă, că nu fusese descoperit. Mai avea doar 
cinci ani până făcea optsprezece. Când avea să împlinească 
optsprezece ani, avea să poată hotărî pe cont propriu. Putea să 
se mute singur, poate să își găsească un loc de muncă, poate 
chiar să își ia și frățiorul mai mic cu el, chiar dacă acesta ar avea 
atunci doar doisprezece ani. 

„E totul bine acasă, Tobias? Îi spui, te rog, mamei tale să vină 
să vorbească cu mine? Vreau să discut cu ea. Nu a mai venit de 
mult timp la ședințele cu părinţii și este important să vină. li 
spui, te rog? Te-ai lovit la mână? Ce-ai păţit la ureche? Te pot 
ajuta cu ceva, Tobias? Ştii că poţi să ai încredere în mine, da?” 

Tobias ajunse în locul în care dispăruse Rakel. Se întunecase 
deja. Biserica se înălța spre cer, împungând luna și norii cu 
vârful ei. Aproape ca într-un film de groază vechi. Unul cu 
Frankenstein sau Dracula, sau ceva de genul ăsta. Ar fi trebuit 
să îi fie teamă, dar nu îi era. Era furios. O văzuse sub gluga albă. 
Ei erau adulţi, iar ea o fetiță. Nu era permis să te porți urât cu 
copiii. Lui Tobias îi păru din nou rău că nu își luase și lanterna. 
Aproape că nu vedea pământul de sub picioarele lui. Luna 
ilumina puţin, dar ieșea dintre nori din când în când, preţ de 
câteva secunde. Nu era prost. Nu putea să dispară pur și simplu. 
Trebuia să fie o groapă în pământ, pe undeva. O trapă. Ceva. Ce 
fel de adulţi pun o fetiță într-o groapă? 

Tobias se aplecă în faţă și începu să pipăie pământul din jurul 
lui. Dintr-odată, în interiorul bisericii se aprinse o lumină. Tobias 
își urmă instinctul și se aruncă la pământ. Rămase întins pe solul 
umed. Simţi mirosul de pământ și de iarbă. Rămase așa o 
vreme, dar nu ieși nimeni. Își luă inima în dinţi și se așeză înapoi 
în genunchi. Lumina de la ferestre îl ajuta să vadă mai bine. O 
trapă în pământ. Asta căuta. Nimeni nu dispărea așa, pur și 
simplu. 

O găsi după scurt timp. Era nouă și era făcută din scânduri 
deschise la culoare, unite între ele. Avea în jur de un metru pe 
un metru. O trapă mică, ce ducea într-un spaţiu subteran. Era 
închisă cu un lacăt. Acesta era auriu, nu foarte mare, ca acela 
pe care îl folosea profesorul de sport la dulăpior, pentru ca 
nimeni să nu ia mingile de fotbal fără permisiune. Se uită din 
nou în jurul lui. Nu era nimeni. Acum din biserică se auzeau voci; 
cântece, cineva cânta înăuntru. Işi vedeau de treburile lor. 
Cântau. Lui Dumnezeu sau cine știe cui. Nu știau că el era acolo. 
Că cineva voia să o ajute. Trebuia să spargă lacătul. Să o 
elibereze. Tobias zâmbi în sinea lui. Profesorul de sport nu 
înțelesese niciodată cum de dispăreau mingile de fotbal. Nu știa 
ce ușor era să spargi un lacăt. Tobias o făcuse de multe ori. 
Aproape toţi băieții din clasa lui știau cum să forţeze un lacăt cu 
un șperaclu. Era mai ușor decât să copiezi la un examen. și 
fabricaseră șperacle la ora de lucru manual, în timp ce 
profesorul ieșea la fumat. li trebuia doar o bucată de metal, o 
pilă de unghii de fete era ideală. Se tăia vârful cu cleștele și apoi 
se pilea până marginea ajungea la o grosime minimă. 
Bineînțeles că era destul de complicat, trebuia să îţi arate 
cineva, dar după ce învăţai cum se face, nu mai uitai. Tobias își 
scoase cheile din buzunarul cu fermoar al hainei și își căută 
șperaclul. Trebuia să ţii lacătul astfel încât partea mai lată a 
deschizăturii să rămână spre dreapta. După aceea introduceai 
șperaclul și apăsai capătul spre stânga, până atingea metalul pe 
dinăuntru. Poc, trăgeai de lacăt, apăsând și întorcându-l cu forță 
spre dreapta. Tobias auzi un clic când se deschise încuietoarea. 
ÎI scoase și ridică trapa grea. O scară. O scară lungă ce cobora 
într-o groapă. Işi băgă capul în groapă și șopti încet: 

— Bună. Rakel, ești aici? 

49. 


Când ieși Mia, Munch aștepta deja în faţa hotelului. Aceasta 
urcă în Audi-ul negru și încercă să își trezească trupul. Pastila pe 
care o înghiţise încă își făcea efectul și se simţea somnoroasă și 
epuizată. Nici Munch nu părea să fi dormit prea mult. Era 
îmbrăcat ca în seara trecută. Un sacou de catifea cu cotiere din 
piele și o cămașă pătată. Avea pungi sub ochi și riduri adânci pe 
frunte. Miei îi păru rău de el. Avea nevoie de cineva care să îi 
țină companie. De o femeie în viața lui. De cineva care să aibă 
grijă de el, așa cum el avea grijă de toţi cei din jurul lui. 

— Ce știm? întrebă Mia. 

— Castelul de pe Isengran. 

— Unde vine asta? 

— În Fredrikstad. 

Mia tresări. Celelalte fetiţe fuseseră găsite aproape de Oslo. In 
pădure. Criminalul își schimbase din nou modul de operare. 

— Cine le-a găsit? 

— Doi studenţi, răspunse Munch oftând. Din câte se pare, 
zona e închisă, dar ei au intrat pentru niște hâța-hâţa sau mai 
știu eu ce. 

— Cine se ocupă? 

— Poliţia municipală. Curry și Anette sunt pe drum, ajung 
imediat. Mia se uită la ceasul de bord. Ora 5.15. Încă nu răsărise 
soarele. 

— Și ce știm până acum? 

— Ambele fetițe erau pe pământ. De-o parte și de cealaltă a 
unui stâlp. 

— Un stâlp? 

Munch încuviinţă din cap. 

— Ce fel de stâlp? 

— Un stâlp de lemn. Care avea un cap de porc în vârf. 

— Ce vrei să spui? 

— Exact ce am spus. Fetitele erau în iarbă, de-o parte și de 
cealaltă a unui stâlp care avea în vârf un cap de porc. 

— Un cap de porc adevărat? 

Munch dădu din nou din cap că da. 

— Pentru Dumnezeu, spuse Mia oftând. 

— Ce crezi că înseamnă? 

Munch dădu drumul la căldură și ieși prin tunelul din piaţa 
Rådhusplassen. 

— Un cap de porc în vârful unui par? 

— Da. 

— Nu e ușor de spus, răspunse Mia. 

| se făcu somn de la căldura din mașină. Îi era dor de cafeaua 
de dimineață, dar nu voia să îi ceară lui Munch să oprească. 

— Trebuie să însemne ceva, nu? 

— Împăratul muștelor, spuse Mia încet. 

— Poftim? 

— E o carte. Împăratul muștelor. Câţiva copii naufragiază pe o 
insulă pustie; singuri, fără adulţi. Cred că insula e locuită de un 
monstru. Înfig un cap de porc într-un par, ca sacrificiu. 

— Pentru Dumnezeu, spuse Munch și oftă. Noi suntem 
monstrul, asta înseamnă? 

— Ar putea fi și așa. 

— E o pungă de dropsuri Fisherman's Friend pe aici pe 
undeva, spuse Munch și făcu semn spre torpedo. 

— Și? 

— Ai nevoie de unul, spuse Munch și apucă ieșirea spre 
Drammen. 

Mia se enervă, dar îi trecu repede. Deschise torpedoul și 
apucă punga de dropsuri mentolate Fisherman's Friend. Luă 
două și își puse punga în buzunarul hainei de piele. 

— De ce naiba în Fredrikstad? murmură Munch. Nu se 
potrivește cu restul. În plus, atât de deschis? 

— Suntem prea proști, spuse Mia și își scoase telefonul. 

— Ce vrei să spui? 

— Criminalul vrea să ne demonstreze că nu ne facem bine 
treaba. 

— Pentru Dumnezeu, exclamă Munch și oftă. 

Mia îl găsi pe Gabriel Mark în lista de contacte. 

— Da? 

— Bună, sunt Mia. Ești la serviciu? 

— Păi, da, răspunse Gabriel și oftă. 

— Poţi să vezi ce informaţii găsești despre castelul de pe 
Isengran din Fredrikstad? 

— Acum? 

— Da. Eu și Munch ne îndreptăm deja într-acolo. Le-au găsit 
pe fetiţe. 

— Da, am aflat. 

Urmă un moment de tăcere la celălalt capăt al liniei. Mia îl 
auzea pe Gabriel tastând. 

— Ai găsit ceva? 

— Ce căutăm mai exact? 

— Orice. 

— Să vedem, spuse tânărul și se forță să nu caște. Castelul de 
pe lIsengran. O fortăreață pe o mică insulă din Fredrikstad. 
Imparte estuarul râului Glomma în două. Construit la sfârșitul 
secolului al XIII-lea de /ar/ de Borgsyssel, dacă asta îi spune 
ceva cuiva. Construit din lemn și piatră. Distrus în 1287 de nu 
mai știu care rege. Au construit o fortăreață nouă în secolul al 
XVII-lea. Peter Wessel Tordenskiold l-a folosit ca bază în timpul 
Marelui Război al Nordului, dacă știți ce e aia. Numele de 
Isengran înseamnă, ei bine, s-ar părea că studiile nu reușesc să 
se pună de acord, dar s-ar putea să provină din ĵe grande din 
franceză, „marea insulă”. Te ajută toate astea cu ceva? 

— De fapt, nu prea, spuse Mia. Mai e și altceva? Ceva de 
actualitate. La ce este folosit astăzi? 

— Stai puţin. 

Mia puse telefonul pe umăr și mai luă un drops mentolat. Încă 
mai simţea gustul de alcool în cavitatea bucală. 

— Nu mai găsesc mare lucru. Fotografii de nuntă în castelul 
de pe Isengran. O excursie pentru pensionari. 

— Asta e tot? 

— Da. Nu, stai așa, mai e ceva. 

Din nou tăcere. 

— Ce-ai găsit? 

— Nu știu dacă e important sau nu, dar în 2013 vor ridica 
acolo un monument. Nu în castel, ci în pasajul maritim din faţa 
lui. 

— Ce fel de monument? 

— Se numește Mamele lui Munch. O statuie de bronz a mamei 
și mătușii lui Edvard Munch. 

— Bineînţeles, bombăni Mia. 

— Te-a ajutat cu ceva? 

— Bineînţeles, Gabriel, mulțumesc. 

Fu pe punctul de-a închide, când Gabriel îi spuse: 

— Munch e pe-acolo? 


ê Titlu nobiliar scandinav, echivalentul contelui sau ducelui (n.tr.). 

— Da. 

— În ce dispoziţie e? 

— Ca de obicei, de ce? 

— MI-I dai la telefon? 

— Bine. 

Mia îi dădu telefonul lui Munch. 

— Da, Munch la telefon. 

Mamele lui Munch. Deci avea totuși dreptate. 

— Da, înţeleg, spuse Munch la telefon. Bine, nu te da peste 
cap pentru asta, e o chestiune personală și avem alte priorităţi. 
Poftim? Da, astfel de lucruri te pot roade, dar eu... Ce? Da, mil-a 
trimis o amică de pe internet. Din Suedia. Ce? Are numele de 
utilizator margrete_08. Dar nu îţi bate capul cu asta. Da, da, 
știu. Vorbim după aceea. Munch zâmbi ușor și îi înapoie 
telefonul Miei. 

— Despre ce vorbeaţi? 

— Nimic special, doar o problemă personală. 

— Se pricepe, spuse Mia. _ 

— Cine? Gabriel? Da, fără îndoială. Imi place de el. Mă bucur 
că am nimerit-o de data aceasta. 

Mia mai luă o bomboană și deschise puţin geamul. 

— A aflat ceva despre castelul de pe Isengran? 

— Bineînţeles, spuse Mia. 

Îi povesti ceea ce tocmai aflase de la Gabriel. 

— La naiba, bombăni Munch. Deci are de-a face cu mine? 
Fetiţele acelea au murit din vina mea? 

Munch închise ochii și lovi volanul. 

— Nu știm sigur, îi răspunse Mia. Cât durează până ajungem? 

— O oră și jumătate, calculă Munch. 

— Cred că o să trag un pui de somn, spuse Mia. 

— Foarte bine, spuse Munch și încuviinţă din cap. Dormi puţin 
și pentru mine. 


50. 


Când ajunseră în zona împrejmuită de poliţie, soarele răsărise 
deja. Munch își arătă insigna, iar un poliţist tânăr cu părul 
ciufulit, care părea că tocmai ce se trezise din somn, îi arătă pe 

unde să o ia. Parcară mașina în faţa unei case mici roșii, cu un 
semn pe care scria Cafe Galeien. Curry le ieși în întâmpinare și îi 
conduse pe lângă zidul vechi de piatră. 
Mia zări pasajul maritim de cealaltă parte a apei, unde aveau să 
așeze statuia de bronz. Mama și mătușa lui Edvard Munch. 
Laura 

Cathrine Munch și Karen Bjølstad. Mia știa multe despre Munch. 
Majoritatea celor din Asgârdstrand știau destul de multe despre 
el. 

Oamenii din sat fuseseră mereu mândri de faptul că Munch 
locuia acolo. Chiar dacă în tinerețea lui doamnele din înalta 
societate îi întorseseră spatele acelui pictor simplu. „Tipic”, se 
gândi Mia, în timp ce se apropia de cortul din plastic alb pe care 
îl montaseră tehnicienii. „Pe atunci îl urau, dar au uitat deja”. 
Toţi marii artiști de pe pământ păţeau la fel? Trebuiau să moară 
pentru ca lumea să înceapă să îi aprecieze? Işi dădu seama că 
ideea nu îi aparţinea ei. Ci mamei sale. Arta și literatura 
fuseseră mereu importante în casă pe când fusese mică. Se 
așeza deseori la masa din bucătărie și își asculta mama vorbind. 
Uneori parcă era la școală. Ea și Sigrid erau elevele, fiecare cu 
câte o farfurie de fulgi de ovăz în faţă, și mama lor, Eva, făcea 
uneori pe profesoara entuziasmată. 

Curry era surprinzător de treaz și vorbi tot drumul până la 
cort. Poate că polițistul experimentat părea rece și dur la prima 
vedere, ras în cap și plin de mușchi, dar Mia nu se lăsa înșelată 
de aparente. Curry era foarte îndemânatic și avea o inimă mare, 
chiar dacă arăta și se purta ca un buldog. 

— Doi studenţi. lubiţi. Mergeau la institutul Glemmen. Păreau 
destul de afectaţi, așa că i-am trimis acasă. 

— Și nu aveau nimic de-a face cu asta? întrebă Munch. 

— Nu, nu, abia de reușeau să îngaime vreun cuvânt. N-am 
mai văzut doi studenţi atât de sobri în viața mea. Ce-au văzut 
le-a stors și ultima picătură de alcool din corp. 

— Echipa locală a făcut vreo observaţie? întrebă Mia. 

— Încă nu, răspunse Curry. Poliţia din Fredrikstad le ia chiar 
acum declaraţii celor din zonă. Dar nu cred că vom afla ceva. 

— De ce? vru Mia să știe. 

— Intrebi serios? spuse Curry și zâmbi strâmb. Nu este mâna 
unui amator. 

Ajunseră la cort și chiar atunci ieși din el un bărbat într-un 

costum de plastic alb. Mia fu surprinsă să vadă un chip 
cunoscut. Lucrase de mai multe ori cu legistul Ernst Hugo Vik, 
dar crezuse că ieșise de mult la pensie. 

— Munch, Mia, îi salută Vik făcând o plecăciune din cap când 
ajunseră lângă el. 

— Bună, Ernst, spuse Munch. Te-au adus de la Oslo strict 
pentru asta? 

— Nu, răspunse Vik. M-am ascuns la cabană ca să stau puţin 
liniștit, dar nu a funcţionat. 

— Ce avem? întrebă Mia. _ 

Vik își dădu jos boneta de plastic albă și mănușile. Işi aprinse 
o ţigară și își scutură ghetele de pământ. 

— Nu sunt aici de mult timp. Aș zice maximum o oră înainte 
să fie descoperite. 

— Și ora decesului? 

— Aceeași, răspunse Vik oftând. 

— Au fost ucise chiar aici? 

— Totul pare să indice că da, spuse bătrânul. Dar o pot spune 
cu siguranţă doar după ce ajung pe masă. Despre ce e vorba, 
Munch? Mărturisesc că e unul dintre cele mai ciudate lucruri pe 
care le-am văzut vreodată. E o treabă brutală. 

— Ce vrei să spui? întrebă Mia. 

— Păi, spuse Vik și mai trase un fum, ce să-ţi spun? Pentru o 
crimă _ritualică, mi se pare foarte curată. Fetițele îngrijite și 
spălate. Împodobite. Cu ghiozdane de școală. Și apoi capul de 
porc? În fine, o să vedem. Trebuie să aruncaţi și voi o privire. 
Am nevoie de o pauză. 

Bătrânul își puse mănușile în buzunare și se îndreptă spre 
parcare. Munch și Mia își puseră costumele albe pregătite 
pentru ei și intrară în cort. 

Karoline Mykle era întinsă pe jos, cu mâinile încrucișate peste 
piept. Era îmbrăcată cu o rochiţă galbenă de păpușă. 
Ghiozdanul era la picioarele ei. Andrea Lyng era la doar câţiva 
metri distanţă, tot cu mâinile încrucișate pe piept și ghiozdanul 
lângă pantofii albi. Ambele aveau același semn la gât ca Pauline 
și Johanne. „Călătoresc singură”. Scena părea aproape 
religioasă, cu capul de porc grotesc între ele. Mia Kruger își puse 
mănușile și se aplecă lângă Andrea. li ridică mâna mică, albă și 
îi studie unghiile. 

— Trei, spuse ea, încuviințând din cap. 

Îi așeză cu grijă mâna pe iarbă și se apropie de Karoline. 

— Patru. 

Chiar atunci începu să îi sune mobilul lui Munch. Acesta se 
uită la ecran, dar nu răspunse. Telefonul îi mai sună o dată. 

— Fir-ar al naibii, spuse el, și apăsă pe butonul roșu. 

— Ce limbaj! îi răspunse Mia. 

Dădu din cap spre fetiţe și se ridică din nou. 

— Scuză-mă, spuse Munch și chiar atunci telefonul îi sună a 
treia oară. Apăsă din nou pe butonul roșu și aproape imediat 
începu să sune telefonul Miei. Pe ecran se afișă numele lui 
Gabriel. 

— Gabriel? întrebă Munch încet. 

Mia dădu din cap că da și respinse apelul. 

— Tot el te-a sunat și pe tine? 

Munch confirmă și, chiar atunci, mobilul Miei sună din nou. 
Aceasta ieși din cort și apoi răspunse. 

— Sper că e ceva important, i-o trânti Mia. 

Gabriel părea tulburat și respira greoi. 

— Trebuie să vorbesc cu Munch, pufni el. 

— E ocupat, ce vrei? 

— Am reușit să descifrez mesajul, bolborosi Gabriel. 

— Ce mesaj? 

— l-au trimis un e-mail. O problemă. Un mesaj codificat. De la 
margrete_08. L-am descifrat. Codul Groenfeld. L-am rezolvat. 

— Și nu poate aștepta? spuse Mia oftând. 

— Nu, sub nicio formă. Tânărul hacker aproape că striga. 
Trebuie să-i spui. Chiar acum. 

— Și ce-i spun? Care e mesajul? 

Gabriel tăcu preţ de o clipă, de parcă nu ar fi îndrăznit să îi 
spună ce descoperise. 

— Gabriel? strigă Mia nerăbdătoare. 

— „Cioc, cioc, micuța Marion = 5”. 

— Ce? 

— „Cioc, cioc, micuța Marion e numărul cinci”. 

— La naiba! strigă Mia și intră în fugă în cort, să îl caute pe 
Holger Munch. 

PARTEA A PATRA 


51. 


Miriam Munch stătea pe bancheta din spate a maşinii Audi a 
tatălui ei, încercând să își controleze sentimentele. Avea o 
căciulă atât de bine trasă pe cap, că îi acoperea urechile, pe 
lângă o pereche de ochelari de soare, conform instrucțiunilor 
tatălui ei. Marion stătea întinsă pe locul de lângă ea, ghemuită 
sub o pătură care o acoperea în totalitate. Miriam aproape că nu 
își dăduse seama când tatăl ei o sunase în toiul nopţii, cu câteva 
zile în urmă, cerându-i să încuie toate ușile cu cheia. Să nu 
deschidă nimănui. Și să o ţină pe Marion departe de grădiniţă. 

— Cum adică departe de grădiniță? 

— Pentru Dumnezeu, Miriam, fă cum îţi zic! 

Evident, bănuise ea ceva. Miriam Munch nu era proastă. Din 
contră. Miriam Munch fusese mereu una dintre cele mai isteţe 
fete din clasă. Incă de mică, lucrurile care colegilor ei li se 
păruseră grele ei i se păruseră incredibil de simple. Râurile din 
Asia. Capitalele din America de Sud. Fracţiile. Algebra. Limba 
engleză. Limba norvegiană. Invăţase repede să nu spună cu 
voce tare tot ce știa, să nu ia cele mai bune note la toate 
examenele, să nu ridice prea mult mâna. Avea o inteligenţă 
socială. Voia să aibă prieteni. Nu voia să pară ea cea mai 
deșteaptă. 

Bineînţeles că îi trecuse prin cap. La urma urmei, Marion 
începea clasa întâi anul acesta. In plus, tatăl ei era șeful echipei 
care investiga cazul. Nu era proastă. Dar era încăpăţânată. Nu 
avea de gând să se lase înspăimântată de nimeni. Viaţa ei nu 
avea să fie afectată de crime. Evident, își luase câteva măsuri 
de precauţie, cum să nu? O ducea și o lua de la grădiniță. De 
două ori nu o lăsase să meargă la petreceri de zile de naștere, 
chiar dacă fetița se întristase. Luase ea însăși iniţiativa de a 
organiza o întâlnire la grădiniță cu angajaţii și părinţii fetiţelor 
care urmau să înceapă clasa întâi la toamnă. Unii dintre părinţi 
își luaseră concediu de teamă să își trimită fetiţele la grădiniță. 

Unii spuneau că grădiniţa ar trebui să se închidă, alţii voiau să 
stea cu copiii lor și, la un moment dat, dezbaterea se încinsese 
atât de tare, încât devenise aproape violentă, dar Miriam reușise 
să îi liniștească. Le explicase că trebuiau să își continue viața în 
mod normal. Mai ales pentru fetițe. Dar o voce din interiorul ei, 
o voce răutăcioasă îi tot spunea: „Poate că tu chiar că ar trebui 
să ai mai multă grijă. Tu ar trebui să te temi cel mai tare”. Și așa 
se și întâmplase. 

Miriam își înfășură fiica în pătură. Dormea adânc. Afară era 
întuneric, iar Audi-ul negru străbătea încet străzile aproape 
pustii. Lui Miriam Munch nu îi era teamă, dar era într-adevăr 
îngrijorată. Și tristă. Și frustrată. Și iritată. Și furioasă. 

— Sunteţi bine? 

Mia Krüger se întoarse și o privi. Încă nu îi povestiseră de ce 
trebuiau să o mute dintr-un loc în altul în felul acesta, a treia 
oară în decurs de două zile, dar, de fapt, o știa deja. 

— Suntem bine, spuse Miriam. Unde mergem acum? 

— La un apartament al poliţiei, îi explică tatăl ei și o privi în 
oglinda retrovizoare. 

— Nu crezi că a venit timpul să îmi spui ce se întâmplă? 
întrebă Miriam. 

Încercă să pară severă, dar era prea sufocată. De câteva zile 
aproape că nu mai dormise. 

— E pentru binele tău, îi spuse tatăl ei și o privi în oglinda 
retrovizoare. 

— Criminalul a ameninţat-o? Faceţi asta doar ca măsură 
preventivă? Am dreptul să știu ce se întâmplă, nu-i așa? 

— Veţi fi în siguranţă atâta timp cât faceţi ce vă spun, preciză 
tatăl ei ca o sentinţă, trecând pe roșu. 

Ştia că atunci când tatăl ei lua o hotărâre, nu mai exista cale 
de întoarcere, așa că nu mai întrebă. Brusc, se simţi ca la 
paisprezece ani. Pe atunci, el fusese îngrozitor de strict, dar se 
mai înmuiase odată cu trecerea anilor. Pe vremea aceea nu se 
putea vorbi cu el. „Nu, Miriam, nu te poţi duce la școală 
îmbrăcată așa, fusta aia e prea scurtă”. „Nu, Miriam, la ora zece 
trebuie să fii în casă”. „Nu, Miriam, nu îmi place că ieși cu 
Robert; nu cred că e o tovărășie bună”. O viaţă de adolescent 
controlată până la cel mai mic detaliu de un tată poliţist 
paranoic. O ajutase pe plan social, ce-i drept. În grupul de 
prietene din clasa ei, cei cu greutăţi familiale erau trataţi mai 

bine. În plus, părinţii puteau fi mereu păcăliţi, chiar dacă erau 
polițiști. La urma urmei, tatăl ei era mai tot timpul plecat, așa că 
dispăruseră și problemele. Și mama ei fusese absentă. Uneori se 
întreba cum de părinţii, persoane adulte, puteau fi atât de naivi 
încât să creadă că odraslele lor nu își dădeau seama de ce se 
întâmpla. Miriam aflase de Rolf cu mult timp înainte să se 
dezlănţuie iadul în casa ei. Mama ei, care avea o rutină foarte 
strictă, de nu trebuia nici măcar să se uite la ceas ca să își dea 
seama ce oră e, trebuia brusc să întâlnească „o prietenă”? 
Dintr-odată primea o mulţime de apeluri de la „cineva care a 
greșit numărul”. 

— Doarme? 

Mia Kruger se întoarse din nou și se uită la Marion, care era în 
continuare ghemuită sub pătură. 

Miriam dădu din cap că da. Îi plăcea de Mia. O plăcuse mereu. 
Avea ceva. Era charismatică. Emana ceva frumos. Uneori părea 
puţin distantă și ciudată, dar niciodată cu Miriam. Mia îi amintea 
puţin de ea însăși, poate de aceea îi plăcea atât de tare de ea. 
Era inteligentă și puternică, dar și destul de vulnerabilă. 

— Tatăl tău a primit un mesaj codificat prin intermediul unei 
pagini web, îi explică Mia. 

— Mia! spuse Munch, dar Mia îl ignoră. 

— Persoana respectivă se dădea drept o expertă în 
matematică din Suedia, pe nume Margrete. Când am descifrat 
codul, mesajul s-a dovedit a fi o ameninţare directă la adresa lui 
Marion. 

Miriam văzu că tatăl ei se înroșește tot mai tare. 

— Pe bune? întrebă Miriam. O surprinse chiar și pe ea faptul 
că simţea mai mult curiozitate decât teamă. Și cât timp ai 
păstrat legătura cu ea? Pe pagina aceea web, adică. 

Tatăl ei nu îi răspunse. Avea maxilarul încleștat, iar 
încheieturile degetelor pe care le ţinea pe volan erau albe. 

— Aproape doi ani, îi explică Mia. 

— Doi ani? Doi ani? Lui Miriam nu îi venea să își creadă 
urechilor. Ai păstrat legătura cu persoana asta timp de doi ani? 
Tati, e adevărat? Ai comunicat cu persoana aceea timp de doi 
ani, fără să știi că e criminalul? Tatăl ei nu îi răspunse nici de 
data aceasta. Era deja roșu ca focul la faţă și călcă tare pe 
accelerație. 

— Nu avea de unde să știe, îi explică Mia. Toţi erau anonimi 

pe pagină. Ar fi putut fi oricine. 

— Ajunge, Mia, porunci Munch pe un ton tranșant. 

— Ce-i? răspunse Mia. Poate că Miriam știe ceva. Dacă ai avut 
contact ani de zile cu criminalul, e posibil să fi comunicat și cu 
ea. Trebuie să știm, nu-i așa? 

Munch frână brusc și opri mașina lângă trotuar. 

— Rămâi aici, îi spuse el pe un ton serios lui Miriam, privind-o 
în oglindă. lar tu dă-te jos. 

— Haide, Holger, spuse Mia pe un ton plângăcios. 

— Dă-te jos. Dă-te jos din mașină. 

Mia își decuplă centura de siguranţă și ieși reticentă din Audi. 
Holger deschise ușa de pe partea lui și o urmă pe Mia până pe 
trotuar. Miriam nu auzi ce vorbeau, dar era clar că tatăl ei se 
înfuriase tare. Gesticula nebunește și mai că nu avea spume la 
gură. Văzu că Mia încerca să spună ceva, dar tatăl ei nu o lăsă. 
Gesticula cu mâinile foarte aproape de fața Miei și, preţ de o 
clipă, Miriam se gândi că avea să îi tragă una. Tatăl ei îi ţinu un 
discurs lung și, în cele din urmă, Mia nu mai spuse nimic. 
Încuviinţă doar din cap. După aceea, cei doi polițiști se 
întoarseră în mașină. Își reluară drumul încet, dar nu mai vorbea 
nimeni. Atmosfera din mașină era cam apăsătoare. Miriam se 
gândi că mai bine își ţinea gura. Doi ani? Tatăl ei avusese 
contact cu criminalul în tot acest timp? Nu era de mirare că era 
atât de furios. Cineva îl păcălise în vremea asta. Și acum 
muriseră patru fetiţe. Marion era numărul cinci? Acesta să fi fost 
oare mesajul? De aceea o căutaseră pe nepusă masă? Miriam își 
înfășură mai bine fiica în pătură și își trecu o mână prin părul ei, 
în timp ce Audi-ul negru continua să străbată străzile nocturne 
înspre o ascunzătoare secretă despre care nici măcar nu știa 
unde se află. 


52. 


Mia stătea pe trotuar, în faţa unui bloc de apartamente gri din 
partea de vest a orașului. Avea impresia că cineva o privea. Nu 
era prima dată când simţea asta. De când ajunsese la oraș, 
avusese senzaţia neplăcută că cineva o urmărea. O pusese pe 
seama paranoiei. Destul de normal pentru o persoană de vârsta 

ei. Important era să nu îi permită acestui sentiment să pună 
stăpânire pe ea. Nu era neliniștită, nici vorbă, dar, la naiba, 
chiar și așa... Se uită în jurul ei, dar nu văzu pe nimeni. 
Străzile erau liniștite. 

Le mutaseră pe fete într-un apartament curat din Frogner. 
Curat, în sensul că nu era înregistrat. Nu figura în registrele 
oficiale. Noaptea trecută le ţinuseră pe fete închise într-un 
apartament mai spre est, dar Munch nu se simţise în siguranţă 
acolo și preferase să le mute. Apartamentul pe care îl foloseau 
acum era rezervat pentru politicieni și alţi demnitari care aveau 
nevoie de intimitate când veneau în vizită, dar Munch profitase 
de contactele lui fără să facă prea mult zgomot. Cu cât știau mai 
puţini oameni, cu atât mai bine. Incepea să devină paranoic de- 
a dreptul. Mia îl înţelegea la perfecţie. 

Găsi o pastilă în buzunar și se uită în stânga și dreapta. Nu 
era nimeni pe stradă. Nici măcar o mașină. Nici măcar o mașină 
de curierat. Era absolut singură și destul de sigură că nimeni nu 
le văzuse pe fete intrând în apartament. 

Câteva minute mai târziu, Munch ieși în stradă. Își aprinse o 
țigară și își trecu mâna prin păr. 

— lartă-mă, îi spuse Mia. 

— Da’ de unde, fir-ar să fie, a fost vina mea, răspunse Munch. 
Doar că, ei bine, știi deja cum sunt. 

— Nu te enerva, îl liniști Mia. 

— Suntem singuri? 

— Cred că da. Nu am văzut pe nimeni. E totul bine sus? 

Munch trase adânc din ţigară și se uită spre al patrulea etaj. 

— Da, foarte bine. Miriam e supărată pe mine, deși o înțeleg. 
Sper doar să înţeleagă că fac asta doar ca să o ajut. 

— Fără doar și poate că înțelege, îl liniști Mia. Doar că s-au 
întâmplat multe lucruri, atâta tot. Îţi va mulţumi când se va 
termina totul. 

— De fapt, nu fi chiar așa de sigură. Trebuie să îi spun că nu 
se poate mărita. 

— Vrei să anulezi nunta? 

— Evident. 

— E o măsură cam radicală, spuse Mia. 

— Imaginează-ţi o sută de persoane în aceeași biserică. Toate 
au legătură cu mine, într-un fel sau altul. Nu putem permite una 
ca asta, îi spuse Munch. 

„E un joc, nu-i așa? Ne atrage într-un joc. Care e cel mai 
eficient mod în care poţi jefui o bancă? Arunci în aer o clădire de 
pe aceeași stradă”. Criminalul, sau criminala, știa foarte bine ce 
făcea. Asta era mai îngrijorător ca patru fetițe. Sau ca zece 
fetițe. Cineva îl urmărise pe Munch mai mulţi ani. Și deja știa 
foarte bine care era punctul lui sensibil. Cum să creeze cât mai 
multă confuzie. Haos. Teamă, în ultimele trei zile, Mia dormise 
maximum patru ore, iar oboseala începea să o afecteze, din 
câte vedea ea. Nu mai gândea limpede. 

— Cine e la birou? întrebă Munch după ce urcară în mașină. 

— Ludvig, Gabriel și Curry, cred, răspunse Mia. 

— Mikkelson vrea să îmi ia cazul, spuse Munch și mai aprinse 
o ţigară fără să deschidă geamul. 

— De unde știi? 

— Tu ce-ai fi făcut? 

O privi cu ochi stinși. 

— Ți-aș fi luat cazul, răspunse Mia. 

— Bineînţeles, spuse Munch și o apucă pe ieșirea spre strada 
Mariboesgate. 

— Și tu ce crezi? 

— Ce vrei să spui? 

— Păi, e o întrebare logică. Lucrăm la un caz extrem de dur. 
Criminalul te-a atacat la nivel personal. ți poţi păstra 
obiectivitatea? Îţi poţi stăpâni sentimentele? Nu cred. 

— De partea cui ești? pufni Munch. 

— De partea ta, normal, îl asigură Mia. Dar știu că se va pune 
această întrebare. 

— Acum e o chestiune personală, spuse Munch cu ochii pe 
jumătate închiși. Nimeni nu se ia de familia mea fără să 
plătească pentru asta. 

— Vezi? 

— Ce? 

— Dacă faci astfel de comentarii în fața lui Mikkelson, ţi-ai luat 
la revedere de la caz. Mia își trecu degetul peste gât, ca 
ilustrare. 

— Da, răspunse Munch. Pe cine l-ar pune în locul meu? 

— Pe Wenngărd. 

— Da, da. 

— Pe Klokkervold. 

— La naiba, Mia. În ce echipă ești? 

— Trebuie să îţi spun, Holger. Mai sunt oameni. Poţi fi înlocuit. 

Munch se gândi puţin înainte să răspundă. 

— Tu ce ai fi făcut? Dacă s-ar fi luat de cineva din familia ta. 

— Ştii prea bine ce-aș fi făcut. 

— Așa e. Așa că să lăsăm baltă subiectul ăsta. 

— Nu ar trebui să dormi puţin? 

— Mai mult ca sigur, dar nu pot, răspunse Munch oftând și 
cobori în sfârșit geamul. Trimite-le un mesaj la toţi. Ne vedem la 
birou într-o oră. Cine nu vine își poate căuta alt loc de muncă. 
Trebuie să scoatem totul din nou. Vom căuta sub orice piatră, 
până găsim goanga aia nenorocită, chiar de-ar fi ultimul lucru pe 
care îl fac. 

Mia încuviință din cap și scoase telefonul. 


53. 


Ce avem? întrebă Munch după ce se strânseră toţi în sală. Să 
nu îmi spuneţi că nu aveţi nimic, pentru că nu se poate așa 
ceva. Cineva trebuie să fi văzut ceva pe-afară. Știu că toți ați 
muncit peste program, dar de acum ne vom dubla eforturile. 
Cine vrea să înceapă? Ludvig? 

Mia se uită în jurul ei. O mână de chipuri obosite o priveau, 
încât aproape că o durea când le vedea; toți lucraseră 
impresionant de mult în ultima săptămână, dar tot nu 
descoperiseră aproape nimic. Curry avea barbă. Gabriel Mark 
era alb la față și avea niște pungi mari sub ochi. 

— Am comparat datele tuturor numelor de la casa de bătrâni 
din Havikveien cu cazul Hønefoss. Până acum nu am găsit nimic, 
dar mai avem de verificat câteva lucruri. 

— Continuaţi cu asta, s-ar putea să daţi de ceva, spuse 
Munch. Ce altceva? 

— Am căutat informaţii despre parohia aceea despre care mi- 
ai spus, spuse Gabriel. 

Munch se uită rapid la Mia, care ridică din umeri și încuviinţă 
din cap. Nu își făcuseră treaba când venea vorba de parohia 
aceea, începuseră prea târziu. Fuseseră pe drumul cel bun, dar 
atunci le găsiseră pe fetiţe pe Isengran și, la scurt timp după 
aceea, aflaseră de ameninţarea la adresa lui Marion. 

— Ce-ai aflat? 

— Surprinzător de puţine lucruri, spuse Gabriel. Se numesc 
Biserica lui Metusala, dar nu am găsit nicio asociaţie sau 
organizaţie religioasă înregistrată sub denumirea aceasta. Nu au 
pagină web sau altceva de genul ăsta, s-ar părea că nu au intrat 
în epoca digitală sau că au evitat-o intenţionat, nu știu. 

— Asta-i tot? 

— Nu, există o persoană împuternicită la aceeași adresă. 

Gabriel se uită peste notițe. 

— Un anume Lukas Walner. Am căutat informaţii despre el, 
dar nu am găsit absolut nimic. 

— Bine, spuse Munch scărpinându-se în barbă. Am fost de 
câteva ori acolo și, din câte îmi amintesc, erau cel puţin două 
persoane. Un tip mai în vârstă cu părul alb și un bărbat cu părul 
blond și scurt, de douăzeci și ceva de ani. Trebuie să investigăm 
mai aprofundat și cât mai rapid. Criminalul ne-a distras și 
trebuie să ne întoarcem pe drumul cel bun. Mama mea merge la 
întâlnirile lor, așa că o să văd ce pot să aflu de la ea, bine? 

— Mă apuc de asta imediat ce terminăm ședința, spuse 
Gabriel. 

— Bine, răspunse Munch și se întoarse din nou spre cei 
prezenţi. Ce altceva? 

— L-am urmărit pe Benjamin Bache, dar până acum nu sunt 
indicii că ar fi implicat, spuse Kyrre. 

— În regulă, zise Munch. Avem resurse acum, așa că îl vom 
supraveghea în continuare, până suntem complet siguri. Ce 
altceva? 

— Am verificat contul lui margrete 08, spuse Gabriel. E o 
adresă de hotmail creată în... - se uită pe iPad-ul din faţa lui -, 2 
martie 2010. Cu câteva zile înainte să îţi trimită primul e-mail, 
corect? 

Gabriel se uită la Munch, care păru să se rușineze puţin. Nu 
numai că mama lui era implicată în investigaţie, dar mai 
avusese și contact cu criminalul. In viaţa lui personală. Și se 
lăsase păcălit. Mia îl cunoștea așa de bine, încât știa ce se 
întâmpla de partea cealaltă a frunţii lui încruntate. Îl vedea cum 
încerca să își vină în fire. Să nu lase impresia că o lua la modul 
personal în fața restului echipei. 

— Corect, spuse Munch. 

— Contul a fost folosit doar ca să îţi trimită ţie mesaje. Au fost 

trimise de la trei adrese IP diferite. 

— În norvegiană, te rog, spuse Curry căscând. 

— Adrese IP. Adrese de Internet Protocol. Toate dispozitivele 
conectate la internet au propria adresă, care ne arată unde se 
află. Țara, provincia, furnizorul de bandă largă. 

— Poziţia exactă? întrebă Munch. 

— Da. Gabriel încuviință din cap și se uită din nou peste 
hârtiile lui. Cum spuneam, a fost folosită de la trei adrese 
diferite. Toate din câte un Burger King. Cel de pe strada Karl 
Johan, cel de la stadionul din Ullevål și cel din Gara Centrală din 
Oslo. E un laptop. Sincer, e imposibil de localizat. L-am căutat, 
dar nu răspunde, așa că nu cred că e conectat. Cel mai probabil 
că stăpânul lui l-a aruncat, așa cum aș fi făcut și eu. 

— Burger King au internet? întrebă Curry. 

— Am primit aproape două mii de notificări, îi informă Anette, 
fără să îl bage în seamă pe colegul lui obosit. Majoritatea în 
legătură cu portretul-robot al femeii din Skullerud. Imi pare rău 
că trebuie să spun asta, dar nu am primit nicio informație 
folositoare. Portretul este mult prea vag, seamănă cu prea 
multă lume. În ceea ce privește recompensa, ei bine, știți ce se 
întâmplă de obicei. Mulţi care vor să primească un milion de 
coroane au o vecină dubioasă. 

Munch își trecu mâna prin barbă. 

— Și modul de operare? 

Kyrre clătină doar din cap. 

— La naiba, haideţi odată! Trebuie să știm ceva! Cineva 
trebuie să fi văzut sau auzit ceva! 

Mia îi aruncă o privire severă lui Munch. „Calmează-te”. Ştia 
că, chiar dacă erau o echipă unită, în profesia aceasta cineva 
mereu voia să avanseze. Probabil că Mikkelson păstra legătura 
direct cu câţiva dintre ei. Mia își drese glasul și se ridică. Se 
apropie de tablă, ca să îi distragă atenţia lui Munch. 

— Nu știu dacă toată lumea este la curent cu toate detaliile, 
așa că voi recapitula toate aspectele, de la început. Nu doar 
datele concrete, ci și câteva intuiţii din mintea mea cu care 
vreau să mă ajutaţi. Vreau să știu ce gândiţi, ce credeţi, ce 
simţiţi voi în legătură cu ele. Nimic nu e prea prostesc, orice ne 
poate fi de folos, bine? 

Mia se uită în jurul ei. Toţi tăceau din gură. Toate privirile erau 
aţintite asupra ei. 

— lată cum văd eu lucrurile. În 2006, cineva a furat un 
bebeluș din spitalul din Hanefoss. Există două motive principale 
ca să furi un bebeluș. Ori ca să ceri răscumpărare, dar, cum 
nimeni nu a spus nimic în acest sens, putem tăia asta de pe 
listă. Celălalt motiv este că cineva își dorește cu adevărat un 
bebeluș. În regulă? Mie mi se pare varianta cea mai probabilă. 
Mereu m-am gândit sau, mai bine spus, am presimţit că o 
femeie a făcut-o. O femeie își dorește un bebeluș. Să ne 
imaginăm următorul scenariu. Femeia respectivă are acces la 
maternitate. Așa cum am dovedit atunci, era mult mai ușor să 
furi un bebeluș decât crede lumea. Mai ales unul fără părinți... In 
regulă, să spunem că femeia aceasta fură bebelușul. Se lasă cu 
un scandal impresionant, bineînţeles toată lumea îl caută, mass- 
media, noi, toţi. Nimeni nu poate îndura atâta presiune. Femeia 
găsește un tap ispăşitor, Joachim Wicklund. Se spânzură la 
momentul potrivit. Pare convenabil pentru toată lumea. Și ce 
demonstrează raportul medicului legist? Corect. Nu i s-a făcut 
autopsia. S-a spânzurat. Mărturisise. Caz clasat. Îl punem în 
cutie și ne vedem de alte treburi. 

Făcu o pauză ca să își tragă sufletul și luă o gură de apă 
minerală Farris. Nu își pregătise un discurs, așa că acum vorbea 
atât pentru restul echipei, cât și pentru ea însăși. 

— Cred că, dacă s-ar fi făcut o autopsie minuțioasă, probabil 
că am fi găsit o împunsătură de ac în gâtul suedezului. Foarte 
oportun și inteligent, nu-i așa? O supradoză de ceva anestezic în 
gât, chiar sub sfoară, e foarte greu de găsit dacă nu se 
suspectează o crimă. În fine, e doar o teorie. În concluzie, avem 
o femeie. Cu un bebeluș. Care știe să facă injecții. Și are acces 
la anestezice. 

— O infirmieră? întrebă Ludvig. 

— Foarte posibil, fu de acord Mia și continuă: Dar nu au 
existat suspecți printre infirmierii din Hønefoss. Bun, în cazul 
acesta, avem de-a face cu o femeie care a furat un bebeluș. ȘI 
toţi sunt fericiţi. Mass-media nu mai scrie nimic despre asta. Noi 
ne-am dat bătuţi. Dar apoi se întâmplă ceva rău. Poate că 
bebelușul moare. Bebelușul moare și femeia se întoarce 
împotriva noastră. Este vina noastră că a murit bebelușul. Ar fi 
trebuit să îl găsim. Ar fi trebuit să salvăm bebelușul. Și Munch 
este vinovat. Așa că se hotărăște să se răzbune pe Munch. 

Mia își drese glasul și mai luă o gură de Farris. In sală se lăsă 

o tăcere absolută. Toţi știau de ce era capabilă Mia. Nimeni nu 
voia să o întrerupă acum că începuse. 

— Este o femeie foarte inteligentă, continuă Mia. Ba chiar s-ar 
putea să pară puţin bipolară. Din punctul ei de vedere, este 
corect să furi un bebeluș și nu o deranjează să ucidă. | se pare 
corect din punct de vedere moral, așa că probabil a trăit ceva, 
ceva care... Nu își găsea cuvintele. Ei bine, nu știu exact ce, 
întrucât ar putea fi multe lucruri. Are o minte limpede și confuză 
în același timp. În orice caz, nu vede lumea așa cum o vedem 
noi. ÎI iubea foarte mult pe bebelușul acela, care acum a murit. 
Poate. Bebelușul ar fi început clasa întâi anul acesta. Acum 
bebelușul e mort. Cred că așa văd eu lucrurile. „Călatoresc 
singură”. Semnul. Fetitele pleacă în călătorie. Da, este o 
călătorie. Marcu 10:14, „Lăsaţi copiii să vină la Mine”. Fetiţele se 
duc în cer. 

Mia vorbea tot mai mult cu ea însăși. Nodurile din mintea ei 
începeau să se desfacă. Toate lucrurile ascunse printre umbrele 
din mintea ei. 

— Femeii îi place foarte mult să aibă grijă de fetiţe. Vrea să le 
protejeze. Le spală și le gătește. Nu trebuie să sufere. Din asta 
deduc două lucruri. Mia tuși puţin. Era foarte obosită, dar trebuia 
să continue cu orice preţ. Două lucruri. Asta părea atât de 
ciudat. Tot haosul, toate semnalele, la început nu înțelegeam. 
Atâtea capcane, atâtea piste și, ei bine, la început nu 
înțelegeam, dar cred că este vorba de două lucruri. Primul, 
fetiţele. Bebelușul nu trebuie să fie singur. Ah. Da, da, așa e. 
Bebelușul a murit din vina ei. Ea a fost vinovata. Și acum vrea 
să repare lucrurile. Vrea ca fetița să aibă prietene. Dar, în 
realitate, vina era a noastră. Ar fi trebuit să o fi prins. La naiba, 
am pierdut șirul. 

— Două lucruri, spuse Curry cu blândețe. 

— Da, mulțumesc. Două lucruri. Unu la mână: le omoară pe 
fetițe pentru ca bebelușul, care are acum șase ani, să nu fie 
singur în cer. Doi la mână: vine după Munch. Imi cer iertare, 
asta era foarte clar. Dar de aceea părea totul atât de confuz. De 
aceea am fost atât de distrași. Trebuie să privim cele două 
lucruri separat, chiar dacă ea amestecă cele două motive, ca să 
ne inducă în eroare. Unu la mână: le ucide pe fetițe pentru ca 
fetița pe care a furat-o să nu fie singură în cer. Doi: vrea să se 
răzbune cu orice preț pe poliţie. Vine după Munch. Pe de o 

parte, ea a ucis bebelușul, dar îl învinovăţește pe Munch. Cred... 

Mia Kruger era pe de-a întregul epuizată. Reușea să continue 
doar cu mari eforturi. 

— Ce crezi, Mia? întrebă Munch, încercând să o sprijine. 

— Vrea să o prindem, spuse Anette. 

— Ce vrei să spui? zise Munch. 

— Vrea să o prindem, continuă Anette. Ne arată ce face. Rikke 
J.W. Fetiţele din castel. Apelurile către jurnaliști. Vrea să o 
prindem, nu-i așa, Mia? 

Mia încuviinţă din cap. 

— Sunt de-acord cu tine. O concluzie bună. Vrea să o 
prindem. E puţin neliniștită. Ne arată tot mai multe lucruri. Și ea 
vrea să urce. Să urce în cer. Vrea să fie din nou cu bebelușul. 
Vrea... 

Mia nu mai putea. Se așeză pe birou, epuizată, încercând să 
își tragă sufletul. Munch se apropie de ea și îi puse o mână pe 
umăr. 

— Te simţi bine? 

Mia încuviință din cap, în tăcere. 

— La naiba, atunci se schimbă lucrurile, spuse Munch și se 
întoarse spre ceilalţi. Foarte bine. O femeie. Aș paria pe asta. Eu 
zic că așa e. Deci, ce femei am notat? 

— Femeia cu ochii de culori diferite, spuse Ludvig. 

— Cineva de la parohie? spuse Curry. 

— Angajatele casei de bătrâni din Havikveien, adăugă Gabriel. 

Mia se uită la Ludvig Grønlie. 

— Există ceva? Vreo legătură? Telefonul Veronicăi Bache? 

— Din nefericire, nu am găsit nimic; încă mă ocup de asta, 
răspunse Grønlie. 

— La naiba, sunt o proastă, spuse Mia brusc. 

— Ce se întâmplă? 

— Charlie. Charlie Brun. 

— Cine? întrebă Munch. 

— Un amic. Are un club pentru transsexuali în Toyen. El mi-a 
spus despre ea. Despre femeia cu ochi de culori diferite. A 
văzut-o de mai multe ori. La naiba, ce proastă sunt! 

— Aduceţi-l aici, spuse Munch. Trebuie să o găsim pe femeia 
aceasta. Cine știe, poate că e cea din portretul-robot, cea pe 
care a văzut-o martorul nostru ocular din Skullerud. Poate că e 
cam tras de păr, dar nu avem nimic de pierdut dacă încercăm. 

Să îl confruntăm pe Charlie cu toţi cei de pe listă, toate femeile 
care ar fi putut plăti facturile de telefon ale Veronicăi Bache 
după moartea ei, toate angajatele de la casa de bătrâni și toate 
femeile care au ceva de-a face cu parohia aceea. Și dacă o 
identifică, pensionarul să fie pregătit să ne confirme dacă este 
vorba de aceeași persoană. 

Anette o opri pe Mia când tocmai ieșea pe ușă. 

— Eşti sigură de asta? întrebă ea încet. 

— De ce anume? 

— De planul acesta. Nu crezi că Munch e prea implicat? Mă 
refer la faptul că nepoata lui a fost ameninţată și mama lui e 
implicată. Nu crezi că ar trebui să își ia concediu? Să lase pe 
altcineva să se ocupe de asta? 

— Holger știe ce face, răspunse Mia laconic. 

— Așa sper, spuse Anette. 


54. 


— Ce zici? întrebă Charlie, întorcându-se spre Mia, în dormitor. 

Alesese o fustă de bunică, veche, cu motive florale, cizme 
argintii strălucitoare până la genunchi și un fular de pene verzi. 

— Nu ai un pulover și niște pantaloni normali? întrebă Mia și 
oftă. 

— Pentru Dumnezeu, Mia, ucizi libertatea de exprimare. Sunt 
un artist, o operă de artă ambulantă, nu ţi-ai dat seama? 

Charlie se uită din nou prin dulap și se plânse mult de ce viaţă 
grea ducea. 

— Bine, bine, Charlie, am înţeles. 

— Am găsit! Charlie se întoarse spre ea, zâmbind larg. 
Domnul Freud. 

— Domnul cine? 

Charlie bătu din palme și începu să ţopăie ca o fetiță. 

— Domnul Freud. Nu l-am scos de multă vreme. A apărut în 
spectacolul Me va la marcha din 2004. Ştii tu, clubul de schimb 
de parteneri și asociația de persoane transsexuale au organizat 
mai multe... 

— Nu-mi mai spune, zise Mia. Nu trebuie să știu tot ce faci tu 
în viaţa ta personală. Scoate-l odată pe domnul Freud, că ne 

grăbim. 

Charlie scoase o husă mare pentru haine din dulap și se duse 
la baie. Se întoarse îmbrăcat ca un adevărat Casanova, într-un 
costum negru, cu cravată roz și pantofi de piele. Părea un 
amestec între James Bond și Egon Olsen. 

— Cum ţi se pare? 

Charlie zâmbi și se răsuci. 

— Grozav, spuse Mia. 

— Sunt îndeajuns de masculin? 

— Foarte masculin. Doamnele de la casa de bătrâni îţi vor 
arunca trandafiri în cale. 

— Așa crezi? întrebă Charlie și râse ușor. 

— Bineînţeles, spuse Mia zâmbind. Haide, să mergem. 

Charlie o urmă la mașina care îi aștepta în stradă. Pe drum 
spre Havik, Mia se întrebă dacă ar fi trebuit să îi explice lui 
Charlie că nu era vorba de un spectacol, ci doar de privit niște 
fotografii din fișierul cu angajaţi; dar, în cele din urmă, nu-i 
spuse nimic. Sunaseră dinainte și, din fericire, aveau fotografii 
cu toată lumea. Noile protocoale de securitate îi obligau pe toţi 
angajaţii să poată fi identificaţi după o fotografie, ceea ce le 
ușura munca. 

Când ajunseră, Holger Munch aștepta în faţa casei de bătrâni. 

Charlie făcu o plecăciune și îi întinse politicos mâna. 

— Încântat de cunoștință, spuse Munch și zâmbi puţin. Îmi 
place costumul dumneavoastră. 

— Mulţumesc, spuse Charlie și mai făcu o plecăciune. 

— V-a explicat Mia ce vom face? 

— Sunt un agent secret, nu-i așa? spuse Charlie și îi făcu cu 
ochiul. 

— Da, exact. Am vrea să vă uitaţi peste câteva fotografii pe 
un calculator, ca să vedeţi dacă o recunoaște-ţi pe prietena lui 
Roger Bakken. 

— Nicio problemă, încuviinţă Charlie râzând. 

— Avea ochii de culori diferite, nu-i așa? 

— Da, încuviință Charlie. Unul căprui și celălalt albastru. Ştiam 
eu că avea ceva misterios. 

— Ei bine, nu știm încă dacă așa e, spuse Munch. Vrem doar 
să o găsim și să vorbim cu ea. 

— Înţeleg, spuse Charlie și îi făcu din nou cu ochiul. Chestiuni 
polițiste de maximă confidenţialitate. 

Chiar atunci se deschise ușa și apăru femeia cu care vorbise 
Holger pe scări ultima dată când fuseseră acolo. 

— Dânsa este Karen Nylund, o prezentă Holger. 

Femeia, care avea în jur de treizeci și ceva de ani, era slabă, 
avea părul lung și blond spre roșcat și un zâmbet plăcut. Charlie 
îi întinse mâna plecându-și capul. 

— Fă cunoștință cu Charlie, care ne va ajuta cu asta. Și ea e 
Mia, o colegă. 

Mia îi strânse mâna lui Karen. 

— Încântată, spuse Karen zâmbind. Am încercat să o găsesc 
pe Karianne, dar nu răspunde la telefon. E puţin strictă când 
vine vorba de astfel de lucruri. Când nu lucrează, nu lucrează. 

Mia nu întrebă, dar presupuse că acea Karianne era 
administratoarea casei de bătrâni. 

— Dar am putea să aruncăm o privire, nu-i așa? întrebă 
Holger. 

— Da, am înţeles că nu e nicio problemă, răspunse Karen. Mă 
bucur să vă pot ajuta. 

Mia nu spuse nimic în continuare. Fusese puţin îngrijorată de 
pașii pe care trebuiau să îi urmeze. Aveau nevoie de un mandat, 
lucru care dura în mod normal, dar Holger rezolvase altfel, 
pentru că îi cunoștea pe cei de la casa de bătrâni. 

— Bine, spuse Holger. Atunci, intrăm? 

O urmară pe Karen în casa de bătrâni și intrară într-un birou. 
Charlie se dădea în spectacol precum un curcan în timp ce 
străbăteau coridoarele, făcând plecăciuni rafinate în stânga și în 
dreapta. 

— Am ajuns, îi anunţă Karen, făcând semn spre un calculator 
de pe un birou. 

Dintr-odată păru puţin nesigură. 

— E un calculator comun pe care îl folosesc toți angajaţii. 
Chiar dacă rezidenții nu au acces la el, bănuiesc că puteţi să 
aruncaţi o privire, nu-i așa? Întrucât sunteţi de la poliţie... Karen 
se uită la Holger, care încuviinţă din cap, ca să o liniștească. Mia 
își ascunse un zâmbet ușor. 

— Nu-i nicio problemă, Karen, spuse el, și o bătu ușor peste 
umăr. Îmi asum eu răspunderea, așa că nu trebuie să îţi faci griji 
pentru nimic. 

— Bine, perfect atunci, răspunse Karen zâmbind. Spuneam 
asta, pentru că, ei bine, Karianne poate fi cam strictă uneori; 

chiar dacă altminteri e o șefa bună, foarte plăcută. 

Adăugă ultima frază rapid, ca și cum nu ar fi vrut să fie prinsă 
vorbind de rău pe cineva. 

— Îţi repet: îmi asum eu răspunderea, zise Munch și mai trase 
un scaun lângă ecran, ca să se așeze Charlie. 

— Vrei să rămân aici? întrebă Karen. _ 

— Da, dacă poţi, ţi-aș fi recunoscător. In caz că avem vreo 
nelămurire. 

— Nicio problemă, spuse Karen. Trebuie să servim masa mai 
târziu, dar mai avem puţin până atunci. 

— Grozav, răspunse Holger, așezându-se lângă Charlie. 

Apucă mouse-ul și făcu click pe documentul deschis deja de 
Karen. 

— Coborâm pe măsură ce înaintăm? 

— Da, folosește tastele cu săgeți, spuse Karen zâmbind, 
arătându-i spre tastatură. 

Holger apăsă tasta săgeată și apăru prima fotografie. Se 
numea Birgitte Lundamo. 

— Nu, spuse Charlie uitându-se cu atenţie, ca să demonstreze 
că își luase în serios sarcina. 

Holger apăsă din nou pe tastă. De data aceasta apăru 
fotografia cuiva care se numea Guro Olsen. 

— Nu, spuse Charlie din nou. 

— Câţi angajaţi sunt? întrebă Mia. 

— Avem cincizeci și opt de rezidenţi și în total suntem 
douăzeci și doi... ba nu, douăzeci și trei de angajaţi. Unii cu 
normă întreagă și alţii cu jumătate de normă. Și apoi avem o 
listă cu înlocuitori pe care îi chemăm când se îmbolnăvește 
cineva sau când avem nevoie să suplimentăm. 

— Și toţi sunt în fișierul acela? 

— Avem informaţii despre toţi, da, răspunse Karen zâmbind. 

— Nu, repetă Charlie. 

Holger Munch apăsă din nou o tastă. De data aceasta, pe 
ecran apăru Malin Stoltz. 

— Ea e, spuse Charlie. 

— Ești sigur? întrebă Mia. 

— N-am nici cea mai mică îndoială, confirmă Charlie. 

— Nu are ochii de culori diferite. 

— Ea e, repetă Charlie fără să se îndoiască. 

Mia înjură încet. Stătuse lângă acea femeie. Era fata cu părul 

lung negru ca pana corbului cu care vorbise prima dată când 
venise la casa de bătrâni, în timp ce îl așteptase pe Holger. 

— O cunoști, Karen? 

— Da, bineînţeles, răspunse ea și, pentru prima dată părea 
puţin speriată. Ce-a făcut? 

— E prea devreme ca să ne pronunțăm, îi explică Holger în 
timp ce își nota adresa de pe ecran. 

— O cunoști bine? insistă Mia. 

— Foarte bine, o asigură Karen. Adică... de la muncă și atât. E 
foarte harnică. Toţi rezidenții o plac. 

— Ai fost vreodată la ea acasă? 

— Nu, asta nu. Nu îmi puteţi spune de ce vreţi să vorbiţi cu 
ea? Mă... ei bine, mă sperie puţin, spuse ea uitându-se la 
Munch, care se ridică să o liniștească. 

— E doar o martoră, Karen. 

— Pff, pufni Karen clătinând din cap. 

— Doar o martoră. 

— Avem deja adresa? întrebă Mia. 

Munch  încuviinţă din cap peste umărul femeii și îi dădu 
bileţelul. Făcu un gest spre Mia ca să iasă afară să sune, întrucât 
nu voia să o neliniștească și mai tare pe Karen. Charlie rămase 
pe scaun. Părea puţin dezamăgit. 

— Asta a fost tot? 

— Da, asta a fost, spuse Munch. Te-ai descurcat foarte bine, 
Charlie. 

— Bine lucrat, Charlie, repetă Mia și ieși repede pe scări ca să 
îl sune pe Curry. 

— Da? 

— Avem un nume și o adresă, spuse Mia. Aproape că nu 
reușea să își ascundă entuziasmul. Malin Stoltz. Născută în 
1977. Păr lung, negru ca pana corbului. În jur de 1,70 metri 
înălțime și vreo 65 de kilograme. 

Îi spuse adresa notată pe bilețel. 

— Ea e? întrebă Curry. 

— Da, a identificat-o imediat. 

Îl auzi pe Curry strigându-le ordine celor din birou, înainte să i 
se adreseze din nou: 

— Suntem pe drum. Ne vedem acolo. 

Mia închise și scoase o pastilă din buzunar. Vorbise cu ea. 
Fusese chiar lângă ea. Nu își dăduse seama de nimic. Avea ochii 

albaștri. Probabil lentile de contact. La naiba, cum de putea să 
fie atât de prostănacă? 

Charlie ieși pe scări, urmat îndeaproape de Munch și Karen, 
care părea în continuare destul de uluită. 

— Te sun, îi promise Munch lui Karen, strângându-i mâna. 

— Mulţumim pentru ajutorul acordat, Karen, îi spuse Mia. 

— Nu aveți pentru ce, răspunse femeia roșcată și încercă să 
zâmbească, dar nu prea reuși. 

— Asta a fost tot? insistă Charlie din nou, vizibil dezamăgit. 

— Bine lucrat, Charlie, repetă Mia. 

Munch își luă din nou la revedere de la infirmieră și se 
îndreptă cu pași repezi spre mașină. 

— Vii cu mine, Mia? 

— Da, încuviinţă și se porni spre el. 

— Și eu ce fac? întrebă Charlie cu un gest resemnat. 

— Te va duce el acasă, spuse Mia arătându-i spre polițistul 
care îi adusese acolo. 

— Nici măcar nu mergem la o cafea? 

— Data viitoare, îi promise Mia și urcă în mașină. 

Munch călcă pe acceleraţie și ieșiră pe strada Havikveien cu 
cauciucurile fumegând. 


55. 


Malin Stoltz dormise prost. Visase foarte ciudat. Un înger 
venise la ea. Totul se terminase. Se gândise că nu avea de ce să 
continue cu asta, sau visase, pentru că nu era foarte limpede ce 
fusese vis și ce fusese real. În orice caz, îngerul venise la ea. Un 
înger feminin alb, minunat. Îngerul o luase de mână și îi spusese 
să o urmeze. Că putea să părăsească pământul. Că nu avea de 
ce să mai facă asta. Și Malin Stoltz se bucurase mult. Se 
bucurase atât de mult, încât se trezise și nu mai reușise să 
adoarmă. Azi avea ochii de culori diferite. Unul căprui și celălalt 
albastru. Așa cum era ea. În realitate. Încă de mică își bătuseră 
joc de ea din pricina asta. O stigmatizaseră drept murdară și 
ciudată. Doar pisicile aveau ochii de culori diferite. O pisică 
proastă. În plus, nu era o pisică frumoasă; ci era o pisică de la 
țară. Una din acelea care rămân fără blană pentru că se 

îmbolnăvesc. Cu toate acestea, medicul îi spusese că era ceva 
obișnuit. Heterocromie. Nu, nu era ceva obișnuit. Nu era 
frecvent, dar nici așa de rar precum credeau mulți. Medicul îi 
explicase că era din vina genelor ei. Nu, „vină” nu era cuvântul 
potrivit. Dacă la începutul gestaţiei genele se modifică, dacă, de 
exemplu, apare o mutație, poate apărea o genă care predispune 
la ochi albaștri la un individ ce era predestinat să aibă ochii 
căprui. O mutație. Era o mutantă. Medicul îi spusese că era o 
mutantă. O mutantă cu ochii de culori diferite, că de aceea nu 
era ea însăși. Ar fi trebuit să fie o altă persoană. Așa îi spusese 
medicul. Sau citise asta pe undeva? Medicul nu îi spusese nimic. 
O citise pe internet. Și în revista științifică pe care o avea 
medicul în cabinet. Când îi făcuse teste ca să vadă dacă putea 
să aibă copii sau nu. Medicul îi explicase că nu putea avea copii 
deoarece era o mutantă. De fapt, nu ar fi trebuit să fie ea, ci o 
altă persoană. Deși adevărul era că și unii artiști aveau ochii de 
culori diferite. Dan Aykroyd. David Bowie. Jane Seymour. 
Christopher Walken. Niciunul dintre ei nu avea nevoie să fie o 
altă persoană, chiar dacă unii dintre ei își schimbaseră numele. 
Malin Stoltz visase că un înger venise la ea, că nu avea de ce să 
mai continue cu asta, și se bucurase atât de tare, încât se 
trezise. După aceea nu mai reușise să adoarmă la loc. Petrecuse 
mai multe ore în faţa oglinzii din baie. Medicul îi dăduse pastile. 
Îi spusese că nu era normală. Că era o mutantă și că trebuia să 
ia pastilele. Lui Malin nu îi plăceau pastilele. Le lua rar, doar 
când auzea voci în mintea ei, dar nu îndeajuns de frecvent ca să 
devină normală. : 

Malin Stoltz se afla în fața aragazului. li era foame. Nu mai 
mâncase de multă vreme și dormise prost. Uitase și să cumpere 
ouă, chiar dacă le pusese pe listă în ziua dinainte. Malin Stoltz 
se pricepea să se prefacă. Se pricepea să fie altcineva decât ea 
însăși. Atâta timp cât era altcineva, totul era bine. Nu îi era greu 
să găsească de lucru. Atâta timp cât nu era ea însăși. Se duse 
din nou în baie, dar nu își aminti de ce, așa că se întoarse în 
bucătărie și deschise frigiderul. Ceasul de la cuptor arăta ora 
opt. Astăzi avea liber, ceea ce îi convenea, pentru că dormise 
prost. Malin Stoltz hotărî să se îmbrace și să se ducă la 
supermarket. Era ușor să mergi la supermarket, atâta timp cât 
te îmbrăcai cu haine potrivite. Supermarketurile se deschideau 
devreme. Era ușor să cumperi ouă. Era ușor să cumperi ouă, 

dacă îţi aminteai să le pui în coș, să le plătești și să le duci acasă 
în plasă. Malin Stoltz intră în dormitor să își caute hainele, dar 
când deschise ușa de la dulap, văzu că era plin de produse 
lactate. Lapte, unt, smântână. Închise din nou ușa și își dădu 
seama că era în supermarket. Mirosea a rânced. Era foarte 
devreme și oamenii dormiseră prost, de aceea mirosea așa. 
Malin Stoltz visase că venise un înger după ea. li spusese că nu 
mai avea de ce să rămână pe pământ, dar acum era în 
supermarket și trebuia să cumpere ouă, pentru că îi era foame. 
Nu toate zilele erau la fel. Se putea face câte ceva pentru a le 
îmbunătăţi. Să fie alta, asta o ajuta mereu. Era mai greu să fie 
una singură, ca astăzi, dar nu avea de ales, pentru că avea liber 
și îi era foame. Nu mai avusese de mult timp o zi liberă. Se 
purtase bine, muncise mult, fusese Malin Stoltz cea politicoasă, 
normală și cu ochii de aceeași culoare. În curând nu avea să mai 
fie Malin Stoltz, ci altă persoană, și se bucura de asta. 

Găsi locul în care erau ouăle. Puse patru duzini în coș. Coșul 
era albastru, asta vedea și ea. Dacă închidea ochiul căprui. Cu 
toate acestea, dacă închidea ochiul albastru, coșul era maro. Nu 
era așa în realitate, dar totul era posibil dacă te prefăceai. 
Douăsprezece ouă ori patru egal patruzeci și opt. Încercă să își 
amintească ce alte lucruri erau pe listă, dar nu reuși. Da, pâine. 
Se duse spre raionul cu produse de panificaţie și alese o pâine 
din făină albă de grâu. Încă mirosea a rânced în supermarket și 
trebui să își acopere nasul. li era greu să ducă coșul cu ouă cu o 
mână. Și băiatul de la casă mirosea a rânced. Dormise prost, de 
aceea mirosea. Avea bani pe card. Scria „Card acceptat” când îl 
introduse. Acum chiar că începea să miroasă urât în 
supermarket. Avu timp exact cât să pună ouăle în plasă și să 
iasă în stradă la aer curat, înainte ca supermarketul să 
putrezească de tot în spatele ei. Se așeză o clipă pe scări, până 
aerul se purifică din nou. Apoi apucă plasa cu mâna stângă și se 
îndreptă spre casă. 


56. 


Munch tocmai ce parcase mașina la o oarecare distanţă de 
bloc, într-un loc de unde se vedea intrarea, când sună telefonul 

Miei. 

— Da? 

— Sunt Curry. 

— E acasă? 

— Nu, nu răspunde nimeni. Am așteptat, ne vedeți? 

Mia se uită pe stradă și localiză Audi-ul negru. 

— Da. 

— Atunci, ce facem? 

Mia se uită la Munch. 

— intrăm? 

Munch clătină din cap. 

— Să nu uităm că nu știm dacă femeia asta a făcut sau nu 
ceva. Știm doar că era amica lui Roger Bakken și că e posibil să 
fi avut acces la telefonul Veronicăi Bache. Trebuie să avem grijă. 

— Nu, așteptăm puţin, spuse Mia la telefon. Avem unităţi pe 
toate străzile? 

— Da. 

— Să intre Kim, ordonă Munch încet. 

— Să intre Kim, repetă Mia la telefon. Să vedem dacă nu îi 
deschide vreun vecin. 

— De acord, răspunse Curry. 

Chiar atunci se deschise ușa din spate a Audi-ului și îl văzură 
pe Kim apropiindu-se de intrare. Apăsă pe câteva butoane, după 
care se deschise ușa și intră. 

— A intrat, îi informă Curry. 

— Am văzut, spuse Mia. 

Făcuseră asta de multe ori. Și la simulări, și în situaţii reale. 
Unul sau doi oameni înăuntru și ceilalți afară, în mașini și pe jos. 
Cineva bătu în geamul Miei. Aceasta îl deschise și Kyrre îi dădu 
o pungă mică, după care dispăru. Mia desfăcu punga și îi dădu 
niște căști lui Munch. 

— Suntem conectaţi, spuse Mia și închise. Kim, ești prezent? 

— Sunt. 

— Ce vezi înăuntru? 

— Ușa de acces la subsol. Ascensor. Scări. 

— Urcă pe scări până la etajul trei, îi porunci Munch. 

— În regulă. 

Așteptară încordaţi până Kim le vorbi din nou. 

— Am ajuns. 

— E o ușă obișnuită? 

— Scrie „M. Stoltz”, răspunse Kim. 

— Sună. 

Mai așteptară câteva secunde. 

— Nu răspunde nimeni. Intru? 

Mia și Munch se uitară unul la celălalt. 

— Da, spuse Munch. 

Mia își dădu seama că se gândea la ce îi spusese Anette. Dacă 
Munch nu era cumva prea implicat. Dacă era în stare să ia 
deciziile corecte. 

— Am intrat, îi informă Kim. 

— Ce-ai găsit? 

Urmă un moment de tăcere. 

— Pentru Dumnezeu! strigă Kim. 

— Ce-ai găsit? repetă Munch, de data aceasta mai tare. 

— E prea... Mai bine vedeți cu ochii voştri. 

— Ce-ai găsit?! întrebă Munch, de data aceasta strigând; dar 
Kim nu mai răspunse. 


57. 


Malin Stoltz se trezi brusc și își dădu seama că avea o plasă 
de plastic în mână. Fusese la supermarket. Nici măcar nu își 
amintea că ieșise din casă. Se uită în jurul ei. Era pe stradă. 
Ultimul lucru pe care și-l amintea era că avusese un vis foarte 
ciudat. Un înger venise după ea. Nu mai trebuia să rămână mult 
timp aici, totul mersese conform planului; dar nu își mai amintea 
prea multe despre ce se întâmplase după aceea. Desfăcu plasa 
și se uită în ea. Patru cutii de ouă și pâine. Pentru Dumnezeu. 

Nu era prima dată când i se întâmpla, dar se speria de fiecare 
dată. O dată se trezise în tramvai. Altă dată în piscina din 
Tøyenbadet. Trase adânc aer în piept și se așeză pe o bancă. 
Poate că ar fi trebuit să se ducă din nou la medic. Nu îi plăcea 
deloc să meargă la medic, dar poate că sosise momentul. 
Perioadele acestea în care își pierdea cunoștința fuseseră mai 
frecvente în ultima vreme, mai ales în zilele în care nu lucra. Cât 
timp era la serviciu, totul mergea bine, dar problema era când 
trebuia să stea acasă. Să fie ea însăși. Asta era mai dificil. Se 
bucura că totul se terminase. Nu mai era mult. In scurt timp 

putea să se odihnească. În scurt timp, nu avea să mai fie 
nevoită să fie Malin Stoltz. Sau Maiken Storvik. Sau Marit 
Stoltenberg. Încercă să își amintească drumul de întoarcere spre 
casă, dar imaginile se strecurau afară din mintea ei. Incercă să 
se concentreze pe plasă. Atinse plasticul. Era real, nu-i așa? Era 
acolo? Da, așa se părea. Se uită la hainele de pe ea. Doi pantofi 
la fel. Foarte bine. Pantaloni. Grozav. O cămașă și un pulover 
subţire deasupra. Se descurcase bine. Nu ieșise dezbrăcată. Se 
îmbrăcase destul de bine. Îi era puţin rece, atâta tot, dar măcar 
era îmbrăcată. Își frecă mâinile de corp și încercă din nou să își 
aducă aminte cum să ajungă la apartamentul ei de la banca pe 
care se așezase. Se uită din nou la plasă. Rema. Mersese la 
supermarketul Rema. Şi de la Rema trebuia să treacă pe lângă 
pizzerie. Se întoarse și văzu firma luminoasă de pe colț. Pizzeria 
Milano. De acolo știa drumul. Mai mult sau mai puţin. Se ridică 
repede de pe bancă și trecu strada. Deja îi era frig. Trebuia să 
se întoarcă acasă cât mai repede posibil. Nu voia să răcească. 
Dacă răcea, nu putea să lucreze, regulile erau stricte. Bătrânii 
erau prea vulnerabili. Nu își permiteau bacterii în casa de 
bătrâni. Ajunse la pizzerie și rămase locului o clipă, căutând 
următorul punct de reper, ca să se orienteze. O stradă cu sens 
unic. Trebuia să meargă în direcţia opusă sensului de mers. Să 
intre pe unde era semnul roșu cu linia albă. Găsi semnul și se 
îndreptă spre el, după care se opri brusc. 

Ceva nu se potrivea. Ceva nu era bine. Strada era diferită. De 
obicei nu era așa dimineața. Nu ar fi trebuit să fie oameni opriţi 
în parc. Nu ar fi trebuit să fie oameni în mașini, așteptând și 
uitându-se în jur. La început, creierul i se mișcă încet. Foarte 
încet. Apoi, brusc, își dădu seama. Aruncă plasa de la 
supermarketul Rema, care ateriză pe asfalt, se răsuci pe 
jumătate și o luă la fugă. 


58. 


Sarah Kiese se afla în faţa unei clădiri de cărămidă de pe 
strada Mariboesgate, așteptând-o pe o anume Anette. Incercase 
să sune în mai multe zile, dar linia era tot timpul ocupată. 

„Aţi sunat la telefonul de serviciu pentru cetățeni al poliţiei 

din Oslo. Momentan, toate liniile noastre sunt ocupate. Aşteptaţi 
o clipă și apelul dumneavoastră va fi preluat în cel mai scurt 
timp posibil”. 

În cele din urmă, îi răspunseseră. De trei zile încerca să sune, 
iar ultima dată așteptase mai bine de patruzeci de minute. Nu 
se dăduse bătută, așteptase cu răbdare și, în cele din urmă, îi 
răspunseseră. Se gândea că avea să îi răspundă o voce amabilă, 
dar nu fusese așa. Femeia părea supărată. Ca și cum i-ar fi spus: 
„Ce mai vrei acum?” Sarah Kiese avusese o ușoară impresie 
cum că ar fi făcut ceva rău. Ca și cum femeia aceea bănuia că 
suna pentru bani, dar nu era așa. Nu îi păsa de bani. „Un milion 
de coroane persoanei care oferă informaţii care vor duce la 
soluționarea cazului”. Când citise despre recompensă, atunci 
începuse să își dea seama. 

Soțul ei murise de aproape un an. Căzuse de la aproape 
cincizeci de metri înălțime dintr-o clădire în construcţie fără 
măsuri de siguranţă potrivite. Sarah Kiese se bucura că murise. 
Fusese un soț îngrozitor. Fusese cât pe ce să îi distrugă viața. 
Nu voia să aibă nimic de-a face cu el. Nici măcar nu fusese la 
înmormântare. Mirosul altor femei. Banii care dispăreau din 
portofelul ei, din ghiveciul de flori de pe frigider, pe care îi 
folosea ca să plătească facturile. Dezamăgirea din ochii fiicei lor 
când venea și el o dată acasă, dar nu voia nici să se joace, nici 
să-i vorbească. Un stick de memorie USB de la avocat, care 
conţinea un video cu multe interferenţe. li arăta ceva ce 
construise. O încăpere subterană. Uitase de asta. Și-o scosese 
din minte. Acum avea viaţa ei. Își cumpărase un apartament 
nou. Era fericită pentru prima dată după mult timp, atât de mult, 
că nici măcar nu își mai amintea când se simţise ultima dată 
așa. Și acum din nou filmuleţul acela. Filmuleţul de pe stickul de 
memorie USB. Filmuleţul pe care îl ștersese. Exista o 
recompensă de un milion de coroane. Poate că o minţise pe 
femeia prost dispusă cu care vorbise la telefon. Poate că de 
aceea sunase. În orice caz, de aceea reacționase. Soţul ei i se 
păruse speriat cu adevărat. El, care de obicei voia să pară atât 
de dur. Îi tremura vocea. Spusese că ar fi trebuit să meargă la 
poliţie dacă i se întâmpla ceva. Construise o încăpere subterană 
într-un loc pustiu. Cu un ascensor pentru mâncare și un 
ventilator, sub pământ. Ștersese filmuletul. Nu voia să aibă 
nimic de-a face cu el. Simţea că o arsură când se gândea la el. li 

venea să vomite. Nu putea să mai fie prezent în mintea ei și în 
corpul ei, așa că îl ștersese și totul dispăruse. Până citise ziarele 
cu o săptămână în urmă. O recompensă de un milion de coroane 
pentru cine oferea informaţii care ajutau la soluţionarea cazului. 
Pauline, Johanne, Andrea și Karoline. Și brusc își dăduse seama. 

Soțul ei construise încăperea în care fuseseră închise fetiţele. 

Sarah Kiese scoase o gumă de mestecat din geantă și se uită 
în jurul ei. li spuseseră doar să aștepte în stradă. Credea că 
sediul central al poliției era în Granland, dar se părea că nu era 
așa. Sau poate că da, doar că existau mai multe comisariate. 
Dintr-odată se deschise o ușă și o femeie înaltă, cu părul blond 
și mulți pistrui se apropie de ea. 

— Sarah Kiese? 

— Da? 

— Bună, sunt Anette, se prezentă poliţista, arătându-i insigna. 

— Imi pare rău că nu am sunat mai repede, își ceru scuze 
Sarah. Liniile erau mereu ocupate și, ei bine, eu și soțul meu nu 
eram în relaţii prea bune. În fine... 

— Nu vă faceți griji, o linişti poliţista pistruiată. Mă bucur că 
aţi venit. Aţi adus calculatorul de care vorbeaţi? 

— Da, răspunse Sarah Kiese și arătă spre geantă. 

— Foarte bine. Haideţi cu mine, vă rog. 

Poliţista pe nume Anette o însoţi spre o ușă a clădirii vechi de 
cărămidă și își apropie cardul de cititor. Urcară în ascensor în 
tăcere. Femeia pe nume Anette era mult mai amabilă decât 
cealaltă cu care vorbise la telefon. Sarah se bucura de asta. 
Credea că aveau să o certe. Pentru că îi informase atât de 
târziu. O certaseră mult de-a lungul vieţii... Prea mult ca să mai 
îndure și mai multe mustrări. 

— Urmaţi-mă, spuse Anette zâmbind și o luă în faţa lui Sarah 
pe un coridor. 

Ajunseră la o altă ușă încuiată cu cheia, iar Anette își trecu 
cardul printr-un alt cititor. Ușa se deschise și intrară într-un 
spaţiu amplu și luminos de birouri moderne. Locul fremăta de 
activitate, iar oamenii alergau dintr-un loc în altul. Telefoanele 
sunau întruna. 

— Pe aici, spuse poliţista pistruiată, făcându-i semn să intre 
într-un birou din spatele unui perete de sticlă. 

Un tânăr cu părul scurt, ciufulit, stătea cu spatele la ea, 
uitându-se la mai multe ecrane. Ziceai că era un film, cu ecrane, 

cutii, cabluri și diode mici care clipeau și o grămadă de 
dispozitive tehnologice moderne în toate părțile. 

— Dânsul este Gabriel Mark, îi explică Anette. Gabriel, ţi-o 
prezint pe Sarah Kiese. 

Tânărul se ridică și dădu mâna cu ea. 

— Bună, Sarah. 

— Bună, îl salută Sarah. 

— Luaţi loc, vă rog, îi ceru Anette, așezându-se pe unul dintre 
scaune. Ați putea să ne povestiţi încă o dată totul? 

— Bine, spuse Sarah încet. 

Le explică pe scurt ce se întâmplase. Despre moartea soțului 
ei. Avocatul. Stickul de memorie USB. Filmuleţul. Încăperea pe 
care o construise. Teama de care dăduse dovadă. Ideea cum că 
ar fi putut avea de-a face cu fetiţele. 

— Și aţi șters filmuleţul de pe calculator? întrebă tânărul. 

Sarah încuviinţă din cap. 

— Am fost o proastă? 

— Nu, ar fi fost mai bine să nu o faceţi, dar ne descurcăm noi. 
Aţi adus calculatorul? 

Sarah Kiese scoase calculatorul din geantă și i-l dădu 
tânărului. 

— Bănuiesc că nu aveţi stick-ul USB. 

— Nu, l-am aruncat la gunoi. 

— Ha, ha. Bun, atunci nu îl voi putea localiza, glumi tânărul și 
îi făcu cu ochiul. 

Sarah zâmbi ușor. Erau foarte amabili. Se simţea ușurată. Se 
temuse că aveau să fie prea serioși și că aveau să o certe, cum 
făcuse femeia cu care vorbise la telefon. 

— Mi-ar plăcea să vă iau declaraţia în scris. Nu vă deranjează, 
nu-i așa? o întrebă Anette. 

— Nu, răspunse Sarah. 

— Vreţi o cafea? 

— Da, vă rog. Mi-aș dori foarte mult. 

Poliţista pistruiată zâmbi și ieși din încăpere. 


59. 


După rugăciunea de dimineață, pastorul Simon se apropiase 

de Lukas și îi spusese că aveau să petreacă ziua împreună, doar 
ei doi. Lui Lukas nu îi venea să creadă. Impreună? Doar ei doi? 
Simţi ceva ca o căldură pe dinăuntru. Lukas era mereu aproape 
de pastorul Simon, dar acesta era tot timpul ocupat cu una sau 
cu alta, în mod normal să vorbească cu 
Dumnezeu sau să predice Cuvântul păcătoșilor nevoiași, iar 
Lukas avea de obicei de rezolvat alte sarcini importante, cum ar 
fi să spele pe jos, să spele hainele sau să se asigure că pastorul 
avea așternuturile curate. Cu câțiva ani înainte, într-o noapte, 
pastorul îi spusese că îl considera persoana cel mai apropiată 
lui, mâna lui dreaptă, și de atunci, Lukas crescuse, umbla cu 
spatele drept și îl urmase pe pastor cu capul sus. Dar îi lipsea 
ceva - nu că ar fi vrut să se plângă de pastor, chiar deloc, nici 
prin cap nu îi trecea așa ceva -, dar dacă avea voie să Îi 
lipsească ceva, era faptul că își dorea să fie la aceeași înălţime 
ca pastorul și în chestiuni spirituale. 

Și asta voise să îi spună pastorul astăzi. Lukas o văzuse în 
ochii lui. „Astăzi vom fi împreună, Lukas, doar eu și cu tine”. 
Asta voise să îi spună. Astăzi avea să fie inițiat. Azi avea să 
înveţe secretele și să audă vocea lui Dumnezeu. Era sigur de 
asta. Plecaseră de la fermă în mașină, de la Poarta Cerului, după 
rugăciunea de dimineaţă și micul dejun. Ce bine găteau femeile 
de la fermă! Lukas era mândru că pastorul Simon alesese femei 
atât de bune. Cincisprezece femei care împlineau Cuvântul lui 
Dumnezeu, care știau să gătească, să facă în casă curat, să 
spele rufe și să lucreze cu trupul. De astfel de femei aveau să 
aibă nevoie în cer. Nu de femei egocentrice care doar se uitau la 
televizor, se machiau ca niște târfe și le cereau bărbaţilor să 
lucreze pentru ele. 

Lukas porni motorul și ieși printre stâlpii porții din fier forjat. 
Dumnezeu le oferise o vreme frumoasă, soarele strălucea sus 
pe cer și era tot mai sigur că astăzi avea să fie ziua aceea. Că 
astăzi avea să fie iniţiat. Ce-i drept, știa deja câte ceva. Pastorul 
îi povestise câteva lucruri și, în plus, îl ascultase vorbind cu 
Dumnezeu de mai multe ori. Lukas avusese mustrări de 
conștiință pentru că ascultase fără voie, dar nu reușise să se 
abţină. Pastorul vorbea deseori cu Dumnezeu în încăperea lui. 
Lukas profita mereu de ocazie și spăla pe jos în faţa ușii biroului 
acestuia când auzea voci de cealaltă parte. Astfel încât să poată 
sta în genunchi, frecând podeaua, și să se umple în același timp 

de Cuvântul lui Dumnezeu, fără să facă nimic greșit. Pastorul îi 
plătise școala de șoferi, pentru ca Lukas să își poată lua 
permisul de conducere. Tot el plătise toate celelalte lucruri pe 
care le avea Lukas. Un costum negru pentru ocazii speciale. Un 
costum alb pentru rugăciuni. Trei perechi de pantofi. O bicicletă. 
Și mâncarea, bineînţeles, și camera din podul casei parohiale. 
Pastorul era bogat. Dumnezeu îi dăruise bani. Pastorul Simon nu 
era dintre aceia care nu credea în bani. Multă lume spunea că 
nu ai nevoie de bani dacă crezi în Dumnezeu, dar pastorul era 
mai deștept de-atât. „In cer nu ai nevoie de bani, acolo vor avea 
grijă de noi, dar lumea aceasta funcţionează după alte reguli.” 
Lukas nu citea ziarele și nu se uita la televizor, dar știa foarte 
bine că lumea aceasta funcţiona pe bani. Unii erau săraci și alții 
bogaţi. Cei săraci erau deseori persoane care fuseseră 
pedepsite de Dumnezeu. Existau numeroase motive pentru care 
fuseseră pedepsiţi. Poate pentru că erau homosexuali, 
dependenţi de droguri sau prostituate, sau poate că îl vorbiseră 
de rău pe Dumnezeu sau pe lisus sau pe părinţii lor. Uneori, 
Dumnezeu pedepsea ţări sau continente întregi. În mod normal, 
o făcea prin intermediul inundaţiilor, secetelor sau al altor urgii, 
dar cel mai adesea îi pedepsea privându-i de bani. Lukas știa 
foarte bine că toate persoanele bogate nu primiseră bani de la 
Dumnezeu. Unele furaseră de la Dumnezeu. Era foarte ușor să 
îți dai seama care erau. Toţi banii îi aparțineau lui Dumnezeu și, 
dacă cineva avea prea mulți bani și nu îi primise de la 
Dumnezeu, deși nu era cazul pastorului Simon, atunci îi obținuse 
prin înșelătorie și avea să fie pedepsit pentru aceasta. 

Lukas conduse mașina pe drumul indicat de pastorul Simon. 
Nu se întorceau la parohie, nu, întrucât se îndreptau în direcţia 
opusă, înspre interiorul pădurii, spre un mic heleșteu. Lukas 
parcă mașina și îl urmă pe pastor spre o bancă de pe marginea 
apei. Il privi cu coada ochiului. Părul lui alb voluminos era ca un 
fel de antenă; se gândise de multe ori la asta. Un fel de antenă 
de înger care îl punea în legătură directă cu Dumnezeu. Soarele 
era deja sus pe cerul albastru și strălucea chiar în spatele 
capului pastorului. Simţțea pișcături pe piele. Furnicături în 
degete. Lukas abia de reușea să stea liniștit. Zâmbea cu toată 
gura. 

— İl vezi pe demon în apă? întrebă pastorul, arătând cu 
degetul. 

Lukas se uită la apa heleșteului, dar nu văzu nimic. Apa era 
închisă la culoare și liniștită, și nu se vedea nicio mișcare la 
suprafață. Auzea păsările cântând în pădurea care îi înconjura. 
Nici urmă de prezenţă a diavolului în vreun loc. 

— Unde? întrebă Lukas cu ochii pe jumătate închiși. 

Nu voia să spună că nu îl vedea, pentru că atunci ar fi părut 
prea prost. Poate că era un test. Un test ca să vadă dacă era 
pregătit pentru iniţiere. 

— Acolo, spuse pastorul și arătă din nou spre heleșteu. 

Lukas tot nu vedea nimic. Nu voia să mintă, dar nu voia nici 
să spună că nu îl vedea, așa că încercă din răsputeri. Se holbă 
de mai multe ori, cu ochii pe jumătate închiși, sperând să apară 
demonul, dar nu se întâmplă nimic. 

— Nu îl vezi, nu-i așa? spuse pastorul în cele din urmă. 

— Nu, recunoscu Lukas rușinat, plecându-și capul. 

— Vrei să îl vezi? 

Lukas se așteptase să îl mustre pentru că nu vedea ce trebuia 
să vadă. Pastorul făcea uneori asta cu cei care nu erau 
îndeajuns de aproape de Dumnezeu, dar nu ridică vocea la el, ci 
continuă să îi vorbească liniștit. 

— Te cred, Lukas, spuse pastorul cu voce suavă și blândă. Dar 
nu putem să luăm cu noi o persoană care nu e în stare să îl vadă 
pe demon, pentru că dacă nu îl poţi vedea pe diavol, nu îl poţi 
vedea nici pe Dumnezeu. 

Lukas își plecă și mai mult capul și încuviinţă tăcut. 

— Dar vrei să vii în cer, da? 

— Bineînţeles că da, murmură Lukas. 

— Vrei să ţi-l arăt? întrebă pastorul zâmbind. 

— Pe cine? 

— Pe demon, șopti pastorul. 

Lukas simţi bucurie și teamă în același timp. Bineînţeles că 
voia ca pastorul să i-l arate, să îl lase să îl vadă, dar, în același 
timp, își aminti și tot ce îi povestise despre demon și nu știa 
dacă era chiar pregătit să se confrunte cu el. 

— Dezbracă-te și intră în apă, spuse pastorul pe un ton liniștit. 

Lukas tresări puţin. Nu era cald. Aproape că sosise primăvara, 
copacii din jurul lor erau frumos înfrunziţi, dar aerul era încă 
foarte rece. Probabil că și apa era îngrozitor de rece. 

— Deci? spuse pastorul încruntându-se. 

Lukas se ridică încet și începu să se dezbrace. În scurt timp 


VP - 258 


stătea gol în fața pastorului. Corpul lui alb și slab tremura puţin 
din pricina aerului rece. Pastorul îl privi multă vreme fără să 
spună ceva. Îl privi din cap până în picioare. Lukas simţi nevoia 
imperioasă de-a se acoperi puţin; se simţea destul de stingherit, 
dar știa că asta făcea parte din iniţiere. Trebuia să treacă prin 
asta ca să ajungă la un nivel mai înalt, motiv pentru care trebuia 
să îndure, chiar dacă nu îi prea plăcea. 

— Acum poți să intri în apă, porunci pastorul Simon făcându-i 
semn cu degetul. 

Lukas  încuviință din cap și se apropie de marginea 
heleșteului. Băgă piciorul în apă, dar îl scoase repede. Apa era 
rece ca gheaţa. O pasăre mare își luă zborul de pe o ramură, 
îndreptându-se spre cer. Lukas se îmbrăţișă singur: ar fi vrut să 
poată zbura și el. Atunci ar fi zburat direct spre Dumnezeu și ar 
fi rămas acolo pentru totdeauna. Nu că nu ar fi vrut să se ducă 
și el cu Arca. Bineînțeles că voia să se ducă, la urma urmei erau 
aleșii lui Dumnezeu pe pământ, dar dacă ar fi putut zbura, nu ar 
fi trebuit să facă astfel de lucruri ca să meargă cu ei. Își ridică 
privirea spre pastor, care rămase nemișcat, ca o statuie, pe 
bancă. Lukas se hotărî rapid și intră în apa rece. Simţi durere. 
De parcă ar fi fost înconjurat de cubuleţe de gheaţă. Voia să îl 
întrebe pe pastor cât trebuia să meargă, dar nu spuse nimic. Se 
ridicase de pe bancă și stătea în picioare pe marginea apei, la 
doar câţiva metri distanţă de el, cu soarele tot în spatele părului 
lui alb și voluminos, ca o aureolă. 

— ÎI vezi pe demon? îl mai întrebă pastorul o dată. 

— Nu-nu-nu îl văd, se bâlbâi Lukas. 

Se forţă să intre și mai mult în heleșteu și simţi apa rece ca 
gheaţa în jurul părților secrete ale corpului său. Mai făcu un pas, 
până apa îi ajunse la șolduri. 

— Acum îl vezi? îl întrebă din nou pastorul. 

Vocea deja nu îi mai era atât de suavă ca înainte, ci i se părea 
mai rece, ca gheața, ca apa. Lukas aproape că nu își mai simţea 
corpul, de parcă dispăruse. Lukas își plecă fruntea și negă. Se 
simţea îngrozitor de inutil. Nu vedea demonul. Nu vedea nimic. 
În cele din urmă, nu avea să merite să urce la cer? În cele din 
urmă, avea să fie nevoit să rămână în lumea aceasta, cu târfele 
și hoţii, și să ardă încet, până carnea avea să îl usture și să i se 
desprindă de pe oase, în timp ce ceilalţi aveau să fie duși în 
împărăţia veșnică a lui Dumnezeu? 

Brusc, pastorul se puse în mișcare, intră în apă cu pași mari și 
Lukas simţi imediat o mână tare și rece pe ceafă. Incercă să se 
opună, dar pastorul era prea puternic. ÎI obligă să își plece capul 
și în clipa următoare era sub apă. Avea capul sub apă și nu 
putea respira. Lukas intră în panică și începu să dea nebunește 
din braţe. Avea nevoie de aer. Dar pastorul nu îi dădea drumul. 
Continuă să îl împingă pe Lukas în jos. 

— Privește demonul! urlă pastorul de deasupra. 

Lukas deschise ochii și corpul i se relaxă brusc. Acum avea să 
moară. Așa simţi. Venise clipa să moară. De aceea îl adusese 
pastorul în pădure. La heleșteu. Nu ca să fie iniţiat, ci ca să 
moară. Lukas încercă pentru o ultimă oară să se elibereze din 
mâinile pastorului, dar nu reuși nicicum. Pastorul nu renunța. 
Mâna lui era supraomenească, de parcă ar fi fost o gheară grea 
de fier. Privirea lui Lukas se întunecă treptat. Plămânii lui urlau 
după aer, dar nu reuși să scape. Era scufundat. Il lipsiseră de 
posibilitatea de a-și alege propriul destin. De mișcare. De 
respirație. Acum, apa nici măcar nu i se mai părea rece. Acum 
era fierbinte. Trupul începea să i se încălzească. Işi vedea 
degetele mișcându-se ușor în depărtare. Pastorul urla în 
continuare, dar Lukas nu auzea ce îi spunea. Nu știa de cât timp 
era sub apă, pentru că timpul nu se mai măsura în secunde, ci 
exista doar eternitatea. Acum avea să moară, îi sunase ceasul. 
Nu avea sens să mai lupte. 

Brusc, își simţi capul scos din apă și se întoarse la aerul 
primăvăratic rece. Lukas tuși și vomită, dând afară resturi de la 
micul dejun, și avu impresia că plămânii aveau să îi pocnească. 
Pastorul îl apucă de după gât și îl trase la țărm. Lukas rămase la 
pământ, încercând să își tragă suflarea. Nu își simţea corpul. 
Pastorul se așeză în genunchi lângă el și îl mângâie pe părul ud. 
Lukas îl privi cu ochii ieșiţi din orbite din pricina șocului. 

— L-ai văzut pe demon? întrebă pastorul zâmbind. 

Lukas încuviință din cap. Continuă să încuviințeze până avu 
impresia că o să i se rupă gâtul. 

— Foarte bine, spuse pastorul zâmbind și mângâindu-l încet 
pe obraz. Înseamnă că ești pregătit. 


VP - 260 


60. 


Când Mia Krüger intră în apartamentul lui Malin Stoltz, 
înţelese de ce Kim reacționase așa cum o făcuse. 

— Nu am văzut în viaţa mea atâtea oglinzi, spuse Kim, încă 
perplex. Acum înţelegi de ce m-am pierdut cu firea când am 
intrat? 

Mia încuviinţă din cap. Apartamentul lui Malin Stoltz părea un 
labirint de oglinzi dintr-un parc de distracţii. Erau oglinzi peste 
tot. Fiecare centimetru din apartament era acoperit de oglinzi. 
Toți pereţii, din toate camerele. Așteptaseră o oră pe stradă, dar 
nu apăruse nimeni. Munch hotărâse să intre. Mia nu era pe 
deplin de acord, dar nu spusese nimic. El era șeful. Dacă ar fi 
fost după ea, ar mai fi așteptat puţin. Ar fi fost mai bine. Acum 
ieșiseră la vedere. Munch ceruse o echipă completă ca să 
înregistreze tot ce era în apartament. Se simţea prezenţa poliţiei 
în toată zona, pe o distanţă de câţiva kilometri, așa că nu avea 
să se mai întoarcă. Și Mia și Munch știau asta. Chiar și așa, asta 
hotărâse. Oare Anette avea dreptate la urma urmei? Munch era 
oare prea implicat? Cu Miriam și Marion ascunse într-un 
apartament al poliţiei din Frogner. lar mama lui afiliată acelei 
parohii. 

— Aţi mai văzut vreodată așa ceva? întrebă Kim. 

Mia dădu din cap că nu. Nu mai văzuse niciodată așa ceva. În 
orice parte s-ar fi uitat, se vedea pe sine. Se simţi foarte rău. Nu 
avea unde să își odihnească privirea, nu avea scăpare. Părea 
obosită. Nu părea a fi ea însăși. Alcoolul și pastilele lăsaseră 
urme și pe pielea și pe ochii ei, care în mod normal erau foarte 
albaștri. Mia nu era deloc vanitoasă, dar nu îi plăcea ce vedea. 
În plus, Malin Stoltz le scăpase. 

Munch intră în bucătărie. Nici el nu părea prea mulţumit. Oftă 
adânc și rămase nehotărât în fața frigiderului, care era acoperit 
cu o oglindă. Era evident că nu era prea obișnuit să se afle în 
fața unei oglinzi. Mia văzu că se privea pe sine. Se întrebă oare 
la ce se gândea. 

— Am cerut un mandat de arestare, explică Munch după o 
vreme. Avem oameni pe aeroportul din Gardermoen, la Gara 
Centrală și pe aeroportul din Torp, și vom avea și mașini unde e 
nevoie, dar am senzaţia că ne-a păcălit din nou. 

Munch se scărpină puţin în barbă și se uită în oglindă. 

— Ce naiba înseamnă asta, Mia? 

Mia ridică din umeri. Știa că ceilalți aveau mereu încredere în 
ea că putea explica astfel de lucruri, dar acum nu avea nicio 
idee. Un apartament plin de oglinzi? Cui i-ar fi putut plăcea să se 
privească mereu? Unei persoane căreia îi era teamă ca nu 
cumva să dispară? Cineva care trebuia să se vadă întruna ca să 
știe că există? Avea câteva idei vagi, care nu se materializau 
complet. Era prea obosită, își înăbuși un căscat. Chiar că trebuia 
să încerce să doarmă puţin. Se vedea clar că trebuia să se 
odihnească. 

Șeful echipei de îndosariere, un bărbat scund trecut de 
cincizeci de ani, al cărui nume Mia nu și-l amintea, intră pe ușă. 

— Aţi găsit ceva? întrebă Munch plin de speranţă. 

— Nimic, spuse bărbatul scund. 

— Ce aţi găsit? 

— Tocmai asta spun, că nu am găsit nimic. Nu e nimic aici. 
Niciun obiect personal. Niciun bilețel scris de mână. Niciun ziar. 
Nicio plantă. Doar câteva haine în dulap și niște machiaje în 
baie. E ca și cum nu ar locui aici. 

Mia avu numaidecât un flashback din casa ei de pe Hitra. Și 
ea făcuse la fel. Fără obiecte personale. Doar haine, alcool, 
pastile și o cafetieră. Acum i se părea că toate acestea făceau 
parte dintr-un trecut foarte îndepărtat. O amintire neclară, chiar 
dacă trecuseră doar trei săptămâni de când ridicase ultima dată 
sticla spre cer, pregătită să dispară. 

„Vino, Mia, vino”. 

— Nu locuiește aici, afirmă Mia. 

— Poftim? întrebă Munch mirat. 

Mia începu să se simtă cu adevărat obosită, dar se forţă să 
reziste. 

— Nu locuiește aici. Malin Stoltz locuiește aici, dar nu e ea. Ea 
locuiește altundeva. 

— Ce vrei să spui? întrebă Kim. Nu e Malin Stoltz? 

— Nu avem nicio informaţie despre Malin Stoltz în vreun alt 
loc. E un nume fals, îi asigură Munch furios. 

— Şi atunci unde locuiește? întrebă Kim. 

— În altă parte. Să mergem, răspunse Munch tăios. 

Evident, și el era obosit. 

— Nu ar fi putut să le ascundă pe fetiţe aici, explică Mia. 

Se așeză pe masă. Era atât de obosită, încât nu mai putea sta 
în picioare. O ardeau ochii. Trebuia să iasă numaidecât din 
apartament, înainte ca toate acele oglinzi să îi vină de hac. 

— Malin Stoltz locuiește aici. Dar ea nu e Malin Stoltz. Își ţine 
obiectele personale altundeva. Unde este ea însăși. Și unde le-a 
ascuns pe fetițe. O cabană sau o casă izolată. Îi poţi anunţa pe 
cei de la aeroporturile din Gardermoen și Torp să ridice 
controalele. Nu va ieși din ţară. 

— De unde știi? întrebă Munch. 

— Pentru că îi place să fie acasă, răspunse Mia oftând. Nu mă 
întreba de ce. 

— Le mai ţinem până diseară, spuse Munch. Și trebuie să ne 
întoarcem la casa de bătrâni. Cineva de acolo trebuie să știe 
ceva despre Malin. 

Se întoarse spre Kim. 

— Te ocupi tu? Vreau să vorbești cu toți angajaţii. 

Kim încuviinţă din cap. 

— Trebuie să dorm puţin, murmură Mia. 

— Du-te acasă. Te ţin la curent. 

— Și tu ar trebui să te odihnești puţin. 

— Nu îţi face griji pentru mine, răspunse Munch iritat. 

— Deci, strângem tot? întrebă bărbatul scund. 

— Nu, răspunse Mia. 

— De ce nu? 

— Lipsește ceva. Trebuie să existe un loc în care își ascunde 
lucrurile. 

— Am căutat peste tot, spuse bărbatul scund vizibil deranjat 
de comentariu, întrucât dădea de înțeles că nu își făcea bine 
treaba. 

Mia nu avea puterea necesară ca să fie diplomată; era prea 
obosită. 

— Lentilele, spuse ea. 

— Ce? 

— Lentilele. Folosește lentile. Dacă a lăsat machiajul și 
hainele, trebuie să își fi lăsat și lentilele. 

— De unde știi că folosește lentile de contact? întrebă 
polițistul scund. 

Mia începea să se sature de el. 

— Am vazut-o cu ochii albaștri. Altcineva a văzut-o cu ochii de 
culori diferite. Trebuie să căutaţi niște lentile de contact. Dacă 

le-a ascuns, posibil să găsim și altceva. 

— Dar am căutat deja... contracară bărbatul scund. 

— Atunci mai căutați, porunci Munch. 

— Dar unde? 

— Lentilele se păstrează într-un loc răcoros, spuse Mia. Caută 
după oglinzi. 

— Dar... 

— Incepe din baie, continuă Mia. Acolo se păstrează în mod 
normal, nu-i așa? Haide odată, uită-te după oglinzi, fir-ar să fie. 

Mia se ridică și își pierdu cunoștința preţ de un moment. | se 
tăiară picioarele. Din fericire, Kim o prinse înainte să cadă. 

— Mia! 

— Mia, te simţi bine? 

Mia își veni în fire și se ridică. Nu îi plăcea să pară slabă. Nu în 
faţa colegilor ei. „La naiba”. 

— Sunt bine. Trebuie doar să dorm puţin și să mănânc ceva. 
Mă sunati, bine? 

leşi pe ușă cu picioarele tremurând și se simți mult mai bine 
doar ieșind pe scări. Un apartament plin de oglinzi. Toţi pereții 
acoperiţi, de jos până sus, cu oglinzi și nimic altceva. Cine ar fi 
putut să locuiască așa? 

Mia Krüger cobori scările cu pași nesiguri și îi ceru unuia 
dintre polițiști să o ducă acasă. Ei bine, acasă... Ce fel casă mai 
era și asta? Nu era o casă. Nu avea casă. Locuia într-o cameră 
de hotel din Oslo, își ţinea lucrurile într-un depozit și era 
proprietara unei case pe Hitra. Așa era ea. Nu era nimeni. De 
aceea o duruse atât de tare să își vadă reflexia în toate oglinzile 
acelea. 

Se prăbuși în pat și adormi îmbrăcată. 


61. 


— Ma-mi, ce faci? 

Marion Munch își privi mama, care stătea pe canapea lângă 
fereastră. Lui Miriam îi spuseseră să nu tragă niciodată 
draperiile, dar nu mai suporta. Trebuia să se uite, chiar dacă 
doar ca să fie sigură că lumea continua să existe acolo, afară. 

— Arunc o privire în jur, doar atât. De ce te-ai trezit? 

Marion se apropie de mama ei și i se așeză în braţe. 

— Nu pot să dorm. 

— Trebuie să dormi, doar știi deja, spuse Miriam Munch și își 
mângâie fiica pe păr. 

— Da, dar nu pot să dorm dacă nu sunt adormită, nu-i așa? 
spuse fetița și își înclină puţin capul. 

— Se spune „dacă nu adorm”, o corectă Miriam zâmbind ușor. 

În ultima vreme, Marion începuse să semene cu o 
plângăcioasă precoce. Și Miriam fusese așa când era mică, din 
câte îi povestiseră, încăpăţânată și foarte ciudată. Matură 
pentru vârsta ei. Oftă și trase din nou draperiile. Uitase mare 
parte din copilărie. După divorț, o parte din ea dispăruse. Ca și 
cum nu s-ar fi întâmplat niciodată. Părinţii ei divorțaseră. Işi 
amintea că avea cincisprezece ani pe atunci și începuse să aibă 
îndoieli. Se gândise: „Au minţit în tot acest timp”. Dar se 
întâmplase cu mult timp în urmă. Se înfuriase. Considerabil. Mai 
ales pe tatăl ei. Holger Munch, detectivul de la Omucideri. 
Înainte fusese mereu mândră de el. „Tatăl meu e poliţist, îl va 
băga pe tatăl tău la închisoare dacă face ceva rău”. Dar o 
rănise. O obligase pe mama ei să își caute alt bărbat. Un bărbat 
cu care, de fapt, Miriam nu avea nicio relaţie. Acum era mai 
mare, bineînțeles, dar continua să aibă această senzaţie. 
Fuseseră atât de apropiaţi... Ei doi. Ea și tatăl ei. De fapt, i-ar fi 
plăcut să se întoarcă în timp. Să îl îmbrăţișeze și să îi spună: 
„Îmi pare rău, tată, îmi pare rău că am fost atât de dură cu 
tine”. Dar nu putea să o facă. Pentru că era încăpăţânată și 
ciudată. Dar venise momentul să o facă. Curând. Avea să i-o 
spună curând. 

— Haide, spune, mami. 

— În regulă, Marion. Acum trebuie să urci la tine în cameră și 
să dormi. Poţi să faci asta? 

— E atât de greu... spuse fetița blondă. Mă gândesc că 
DraculLaura și Frankie Stein sunt singuri în casă... 

Păpușile pe care i le cumpărase tatăl ei lui Marion de curând. 

— Păi, vor fi bine. 

— De unde știi? 

— Am vorbit cu tata nu demult și mi-a zis că amândouă sunt 
bine. l-au cerut să îţi spună asta. 

Marion zâmbi ușor. 

— Acum chiar că inventezi povești, mami. 

— Ba nu, de ce spui asta? răspunse Miriam zâmbind. 

— Pentru că nu știu să vorbească. 

— Dar vorbesc cu tine când te joci cu ele! 

— Mami, eu vorbesc, cu vocea mea. Nu ţi-ai dat seama? 

— Serios? întrebă Miriam pe un ton surprins. Cu vocea ta? 
Credeam că știu să vorbească. 

Marion râse puţin. 

— Uneori ești prea naivă, mami. 

— Eu, naivă? 

— Da, tu. 

— Și mă păcălești des? 

— Da, uneori. 

Marion întinse mâna după pătura de pe canapea și se înfășură 
în ea. Își puse capul pe pieptul mamei sale. Miriam îi simţea prin 
pulover bătăile inimii ei mici. 

— Deci, când o păcălești pe mama? 

— Când îţi spun că m-am spălat pe dinţi. 

— Și nu o faci? 

— Ba da, dar nu foarte bine. 

— Deci, când te întreb dacă te-ai spălat bine pe dinţi, îmi spui 
că da, dar nu e adevărat. 

— Nu, spuse fetița și râse ușor. 

— Și atunci cum ţi-i speli? 

— Păi, doar pe jumătate bine. 

Miriam zâmbi din nou și își trecu iar mâna prin părul fiicei ei. 

— Cred că a venit vremea să te tundem. 

— La frizerie? 

Miriam încuviinţă din cap. 

— Da, vreau! Putem merge mâine? 

— Nu, nu mâine. Când ne întoarcem acasă. 

— Și când ne întoarcem? o întrebă Marion și o privi rugătoare. 

— Nu știu, draga mea. Când ne spune bunicul că putem. 

— Ne vor da o casă nouă când ne întoarcem? 

Miriam se uită întrebătoare la fiica ei. 

— Ce vrei să spui? 

— De genul „mută autobuzul”! 

— Să mutăm autobuzul? Despre ce vorbești, Marion? 

— Ştii tu, la televizor, când unii oameni au casa prea veche și 
îi trimit din ea cât timp le construiesc o casă nouă și apoi se 
întorc, și vine autobuzul, și toată lumea strigă: „Mută 

autobuzul!” Când se întorc e o casă nouă și foarte frumoasă și 
toată lumea strigă și plânge. Mi-ar plăcea să am o casă în 
întregime roz cu un pat cu balachin. Pot, pot? 

— Te referi la un baldachin? 

— Da. 

— Mai vedem. Unde ai văzut emisiunea asta? 

— Acasă la bunicul. 

— Tu și bunicul v-aţi uitat la Visuri la cheie? 

— Nu știu cum se numește, mami. 

Miriam îi spusese foarte clar bunicului fetiţei la care programe 
se putea uita Marion și la care nu atunci când stătea cu el, dar 
se părea că se alesese praful de regulile ei. Și tatăl ei se uita la 
astfel de emisiuni? Nu prea-i venea să creadă. 

— Te-ai mai uitat și la alte emisiuni cu bunicul? 

— Nu pot să-ţi spun. 

— De ce nu? 

— Pentru că e secretul nostru că bem coca-cola și ne uităm la 
televizor, înţelegi, mami? Al meu și al bunicului. Și secretele nu 
se pot spune, așa scrie în lege. 

— Așa e, bineînţeles, atunci nu ai voie să spui nimic. 

Marion își frecă faţa de gâtul mamei ei și închise ochii. Își 
duse degetul mare la gură, dar se opri și își cobori din nou mâna 
spre burtică. „Bravo”. De multă vreme încercau să o facă să nu 
își mai sugă degetul. Nu fusese chiar așa de ușor. Dar se părea 
că în sfârșit reușiseră. Miriam o înveli mai bine cu pătura și o 
strânse mai tare în braţe. 

— Încă un lucru, mami. 

— Parcă voiai să dormi. 

— Nu pot să dorm dacă vorbesc, îi explică Marion pe același 
ton precoce de mai înainte. 

— Da, bineînțeles, răspunse Miriam râzând. 

Fusese o prostie din partea ei. Să râdă. Să îi răspundă. Așa îi 
dădea apă la moară să continue, dar nu se putea stăpâni. La 
drept vorbind, se bucura că fiica ei era trează. Apartamentul era 
gol și tăcut când dormea ea. 

— Ce voiai să mă întrebi? 

— Tata de ce nu e aici? 

Miriam nu prea știa ce să-i răspundă. Johannes nu știa unde 
era. Din motive de siguranţă. Dacă cineva era în stare să 
spânzure fetițe în copaci, cu siguranţă că ar fi fost în stare și să 

afle de la el unde se ascundeau. Johannes. Se gândi cu drag la 
el. Holger fusese incredibil de strict. Anulase nunta și, chiar dacă 
ea îi adusese multe contraargumente, în cele din urmă se 
dăduse bătută. Sentimentele ei spuneau un lucru, iar raţiunea îi 
zicea altceva. Nu era momentul potrivit pentru o biserică plină 
cu rude și prieteni. Nu ar fi fost raţional. Nu i-ar fi convenit 
nimănui. Nu de când Marion devenise numărul 5. 

„Cioc, cioc, micuța Marion e numărul cinci”. 

Tatăl ei se înfuriase mult pe Mia, dar Miriam îi era 
recunoscătoare pentru că îi spusese. Prefera să știe cu ce avea 
de-a face, nu să rămână în ignoranță. 

— De ce nu răspunzi, mami? 

— Tati lucrează, dar te iubește mult; mi-a cerut să îţi spun 
asta. 

— Ai vorbit cu el la telefon? 

— Da, mai înainte. 

— Și de ce nu m-ai lăsat și pe mine să vorbesc cu el? 

— Pentru că dormeai. 

— Dar nu dormeam! 

— Credeam că dormi. 

— Nu e același lucru, mami. Data viitoare să te uiţi! Eşti 
culmea! Miriam zâmbi din nou. 

— Așa voi face, draga mea. Așa voi face. 

— Bine, spuse Marion. 

Micuta își dădu jos pătura de pe ea și se ridică. 

— Cred că mă duc în pat. 

— Bine, Marion. Vrei să vin cu tine? 

— Nu sunt un bebeluș, răspunse Marion și făcu o grimasă. 
Știu unde este. 

Miriam zâmbi ușor. 

— Eşti foarte isteață. Haide, îmbrăţișează-mă de noapte bună. 
Fetița se aplecă în faţă și o îmbrăţișă tare pe mama ei. 

— Nu uita că vreau o cameră roz cu un pat cu balachin. Mută 
autobuzul! 

— O să-i spun, promise Miriam și își sărută fiica pe obraz. 

— Pe mâine. 

— Pe mâine. 

Fetița plecă agale în cămașa ei de noapte și urcă în fugă 
scările. Miriam se ridică de pe canapea și se duse în bucătărie 
să își pregătească un ceai. Auzi soneria telefonului care o 

anunţa că primise un mesaj și străbătu din nou camera ca să 
vadă de la cine era. 


Scuze, Miriam, dar va trebui să vă mutăm din nou în noaptea asta. S-a 
întâmplat ceva, îţi explic mai târziu. Voi trimite pe cineva după voi. În 
regulă? 

M. 


Trebuiau să o facă acum? Marion tocmai se dusese la culcare. 
Dar, nu era prea grea, așa că putea să o care în brațe. Se 
întâmplase ceva, dar ce anume? răspunse la mesaj: 


OK 


leşi pe hol și scoase valiza. Nu luase prea multe lucruri. 
Câteva rânduri de haine pentru amândouă. Strictul necesar. 
Doar lucrurile indispensabile. Îi luă doar zece minute să 
pregătească valiza. Se duse după ceașca de ceai din bucătărie 
și se așeză din nou pe canapea. Se întreba unde aveau să 
meargă acum. Primul apartament fusese mic, nu avea televizor, 
cu o singură cameră, ceea ce o sufocase puțin, întrucât i se 
păruse claustrofobic. Acesta era mult mai mare și cu decorațiuni 
de lux. Îl utilizau când aveau vizitatori importanţi care nu voiau 
să fie văzuți. Foarte anonim, perfect ca să ţină la distanţă 
jurnaliștii curioși. Ca ea. Oare de aceea renunţase la cariera în 
jurnalism? Pentru că nu era îndeajuns de bine să fie ziaristă? 
Pentru că prefera să facă ceva mai util? Să ajute lumea? Nu, nu 
de aceea. 

De fapt, era îndeajuns de bine să fii ziarist, nu știa nici ea de 
unde îi venise o asemenea idee. Erau mai multe feluri de ziariști, 
așa cum existau profesori și politicieni de toate felurile. Unii 
ziariști scriau despre celebrități. Alţi ziariști  dezvăluiau 
nedreptăţi. Miriam voia să se numere printre ei. Să lupte pentru 
ceva. Să se folosească de munca ei ca să îi informeze pe oameni 
în loc să îi zăpăcească cu liste despre cei mai frumos îmbrăcaţi 
sau meniurile celebrităților de Crăciun. 

Tocmai terminase de băut ceaiul, când sună interfonul. 
Miriam se ridică dintr-o mișcare și răspunse la interfon. 

— Da? 

— Bună, ești pregătită? 

— Da, sunt pregătită. Urcă. 

Apăsă pe buton ca să deschidă ușa și se încălţă. Duse valiza 
la intrare și își luă haina pe ea. Spera ca Marion să nu se 
trezească în timpul călătoriei. Poate că avea să se înfurie, să nu 
mai adoarmă la loc. 

Bătură încet la ușă. Nu folosiră soneria. „Ce agent isteţ, se 
gândi Miriam, știe că doarme o fetiță în casă”. Se duse să 
deschidă. Văzu pe cineva în faţa ei. Purta un fel de mască. Și o 
perucă. Nu avu timp să reacționeze. Persoana aceea îi puse o 
cârpă pe faţă. O auzi spunându-i: 

— Pe mâine. 

După care își pierdu cunoștința. 


62. 


Mia Kruger stătea lângă fereastra localului Kaffebrenneriet, 
încercând să rămână trează. Adormise imediat ce se așezase în 
pat, la hotel, dar lăsase alarma pusă. Simţul răspunderii pe care 
îl avea îi permisese doar câteva ore de somn, dar trupul ei nu 
era de acord și voia doar să se întoarcă în pat, să se bage sub 
cuvertură și să se întoarcă la visele ei. Işi înăbuși un căscat și 
formă numărul lui Kim Kolsg. 

— Da? 

— Am găsit ceva de la angajaţii casei de bătrâni? 

— Nu, răspunse acesta oftând. S-ar părea că nimeni n-a avut 
relaţii prea strânse cu ea. Din ce se vede, Malin Stoltz era mai 
distantă. 

— Tot acolo ești? 

— Nu, deja coborâm spre centru. Trebuie să îi localizăm pe 
angajaţii care nu s-au dus astăzi la lucru. Să vedem dacă 
scoatem ceva de la ei. 

— Să mă ţii la curent, bine? 

— Bineînţeles. 

Mia își mai înăbuși un căscat și se ridică să ceară încă o cafea. 
Era singura metodă de-a se trezi. Cafea. Multă cafea. Ca să 
poată gândi din nou. Ca să își pună în mișcare corpul. Visase un 
labirint de oglinzi. Nu găsea ieșirea, se simţea complet năucită 
și prinsă în capcană. Încă se mai simţea așa. Ceru un espresso 
dublu și era pe punctul de-a se întoarce la locul ei de lângă 

fereastră, când își dădu seama că două femei purtau o 
conversație intimă, chiar dacă vorbeau destul de tare, la o masă 
de lângă tejghea. 

Nu avu cum să nu audă ce spuneau. 

— Așa că am încercat de toate, dar n-a fost chip să reușim, 
explică una dintre ele. 

— Ca să vezi! Cine nu poate? Tu sau soțul tău? întrebă 
cealaltă. 

— Nu am aflat niciodată, recunoscu prima femeie. 

— Cred că a fost îngrozitor, comentă cealaltă. 

— Da, dacă nu ar fi fost grupul de sprijin, nu aș fi reușit 
niciodată să depășesc. lar el pur și simplu nu voia să vorbească 
despre asta, spuse prima femeie. 

— Așa că acum vă gândiţi să adoptați? întrebă cealaltă. 

— Eu îmi doresc mult, dar el, ei bine, cred că nu vrea. Nici nu 
reușesc să aduc vorba despre asta. 

— Ce aiurea! Dar să ajuţi un copil fără părinţi e bine pentru 
toţi cei implicaţi, nu-i așa? Toată lumea are de câștigat. 

— Da, asta încerc să îi explic, dar... 

— Mă scuzaţi, spuse Mia apropiindu-se de ele. Nu vreau să vă 
deranjez, sincer, dar n-am putut să nu aud ce spuneați. 

Cele două femei o priviră. 

— Un grup de sprijin? întrebă Mia. La ce fel de grup vă 
referiți? 

Prima femeie părea puţin jignită, dar totuși răspunse: 

— Un grup de sprijin pentru femeile care nu pot să aibă copii. 
De ce întrebaţi? 

— O prietenă de-a mea... începu Mia, dar se răzgândi. Eu... 
din nefericire, nu pot avea copii. 

— Ca să vezi! exclamă prima femeie și își schimbă atitudinea. 
Nu mai era jignită, și Mia făcea parte din club, din aceeași 
echipă. 

— Grupul acela e aici, în Oslo? întrebă Mia în continuare. 

— Da, în Bøler, răspunse femeia încuviințând din cap. 

— Există multe astfel de grupuri? întrebă Mia curioasă. 

— Da, peste tot. 

— Mulţumesc mult, spuse Mia. Voi încerca să merg la unul. 

— Nu ai pentru ce, răspunse femeia. Te-ai gândit să adopti? 

— Mă gândeam, spuse Mia și își luă cafeaua de la tejghea. Mii 
de mulțumiri. 

— Trebuie să fim unite, afirmă femeia și îi făcu cu ochiul. 

— Clar. 

Mia îi întoarse gestul și în timp ce revenea spre masa ei cu 
ceașca de cafea în mână, începu să îi sune telefonul. 


— Da. 

— Sunt Ludvig, te-am prins într-un moment prost? 
— Nu. 

— Am găsit ceva. În legătură cu parohia. 

— Ce anume? 


— Am găsit la dosar. De câţiva ani de zile. O notificare de la 
Centrul de bătrâni Hvelven, din Hanefoss. 

— Și? 

— S-ar părea că parohia făcea la fel și înainte: primea 
moșteniri de la bătrâni. 

— În Hønefoss? 

— Da, trei cazuri. Toate clasate, rezolvate prin înțelegeri. 

Centrul de bătrâni din Hønefoss. Casa de bătrâni din 
Havikveien. 

Trebuia să existe o legătură. 

— Imi poţi găsi lista cu angajaţii de atunci? 

— O primesc imediat, răspunse Ludvig. 

— Mai poţi căuta ceva pentru mine? 

— Spune-mi. 

— Uită-te dacă exista un grup de sprijin pentru cupluri care nu 
puteau avea copii în Hanefoss când a dispărut bebelușul din 
spital. 

— Nicio problemă. Mă ocup mâine la prima oră, când se 
redeschid birourile. 

— Grozav. Ceva noutăţi despre Malin Stoltz? 

— Nici urmă de ea. 

— O vom găsi. 

— Eşti singura care o poate găsi, o asigură Ludvig. 

— Mulţumesc, Ludvig. 

— Cu plăcere. 

— Ne vedem mâine. 

— Da, pe mâine. 

Mia închise, bău restul de cafea dintr-o înghiţitură, își puse 
haina de piele pe ea și ieși din local zâmbind. 

63. 


Pe drum spre parohia din Bøler, Mia Kruger nu putu să nu-l 
compătimească pe Holger Munch, care stătea lângă ea. 
Lucraseră împreună la nenumărate cazuri, dar nu își amintea să 
îl mai fi văzut vreodată atât de obosit. Stătea tăcut la volan, cu 
o ţigară în colţul gurii. Se uita prin parbriz cu ochi goi, aproape 
doborât. Grijile îl apăsau pe inspector, alungând liniștea ce îi 
caracteriza de obicei. Acest caz îl obligase să se implice la nivel 
personal, așa cum nu mai făcuse până atunci. Pentru că era 
implicat personal. O ameninţaseră pe micuța Marion. Malin 
Stoltz reușise să îl înfurie pe Holger Munch atât de tare, încât îi 
întunecase judecata. 

— Nimic despre casa de bătrâni? întrebă Mia calmă. 

Munch clătină cu vehemenţă din cap. 

— S-ar părea că Malin Stoltz a dus o viaţă dublă, spuse el. 
Oamenii au avut contact cu ea, la serviciu, dar în timpul liber nu 
avea legături cu nimeni. 

— Ai reușit să vorbești cu mama ta? 

Mia știa că era o întrebare incomodă, dar trebuia să i-o pună. 
La urma urmei, acum avea alte priorități. 

Munch încuviinţă din cap. 

— Bărbatul care conduce parohia e un tip căruia i se spune 
pastorul Simon. 

Mia observă că lui Munch îi era greu chiar și să pronunţe acel 
nume. Era clar că reușiseră să îl scoată din minţi. Poate că 
Anette avea totuși dreptate. Poate că ar fi trebuit să îi ia cazul. 
În momentul de faţă, până și ea tindea spre această soluţie. 

— Atâta tot? Nu are nume de familie? 

Munch oftă și clătină din cap. 

— Pastorul Simon, atâta tot. l-am cerut lui Gabriel să încerce 
să afle ceva despre el. 

— Și Lukas Walner? Mama ta știe cine e? 

Munch încuviinţă din cap. 

— S-ar părea că este asistentul lui Simon. 

— Și i-ai văzut pe amândoi? 

Mia știa că Munch nu ar fi vrut sa răspundă nici la această 
întrebare, dar trebuia să o formuleze. 

— De la depărtare, da, răspunse Munch laconic și cobori 

geamul. 

Aruncă mucul de ţigară și își mai aprinse una, pe când se 
apropiau deja de clădirea albă a parohiei. Dacă Mia nu ar fi știut 
că acela era locul, nu ar fi crezut că asta căutau. La exterior 
nimic nu lăsa să se înțeleagă că era vorba de o clădire 
religioasă; aducea mai degrabă a un sediu de cercetași sau o 
clădire publică mică și discretă. Doar după ce deschiseră poarta 
din fier forjat și se apropiară de ușă, putură să confirme faptul 
că ajunseseră în locul potrivit. Pe o placă mică de lângă intrare 
scria: „Biserica lui Metusala”; deasupra plăcii se afla o cruce 
mică. Clădirea părea pustie, abandonată. Ușa era încuiată și nu 
se vedeau pe nicăieri semne de activitate. 

Munch cobori scările și se duse în spatele clădirii pe un drum 
de pietriș. Mia fu pe punctul de a-l urma, când începu să îi sune 
telefonul. Prima dată se gândi să nu răspundă. Având în vedere 
starea lui Munch, prefera să nu îl piardă din ochi, dar, ţinând 
cont de nivelul de alertă al unităţii, se simţi obligată să 
răspundă. Văzu spatele lui Munch, acoperit de trenci, dispărând 
după colțul clădirii și apăsă pe butonul verde. 

— Da? 

— Cu Mia Kruger, vă rog. 

Nu cunoștea vocea. 

— La telefon, cu vine vorbesc? 

— Nu ești ușor de găsit, spuse vocea oftând. 

— Bine, cine ești? întrebă din nou Mia. 

— Imi pare rău că te deranjez, spuse bărbatul de la celălalt 
capăt al liniei. Incerc de ceva vreme să dau de tine, dar, cum 
ziceam, nu ești ușor de găsit. 

Mia o luă pe urmele lui Munch și dădu colțul. Inspectorul se 
uita printr-o fereastră. 

— Despre ce e vorba? întrebă Mia nerăbdătoare. 

— Mă numesc Albert Wold, continuă bărbatul. Sunt asistentul 
bisericii din Borre. 

Biserica din Borre. Cea din cimitirul unde erau îngropaţi toți 
din familia ei. 

— Da, și? întrebă Mia. 

— Păi, îmi pare rău că te deranjez... repetă asistentul. 

— S-a întâmplat ceva? 

Munch se îndepărtă de fereastră și o luă după următorul colț 
al clădirii albe a parohiei. 

— Păi, da. Am descoperit-o cu o săptămână în urmă. E foarte 
ciudat; nu știm ce să facem în afară de-a te contacta, 
bineînţeles. 

— Și ce anume s-a întâmplat? 

Mia îl urmă pe Munch și îl găsi în faţa unei ferestre în spatele 
clădirii. 

— A avut loc o profanare, continuă asistentul. 

— Ce? întrebă Mia. În ce sens? 

— Ei bine, asta e partea ciudată, răspunse asistentul. S-ar 
părea că singurul mormânt de care s-au atins este cel al surorii 
tale. 

Mia Krüger se opri în loc și uită complet să își mai 
supravegheze colegul. 

— Mormântul lui Sigrid? 

— Da, din nefericire, se plânse asistentul. Nu am găsit semne 
cum că ar fi profanat și alte morminte. 

— Despre ce fel de profanare e vorba? 

— Nu prea știu cum să o spun, continuă bărbatul. Mi se pare o 
treabă, ei bine, destul de neplăcută. Cineva a tăiat numele 
surorii tale. 

— Tăiat? în ce sens? 

— Cu un spray cu vopsea. Prima dată ne-am gândit că a fost 
doar un act de vandalism și atât. Se mai întâmplă cu atâţia 
tineri dificili care mișună pe aici, dar am descoperit imediat că 
era vorba de ceva diferit; asta a fost partea ciudată. 

Mia se uită după Munch, dar nu îl văzu pe nicăieri. 

— Ce vrei să spui prin „ceva diferit”? 

— Acum pe piatra de mormânt figurează numele tău. 

— Ce? 

— Cineva a tăiat numele lui Sigrid și a scris „Mia”. 

Mia Kruger simţi dintr-odată cum un fior de neliniște îi 
străbate întregul trup. Chiar atunci îl văzu pe Munch apărând de 
după colţul clădirii. Îi făcu semn cu mâna că trebuiau să se 
întoarcă la mașină. 

— Poţi trece un moment pe aici? întrebă asistentul. 

Munch arătă spre ceasul lui și o grăbi nervos, în timp ce se 
îndrepta spre Audi. 

— Voi încerca să trec cât mai curând posibil, spuse Mia și 
închise. 

— Ce făceai? întrebă Munch. Locul pare abandonat. Va trebui 

să emitem un mandat de arestare pentru Lukas și pastor. 

— Ce? întrebă Mia, absentă. 

„Cineva a profanat mormântul lui Sigrid”. 

— Trebuie să emitem un mandat de arestare, repetă Munch, 
de data aceasta pe un ton iritat. Trebuie să îi găsim pe idiotii 
aceia și să îi ducem într-o cameră de interogatoriu. 

Munch porni mașina și coborâră din nou pe strada 
Bogerudveien. Mia se întreba dacă ar trebui să îi povestească lui 
Munch despre convorbirea pe care tocmai o avusese, când îi 
sună lui telefonul. Convorbirea dură mai puţin de zece secunde. 
Când închise, era și mai alb la faţă ca înainte. 

— Ce e? întrebă Mia îngrijorată. 

Munch aproape că nu putea vorbi. Reuși doar să 
bolborosească niște cuvinte printre buze. 

— Au sunat de la casa de bătrâni. Mama a suferit o 
indispoziție. Trebuie să mă duc acolo chiar acum. 

— La naiba! exclamă Mia. 

— Te las în centru. Ocupă-te de mandatul de arestare. 

— De acord, spuse Mia. 

Incercă să își găsească cuvintele potrivite ca să își exprime 
sprijinul și înțelegerea, dar nu îi veni nimic în minte. Munch porni 
sirena, călcă pe acceleraţie și se îndreptară cu viteză spre 
centru. 

PARTEA A CINCEA 


64. 


Emilie Isaksen mergea cu mașina pe șoseaua Ringvoll. Locuia 
de puţin timp în zonă. Nu trecuse niciun an de când se mutase 
în Hanefoss, și se gândi că poate drumul ar fi fost mai scurt 
dacă ar fi luat-o pe șoseaua Hadeland și apoi ar fi ieșit spre 
vechea șosea Ringvoll. Intr-acolo se îndrepta. Emilie Isaksen era 
profesoară de limba norvegiană și avea mai mulţi elevi care 
locuiau în zona aceea, la câţiva kilometri de oraș. Schimbă în 
viteza a doua și ieși spre Gjermundbo. 

Emilie Isaksen știuse încă de la terminarea liceului că avea să 
fie profesoară. l|și găsise de lucru imediat ce terminase 
facultatea de pedagogie și îi plăcuse din prima zi. Mai mulți 
profesori de la școală vorbiseră cu ea când a început lucrul și îi 
dăduseră sfaturi bine intenţionate. Îi spuseseră că era important 
să aibă grijă de ea însăși, să nu își ia prea mult de lucru acasă, 
să nu se apropie prea tare de copii. Dar nu era stilul ei. De 
aceea era acum în mașină. 

„Tobias Iversen”. 

Il observase încă de la prima oră: era un băiat frumos și puţin 
cam slab, și părea isteț. Dar se întâmpla ceva cu el. Emilie nu 
reușea să identifice exact ce anume. Era un băiat îndrăgit de 
colegi, așa că nu era asta. Era altceva. Nu observase de la 
început, ci își dădu seama treptat. Mama lui nu venea niciodată 
la ședințele cu părinții. Nici tatăl lui vitreg. Nu răspundeau la 
scrisori. Sau la telefon. Pur și simplu nu avea cum să ia legătura 
cu ei. Atunci începuse să observe vânătăile. Pe faţă. Pe mâini. 
Nu le preda la ora de sport, așa că nu știa cum îi arăta restul 
corpului, dar bănuia că avea vânătăi și prin alte locuri. Vorbise 
puţin cu profesorul de sport, dar acesta era de modă veche. 
Copiii cad și se lovesc. Mai ales cei de clasa a șasea. Unde voia 
să ajungă cu asta? Încercase să îi pună câteva întrebări 
prudente băiatului. Era bine? Cum erau lucrurile acasă? Tobias 
nu voise să vorbească despre asta. Dar își dăduse seama din 

privirea lui. Ceva nu era în regulă. Poate că alţi profesori ar fi 
ignorat subiectul și nu s-ar fi implicat, întrucât trebuia să 
respecţi viaţa particulară a elevilor și așa mai departe, dar 
Emilie Isaksen era altfel. 

Acum, Tobias lipsea de la școală de mai bine de o săptămână. 
Încercase să sune acasă la el, dar nu îi răspunsese nimeni. 
Întrebase prudent încolo și încoace, și aflase că nici fratele lui nu 
mersese la școală. Vorbise mai întâi cu psihologul de la serviciile 
sociale. Nu îi spusese despre cine era vorba, dar îi pusese mai 
multe întrebări. Cum se proceda în astfel de cazuri? Care era 
protocolul? Primise răspunsuri vagi, nimeni nu îi spusese cu 
exactitate ce pași să urmeze. Dacă nu existau probe, trebuiau 
să fie foarte atenţi. 

Emilie Isaksen mai auzise toate acestea, dar nu voia să o lase 
baltă. Ce rău ar fi putut face? Voia doar să îi ducă temele acasă. 
Să vorbească puţin cu mama lui. Să stabilească o întâlnire la 
școală. Sau ar fi putut să se întâlnească chiar la ei acasă, dacă 
mamei lui îi era greu să iasă din casă. Nu era prea ortodox, ce-i 
drept, dar ajunsese la concluzia că nu avea ce rău să facă. Avea 
să fie politicoasă. Nu avea să acuze pe nimeni de nimic. Voia 
doar să ajute. Cel mai probabil că nu se întâmpla nimic. Poate 
că plecaseră în concediu fără să anunțe școala. Poate că băieții 
se îmbolnăviseră; multă lume de la școală, atât profesori, cât și 
elevi, luaseră gripa de primăvară. Puteau fi o mulţime de 
motive. 

Își continuă drumul pe șoseaua veche Ringvoll până ajunse la 
strada pe care o căuta. Deși „stradă” nu era chiar cuvântul 
potrivit, pentru că era mai degrabă un drum care se adâncea în 
pădure. O cutie poștală lângă șosea pe care scria „Iversen, 
Frank”. Hotărî să parcheze acolo și să meargă până la casă pe 
jos. Casa era mică și zugrăvită în roșu. Văzu mai multe magazii 
în jurul ei, poate că mai demult fusese o mică fermă. Acum era 
mai degrabă un loc în care se acumula gunoiul. În curte erau 
mai multe mașini dezasamblate și grămezi întregi de lucruri pe 
care ea le-ar fi putut numi deșeuri, împrăștiate peste tot. Se 
apropie de casă și bătu la ușă. Niciun răspuns. Mai bătu o dată 
și de partea cealaltă a ușii se auziră niște pași. Ușa se deschise 
și de cealaltă parte se ivi o fețișoară murdară. 

— Bună, spuse copilașul. 

— Bună, răspunse Emilie, aplecându-se, ca să nu pară așa de 

mare. Tu ești Torben? 

Copilașul încuviință din cap. Avea urme de gem pe faţă și 
mâinile murdare. 

— Eu sunt Emilie. Sunt profesoara lui Tobias, ai auzit de mine? 
Copilașul încuviință din nou din cap. 

— Îi place de tine, mărturisi Torben scărpinându-se puţin în 
cap. 

— Ce bine! Aș vrea să știu unde e Tobias. E acasă? 

— Nu, răspunse micuțul. 

— Și mama ta e acasă? Sau tatăl tău vitreg. 

— Nu, răspunse din nou băiatul. 

Emilie își dădu seama că el era pe punctul de-a izbucni în 
plâns. 

— Atunci, ești singur acasă? 

Copilașul încuviinţă din cap. 

— S-a terminat mâncarea, spuse el trist. 

— Și de cât timp ești singur acasă? 

— Nu știu. 

— Câte nopţi au trecut? De câte ori s-a făcut întuneric? 

Băieţelul se gândi puţin. 

— De șase sau șapte ori, răspunse el. 

Emilie Isaksen se simţi furioasă în sinea ei, dar nu lăsă să se 
vadă. 

— Ai idee unde ar putea fi Tobias? 

Băieţelul dădu din cap că da. 

— E la fetele creștine. 

— Unde vine asta? 

— In pădure, lângă lacul Litjonna. Pe-acolo omorâm bivoli. Mă 
pricep la vânat. 

— Da? Ce bine! Sunt sigură că e foarte distractiv. Chiar, de 
unde știi că s-a dus acolo? 

— Pentru că mi-a scris un bileţel și l-a lăsat la locul nostru 
secret. 

— Aveţi un loc secret? 

Copilașul zâmbi puţin. 

— Da, îl știm doar noi doi. 

— Ce bine! îmi arăţi, te rog, biletul? 

— Da, bineînțeles. Vrei să intri? 

Emilie se gândi puţin. Nu avea voie. Nu putea intra în casa 
cuiva fără permisiune. Se uită în jurul ei. Nu era nimeni pe acolo. 

Băieţelul era singur acasă de aproape o săptămână și nu avea 
de mâncare. Mai mult ca sigur că regula aceea avea și ea o 
limită. 

— Mi-ar plăcea, răspunse Emilie Isaksen zâmbind și îl urmă pe 
copil înăuntru. 


65. 


Holger Munch se afla în fața ușii camerei mamei lui de la casa 
de bătrâni din Havikveien. Nu vedea prea bine. Viaţa lui fusese 
intensă în ultima vreme, mult prea intensă. Amenințarea la 
adresa lui Marion. Apartamentul în care trebuiseră să se 
ascundă. O găsiseră pe Malin Stoltz. Pierduseră pista cu Malin 
Stoltz. Mikkelson îl sunase de mai multe ori. Incă nu îi 
răspunsese. Holger Munch se așeză pe un scaun și își întinse 
picioarele. Simţi brusc un miros neplăcut și își dădu seama, 
perplex, că provenea chiar de la el. Dormise puţin pe scaun la 
birou. Nu se bărbierise și nici nu își schimbase hainele. Se frecă 
pe față și trebui să se chinuiască să își ţină ochii deschişi. Din 
fericire, avusese bani suficienţi ca să o aducă pe mama lui în 
casa de bătrâni. Avea la dispoziţia ei personal medical pentru 
orice urgenţă, așa că mama lui nici măcar nu fusese nevoită să 
iasă din cameră. Era bine. La urma urmei, nu fusese chiar așa 
grav pe cât păruse la prima vedere. 

„Din fericire”. 

Holger Munch își scoase telefonul și o sună pe Miriam, care, 
din cine știe ce motiv, nu îi răspunse. Clătină din cap și mai 
încercă o dată, cu același rezultat. Tipic. Era foarte 
încăpăţânată. Îi promisese că avea să treacă pe acolo să îi mai 
ducă mâncare, haine curate și ceva jucării pentru Marion, dar 
trebuise să meargă la casa de bătrâni. Îi scrise un mesaj, 
cerându-i să îl sune și puse telefonul înapoi în trenci. Era cald pe 
coridor. Observă că respira greu. Ar fi trebuit să își dea jos 
trenciul, dar puţea. Se ridică și intră într-una din băi. Își puse 
gura sub robinet și bău niște apă. Se uită în oglindă și nu îi plăcu 
ce văzu. Părea îngrozitor de obosit. Apartamentul lui Malin Stoltz 
era tapetat cu oglinzi. De la podea până la tavan. Nu mai văzuse 
niciodată așa ceva. Cine ar fi putut trăi într-un astfel de 

apartament? Se simţise sufocat după doar cinci minute. _ 

Malin. Miriam. Marion. Mikkelson. Munch. Mulţi de M. Incercă 
să se pună în locul Miei preţ de o clipă. Oare toate numele 
începeau cu „M”? Oare asta însemna ceva? leși pe coridor și se 
așeză la loc pe scaun. Doar nume care începeau cu „M”? Să fi 
fost oare ca să îi distragă. Poate că Mikkelson avea dreptate. 
Poate că ar fi trebuit să se retragă. Să lase pe altcineva să se 
ocupe de caz. Mintea nu îi mai funcţiona cum ar fi trebuit. Nu îi 
plăcea să recunoască, dar Malin Stoltz îi controla. Dacă așa o 
chema cu adevărat. Îl lovise unde îl durea mai tare, se băgase în 
viața lui personală, întorcându-i-o pe dos. Intorcându-l și pe el 
pe dos. Nici măcar nu mai putea gândi limpede. Nu era în stare 
să facă diferenţa între sentimente și rațiune. Se gândi să iasă pe 
scări să fumeze o ţigară, dar se hotărî în schimb pentru un drops 
de Fisherman's Friend. Patru fetiţe moarte și toată familia lui 
sub presiune. Măcar acum aveau o suspectă. Și, momentan, nu 
mai dispăruseră alte fetițe. Bineînţeles, era și asta ceva. „Se va 
termina curând, se gândi el așezându-se comod pe scaun. O 
vom găsi și atunci se va termina”. Fără să vrea, ochii i se 
închideau. Işi dădu seama doar când se deschise ușa și ieșiră 
medicul și Karen, care îl sunase. 

Munch se ridică repede. 

— Cum se simte? 

— E bine, îi răspunse medicul. Vorbesc serios, nu am găsit 
niciun fel de simptome. Era puţin obosită, atâta tot. Poate că s-a 
ridicat prea repede din pat, sau pot fi multe alte motive, dar 
nimic îngrijorător. Se simte foarte bine. 

Munch respiră ușurat. 

— O pot vedea? 

— l-am dat ceva ca să doarmă, așa că mai bine se odihnește 
puţin. Poate după-amiază, în regulă? 

— Mulţumesc, spuse Munch încuviinţând din cap și îi strânse 
mâna medicului. 

— Cine urmează? întrebă medicul întorcându-se spre Karen. 

— Torkel Binde, spuse Karen. Se plânge de medicamente. E la 
capătul coridorului. Vă voi arăta camera. 

Karen îi zâmbi drăgăstos lui Munch și îl însoţi pe medic pe 
coridor. Munch se ridică și ieși pe scări. Işi aprinse o ţigară și îl 
sună pe Gabriel Mark. 

— Da? 

— Sunt Holger. 

— Unde ești? 

— La casa de bătrâni, a trebuit să vin din motive personale. 
Ce mai faci? 

— Am găsit filmulețul pe calculatorul pe care l-a adus Sarah 
Kiese. E puţin stricat, mai ales sunetul, dar am un prieten care 
se pricepe la lucruri din astea. Il pot implica? 

— Da, răspunse Munch. 

— Îl sun chiar acum, spuse Gabriel. 

Munch închise și o sună pe Mia. Nu îi răspunse. Mai sună o 
dată, dar tot nu îi răspunse. „Ce se întâmplă cu toate fetele 
astea încăpățânate?”, se gândi el și îi trimise și ei un mesaj. 


„sună-mă!” 


Formă apoi numărul lui Ludvig, care îi răspunse. 

— Da? 

— Sunt Munch, îmi faci o favoare? 

— Bineînţeles. 

— Poţi trimite pe cineva la apartamentul din Frogner? Vreau 
să le duc câteva lucruri lui Miriam și Marion. 

— Sigur, ce ai nevoie? 

— Îți trimit un mesaj cu lista. Să trimiţi pe cineva în care ai 
încredere, bine? 

— Nicio problemă, răspunse Ludvig. 

— Bun, și... 

— Da? 

Munch uită brusc ce voise să spună. Se frecă la ochi. Trebuia 
neapărat să se odihnească puţin; nu se mai putea așa. 

— Da, ce am aflat despre Malin Stoltz? 

— E în continuare dispărută, nu știm nimic. Nici de la 
aeroportul din Gardemoen, nici de la Gara Centrală din Oslo. În 
fine, vrei să menţinem controalele sau nu? 

Munch se gândi la ce spusese Mia. Că femeia nu avea să fugă. 
Că voia să se întoarcă acasă. „Un apartament plin de oglinzi”. 
Se înfioră ușor, aproape că nu voia să recunoască, dar îl 
afectase. 

— Da, să se retragă. Te ocupi tu? 

— De acord, răspunse Ludvig. 

— Aţi emis mandatul de arestare pentru cei de la parohie? 

— Da, e gata, îl asigură Ludvig. 

— Bine. 

Munch închise, aruncă mucul de ţigară și tocmai voia să-și 
aprindă altă ţigară, când Karen ieși pe scări. 

— E totul în regulă, Holger? spuse femeia roșcată privindu-l 
îngrijorată. 

— Bună, Karen. Da, totul în regulă. 

— Mie mi se pare că nu ești deloc bine. Nu de alta, dar nu 
crezi că ar trebui să te odihnești puţin? 

Cobori în parcare, unde era Holger. Se opri lângă el. El îi 
simţea parfumul. Îl încercă un sentiment ciudat pe care nu reuși 
să îl interpreteze. În cele din urmă își dădu seama despre ce era 
vorba. Era îngrijorată. Avea grijă de el. Nu se mai întâmplase 
asta de multă vreme. În mod normal, el, Holger Munch, se 
ocupa de ceilalţi. 

— Te îngrijorează ceva anume? întrebă Karen. 

— Mereu se găsește ceva, răspunse Munch zâmbind ironic și 
tușind puţin. 

— Ce-ar fi să îţi iei o oră liberă? 

— Ce vrei să spui? 

— Vino, spuse Karen și îl prinse de mâneca trenciului. 

— Unde mergem? 

— Șșșt, șopti Karen. 

Îl conduse pe scări în interiorul casei de bătrâni, străbătu 
câteva coridoare și intră într-o cameră goală. 

— Nu am timp de asta, spuse Munch, dar Karen își duse 
degetul la gură. 

— Vezi patul de acolo? 

Arătă spre un pat făcut de curând, de sub fereastră. 

Munch încuviinţă din cap. 

— Și ușa aceea? 

Munch încuviinţă din nou din cap. 

— Îţi propun să faci un duș. Și după aceea să te culci puţin. Te 
trezesc eu într-o oră. Nu te va deranja nimeni aici. 

— Nu, eu nu... 

— Sinceră să fiu, ai nevoie de ambele lucruri, spuse Karen 
strâmbând puţin din nas. Găsești un prosop în baie. 

— O oră, da? 

Infirmiera îl îmbrăţișă, îi făcu cu ochiul și ieși din cameră. 

„Îmi va prinde bine să închid ochii o oră. Va fi bine pentru 

minte. Pentru corp. Pentru toată lumea”. 

Munch îi trimise un mesaj scurt lui Ludvig cu informații despre 
ce aveau nevoie Miriam și Marion la apartament, renunţă la duș, 
se întinse pe pat îmbrăcat și închise ochii. 


66. 


Marion Munch se trezi fără să știe unde era. În mod normal se 
deștepta mereu în casa ei, dar în ultimele zile nu se mai 
întâmplase așa. În ultima vreme se trezise în locuri străine. Într- 
un apartament. Și într-un apartament mare. Acum era 
altundeva. 

— Mami? strigă ea încet, dar nu îi răspunse nimeni. 

Se ridică în pat și se uită în jur. Camera era destul de drăguță. 
Era o cameră de copii, clar. Celelalte locuri fuseseră pentru 
oameni mari, nu aveau nici jucării, nici lucruri pentru copii, nici 
altele asemenea. 

— Mami? strigă ea din nou, ridicându-se și uitându-se în jurul 
ei. 

Pereții erau albi. Foarte albi, atât de albi, că aproape că 
trebuia să își acopere ochii, și nu erau ferestre. Marion simţi un 
oarecare regret pentru copilul care locuia acolo. Nu avea 
ferestre; cu siguranţă că nu era un lucru bun. Din camera ei din 
Sagene vedea multe lucruri interesante. Mașini, persoane 
distractive și tot felul de obiecte. Copilul care locuia aici nu 
vedea nimic. Incă un lucru ciudat era că nu existau nici uși. 

Era un birou într-un colț. Cu o lampă. Și un caiet și niște 
creioane colorate. Mama ei îi spusese că și ea avea să aibă o 
masă din aceea când avea să înceapă școala, și nu mai era mult 
până atunci. Mai erau doar... ei bine, nu mai era mult. Pe un 
perete erau atârnate plăci micuţe cu litere. Pe una scria „A” și 
lângă era o imagine cu o aripă. Pe următoarea scria „B” alături 
de imaginea unei banane. Următoarea literă nu o știa, ba da, 
era „C”, acum își amintea. In plus, recunoscu băutura din 
imagine, cea care nu îi plăcea mamei ei, dar pe care bunicul o 
lăsa să o bea: coca-cola. Nu știa să citească prea bine, doar 
puţin, dar știa unele cuvinte: „balon”, „mașină”, „pește”, 
„broască”. Și mama ei o învățase cântecul acela, cântecul 

abecedarului, care era destul de distractiv și te învăţa literele. 
Alfabetul. Știa cum se numește. Mama ei insistase mult să 
înveţe să citească, și ea chiar voia, dar apoi se gândise la ce 
avea să spună doamna învăţătoare dacă la începerea școlii deja 
știa să citească. Doamna învăţătoare nu ar mai fi avut ce să o 
învețe, și poate că s-ar fi supărat. Așa că mai bine aștepta puţin, 
pentru orice eventualitate. Ştia în schimb să înoate. Puțin copii 
știau asta. Și aproape că știa să meargă cu bicicleta fără rotiţe 
ajutătoare. Nu mai știa pe nimeni care să facă asta. Nu se 
puteau aștepta să înveţe totul dintr-odată. 

Abia atunci Marion își dădu seama că nu era îmbrăcată cu 
hainele ei. Asta chiar că era ciudat. Se culcase cu cămașa de un 
albastru-deschis. Cea care avea o gaură și pe care mama ei voia 
să o arunce la gunoi, dar Marion nu voia să o lase, pentru că îi 
plăcea să își bage degetul prin gaură și să simtă materialul în 
jurul degetului, îi era mai ușor să adoarmă așa, acum că nu își 
mai sugea degetul și așa mai departe. Se descurcase bine când 
fusese vorba să renunţe să-și mai sugă degetul. La început îi 
fusese greu, îi era dor să o facă și de câteva ori îi păcălise pe 
mama și pe tatăl ei și și-l supse fără permisiunea lor. Dar după 
aceea, Kristian spusese la grădiniță că doar bebelușii își sug 
degetul și atunci se lăsase. Pentru că nu era un bebeluș. Niciun 
bebeluș nu știa să înoate. Ştia careva să înoate? Nimeni. De 
fapt, nu era chiar atât de ciudat, pentru că niciunul nu mergea 
atât de des la piscină ca ea și mama ei, sau cel puţin nu văzuse 
niciodată pe cineva cunoscut acolo. Se uită la hainele de pe ea 
și râse puţin. Parcă se ducea la carnaval. Ținuseră un carnaval 
la grădiniţă. Ea voise să se îmbrace ca Frankie Stein, dar mamei 
ei nu îi plăcuse ideea, așa că, în cele din urmă, se îmbrăcase ca 
un cowboy. O fetiță cowboy. Cealaltă variantă ar fi fost să se 
îmbrace în prinţesă, dar știa că pentru mama ei era important 
ca fetiţele să nu facă doar lucruri de fetiţă, sau cel puţin vorbea 
mult despre asta cu tatăl ei. Să facă ordine, să dea cu 
aspiratorul și să spele în baie și alte lucruri din astea, părea 
important. Așa că, în cele din urmă, se costumase în cowboy, cu 
pistol, mustață și multe alte lucruri. Fusese foarte bine. Nu 
perfect, dar foarte bine. Acum era îmbrăcată cu o rochie veche 
și mare; nu se putea mișca prea bine, pentru că o incomoda 
tare. Atunci descoperi păpușile de pe rafturi. Erau cinci păpuși 
acolo sus, așezate și cu picioarele atârnând. Nu erau păpuși noi 

și nu erau la fel de distractive ca DraculLaura, ci erau vechi, cu 
fețele albe și dure. Păpuși ca acelea pe care le avea bunica ei în 
pod. Una dintre ele era îmbrăcată la fel ca ea. O rochie albă cuo 
mulțime de lucruri, dantelă, sau cum îi spunea. Marion se urcă 
pe pat și apucă păpușa. Avea un carton în jurul gâtului. Marion 
știa perfect ce scria pe carton. Scria „Marion”. Numele ei. Știa 
cum se scrie numele ei. Știa să îl citească și să îl scrie. Il avea 
scris pe locul ei de la grădiniță, unde își agăța hainele. Ridică 
privirea la celelalte păpuși, care erau la rândul lor îmbrăcate cu 
rochiţe și aveau cartonașe în jurul gâtului. Nu cunoștea niciunul 
dintre acele nume. Ba da, „Johanne”, numele acela îl știa, una 
dintre fetiţele de la grădiniţă se numea așa. Stătea chiar lângă 
Marion. 

— Mami? repetă Marion, puţin mai tare de data aceasta. 

Nu îi răspunse nimeni. Poate că era la baie. Și lui Marion îi 
venea să facă pipi. Oare unde era baia aici? Se apropie de ceva 
care semăna cu o ușă, niște fante în perete, fără mâner. și 
trecu degetele micuţe peste fante, dar nu se deschideau. 

— Mami? 

Acum chiar că trebuia să meargă la baie. Nu era oare ciudat 
că fetița care locuia acolo avea un cartonaș pe care scria 
numele ei? Poate că era foarte amabilă. Poate că știuse că 
Marion avea să vină să stea acolo o vreme și pregătise 
cartonașul deoarece voia să îi spună că se bucura că Marion era 
acolo, că era bine-venită, așa cum scria și pe preșul vecinului. 
Bun venit. „Bine ai venit în casa mea, aici locuiesc eu. Poţi 
învăţa să desenezi și să citeşti, dacă vrei”. 

Acum chiar că trebuia să facă pipi. 

— Mamă! strigă ea cât de tare putu. 

Cuvântul zbură prin cameră și ecoul lui se întoarse în urechile 
ei. Nu, pe bune, chiar că trebuia să facă pipi. Brusc, se întâmplă 
ceva cu peretele. Se auzi un sunet mecanic și un scârțâit ușor. 
După aceea din nou tăcere și apoi se auzi din nou zgomotul 
acela, apropiindu-se de undeva de sus, ca atunci când cineva 
lovește două capace de oală unul de celălalt. Așa făcuseră ei la 
grădiniță într-o zi în care formaseră o orchestră fără 
instrumente, doar cu lucrurile pe care le aveau la îndemână. 

Marion se uită curioasă la perete, în direcţia din care se auzea 
zgomotul. Văzu pe perete un mâner. Întinse mâna și apucă 
mânerul. Era o ușă care se deschidea. Marion deschise ușa și 

tresări când văzu ce era înăuntru. Se înfricoșă, și simţi o 
senzaţie foarte ciudată sub piele. Inăuntru găsi o maimuţică 
mică. Una din acelea cu cheie în spate și niște farfurii care se 
lipesc una de alta. Lângă maimuţică era un bilet. Marion aşteptă 
până ce maimuţica se opri din lovit farfuriile una de cealaltă și 
apoi băgă repede mâna și apucă bileţelul. 

Pe acesta erau scrise doar patru litere diferite. 

„T”. Pe asta o știa. „E”. Şi pe asta o știa, era litera „Elsei”, 
care lucra la grădiniţă. Și „V” și „A” și „D”. Și pe astea le știa. 
Trebuia să facă pipi. Strânse din picioare și încercă să citească 
ce scria pe bileţel. 

„T-e-v-ă-d”. 

Nu înţelegea ce înseamnă. 

— Mamă! Trebuie să fac pipi! 

__Strigă tare, dar nu îi răspunse nimeni. Nu se mai putea ţine. 
Işi ridică rochia grea. Era îmbrăcată cu o lenjerie ciudată, foarte 
mare. Se uită în jur. Acolo, sub masă. Işi dădu jos chiloţii mari 
cât putu de repede și se așeză pe coșul de gunoi. 


67. 


Mia Kruger parcă mașina și merse pe jos ultima bucată de 
drum până la biserică. Biserica din Borre. Clădirea frumoasă din 
cărămidă albă emana lumină, dar o și stresa puţin. Patru 
înmormântări în acea biserică. 
Trei pietre funerare în același cimitir. Nu știa dacă suporta să le 
mai vadă o dată. De aceea trecuse atâta timp. Și acum, cineva 
fusese acolo. Cineva profanase piatra funerară a lui Sigrid. 
Obligând-o să se întoarcă acolo înainte să fie pregătită pentru 
asta. Mia îl căută din priviri pe asistent. li promisese că avea să 
o aștepte acolo, dar nu îl vedea pe nicăieri. Se îndreptă aproape 
fără să vrea, cu pași lenți, spre morminte. 

Se oprise pe drum ca să cumpere flori. Nu putea veni cu mâna 
goală. li era greață de la mirosul florilor. Flori. O casă plină de 
flori. Prieteni și vecini care își exprimau condoleanţele. Doar 
asta rămânea. Trei pietre de mormânt și o casă plină de flori. 
Vânduse ambele case. Atât pe a ei, cât și pe a bunicii ei. Două 
case frumoase, albe, în centrul Âsgârdstrandului, aproape de 

locul în care locuise Edvard Munch. Moștenirea de familie. Dar 
nu reușise să îndure. Nu voia casele acelea. Voia doar să uite. 
Trecu pe lângă o fântână cu un robinet și o stropitoare verde 
lângă ea. Acum îi era puţin rușine. Trei pietre de mormânt. Patru 
membri ai familiei. Sigrid, bunica, tatăl și mama ei. Toată familia 
ei era acolo și ea nici măcar nu îngrijise mormintele. 


Sigrid Kruger, soră, prietenă și fiică. 
Născută la 11 noiembrie 1979. Decedată la 18 aprilie 2002. 
Preaiubită. Nu te vom uita niciodată. 


Era exact cum îi spusese asistentul. Cineva tăiase numele lui 
Sigrid și îl scrisese pe al ei. 

Brusc, nu mai rezistă. Scăpă stropitoarea verde din mână, 
căzu în genunchi și începu să plângă. Acum dădea afară tot ce 
ținuse în ea. Nu mai plânsese de mult timp; nu îndrăznise să se 
apropie de durerea mai profundă. Rămase în genunchi, pe 
pământ, cu lacrimile prelingându-i-se pe obraji. 

„Vino, Mia, vino”. 

Sigrid. Sigrid cea iubită, frumoasă și minunată. La ce folosise 
că Mia îl împușcase pe un dependent de droguri? La nimic. Nu 
era de niciun folos. Nu făcuse decât să intensifice durerea. Mai 
mulţi supraveghetori. Mai mult întuneric. Nu o făcuse 
intenţionat. Nu voise să îl ucidă. Nu voise să tragă, clar nu. Ar fi 
trebuit să fie pedepsită. Nu merita să trăiască. Acum îi părea 
rău. Ar fi meritat să moară. Se simţise vinovată în toţi acești ani. 
Nu o spusese în cuvinte, dar așa era. Era vinovată. Vinovată 
pentru că trăia. Ar fi trebuit să fie cu familia ei. Acolo era locul 
ei. Lângă Sigrid. Nu aici, pe această planetă de rahat, unde 
domneau răul și egoismul. Nu mai avea niciun sens să lupte, să 
încerce să înţeleagă, să încerce să facă o faptă bună. Lumea era 
o grămadă de gunoaie. Oamenii putrezeau pe dinăuntru. Aici, ea 
nu însemna nimic. 

Cineva îi scrisese numele pe piatra de mormânt. Cineva îi 
dorea răul? Cineva voia să o vadă moartă? Avea dușmani, clar, 
nicio femeie poliţist cu o reputaţie ca a ei nu își putea face o 
carieră fără să își creeze dușmani, dar în momentul de față nu îi 
venea nimeni în minte. Nu era deloc plăcut să îţi vezi numele 
scris pe un mormânt, dar era și mai furioasă pentru că cineva 
profanase locul de veci al lui Sigrid. 

Înjură încet, blestemându-l pe răufăcătorul nevăzut. După 

aceea se ridică și își șterse lacrimile. Curăţă frunzele și crengile, 
puse florile în vază și încercă să înfrumusețeze puţin locul. 
Răscoli pământul cu degetele, ca să pară mai proaspăt. | se 
părea mai frumos așa. Se duse în locul în care găsise 
stropitoarea și luă o greblă. Işi dădu jos haina de piele și 
puloverul. Umezi capătul mânecii de la pulover cu apă din 
stropitoare și încercă să își șteargă numele de pe piatra 
funerară. Nu reuși. Era scris cu vopsea spray. Trebuia să îi ceară 
cuiva să îl șteargă cât mai curând posibil. Nu îi plăcea deloc să îl 
vadă acolo, cum își bate joc de ea. Cum își bate joc de 
amândouă. Trase ultimele resturi de frunze moarte cu grebla în 
timp ce îl aștepta pe asistent. Ar fi trebuit să vină mai repede. 
Ajunsese prea târziu. Murmură: „lartă-mă, Sigrid, iartă-mă” 
printre dinţi, încercând să nu izbucnească din nou în lacrimi. În 
spatele vazei era un mic recipient galben. Din acelea care se 
găsesc în ouăle Kinder. Se aplecă să îl ridice și se duse spre cel 
mai apropiat coș de gunoi, unde îl aruncă. Se întoarse spre 
mormânt, dar se opri la mijlocul drumului. 

„Oare? Nu, imposibil”. 

Se întoarse repede și se duse din nou la coșul de gunoi, de 
unde scoase recipientul mic pe care tocmai îl aruncase. Roti 
cele două jumătăţi între degete și îl desfăcu. 

„E un bileţel înăuntru”. 

Mia desfăcu biletul cu degetele tremurând. 


Te văd, Mia. Ce isteaţă ești! Dar nu îndeajuns, nu-i așa? Crezi că e un 
mormânt adevărat, dar nu e așa. Mă vezi, Mia? Acum mă vezi? 


Mia Kruger o luă la fugă cât putu de repede spre mașină, să 
își caute telefonul. Avea sute de apeluri pierdute, dar nu îl luă în 
seamă pe niciunul. Işi șterse lacrimile și formă numărul lui 
Munch. 


68. 


Ludvig Grønlie ieși pe terasa pe care fuma Munch, ca să ia o 
gură de aer proaspăt. Oftă ușor și își îndreptă spatele. Era 
obosit, dar nu ar fi trebuit să se plângă. In ultima vreme alţii din 

unitate lucraseră aproape de două ori mai mult ca el. Ludvig 
Granlie se apropia de șaizeci de ani și, chiar dacă nu o spunea 
nimănui cu voce tare, le văzuse pe toate. După o carieră lungă 
și fidelă. Nu mai protesta nimeni dacă nu muncea douăzeci și 
trei de ore pe zi. Dar nu era doar presiunea fizică, ci mai ales 
presiunea psihică. Nu se putea relaxa niciodată, mereu avea 
ceva de făcut. Și atâta timp cât un criminal în serie era liber, 
niciunul dintre ei nu se odihnea. 

Îi sună mobilul. Văzu pe ecran un nume cunoscut, așa că 
răspunse. 

— Da? spuse Ludvig și se mai întinse puţin. 

— Bună, Ludvig. Sunt Kjell. 

— Bună, Kjell. Ai găsit ceva? 

Kjell Martinssen era un fost coleg de-al lui Ludvig. Lucraseră 
mulţi ani împreună în centru, dar, spre deosebire de Munch, 
Martinssen alesese să facă un pas în spate. Sau, mai bine spus, 
nu în spate, ci alesese să încetinească ritmul. Cunoscuse o 
femeie. Ceruse transferul în districtul Ringerike. Fostul lui coleg 
alesese bine. Părea liniștit, bine dispus. 

— Da, adevărul e că da. 

— Un grup de sprijin pentru femei care nu pot avea copii? 

— Da, îi confirmă colegul lui. Chiar dacă, în realitate, îl 
numesc grup de discuţii. Heidi lucrează uneori pentru serviciul 
de voluntariat din Ringerike și ea m-a pus în legătură cu ei. 

Heidi era femeia care îl făcuse pe Martinssen să plece din 
oraș. De câteva ori, Ludvig se gândise să facă și el la fel. Să își 
ia la revedere de la stresul din oraș și să își găsească de lucru în 
alt loc. În cele din urmă, nu o făcuse și acum nu mai avea mult 
până la pensie. 

— A funcţionat în perioada 2005 și 2007. E intervalul care te 
interesa, nu-i așa? 

— Corect, îi confirmă Ludvig. Ai o listă cu nume? 

— Am ceva mai bun de-atât, cred că pot să găsesc fotografii 
cu toate membrele grupului, cu numele lor și alte detalii. 

— Bine lucrat, Kjell, foarte bine lucrat, îl felicită Ludvig și se 
întoarse la biroul lui. Mi le trimiţi pe fax? Îi păru numaidecât rău 
de ce spusese. 

— Fax, Ludvig? râse colegul lui. Nu ai e-mail sau ce? 

— Da, pe e-mail, normal; am vrut să zic „e-mail”. 

— Să văd dacă mi le poate scana cineva și ţi le trimit. 

— Grozav, Kjell, bine lucrat. 

— O să îl rezolvaţi odată? întrebă colegul lui pe un ton deja 
mai serios. Lumea începe să vorbească pe aici. Se îndoiește. 

— O vom prinde, îl asigură Ludvig, dar se gândi că poate deja 
spusese prea multe. 

— E vorba de femeia aceea? Stoltz? Cea din fotografia pe care 
ne-ai trimis-o? Cea din mandatul de arestare? 

— Încă nu știm, răspunse Ludvig. Se mai gândi puţin și 
adăugă: Apare în vreuna din fotografii? 

— S-ar putea, încă nu le-am văzut. Heidi trebuie să se ducă la 
biroul serviciului de voluntariat să le ia. E deja pe drum. Auzi, 
Rune, funcţionează scannerul? Ultima replică îi fusese adresată 
cuiva care era lângă el. Kjell primi un răspuns și i se adresă din 
nou lui Ludvig: Dacă Heidi are dreptate și le găsește, ţi le trimit 
în cursul zilei, bine? 

— Fantastic, răspunse Ludvig. 

Tocmai ce închisese apelul, când Gabriel Mark își vâri capul pe 
ușă. 

— Ştii ceva de Munch sau de Mia? 

— Tocmai ce-am vorbit cu Munch, dar Mia nu răspunde la 
telefon. De ce mă întrebi? 

— Voiam doar să le spun că cred că vom repara video-ul în 
cursul zilei de astăzi. | l-am trimis unui prieten care știe cum să 
elimine zgomotul. 

— Bine, spuse Ludvig și își aminti brusc ce îi ceruse Munch. 
Nu ai avea nevoie, din întâmplare, de o gură de aer proaspăt? 

— De ce? 

— Fiica lui Munch are nevoie de câteva lucruri în 
apartamentul în care e. Te poţi ocupa tu de asta? 

— În regulă, răspunse tânărul. Ce trebuie să îi duc? 

— Stai puţin, spuse Ludvig și căută pe telefon lista pe care i-o 
trimisese Munch. 


69. 


Când intră în căsuţă, lui Emilie Isaksen nu îi veni să-și creadă 
ochilor. Coridorul era întunecos și era atât de plin de diverse 
lucruri, încât abia dacă reușeai să treci. Nici restul locuinței nu 

arăta mai bine. Resturi de mâncare, scrumiere, saci de gunoi pe 
care nu îi scosese nimeni. Emilie trebui să se forțeze ca să nu se 
țină de nas. Chiar și așa, încercă să pară amabilă, nu voia ca 
băiatul să îndure și mai multe decât o făcuse deja. Stătea singur 
de o săptămână, printre toate gunoaiele alea, fără mâncare și 
fără să se ocupe cineva de el? Emilie Isaksen era furioasă, dar 
chiar și așa, reuși să continue să zâmbească. 

— Vrei să vezi locul secret? întrebă Torben. 

Părea mai mult decât fericit că venise cineva să îl vadă. Când 
îi deschisese ușa, i se păruse că se afla în stare de șoc, speriat și 
cu ochii plini de lacrimi. Acum se mai liniștise puţin. 

— Mi-ar plăcea foarte mult, spuse Emilie zâmbind și îl urmă pe 
micut pe scări, în sus. 

Etajul era într-o stare la fel de proastă ca parterul. Emilie abia 
de reuși să proceseze tot ce vedea. Sărăcia era un lucru, dar 
asta? Doar când intră în ceea ce părea a fi dormitorul băieților 
găsi un loc ce aducea cu un cămin. Mirosea a curat și camera 
era luminoasă și în ordine. 

— Ascundem lucruri sub saltea, în caz că vin hoţii, spuse 
Torben zâmbind, punându-se în genunchi în faţa patului. 

Desfăcu fermoarul de pe laterala saltelei subțiri și îi arătă lui 
Emilie ascunzătoarea. 

— E bilețelul de la Tobias? întrebă Emilie indicând cu degetul 
spre o bucată de hârtie. 

— Da, încuviinţă Torben, entuziasmat. 

— Mă lași să îl văd? 

— Da, bineînțeles. 

Își vâri mâna murdară în ascunzătoarea secretă și îi dădu 
bilețelul. 

„Mă duc să le spionez pe fetele creștine; mă întorc repede. 
Tobias”. 

— Ştii când l-a scris? 

Copilul se gândi. 

— Păi... nu. Dar trebuie să fi fost înainte să mă întorc acasă, 
pentru că era deja aici când am venit. 

Emilie nu putu să nu zâmbească. 

— Bine gândit. Și când ai venit acasă? 

— După meciul de fotbal. 

— Ce meci de fotbal? Îți amintești? 

— Liverpool contra Novritsj, l-am văzut acasă la Clas. Au un 

televizor cu fotbal, nu doar cu finala cupei Norvegiei, ci cu toate 
tipurile de fotbal. Clas și cu mine ţinem cu Liverpool. Au 
câștigat. 

— Poate sâmbăta trecută? 

— Probabil că sâmbătă, da, spuse Torben și se scărpină în 
păr. 

Copilul era murdar și mirosea urât. Trebuia să facă o baie, să 
se îmbrace cu haine curate, să mănânce, așternuturi noi. Azi era 
vineri. Copilul fusese singur acasă de sâmbătă seara. Emilie se 
așeză, neștiind ce să facă, în camera copiilor. Ce trebuia să 
facă? Nu îl putea lăsa pe copil singur în casa asta. Dar nici nu îl 
putea lua la ea acasă. Sau da? 

— Vrei să vezi ce mai avem în ascunzătoarea secretă? întrebă 
Torben zâmbind. 

De parcă i-ar fi fost teamă că avea să plece, acum că găsise 
ce căuta. 

— Da, mi-ar plăcea mult, dar mai întâi spune-mi ceva, Torben. 

— Da? 

— Tobias nu s-a întors acasă de când ai găsit biletul? 

— Nu, nu a venit nimeni. 

— Și nici nu a sunat nimeni? 

Copilul clătină din cap. 

— Telefonul nu funcţionează. Nu este ton când ridic receptorul 
și telefoanele mobile sunt foarte scumpe, știai? 

Emilie încuviinţă din cap și își trecu o mână prin părul 
copilului. 

— Da, sunt destul de scumpe, și nici nu sunt necesare. 

— Nu, așa spune Tobias. 

— Cine sunt fetele creștine? 

— Nu știm, putem doar să speculăm, spuse copilul pe un ton 
precoce. Unii spun că mănâncă oameni, dar nu e adevărat. Știm 
doar că nu merg la școală, ci au propria școală. 

Emilie Isaksen știa la fel de multe ca toți ceilalţi despre noii 
locuitori din pădure. Aproape nimic. Vorbiseră despre ei în 
cancelarie, bineînţeles, dar fuseseră mai mult bârfe, întrucât 
niciuna dintre fetițe nu era înscrisă la școală și nu ţineau de 
responsabilitatea lor. 

— Deci a plecat sâmbăta trecută și de atunci nu l-a mai văzut 
nimeni? 

— Nu știu dacă a plecat sâmbătă. Liverpool a câștigat cu trei 

la zero. Luis Suarez a făcut un hattrick, știi ce e aia? De ce nu 
are toată lumea un televizor cu fotbal? Mi-ai adus ceva de 
mâncare? Îmi place mult pizza. 

— Ai poftă de pizza? 

— Da, tare, răspunse Torben și încuviinţă din cap. Dar mai 
întâi trebuie să îţi mai arăt câteva lucruri. 

— Bine, spuse Emilie zâmbind. 

— Uite o piatră care a căzut de pe lună, spuse Torben 
arătându-i o piatră neagră cu găuri. O păstrăm aici pentru că s- 
ar putea să aibă nevoie de ea și așa omorâm doi iepuri dintr-un 
foc: ei astupă gaura din lună, iar noi îi putem vedea pe cei care 
locuiesc acolo. Distractiv, nu-i așa? 

— Da, foarte distractiv, răspunse Emilie, puţin nerăbdătoare. 

Tobias Iversen dispăruse de șapte zile și nimeni nu anunţase 
poliția. 

Nici măcar nu îndrăznea să se gândească la ce i s-ar fi putut 
întâmpla băiatului frumos care îi plăcuse atât de mult în acest 
ultim an. 

— lar aici sunt informaţii secrete pentru un poliţist pe care îl 
cunoaștem eu și Tobias. Îl putem suna oricând dacă avem 
nevoie de ceva și suntem în Oslo. Pentru că suntem eroi, știai? 

— Da, mi s-a spus, răspunse Emilie și își trecu din nou mâna 
prin părul lui Torben. 

Abia de reușea să își treacă degetele prin părul copilului. 
Trebuia să se spele bine de tot. Și să mănânce. Și, mai ales, să 
discute cu cineva. Cei doi fraţi o găsiseră pe a doua fetiță din 
cazul acela grotesc cu fetițe ucise care apărea zi și noapte la 
televizor. În ziua următoare ţinuseră o ședință în sala de sport, 
la care participaseră mai mulţi psihologi, pentru ca băieţii să 
poată vorbi cu cineva despre ce li se întâmplase, dacă voiau. 

— Îl cheamă Kim, așa scrie acolo, spuse Torben mândru, 
arătând cu degetul. Îi dădu cartea de vizită și arătă din nou spre 
ea. K-i-m. Kim, nu-i așa? 

— Bravo, Torben. Deci știi să citești? 

— Știu să citesc, răspunse zâmbind copilul. 

Emilie se uită la cartea de vizită. 

„Kim Kolsø, Departamentul de Omucideri, Unitatea de 
Operaţiuni Speciale”. 

— Ştii ce, Torben? spuse Emilie ridicându-se. 

— Ce? 

— Cred că ar trebui să mergem să cumpărăm pizza. 

— Bine! 

Micuţul zâmbea continuu. 

— Dar cred că mai întâi ar trebui să faci un duș și să îţi iei 
haine curate pe tine. Crezi că te descurci singur sau ai nevoie de 
ajutor? 

— Beh, pot și singur, spuse copilul și se apropie de un dulap. 

— Uite hainele mele, spuse el, și arătă spre primele trei rafturi 
din dulap. 

— Grozav! exclamă Emilie zâmbind. Deci, ai putea să îţi iei ce 
îți trebuie și să faci un duș? Și după aceea mergem să 
cumpărăm pizza. 

— S-a făcut, răspunse Torben zâmbind și se puse în genunchi 
în faţa dulapului și începu să scoată de acolo hainele de care 
avea nevoie. 

— les puţin să sun pe cineva. Nu te deranjează, nu-i așa? 

— N-o să pleci? spuse copilul, privind-o îngrijorat. 

— Nu, nu, îi răspunse Emilie. 

— Sigur? 

— Foarte sigur, Torben. 

Își trecu din nou mâna prin părul lui. 

— Ştii să faci duș singur, da? 

— Bineînţeles că da, o asigură Torben și ieși din cameră 
țopăind ușor spre baie. i 

Emilie nu voia să știe cum arăta baia. li era greu să ţină la 
distanță sentimentul de disperare care o copleșea. Cei doi frați 
erau nevoiți să trăiască în astfel de condiții, fără să se ocupe 
cineva de ei. 

Așteptă până auzi apa de la duș curgând, apoi cobori scările și 
ieși în curte să sune. 

— Poliţia din Ringerike. 

— Da, bună ziua. Mă numesc Emilie Isaksen și sunt profesoară 
la școala din Hønefoss. Aș vrea să anunţ că a dispărut o 
persoană. 

— Numai o clipă, spuse vocea. Vă fac legătura cu altcineva. 
Emilie aşteptă nerăbdătoare să i se facă legătura către alt 
telefon. 

— Holm. 

Emilie se prezentă din nou și explică de ce suna. 

— Și unde sunt părinţii? întrebă bărbatul. 

— Nu știu. L-am găsit pe fratele mai mic singur în casă, e 
singur de o săptămână. 

— Și celălalt copil ziceaţi că se numește Tobias, nu-i așa? 

— Iversen. Tobias Iversen. 

— Când a fost văzut ultima dată? 

— Nu știu sigur, dar a lăsat un bilețel care a fost găsit 
sâmbăta trecută. Spunea că se duce în pădure să vadă dacă... 
Ei bine, e un grup religios pe-aici, poate că ați auzit. 

— Da, bineînţeles, spuse polițistul. 

Tăcu din gură preţ de o clipă. Işi acoperea receptorul cu 
mâna. Probabil discuta ceva cu colegii. 

— Deci, e vorba despre un băiat care ziceţi dumneavoastră că 
a dispărut, și au dispărut și părinţii. Asta îmi spuneţi? 

Lui Emilie începea să nu îi mai placă de poliţist. 

— Da, asta spun, răspunse ea laconic. 

— Și de unde știți că nu e cu părinţii lui? 


— Nu știu. 

— Deci ar putea fi cu părinţii lui? 

— Nu, v-am spus deja că e în pădure! 

— De unde știți asta? întrebă vocea. 

— l-a lăsat un bilet fratelui său. 

Polițistul oftă. 

— Nu pot înregistra o persoană ca dispărută fără... 

— Ascultaţi-mă bine, spuse Emilie, care își pierduse deja 
răbdarea. Sunt aici cu un copil de șapte ani, care e singur în 
casă de o săptămână. Fratele lui a dispărut. Părinţii lui au 
dispărut. Și dumneavoastră îmi ziceți că nu puteți...? 

Simţea cum furia începea să pună stăpânire pe ea și trebui să 
tragă adânc aer în piept ca să poată vorbi normal. 

— Nu, evident că vom... O să-mi notez aici și să vedem ce 
putem face mâine. Aţi putea trece pe la comisariat în cursul 
zilei? Se poate? 

— Mâine?! exclamă Emilie. Veţi permite ca un copil care e 
deja de o săptămână în pădure să mai petreacă o noapte acolo? 
Și dacă a păţit ceva? 

— Da, bineînțeles, dar nu pot... Adică, dacă părinţii au plecat 
în concediu și l-au luat și pe el? 

— Și l-au lăsat pe cel de șapte ani singur acasă? A 

— Am văzut lucruri mai rele de-atât, o asigură polițistul. Imi 

voi nota numărul dumneavoastră de telefon, o să văd ce se 
poate face și vă sunăm noi, de-acord? 

— Aștept apelul dumneavoastră, răspunse Emilie tăios. 

Îi dictă numărul de telefon și închise. 


70. 


Gabriel Mark se afla pe trotuarul din faţa elegantului bloc de 
apartamente din Frogner, încercând să deschidă ușa. Era puţin 
furios pe Ludvig, pentru că îl trimisese acolo. Nu își dăduse 
seama că trebuia să meargă și la magazin, să facă diverse 
cumpărături. Era conștient că nu ocupa unul dintre posturile mai 
înalte în ierarhia Unității de Operaţiuni 
Speciale; la urma urmei, tocmai ce începuse să lucreze cu ei, 
dar nu era acolo pentru treburi mărunte. Le puteau face alţii. In 
fond, avea lucruri mai importante de făcut. Aruncă din nou o 
privire la blocul de locuinţe și mai sună o dată la interfon. Nu îi 
răspunse nimeni. Clădirea era frumoasă. In cel mai bun cartier 
din zona de vest a orașului. Ferestrele erau mari și fiecare 
apartament avea un balcon cu vedere spre parc. Se gândi la 
iubita lui și la copilul din pântecele ei. La început fusese foarte 
îngrijorat. Unde aveau să locuiască? Cum aveau să plătească 
facturile când avea să se nască copilul? Trebuiau să cumpere 
multe lucruri, aproape că se simţea prost când se gândea cât de 
ignorant fusese. Nu știa nimic despre ce însemna să ai copii. 
Trebuiau să cumpere un pătuț și un scaun și, ei bine, lista 
continua la nesfârșit. Dar lucrurile se schimbaseră. Acum avea 
un loc de muncă. Un loc de muncă ce se ivise de nicăieri și care, 
în plus, era distractiv. Un loc de muncă important. Nu crezuse 
niciodată că ar fi putut face asta. Pentru el, poliţia fusese un fel 
de dușman. La fel și pentru ceilalţi hackeri pe care îi cunoștea. 
Dar habar n-aveau ce spuneau. Nu o cunoscuseră pe Mia 
Kruger. Pe Holger Munch. Pe Curry. Pe Anette. Pe Ludvig. Și pe 
Kim și pe toţi ceilalți. Nu știau ce însemna să ai colegi de muncă. 
să mergi la birou, să faci parte din ceva, dintr-un loc unde 
lumea zâmbea și te saluta, unde te considerau un membru al 
echipei și te apreciau ca persoană și pentru munca depusă. 
Simţea că făcea parte din știri, într-un fel. Nu crezuse niciodată 

că avea să îi pese de știri, nu înainte, dar altfel stăteau lucrurile 
când vorbeau despre munca ta. In plus, echipamentul adus de 
tehnicianul din Grønland fusese grozav. Nu și-ar fi permis 
niciodată un astfel de echipament; în primele zile se simţise ca 
un copil în timpul aniversării zilei lui de naștere. 

Sună din nou la interfon și se gândi la ce trebuia să cumpere. 
Aveau nevoie de un alt apartament. Nu își permiteau să-și 
achiziționeze ceva în cartierul acesta, bineînţeles, dar poate că 
ar fi reușit să găsească ceva frumos în cealaltă parte a orașului. 
Cu siguranță că nu își permiteau o grădină și altele de genul 
ăsta, dar îi plăcea să își imagineze că măcar aveau să aibă ceva 
ce să fie al lor. O plăcuţă cu numele lui pe ușă. „Aici locuiesc 
Gabriel, Tove și...” Ei bine, încă nu vorbiseră ce nume să îi pună 
bebelușului. Era pe punctul de-a suna din nou, când se deschise 
ușa și ieși o doamnă în vârstă. Îi zâmbi, îi ţinu ușa ca să iasă și 
intră în clădire. 

Urcă pe scări, cu pungile în braţe, și ajunse la al treilea etaj. 

Ludvig îi spusese că apartamentul era la capătul coridorului. 
Intenţionase să bată la ușă, dar descoperi că aceasta era 
întredeschisă. 

— Bună? spuse el discret. E cineva? 

Nu îi răspunse nimeni. 

— Bună? mai spuse el o dată și împinse ușor ușa ca să o 
deschidă. 

Puse plasele în ușă. 

— Bună? Am adus câteva lucruri din partea lui Holger Munch. 

Atunci văzu corpul. 

„Ce naiba...?” 

Lăsă plasele din mână, formă 112 și se așeză în genunchi 
lângă fata întinsă pe podea. 


71. 


Mia Kruger conducea cu mult peste limita de viteză legală, 
dar nu avea de ales. Se înșelase, asta se întâmplase. „Era vorba 
de alt Munch”. Criminalul nu îl urmărea pe Holger. Ci pe ea. 
Înjură printre dinţi și depăși un camion. Avu timp exact cât să se 
întoarcă pe banda ei, înainte să se ciocnească de mașinile care 

veneau din faţă. ÎI auzi pe șoferul de camion claxonând nervos 
în urma ei, în timp ce ea călca și mai tare pe acceleraţie. „Nu 
era vorba de acel Munch”. Nu era vorba de Holger. Ci de Edvard 
Munch. Åsgårdstrand. Ea. Mia Krüger. Ea era ţinta. Nu Holger. Îi 
era rușine numai când se gândea la asta. Se înșelase. Fir-ar să 
fie, la naiba, de ce nu răspundea Munch? Depăși o altă mașină, 
de data aceasta o rulotă, trase de volan cu o mână și se întoarse 
pe banda ei, din nou la mustață. Își puse telefonul sub obraz, 
gândindu-se să folosească staţia radio, dar în cele din urmă 
renunţă la idee. Era posibil să îi asculte careva și nu voia să 
audă nimeni ce avea de spus. 

Era pe punctul de a-l suna din nou pe Munch, când îi intră un 
apel. Era Gabriel. 

— Unde e Munch? întrebă Mia. 

— Unde ești tu? întrebă Gabriel la rândul lui. 

— Ajung în centru. Unde e Munch? 

— Habar n-am, zise Gabriel. Nu răspunde la telefon. Fir-ar al 
naibii, Mia. 

Abia atunci își dădu seama că tipul nu era în apele lui. 

— Ce s-a întâmplat? 

— Marion a dispărut. 

— Ce? 

— Nu, serios. Tipul aproape că se bâlbâia. M-am dus la 
apartament cu câteva lucruri și am găsit-o pe jos. 

— Pe cine? 

— Pe fiică. 

— Pe Miriam? 

— Da. 

„Fir-ar să fie. La naiba”. 

— E bine? 

Mia invadă din nou banda opusă. Depăși trei mașini înainte să 
se întoarcă pe banda ei. 

— Respiră, dar e inconștientă. 

Anesteziată. Oare nu spusese să pună pe cineva de pază în 
stradă, zi și noapte? 

— Și nici urmă de Marion? 

— Nimic, răspunse Gabriel. 

Părea gata să izbucnească în plâns. 

— Ai localizat telefonul lui Holger? Ultima dată când am vorbit 
cu el se îndrepta spre casa de bătrâni. Mama lui păţise ceva. 

— Mama lui? întrebă Gabriel. 

— Las-o baltă, trebuie să vorbesc cu el urgent. 

— Nu sunt la birou, explică Gabriel. Sunt în Frogner. 

— Du-te la birou, îi porunci Mia, claxonând o motocicletă care 
încetinea traficul în faţa ei. 

— Lucrăm... zgomot... 

— Nu te aud, spuse Mia, repetă. 

În sfârșit depăși motocicleta și putu să accelereze din nou. 

— Lucrăm la video, ca să eliminăm zgomotul, îi explică 
Gabriel. 

— Bine, când terminaţi? 

— Când e gata. 

— Da, dar când? 

Era furioasă, dar se calmă. Nu era vina lui. Se descurcase 
bine. 

— Nu știu sigur, spuse Gabriel. 

— Du-te la birou și sună-mă de acolo, închise și formă 
numărul lui Ludvig. 

— Pe unde ai fost? întrebă Ludvig. S-a dezlănţuit iadul aici. Ai 
aflat, așa-i? 

— Da, am aflat. Unde e Holger? 

— N-am idee, nu răspunde la telefon. Ești departe? 

— La vreo douăzeci de minute sau jumătate de oră, răspunse 
Mia. 

— La naiba. E... îngrozitor. 

Fără îndoială. O puseseră pe Marion sub supraveghere și 
acum dispăruse. Închise și formă numărul de la informaţii 
telefonice, începuse să plouă. Picăturile de ploaie se loveau 
puternic de parbriz și uneori vizibilitatea se reducea. Porni 
ștergătoarele fără să ridice piciorul de pe acceleraţie. 

— Informații telefonice 1881. 

— Îmi faceţi legătura cu casa de bătrâni din Havikveien, vă 
rog? 

— Vrei să îţi citesc numărul? 

— Nu, la naiba, fă-mi legătura, lătră Mia în telefon și apăsă 
frâna când își dădu seama că era periculos de aproape de 
bordură. 

Dură extrem de mult până răspunseră. | se păruse că trecuse 
o veșnicie când, în sfârșit, cineva ridică telefonul. 

— Casa de bătrâni din Havikveien, sunt Birgitte. 

— Da, bună. Sunt Mia Kruger. Holger Munch e cumva pe 
acolo? 

— Era aici nu demult, răspunse vocea. 

— Dar e acolo acum? 

— Păi, nu, nu l-am văzut. 

„Fir-ar să fie. La naiba”. 

— Karen e? 

— Da, Karen e. Stai puţin. 

Trecură un milion de secunde. Miei îi venea să urle în cască. 
Trebui să crească viteza ștergătoarelor ca să vadă ceva prin 
geam. Mai trecură un milion de secunde până Karen răspunse, 
în sfârșit. 

— Da? 

— Bună, Karen, sunt Mia Kruger. 

— Bună, Mia, ce mai faci? 

— Bine. Auzi, l-ai văzut azi pe Holger? 

— Da, a fost aici mai devreme. Mama lui a suferit un atac. 
Nimic grav, din fericire. Medicul i-a dat ceva ca să se odihnească 
și... 

— Bine, grozav, o întrerupse Mia. Dar acum nu e acolo? 

— Nu, a plecat. 

— Ştii unde? 

— Nu, nu știu. Era foarte obosit. l-am spus să... 

Mia înjură încet. Nu avea timp pentru asta. 

— Și l-am trezit după o oră. Nu părea să fie prea în formă, 
dar... 

— Și nu știi unde s-a dus? 

— Nu, l-au sunat și-a ieșit în fugă. Nici măcar nu și-a luat 
rămas-bun, îi spuse Karen. 

— Bine, zise Mia. Mulţumesc. 

— Încă ceva, spuse Karen când Mia era pe punctul de-a 
închide. 

— Da? 

— Nu știu dacă e important sau nu, dar mașina ei e aici. 

— Mașina cui? 

— A lui Malin. Malin Stoltz. Mașina ei e aici. 

Acum ploua atât de intens, încât Mia fu nevoită să 
încetinească. Picăturile se loveau de sticlă de parcă ar fi fost 
grindină și văzu cum mașinile din faţa ei frânau; luminile roșii 
străluceau prin parbriz. Slăbi acceleraţia și respiră adânc. Holger 

primise un apel. De la cine? Cineva îl sunase și el plecase în 
fugă. Holger nu pleca niciodată în fugă nicăieri. Nici măcar nu își 
luase rămas-bun. Cine ar fi reușit să îl facă pe Holger să o ia la 
fugă? 

„Criminalul”. 

Bineînţeles. Marion dispăruse. Criminalul îl sunase pe Holger. 
În ceea ce îl privea pe Holger, nu sunase pe nimeni din echipă. 
Plecase în fugă, fără să își ia rămas-bun. Marion. Doar pentru ea 
ar fi luat-o la fugă. 

— Ești acolo, Mia? 

— lartă-mă, Karen, ce ziceai? 

— Păi, sunt sigură că nu e important, dacă vrei, vorbim altă 
dată. 

— Nu, ce ziceai? Ceva de mașina ei? 

— Da, e aici, în parcarea subterană. Nu știu dacă este 
important sau nu, dar... 

— Ce fel de mașină e? 

— Un Citroen alb. 

„Un Citroen alb”. 

Mia se uită pe geam. Încercă să își dea seama unde era. 

Slependen. Nu mai era mult. 

— Vin acolo, spuse ea. Mașina e încuiată cu cheia? 

— Nu știu, răspunse Karen. Dar cheia s-ar putea să fie în 
dulăpiorul din sala personalului. E puţin aeriană, uneori își 
pierde din lucruri și mi se pare că a zis ceva, cum că... 

— Foarte bine, Karen, o întrerupse Mia. O poţi căuta, te rog? 
Ajung imediat, bine? 

Închise și o sună pe Anette. 

— Da? 

— Bună, sunt Mia. 

— Ah, tu ești. Pe unde te-ai ascuns? 

— Am fost în Åsgårdstrand. Munch nu te-a sunat? 

— Nu. Ai aflat? 

— Da, fir-ar să fie. 

— Da. La naiba. Mikkelson e aici. Scoate flăcări pe nări. 

În momentul respectiv, pe Mia o durea undeva de ce credea 
Mikkelson. 

— Cine conduce biroul? întrebă ea, uitându-se după ieșire. 

— Mikkelson, răspunse Anette. 

— Dar el habar n-are de nimic. Anette, trebuie să te ocupi tu. 


VP - 302 


— Și ce vrei să fac? Chiar, unde ești? 

— Ajung la Høvik. Am găsit mașina lui Stoltz. Apropo, vreo 
noutate despre ea? 

— Nu, nimic. Ce vrei să fac? 

— Așteaptă-l pe Gabriel și încearcă să scoţi coordonatele GPS 
din nenorocitul ăla de filmuleţ. Și pune-i să localizeze telefonul 
lui Munch. Cred că s-ar putea ca asasinul să îl fi sunat și să se 
îndrepte spre el. 

— De acord, răspunse Anette. Ce altceva? 

— Trebuie să... 

Mia găsi ieșirea spre Høvik și viră. Ploaia începea să se mai 
domolească, așa că acum vedea șoseaua din faţa ei. 

— Trebuie să...? 

Miei nu îi mai veni în minte nimic. 

— Ocupă-te doar de filmuleţ, să îl repare cât mai repede, și de 
treaba cu telefonul lui Munch. 

— Bine, răspunse Anette. Ah, da, Ludvig a aflat ceva. 

— Ce? 

— O fotografie. Un grup de sprijin din Hønefoss. „Grozav”. 
Fusese o bănuială și se adeverise. 

— Spune-i să mi-o trimită pe mobil. 

— Bine. 

— Dar, nimic despre Stoltz? 

— Absolut nimic. 

— Bine, vin imediat. Te sun dacă găsesc ceva în mașină. 

Mia închise și o luă pe șoseaua spre casa de bătrâni. 


72. 


Lukas stătea pe bancă pe malul heleșteului, înfășurat într-o 
pătură. Avea deja haine uscate, dar tot îi era greu să se 
încălzească. Pastorul Simon îl scufundase în apă. Cât pe ce să 
moară înecat. Pastorul Simon îl întrebase dacă vedea demonul, 
dar el nu îl vedea, așa că pastorul îl băgase sub apă. Lukas era 
tulburat. În primul rând, pastorul Simon îl băgase sub apă și 
după aceea îi adusese haine uscate. Avea haine uscate în 
mașină. Și o pătură. Pastorul plănuise asta? De ce? 

Pastorul Simon coborî din mașină cu o cutie cu mâncare și un 

termos. Se așeză pe bancă lângă Lukas. Felii de pâine cu brânză 
de capră. Deșurubă capacul termosului și turnă în cană 
ciocolată caldă. 

— Bea și mănâncă, spuse pastorul. 

Lukas luă o gură de ciocolată și simţi căldura coborându-i pe 
gâtlej. Mâncă feliile de pâine încet, în timp ce pastorul îl privea. 
Pastorul nu spuse nici măcar un singur cuvânt. Stătea jos, cu 
mâinile încrucișate în faţa lui, uitându-se la Lukas cu drag. Lukas 
încă se temea puţin de el, dar totuși se simţea mai bine decât 
cu câtva timp înainte. Pastorul nu își luă privirea de la el nici 
măcar o secundă. În mod obișnuit, privea peste el, spre cer sau 
chiar mai sus, în orice caz în altă parte, în loc să îl privească 
direct în ochi, așa cum făcea acum. Treptat, Lukas se încălzi. 
Încercă să îl privească la rândul lui pe pastor, dar reuși doar în 
parte. Mâncă toate feliile de pâine și bău trei căni cu ciocolată, 
și abia apoi pastorul începu în sfârșit să vorbească. 

— Dumnezeu l-a trimis pe Fiul lui, lisus, devenit om, pe 
pământ, ca să răscumpere păcatele oamenilor, începu pastorul. 
Oamenii au avut posibilitatea să îl salveze pe lisus, dar l-au ales 
pe Baraba, hoţul, în locul Lui. 

Lukas încuviinţă slab din cap. 

— Ce ne spune asta despre omenire? întrebă pastorul. 

Lukas nu răspunse. Prefera să evite un răspuns incorect și să 
sfârșească din nou sub apă. Încă avea sentimentul de panică în 
trup. 

— Că oamenii nu știu ce e bine pentru ei, îi explică pastorul. 
Oamenii nu au capacitatea de a lua propriile decizii. Înțelegi 
asta, nu-i așa, Lukas? 

Lukas încuviință din cap. Vorbiseră despre asta și în alte dăți. 
Oamenii erau proști. Nu știau să își caute binele propriu. De 
aceea Dumnezeu alesese doar câţiva oameni care puteau 
merge în cer. Doar pe cei aparte. Cei iniţiaţi. Cei care 
înțeleseseră. Patruzeci de persoane din parohie. Și alți câțiva din 
alte locuri din lume, pe care aveau să îi cunoască mai încolo. 

Pastorul Simon îl privi direct în ochi și îl luă de mână. 

— Eu sunt Dumnezeu, spuse pastorul. 

Lukas simţi cum căldura îi invada din nou trupul. Simţi din nou 
furnicături, mai puternice ca niciodată. De la picioare, trecând 
prin genunchi, urcând prin mușchi și stomac spre gât. În cele din 
urmă, simţi furnicături și pe faţă și chiar și în urechi. 

— Eu sunt Dumnezeu, repetă pastorul. Și tu ești fiul meu. 
Lukas rămase pe bancă, gură-cască. 

— Ești fiul meu, Lukas. Ești noul lisus. 

Lukas aproape că leșină. Pastorul era Dumnezeu. Evident. 
Acum se potrivea totul. Asta era. Când vorbea cu Dumnezeu în 
biroul lui, vorbea cu el însuși. Pastorul era Dumnezeu. lar el, 
Lukas, era fiul lui Dumnezeu. 

— Tată, spuse Lukas pe un ton plin de respect, plecându-și 
capul. 

— Fiul meu, răspunse pastorul, punându-și mâna pe capul lui. 

Lukas simţi cum căldura mâinii lui Dumnezeu se întindea pe 
pielea capului său. 

— Ai trecut testul, spuse pastorul. Ţi-ai pus viaţa în mâinile 
mele. Și sper că acum ai încredere în mine. Te-aș fi putut ucide, 
dar nu am făcut-o. Pentru că ai de rezolvat sarcini mai 
importante înainte să ne întoarcem acasă. 

— Acasă? întrebă Lukas cu grijă. 

— În cer, îl lămuri pastorul zâmbind. 

— Chiar sunt noul lisus? întrebă Lukas cu vocea sugrumată. 

Pastorul încuviinţă din cap. 

— Cu douăzeci și șapte de ani în urmă te-am trimis pe 
pământ. 

Lui Lukas nu îi venea să creadă ce auzea. Bineînţeles. Acum 
se potrivea totul! De aceea nu avea părinți! 

— Și eu te-am găsit din nou, spuse Lukas pe un ton plin de 
deferenţă. 

— M-ai găsit din nou, îi repetă pastorul zâmbind. 

— Dar primul lisus a făcut lucruri mărețe. Eu ce am făcut? 
întrebă Lukas. 

— Va veni și vremea ta, spuse pastorul. Astăzi. 

— Astăzi? întrebă Lukas cu voce încordată. 

Pastorul zâmbi și se urcă în mașină. Se întoarse cu un 
pacheţel de pânză și îl așeză cu grijă pe bancă. 

— Pentru mine? 

— Deschide-l, spuse pastorul zâmbind. 

Lukas deschise pachetțelul cu mâini tremurânde. Făcu ochii 
mari când văzu ce conţinea. 

— Un pistol? 

Pastorul încuviinţă din cap. 

— Ce trebuie să fac? 

Pastorul se aplecă spre el și îl luă de mână. 

— Săptămâna trecută a venit un intrus la Casa Luminii. 

— Cine? 

— Un băiat trimis de diavol. 

Lukas simți cum furia punea stăpânire pe el. Demonul 
trimisese un copil ca să îi împiedice să călătorească. Știuse el. 
Pastorul și Nils fuseseră prea tăcuţi în ultima vreme. 

— Din fericire, sunt mai puternic ca demonul, spuse pastorul 
zâmbind. Eu îl înțeleg pe el, dar el pe mine nu. 

„Evident”, se gândi Lukas. 

Deo sic per diabolum. „Drumul către Dumnezeu trece prin 
diavol”. 

Trebuia să îl înţelegi pe diavol. Să îl cunoști. La asta se referea 
pastorul. 

— Unde e băiatul acum? 

— E închis în ascunzătoare. 

— Și ce vom face cu el? 

— ÎI vei ucide, îi explică pastorul. 

Lukas se uită la pistolul din fața lui și încuviinţă încet din cap. 

— Doar că există o mică problemă. 

— Ce? 

— A capturat-o pe Rakel. Pe Rakel a mea. 

— Ce nemernic! pufni Lukas. 

— Așa că trebuie să ai grijă. Ucide-l pe băiat, dar nu o răni pe 
Rakel. Am nevoie de Rakel a mea în cer. 

— Voi face tot posibilul. 

Lukas își lăsă capul în jos și sărută mâna pastorului. Acesta se 
ridică. Lukas înfășură din nou pistolul în material și îl duse în 
mașină. 

— Când ajungem în cer, vei avea și tu o Rakel a ta, îi promise 
pastorul. 

— Ce? se miră Lukas. 

— Da, bineînţeles, zise pastorul. Ştii tu, îngerii aceia mici 
spânzurați de copaci. 

— Fetitele despre care vorbește toată lumea? 

— Da, spuse pastorul. Ne vom întâlni cu ele acolo sus. Poţi să 
ţi-o alegi pe una dintre ele. 

O fetiță pentru el? De ce să vrea o fetiță? îi era îndeajuns 
Dumnezeu. Ce să facă el cu o fetiță? Lukas lăsă baltă subiectul, 
pentru că nu voia să îl contrazică pe pastor. Își puse centura de 

siguranţă, porni motorul și cobori încet pe drumul forestier spre 
fermă. 


73. 


Kim Kolsø stătea în partea din spate a sălii de ședințe 
ascultând cum se ducea totul de râpă. Nu îl afecta pe el, dar pe 
Munch și pe Mia da. Niciunul dintre cei doi nu era acolo, asta era 
problema. Dacă ar fi fost acolo, poate că ar fi reușit să răspundă 
la câteva din întrebările lui Mikkelson. 
Încercaseră toată ziua să dea de Mia, dar nu reușiseră, chiar 
dacă, după cum se părea, Anette vorbise cu ea. Se dusese la 
Åsgårdstrand și acum se întorcea. Cât despre Munch, nimeni nu 
știa nimic. 

Kim Kolsa oftă și bătu cu degetele pe masă. Se uită la 
Mikkelson, care se plimba dintr-un capăt în celălalt în faţa tablei, 
cu fruntea plină de riduri pe deasupra ochelarilor și cu mâinile 
încrucișate la spate. Ca un profesor care urma să îi mustre pe ei, 
studenţii. Kim se uită la Curry, care mimă cuvântul „aiureli” din 
buze și își dădu ochii peste cap. Kim trebui să își mute privirea 
de la el, ca să nu râdă, dar era pe deplin de acord. Aveau 
incredibil de multe lucruri de făcut. Niciunul dintre membrii 
echipei nu era liniștit. Inclusiv Ludvig, care mai avea puţin și se 
pensiona, se foia pe scaun ca un copil care nu poate sta locului. 
Dar cel mai tare părea să sufere Gabriel Mark. Îl scoseseră din 
birou, unde vorbea pe Skype cu prietenul lui care elimina 
zgomotele din filmuleţul lui Kiese. Tipul se bâţâia în scaun. 
Părea gata să explodeze. 

— Bun, începu Mikkelson uitându-se la cei prezenţi în sală, 
suntem toţi? 

Nu răspunse nimeni. Da, Mikkelson era profesorul, ei studenții 
impertinenţi care sfârșiseră acolo din pricina insubordonării față 
de autoritate. Sala era un teren minat. Atmosfera era încărcată 
de o senzaţie de iritare. 

— Ne pune cineva la curent? 

Mikkelson își ridică ochelarii și îi scrută cu privirea pe cei din 
sală. Nu îi răspunse nimeni. Rebeliunea din sala de clasă 
continua. Părea copilăresc, dar ce puteau să facă? In sală erau 

câţiva dintre prietenii și colegii cei mai apropiaţi ai lui Munch și 
ai Miei. Niciunul dintre ei nu voia să îi discrediteze. 

— Unde e Holger Munch? întrebă Mikkelson. Unde e Mia 
Kruger? 

În cele din urmă, se ridică Anette. 

— Nu avem vești de la Holger, spuse ea liniștită. Tocmai ce- 
am vorbit cu Mia. 

— Și care e situația? 

— Știu doar că se întorcea în oraș. 

— Și Munch? 

— Nu am primit vești de la el, dar Mia are o teorie, explică 
Anette. 

— Sunt sigur că are, comentă Mikkelson sarcastic, dar nu fu 
aprobat de cei din sală. Și ce teorie are? 

— Crede că criminalul l-a sunat pe Munch, îi zise Anette. Că 
voia să se întâlnească singuri undeva și Munch s-a dus să se 
vadă cu el. 

— Dar toate telefoanele sunt ascultate, spuse Mikkelson. Sunt 
date care să vină în sprijinul teoriei ăsteia? 

— Nu, spuse Gabriel Mark. Nu a existat nicio referință în acest 
sens înainte să închidă mobilul. 

— Criminalul putea să comunice cu el și în alt mod, nu-i așa? 
punctă Ludvig Grønlie cu grijă. 

— Ce vrei să spui? întrebă Mikkelson. 

— Nu, nu știu, dar are e-mail pe mobil, nu-i așa? Și nu avem 
acces la toate conturile de e-mail private de pe internet, gmail și 
toate cele, nu-i așa? 

Granlie îl privi cu îndoială pe Gabriel Mark. Știa că aparţinea 
altei generaţii de polițiști și spera să nu fi dat cu băţul în baltă. 

— Sper că nu sunt supravegheate toate activităţile noastre de 
pe internet, spuse Curry sarcastic. 

Câteva persoane râseră. 

— Nu, nu avem acces la ele, confirmă Gabriel Mark. 

— Așa că poate a primit un mesaj, conchise Anette. Ceva care 
să îl fi obligat să se întâlnească singuri. 

Mikkelson oftă. 

— Așa se fac lucrurile? 

Se uită la cei din sală, fără să primească răspunsul la care se 
aștepta. 

— Așa se fac? repetă el, puţin mai tare de data asta. Nu, nu 

așa se fac lucrurile, suntem o echipă. O echipă. Operațiunile de 
urmărire și distrugere pe cont propriu nu își au locul. În această 
echipă, ne coordonăm și lucrăm împreună. Nu-i de mirare că nu 
aţi aflat nimic. 

— Ba am aflat mai multe lucruri, spuse Ludvig apoi își drese 
glasul și se ridică. 

Lui Kim îi plăcea de Grønlie. Avea exact ce îi trebuia ca să 
facă parte din Unitatea de Operaţiuni Speciale. De fapt, era 
ciudat, trecuseră mulți prin unitate pentru perioade scurte de 
timp, fără să își găsească locul acolo. Nimeni nu putea spune cu 
exactitate ce îţi trebuia ca să faci parte din ea. Nu avea nimic 
de-a face cu competenţa, vârsta, clasa socială, specializarea sau 
dacă erai bărbat sau femeie, ci era doar un fel de chimie. O 
înțelegere tacită. Așa da și așa nu. Mai mulţi colegi de-ai lui 
foarte buni profesioniști trecuseră prin unitate fără să se simtă 
în largul lor acolo. Care nu îl suportau deloc pe Munch. Care 
credeau că Mia Kruger era  anchetatoarea cea mai 
supraapreciată din toate timpurile. Kim lucrase mulţi ani cu cei 
doi. Și nu ar fi vrut alt loc de muncă. 

Ludvig Grønlie îi rezumă pe scurt lui Mikkelson ce 
descoperiseră. Malin Stoltz. Apartamentul plin de oglinzi. 
Legătura dintre casa de bătrâni din Havikveien și un grup de 
sprijin pentru femei care nu puteau avea copii din Hanefoss. 
Filmuleţul lui Kiese, care, dacă Mikkelson nu ar fi insistat să se 
strângă toţi acolo, ca la școală, poate că le-ar fi dezvăluit locul 
în care Stoltz o ţinea închisă pe Marion. 

— Bine, în regulă, spuse Mikkelson și își puse ochelarii la loc. 
Care-i situaţia în momentul de față? 

— Pot să plec? 

Gabriel Mark luase cuvântul. Kim Kolsa zâmbi ușor în sinea lui. 
Îi plăcea tipul. Apăruse de nicăieri și, într-un timp foarte scurt, 
devenise o parte fundamentală a echipei. Pecetea casei Munch. 
La fel o găsise și pe Mia. Se zvonea că nici măcar nu fusese 
nevoită să absolve cursurile academiei de poliţie. 

— Ca să ce? întrebă Mikkelson, încruntându-și sprâncenele. 

— Dacă Munch s-a dus să îl caute pe criminal, ar fi bine să 
aflăm unde e, explică Gabriel Mark. Chiar acum reparăm 
filmuleţul, am un amic care se pricepe al naibii de bine la astfel 
de lucruri. Pe scurt, vom avea coordonatele GPS. Ar fi mai bine 
să folosesc timpul cât mai util și să mă ocup de asta, decât să 

stau aici. 

Kim râse în sinea lui. Când îl luase pe Mark de pe stradă, în 
ziua aceea, era mai nervos ca un puișor. Acum se purta de 
parcă ar fi lucrat în cadrul unităţii de la bun început. 

— Și tu cine ești? întrebă Mikkelson dându-și jos ochelarii. 

— Sunt Gabriel, răspunse Mark. 

— Cât timp de experienţă ai ca poliţist? 

— Două săptămâni, răspunse Mark netulburat. 

— Eu fac asta de douăzeci de ani, spuse Mikkelson și își puse 
ochelarii la loc. Cred că știu mai bine ca tine ce înseamnă să 
folosești timpul cât mai util, nu-i așa? 

Sarcasmul lui Mikkelson îi intră lui Gabriel pe o ureche și îi ieși 
pe cealaltă. Kim îl văzu pe Curry că îi făcu cu ochiul lui Gabriel 
Mark, care răspunse ridicând doar din umeri. 

— Anette? spuse Mikkelson încercând să găsească sprijin. 

— Gabriel are dreptate, răspunse Anette și se ridică. 
Filmuleţul lui Kiese e important și ar trebui să fie prioritatea 
noastră în momentul de față. Dacă Munch a ales să ne excludă 
pentru că Stoltz i-a dat un ultimatum, eu îl înţeleg perfect. E 
îndrăgostit de nepoata lui. Și eu aș fi făcut exact la fel. 

Kim văzu cum Mikkelson se schimbă la faţă. Dacă se gândise 
cumva că Anette Goli era aliata lui, se înșelase. Curry îi făcu cu 
ochiul lui Kim, care îi zâmbi. 

— Foarte bine, spuse Mikkelson nerăbdător și începu să 
răscolească niște foi care se aflau în fața lui, pe masă. Ce facem 
acum? 

Kim Kolsa oprise soneria la telefon, dar uitase să îi oprească și 
vibraţiile. Telefonul începu să îi tremure dintr-odată pe masă, 
afișând un număr necunoscut pe ecran. 

— Da? spuse Mikkelson furios, privindu-l drept în ochi. 

— Trebuie să răspund, se scuză Kim și se ridică de la masă. 

— Acum? întrebă Mikkelson. 

— Da, răspunse Kim. 

— Atunci... începu Mikkelson. 

Kim ieși din cameră și nu mai auzi și restul frazei. Intră în 
bucătărie și își puse o ceașcă de cafea. 

— Kim Kolsa la telefon. 

Auzi o voce de femeie la capătul celălalt al liniei: 

— Da, bună, mă numesc Emilie Isaksen. 

— Bună. Cu ce vă pot ajuta? 

Kim deschise ușa de la frigider și găsi o cutie de lapte. El și 
Mia Kruger erau de acord într-o privinţă, și anume că la serviciu 
nu se putea bea cafeaua exact așa cum ieșea din cafetieră. 

— Am găsit cartea dumneavoastră de vizită într-o saltea, 
explică femeia. Și nu știu prea bine ce să fac. Mă gândeam că 
poate mă puteţi ajuta. 

— Foarte posibil. De ce aveţi nevoie? întrebă Kim în timp ce își 
punea lapte în cafea. 


74. 


Tobias îi dădu pătura lui Rakel și stinse lanterna. Refugiul se 
întunecă pe deplin, dar nu aveau de ales. Nu puteau consuma 
bateriile de la lanternă și se obișnuiră repede cu întunericul. 
Tobias nu știa de cât timp erau închiși în camera subterană, dar 
probabil că trecuseră vreo patru sau cinci zile. Deschisese trapa, 
ca să se uite. Șoptise numele lui Rakel, fata pe care tocmai o 
cunoscuse, fata creștină de dincolo de gard, care avea nevoie 
de ajutor. Atunci, cineva apăruse din spatele lui și îl împinsese 
înăuntru. Se simţise ca un prost, se speriase și, în plus, se 
lovise. Căzuse destul de mult în jos, pe niște scări, până în 
fundul găurii negre, lovindu-se tare de podeaua de ciment. Din 
fericire, nu se lovise la cap, nici la braţe, pentru că aterizase pe 
o parte și scările îi mai amortizaseră puţin căderea, așa că nici 
nu îl durea extrem de tare, ci doar puţin șoldul și un picior. 

— Mai încercăm o dată trapa? propuse fata pe care o chema 
Rakel cu o voce suavă care străbătea întunericul. 

Tobias putea să o vadă puţin. Era aproape de el. 

— Nu prea cred că are sens, răspunse el. 

Nu voia să pară negativist, dar încercaseră deja de mai multe 
ori, ultima dată cu câteva ore în urmă. Urcase pe scări și 
încercase să împingă trapa din lemn în sus, cu umărul, dar 
aceasta nu se clintise. O încuiaseră din nou dinspre exterior, iar 
șperaclul lui nu îi era de niciun ajutor dacă încuietoarea era de 
partea cealaltă. 

Din fericire, aveau mâncare. Și pături. Și o lanternă, chiar 
dacă nu o puteau folosi prea mult, pentru că nu găsiseră baterii. 
Erau într-un refugiu subteran. Fata pe nume Rakel îi explicase 

totul. Mai fusese acolo de câteva ori. Acolo îi închideau pe copii 
prost educați. Pe cei neascultători. În mod normal, nu rămâneau 
acolo mult timp. În funcţie de ce făcuseră. Tobias își dădu 
seama că existau multe pedepse la ferma aceea. Una dintre ele 
consta în faptul că nu se putea vorbi timp de o săptămână. De 
aceea Rakel se folosise de bilețele când se întâlniseră lângă 
gard. Putea vorbi, nu își pierduse vocea, așa cum crezuse iniţial 
Tobias. La început crezuse că poate era surdomută, ca Șeful 
Bromden din Zbor deasupra unui cuib de cuci. Bineînţeles că 
putea vorbi. De când îl împinseseră în refugiu, vorbise aproape 
întruna. Lui Tobias îi plăcea să îi audă vocea. Vorbea altfel decât 
toate celelalte fete pe care le cunoștea, cum ar fi cele de la 
școala lui, care doar chicoteau și spuneau prostii. Rakel vorbea 
cum se cuvenea, aproape ca un adult. In plus, știa unde se aflau 
toate lucrurile în refugiu. Erau lăzi cu mâncare și carafe mari cu 
apă, și benzină și haine și, ei bine, tot felul de provizii. Ce-i 
drept, nu găsiseră baterii, dar sigur erau pe undeva. 

Tobias mai fusese într-un refugiu: aveau unul la școală și 
coborâseră acolo în timpul simulării unei situații de urgenţă. Cei 
de la protecţia civilă declanșaseră o alarmă în Hønefoss și toată 
lumea trebuise să coboare într-un șir lung, de parcă ar fi fost 
război. În refugiu erau doar câteva saltele de sport vechi și niște 
bâte de hochei. Nu ca aici, unde erau aproape de toate. In 
primele zile îi fusese teamă, dar începea să îi treacă. Nu se 
întâmplase nimic periculos și erau deja de ceva vreme acolo. 
Până la urmă, întotdeauna te lăsau să urci, așa îi spusese Rakel, 
că până la urmă te lăsau să urci, dar că uneori dura mai mult 
până veneau după tine. Tobias își făcea griji pentru frăţiorul lui. 
Probabil că Torben se speriase când ajunsese acasă și văzuse că 
el nu era acolo. Ce-i drept, îi scrisese un bileţel și îl ascunsese în 
salteaua de burete din patul lui, cea care se deschidea cu 
fermoar. Îi spuneau ascunzătoarea lor secretă. „Mă duc să le 
spionez pe fetele creștine, mă întorc repede”, așa îi scrisese. 
Spera să îl ajute puţin. 

— Nu mai cred în Dumnezeu, declară Rakel și îi căută mâna. 

Tobias le mai luase de mână și pe alte fete, înainte, dar de 
data aceasta era altceva. Lui Rakel îi plăcea să îl ţină de mână 
mult timp, și lui la fel. Avea degetele moi și calde, și când se 
așeza lângă el, putea simţi și căldura pe care o emana trupul ei. 
Era bine că stăteau aproape, ar fi putut petrece mult timp așa. 

Bineînţeles, dacă nu ar fi fost închiși sub pământ. 

— Eu nu cred în Dumnezeu, afirmă Tobias. 

Vorbiseră de multe ori despre asta. Se părea că era important 
pentru Rakel. Să vorbească despre Dumnezeu. Uneori, Tobias 
avusese impresia că fata vorbea mai degrabă cu ea însăși, dar 
încerca să îi răspundă cum putea mai bine. 

— Pentru că dacă ar fi existat un Dumnezeu, nu i-ar lăsa pe 
oameni să facă lucruri rele, nu crezi? 

Rakel se apropie mai tare de el și îi strânse mâna. Și el i-o 
strânse pe a ei. Mai făceau așa din când în când. 

„Totul va fi bine. Suntem împreună”. 

— Sunt de acord cu tine, încuviinţă Tobias, chiar dacă, în 
realitate, nu se gândise prea mult dacă exista sau nu 
Dumnezeu. 

La școală învățase că existau mulţi dumnezei. În alte părţi ale 
lumii, oamenii credeau în alte lucruri, dar nu îl prea interesa 
subiectul. Până acum, nu se gândise prea mult la asta. 

— Dar, în ce poţi să crezi dacă nu mai crezi în Dumnezeu? se 
întrebă Rakel. 

— În Superman? glumi Tobias. Mai spunea astfel de lucruri 
când frăţiorul lui era trist, ca să îl înveselească. 

— În cine? spuse Rakel. 

Ce-i drept, Rakel nu știa multe lucruri. Nu îi spuseseră despre 
ele. 

— E un bărbat foarte puternic care poate zbura. 

— Niciun bărbat nu poate zbura, nu-i așa? spuse Rakel mirată. 

— Nu, nu are treabă cu zburatul, ci cu faptul că nu există în 
realitate, e un personaj dintr-o revistă de benzi desenate. 

— Avem benzi desenate despre lisus, îi explică Rakel și apoi 
tăcu preţ de o clipă. 

Lui Tobias îi părea rău de ea. Nu că el ar fi avut multe lucruri. 
Cei din clasa lui da, aveau o mulţime de lucruri: calculatoare, 
iPad-uri, iPhone-uri și aproape orice noutate, dar măcar el avea 
un televizor, benzi desenate și cărți. Rakel nu avea nimic din 
toate acestea. 

— Când crezi că ne vor lăsa să ieșim? Cât a stat cineva cel 
mai mult aici? 

— Nu știu sigur, răspunse Rakel. O fată pe nume Sara a stat 
închisă două săptămâni, cred, dar nu mai era aici când am venit 
eu. 

— Ce-a făcut? 

— Spuneau că a încercat să fugă. 

— Ca tine? 

— Da. 

Deja se răcise în încăpere. Poate că se lăsase noaptea. Tobias 
apucă de capătul unei pături și și-o puse în jurul umerilor. Rakel 
se apropie mai tare de el și îl înveli cu pătura. Rămaseră o 
vreme așa, stând unul lângă celălalt, sub pătură, strângându-se 
tare de mână. Rakel își puse capul pe umărul lui și, după o 
vreme, Tobias o auzi respirând mai greu. Adormise deja. Tobias 
rămase nemișcat, ca să nu o trezească, și închise ochii. La scurt 
timp după aceea, dormea și el. Nu adânc, ca în patul lui, ci ca un 
pui de somn. Nici măcar nu își dăduse seama că dormea, când 
auzi un zgomot puternic. Tresări și văzu că trapa de sus se 
deschidea. 

„În sfârșit”, gândi el când văzu lumina de la o lanternă 
iluminând scările. 

Tobias Iversen o trezi pe fata cu pistrui frumoși și se ridică în 
picioare. 


75. 


Ploaia stătuse când Mia opri în fața casei de bătrâni din 
Havikveien. Coborând din mașină văzu norii negri deplasându-se 
spre centru. Urcă scările. _ 

Karen era la recepţie când intră. In același loc în care se 
aflase și Malin Stoltz atunci când Mia descoperise diploma 
atârnată pe perete, obţinută de Veronica Bache la campionatul 
de canastă. Pentru Dumnezeu, ce toantă fusese! Nu înțelesese 
nimic. Nu mai funcţiona cum trebuia, poate de aceea. Nici 
măcar nu își dăduse seama că ea era ţinta lui Stoltz. Munch, da, 
dar alt Munch. Era vorba de Edvard Munch. De aceea lăsase 
cadavrele în castelul de pe Isegran. Mamele lui Munch. Și Mia 
Krüger lucrase la cazul din Hønefoss. Oare de aceea? Pentru că 
era femeie? Poliţist și femeie. Ar fi trebuit să se descurce mai 
bine? Ar fi trebuit să o găsească pe fetița nou-născută pentru că 
era femeie? Nu mai reușea să gândească limpede. Vizita la 
cimitir îi storsese și ultimul strop de putere. Bunica ei era 


VP - 314 


moartă. Tatăl ei era mort. Mama ei era moartă. Sigrid era 
moartă. Era complet singură. Mia se bucură că se terminase 
totul. Uneori, pe Hitra, se îndoise puţin dacă luase decizia 
corectă. Să se sinucidă. Să părăsească această lume. Oare ar fi 
trebuit să gândească altfel? Gata. Acum era sigură. Luase 
hotărârea corectă. Nu ar fi trebuit să plece de pe insulă. Văzu în 
mintea ei toate pastilele de pe masă, care o așteptau. Se simţi 
entuziasmată. 

„Vino, Mia, vino”. 

Mai întâi trebuia să o găsească pe Marion. Trebuia să își 
strângă ultimele forțe și să o găsească pe micuța zâmbitoare, 
lumina ochilor lui Holger Munch, pe care toţi ajunseseră să o 
iubească mult. Trebuia să o găsească pe Malin Stoltz. Se gândi 
rapid și la Munch, care primise o veste și dispăruse. Spera că 
era bine. Poate chiar o prinsese pe Malin. Poate că își găsise 
nepoata. Mia încercă să zâmbească. Nu voia să lase să se vadă 
ce rău se simţea de fapt. 

— Bună, Karen. 

— Bună, Mia. 

— Îmi cer scuze. Îmi pare rău că am fost cam tăioasă la 
telefon, dar suntem îngropaţi până la gât în probleme de muncă. 

— S-a întâmplat ceva? întrebă Karen îngrijorată. 

„Îi place de Holger”, se gândi Mia. Era clar. 

— Nimic, doar stresul dintotdeauna, minți Mia. Ai găsit cheia? 

— Da, e aici, spuse Karen. Să îmi iau o haină pe mine. 

Intră în camera din spate și se întoarse cu haina pe ea. 

— E de mult timp aici? 

— Nu știu, spuse Karen, apucând-o pe drumul de ieșire care 
ducea spre scările de la garaj. Am dus gunoiul azi-dimineaţă - 
de fapt, asta nu e treaba mea, știi?, dar, ei bine, trebuie să 
punem toţi umărul în momente dificile - și atunci am văzut-o. 
Nu știu de cât timp e aici. 

— Oare de ce nu și-a dus-o acasă? întrebă Mia. 

— N-am nici cea mai vagă idee, răspunse infirmiera coborând 
ușor spre garaj, în faţa Miei. 

„Calcă ușor. Ține minte, Mia, ușor”. 

Așa îi spusese bunica ei pe patul de moarte. Mia nu se mai 
simțea deosebit de agilă. Karen era de o vârstă cu ea, poate 
chiar puţin mai mare, dar arăta mult mai bine. Mai tânără. Mai 
veselă. Nu avea niciun rid. Răspunderea nu o apăsase așa de 

tare. Infirmieră într-o casă de bătrâni. Era altceva decât o 
polițistă distrusă și fără minte. Mia era epuizată. Se vedea în tot 
corpul ei. încercase să reziste prea mult timp. Să fie Mia Rază de 
Lună. Singură pe lume. Dar vizita la cimitir o ajutase să 
înțeleagă. Nu avea sens să mai lupte. Incercă să se înveselească 
și îi zâmbi infirmierei amabile. Munch și Karen. Spera că avea să 
meargă. Că lucrurile aveau să meargă între ei. Munch o merita 
din plin. 

— Aici e, spuse Karen zâmbind și arătă spre Citro&nul alb 
parcat într-un colţ. Uite cheile, spuse ea zâmbind în continuare. 

Mia descuie mașina și aruncă o privire înăuntru. La prima 
vedere, nu văzu nicio dovadă cum că s-ar fi aflat în mașina unei 
criminale în serie. Totul părea foarte normal. Un pahar de la 
McDonald's. Un ziar. Mia se duse în spatele mașinii și deschise 
portbagajul. Nici acolo nu văzu nimic anormal. Un triunghi 
reflectorizant. O pereche de ghete. La naiba, la ce se așteptase? 
Ca Stoltz să lase vreo urmă de-a fetițelor în mașină? Era prea 
isteaţă pentru asta. Cinică. Rece. Planificase totul ani de zile. Nu 
avea să lase indicii în mașină. Se dusese chiar și la mormântul 
lui Sigrid. Mia se înfurie doar gândindu-se la asta. Simţi cum îi 
vibrează telefonul în buzunar. Fotografia lui Ludvig. În sfârșit se 
înveseli puţin. Se bucura că o nimerise. Un grup de sprijin 
pentru femei care nu puteau să aibă copii. Se bucura că, la 
urma urmei, contribuise și ea cu ceva. Scoase telefonul din 
buzunar și citi mesajul de la Ludvig. O fotografie. Un grup de 
sprijin din Hanefoss. „Întâlnire de Crăciun, 2005”. În total, șase 
femei zâmbitoare în faţa unui pom de Crăciun. O recunoscu 
imediat. Malin Stoltz. Nu avea ochii de culori diferite. Avea 
amândoi ochii albaștri. Lentile. Mia mări puţin fotografia. Malin 
Stoltz. | se părea așa ciudat... Părea atât de normală... O fată 
obișnuită care voia să aibă copii, dar nu putea. Zâmbitoare, cu 
braţul în jurul femeii de lângă ea. Femeia de lângă ea. Mia mută 
puţin imaginea, ca să vadă mai bine. 

„Ce naiba...?” 

Se întoarse, dar era deja prea târziu. Femeia din fotografie. 
Femeia din spatele ei. Simţi cum vârful acului îi intră în gât. Se 
lovi cu ceafa de ușa din spate a mașinii, care era deschisă. 

— Numără de la zece la unu, spuse Karen zâmbind. Așa se 
zice. De la zece la unu și vei adormi. Distractiv, nu-i așa? Zece, 
nouă, opt... 

Mia Kruger își pierdu cunoștința înainte să audă numărul șase. 

PARTEA A ȘASEA 


76. 


Lui Anette Goli nu îi plăcea atmosfera din sala de ședințe. 
Mikkelson venise ca să preia frâiele, voia să conducă el singur 
cazul, dar nu cunoștea îndeajuns de bine detaliile ca să inspire 
echipa și ca să facă lucrurile să înainteze. Incepu să se simtă 
destul de iritată. Trebuiau să înainteze chiar acum, rapid, cât 
mai curând. Nu aveau timp să îl aducă la zi pe Mikkelson cu 
toate lucrurile pe care nu le știa. Și unde era Mia? Doar tocmai 
ce vorbise cu ea. Și de ce își închisese Munch telefonul? Poate 
pentru că avea să-l întâlnească pe criminal, dar de ce nu a lăsat 
mobilul pornit, ca să îl poată urmări? De ce nu voia să fie 
urmărit? Cântări toate argumentele în mintea ei și nu îl auzi pe 
Kim. 

— Trebuie să o faci acum? întrebă Mikkelson. Nu avem lucruri 
mai importante de făcut? 

Kim oftă. 

— Ba da, dar bănuiesc că există o legătură. 

— Și care ar fi aceea? întrebă Mikkelson. 

Anette Goli trebui să-și muște limba ca să nu vorbească. După 
cum reieșea, Mikkelson nu era la curent. 

— Tobias Iversen e băiatul care a găsit-o pe Johanne, 
răspunse Kim oftând. Și acum a dispărut. Tocmai ce am vorbit 
cu profesoara lui: de o săptămână nu l-a mai văzut nimeni. l-a 
lăsat un bileţel fratelui lui în care îi spunea că se duce să 
spioneze o sectă în pădure. 

— Ar putea fi o coincidenţă, zise Mikkelson. 

Anette nu mai suportă. 

— Și ar putea fi ceva important, interveni ea tranșantă. Dacă 
e vorba de o sectă în pădurea din apropierea locului în care a 
fost găsită Johanne, mai mult ca sigur că merită să mergem să 
vedem ce se întâmplă. La urma urmei, avem de-a face cu o 
parohie care clar e implicată; nu știm cum anume, dar sigur se 
întâmplă ceva ciudat. 

Mikkelson se uită la ea și se gândi puţin. 

— Bine, spuse. Dar să nu te întinzi cu asta. Ține-ţi telefonul 
pornit, în caz că avem nevoie de tine. 

— De acord, spuse Kim. ` 

Își duse mâna la frunte, a salut, și ieși din sală. Îi făcu cu 
ochiul lui Anette, ca să îi mulțumească pentru sprijin și apoi 
închise ușa după el. Ea zâmbi și îi făcu la rândul ei cu ochiul. li 
plăcea de Kim Kolsg. De fapt, îi plăcea de toți membrii echipei. 
Munch avea defectele lui, clar, dar știa cum să își aleagă 
oamenii. Nu mai lucrase niciodată cu un grup atât de unit și 
motivat. Chiar dacă poate că acum nu era deloc motivat, din 
nefericire. Poate că Mikkelson era un șef bun în Grønland, dar nu 
avea talent la investigat sau la condus echipe de anchetatori. 
Nu era dotat social pentru asta. Era mult prea insensibil. Echipa, 
care în mod normal era foarte inspirată, părea că își dorea să 
facă orice altceva decât să stea în sala de ședințe. Nu era de 
mirare. Aveau un milion de lucruri de făcut și timpul se scurgea. 
Nimeni nu văzuse nimic în apartamentul în care fuseseră Miriam 
și Marion. Marion dispăruse fără urmă. Se gândi la Munch. Poate 
că era acolo. Singur și fără sprijin, era foarte periculos, dar 
măcar era acolo. Pentru că trebuia să fie acolo, nu-i așa? Anette 
nu își imagina altceva. 

— Deci, cum stăm cu dispariţia lui Marion Munch? întrebă 
Mikkelson și chiar atunci sună mobilul lui Anette. 

Mikkelson se uită la ea nervos. 

— E din Grønland, spuse Anette. Trebuie să răspund. 

leși din încăpere. 

— Da? 

— Bună, sunt Hilde Myhr. Auzi, e cineva aici care vrea să stea 
de vorbă cu tine. 

— Cu mine, personal? 

— Nu, cu oricare dintre voi. Am încercat să îi sun pe Munch și 
pe Mia, dar nu răspund. 

„Mia nu răspunde? Oare pe unde umbla?” 

— Sunt foarte ocupată, trebuie să fie foarte important. 

— Da, e important, cred că da. 

— Cine e? 

— Malin Stoltz. 

Anette aproape că scăpă telefonul din mână. 

— Ce-ai spus? 

— Malin Stoltz e aici. 

Anette rămase atât de surprinsă, încât uită cu totul să 
răspundă, închise și intră în fugă în sala de ședințe. 

— Am găsit-o pe Stoltz! strigă ea. 

— Ce? spuse Mikkelson. Cum de... 

— E în Granland. Curry, vii cu mine. 

— La ordinele dumneavoastră, spuse Curry și își luă imediat 
haina 


77. 


Holger Munch se ridică în pat. Avea impresia că o să-i 
explodeze capul și avea gura foarte uscată. Privi confuz în jur. 
Camera era clinic de curată. Părea a fi un spital. „Casa de 
bătrâni”. Încă era în casa de bătrâni din Havikveien. 

„Ce naiba?” 

Se ridică rapid, dar trebui să se așeze la loc. Se învârtea 
camera cu el. Fereastra. Era întuneric afară. Era noapte. 
Dormise toată ziua. Într-un pat de la casa de bătrâni din 
Havikveien, cu hainele pe el. Se căută în buzunare, dar nu găsi 
mobilul pe nicăieri. Fir-ar! Ce naiba se întâmpla? Unde era 
Karen? Nu trebuia să îl trezească? Încercă să se ridice din nou și 
de data aceasta reuși. Se duse cu pași tremurânzi spre ușă și 
încercă să o deschidă, dar nu reuși. Era închisă cu cheia, pe din 
afară. Pipăi după încuietoare pe partea lui de ușă, dar nu era 
niciuna. Cineva îl încuiase acolo. „Ce grozăvie!” Holger Munch 
simți cum începe să intre în panică pe măsură ce își dădea 
seama ce se întâmplase. 

„La naiba!” 

Lovi în ușă cu mâna lui grea și strigă nervos: 

— Alo! 

Începu să lovească cu disperare în ușă, în timp ce încerca să 
gândească limpede. 

— E cineva acolo? 

Își vârî din nou mâinile în buzunar. Și în cele de la trenci, și în 
cele de la pantaloni. Se întoarse împleticindu-se spre pat și 
începu să caute printre așternuturi. Nici urmă de telefon pe 
nicăieri. 

Ușa se deschise în spatele lui și o infirmieră pe care Holger nu 
o cunoștea își vâri capul prin ușă. Il privi speriată. 

— Cine sunteți? Și ce căutaţi aici? 

— Munch, de la poliția din Oslo, Departamentul de Omucideri, 
răspunse Munch cu voce răgușită și își făcu loc să treacă. Ai 
văzut-o pe Karen? 

— Karen? spuse infirmiera speriată. A ieșit din tură, de ce? 

— Trebuie să folosesc telefonul, spuse Munch și se împletici 
spre recepţie. 

— Nu, ascultați, nu se poate... 

— Sunt Munch, de la poliţie. Mama locuiește aici, explică 
Munch și ridică receptorul. 

Rămase cu receptorul în mână, ușor încurcat. La naiba cu 
tehnologia modernă, nu își mai amintea niciun număr. Formă 
numărul de la informații telefonice și ceru să îi facă legătura cu 
comisariatul din Grønland. În sfârșit cineva îi răspunse și ceru să 
fie transferat la Unitatea de Operaţiuni Speciale. li răspunse 
Ludvig: 

— Ludvig Grønlie la telefon. 

— Sunt Munch. 

— La naiba, Munch, pe unde-ai umblat? 

— Nu am timp de explicaţii, Ludvig. Mia e acolo? 

— Da’ de unde, nu e. 

— Cum adică nu e? Pe unde e? 

— Aici nu e, repetă Ludvig. 

— Fir-ar să fie, spuse Munch. Gabriel e? 

— Munch... îl întrerupse Ludvig. 

— Dă-mi-l pe Gabriel, trebuie să poată localiza mobilul Miei. 
Dă-mi-l la telefon. 

— Munch... insistă Ludvig. 

— La naiba, Ludvig, dă-mi-l pe Gabriel. 

— Nepoata ta a dispărut, îi spuse Ludvig la celălalt capăt al 
liniei. 

Munch înmărmuri. 

— Marion a dispărut, repetă Ludvig. A răpit-o cineva din 
apartament. Dar va fi totul bine, o avem pe Stoltz. S-a predat 
singură. M-ai auzit? O avem pe Malin Stoltz. Anette și Curry o 
interoghează chiar acum. Va fi totul bine. 

Munch se trezi încetul cu încetul. Ca un urs care iese din 
hibernare. 

— Nu e ea, afirmă el. 

— Ce vrei să spui? 

Totul se învârtea în jurul lui. 

— Trimite o mașină după mine. 

— Bine, dar... 

— Trimite o mașină! strigă el în receptor. 

— Bine, dar unde ești? răspunse Ludvig pe același ton. 

— Îmi pare rău, își ceru Munch scuze, care simţea că tremură 
din toţi rărunchii. La casa de bătrâni din Havikveien. Trimite o 
mașină, Ludvig. Nu pot conduce. Trimite-mi o mașină. 

Închise și ieși poticnindu-se în întunericul de afară. 


78. 


În sala de interogatoriu modernă de la subsolul comisariatului 
din Grønland era o atmosferă încordată și ușurată în același 
timp. O căutau de atâta timp... Mai întâi fusese o persoană fără 
chip, un criminal în serie necunoscut, și după aceea devenise o 
femeie cu ochi de culori diferite care locuia într-un apartament 
acoperit de oglinzi. Și acum era aici. La doar un metru distanță. 
Anette o privi cu viclenie, în timp ce Curry mai umplea un pahar 
cu apă. Malin Stoltz. Anette nu știa prea bine la ce se așteptase, 
dar probabil că nu la asta. Era foarte slabă și firavă. Părul negru 
și lung îi atârna peste fața palidă. Avea degete subţiri, care abia 
de reușeau să ţină paharul de apă când îl ducea la buzele-i 
uscate. 

— Mulţumesc, spuse Malin Stoltz cu grijă și plecă din nou 
capul. 

Lui Anette aproape că îi era milă de ea. 

— Ai dreptul să fie prezent un avocat, ești conștientă de asta? 
întrebă Curry și se așeză din nou. 

Malin Stoltz încuviinţă ușor din cap. 

— Nu am nevoie, declară ea slab. 

— S-ar putea să fie util, insistă Anette. 

Malin Stoltz își ridică privirea spre ea. Un ochi căprui și celălalt 
albastru, care parcă își pierduseră cheful de viaţă. 

— Nu am nevoie, repetă Malin Stoltz și își trecu mâna subţire 
prin părul negru. Vă voi povesti tot ce știu. 

— Suspecta decide să nu își folosească dreptul la asistenţă 
juridică, spuse Curry către microfonul de pe masă. 

— Ești sigură? insistă Anette din nou. 

Malin Stoltz încuviință din nou din cap, la fel de prudentă ca 
prima dată. 

Era atât de fragilă... Lui Anette nu îi venea să creadă. Era 
aproape transparentă, ca de sticlă. Anette avu impresia că, dacă 
vorbea prea tare sau pocnea din degete, avea să se spargă în 
bucăţi. 

— Vă voi povesti tot ce știu, continuă Stoltz. Dar vreau să 
sunaţi pe cineva. 

— Pe cine, mai exact? întrebă Curry tăios. 

Anette îi făcu semn să se calmeze. Nu avea de ce să se 
poarte agresiv. Malin Stoltz era deja frântă. 

— Sunt bolnavă, explică Malin. Am o boală. Vreau să îl sunați 
pe medicul meu, se poate? 

Malin o privi din nou, de data aceasta cu ochi rugători. 

— Bineînţeles, răspunse Anette. Ce număr are? 

— ÎI ştiu pe de rost, spuse Malin. 

Curry îi împinse un carneţel și un creion peste masă. li sună 
telefonul o dată. Curry citi mesajul primit în timp ce Malin nota 
numărul de telefon în carneţel. Ridică din sprâncene și îi împinse 
mobilul lui Anette, peste masă. Mesajul era de la Ludvig. 


Munch e pe drum. 


Anette zâmbi și îi înapoie telefonul. Munch se întorsese. „În 
sfârșit”. Anette luă carneţelul de la Malin Stoltz și i-l dădu lui 
Curry. 

— ÎI suni tu? 

Curry încuviinţă din cap și ieși din încăpere. 

— Mai vrei apă? întrebă Anette când rămaseră singure în 
încăpere. 

— Nu, mulțumesc, spuse Stoltz slab și plecă din nou capul. 

— De ce boală suferi? 

— Nu reușesc să își dea seama, răspunse Malin. Dar e ceva la 
cap. Nu sunt sănătoasă la cap. Uneori nici măcar nu știu cine 
sunt. Dar nu au reușit să își dea seama ce se întâmplă cu mine. 

— Unde e Marion Munch? întrebă Anette. 

— Cine? 


VP - 323 


Malin Stoltz o privi întrebătoare. 

— Marion Munch. Ai răpit-o din apartament, nu-i așa? Unde o 
tii? 

— Pe cine? întrebă Stoltz din nou. Acum părea de-a dreptul 
năucită. 

— Ştii de ce ești aici, nu-i așa? 

— Da, spuse Malin și încuviinţă din cap. 

— De ce? 

— Pentru că i-am înșelat pe bătrâni, explică Malin cu voce 
slabă. 

De data aceasta, Anette fu cea mirată. 

— Ce vrei să spui? 

Malin se uită la ea. 

— l-am păcălit pe bătrâni. Nu voiam. S-a întâmplat pur și 
simplu. Eu și Karen. Aveam nevoie de bani. Eu voiam să adopt 
un copil. Nu e chiar așa ușor când ești singură și deloc 
sănătoasă. Ştii cât de scump și de dificil e să adopţi un copil? 

Anette habar nu avea despre ce vorbea. 

— Acum ești bolnavă, Malin? 

— Ce? Dacă sunt cum? 

Malin Stoltz se ridică brusc și se uită în jur. 

— Eşti Malin acum sau ești altă persoană? 

— Nu mă cheamă Malin, spuse Stoltz. 

— Și cum te cheamă atunci? 

— Mă cheamă Maiken Storberget, spuse Malin Stoltz. 

— Deci, de ce îţi spui Malin? 

— A fost ideea lui Karen, îi explică femeia cea slabă. 

Maiken Storberget. Anette era de-a dreptul uluită, dar nu lăsă 
să se observe. Curry reveni în încăpere. 

— Tocmai ce-am vorbit cu medicul tău. M-a rugat să te salut 
și să îţi spun că vine încoace. 

Renunţase complet la atitudinea agresivă. Nu avea de ce să 
se poarte agresiv. La cum se comporta femeia din faţa ei, 
Anette începea să se îndoiască de faptul că Malin Stoltz ar fi fost 
persoana pe care o căutau. Doar dacă nu era expertă în arta 
minciunii, ceea ce ar fi fost foarte probabil. Ea însăși spusese că 
suferea de o boală. Că uneori nu era ea însăși. Dar Anette 
văzuse mulţi mincinoși de-a lungul anilor, și, dacă Malin Stoltz 
se număra printre ei, atunci era chiar bună. Anette opri 
reportofonul și se scuză pentru o clipă. Il scoase pe Curry pe 

coridor și o lăsă pe Malin Stoltz singură în sala de interogatoriu. 

— Ce ţi-a spus medicul? 

— Ne-a spus adevărul, îi explică Curry. A tot intrat și ieșit din 
instituţii medicale de când era mică. Asta în cazul în care 
persoana cu care am vorbit chiar e medic. Cazul ăsta e atât de 
ciudat, că deja nu mai cred nimic. 

— Ţi-a spus ce are? 

— Nu, e secret medical, dar mi-a confirmat că sigur e bolnavă 
cu capul. 

— Curry... 

— Că suferă de o boală mintală. La naiba, Anette, femeia aia 
a omorât patru fetiţe și eu trebuie să am grijă cum vorbesc? 

— Verifică-l puţin pe medic. Vezi dacă are licenţă. Și pune pe 
cineva să verifice numele Maiken Storberget în arhivele noastre. 

— Cine e? 

Anette făcu semn din cap spre sala de interogatoriu. 

— Stoltz? 

— Așa zice ea. Verifică chiar acum, bine? 

— Bine, spuse Curry. 

Anette se întoarse în încăpere și porni reportofonul. 

— Astăzi este vineri, 4 mai 2012, ora 22.40. Procurorul Anette 
Goli o interoghează pe Malin Stoltz. 

— Maiken Storberget, o corectă Stoltz, dar brusc nu mai părea 
chiar așa de sigură de asta. 

— Cum vrei să îţi spun acum? întrebă Anette cu amabilitate. 

— Cred că Maiken, răspunse Malin. 

— Maiken, atunci. Mai vrei apă, Maiken? 

— Nu, mulțumesc, mi-e bine. 

— Ştii de ce te afli aici, Maiken? 

— Da, pentru că eu și Karen îi înșelăm pe bătrâni. Îmi pare 
rău. 

— Nu de aceea te afli aici, Maiken. 

— Nu? 

Fosta Malin Stoltz, care acum era Maiken Storberget, o privi 
mirată. 

— Eşti sigură că nu vrei un avocat? 

— Da, sunt sigură, dar de ce mă aflu aici? 

— Ești suspectă de uciderea a patru fetițe de șase ani, și, în 
plus, pentru dispariţia lui Marion Munch, tot de șase ani. 

— Oh... Nu, nu, nu, nu. 

Maiken se ridică brusc de pe scaun și îndreptă un deget spre 
Anette. 

— Nu, nu, nu... Oh, nu, nu. 

— Te rog să te așezi, Maiken. 

— Oh, nu, nu... Nu, nu, tu știi că nu, știi că nu am nimic a face 
cu asta. Oh, nu. Nu, nu, nu. 

Lui Anette îi părea rău că acceptase să îi scoată cătușele. | se 
părea că Maiken Storberget ar fi putut începe să se rănească 
singură din clipă în clipă. 

— Te poţi așeza, Maiken? 

— Nu am nimic de-a face cu asta. 

— Te poţi așeza, Maiken? 

— Cu asta nu. Oh, nu, nu, nu. Știi că nu. Nu am fost eu. 

— Dacă te așezi, te voi asculta, de acord? spuse Anette pe un 
ton cât mai amabil cu putinţă, dar cu degetele aproape de 
butonul de sub masă. Ar fi preferat ca paznicii să intre doar dacă 
era absolut necesar. 

Maiken Storberget o privi pentru o clipă și hotări să se așeze 
din nou. 

— Maiken... 

— Da? 

— Să uităm puţin ce ţi-am zis mai înainte, bine? 

— Bine, repetă Maiken, ștergându-și o lacrimă. 

— Mai povestește-mi despre ce îmi ziceai mai devreme. 

— Despre bătrâni? întrebă Maiken și se ridică în șezut. 

— Despre ce bătrâni e vorba? 

— Cei de la casa de bătrâni, spuse Maiken cu voce slabă. Am 
cunoscut-o pe Karen în Hønefoss. Intr-un grup de sprijin pentru 
femei care nu pot avea copii. Ne-am cunoscut. Ei i-a venit ideea, 
spunea că știe ea pe cineva. 

— Pe cine? 

— Pe un pastor. Nu a fost pastor de la bun început, înainte era 
vânzător de mașini, cred, dar s-a făcut pastor și fura bani de la 
oamenii aflați pe moarte. 

— Te referi la moștenirile lor? 

Mia își informase echipa despre cei din parohie care 
încercaseră să o înșele pe mama lui Munch ca să le lase lor 
moștenirea ei. 

Maiken Storberget încuviință din cap. 

— Ne dădeau bani în schimbul numelor de persoane care... 


VP - 326 


— Persoane care...? 

Maiken ezită. 

— Ştii tu, bătrâni pe care am fi reușit să îi convingem să 
creadă în rai. 

Era evident că îi era rușine. Își tot frângea mereu mâinile în 
poală. 

— Și cât a durat asta? 

— Oh, mult, mult timp. Am înșelat multă lume. 

Se deschise ușa și Curry intră în încăpere. Anette apăsă pe 
butonul reportofonului. 

— Este ora 22.57. Anchetatorul Jon Larsen tocmai a intrat în 
sala de interogatoriu. Interogatoriul lui Malin Stoltz - Maiken 
Storberget continuă. 

Se uită la Curry, care încuviinţă din cap. 

— E totul bine, informă el pe scurt. 

— Deci, cine e Karen? întrebă Anette. 

— Nu o cunoașteţi pe Karen? se miră Maiken. 

— Pe care Karen? interveni Curry. 

— Nu, nu o cunoaștem pe Karen, răspunse Anette. 

— Dar eu o cunosc pe Karen, spuse Munch, care apăruse de 
nicăieri în încăpere. 

Anette nici măcar nu auzise ușa deschizându-se. 

— Este ora 22.59. Holger Munch, șeful Unităţii de Operaţiuni 
Speciale, tocmai a intrat în sala de interogatoriu, spuse Anette 
către microfon. 

— Unde e Karen? întrebă Munch și se așeză pe marginea 
mesei. 

Maiken Storberget părea și mai rușinată acum că venise 
Munch. Se cunoșteau. Și Maiken făcuse parte din încercarea de 
a lăsa familia Munch fără moștenire. 

— Îmi pare rău, Holger, murmură Maiken și își privi mâinile. 
Voiam doar să am un bebeluș. De ce nu pot să am un bebeluș, 
dacă toată lumea poate? 

— E în regulă, Malin, o linişti Munch, punându-și mâna pe 
umărul ei. Trebuie să știu doar unde e Karen. 

— Maiken, îl corectă Anette. 

— Poftim? întrebă Munch întorcându-se spre ea. 

Anette își mai văzuse șeful obosit și cu alte ocazii, dar 
niciodată atât de obosit. Abia de reușea să o privească. Dacă nu 
ar fi știut că nu pune gura pe alcool, ar fi crezut că era băut. 

— Maiken Storberget, spuse Curry și îi făcu semn cu capul lui 
Munch, să se liniștească. 

— Maiken? în regulă, Maiken, spuse Munch. Unde e Karen? 

— Oh, nu, nu, spuse Maiken și începu să se legene în scaun. 

— Munch... interveni Anette, dar acesta nu vru să o asculte. 

— Trebuie să știu unde e Karen, pricepi? Trebuie să știu unde 
e, acum! 

Munch se aplecă în faţă și o prinse pe femeia slabă de umăr. 
Maiken Storberget reacționă instinctiv și își ascunse fața cu 
mâinile. 

— Nu, nu, nu. 

— Munch! repetă Anette pe un ton sever. 

— Unde e Karen? strigă Munch scuturând-o pe femeia slabă. 

— Munch! strigă la rândul ei Anette. 

— Unde e Karen? 

Munch o strângea de umeri și o scutura cu forţă. Anette fu pe 
punctul de-a se ridica, dar Curry i-o luă înainte. Polițistul cel 
solid îl cuprinse pe Munch cu braţele și îl duse pe coridor. 

— Ești bine, Maiken? întrebă Anette după ce rămaseră din nou 
singure în sala de interogatoriu. 

Femeia slabă își ridică privirea și se uită la ea speriată, 
încuviințând încet din cap. 

— les să vorbesc cu ei, și mă întorc imediat, bine? 

Maiken Storberget încuviinţă din nou din cap. 

— Și știi ce? 

Maiken o privi. 

— Ce? 

— Va fi totul bine. Eu te cred, da? 

Maiken își șterse o lacrimă și încuviinţă ușor din cap. 

— Îți mulțumesc. 

Anette zâmbi, îi puse o mână pe umăr și ieși din încăpere. 

— Ce naiba-i cu tine, Munch? Curry era pe coridor, ţinându-l în 
continuare bine pe Munch. 

— lartă-mă, se bâlbâi Munch. Marion e la ea. La Karen. Fetița 
mea e la ea. Marion e la ea. 

— Calmează-te, îi ceru Curry. 

— Du-o pe Maiken într-o celulă, spuse Anette pe un ton 
liniștit. Mă ocup eu de Holger. 

Curry încuviință din cap și dădu reticent drumul trenciului de 
un maro-deschis. Se întoarse în sala de interogatoriu și îi lăsă pe 

ceilalți doi pe coridor. 

— Eşti bine, Holger? întrebă Anette și își puse mâna pe 
umărul șefului ei. 

— Fetiţa mea e la ea, repetă Munch. 

— Cine e Karen? întrebă Anette pe un ton liniștit. 

— Lucrează la casa de bătrâni, mârâi Munch. Fetiţa mea e la 
ea, Anette. Fetița mea. 

— O vom găsi, îl asigură Anette și chiar atunci îi sună mobilul. 

— Anette la telefon. 

— Dă-mi-l pe Holger, îi ceru Gabriel Mark respirând greoi la 
celălalt capăt al liniei. 

Anette îi dădu telefonul lui Munch. 

— Da? 

Munch ascultă și închise aproape instantaneu. 

— Filmuleţul lui Kiese. Avem coordonatele GPS. la-l pe Curry, 
bine? 

Agentul durduliu o luă la fugă pe coridor fără să mai aștepte 
vreun răspuns. 


79. 


Mia Kruger credea că zgomotele care o treziseră erau de la 
pescăruși. Se întorsese pe insula ei. ln casa pe care o 
cumpărase ca să fie singură. Ca să evite lumea. Ca să se evite 
pe sine însăși. Luase medicamente de capul ei, intenţionat, 
aproape până murise. Marea. Aerul. Pescărușii. Calmul. Avea să 
se ducă la Sigrid. E prea greu să fii singură. Când toţi cei din 
familia ta au dispărut. Morți. E prea greu să nu ai pe nimeni care 
să te înțeleagă. Sigrid o înţelesese mereu. Sigrid cea bună, 
frumoasă și minunată. Mia nici măcar nu trebuia să spună ceva. 
„Te înțeleg. 
Mia”. Nici măcar nu trebuia să deschidă gură. Ochi plini de 
bunătate și căldură pe sub părul ei blond. 

Acum era singură. Nu se simțea în siguranţă. Nu era liniștită. 
Singură în casa ei cu pescăruși. Mia Kruger, dură, inteligentă și 
deosebită. „Mia Rază de Lună”, indianca având ochi albaștri 
strălucitori, una dintre cele mai bune investigatoare de 
Omucideri din ţară. Transformată într-un monstru sufocat pe o 

insulă pustie. A 

Mia își simţi gura uscată. Incercă să deschidă ochii, dar totul 
se mișca foarte încet. Trecea cu încetinitorul de la vis la 
realitate, cu muzică pe fundal. Un radio. Muzica se opri. Incercă 
din nou să deschidă ochii, dar pleoapele îi erau blocate. Nu doar 
pleoapele, ci tot corpul ei; nu se putea mișca. Mia se întoarse 
încet la visul ei. Cafeaua era în curs de preparare, se auzea 
zgomotul de la cafetiera din bucătăria casei de pe Hitra. 

— Bună ziua, Mia. 

Mia Krüger deschise ochii și o văzu pe Karen Nylund în fața ei. 
Femeia blondă zâmbi și îi arătă o sticlă cu apă. 

— Vrei puţină apă? Probabil că ţi-e foarte sete, nu-i așa? 

Brusc, Mia își aminti totul și se răsuci din instinct, încercând 
să se elibereze. Avea ceva lipit pe gură. Mâinile îi erau lipite cu 
bandă de un scaun. Picioarele. Și picioarele. Mișcările îi erau 
instinctive, fără să mai treacă prin creier, generate direct de 
corp. O panică musculară care nu o ajuta cu nimic. Reuși să își 
miște doar capul. 

— Ce simpatică ești! spuse Karen zâmbind, fluturându-i în 
același timp sticla cu apă prin faţă. Vei continua așa multă 
vreme? E foarte amuzant să te privesc. Continuă, dacă vrei. 

Preţ de o clipă, Mia simţi cum intră în panică, dar reuși să se 
liniștească. Își înăbuși teama. Respiră adânc, din abdomen, și se 
uită în jur. Cu o privire de polițistă. Era într-o casă mică. Sau o 
cabană. Ba nu, o casă. Tocurile ferestrelor erau pictate în alb. 
Erau vechi. Pe câmp. Erau pe câmp. Pe sticlă era lipită o peliculă 
de plastic. Se vedea afară, dar nu și înăuntru. Căldură și 
trosnituri în spatele ei. Un cuptor, ba nu, după zgomot, probabil 
un șemineu. O canapea. O masă. Din anii '70. Un covor pe jos. 
Cu mai multe culori. O ușă la stânga. Un frigider vechi. O 
bucătărie. Altă ușă. Intredeschisă. Un coridor. O pereche de 
ghete murdare. O jachetă tricotată. O haină de ploaie. 

— Ce casă frumoasă, nu-i așa? spuse Karen și așeză sticla pe 
podea. Vrei să îţi arăt spre fiecare lucru și să îţi povestesc ce e? 

Mia încercă să spună ceva, dar reuși să scoată doar un sunet 
gutural. Avea bandă adezivă la gură. Scoase limba printre buze, 
simţi gustul de lipici. 

— Dacă vrei, îţi dau să bei, dar nu ai voie să ţipi, o avertiză 
Karen. Suntem departe de orice altă casă, așa că nu te va auzi 
nimeni, dar nu vreau să o trezești pe fetiţă. 

Era un televizor în fața ei. Nu, nu un televizor. Un ecran. 
Conectat la un calculator. O tastatură. Un mouse. 

Karen porni ecranul. 

— Uite, doarme. Trebuie să facem liniște. Șșșt. Karen Nylund 
zâmbi și își duse arătătorul la buze. 

Ecranul se porni treptat și afișă imaginea unei fetiţe adormite. 
Marion. Într-o cameră albă de undeva. Perspectiva era de sus. O 
cameră web amplasată într-un colț, aproape de tavan. 

— E frumoasă, nu-i așa? spuse Karen zâmbind. Infirmiera se 
așeză pe masă și mângâie cu grijă ecranul. Fetiţa nu trebuie 
trezită când doarme. 

Karen făcu un pas în faţă și îi smulse Miei banda adezivă de la 
gură. Mia trase adânc aer în piept și tuși. Se simţea rău. Injecţia 
în gât. Îi venea să vomite. 

— Bun, bea puţin, spuse Karen și îi vâri sticla între buze. 

Mia trase câtă apă putu, iar restul se scurse pe bărbia ei și pe 
pulover, ajungându-i până pe picioare, udându-le. 

— Bravo, o felicită Karen și o șterse la colțurile gurii și pe 
bărbie cu dosul palmei. 

— Ce i-ai făcut? se bâlbâi Mia. Vocea i se părea ciudată și 
oxidată. 

— Ce tot spui acolo, femeie? răspunse Karen zâmbind. Nu i- 
am făcut absolut nimic. O voi ucide, clar, dar nu îi voi face nimic. 

— Să te ia naiba, spuse Mia, apoi își drese glasul și scuipă. 

Karen sări în spate și reuși să evite scuipatul. 

— Haide, Mia. Vrei să îţi pun înapoi banda sau o să ne purtăm 
frumos? 

Mia simţi cum furia pune stăpânire pe ea, dar reuși să se 
liniștească în ultima clipă. 

— Mă voi purta frumos, promise ea încet. lartă-mă. 

— Așa îmi place, spuse Karen zâmbind și se așeză la loc. 

— De ce eu? întrebă Mia. 

— Măi, măi, direct la subiect, eh? E prea plictisitor pentru 
mine, femeie. Ce-ar fi să ne jucăm puţin înainte? Imi plac ouăle. 
E amuzant, nu ţi se pare? Ție nu îţi place să te joci, Mia? Mia 
Rază de Lună, ce nume drăgut! O micuță indiancă ţinută 
prizonieră. Foarte potrivit, nu ţi se pare? 

Mia nu răspunse. Închise ochii și își lăsă bărbia să îi cadă în 
piept. Karen se ridică și se apropie de ea. 

— Mia? Mia? Nu poţi dormi acum, Mia, trebuie să ne jucăm. 

Mia deschise din nou ochii și o scuipă drept în faţă pe Karen. 

Femeia blondă nu se așteptase la asta, așa că își schimbă 
dispoziția într-o fracțiune de secundă. Nu mai zâmbea. Ochii îi 
sclipeau. 

— Târfo! 

Karen Nylund ridică mâna și o lovi pe Mia peste faţă. Fu o 
lovitură puternică. Mia își dădu capul pe spate și își pierdu 
cunoștința preţ de o clipă. | se închiseră ochii. 

Când îi deschise din nou, Karen zâmbea din nou grotesc. 

— Vrei tartă? întrebă Karen înclinându-și capul. Am făcut-o 
special pentru tine. 

— Cine naiba ești? 

— Nu trebuie să vorbeşti urât, spuse Karen. Nu ai de ce.Eo 
regulă. Rămâne așa? Introducem această regulă în joc? 

Mia se linişti și încuviinţă din cap. Se uită din nou în jurul ei. 
Cu ochi de polițistă. Era ţinută prizonieră. Intr-un loc departe de 
alte case. Era prinsă în capcană. Trebuia să se elibereze 
vorbind. Era singura cale. Să intre în joc. 

— E o regulă bună, spuse Mia încet, încercând să zâmbească. 

— Bun! exclamă Karen, bătând din palme. Cine începe? Incep 
eu? 

Mia încuviință din cap. 

— Am crescut în casa aceasta, explică Karen. Cu mama mea, 
sora mea și bărbatul al cărui nume nu îl pomenim. 

— Tatăl tău? întrebă Mia. 

— Cel pe care nu îl pomenim, accentuă Karen zâmbind și se 
așeză din nou pe masă. E rândul tău. 

— Am crescut în Åsgårdstrand, explică Mia. Cu sora mea, 
mama mea și tatăl meu. Locuiam într-o casă albă, nu foarte 
departe de casa lui Edvard Munch. Bunica locuia alături. 

— Mă plictisești, spuse Karen. Nu ești deloc distractivă. Știam 
toate astea deja. Povestește-mi ceva nou, ceva ce nu știu. Vrei 
să îţi povestesc eu ceva? 

Mia încuviință din nou din cap. 

— Mama mea lucra în spitalul din Hamar. O însoţeam la lucru. 
Îmi arăta totul. Avea cel mai moale păr din lume. Mă lăsa să o 
pieptăn. Sora mea era prea mică, așa că putea doar să ne 
privească. Într-o zi, mama nu s-a mai întors de la lucru. Am știut 
foarte bine ce s-a întâmplat, dar poliţia nu a făcut nimic. Nu ţi se 
pare puţin ciudat să locuiești într-o ţară în care poliţia nu face 

nimic? 

Karen zâmbi și își dădu părul după ureche. Își ridică 
gânditoare privirea spre tavan. 

Spitalul din Hamar. Erau aproape de Hamar. Tatăl ei o ucisese 
pe mama ei. Poliţia nu făcuse nimic. De aceea îi ura pe polițiști. 

— Se pot pune întrebări? zise Mia. _ 

— Se poate face orice, îi răspunse Karen. In jocul acesta, orice 
e permis! 

— Mai puţin să vorbim urât, punctă Mia și mai zâmbi o dată. 
Spera să pară sinceră. 

— Exact, spuse Karen chicotind. Nu ne plac. 

— Ce nume i-ai pus? întrebă Mia. 

— Cui? 

— Fetiţei din maternitate. 

Karen nu mai zâmbea. 

— Margrete, răspunse ea. 

— Ce nume frumos! comentă Mia. 

— Da, nu-i așa? 

— Da, foarte frumos. Asta a fost camera ei? Arătă cu capul 
spre ecran. 

— Da, îi confirmă Karen, tristă. Bine, nu era atât de frumoasă 
pe atunci. Dar am renovat-o. Cea dinainte mi se părea atât de 
tristă... 

— Ce-a păţit? 

— Oh, nu. E rândul meu, e rândul meu. 

Mia își luă privirea de la ecran. Nu suporta să îl vadă. Marion 
era întinsă pe pat și purta o rochiţă de păpuși cu dantelă. 

— A sângerat pe dinăuntru, spuse Karen zâmbind. 

— Cine? 

— Bărbatul pe care nu îl pomenim. l-am pus otravă de 
șobolani în mâncare. Eu trebuia să gătesc. Pentru toți trei, după 
ce poliţia a spus că mama a plecat de bunăvoie. A fost foarte 
distractiv de privit. Când a murit. Ne-am uitat împreună, eu și 
sora mea. A sângerat pe gură, prin toate părţile. A fost foarte 
frumos. Mi s-a părut aproape solemn. Aproape ca de Crăciun. 

— Unde l-aţi îngropat? întrebă Mia, încercând să nu se uite la 
monitor. 

„Concentrează-te, Mia, concentrează-te”. 

— Chiar în spatele grădinii, explică Karen. Un loc foarte 
potrivit pentru porcul ăla puturos. Sigur nu vrei o bucată de 

tartă? 

— Poate mai târziu, spuse Mia zâmbind. 

— E foarte bună, afirmă Karen și pică puţin pe gânduri. 

— Și Malin Stoltz? 

— Adică Maiken? 

— Cea cu ochii de culori diferite. Nu o cheamă Malin? 

— Maiken, o corectă Karen. Biata de Maiken. E nebună de 
legat, știai? Dar am câștigat mulți bani împreună. 

Treptat, Mia își dădu seama de ceea ce se întâmplase. De 
cum se potriveau toate piesele. 

— Cu parohia? 

Karen Nylund zâmbi și aplaudă. 

— Eşti foarte isteaţă, Mia. Foarte isteaţă. Nu știi ce ușor e să Îi 
convingi pe bătrânii muribunzi că trebuie să își doneze imediat 
toți banii lui lisus. Zâmbi ușor. Le dădeam șaizeci la sută, iar noi 
rămâneam cu patruzeci la sută. Un târg rezonabil, aș zice eu. 
Sunt muuulţi bani, Mia. Știi cât de mulţi? 

— Nu, răspunse Mia. 

— Mulţi, repetă Karen și îi făcu cu ochiul. Eu nu locuiesc aici, 
ca să zic așa. 

— Dar nu știa nimic despre Margrete sau despre celelalte 
fetițe? 

— Nu, nu, spuse Karen zâmbind. Maiken e nebună rău, nu 
încape îndoială, dar e prea moale pentru astfel de lucruri. Ce-i 
drept, m-am putut folosi de prietenul ei tont, Roger Bakken, 
măcar atât. Nu se putea hotărî dacă era bărbat sau femeie, 
ceea ce, la drept vorbind, era distractiv, pentru că oamenii ca el 
sunt mereu atât de slabi, atât de ușor de înșelat... 

— Măi să fie, chiar că e un plan pe cinste. Să colaborezi cu 
parohia. Foarte inteligent, toţi ies în câștig. 

— Nu-i așa? spuse Karen mândră. 

— Deci, ce-a păţit? întrebă Mia din nou. 

— Cine? 

— Margrete. Bebelușul. 

Karen tăcu puţin din gură, apoi răspunse. 

— M-a lovit o mașină. Mi-a fracturat un picior și ambele brate, 
spuse ea strângând buzele. Am rămas o vreme internată în 
spital. 

— Prea mult? 

Karen încuviinţă tăcută din cap. 

— Nici n-aş putea să le-o reproșez, continuă ea, din nou 
zâmbitoare. Mă refer la bătrâni, la cei care își donează banii. 
Sunt singuri. Trupul nu le mai funcţionează. Își revizuiesc viaţa, 
căindu-se. Toţi se căiesc mult, Mia... Am văzut cu ochii mei. l-am 
auzit vorbind. Se gândesc la tot ce ar fi schimbat. Ar fi trebuit să 
se îngrijească mai mult de cei din jurul lor. Nu ar fi trebuit să se 
gândească atât de mult la ei înșiși. Ar fi trebuit să călătorească 
mai mult, să se joace mai mult, să exploreze mai mult. Toţi sunt 
morți de frică. Li se vede teama în ochi, e ceva exagerat, Mia, ar 
trebui să îi vezi. Își dau seama că au făcut-o de oaie. Intră în 
panică. Vor o altă ocazie. Vor să își cumpere o ultimă 
posibilitate. Nu li se poate reproșa nimic. Cum te-ai simţi dacă ai 
ști că urmează să mori, Mia? 

— Mă vei ucide? întrebă Mia. 

Karen o privi mirată. 

— Da, normal. De ce mă întrebi asta? 

— De ce eu? 

— Încă nu ţi-ai dat seama? Credeam că ești foarte inteligentă. 

— Nu, încă nu mi-am dat seama, răspunse Mia încet. 

— Așa e, nu te-ai prins, pentru că sunt mai isteaţă ca tine. 
Karen zâmbi triumfătoare și mai aplaudă o dată copilărește. Am 
ucis un câine, știai? Pentru ca fetiţele să aibă cu ce să se joace. 
Nu-i așa că e bună asta? 

— Nu știam, murmură Mia. 

— Pentru că ești toantă, conchise Karen Nylund zâmbind. 

— Da, ești mai isteaţă decât mine. 

— Chiar sunt. 

— Atunci spune-mi de ce mă vei ucide. 

— Nu știi? Chiar nu știi? spuse femeia blondă disprețuitor. 

— Nu. 

— Să îţi spun? 

— Da. 

— Pentru că mi-ai ucis sora, o lămuri Karen și se duse în 
bucătărie. 


80. 


Liv-Hege Nylund mirosise pentru prima dată aurolac la 

treisprezece ani, pe o străduță din Hamar. Se lăsase de școală 
de ceva vreme, pentru că nu îi plăcea acolo, nici materiile, nici 
oamenii. Oricum, nu îi păsa nimănui pe unde umbla ea. Când 
era mică, sora ei, Karen, care era cu zece ani mai mare, avusese 
mereu grijă de ea în casa lor micuță din Tangen, departe de 
lume. Tatăl ei fusese un tiran. Abuzurile fizice și psihice le 
marcaseră zi de zi pe cele două surori și pe mama lor, care, într- 
un final, dispăruse de pe fața pământului. Micuța Liv-Hege 
văzuse lucruri pe care nici mintea, nici corpul ei nu le puteau 
îndura. Punga cu aurolac fusese un mod minunat de a evada din 
realitate. Când fusese Karen cu ea, îi fusese mai ușor. Să 
meargă la școală. Să aibă grijă de ea însăși. Să spere că totul 
avea să se sfârșească cu bine. Dar Karen devenise foarte 
ciudată. După dispariţia părinţilor lor, i se schimbase 
personalitatea. Putea să o ia razna cu totul și din aproape nimic. 
Începea să râdă tare de lucruri care nu erau amuzante. Liv-Hege 
își amintea cum, odată, se lovise o pasăre de fereastra de la 
sufragerie. Liv-Hege căutase pasărea și o dusese în casă. O 
lăsase într-o cutie mică de carton, cu vată înăuntru, încercând 
să o ţină în viaţă. Într-o zi, când se întoarse de la școală, o 
surprinsese pe sora ei mai mare în bucătărie. Se uita cum 
pasărea ciripea și murea într-o oală cu apă pe care o pusese la 
fiert. Se întoarse spre Liv-Hege zâmbind larg. De parcă i-ar fi 
plăcut să urmărească pasărea murind. Mama ei lucrase la 
spitalul din Hamar și sora ei mai mare, Karen, o însoțea. Dar 
mama ei nu știa că uneori Karen fura medicamente. li arătase 
lui Liv-Hege cutia din pod, odată, când fuseseră singure acasă. 
Era plină de seringi, fiole, sticluțe și tot felul de lucruri cu 
denumiri ciudate pe ele. Liv-Hege nu știa ce voia să facă sora ei 
cu toate lucrurile acelea, dar cel mai probabil era că avea să 
ucidă vreo făptură. Lui Karen îi plăcea să ucidă. 

Liv-Hege trebuia să uite. Punga cu aurolac era doar începutul 
unei călătorii care se putea încheia într-un singur fel. La început, 
Liv-Hege făcuse autostopul din Tangen până în Hamar, dar după 
aceea nu se mai întorsese acasă. Trăgeau aurolac în 
Domkirkeodden și dormeau prin boscheţi. Luau popper, un 
medicament pentru inimă, și dormeau pe bănci sau pe la intrări. 
Furau mâncare și, în cea mai mare parte a timpului, căutau 
lucruri cu care să se drogheze. Cu cât se droga mai mult Liv- 
Hege, cu atât îi era mai greu să rămână mai mult timp trează. In 

primii ani se droga doar de câteva ori pe săptămână, dar după 
aceea începuse să o facă mai des. Era un cerc vicios și 
distructiv, din care nu putea scăpa. Liv-Hege era traumatizată 
de lucrurile pe care le trăise încă de mică: lipsa totală de 
dragoste, teama continuă de ce s-ar fi putut întâmpla. Nu avea 
cum să aibă relaţii cu oamenii așa cum aveau ceilalți. O viaţă 
bună. O viaţă sigură. O casă. Un loc de muncă. O familie. Copii. 
Concediu. Imposibil. Liv-Hege Nylund avea un singur obiectiv în 
viaţă. Următoarea doză. Și următoarea. Și următoarea după 
aceea. Avea iubiţi, dar nu erau foarte importanţi. Un tip pe-aici 
care îi oferea un pat și niște hașiș. Un alt tip pe-acolo, care o 
lăsa să facă duș și îi dădea de băut. 

Dar apoi îl cunoscu pe Markus Skog. Liv-Hege adormise într-o 
mașină și se trezise în Oslo. Cineva avea să îi aducă o doză de 
ceva. Speed. Sau cam așa ceva. Îl cunoscuse într-un apartament 
din Granland. Liv-Hege se prosternase la picioarele lui și de 
atunci începură să se întâlnească. Markus Skog îi făcu 
cunoștință cu heroina și ea se îndrăgosti de seringă. Heroina a 
fost perfectă pentru ea. Altfel decât toate ingredientele nocive 
ale aurolacului și decât toate celelalte mizerii pe care le folosise. 
Aurolacul îi permisese să evadeze, da, dar o făcea să se simtă 
bolnavă și ameţită mai tot timpul. Asta era cu totul altceva. 
Markus Skog îi injectase prima doză într-o zi de vară, pe malul 
râului Akerselva și lui Liv-Hege nu îi veni să creadă. Era ca și 
cum trupul ei fusese încordat toată viața și brusc se relaxase de 
tot. Toate cuiele ascuţite și senzaţia tăioasă de tristeţe se 
transformară într-un zâmbet larg. Un zâmbet larg și frumos pe 
un cer rozaliu de o frumusete veșnică. Oamenii erau buni. 
Lumea era minunată. Pentru totdeauna. Din momentul acela 
fuseseră mereu împreună. Era un triunghi amoros perfect. 
Markus, ea și heroina. Se mutaseră dintr-un loc în altul, locuind 
ici și colo. Markus cunoștea multă lume și, când deveni traficant, 
cunoscură și mai multă lume. Traficanţii sunt cei mai îndrăgiţi în 
lumea interlopă, sunt mereu înconjurați de persoane cunoscute 
sau necunoscute. Chiar dacă făceau trafic doar pe stradă, le-a 
mers bine. După care veni toamna și se duseră să locuiască 
pentru o vreme într-o rulotă în apropiere de Tryvann. Dădeau 
petreceri zgomotoase cu multă cocaină și speed, și mult prea 
puţină heroină. Lui Liv-Hege îi era dor de ea. Avea chef deo 
doză bună. Din fericire, cei de la petrecere plecaseră în centru și 

rămăseseră doar ei trei în rulotă. Markus, ea și lichidul acela 
auriu minunat care era gata să îi pătrundă în vene. 

— Mi-o faci tu? îl privi Liv-Hege rugătoare pe Markus Skog, 
care se plimba încolo și încoace prin rulota mică. 

Tocmai ce trăsese pe nas două dungi dintr-un amestec de 
speed și cocaină și era destul de drogat. Vorbea singur, fără să 
se oprească, și avea pupilele cât farfuriile. 

— Markus, insistă ea, mi-o faci tu? 

Liv-Hege își ridică mâneca de la pulover și își așeză braţul pe 
măsuţa cenușie. 

— Fir-ar să fie, Liv-Hege, de ce nu ţi-o faci singură? Trebuie să 
fac mereu totul pentru tine? mârâi Markus Skog și mai pregăti 
două dungi pe masă. 

— Îmi place cum o faci tu, spuse Liv-Hege. Haide. 

— Ești al naibii de enervantă, nu știu de ce continui să fiu cu 
un cadavru ambulant ca tine. Spune-mi, Liv-Hege, de ce o fac? 
Nu prea contribui cu multe pe aici, nu-i așa? 

Liv-Hege își plecă rușinată privirea și își strânse singură 
elasticul în jurul brațului. Markus se aplecă peste masă și trase 
pe nas cele două dungi, câte una în fiecare nară. 

— A, ce bine e, foarte bine. Așa da. Acum începem să ne 
mișcăm. 

Râse tare și lovi cu putere peretele cu mâna. Liv-Hege tresări 
și mai că rată înțepătura, dar, în cele din urmă, nimeri vena. 
Începu să simtă cum îi curge căldura prin trup. În sfârșit. Norii 
roz. Plajele nesfârșite. 

Tocmai ce aruncase seringa pe jos când auzi pe cineva 
bătând la ușa rulotei. 

— Bună, zise o voce de femeie. 

— Cine naiba e? întrebă Markus. 

încercă să privească printre draperii, pentru că uitase că 
placaseră ferestrele cu cartoane și din interiorul rulotei murdare 
nu se vedea nimic din ce se petrecea afară. 

— Poliţia, strigă un bărbat de data aceasta. 

— La naiba! exclamă Markus și începu să strângă de pe masă. 
Liv-Hege, haide, femeie! 

Dar Liv-Hege nu credea că trebuia să facă ceva. Zâmbea larg 
și intra în locul în care totul era bine. Liv-Hege nu își amintea 
exact cum se petrecuse totul, dar dintr-odată în rulotă apăruse o 
polițistă. 

— Mia Kruger, Departamentul de Omucideri. O căutăm pe fata 
aceasta, aţi văzut-o? 

— E Pia, răspunse Liv-Hege zâmbind când văzu fotografia. 

— Taci din gură! exclamă Markus. 

— Dar e Pia, nu vezi, Markus? 

— Am zis să taci! repetă Markus Skog. 

— Markus? întrebă brusc polițista. Markus Skog? 

— Ce se întâmplă, Mia? întrebă celălalt poliţist de afară. 

— Ca să vezi, e chiar Mia Kruger, spuse dispreţuitor Markus. A 
trecut ceva vreme. 

Poliţista pe nume Mia arăta de parcă văzuse o fantomă. 

— Ce mai face sora ta? întrebă Markus râzând. Ultimele două 
dungi își făcuseră deja efectul, așa că zâmbea cu toţi dinţii. Ah, 
da, a dat ortu’ popii, nu-i așa? Da, a dat ortu’ popii, nu a 
suportat presiunea. Ha, ha. În fine, așa se întâmplă cu fătuţele 
frumoase de familie bună. Nu suportă nimic, au avut o viață 
mult prea comodă. 

Liv-Hege nu observase că polițista își scosese pistolul, dar 
acum o vedea, în mijlocul rulotei mici și prăfuite. In ceea ce o 
privea pe ea însăși, nu era acolo. Era pe culmea unui munte, 
privind. Era cald și se simţea bine. Un vânt răcoros îi sufla prin 
păr. 

În cealaltă cameră, departe, unde nu era ea, Markus apucase 
una dintre seringile de pe masă. Avea spume la gură. Îndreptă 
seringa spre polițistă, râzând sălbatic. 

— Nu vrei și tu, Mia? Sigur nu vrei să încerci? Sora ta nu 
refuza niciodată. Biata Sigrid, era o curviștină foarte firavă. Ha, 
ha! 

De pe vârful de munte frumos pe care era, Liv-Hege putea să 
vadă foarte limpede ce se întâmpla. De parcă ar fi fost la 
cinematograf. Markus își drese glasul și o scuipă pe polițistă, 
încercând în același timp să o împungă cu seringa. Poliţista sări 
în spate și se auzi un foc de armă. Vârful de munte se 
transformă într-un fel de vulcan, iar pământul venea spre ea. 
Poliţista trase de două ori. Markus Skog zbură în spate și rămase 
întins pe pământ, sângerând. 

Liv-Hege Nylund își veni în fire două săptămâni mai târziu, 
după o abstinenţă brutală într-o cameră necunoscută. Karen era 
lângă ea. Nu se depărtă de ea timp de o săptămână. O legaseră 
de pat și Liv-Hege Nylund nu mai trăise niciodată ceva de genul 

ăsta. Era în iad. Era ca și cum toate celulele din corpul ei erau 
pe de-a-ntregul treze și sufereau. Un miliard de mahmureli 
simultane. Urla de parcă ar fi fost posedată de diavol, legată de 
pat în camera albă, până se terminase totul. Cu Karen lângă ea. 
Sora ei o spăla, îi dădea să mănânce, o ţinea de mână, o 
liniștea. Fusese plecată, dar se întorsese. 

În cele din urmă, o lăsaseră să se ridice din pat. Putea să se 
ducă singură la baie și să mănânce singură la masă. Karen nu o 
lăsă singură nici măcar o clipă. După aceea avu voie să iasă în 
grădină. Să se așeze pe iarbă. Să privească soarele. Să se uite la 
copaci. Karen deja zâmbea. Liv-Hege nu o văzuse pe sora ei 
zâmbind pe toată durata tratamentului, dar acum era 
mulțumită. 

Dar Karen nu știa că Liv-Hege nu avea nici cea mai mică 
intenţie să rămână. În această lume. Pierduse tot ce avea. Pe 
cele două iubiri ale ei. Pe Markus Skog. Și heroina. Ce îi mai 
rămăsese în lumea aceasta? Nimic. 

O săptămână mai târziu, prima dată când îndrăzni să se 
plimbe singură, se căţără cât mai sus într-un brad și își legă o 
sfoară în jurul gâtului. 

Și sări spre libertate. 


81. 


Nici nu știi ce rău îmi pare, spuse Mia. 

— Oh, e în regulă. Ai ucis-o. Și acum vei muri și tu. Așa vom fi 
împăcate, nu crezi? 

Karen zâmbi și o mângâie pe Mia pe mână. Se duse din nou în 
bucătărie și se întoarse cu o bucată de tartă cu ciocolată. 

— Vrei o bucată de tartă, Mia? 

Mia clătină din cap. 

— Dar trebuie să mănânci ceva; e foarte bună, făcută după 
rețeta mamei mele. 

Mia se uită pe furiș la monitorul calculatorului de pe masă. 
Marion Munch stătea nemișcată în pat în camera de la subsol. 
Dintr-odată, Mia văzu o mișcare ușoară. Doamne ajută. Micuța 
doar dormea. Karen Nylund zâmbi și își trecu degetele peste 
monitor. 

— E frumoasă, nu-i așa? 

Mia încuviință cu grijă din cap. 

— Îmi place să o ţin curăţică. Pentru copii, e important să fie 
curați, nu crezi? 

Karen o privi. Mia se sperie puţin. Până atunci fusese relativ 
liniștită în sinea ei, dar acum începea să simtă teama. Răul. Nu 
mai văzuse niciodată astfel de ochi. Era ca și cum femeia din 
faţa ei era pe deplin conștientă de ce spunea și făcea, dar chiar 
și așa, era complet lipsită de empatie și de sentimente omenești 
normale. 

— Vrei să știi ce se va întâmpla acum? Ne jucăm de-a asta? 
spuse batjocoritor Karen și se ridică. 

— Nu ne putem juca de-a altceva? întrebă Mia. 

Trebuia să tragă de timp. În parte, pentru ea, dar mai ales 
pentru Marion. Simțea împunsături pe tot corpul. Se gândi la 
Munch. Cum avea să reacționeze când avea să afle că Marion 
dispăruse. Nu putu să își imagineze. Părea prea ireal. 

— De-a ce vrei să te joci, atunci? întrebă Karen zâmbind. 

— De-a orice, răspunse Mia încercând să zâmbească. Putem 
vorbi despre Margrete? 

Karen deveni puţin mai serioasă. Se încruntă și își puse 
mâinile pe piept. Mia Krüger încercă cu disperare să își dea 
seama ce se întâmpla în capul ei, cum funcţiona femeia aceasta, 
ca să găsească un punct slab, dar nu reuși. 

— Margrete e bine, spuse Karen cu voce melodioasă și zâmbi 
din nou. Merge la școala din rai și are patru colege de clasă. In 
curând va avea cinci, și o profesoară. 

— Colege de clasă? întrebă Mia surprinsă. 

— Da, vor începe clasa întâi. Nu te-ai prins? 

Piesele începură să se potrivească în mintea Miei. „Călătoresc 
singură”. Ghiozdanele. Manualele. Corzile pentru sărit. In mintea 
distorsionată a lui Karen Nylund, ea crea o clasă în cer, iar ea 
avea să fie profesoara. Deci așa funcţiona mintea psihopatei 
ăsteia. Mia avu brusc mustrări de conștiință. Cum de nu își 
dăduse seama mai repede? Dacă ar fi făcut-o, poate că Marion 
nu ar fi fost închisă într-o încăpere mică la subsolul casei ăsteia 
de groază din mijlocul câmpului. 

— Are și un câine, spuse Karen. Un pui de ciobănesc german, 
și îi place să se joace cu căţelușul. Uite ce fericită e, Mia, uite! 

Karen arătă cu degetul spre tavan și rămase așa, zâmbind 

prostește. 

— Vine și mama imediat, Margrete. Nu mai e mult. Karen 
salută cu mâna și trimise un sărut spre cer. 

— De ce zece rochite și doar cinci fetițe? spuse Mia bâjbâind. 

— Poftim? întrebă Karen. 

— Ai comandat zece rochiţe, dar ai răpit doar cinci fetițe. 

— Nicio fetiță nu ar trebui să aibă o singură rochiţă, nu-i așa? 
Tu aveai o singură rochiță, Mia? în casa din Åsgårdstrand. Când 
te jucai cu micuța Sigrid. 

Mia se mușcă de buză când auzi numele lui Sigrid, și simţi o 
explozie de furie înăuntrul ei, dar reuși din nou să se liniștească. 

— Deci vor fi doar cinci? deduse ea zâmbind. 

— Da, încuviinţă Karen gânditoare, ca și cum s-ar fi gândit 
dacă să răpească mai multe fetițe. Mai bine o clasă mică, așa 
încât să se vadă și să se audă bine toată lumea. Nu crezi că e 
important să se vadă și să se audă bine toată lumea? Deși, la fel 
de bine am fi putut să luăm cu noi zece. Ce crezi? Cinci ajung 
sau nu? 

— Sigur ajung, încuviinţă Mia. Bine gândit. Mi se pare că te-ai 
descurcat foarte bine. 

— Serios? întrebă Karen surprinsă. 

— Da, clar, fără îndoială, afirmă Mia. E o idee bună, un plan 
bun. Margrete nu se putea duce singură la școală, pentru 
Dumnezeu. 

— Nu-i așa? spuse Karen și se așeză din nou pe masă. Măcar 
atât să fac și eu. 

— Foarte bine gândit, continuă Mia. Și foarte bine dus la 
capăt. Vreau să spun că nu ne-am prins de nimic; ne-ai păcălit 
bine, ești foarte isteaţă. 

— Nu-i așa? se distră Karen, bătând din palme. 

— Da, cea mai isteaţă pe care am cunoscut-o eu vreodată, 
afirmă Mia. 

— Am plănuit-o muuult timp, explică Karen. Am făcut-o cu 
multă meticulozitate. Și a fost așa de ușor totul... Asta-i partea 
cea mai rea, că a fost totul atât de ușor. Eraţi complet pierduţi. 
Ne-am distrat bine jucându-ne, nu ţi se pare? 

— Ba da, foarte distractiv, răspunse Mia zâmbind. 

— Și acum aproape că am ajuns la final. Am chef, conchise 
Karen oftând. Acum mai lipsește doar să murim toate trei și vom 
fi terminat. 

— Da, ce chef nebun, zise Mia zâmbind, amețită. Ai spus 
acum Karen? Chiar acum? Cine va muri acum? 

— Mai întâi tu, spuse Karen. Apoi Marion. Ba nu, stai așa. Încă 
nu m-am hotărât. 

— Nu? se miră Mia. Încă nu ai finalizat planul? Nu e stilul tău. 

— Știu, spuse Karen râzând. Dar nu pot controla totul, și unele 
lucruri depind de circumstante. 

— Ah, da? Spune-mi despre asta. 

— A fost aici un tip care m-a ajutat, continuă Karen și se 
așeză la loc. Bărbații sunt foarte proști, știai? 

— Proști de tot, spuse Mia zâmbind. 

— Da, așa e, mi se pare chiar ciudat cât de tonți sunt. Dar 
tipul ăsta era cel mai prost. Era tont, nici nu știi cât de tont era, 
comentă Karen râzând. 

— Și cine era? 

— Nimeni, un tip oarecare. Cum îl chema...? Da, William. Era 
însurat, dar i-o puneam, așa se întâmplă, bărbaţii sunt foarte 
simpli. M-a ajutat să construiesc camera. Nu voiam să mai 
folosesc camera veche. Voiam una nouă. 

— Pentru că Margrete locuise în ea? 

— Da, nu îmi mai plăcea. 

— Înţeleg. 

— Așa că m-a ajutat la renovat și atunci mi-a venit o idee 
amuzantă. 

— Ce anume? 

Karen abia de se mai putea stăpâni. Râdea și grohăia ca o 
școlăriță. 

— Am făcut un filmuleţ, spuse ea în cele din urmă. 

— Un filmuleţ? 

— Da, cu telefonul lui mobil. Pentru Dumnezeu, cât am râs 
după aceea. 

„Filmuleţul lui Kiese nu e autentic”. Mia încercă să rămână 
veselă. 

— Ce fel de filmuleţ era? 

— Se prefăcea foarte speriat, povesti Karen printre hohote de 
râs. Și a dat niște coordonate false când explica unde se află. 
Știi tu, coordonate GPS, ca acelea de la mașini. 

— Da? 

— A dat coordonate false, nu ţi se pare amuzant? 

— Foarte amuzant, răspunse Mia, fără să mai poată zâmbi. Și 

ce coordonate erau? întrebă ea cu voce slabă. 

— Asta e partea cea mai caraghioasă, spuse Karen râzând. 
Coordonatele sunt de la o casă din apropiere, nu ți se pare 
caraghios? Aţi primit filmulețul, nu-i așa? 

Karen se apropie mult de Mia. Femeia instabilă o mângâie pe 
față cu mâna ei rece. 

— Poate crezi că mă păcălești, Mia. Prefăcându-te că ești 
prietena mea. Mă crezi proastă, Mia? 

Mia îi simţi degetele reci pe ochi și pe buze. 

— Aţi primit filmuleţul, nu-i așa? De la soţia lui. 

Mia încuviință ușor din cap. 

— Nu sunt proastă, Mia. Nu mă poţi păcăli. Mă trăgeai de 
limbă? De ce a durat atât de mult faza cu filmuleţul? Sinceră să 
fiu, credeam că va exploda cu mult timp în urmă. 

Miei i se făcu rău. Karen își trecu degetele-i reci peste faţa ei, 
bâjbâind de parcă ar fi fost oarbă. 

— Ce e, Mia? i 

Miei îi era greu să își păstreze calmul. li venea să o muște de 
mână pe femeia asta bolnavă, dar se abţinu. 

— A durat până ne-a adus filmuleţul. A venit doar acum 
câteva zile, îi explică Mia liniștită. 

— Aha, spuse Karen zâmbind. Nu îi plăcea de el, nu-i așa? 

Mia nu răspunse. 

— O înţeleg perfect, spuse femeia blondă râzând. Era un porc. 
Oricum, în momentul ăsta e la voi, da? 

Mia încuviință cu grijă din cap. 

— Grozav! Atunci putem să rămânem aici, așteptând să facă 
bum! 

Karen zâmbi strâmb și se așeză din nou la masă. 

— Deci, e pe aproape? întrebă Mia. 

— Da. Distractiv, nu-i așa? Așa putem să ascultăm explozia 
sau chiar am putea să o vedem. Bineînţeles, dacă rezistăm până 
atunci. 

Karen se ridică și dispăru din câmpul ei vizual. Mia simţi frigul 
emanat din persoana blestemată din spatele ei. Se uită din nou 
la monitor. Se înfioră când văzu că Marion era pe punctul de-a 
se trezi. 

„Nu, nu, Marion, nu te mișca”. 

— Dacă mă gândesc mai bine, tu nu, auzi ea o voce 
susurându-i la ureche. Tu nu vei auzi explozia. 

Karen o mângâie pe obraz. 

— Vei muri acum, ce zici? 

Mia încercă pentru ultima oară să se elibereze, dar nu reușea 
să se miște nici măcar un milimetru. Nu se mai stăpâni. Simţi 
cum furia punea stăpânire pe ea și nu reuși să o oprească. Avea 
impresia că avea să explodeze. 

— Nebuna naibii! 

— Haide, Mia, ce limbaj! o mustră Karen și îi făcu cu ochiul. 

Mia simţi din nou banda adezivă peste gură. Gustul de lipici 
pe limbă. li era greu să respire. Panică. Nu ar fi trebuit să intre 
în panică. „Respiră adânc pe nas. Nu te trezi, Marion, n-o lăsa să 
te vadă. Nu te mișca. E o capcană, Holger. Nu trimite pe nimeni 
la casa aceea. Vrea să vă ucidă pe toţi. Nu lăsa pe nimeni să 
intre, Holger. Nu intra. Nu îl trimite nici pe Kim, nici pe Curry, 
nici pe Ludvig, nici pe Gabriel, nici pe Anette. Nu trimite pe 
nimeni, nu trebuie să pierdem pe nimeni, Holger”. 

Mia simţi o împunsătură în mâna dreaptă. Se uită în jos și 
văzu cum Karen îi montase o branulă intravenoasă. Mia o auzi 
pe psihopata blondă mânuind ceva în spatele ei: monta o pungă 
pe un suport. Simţi cum ceva începu să intre în ea. O ustura și îi 
făcea venele să devină reci și să îi amorțească. 

— Gata, spuse Karen așezându-se din nou pe masă. Ce păcat 
că nu ne mai putem juca, dar mai bine să mori acum. Mi-ar 
plăcea să fiu puţin singură cu Marion. Avem nevoie de puţin 
timp împreună înainte să călătorim; doar eu și cu ea; de aceea 
nu poți fi prezentă. Chicoti. Imaginează-ţi ce distractiv va fi când 
vor afla că ai murit într-o casă care era atât de aproape. Dacă 
supraviețuiesc. Cei care vor supravieţui. Cine crezi că va 
supravieţui, Mia? Kim? Larsen ăla care se crede așa grozav? Nu-i 
așa că va fi distractiv? 

Mia murmură ceva pe sub mustață. Psihopata blondă era 
puțin cam absentă, nu își dădea seama că Mia nu putea 
răspunde. Karen bătu cu degetele pe masă. Făcu niște zgomote 
cu gura. Se scărpină pe faţă. Se ridică. Dispăru din câmpul 
vizual al Miei. Se întoarse cu o pușcă având două țevi. O 
deschise cu un clic, ca să verifice dacă erau cartușe pe ambele 
țevi. O închise dintr-o mișcare a încheieturii și o așeză lângă ea, 
pe masă. 

— Bărbatului pe care nu îl pomenim îi plăcea să omoare 
animale, spuse ea, și se scărpină din nou pe faţă. Era un lucru 

pe care îl aveam în comun. Amândurora ne plăcea să ucidem 
vietăți. E distractiv să le vezi murind, nu-i așa, Mia? Nu-i așa că 
e amuzant când nu mai respiră? Când călătoresc spre lumea de 
dincolo. 

Karen se ridică și ieși pe coridor. Mia auzi o ușă deschizându- 
se și închizându-se. O briză de aer proaspăt intră în cameră. 
Dispăru din nou. Karen se întoarse. 

— Nu te voi împușca, dacă la asta te gândești. Fetitele nu ar 
vrea să aibă o doamnă învăţătoare fără faţă, nu crezi? Nu, e 
doar în caz că vine cineva; trebuie mereu să îţi iei măsuri de 
precauție. Nu-i așa, Mia? 

Mia simțea cum o ustură dosul palmei din nou. Ceva aproape 
metalic îi intra în sânge. Îi era greu să-și concentreze privirea, 
încercă să-și aţintească ochii pe monitor. Marion nu mai era 
acolo. Oare Karen coborâse? Ce-i făcuse micuței? 

Karen clătină ușor din cap și zâmbi în sinea ei. 

— A fost frumos să îi văd căzând. Prostul ăla care a făcut 
filmuleţul a căzut foarte bine. Preţ de o clipă am crezut că știa 
să zboare. La fel și Roger Bakken. Ba Roger avea chiar și aripi. A 
fost așa de frumos... Ai păţit-o și tu, Mia? Când ai ucis. 

Mia dispăru preţ de o clipă, ba chiar fu pe punctul de-a părăsi 
încăperea aceea neplăcută pentru totdeauna, dar tresări și se 
trezi. Karen pregătise o valiză. 

— Și eu care eram sigură că știai... spuse Karen din nou. Că 
știai de ce. _ 

Mia o vedea deja pe Sigrid. In fusta ei albă. Alergând cu 
încetinitorul pe câmp. 

„Vino, Mia, vino”. 

— Markus Skog, spuse Karen din nou. Sora mea nu era foarte 
isteaţă, ce-i drept, dar era o fată bună. Nu a fost vina ei. El nu 
era bun. Dar, ce să-i faci? Bărbaţii. Nu merită, așa-i? S-a sinucis 
după ce l-ai împușcat pe el. Nu cu o supradoză, nu; s-a 
spânzurat. O supradoză ar fi fost mai bine, nu crezi, Mia? Ca 
Sigrid. Probabil că s-a simţit bine când a murit. Nu trebuia să se 
arunce dintr-un copac, cu o sfoară la gât. 

Karen se uită spre ușă și se scărpină din nou pe faţă. 

— Ei bine, o fi dragostea de vină. Ce știu eu? 

Mia nu își mai putea ţine ochii deschiși. Nu își mai simţea nici 
brațele, nici picioarele. 

Karen se ridică de pe masă. Se apropie de ea și o mângâie pe 

obraz. 

— Drum bun, Mia Rază de Lună. 

Sigrid veni în fugă spre Mia, pe câmp. Se opri în faţa ei și o 
privi provocator. Făcu un gest cu mâna spre sora ei. 

„Vino, Mia, vino!” 

„Vin, Sigrid, așteaptă-mă”. 

„Pot să fiu eu Frumoasa din Pădurea Adormită și tu Albă ca 
Zăpada?” 

„Da, Sigrid, mi-ar plăcea foarte mult”. 

„Vino, Mia, vino odată!” 

„Vin, Sigrid. Vin acum!” 

Mia se lăsă dusă. 

Și se luă după fusta albă fluturândă a surorii ei, spre mijlocul 
câmpului de grâu aurit. 


82. 


— Delta 1, terminat. 

Munch dădu drumul butonului staţiei radio și aşteptă 
răspunsul. 

— Delta 9, aici Delta 1, terminat. 

— Aici Delta 9. Care ţi-e poziția? Terminat. 

Munch se uită la Kim, care avea Glock-ul în braţe. Era 
îmbrăcat cu o vestă antiglonţ și avea pe chip o expresie 
încăpăţânată. Curry se afla pe bancheta din spate. Și el era 
îmbrăcat cu o vestă antiglonț și avea un pistol în mână. 
Urcaseră pe drumul forestier, cu farurile stinse și acum reușeau 
să vadă casă, nu departe de ei. 

— Delta 9, aici Delta 1. Ținta în vizor, la patru zero metri. Nu 
există ţinte, terminat. 

— Delta 1, aici Delta 9. Rămâi pe poziţie și deschide focul 
doar la comanda mea. Recepţionat? Terminat. 

— Delta 9, aici Delta 1. Recepţionat, terminat. 

— E întuneric beznă, șopti Curry aplecându-se între scaune. 

Munch scoase binoclul nocturn și focaliză clădirea veche în 
paragină ce se afla destul de aproape de ei. Casa mică nu părea 
locuită. Cu siguranţă că asta era și intenţia. Coordonatele GPS îi 
aduseseră aici. Munch îi mulțumi în minte lui Gabriel Mark, care, 

cu ajutorul unui prieten de-al lui, obținuse poziţia într-un timp 
record. Tipul se dovedise a fi o achiziţie bună. Munch apăsă din 
nou butonul staţiei radio. 

— Delta 2, aici Delta 9, terminat. 

— Delta 9, aici Delta 2, terminat. 

— Poziţia? Terminat. 

— Aici Delta 2. Avem doi oameni în spatele casei, est. Trei la 
intrare, nord-vest. Suntem pe poziţie la cincisprezece zero metri, 
terminat. 

— Delta 2, aici Delta 9, așteptați ordine, terminat. 

— Nu-i ciudat că nu se vede nicio lumină? întrebă Kim Kolsa 
luând binoclul nocturn de la Munch. 

— Poate că nu e acasă, spuse Curry. 

— Poate că sunt la subsol, zise Munch. 

Luă binoclul de la Kim și îl îndreptă spre casa micuță. Avea 
trei unități la faţa locului. Două de forţe speciale, Delta, o echipă 
de lunetiști și o unitate de atac. Pe lângă Munch, Kim și Curry. 
Munch îi înapoie binoclul și aproape că zâmbi. Și Ludvig, și 
Gabriel insistaseră să meargă cu el. Ludvig, la urma urmei, era 
poliţist de ceva vreme, dar Gabriel? Tipul abia de știa să 
folosească o praștie. Măcar avea tupeu. Era o adevărată 
achiziţie pentru echipă, fără îndoială. Evident, Munch le ceruse 
să rămână la bază. Erau suficienţi oameni. 

— Știm dacă o ţine prizonieră și pe Mia? întrebă Kim. 

— Nu știm asta, dar tot suntem siguri că așa e, nu? spuse 
Curry. 

— Mașina ei a fost găsită în faţa casei de bătrâni, îl informă 
Munch. Și ultima localizare a mobilului indica un punct pe 
șoseaua Drammen. 

— Sigur l-a aruncat pe geam, spuse Curry. 

— Ai aflat ceva despre băiatul ăla? Despre Iversen, spuse 
Munch. 

Kim plecase să se ocupe de asta și avusese timp cât să se 
întoarcă și să iasă pe teren cu echipa. 

— Am vorbit cu profesoara lui, Emilie Isaksen, răspunse Kim. 
O tipă cu multă iniţiativă. Cu multă conștiință socială. Ar trebui 
să fie mai multe ca ea. Băiatul a dispărut. Părinţii au dispărut. 
Tocmai ce îl scosese pe fratele mai mic din casă, care nu mai 
mâncase nimic de o săptămână. l-am cerut să nu facă nimic de 
una singură, dar nu cred că mă va asculta. Sigur s-a dus deja să 

îl caute. 

— Vorbește cu Ludvig, îi spuse Munch. Să trimită poliţia din 
Hønefoss pe cineva. 

— Am făcut-o deja, spuse Kim. 

Munch încuviinţă din cap. Chiar putea să aibă încredere în Kim 
Kolsg. Curry, în schimb, trebuia controlat. Kim stătea nemișcat 
pe scaunul din dreapta, dar Curry abia de stătea locului. 

— Ce facem? întrebă Curry, aplecându-se din nou între 
scaune. 

— Așteptăm, spuse Munch. 

— Ce anume? Nebuna aia o ţine pe Mia înăuntru, făcându-i 
cine știe ce. De ce nu intrăm să o ciuruim? 

— Curry, spuse Kim ca să îl liniștească. 

— Știu ce e în joc, spuse Munch liniștit. Nepoata mea e acolo. 

Îl privi pe Curry cu o expresie care nu lăsa loc de interpretări. 
Curry încuviinţă din cap, cerându-și scuze și se lăsă din nou pe 
spate. 

„Marion e acolo”. Munch își veni în fire. Nu se putea lăsa 
condus de impulsurile lui de bunic. Evident, Mikkelson insistase 
ca Munch să rămână acasă și să îi lase pe alţii să se ocupe, dar 
nici măcar un buldozer nu l-ar fi putut ţine în loc pe Munch. Duse 
din nou binoclul la ochi și se uită spre casa întunecoasă. 

— Cât timp trebuie să așteptăm? întrebă Curry, nerăbdător, 
de pe bancheta din spate. 

— Curry, spuse Kim din nou. 

— Nu, are dreptate, spuse Munch pe un ton caustic. Nu are 
sens să așteptăm. 

Apăsă butonul de la staţia radio din nou. 

— Delta 2, aici Delta 9, terminat. 

— Delta 9, aici Delta 2, terminat. 

— Delta 2, aici Delta 9, pregătiţi de atac. 

— Delta 2, recepționat, terminat. 

Munch se asigură că Glock-ul nu avea siguranţa pusă și li se 
adresă celorlalţi doi: 

— Suntem pregătiţi? 

Kim încuviinţă din cap. 

— Pregătiţi, spuse Curry. 

Munch deschise cu grijă ușa și cobori din Audi cât mai fără 
încercând să nu facă zgomot. 

83. 


Din nou, Marion Munch se trezi cu gustul acela ciudat în gură. 

Visase așa frumos... Era acasă, mami și tati erau acolo și totul 
era ca înainte. Deschise ochii și văzu că era tot închisă în 
camera albă, mică și rece. Era îmbrăcată cu aceeași rochie 
prostească și incomodă. Se ghemui sub cuvertura subţire și 
începu să plângă. Nu știa de cât timp era acolo, era greu de 
știut, pentru că lumina nu se stingea niciodată. Căutase 
întrerupătorul, dar nu era niciunul, doar pereţi reci fără ferestre 
sau uși. Marion plânsese așa de mult, încât aproape rămase fără 
lacrimi. 
Lovise pereții, strigând și urlând, dar nu venise nimeni. La 
început nu înţelesese de ce. Mereu veneau când plângea. Mama 
sau tatăl ei venea mereu. Ca atunci când avusese febră și visase 
că ursulețul de pluș se transformase într-un monstru enorm care 
voia să O mănânce. 
Atunci veniseră și mama și tata, imediat. Dar aici nu venea 
nimeni, în camera aceasta, nu avea nimeni grijă de ea. Era 
complet singură. 

Marion Munch își vâri degetul mare în gură și se făcu covrig 
pe pat. Renunţțase la acest obicei de multă vreme, dar acum se 
apucase din nou. Işi puse limba pe degetul mare, o liniștea, îi 
dădea siguranţă, își linse degetul. Avea ceva ciudat pe unghie. 
Scoase degetul mare din gură și îl privi surprinsă. Cineva îi 
făcuse ceva la unghie. Avea un semn acolo, ca un fel de literă. 

Ca litera de la Vivian de la grădiniță, „V”. Avea un „V” pe 
degetul mare. Marion își băgă din nou degetul mare în gură și își 
trecu limba peste marginile ascuțite ale literei de pe unghia ei. 

In primele câteva ore desenase. Sau încercase să deseneze, 
pentru că nu era așa ușor. Nu avea cui să îi arate desenul, era 
singură acolo, îi desenase pe mama, tatăl și bunicul ei. După 
aceea desenase un supererou. Supereroul era o femeie cu care 
se putea vorbi și care voia să aibă grijă de ea. După aceea i-a 
fost ceva mai ușor să stea acolo. Dar nu vedea lumina zilei în 
camera albă. Acasă mereu era dimineaţă, seară și noapte, și era 
ușor de știut ce moment al zilei era, dar aici îi era imposibil. 
Lumina era mereu aprinsă și nu se auzea niciun fel de zgomot. 
Mai puţin când sosea mâncarea prin trapa din perete. Unde o 

auzise pe maimuța cu farfuriile. Mâncarea era ciudată și nu 
foarte gustoasă, dar o mânca oricum, pentru că îi era foarte 
foame. Din când în când sosea o sticlă cu limonadă, dar în mod 
normal primea doar apă. Era o idee proastă să mănânce, pentru 
că după aceea trebuia să meargă la baie. Și nu era nicio baie în 
cameră, doar un coș de gunoi și mirosea tare, mereu mirosea 
îngrozitor. Marion confecţionase un capac din cartonul de la 
blocul de desen, punându-l peste coș, și de atunci mirosise mai 
puţin. Chiar și așa, nu îi venea să se ducă, să ridice capacul și să 
se așeze, pentru că începuse deja să se umple și era foarte 
scârbos. 

Chiar dacă lumina nu se stingea niciodată, nu îi era greu să 
doarmă. De fapt, era foarte ciudat. Mereu se întâmpla la fel. 
După ce mânca, adormea. Fără ca măcar să fie obosită. | se 
părea chiar că mâncarea îi făcea somn. Că era un fel de 
mâncare magică. Își amintea perfect de Alice în Țara Minunilor, 
care devenise ciudată după ce mâncase anumite lucruri. 
Crescuse și se micșorase, așa că mâncarea trebuia să fie 
magică. Mâncarea ar fi putut fi magică chiar dacă nu știa bine? 
Marion își trecu limba peste semnul de pe unghie când auzi din 
nou mișcări în perete. Brr, brr, venea mâncarea magică, cobora 
prin perete spre ea. Se ridică și se apropie de trapă. Rămase 
acolo, așteptând să aterizeze mâncarea. Acum simţea vibraţiile. 
Brr, brr, și apoi urma clong. Putea să deschidă trapa și să vadă 
ce avea de mâncare. În mod normal, era piure de cartofi și 
morcovi și chestiile alea verzi care nu îi plăceau. Conopidă. Ba 
nu, broccoli. Nu era niciodată pizza sau cârnaţi sau supă de 
roșii, niciodată lucrurile care îi plăceau cel mai mult. Marion 
așteptă zgomotul metalic cu degetul mare tot în gură. Nu auzea 
niciodată cum urca ascensorul, ceea ce i se părea ciudat. 
Cobora. Scotea mâncarea, o mânca și ascensorul dispărea. Să fi 
fost din cauză că adormea? Probabil că de aceea. Mâncarea 
magică o făcea să doarmă și apoi urca ascensorul, în timp ce ea 
dormea; probabil că așa funcţiona. 

Atunci se auzi c/ong. Marion Munch ridică de capac, să vadă 
ce mâncare primise de data aceasta. Găsi o sticlă de limonadă. 
Măcar asta era ceva. Dar mâncarea nu arăta prea bine. Ceva cu 
cartofi și iar chestia aia verde. Broccoli. Scoase farfurioara și 
sticla din ascensor și se așeză pe scaun lângă birou. Incepu să 
se joace cu mâncarea folosind furculita pe care o primea pe 

farfurie. De fapt, nu avea chef să mănânce. De fapt, voia doar 
să plângă. Nu voia să mănânce nimic, ci doar să plângă. Simti 
cum o podideau lacrimile din nou, dar strânse tare din buze. Nu 
avea sens să plângă. Nu aici. Aici, oricât de multe lacrimi ar fi 
vărsat, nu venea nimeni. Chiar și așa, nu reuși să se 
stăpânească. Rămase cu furculita în mână, uitându-se la 
lacrimile care i se scurgeau pe farfuria din faţa ei. 

Oare ce s-ar întâmpla dacă nu ar mânca? Nu știa de unde îi 
venise această idee, dar îi apăruse brusc în minte. Ce s-ar 
întâmpla dacă nu ar mânca? Oare ce s-ar întâmpla atunci? Oare 
ar rămâne trează? Oare ar auzi atunci cum urca ascensorul? 
aruncă o privire spre trapa din perete. Oare de unde îi venise 
ideea asta? li intrase în minte dintr-odată. Era o idee fantastică, 
nu? Dacă hotăra să nu mănânce, ascensorul ar fi urcat din nou. 
Se ridică rapid și se apropie de trapă. O deschise și se uită 
înăuntru. Oare ar fi încăput acolo? Da, se ascunsese în locuri 
mult mai mici de atât. Odată, pe când se jucau de-a v-aţi 
ascunselea, se ascunsese în dulapul de oale din bucătărie și nu 
o găsise nimeni. In cele din urmă, n-a avut încotro și a trebuit să 
iasă din ascunzătoare. Și dulapul acela era foarte mic. Nimeni 
nu se gândise că ar fi putut fi înăuntru și toţi rămăseseră 
impresionați. Trebuia să îl păcălească pe ascensor. S-ar fi 
prefăcut că mănâncă, dar, de fapt, avea să arunce mâncarea la 
coșul de gunoi, apoi avea să pună farfuria în colț, lângă celelalte 
și avea să se întindă în pat. Ascensorul mereu urca în timp ce ea 
dormea. Oare ar fi trebuit să facă și zgomote, de parcă ar fi 
dormit? Marion se întoarse cu spatele la ascensor și ridică 
farfuria de pe masă. Era important ca ascensorul să nu vadă ce 
făcea ea, ca să nu se răzgândească. Ridică grijulie cartonul de 
pe coșul de gunoi și aruncă mâncarea cât putu de repede. Se 
așeză din nou pe scaun și se uită spre trapa din perete. 

— Ca să vezi, acum chiar că sunt plină, spuse ea cu voce tare 
și se frecă pe burtică. 

Ascensorul nu făcu nimic. Din câte se părea, nu își dăduse 
seama. 

— Ca să vezi, ce somn mi s-a făcut! spuse ea și se prefăcu a 
căsca mult. 

Așeză farfuria peste celelalte și se duse în pat. Se întinse cu 
faţa spre ascensor și închise ochii. Rămase nemișcată, cu 
degetul mare în gură. Se pricepea de minune să stea nemișcată. 

Atunci când se ascunsese în dulapul din bucătărie, rămăsese 
nemișcată timp de... ei bine, mult timp. Atât de mult, încât 
mama și tatăl ei începuseră să o strige tare de tot. Marion 
închise ochii și așteptă ca ascensorul să facă zgomote. Nu se 
auzi niciun zgomot. Se simţea puţin agitată. Nu era ca atunci 
când se ascunsese în dulapul din bucătărie. Atunci știa că erau 
oameni pe-afară. Oameni care o căutau. Care se bucurau că o 
găseau. Aici nu venea nimeni. Simţi cum se strâng iarăși lacrimi 
pe interiorul pleoapelor, dar reuși să le reţină. Dacă plângea, nu 
dormea. Ascensorul avea să își dea seama de asta. Işi băgă și 
mai adânc degetul mare în gură și încercă să se gândească la 
altceva. Când se ascunsese în dulapul din bucătărie, jucase un 
joc în mintea ei. O povestioară. O poveste cu Monster High pe 
care o inventase chiar ea, în mintea ei, și nu pentru că ar fi 
văzut-o la televizor. Timpul trecuse foarte repede, în general nu 
avusese nicio problemă. Ea era DraculLaura și uitase să își facă 
temele. Asta era ceva foarte rău, pentru că profesorul avea să 
vină imediat și ea avea să fie nevoită să îi spună că își făcuse 
temele, dar nu avea chef. Pentru că Draculaura putea să pară 
destul de grozavă, dar chiar și așa voia să se poarte bine la 
școală, chiar dacă cei din jur credeau că nu o interesa. Dar 
acum uitase să își facă temele. Nu pentru că nu voia să le facă, 
ci pur și simplu uitase. Avusese o mulțime de alte lucruri de 
făcut... Marion era pe punctul de a-și da seama de ce 
DraculLaura uitase să își facă temele, când auzi brusc ascensorul 
mișcându-se. Brr, brr. Nu mai stătu pe gânduri, ci se ridică dintr- 
un salt și se duse în fugă la trapă. O deschise și intră rapid în 
gaura din perete. Ascensorul era foarte mic și la început nu reuși 
să își bage piciorul. Era în ascensor și ascensorul urca, dar 
piciorul îi era tot afară. Îndoi deodată genunchiul și brusc intră 
cu totul. Era în ascensor! Și urca! 

Ascensorul urca zornăâind prin perete și nu vedea nimic. 
Marion se aplecă, încercând să nu se teamă de întuneric. Inima 
îi bătea tare în pieptul mic; mai că nu îndrăznea să respire. Brr, 
brr. Urca foarte lent și apoi, dintr-odată, c/ong. Ascensorul se 
oprise. Se oprise fără să își dea seama că ea era înăuntru. 
Împinse trapa și văzu, bucuroasă, că aceasta se deschidea. 
Marion Munch ieși prin trapă și rămase în picioare, surprinsă. 

Era într-o cabană. Într-o casă pe care nu o mai văzuse 
niciodată. Nu erau ferestre nici aici, sau erau, dar erau trase 

draperiile. Era o femeie pe un scaun în mijlocul camerei. Marion 
se uită în jurul ei și se apropie, nehotărâtă, de femeie. Avea 
ochii închiși și o bucată de scotch gri pe gură. Avea un tub care 
intra în ea, cu apă sau ceva care curgea dintr-o pungă. Marion o 
recunoscu imediat pe femeie; fusese de multe ori cu ea. Era 
prietena bunicului, Mia. Care semăna cu o indiancă. Îi plăcea de 
Mia. Mia se juca mereu cu ea și îi spunea că era frumoasă, și 
mereu îi dădea ceva dulce când nu o vedea bunicul. Acum era 
moartă. Era moartă pe un scaun cu o bucată de scotch la gură. 

Marion Munch rămase în picioare pe podea, indecisă, uitându- 
se frenetic în jur. Văzu un hol, cu pantofi și ghete, ca la ea 
acasă. Și o ușă. Ușa care dădea în stradă. Marion se duse cu 
grijă spre ușă. Îi era greu să se miște în rochia aia prostească; și 
mai făcea și un zgomot absurd. Oare îndrăznea să deschidă 
ușa? Cine știe ce o aștepta dincolo. Aici, într-o casă în care totul 
era atât de ciudat. 

— Nu mișca! 

Marion Munch tresări când auzi ţipătul îngrozitor al unei femei 
în spatele ei. 

— Nu mișca! Nu mișca! 

Marion Munch apucă mânerul, trase de ușă până se deschise 
și ieși în fugă cât putu de repede. 


84. 


Lui Karianne Kolstad nu îi plăcea deloc să vândă bilete de 
loterie. De fapt, îi plăcea mai puţin decât orice să vândă bilete 
de loterie. Fata de paisprezece ani se gândise chiar să plece din 
club din pricina biletelor alea prostești. Nu o deranja să facă 
lucruri ca să câștige bani, da de unde, doar mai strânsese pietre 
și fragi. Dar nu îi plăceau biletele alea prostești. Karianne 
Kolstad era timidă, de aceea nu îi plăcea să vândă bilete. 
Însemna să bată la uși și să stea de vorbă cu oamenii. 

Karianne Kolstad își încheie fermoarul de la haină și o apucă 
pe drumul care ducea spre casa lui Tom Lauritz Larsen. La ușa 
lui Larsen putea să bată, fără probleme. Fermierul era destul de 
ciudat, dar era bun la suflet, și vorbise deja cu el de multe ori. 
Ultima dată aproape că îi cumpărase toate biletele de loterie pe 

care le avea la ea. Poate că avea să aibă noroc și de data 
aceasta. Karianne Kolstad deschise poarta de fier și intră în 
curte. 

Tom Lauritz Larsen devenise oarecum celebru după ce cineva 
îi tăiase capul unuia dintre porcii lui. Ziarul Hamar Arbeiderblad 
publicase știrea. De fapt, scriseseră de mai multe ori despre el. 
Mai întâi când dispăruse capul și apoi când reapăruse. 

„Porc local găsit pe un stâlp are legătură cu cazul fetițelor 
ucise”, scriseseră ziarele. Publicaseră și o fotografie cu Larsen și 
înlocuitorul lui. 

Karianne Kolstad știa totul despre fetiţele care dispăruseră, 
citise fiecare cuvânt publicat de presă despre cazul acela. 
Organizaseră chiar și propriile întâlniri ca să vorbească despre 
asta; mai întâi la școală, apoi la club și apoi la parohie. Venise 
toată lumea, nu doar părinţii fetițelor care începeau clasa întâi, 
ci aproape toţi cei din regiune. Aprinseseră lumânări în 
amintirea fetiţelor moarte și chiar ea crease un grup pe 
Facebook, împreună cu alţii, ca să transmită condoleanţe pentru 
fetițe. Era ușor să creezi un grup pe Facebook, putea să o facă 
de pe calculatorul ei. Nu ca acum, când trebuia să stea de vorbă 
cu oamenii. Se apropie de casă și bătu la ușă. Incepea deja să 
se lase noaptea, dar era lumină la fereastra de la bucătărie. Și 
se auzea muzică, așa că trebuia să fie acasă. Mai bătu o dată la 
ușă și aceasta se deschise. Respiră adânc, se îmbărbătă și 
încercă să zâmbească puţin. 

— Bună, o salută Larsen privind-o cu simpatie. Ai venit să 
vinzi din nou bilete? 

Of, Doamne ajută, mulțumesc, nu mai trebuia să o spună ea. 

— Da, răspunse ea ușurată și încuviinţă din cap. 

— Atunci intră, spuse Larsen uitându-se în întunericul din 
spatele ei. Te plimbi singură la ora asta? întrebă el după ce 
Karianne intrase în bucătărie. 

— Da, răspunse Karianne timidă. 

— Pentru ce sunt de data asta? 

Tom Lauritz Larsen își luase deja portofelul și îl avea în mână. 

— Plecăm în călătorie cu clubul. În Suedia. 

— Măi să fie, ce bine, nu-i așa? 

— Da, așa cred, răspunse Karianne politicos. 

— Adevărul e că nu sunt prea norocos, spuse Larsen încet, 
scoțând o bancnotă de o sută din buzunar. Dar trebuie să 

sprijinim mereu tineretul, nu crezi? 

— Mulţumesc, răspunse Karianne zâmbind. Costă douăzeci de 
coroane unul și poţi câștiga un coș cu fructe, cafea și lucruri pe 
care le-am făcut chiar noi. 

— Oh, nu cred că voi câștiga ceva, dar voi cumpăra oricum, 
spuse Larsen și îi făcu cu ochiul. Din păcate, am doar o sută de 
coroane. Atât. 

O sută de coroane, cinci bilete. Asta însemna că trebuia să 
mai vândă bilete în seara aceea. O lăsase pe ultima sută de 
metri. Trebuia să le vândă pe toate până în ziua următoare, 
înainte de antrenamentul de la club, și mai avea multe de dat. 

— Păi, e și asta ceva. 

Larsen îi dădu bancnota de o sută și primi biletele. 

— Ai grijă de tine, spuse el oarecum îngrijorat când Karianne 
ieși din nou pe scări. 

Se uită la întunericul din spatele ei și strâmbă ușor din nas. 
Era clar că se schimbase de când dispăruse capul de porc. Nu i 
se păruse atât de agitat ultima dată când fusese acolo. 

Karianne Kolstad străbătu curtea și ieși din nou pe poarta de 
fier. O apucă spre podul Vik și se gândea să se întoarcă direct 
acasă și să uite de toată tema asta cu biletele, când văzu dintr- 
odată o scenă ireală chiar în faţa ei. 

La început nu își dădu prea bine seama ce vedea. Mai că nu Îi 
venea să creadă. Tangen, cel mai plictisitor loc din lume, unde 
nu se întâmpla niciodată nimic. Era o casă mică chiar de partea 
cealaltă a șoselei. Nu știa a cui era, dar credea că era goală, 
niciodată nu văzuse pe cineva intrând sau ieșind din ea. Acum, 
ușa era deschisă larg și o fetiță mică cobora pe scările de la 
intrare. Fetiţa era îmbrăcată cu o rochie ciudată și striga tare. 
Karianne Kolstad o recunoscu numaidecât. O văzuse în ziare. 
Aveau o fotografie cu ea pe pagina de Facebook. Era fetița 
numărul cinci. Era Marion Munch. 

Karianne rămase nemișcată, cu gura căscată. Micuța cobori în 
fugă scările și căzu pe pietriș. In urma ei venea în fugă o femeie, 
cu pași mari. Marion se ridică, se uită în spate, ţipă și o luă din 
nou la fugă. Femeia din spatele ei era mult mai rapidă. O prinse 
în doar câteva secunde, îi puse mâna la gură, o trase din nou în 
casă și închise ușa. 

In jur se lăsă din nou tăcere. 

Karianne Kolstad era în stare de șoc. Scăpase biletele, banii și 

telefonul pe jos. 
Se aplecă rapid, apucă telefonul și formă 112 cu degete 
tremurânde. 


85. 


Lukas lăsă pistolul pe jos și introduse cheia în lacăt. Deja era 
răcoare afară, simţea aerul rece pe gât. Deschise lacătul și 
ridică trapa grea de lemn. Îndreptă lanterna spre interiorul 
întunecos. Lumină scările și văzu podeaua de beton câţiva metri 
mai jos. Își puse pistolul la betelie și cobori pe scări. Băiatul și 
Rakel erau în picioare, înfășuraţi în pătură. Indreptă lanterna 
spre ei, dar o lăsă în jos când văzu că își acopereau ochii în fața 
luminii puternice. 

— Sunt lisus, spuse el, încercând să le vorbească pe un ton 
cât mai liniștit posibil. Nu vă temeti, nu vă voi face nimic. 

Lumină prin încăpere și găsi ce căuta. Un bidon din faţa unei 
etajere pe care erau cutii de carton. Băiatul și Rakel se 
apropiară reticenţi de el. 

— Putem pleca? întrebă cu grijă băiatul. 

— Da, puteţi pleca, răspunse Lukas. Mergeţi cu Dumnezeu. 
Poarta de fier e deschisă. 

Văzu ochii băiatului când trecu prin faţa lui în încăperea rece. 

— Mulţumesc, spuse băiatul și își puse ușor mâna pe braţul 
lui. 

— Sunt lisus, repetă Lukas din nou. Zâmbi și lumină scările cu 
lanterna, pentru ca băiatul și Rakel să vadă pe unde calcă. 

Așteptă ca amândoi să urce, apoi îndreptă din nou lumina 
spre rafturi. Găsi bidonul. Era greu, dar reuși să îl urce pe scări, 
târându-l treaptă cu treaptă, cu lanterna sub braţ. Inchise trapa 
și privi preț de o clipă la stele. Rareori văzuse ceva atât de 
frumos. Străluceau cu speranţă și veselie, acoperind tot cerul. 
Zâmbi în sinea lui și străbătu curtea. 

Pastorul era în biserică, în faţa altarului, la peretele din fundul 
clădirii, cu spatele la el. Se întoarse când îl auzi pe Lukas 
intrând. 

— Cum a fost? întrebă el zâmbind, apropiindu-se de el cu 
brațele deschise. 

Înlemni în mijlocul bisericii când văzu ce avea Lukas în mână. 
Lukas scosese pistolul de la betelie și îl ţinea îndreptat spre 
pieptul pastorului, cu braţul întins. 

— Lukas, ce faci? 

— Te salvez, explică Lukas zâmbind, înaintând încet spre 
bărbatul cu păr alb. 

— Ce vrei să spui, fiul meu? întrebă pastorul strângând din 
dinţi. Vino cu mine, fiul meu. Dă-mi pistolul. Nu știi ce faci. 

Întinse braţele spre bărbatul blond. 

— Șșșt, spuse Lukas cu o nouă sclipire în ochi. Nu îţi dai 
seama? 

— De ce anume? se bâlbâi pastorul. 

— Că diavolul a pus stăpânire pe tine. 

— Vorbești prostii, fiul meu, răspunse agitat bărbatul cu păr 
alb. 

— Nu, spuse Lukas serios. Diavolul a pus stăpânire pe tine, 
dar nu e încă prea târziu. Am venit în lumea aceasta ca să te 
salvez. Aceasta mi-e misiunea. 

— Fir-ar să fie, Lukas, se bâlbâi pastorul. i 

— Vezi? adăugă Lukas încuviințând din cap. Il ai pe diavol în 
inimă. Vorbește prin gura ta. Nu le facem astfel de lucruri 
copiilor noștri. Nu le facem astfel de lucruri oamenilor. li ajutăm, 
nu le facem rău. Asta nu e voia lui Dumnezeu. Nu e vina ta. Tu 
ești nevinovat. Diavolul te-a păcălit. A reușit să te facă să 
accepti să intre în tine. Ţi-a furat sufletul. Te-a făcut să le dorești 
răul oamenilor. Dar va fi totul bine, Tată. Putem pleca chiar 
astăzi. Nu mai trebuie să așteptăm. Să mergem în cer împreună. 

— Dă-mi pistolul, nenorocit... strigă pastorul frenetic, dar era 
prea târziu. 

Lukas apăsă pe trăgaci, îl împușcă în piept pe bărbatul cu păr 
alb, de două ori, și lăsă pistolul să-i cadă pe podeaua bisericii. 
Pastorul căzu pe spate de la impactul puternic și rămase întins 
pe podea, în faţa lui Lukas, încercând să respire. Lukas desfăcu 
bidonul și începu să golească din conţinutul lui pe pereţii 
bisericii. Nu se grăbi. Nu avea de ce. Naosul micuţ începu să se 
umple de mirosul de benzină. Pastorul Simon era întins pe jos, 
cu fața în sus, cu gura întredeschisă, privindu-l pe Lukas cu ochi 
plini de panică și strângându-se de piept cu mâini rigide. 
„Frumuseţea”, se gândi Lukas uitându-se cum șiroaiele de 
sânge proaspăt se scurgeau pe podeaua recent spălată. Goli ce 

mai rămăsese în bidon lângă altar și se întoarse spre pastor, 
care se ţinea deja de gât, încercând să spună ceva, dar nu 
putea, ci reușea să scoată doar niște sunete guturale. 

— Nu te teme, îi spuse Lukas trecându-și o mână prin părul 
alb al pastorului. 

Se ridică din nou și scoase bricheta din buzunar. Verifică dacă 
funcționează. Se uită la flacăra mică ce pâlpâia în faţa lui. 
Incepu într-un colț. Benzina se aprinse imediat. Se duse în 
partea cealaltă, cobori bricheta pe podea, aprinse combustibilul, 
apoi continuă prin toată încăperea albă a bisericii, până când 
flăcările se întinseră peste tot. Aruncă bricheta, se întoarse 
lângă pastor, se puse în genunchi lângă el și îl luă de mână. 
Biserica era deja cuprinsă de flăcări, draperiile, pereţii, podeaua, 
altarul. Lukas zâmbi în sinea lui și începu să fredoneze. Își trecu 
blând mâna peste părul alb lung al pastorului. 

— II vezi pe demon? Acum iese din tine. Nu-i așa că e foarte 
frumos? întrebă tânărul. 

Pastorul se holbă la el cu ochii plini de groază. Corpul îi 
tremura. Sângele ţâșnea prin cele două găuri din pieptul lui. 

Flăcările ajunseră până la tavan. Erau flăcări peste tot. 

— Ne vedem acasă, tată, își luă Lukas rămas-bun, zâmbind. 

Apoi închise ochii. 


86. 


Holger Munch se apropie încet și cu grijă de casa veche. 
Avea senzaţia că ceva nu se potrivea. Ferestrele erau zidite. 
Acoperișul avea o gaură mare în el. Se părea că nu era locuită 
de multă vreme. Părea că stătea să se prăbușească din clipă în 
clipă. Să fi fost cu adevărat acesta locul în care se afla Karen? În 
cocioaba asta? | se părea ciudat. Cu cât se apropiau mai mult de 
casă, cu atât se intensifica senzaţia că ceva nu era bine. 

— Delta, toate unităţile, aici Delta 9, șopti el în staţie și simţi 
chiar atunci vibraţiile de la telefon în buzunar. Aţi văzut careva 
ceva? 

— Negativ, se auzi încet. Îl văzu pe Curry la niciun metru 
distanţă de el, cu pistolul pregătit. Colegul lui ridică din umeri. 

„Ce mai așteptăm?” 

Nu se putea locui în casa asta. Construise un refugiu subteran 
la subsol? încăperea micuță pe care o văzuseră în filmulețul lui 
Kiese? Din câte văzuse el în filmuleţ, încăperea aceea era prea 
mică. Ce-i drept, puteau exista și alte încăperi lângă, dar chiar și 
așa. 

Incercă frenetic să tragă o concluzie. Nu puteau pierde timpul. 
O ţinea pe Marion prizonieră. O avea pe Mia prizonieră. Trebuiau 
să facă ceva. Poate că deja era prea târziu. 

„Prea târziu deja”. 

Nici măcar nu îndrăznea să se gândească la consecințe, dacă 
așa stăteau lucrurile. Pentru Miriam. Pentru Marianne. Pentru 
toată lumea. Pentru toţi cei din unitate. Mai ales pentru el. 

— Delta 9, aici Delta 1, se auzi în șoaptă. Suntem pregătiţi, 
gata de atac, intrăm? Terminat. 

Curry ridică din nou din umeri. Era prea nerăbdător. Părea 
pregătit pentru orice și pe punctul de-a ataca el singur casă, 
dacă Munch mai întârzia mult cu ordinul. 

Munch se puse în genunchi în iarbă, la doar câţiva metri de 
casă, încercând să își facă o idee mai bună de cum stăteau 
lucrurile, când simţi telefonul vibrând pentru a doua oară în 
buzunar. 

Nu, era imposibil. Nu părea logic. Să construiască un refugiu 
subteran mic, da, dar să construiască un întreg apartament? De 
ce ar fi făcut cineva așa ceva? Ar fi fost mult mai ușor să 
modifice subsolul unei case care nu stătea să se prăbușească. 

— Delta 9? se auzi din nou în sistemul de comunicare. 

Curry nu era singurul care avea chef de acţiune, ci părea că 
întreaga echipă de atac era nerăbdătoare să intre în acţiune. 

Telefonul îi vibră din nou, ca o viespe agresivă, în cracul 
pantalonilor. Ce naiba? 

Scoase repede telefonul din buzunar, dar cu grijă, și îl privi 
încercând să acopere lumina emanată de ecran, ca să nu se 
vadă. 

Avea două apeluri pierdute de la Ludvig Grønlie și un mesaj 
care strălucea pe ecran. 


I!I! Localizare greșită!!! Un martor a avut contact vizual cu Marion!!! 
II! Sună-mă!!! 


— Delta, toate unităţile, aici Delta 9, spuse el rapid, hotărât, 

prin sistemul de comunicare. Avem o altă localizare. Regrupaţi- 
vă și așteptați noi ordine. Repet, nu atacăm, avem o nouă 
localizare. Regrupaţi-vă și așteptați noi ordine. 

Se ridică și se întoarse cu pași repezi la mașină. 


87. 


Emilie Isaksen se afla la volanul mașinii ei, conducând pe un 
drum de pietriș care străbătea o pădure. Cântărise vreme 
îndelungată plusurile și minusurile; în cele din urmă, îi 
promisese o pizza lui Torben, dar se părea că micuțul se 
mulțumea cu ciocolata și banana pe care le avea în geantă. Nu 
știa de ce, dar avea impresia că timpul se scurgea repede. 
Tobias. Dispăruse de o săptămână. Se îndrepta spre un fel de 
sectă din pădure, unde locuiau fetele creștine, cum spusese 
Torben. Nu suporta ideea că ar fi rătăcit pe acolo singur și ar fi 
avut nevoie de ajutor. Trebuia să facă ceva, chiar dacă ar fi fost 
în zadar, pentru că nici măcar nu știa unde era acel loc. Dar 
răspunsul flegmatic al poliţistului o enervase și hotărâse să se 
ocupe personal de treaba asta. Torben, care stătea în dreptul ei, 
cu un zâmbet și ciocolată în colțurile gurii, părea destul de 
bucuros. 

Nu mai fusese niciodată implicată în așa ceva. Copiii aceștia 
aveau cu orice preț nevoie de un cămin nou. Nu te puteai purta 
așa cu niște copii. De fapt, Emilie Isaksen era atât de furioasă, 
că îi venea să lovească tare volanul, dar se controla pentru 
micut. Cu toate acestea, nu era chiar sigură că luase hotărârea 
corectă. Deja se întunecase. Avea doar lumina farurilor de la 
mașină. Drumul era cu serpentine și înconjurat de pădure, așa 
că, dacă i-ar fi ieșit brusc în cale un elan, nu ar fi reușit să 
frâneze înainte să fie prea târziu. Așa că mergea încet. Mașina 
înainta lin pe drum și mai începeau și să cadă și picături de 
ploaie pe parbriz, de parcă întunericul n-ar fi fost de-ajuns. 
Serviciul pentru protecţia minorilor. Emilie nu știa prea multe 
despre astfel de procese, cu siguranţă erau anumite proceduri, 
avea să fie nevoită să scrie adrese, să stea de vorbă cu părinții, 
să le ofere timp ca să dea explicaţii, o grămadă de hârţțogăraie, 
poate chiar operaţiuni legale. Părinţii nu puteau fi pur și simplu 

lipsiţi de copiii lor, ar fi fost culmea, darămite în cazul acesta, 
când nici măcar nu reușeau să îi găsească pe părinţi? 

Avea o cunoștință, Agnete, care lucra la serviciul pentru 
protecția minorilor. Se cunoscuseră la cursul de aerobic și 
ieșiseră la cafea de câteva ori. Se gândi să o sune după aceea, 
imediat ce ieșeau de pe drumul ăsta neplăcut de pietriș. Ea 
avea să știe ce era de făcut. 

Ploua tot mai tare și acum se vedea foarte greu prin parbriz. 
Nici măcar nu știa cât mai avea de mers. Nu prea mai avea sens 
să continue. La urma urmei, avea un copilaș în mașină. Mai bine 
se întorceau. Mai bine îi lăsa pe polițiști să se ocupe de Tobias; 
ea avea să se ocupe de Torben. Avea să îi dea de mâncare și să 
îl pună în pat. Avea să contacteze serviciul pentru protecţia 
minorilor. Avea să demareze procedurile pentru ca acești copii 
să aibă parte de o familie adoptivă decentă, cu părinți 
responsabili care să se bucure că îi au și să aibă grijă de ei așa 
cum trebuia să ai grijă de copii. 

Căuta deja un loc în care se întoarcă și chiar atunci apărură 
două siluete în mijlocul drumului, ţinându-se de mână și orbite 
de lumina farurilor. 

„Tobias”. 

Lui Emilie Isaksen îi tresări inima când văzu că cei doi 
adolescenţi, speriaţi de apariţia bruscă a farurilor necunoscute, 
ieșiseră de pe drum și dispăruseră în pădure. 

Călcă puternic pe frână și ieși în ploaie, cu motorul pornit și 
frâna de mână trasă. 

— Tobias! strigă ea. 

Nu se auzea nimic, de nicăieri. Doar ploaia grea care lovea 
pietrișul și bătea ușor în mașină. 

— Tobias! strigă ea din nou, cu ploaia scurgându-i-se pe față. 
Sunt eu, Emilie. Nu te teme. Poţi să ieși la vedere. Va fi totul 
bine. Am venit să te caut. Tobias! Ești aici? 

Trecură câteva secunde care lui Emilie i se părură o veșnicie, 
după care se mișcară câteva ramuri în apropiere de ea. Imediat 
după aceea, își făcură apariţia două chipuri temătoare și 
întrebătoare printre copaci. 

— Emilie? strigă Tobias și o porni încet spre ea. 

— Da, răspunse Emilie zâmbind. Ești bine? E totul bine? 

Băiatul cel frumos părea obosit și tulburat, dar măcar era în 
viață. 

„Mulţumesc. Doamne ajută”. 

— Ea e Rakel, spuse Tobias încet, arătând spre fata care se 
ascundea în spatele lui. 

Fata, îmbrăcată cu o fustă cenușie lungă din lână și o bonetă 
albă pe cap, de parcă ar fi fost dintr-un alt secol, tremura în 
spatele lui Tobias și nu îndrăznea să iasă de tot. 

— Are nevoie de ajutor, spuse Tobias. 

Doar atunci își dădu seama Emilie cât de epuizat era băiatul. 
Își dădea ochii peste cap și abia se mai ţinea pe picioare. 

— Urcaţi, îi invită Emilie în timp ce deschidea ușa din spate a 
mașinii. 

— Tobias! strigă Torben când îl văzu pe fratele lui epuizat 
urcând în mașină. 

Micuţul își desfăcu centura de siguranţă într-o secundă, se 
aruncă pe bancheta din spate și îl îmbrăţișă tare pe fratele lui. 

„Pentru Dumnezeu. Oare ce-au păţit copiii aceștia?” 

Emilie se așeză la volan și găsi un loc în care să întoarcă 
mașina. 

— Sunteţi bine? întrebă ea după o vreme de condus pe drum. 

Se uită la Tobias în oglinda retrovizoare. Băiatul încă era puţin 
confuz, dar, în pofida tuturor atrocităților pe care probabil le 
trăise, părea că își dădea treptat seama că acum era în 
siguranţă. 

— Suntem bine, răspunse el cu voce tremurândă, încuviințând 
din cap. Ne poţi ajuta? 

O privi pe Emilie în oglindă. 

— Bineînţeles, îl asigură Emilie. De acum, totul va fi bine, 
Tobias, îţi promit. 

Emilie Isaksen cobori drumul îngust de pietriș cât putu de 
repede. 

O apucă pe șoseaua care ducea spre oraș. 


88. 


Pentru a doua oară în mai puţin de o oră, Holger Munch stătea 
în mașină, cu binoclul la ochi și o echipă Delta gata de atac, dar, 
de data aceasta, se confrunta cu o ţintă reală. Cu adevărat 
reală. O fată o văzuse. Pe Marion. O văzuse ieșind în fugă chiar 

din casa aceasta. O prinsese din nou. Karen Nylund. Fata era din 
zonă și știa ce spunea, fără îndoială. În timp ce în cabana lângă 
care fuseseră cu ceva vreme în urmă totul indica faptul că erau 
într-un loc greșit, acum totul părea corect. Era o casă veche 
zugrăvită în roșu, puţin neîngrijită, dar clar locuibilă. Se zărea o 
lumină slabă prin ferestre, ca și cum cineva le-ar fi acoperit cu 
folie de aluminiu, ca să nu se vadă ce se întâmpla înăuntru. Un 
fum aproape transparent se înălța încet dintr-un coș din 
cărămidă de pe acoperiș. O casă țărănească idilică. Din afară. 
Dar toţi cei care erau pregătiţi în jurul casei știau că lucrurile 
stăteau altfel în interiorul ei. Karen Nylund era înăuntru. Ucisese 
patru fetițe de șase ani. Distrusese viaţa unor părinţi, bunici, 
fraţi, prietene și vecini nevinovaţi, provocându-le o durere 
incredibilă, care nu avea să dispară vreodată. Pe Munch îl făcuse 
să creadă că ar fi putut exista ceva între ei. Își simţi pieptul 
umflându-se de ură. li ardea fruntea și mâinile îi transpirau, dar 
încercă să își păstreze calmul. Era un profesionist. Nu trebuia să 
se precipite. Marion era acolo. Nepoata lui era în viață. Sau cel 
puțin fusese cu mai puţin de o oră în urmă. Holger Munch nu 
îndrăznea să se gândească dacă și Mia era înăuntru sau la ce-o 
fi păţit. 

Trebuia să acţioneze rapid, dar fără să se precipite. Trebuiau 
să își facă o idee despre cum stăteau lucrurile. Trebuiau să 
distribuie toate echipele pe poziţii. Munch aruncă o privire spre 
șosea, unde trei ambulanțe parcaseră cu puţin timp în urmă, cu 
luminile stinse, ca să nu atragă atenţia. Curry stătea nerăbdător 
pe bancheta din spate, pocnindu-se încet cu pistolul în mușchi. 
Kim Kolsa stătea nemișcat, ca întotdeauna, pe scaunul din faţă, 
cu privirea pironită pe ușa prin care aveau să intre dintr-o clipă 
în alta. 

— Delta 1, aici Delta 9, terminat. 

— Delta 9, aici Delta 1, suntem pe poziţie, terminat. 

— Delta 2, aici Delta 9, terminat. 

— Delta 9, aici Delta 2, avem nevoie de câteva minute, 
terminat. 

— Delta 2, aici Delta 9, recepționat. Aşteptăm, terminat. 

— Ce naiba se întâmplă? întrebă Curry nerăbdător de pe 
bancheta din spate. 

— Aşteptăm, răspunse Munch laconic. 

— Ce mai aşteptăm? Mia e înăuntru, fir-ar să fie. 

Poliţistului chel deja îi era greu să își păstreze calmul. Bătea 
cu degetele pe picior și avea ochii mijiţi ca două linii, pline de 
ură. 

— Aşteptăm ca Delta 2 să ajungă pe poziţie, îi explică Munch, 
încercând să vorbească pe cât de calm putea. 

— Liniștește-te, Curry, îi recomandă Kim, care stătea tot 
nemișcat pe scaunul din faţă. 

— La naiba cu toate astea, se auzi brusc de pe bancheta din 
spate. 

Totul se petrecu atât de repede, că Munch nu avu timp să 
reacționeze. Curry deschisese deja ușa din spate și alerga spre 
casă. 

Munch deschise rapid ușa lui și o luă și el la fugă, urmat de 
Kim. l-ar fi plăcut să ţipe, dar nu voia să-i dea un avertisment 
prealabil lui Karen. 

„La naiba”. 

Alergă pe drumul de pietriș pe cât de repede îi permitea 
corpul lui greu, intră pe poarta de fier, continuă pe cărarea de 
piatră și ajunse la scări exact când Curry rotea mânerul și intra 
în casă. 

Din acel moment, totul se întâmplă cu încetinitorul. Munch 
avu timp să vadă privirea surprinsă a lui Karen când se auzi 
împușcătura. Cu mâinile pe masă. Era clar că nu se așteptase, 
dar chiar și așa, femeia tot reuși să se întoarcă pușca spre 
Curry, care se dădu într-o parte când apăsă pe trăgaci. 

„Îl nimerise? Curry, idiotul naibii!” 

Imaginile continuară să se deruleze cu încetinitorul și acum 
Karen se întoarse spre el. Tinea atât de strâns de armă, încât 
avea încheieturile degetelor complet albe. | se păru că deschise 
gura ca să spună ceva în timp ce apăsa pe trăgaci, dar chiar 
atunci se încheie vederea cu încetinitorul pentru Holger Munch. 

Ridică arma și trase de două ori. O dată în gât. Incă o dată 
chiar în inimă. Karen Nylund se cutremură, căzu pe spate și 
rămase inertă pe podea, cu sângele scurgându-i-se pe piept și 
braţe. 

Atunci o văzu pe Mia. Era legată de un scaun, lângă perete. 
Cu bandă adezivă la gură. Un ac înfipt în mână, conectat la un 
fel de trepied. 

„Oh, nu. La naiba, nu, nu, nu”. 

Holger Munch rămase paralizat în faţa colegei lui, care nu 

dădea semne că ar fi fost în viață, și nu își dădu seama de toți 
oamenii care intrară în fugă în urma lui. Kim. Echipa Delta. 
Medicul. Personalul de pe ambulante. Împietri uitându-se la 
niște persoane care păreau să se afle la kilometri întregi 
distanţă de el cum o eliberau pe Mia și o duceau în ambulanţă. 
Nu îl văzu pe Curry ridicându-se de pe jos, ţinându-se de braț, și 
coborând scările ajutat de ceilalţi. Holger Munch își veni în fire 
doar când îl văzu dintr-odată pe Kim, care stătea lângă el, 
ținând în braţele lui o fetiță care tremura. 

„Marion. E în viaţă. În stare proastă, dar respiră”. 

— Ambulanţa! strigă Holger Munch ajutându-l pe colegul lui 
să o coboare pe fetiţă pe scări. Un medic! Avem nevoie de un 
medic! 

Și de data aceasta, ambulanţele nu plecară în tăcere. Un 
cortegiu zgomotos de sirene și lumini ieși din localitate și plecă 
în noapte, la viteză maximă, spre autostradă. 

PARTEA A ȘAPTEA 


89. 


Sala de așteptare de la Terapie Intensivă a spitalului din 
Ullevål era plină de lume. Una dintre infirmiere ieșise de mai 
multe ori și le ceruse politicos să aștepte în altă parte, dar 
Munch nu o băgase în seamă. 

Atmosfera din sală era tensionată. Gabriel Mark stătea pe un 
scaun cu mâinile în poală, de data aceasta fără vreun monitor în 
fața lui, privind în gol. Anette și Ludvig erau pe una dintre 
canapele și le făcuseră loc lui Kim și Kyrre. Intreaga echipă se 
afla în sala mică, cu expresii serioase pe chipuri, și aproape fără 
să spună nimic. 

Anette tocmai ce ieșise ca să vorbească la telefon cu 
Mikkelson. Când se întorsese, îi făcu cu ochiul lui Munch. Acesta 
încuviință din cap și îi zâmbi ușor. După aceea, în sală se 
așternu din nou o atmosferă serioasă. 

Curry se plimba încolo și încoace prin încăpere și nu voia să 
se așeze, nu reușea să își relaxeze trupul mic și musculos. 

— Fir-ar se plânse Curry gesticulând cu brațul. Nu ne va 
informa nimeni? 

— Așază-te, îi spuse Anette. Nu vom afla nimic până nu vor ști 
ei, așa stau lucrurile. 

— La naiba! strigă Curry și continuă să se plimbe încolo și 
încoace pe linoleumul albastru. 

— Vrea cineva o cafea? întrebă Ludvig ridicându-se. 

Polițistul cel experimentat avea chipul întunecat, era la fel de 
abătut din cauza situaţiei ca toţi ceilalți prezenţi acolo. Se 
ridicară mai multe mâini. Ludvig încuviinţă din cap și dispăru pe 
coridor. 

Miriam intră pe ușă. Munch îi ieși 
îmbrățișă. 

— E totul bine? 

Fiica lui încuviinţă din cap și îl strânse puţin de mână. 

— Mă simt bine, chiar grozav acum. 

Îl văzu pe Kim așezat pe canapea. Se apropie de el și îl 
cuprinse cu braţele de gât. 

— Mulţumesc, spuse ea, și își șterse o lacrimă de pe obraz. 

— Pentru Dumnezeu, n-ai de ce, răspunse Kim. Mi-am făcut 
doar treaba. 

— Nu, chiar îţi mulțumesc. Mulţumesc, insistă Miriam și îl mai 
îmbrăţișă o dată. Apoi se apropie de Curry și făcu la fel. 

Curry părea aproape rușinat de atenţia acordată. Incuviinţță 
din cap și o îmbrăţișă la rândul lui, din inimă. 

— Se simte bine? întrebă Munch apropiindu-se de fiica lui. 

— Marion e bine, spuse Miriam și își mai șterse o lacrimă de 
pe obraz. E cu Johannes. E obosită, dar surprinzător de trează. A 
întrebat de bunicul ei. 

— Ceva vești despre Mia? întrebă Miriam și redeveni serioasă. 

— Nu, răspunse Munch și privirea i se întunecă din nou. 

O doctoriță venea pe coridor, cu ceva hârtii în mână. 

— Jon Larsen? întrebă ea, uitându-se la grupul de oameni. 

— Curry, spuse Anette făcând semn spre doctoriţă. 

— Ce? reacţionă Curry. 

— Întreabă de tine. 

Curry se întoarse. 

— Jon Larsen? repetă doctoriţa uitându-se pe hârtii. 

— Da, eu sunt, spuse Curry ridicând o mână. Pe cealaltă o 
tinu lângă corp. 

— Ne uităm și la dumneavoastră un pic? 

— Nu, nu, sunt bine, răspunse Curry gesticulând nerăbdător 
cu mâna sănătoasă. 

Munch îi aruncă o privire severă lui Curry, care tot nu 
îndrăznea să îl privească în ochi. Fusese cât pe ce să strice 
operațiunea și pusese în pericol viața tuturor celor din echipă 
prin comportamentul lui nesăbuit, dar treaba asta mai putea 
aștepta, nu era o chestiune prioritară. Avea să îl mustre mai 
târziu. 

Munch se uită la ușile care duceau spre secţia de Terapie 
Intensivă, dar încă nu se zărea niciun fel de mișcare. 

— Cred că ar trebui totuși să ne uităm și la dumneavoastră, 
insistă doctorita privindu-l zâmbitoare pe Curry. 

Curry oftă și, de voie, de nevoie, o urmă pe doctoriţă pe 
coridor. 

— Țineţi-mă la curent, le ceru el, făcându-le semne 

amenințătoare cu mâna pe care încă o putea mișca. 

— Mai ţinem o ședință finală în noaptea asta? întrebă Anette, 
uitându-se la Munch. 

— Nu, nu, mai așteptăm, răspunse Munch trecându-și 
degetele prin barbă. 

Chiar atunci se deschiseră ușile și intră un doctor. 

— Însoţitorii Miei Krüger? 

Se ridicară mai multe mâini în același timp. 

— Cum se simte? întrebă Munch apropiindu-se de medic. 

— Am salvat-o la mustață. Dar a mers totul bine. 

Sentimentul de ușurare din sală era aproape palpabil. Gabriel 
se ridică și o îmbrăţișă pe Anette. Kim zâmbea cu gura până la 
urechi. 

— O putem vedea? întrebă Munch. 

— E foarte obosită, explică medicul. Dar putem lăsa o singură 
persoană să o vadă. Și scurt. 

— Mă duc eu, hotărî Munch. 

Își dădu jos trenciul și i-l dădu lui Miriam, după care îl urmă pe 
medic. Când intrară, Mia stătea întinsă în pat, cu ochii închiși. 

— Nu puteți rămâne mult timp, spuse medicul pe un ton sever 
și plecă. Munch se apropie de pat și își puse mâna peste a Miei. 
Aceasta deschise încet ochii și zâmbi când îl văzu. 

— Ai fumat ori ba? întrebă ea încet. 

— N-am mai fumat de ceva vreme, răspunse Munch zâmbind. 

— Mai bine pentru tine, afirmă Mia și închise din nou ochii. 

Munch o strânse blând de mână. 

— Am prins-o? întrebă Mia cu voce slabă. 

— Am prins-o, afirmă Munch. 

— Și Marion? 

— Marion e bine, răspunse Munch. 

Mia deschise din nou ochii și zâmbi plină de speranţă. 

— Sincer? 

— Sincer, repetă Munch încuviințând din cap. . 

Văzu cum tot corpul i se relaxă dintr-odată. li simţi mâna 
moale într-a lui și capul i se afundă în pernă. 

— Vei veni să mă vezi? întrebă ea încet. 

— Pe Hitra? 

Mia încuviință foarte încet din cap. 

— Poate în concediu, răspunse Munch. Dar cred că ar trebui 
să rămâi aici. Ar trebui să ai pe cineva aproape. 

— Bine, murmură Mia și închise ochii. 

Medicul își vâri capul pe ușă și făcu semn spre încheietura 
mâinii. Munch încuviinţă. 

Când o privi din nou, Mia adormise deja. 

